
Capitolul 1 
UN DUŞMAN IN PLUS 


Toată scena în care domnul de Choiseul l-a 
ameninţat pe omul care vorbea în numele Adunării 
Naţionale s-a petrecut fără ca acesta din urmă măcar 
să fi observat că scăpase dintr-o primejdie de moarte. 

Părea dealtfel preocupat de un sentiment care-i 
stăpînea sufletul mult mai puternic decît acela al fricii. 
Nu te puteai înşela privindu-l. Avea pe faţă expresia 
vînătorului care vede, în sfîrşit, strînşi şi îngrămădiţi 
într-o groapă şi deveniți prada sa, leul, leoaica şi puii 
de leu care i-au devorat unicul copil. 

Totuşi, la cuvîntul prizonieri, care stîrnise mînia 
domnului de Choiseul, regele se ridicase. 

— Prizonieri ? Prizonieri în numele Adunării Naţio- 
nale ? Ce vreţi să spuneţi ? Nu vă înţeleg. 

— E totuşi foarte simplu şi lesne de înţeles, 
răspunse  delegatul Adunării Naţionale. In pofida 
jurămîntului făcut de a nu părăsi Franţa, aţi fugit 
noaptea,  călcîndu-vă cuvîntul, trădind națiunea, 
trădînd poporul. Astfel că națiunea a strigat „la arme”, 
astfel că poporul s-a răsculat, şi că poporul şi națiunea 
vă spun prin glasul unuia dintre ultimii dumneavoastră 
supuşi — care, cu toate că vine de jos, nu este mai 
puţin puternic — „Sire, în numele poporului, în numele 
naţiunii, în numele Adunării Naționale, sînteţi 
prizonierul meu !” 

In camera alăturată izbucni un freamăt de 
aprobare însoţită, mai bine zis urmată de aplauze 
frenetice. 

— Doamnă, doamnă, murmură la urechea reginei 
domnul de Choiseul, nu veţi uita că dumneavoastră m- 
aţi oprit şi că de nu v-ar fi fost milă de omul acesta, n- 
aţi fi suferit o asemenea jignire. 


— Toate acestea nu vor însemna nimic dacă ne 
vom răzbuna, spuse şoptind regina. 

— Da, reluă domnul de Choiseul, dar dacă nu ne 
vom răzbuna ?... 

Regina scoase un geamăt surd şi dureros. Dar 
mîna lui Charny se întinse încet deasupra umărului 
domnului de Choiseul şi atinse braţul reginei. Maria- 
Antoaneta se întoarse repede. 

— Lăsaţi-l să spună şi să facă ce vrea, şopti 
contele, am eu grijă de el... 

In acest timp, uluit de noua lovitură primită, 
regele privea cu uimire sumbrul personaj care îi 
vorbise într-un limbaj atît de energic în numele 
Adunării, al naţiunii şi al poporului. Uimirea sa era 
dublată şi de o oarecare curiozitate, căci i se părea că, 
deşi nu-şi amintea unde, mai văzuse odată acest chip. 

— Dar, în sfîrşit, spuse el, ce vreţi de la mine ? 
Vorbiţi ! 

— Sire, vreau ca nici dumneavoastră, nici familia 
regală să nu facă un pas spre străinătate. 

— Şi, fără îndoială, veniţi cu mii de oameni 
înarmaţi să vă opuneţi plecării mele ? spuse regele, 
care îşi recăpătase energia în timpul discuţiei. 

— Nu, Sire, sînt singur, mai bine zis nu sîntem 
decît doi : aghiotantul generalului La Fayette şi cu 
mine, un simplu ţăran. Numai că Adunarea a dat un 
decret. Ea s-a bizuit pe noi ca decretul ei să fie 
executat, şi va fi executat. 

— Daţi-mi decretul, cel puţin să-l văd, spuse 
regele, 

— Nu-l am eu, ci tovarăşul meu. El este trimis de 
generalul La Fayette şi de Adunare, spre a executa 
dispoziţiile naţiunii. Eu sînt trimis de domnul Bailly, dar 
mai ales de mine însumi, pentru a-l supraveghea pe 
aghiotant şi a-i zbura creierii dacă şovăie. 

Regina, domnul de Choiseul, domnul de Damas şi 
ceilalţi se priviră cu uimire. Nu văzuseră niciodată 


poporul decît oprimat sau furios, cerînd iertare sau 
ucigînd. Pentru prima oară îl vedeau liniştit, drept, cu 
braţele încrucişate, cunoscîndu-şi puterea, apărîndu-şi 
interesele în numele drepturilor sale. 

La rîndul său, Ludovic al XVI-lea înţelese repede 
că nu era nimic de sperat de la un om de un asemenea 
soi şi, grăbit să termine cu el, întrebă : 

— Ei bine, unde vă e camaradul ? 

— Aici, spuse el, în spatele meu. 

Făcînd un pas înainte după aceste cuvinte, lăsă 
uşa liberă, prin deschizătura căreia putea fi văzut un 
tînăr îmbrăcat în uniformă de ofiţer aghiotant, sprijinit 
de fereastră. 

Era şi el foarte tulburat, numai că tulburarea sa, 
în loc să fie reflexul forţei, era doar al tristeţii sale. 

Obrazul îi şiroia de lacrimi şi în mînă ţinea o hirtie. 

Era domnul de Romeuf, tînărul aghiotant al 
generalului La Fayette, pe care cititorul nostru l-a 
cunoscut în momentul sosirii la Paris a domnului Louis 
de Bouillé. 

După cum a reieşit din convorbirea avută atunci 
cu tînărul regalist, domnul de Romeuf era patriot, un 
patriot sincer. Dar, în timpul dictaturii domnului La 
Fayette asupra palatului Tuileries, însărcinat cu 
supravegherea reginei şi cu însoţirea ei în plimbările 
ce le făcea, tînărul ofiţer a ştiut să stabilească în 
raporturile sale cu Maria-Antoaneta atita delicateţă 
respectuoasă, încît regina i-a exprimat în mai multe 
rînduri recunoştinţa. 

Astfel că, zărindu-l, ea exclamă penibil surprinsă : 

— Oh ! Dumneavoastră ? 

Apoi, cu acel geamăt dureros al femeii care vede 
dînd greş o forţă pe care o credea de neînvins, adăugă 


— Oh ! n-aş fi crezut-o niciodată !... 
— Aşa ! spuse murmurînd şi zîimbind al doilea 
mesager. Se pare că am făcut bine venind. 


Domnul de Romeuf înaintă cu ochii în pămînt, 
mergînd cu încetineală şi ţinînd decretul în mînă. 

Nerăbdător, regele nu lăsă tînărului timp să-i 
prezinte decretul, făcu un pas iute spre el şi i-l smulse 
din miîini. Apoi, după ce-l citi, spuse : 

— Nu mai există rege în Franţa. 

Bărbatul care-l însoțea pe domnul de Romeuf 
surise ca şi cum ar fi vrut să spună : „Ştiam bine”. 

La aceste cuvinte, regina făcu o mişcare spre 
rege spre a-l întreba. 

— Ascultaţi, doamnă, spuse el. lată decretul pe 
care Adunarea a îndrăznit să-l dea. 

Şi citi cu glas tremurînd de indignare următoarele 
rînduri : 


„Adunarea dispune ca din această clipă ministrul 
Afacerilor Interne să trimită curieri în toate departa- 
mentele teritoriului cu ordinul ca toți funcționarii 
publici, gărzi naţionale şi trupe de infanterie să 
aresteze sau să ordone a fi arestată orice persoană ce 
va încerca să treacă frontiera şi, în acelaşi timp, să 
reţină orice bunuri sau arme, muniții, valori în aur sau 
argint, cai şi trăsuri. In cazul în care curierii îl vor zări 
pe rege, pe membri ai familiei regale şi pe cei ce ar fi 
putut contribui la răpirea lor, numiții funcționari 
publici, gărzi naționale şi trupe de infanterie vor trebui 
să ia toate măsurile posibile pentru a opri susamintita 
răpire, a-i împiedica să-şi continue drumul şi să 
raporteze apoi corpului legislativ” 


Regina ascultase cu un fel de apatie, dar cînd 
regele termină de citit, clătină din cap, ca şi cum ar fi 
vrut să-şi vină în fire. 

— Daţi-mi-l ! spuse ea întinzînd mîna la rîndul ei 
pentru a primi nefastul decret. Imposibil !... 


În acest timp, tovarăşul domnului de Romeuf îi 
încurajă, printr-un zîmbet, pe membrii gărzii naţionale 
şi pe patrioţii din Varennes. 

Cuvîntul imposibil, rostit de regină, îi îngrijorase, 
deşi de-abia auziseră conţinutul decretului de la un 
capăt la celălalt. 

— Oh ! citiţi, doamnă, spuse regele cu 
amărăciune, dacă mai aveţi îndoieli. Citiţi, este scris şi 
semnat de preşedintele Adunării Naţionale. 

— Şi cine-i omul care a îndrăznit să scrie şi să 
semneze un asemenea decret ? 

— Un nobil, doamnă, răspunse regele : domnul 
marchiz de Beauharnais ! 

Nu e oare straniu şi nu demonstrează legături 
încărcate de mister între trecut şi viitor acest decret 
care împiedică fuga lui Ludovic al XVI-lea, a reginei şi a 
familiei regale ? Căci era semnat de un nume obscur 
pînă atunci, nume ce se va lega într-un mod atît de 
strălucit de istoria începutului celui de al 
nouăsprezecelea secol ! 

Regina luă decretul şi-l citi, cu sprîncenele 
încruntate, cu buzele strînse. Apoi, la rîndul său, regele 
i-l luă din mînă spre a-l citi din nou. După a doua 
lectură îl aruncă pe patul unde dormeau delfinul şi 
Madame Royale, insensibili la această discuţie ce le 
hotăra soarta. 

Incapabilă să se mai stăpînească, regina se repezi 
brusc, înroşindu-se, şi, luînd hiîrtia, o mototoli între 
miîini, o aruncă departe de pat exclamînd : 

—- Oh ! domnule, fiţi atent ! Nu vreau ca această 
hîrtie să-mi mînjească odraslele. 

Un imens urlet de dezaprobare se auzi din 
camera vecină. Membrii gărzii naţionale făcură un pas 
ca pentru a se năpusti în încăperea unde se aflau 
iluştrii fugari. Aghiotantul generalului La Fayette lăsă 
să-i scape un strigăt de groază. Insoţitorul său scoase 
un strigăt de furie. 


— Ah ! mirii între dinţi ultimul, este insultată Adu- 
narea Naţională, este insultată națiunea, este insultat 
poporul. Vom vedea. 

Şi, întorcîndu-se spre oamenii săi care umpleau 
camera învecinată, pregătiţi de luptă, înarmaţi cu 
puşti, cu seceri şi săbii, le strigă : 

— La mine, cetăţeni ! 

Aceştia mai făcură un al doilea pas care-l împlini 
pe primul, şi numai Dumnezeu ştie ce ar fi rezultat din 
ciocnirea celor două furii dezlănţuite dacă Charny, care 
nu rostise de la începutul acestei scene decit cele 
cîteva cuvinte pe care le-am consemnat şi se ţinuse de 
o parte, nu s-ar fi repezit înainte şi, apucîndu-l de braţ 
pe necunoscutul îmbrăcat în uniforma gărzii naţionale 
în momentul cînd îşi ducea mîna la mînerul săbiei şi o 
trăgea din teacă, îi spuse : 

— O vorbă, te rog, domnule Billot. Doresc să-ţi co- 
munic ceva. 

Billot — căci el era — lăsă să-i scape la rîndul său 
o exclamaţie de surpriză, se făcu palid ca moartea, 
rămase o clipă nehotărit, apoi împingînd în teacă sabia 
pe jumătate scoasă, răspunse : 

— Ei bine, fie ! Şi eu am să vă vorbesc, domnule 
de Charny. 

Indreptîndu-se apoi repede spre uşă, strigă: 

— Cetăţeni, vă rog faceţi loc. Trebuie să stau de 
vorbă o clipă cu acest ofiţer, dar fiţi liniştiţi, adăugă el 
şoptind, nici lupul, nici lupoaica, nici puii de lup nu ne 
vor scăpa. Sînt aici şi răspund de ei ! 

Ca şi cum acest om necunoscut lor, regelui şi 
suitei sale — în afară de Charny — ar fi avut totuşi 
dreptul să le dea ordine, ei ieşiră de-a-ndăratelea, 
lăsînd liberă prima încăpere. 

Dealtfel, fieeare avea de povestit celor din afară 
ce se petrecuse înăuntru şi să recomande în acelaşi 
timp patrioţilor să fie mai vigilenţi ca oricînd. În timpul 
acesta Charny îi şopti reginei : 


— Domnul de Romeuf e al dumneavoastră, 
doamnă, vă las cu el. Folosiţi prilejul cît mai bine cu 
putinţă. 

Situaţia devenea cu atît mai favorabilă cu cit, 
ajuns în a doua cameră, Charny închise uşa, apoi, 
sprijinin- du-se de ea, împiedică pe oricine, chiar pe 
Billot, să intre. 


Capitolul 2 
URA UNUI OM DIN POPOR 


Rămaşi între patru ochi, cei doi bărbaţi se priviră 
o clipă, dar privirea gentilomului nu îl făcu pe omul din 
popor să plece ochii. Ba, ceva mai mult, Billot a fost 
acela care vorbi primul. 

— Domnul conte mi-a făcut onoarea să mă 
anunţe că are ceva să-mi spună. Aştept să binevoiască 
a vorbi. 

— Billot, întrebă Charny, cum se face că te 
întîlnesc aici, însărcinat cu o misiune de răzbunare ? 
Te credeam prietenul nostru, al nobililor. Dealtfel, şi un 
credincios supus al reginei. 

— Am fost un supus bun şi credincios al regelui, 
domnule conte. Am fost nu prietenul dumneavoastră, 
căci o asemenea onoare nu-i era îngăduită unui 
sărman arendaş ca mine, am fost doar umilul 
dumneavoastră slujiior. 

— Ei bine ? 

— Ei bine, domnule conte, vedeţi, nu mai sînt 
nimic din toate astea. 

— Nu te înţeleg. 

— De ce să mă înţelegeţi, domnule conte ? Oare 
eu va întreb de cauza fidelității dumneavoastră faţă de 
rege, de motivele devotamentului dumneavoastră 
pentru regină ? Nu, bănuiesc că aveţi raţiunile 
dumneavoastră să acţionaţi astfel. Şi, cum ştiu că 
sînteţi un om onest şi înţelept, presupun că motivele 
dumneavoastră sînt bune sau cel puţin sînt izvorite din 
conştiinţa dumneavoastră. N-am înalta dumneavoastră 
poziţie socială, domnule conte, şi nu am cultura 
dumneavoastră. Totuşi mă cunoaşteţi, sau m-aţi 
cunoscut, ca un om cinstit şi chiar deştept ! Inchipuiţi- 
vă, aşadar, că am şi eu motivele mele, dacă nu bune, 
cel puţin potrivite conştiinţei mele. 

— Billot, spuse Charny, care nu ştia nimic din 
motivele de duşmănie pe care fermierul le putea avea 
împotriva nobilimii sau a monarhiei, te-am cunoscut, 
nu e mult de-atunci, altfel decît eşti acum. 

— Oh ! desigur, nu neg, spuse Billot cu un suris 
amar, da, m-aţi cunoscut altfel decît sînt. Am să vă 
spun, domnule conte, cum am fost : am fost un 
adevărat patriot, devotat faţă de doi oameni şi faţă de 
un lucru : aceşti doi oameni erau regele şi domnul 
Gilbert ; acest lucru era patria mea. Intr-o zi, agenţii 
regelui — şi vă mărturisesc, spuse fermierul clătinînd 
capul, că asta a început să mă înfurie împotriva lui — 
într-o zi, agenţii regelui vin la mine şi, mai prin forţă, 
mai prin surpriză, îmi iau o casetă încredinţată mie de 
domnul Gilbert. De îndată ce am fost liber, am plecat 
la Paris. Am sosit acolo în seara de 13 iulie. Era în 
mijlocul revoltei populare, cînd mulţimea purta 
busturile ducelui d'Orléans şi a domnului Necker şi 
parcurgea străzile strigînd : „Trăiască ducele de 
Orleans ! Trăiască domnul Necker !” Asta nu făcea 
mare rău regelui, şi totuşi, deodată, soldaţii regelui ne- 
au atacat. Am văzut cum bieţi nenorociţi care n-au 
avut altă vină decit că au strigat trăiască pentru doi 
oameni pe care cu siguranţă nici nu-i cunoşteau, 
cădeau în jurul meu, unii cu capul despicat de lovituri 
de sabie, alţii cu pieptul străpuns de gloanţe. L-am 
văzut pe domnul de Lambesc, un prieten al regelui, 
urmărind în Tuileries femei şi copii care nu strigaseră 
nimic, şi călcînd sub copitele calului său un bătrîn de 
vreo şaptezeci de ani. Asta a continuat să mă înfurie 
ceva mai mult împotriva regelui. A doua zi mă prezint 
la internatul micului Sebastien şi aflu de la el că tatăl 
său e închis la Bastilia, pe baza unui ordin al regelui, 
cerut de o doamnă de la Curte ! Mi-am spus că regele, 
despre care se spunea că este atît de bun, avea, în 
această bunătate a sa, mari momente de rătăcire, de 
ignoranță sau de uitare, şi în ce mă priveşte, pentru a 


11 


îndrepta cîte ceva, atît cît îmi stă în puteri, voi contri- 
bui şi eu la luarea Bastiliei. Am ajuns acolo — spun 
drept — nu fără mari greutăţi. Soldaţii regelui au tras 
asupra noastră şi ne-au ucis aproape două sute de 
oameni, ceea ce mi-a dat din nou prilejul să nu fiu de 
părerea celor ce credeau în bunătatea regelui. Dar, în 
sfîrşit, Bastilia a fost cucerită. Intr-una din celule l-am 
găsit pe domnul Gilbert, pentru care am riscat să fiu 
ucis de douăzeci de ori, şi bucuria de a-l fi regăsit m-a 
făcut să uit multe lucruri. Dealtfel, domnul Gilbert mi-a 
spus cel dintii că regele e bun, că ignora cea mai mare 
parte din josniciile ce se făceau în numele său, că nu 
lui trebuia să-i păstrez pică, ci miniştrilor săi. Or, cum 
tot ce spunea în acea epocă domnul Gilbert era literă 
de evanghelie pentru mine, l-am crezut, şi văzînd 
Bastilia cucerită, pe domnul Gilbert liber şi pe Pitou şi 
pe mine nevătămaţi, am uitat salvele de arme din 
strada  Saint-Honor6, şarjele de la Tuileries, cei 
aproape două sute de oameni ucişi de infanteria 
prinţului de Saxa şi arestarea domnului Gilbert la o 
simplă cerere făcută de o doamnă de la Curte... Dar, 
iertaţi-mă, domnule conte, spuse Billot întrerupîndu-se, 
toate astea nu vă privesc şi nu mi-aţi cerut să 
discutăm între patru ochi pentru a asculta vorbăria 
unui sărman ţăran fără educaţie. Dumneavoastră 
sînteţi în acelaşi timp un mare senior şi un învăţat. 

Şi Billot făcu o mişcare pentru a duce mîna la 
clanţă şi a intra în camera regelui. Dar Charny îl opri. 
Pentru a-l opri, Charny avea două motive : primul, să 
afle cauzele duşmăniei lui Billot, care, într-o asemenea 
situaţie nu era fără importantă ; al doilea, să mai 
cîstige timp. 

— Nu ! spuse el, povesteşte-mi tot, dragul meu 
Billot. Ştii bine prietenia ce-o avem pentru dumneata, 
bieţii mei fraţi şi cu mine, iar ceea ce îmi spui mă 
interesează în cel mai înalt grad. 

La cuvintele bieții mei fraţi Billot zimbi cu 
amărăciune. 

— Ei bine, aşadar, reluă el, am să vă povestesc 
totul, domnule de Charny, şi regret că vieţi; 
dumneavoastră jraţi... mai ales unul... domnul Isidore, 
nu sînt aici să mă asculte. 

Billot rostise cuvintele : mai ales unul, domnul 
Isidore, cu o expresie atît de bizară, încît Charny îşi 
reţinu gestul de durere pe care numele fratelui iubit i-l 
trezea în suflet. Fără să-i răspundă lui Billot, care, vădit 
lucru, nu ştia nimic despre nenorocirea fratelui său, a 
cărui prezenţă o dorea, îi făcu semn să continue. Billot 
continuă. 

-— De aceea, spuse el, cînd regele porni spre 
Paris n-am văzut în el decît un părinte revenind în 
mijlocul copiilor săi. Mergeam împreună cu domnul 
Gilbert alături de caleaşca regală, făcînd cu trupul meu 
zid de apărare pentru cei dinăuntru şi strigînd în gura 
mare : „Trăiască regele”. Aceasta era prima călătorie a 
regelui. Ajungînd în piaţa primăriei, mulţimea şi-a dat 
seama că regele nu mai purta cocarda albă, dar nu 
purta încă nici cocarda tricoloră. Se auziră strigăte : 
„Cocarda ! cocarda !” Am luat cocarda de la pălăria 
mea şi i-am dat-o. El mi-a mulţumit şi, în mijlocul 
aclamaţiilor mulţimii, a pus-o la pălărie. Eram beat de 
fericire să văd cocarda mea la pălăria acestui bun 
rege. Recolta mea de cereale era neculeasă şi avea 
nevoie de prezenţa mea. Dar aş ! ce mă interesa 
recolta ? Eram îndeajuns de bogat să-mi pot permite 
să-mi pierd recolta, şi dacă prezenţa mea era cu ceva 
utilă acestui rege bun, părinte al poporului, restau- 
ratorul libertăţii franceze, cum îl numeam noi, nerozii, 
în vremea aceea, era mai bine să rămîn la Paris decît 
să mă înapoiez la Pisseleau. Recolta fermei, pe care o 
încredinţasem Catherinei, a fost aproape pierdută ! 
După cît se părea, Catherine avea altceva de făcut 
decit să se ocupe de recoltă... Să nu mai vorbim ! Am 

lăsat pînă una alta ferma fără stăpîn ! Aş ! Eram 
suficient de bogat ca după ce pierdusem recolta din 
1789 s-o pierd şi pe cea din 1790 ! Dar într-o 
dimineaţă vine Pitou şi-mi spune că sînt pe cale să 
pierd un lucru pe care un părinte nu e niciodată atît de 
bogat să-l piardă : pe fiica mea! 

Charny tresări. Billot îl privi stăruitor şi continuă : 

— Trebuie să vă spun, domnule conte, că se afla 
la o leghe de casa mea, la Boursonnes, o familie 
nobilă, o familie de mari seniori, o familie deosebit de 
bogată. Această familie se compunea din trei fraţi. 
Cînd erau copii şi cînd se duceau de la Boursonnes la 
Villers-Cotterets, cel mai tînăr dintre ei îmi făcea 
aproape totdeauna onoarea să se oprească la fermă. 
Spunea că nu băuse niciodată un lapte atît de bun ca 
laptele vacilor mele, că nu mîncase o piine mai bună 
ca cea făcută de mama Billot şi, din cînd în cînd 
adăuga — şi eu, sărman neghiob, credeam că îmi 
spunea toate astea pentru a-mi răsplăti ospitalitatea — 
că nu văzuse o fată mai frumoasă ca fiica mea, 
Catherina... Aşadar, Pitou venise la Paris şi-mi spuse 
două vorbe care mi-au dovedit că nu numai recolta era 
în primejdie, ci şi copilul meu, că nu averea mea urma 
să fie pierdută ci fericirea mea ! L-am lăsat deci pe 
rege la Paris şi m-am întors la fermă. Am crezut la 
început că fiica mea se afla în pericol de moarte 
datorită unei boli : delira, avea febră cerebrală, mai 
ştiu eu ce ? Starea în care se găsea m-a îngrijorat cu 
atit mai mult cu cît medicul mi-a interzis să intru în 
camera ei pînă ce nu se va însănătoşi. Dar, neputînd 
intra în camera ei, eu, sărman părinte disperat, am 
crezut că mi-e îngăduit să ascult la uşa ei. Aşadar am 
ascultat! Atunci am aflat că era cît pe ce să moară, că 
avea febră cerebrală, că era aproape nebună, fiindcă 
iubitul ei plecase. Plecasem şi eu cu un an în urmă, dar 
ea, în loc să înnebunească că tatăl ei pleacă, zimbise 
cînd mi-am părăsit ferma... Plecarea mea îi lăsa toată 

libertatea să-şi vadă  ibovnicul... Catherine se 
înzdrăveni după boală, însă bucuria de a trăi îi pierise ! 
Trecură o lună, două, trei, şase luni, fără ca vreo rază 
de voioşie să lumineze acest obraz, pe care nu-l 
slăbeam din ochi. Într-o dimineaţă am văzut-o zimbind 
şi atunci am început să tremur : surisul acesta 
însemna că ibovnicul ei va reveni ? Într-adevăr, a doua 
zi, un păstor care-l văzuse trecînd, mă anunţă că 
sosise chiar în dimineaţa aceea ! N-am avut nici o 
îndoială că va veni la mine, adică la Catherine, în 
această seară ! Aşa că, odată cu înserarea, mi-am 
încărcat arma cu două ţevi şi m-am aşezat la pîndă... 

-— Billot ! exclamă Charny. Ai făcut asta ? 

— De ce nu ? spuse Billot. Mă pun la pîndă să ucid 
mistrețul cînd vine să-mi răstoarne brazdele cu cartofi, 
să ucid lupul cînd vine să-mi fure oile, vulpea cînd vine 
să-mi sugrume găinile, şi să nu mă pun la pîndă să 
ucid un om care vine să-mi răpească fericirea, 
ibovnicul care mi-a dezonorat fiica ? 

— Dar, ajuns aici, inima te-a împiedicat să tragi, 
nu-i aşa, Billot ? spuse contele agitat. 

— Nu, spuse Billot, nu inima, ci ochiul şi mîna. O 
dîră de sînge mi-a dovedit totuşi că nu mi-am greşit 
complet ţinta. Numai că, vedeţi bine, adăugă Billot cu 
amărăciune, fiica mea n-a şovăit între amant şi tată. 
Cînd am intrat în camera Catherinei, ea dispăruse. 

— Şi n-ai revăzut-o de atunci ? întrebă Charny. 

— Nu, răspunse Billot. Dar de ce aş face-o ? Ştia 
bine că dacă aş revedea-o, aş ucide-o. 

Charny făcu o mişcare, privind cu un sentiment 
de admirație amestecat de groază puternica 
personalitate din faţa sa. 

— Mi-am reluat munca la fermă, continuă Billot. 
Ce importanţă avea nenorocirea mea dacă Franţa 
urma să fie fericită ? Regele nu mergea cu loialitate pe 
drumul revoluției ? Nu trebuia să ia parte la 
sărbătorirea federaţiilor ? Nu urma să-l revadă pe 

acest rege de treabă căruia mi-am dat cocarda la 16 
iulie şi căruia aproape că i-am salvat viaţa la 6 
octombrie ? Ce fericire trebuia să fie pentru el să vadă 
întreaga Franţă reunită pe Champ-de-Mars, jurînd ca 
un singur om pentru unitatea patriei ! Aşa că, o clipă, 
cînd l-am văzut, am uitat de toate, pînă şi de 
Catherine... Nu, mint, un tată nu-şi uită fiica !... larela 
jurat la rîndul său ! Mi s-a părut că jura cam prost, că 
jura din vîrful buzelor, că jura de pe locul său în loc să 
jure pe altarul patriei ! Dar fie şi aşa ! A jurat, asta era 
esenţialul : un jurămînt e un jurămiînt ! Locul unde este 
rostit nu-l face mai mult sau mai puţin sacru, iar cînd 
jură un om cinstit, îşi şi ţine jurămîntul ! Aşa că regele 
şi-l va respecta ! E-adevărat că, odată înapoiat la 
Villers-Cotterets — cum nu mai aveam nimic altceva 
de făcut decît să mă ocup de politică, eu nemaiaviînd 
copil — am auzit spunîndu-se că regele a vrut să se 
lase răpit de domnul de Favras, dar că treaba a eşuat; 
că regele a vrut să fugă împreună cu mătuşile lui, dar 
că proiectul n-a reuşit ; că regele a vrut să se ducă la 
Saint-Cloud şi de acolo la Rouen, dar că poporul s-a 
opus. E-adevărat că auzisem toate astea dar nu le 
dădeam crezare. Nu-l văzusem eu cu ochii mei pe rege 
întinzind mîna ? Nu-l auzisem cu urechile mele 
depunînd jurămîntul în faţa naţiunii ? Era oare de 
crezut că, jurînd în faţa a trei sute de mii de oameni, 
un rege îşi va considera jurămîntul mai puţin sacru 
decît al celorlalţi oameni ? Nu era probabil ! De aceea, 
am fost foarte mirat cînd, ducîndu-mă alaltăieri la 
Meaux să vînd o cantitate mai mare de cereale — şi 
trebuie să vă spun că am dormit la şeful poştei, unul 
din prietenii mei — spun, am fost foarte mirat cînd i- 
am recunoscut la un popos, într-o trăsură care-şi 
schimba caii, pe rege, pe regină şi întreaga familie 
regală ! Nici o confuzie nu era posibilă, fiindcă mă 
obişnuisem să-i văd în trăsură, fiindcă la 16 iulie i-am 
însoţit de la Versailles la Paris. Atunci l-am auzit pe 

unul dintre acei domni îmbrăcaţi în galben spunînd : 
„Spre Châlons !” Glasul lui m-a făcut să tresar. M-am 
întors şi am recunoscut... pe cine ? Pe cel ce mi-a 
răpit-o pe Cathérine, un nobil gentilom care-şi făcea 
datoria de lacheu, alergînd în faţa trăsurii regelui... 

La aceste cuvinte, Billot îşi sfredeli interlocutorul 
cu privirea, pentru a-şi da seama dacă acesta înţelege 
că este vorba de fratele său Isidore. Dar Charny se 
mulţumi să-şi şteargă sudoarea ce-i curgea pe frunte şi 
tăcu. 

Billot reluă : 

— Am vrut să-l urmăresc, dar se îndepărtase. 
Avea un cal bun, era înarmat, iar eu nu eram... O clipă 
am scrişnit din dinţi la ideea că acest rege îi scapă 
Franţei şi că seducătorul fiicei mele îmi scapă mie. 
Dar, deodată, îmi vine o idee : „lată, îmi zic, şi eu am 
depus jurămînt naţiunii, şi dacă regele şi-l calcă pe al 
său, eu nu trebuie să-l ţin pe al meu ? Intr-adevăr, da! 
Să mi-l respect! Nu sînt decit la zece leghe de Paris. E 
ora trei dimineaţa. Pe un cal bun, ajung acolo în două 
ore ! Voi discuta chestiunea cu domnul Bailly, om 
onest, care-mi pare să fie de partea celor ce-şi ţin 
jurămîntul împotriva celor ce nu şi-l ţin.” Hotărîrea 
odată luată, vorbesc cu prietenul meu, şeful poştei din 
Meaux, fără să-i spun, bineînţeles, ce am de gind să 
fac, şi-l rog să-mi împrumute uniforma lui de ostaş al 
gărzii naţionale, sabia şi pistoalele sale. Am luat cel 
mai bun cal din grajd şi, în loc să plec în trap mic spre 
Villers-Cottere&ts, mă îndrept în galop întins spre Paris ! 
Pe legea mea, am ajuns la timp. Se şi aflase de fuga 
regelui, dar nu se ştia în ce parte a luat-o. Domnul de 
Romeuf fusese trimis de domnul La Fayette pe drumul 
spre Valenciennes ! Dar iată ce înseamnă în- tîmplarea 
! La barieră el este arestat, obţine să fie adus la 
Adunarea Naţională şi ajunge tocmai în momentul în 
care domnul Bailly, informat de mine, dădea cele mai 
amănunțite detalii asupra itinerariului regelui. Nu mai 

era altceva de făcut decît să se scrie un ordin după 
toate regulile şi să se schimbe ruta. Treaba s-a făcut 
într-o clipă ! Domnul de Romeuf a fost trimis pe drumul 
spre Châlons, iar eu am primit misiunea să-l însoțesc, 
misiune pe care am îndeplinit-o, după cum vedeţi. 
Acum, adăugă Billot cu un aer sumbru, l-am ajuns pe 
rege, care m-a înşelat ca francez, şi sînt liniştit că nu- 
mi va scăpa ! Îmi mai rămîne doar să-l găsesc pe cel 
ce m-a înşelat ca tată ! Şi vă jur, domnule conte, că 
nici el nu-mi va scăpa ! 

— Vai ! dragă Billot, spuse Charny cu un suspin, 
te înşeli ! 

— Cum se poate ? 

— Spun că nefericitul despre care vorbeşti ţi-a 
scăpat! 

— A fugit ? exclamă Billot cu o indescriptibilă ex- 
presie de furie. 

— Nu, spuse Charny, e mort! 

— Mort ? exclamă Billot tresărind fără să vrea şi 
ştergîndu-şi fruntea, care se acoperise pe loc cu 
picături de sudoare. 

— Mort ! repetă Charny, şi acest sînge pe care-l 
vezi, şi pe care ai avut dreptate să-l compari acum 
cîteva clipe cu acela cu care erai stropit în curtea mică 
de la Versailles, acest sînge era al său... Şi dacă ai 
îndoieli, coboară, dragă Billot, şi-i vei găsi trupul aşezat 
într-o curte mică, asemănătoare celei de la Versailles, 
lovit de moarte pentru aceeaşi cauză ca şi cel ucis 
acolo ! 

Billot îl privea pe Charny — care-i vorbea cu glas 
blînd în timp ce două lacrimi groase îi curgeau pe 
obraji — cu ochii rătăciţi şi faţa încremenită. Apoi, 
deodată, Billot exclamă : 

— Ah ! există aşadar o justiţie divină ! 

Şi, repezindu-se în afara încăperii, adăugă : 

— Domnule conte, cred în cuvintele 
dumneavoastră. Vreau totuşi să mă conving cu ochii 
mei că s-a făcut dreptate... 

Charny îl privi îndepărtindu-se, înăbuşind un 
suspin şi ştergindu-şi lacrimile. Apoi, înţelegînd că nu 
mai era nici un minut de pierdut, se repezi la rîndul 
său în încăperea reginei şi îndreptîndu-se spre ea o 
întrebă pe şoptite : 

— Domnul de Romeuf ? 

— E de partea noastră, răspunse regina. 

-— Cu atît mai bine, căci de cealaltă parte nu e 
nimic de sperat. 

— Atunci, ce-i de făcut ? întrebă regina. 

— Să cîştigăm timp pînă ce vine domnul de 
Bouillé! 

— Dar va sosi ? 

-— Da, căci mă voi duce să-l aduc. 

— Oh ! exclamă regina, străzile sînt ticsite, sînteţi 
cunoscut şi nu veţi putea trece, vă vor masacra ! 
Olivier! Olivier ! 

Dar Charny, zîmbind şi fără să-i răspundă, 
deschise fereastra care dădea spre grădină, trimise o 
ultimă făgăduială regelui, un ultim salut reginei şi sări 
de la înălţimea de cincisprezece picioare ce-l 
despărţeau de pămînt. 

Regina scoase un țipăt de groază şi-şi ascunse 
capul în miini, dar tinerii ofiţeri alergară la fereastră şi 
răspunseră cu un strigăt de bucurie ţipătului de groază 
al reginei. 

Charny tocmai sărise zidul grădinii, dispărînd de 
cealaltă parte a acestui zid. 

Era şi timpul, căci în acel moment Billot apăru pe 
pragul încăperii. 

Capitolul 3 j 
DOMNUL DE BOUILLE 


Să vedem ce făcea în aceste clipe de mare 
îngrijorare domnul marchiz de Bouillé, care era 
aşteptat cu atita nerăbdare la Varennes şi în care îşi 
puneau ultimele speranţe membrii familiei regale. 

La nouă seara, adică aproape în momentul în care 
fugarii ajungeau la Clermont, marchizul de Bouille 
părăsea Stenay împreună cu fiul său Louis şi se 
îndrepta spre Dun, pentru a se apropia de rege. 

Totuşi, ajungînd la un sfert de leghe de acest 
ultim oraş şi temîndu-se ca prezenţa să nu-i fie 
remarcată, se opri împreună cu însoțitorii săi pe 
marginea şoselei şi se aşeză într-un şanţ, lăsînd caii în 
urmă. Acolo se puseră pe aşteptat. Era ora la care, 
după toate probabilitățile, trebuia să apară curierul 
regelui. 

In asemenea împrejurări minutele par ore, iar 
orele — secole. 

Se auzi sunînd încet, cu acea impasibilitate pe 
care cei ce aşteptau ar fi dorit s-o potrivească cu 
bătăile inimii lor, ora zece, apoi unsprezece, miezul 
nopţii, ora unu, două şi trei dimineaţa. 

intre orele două şi trei, zorii începură să se arate, 
în timpul acestor şase ore de aşteptare, cel mai mic 
zgomot care ajungea la urechile celor de strajă, fie că 
se apropia, fie că se îndepărta, le aducea speranţa sau 
deznădejdea. 

In zori, mica trupă ajunse la deznădejde. 

Domnul Bouillé socoti că trebuie să se fi produs 
un accident, dar, necunoscîndu-l, ordonă ca trupa să 
se înapoieze la Stenay, pentru ca de acolo, din centrul 
forţelor sale, să poată, în măsura posibilităţilor, să 
preîntîmpine acest accident. 

Încălecară aşadar şi o porniră încet, la pas, pe 
drumul spre Stenay. 

Nu se găseau la mai mult de un sfert de leghe de 
oraş cînd, întorcîndu-se, domnul Louis de Bouillé zări 
departe de el, pe şosea, praful ridicaţ de galopul mai 
multor cai. 

Se opriră şi aşteptară. 

Pe măsură ce noii călăreţi se apropiau, li se păru 
că-i recunosc. În cele din urmă nu fu nici o îndoială ; 
erau domnii Jules de Bouillé şi de Raigecourt. 

Mica trupă porni în întîmpinarea lor. 

În momentul întîlnirii, toţi membrii unui din 
grupuri puneau aceeaşi întrebare şi toţi membrii 
celuilalt dădeau acelaşi răspuns. 

— Ce s-a întîmplat ? 

— Regele a fost arestat la Varennes ! 

Era aproximativ ora patru dimineaţa. 

Vestea era îngrozitoare. Cu atît mai îngrozitoare 
cu cît cei doi tineri aflaţi de strajă la capătul oraşului, 
la hotelul „Grand Monarque”, unde s-au pomenit pe 
neaşteptate înconjurați de insurgenți, fuseseră obligaţi 
să-şi croiască drum prin mulţime fără să fi putut aduce 
cu ei vreo informaţie precisă. 

Cu toate astea, oricît de îngrozitoare era, această 
veste nu le distrugea orice speranţă. 

Domnul de Bouille, ca toţi ofiţerii superiori care se 
bizuie pe o disciplină de fier, credea, fără să se 
gîndească la piedici, că toate ordinele sale fuseseră 
executate. 

Or, dacă regele a fost arestat la Varennes, era 
sigur că toate posturile care primiseră ordinul de a se 
replia în spatele regelui trebuie să fi sosit şi ele la 
Varennes. 

Insemna că la această oră regele trebuia să aibă 
în jurul său cam o sută de husari şi o sută şaizeci sau o 
sută optzeci de dragoni. Era absolut suficient pentru a 

face faţă răzmeriţiei unui orăşel de o mie opt sute de 
suflete. 

S-a văzut cum evenimentele au dezminţit 
calculele strategice ale domnului de Bouillé. Dealtfel, o 
primă lovitură nu a întîrziat să zdruncine această 
siguranţă. 

Pe cînd domnii de Bouillé şi Raigecourt îl informau 
pe general, se zări venind în galop mare un călăreț. 
Acest călăreț însemna ştiri. Toţi ochii se întoarseră 
spre el şi-l recunoscură pe domnul de Rohrig. 
Recunoscîndu-l, generalul se îndreptă spre el. 

Generalul se afla într-una din acele dispoziţii 
sufleteşti cînd abia aştepţi să arunci în spinarea unui 
nevinovat întreaga povară a furiei tale. 

— Ce înseamnă asta, domnule, exclamă 
generalul, de ce v-aţi părăsit postul ? 

— Domnule general, răspunse domnul de Rohrig, 
scuzaţi-mă, dar vin din ordinul domnului de Damas. 

— Ei bine, domnul de Damas este la Varennes cu 
dragonii săi ? 

— Domnul de Damas este la Varennes fără 
dragonii săi, domnule general, doar cu un ofiţer, un 
adjutant şi doi sau trei oameni. 

— Şi ceilalţi ? 

— Ceilalţi n-au vrut să meargă. 

-— Şi domnul Dandoins cu dragonii săi ? întrebă 
domnul de Bouillé. 

— Se spune că sînt prizonierii municipalităţii din 
Sainte-Menehould. 

— Dar, cel puţin domnul de Chaiseul se află la 
Varennes cu husarii săi şi cu ai dumneavoastră ? 
exclamă generalul. 

— Husarii domnului de Choiseul au trecut de 
partea poporului şi strigă : „Trăiască națiunea”. Husarii 
mei sînt păziţi în cazarma lor de garda naţională din 
Varennes. 

— Şi dumneavoastră nu v-aţi pus în fruntea lor, 
domnule, şi n-aţi atacat toată calicimea, şi nu v-aţi re- 
grupat în jurul regelui ? 

— Domnul general uită că n-aveam nici un ordin, 
că domnii de Bouillé şi de Raigecourt erau superiorii 
mei, şi nu ştiam că Majestatea Sa urma să treacă prin 
Varennes. 

— E-adevărat, spuseră în acelaşi timp domnii de 
Bouillé şi Raigecourt. 

— La primul zvon auzit, continuă sublocotenentul, 
am ieşit în stradă şi m-am informat : am aflat că o 
trăsură despre care se spunea că e a regelui şi a 
familiei regale a fost oprită cu un sfert de oră în urmă 
şi că persoanele din această trăsură au fost duse la 
procurorul comunei. Pe străzi se adunase o mare 
mulţime înarmată. Se bătea toba şi suna clopotul de 
alarmă. În mijlocul acestui imens tumult am simţit că 
cineva mă bate pe umăr, m-am întors şi l-am 
recunoscut pe domnul de Damas, îmbrăcat cu o 


redingotă peste uniformă : — „Dumneavoastră sînteţi 
sublocotenentul comandant al husarilor din 
Varennes ?” m-a întrebat. — „Da, domnule colonel. — 


Mă cunoaşteţi ? — Siînteţi contele Charles de Damas. 
— Ei bine, încălecaţi fără să pierdeţi o secundă, duceţi- 
vă la Dun, la Stenay... alergaţi pînă ce îl veţi întîlni pe 
domnul marchiz de Bouillé. Spuneţi-i că Dandoins şi 
dragonii săi sînt prizonieri la Sainte-Menehould, că 
dragonii mei au refuzat să mă urmeze, că husarii 
domnului de Choiseul ameninţă să se alăture poporului 
şi că regele şi familia regală, care sînt aici, arestaţi în 
această casă, şi-au pus ultimele speranţe de salvare în 
el.” După un asemenea ordin, domnule general, am 
crezut că nu trebuie să fac nici un fel de obiecţie ci, 
dimpotrivă, era de datoria mea să ascult orbeşte. Am 
încălecat, am plecat în galop mare şi iată-mă. 

— Şi domnul de Damas nu v-a mai spus nimic 
altceva ? 

— Ba da, mi-a spus că vor folosi toate mijloacele 
să cîştige timp, astfel încît să puteţi ajunge la 
Varennes, domnule general. 

— Mda ! spuse domnul de Bouillé scoţind un 
suspin, văd că fiecare a făcut ce a putut. E de datoria 
noastră să facem tot ce putem. 

Apoi, întorcîndu-se spre contele Louis, adăugă: 

— Louis, eu rămîn aici. Aceşti domni vor duce 
diferitele ordine ce le voi da. Mai întîi, detaşamentele 
de la Mouza şi de la Dun vor porni de îndată în marş 
spre Varennes, păzind trecerea de pe Meusa, şi vor 
începe atacul... Domnule de Rohrig, duceţi-le acest 
ordin din partea mea şi spuneţi-le că vor fi sprijiniți 
îndeaproape. 

Tînărul ofiţer căruia i se dăduse acest ordin salută 
şi plecă spre Dun. 

Domnul de Bouillé continuă : 

— Domnule de  Raigecourt,  duceţi-vă în 
întîmpinarea regimentului elveţian Castella, care se 
află în marş spre Stenay. Oriunde îl veţi întîlni, 
comunicaţi-i gravitatea situaţiei şi ordinul ce i-l dau de 
a dubla pasul. Duceţi-vă. 

Apoi, văzindu-l plecat pe tînărul ofiţer într-o 
direcţie opusă celeia ce o urma cu toată viteza calului 
său, deja obosit, domnul de Rohrig, se întoarse spre al 
doilea fiu al său : 

-— Jules, spuse el, schimbă calul la Stenay şi 
pleacă spre Montmédy. Domnul de Klinglin să 
pornească în marş spre Dun regimentul de infanterie 
Nassau, care se află la Montmédy, iar el personal să se 
îndrepte spre Stenay. Du-te ! 

Tînărul ofiţer salută şi plecă la rîndul său. 

In cele din urmă, întorcîndu-se spre fiul său cel 
mai mare îi spuse : 

— Louis, regimentul regal german se află la 
Stenay? 

— Da, tată. 

— A primit ordinul să fie gata în zorii zilei ? 

— Chiar eu i-am transmis colonelului ordinul din 
partea dumneavoastră. 

— Adumi-l, voi aştepta aici, pe şosea. Poate vor 
sosi noi informaţii. Regimentul Regal-german e un 
regiment sigur, nu-i aşa ? 

—- Da, tată. 

— Ei bine, acest regiment ne e suficient. Vom 
porni cu el marşul asupra oraşului Varennes. Du-te ! 

Şi contele Louis plecă la rîndul său, dar reapăru 
peste zece minute. 

-— Regimentul regal german mă urmează, îi 
spuse generalului. 

— L-ai găsit gata de marş ? 

— Nu, spre marea mea mirare. Probabil că ieri co- 
mandantul m-a înţeles greşit cînd i-am transmis ordi- 
nul, căci l-am găsit în pat. Dar se scoală şi mi-a promis 
că se duce la cazarmă pentru a grăbi plecarea. 
Temîndu-mă să nu fiţi neliniştit, am venit să vă spun 
cauza întiîrzierii. 

— Bine, spuse generalul, atunci va veni ? 

— Colonelul mi-a spus că mă urmează. 

Aşteptară zece minute, un sfert de oră, douăzeci 
de minute, dar nu apăru nimeni. Generalul, 
nerăbdător, îşi privi fiul. 

— Mă întorc acolo, tată, spuse acesta. 

Şi, porindu-şi calul în galop, intră iar în oraş. 

Oricît de lung i s-a părut domnului de Bouillé, în 
nerăbdarea sa, timpul de aşteptare, acest timp n-a fost 
bine folosit de comandantul regimetului. Abia cîțiva 
oameni erau gata echipați. Tînărul ofiţer se plînse cu 
amărăciune, reînnoi ordinul generalului, şi, după 
promisiunea fermă făcută de comandant că în cinci 
minute soldaţii săi şi el vor fi în afara oraşului, se 
înapoie la tatăl său. 

Revenind, observă că poarta prin care trecuse de 
patru ori mai înainte era acum păzită de garda 
naţională. 

Aşteptară din nou cinci minute, zece, un sfert de 
oră, şi nimeni nu apăru. 

Generalul de Bouillé îşi dădea seama că fiecare 
minut pierdut reprezenta un an răpit vieţii prizonierilor. 

Pe şosea apăru o cabrioletă venind dinspre Dun. 
Era a lui Léonard, care-şi continua drumul, din ce în ce 
mai tulburat. 

Domnul de Bouille îl opri, dar pe măsură ce 
sărmanul tînăr se îndepărta de Paris, în mintea lui se 
producea un asemenea haos, încît generalul nu putu 
scoate nimic coerent de la el. 

intr-adevăr, plecat din Varennes înainte de 
arestarea regelui, Leonard nu-i putea spune nimic nou 
domnului de Bouillé. 

Acest mic incident îi folosi generalului spre a-şi 
recăpăta calmul. Dar, în cele din urmă, trecînd 
aproape o oră de la ordinul dat comandantului 
regimentului regal-german, domnul de Bouillé îl invită 
pe fiul său să se înapoieze pentru a treia oară la 
Stenay şi să nu se întoarcă fără întregul regiment. 

Contele Louis plecă furios. 

Ajungînd în piaţă, furia i se mări : abia cincizeci 
de oameni erau încălecaţi ! 

Mai întîi îi luă pe aceşti cincizeci de călăreţi şi 
puse stăpiînire pe poarta care asigura libera intrare şi 
ieşire din oraş. Reveni apoi la general, care continua 
să aştepte, asigurîndu-l că de astă dată e urmat de 
comandant şi soldaţii săi. Aşa o credea. Dar numai 
cînd era pe cale să intre în oraş pentru a patra oară, se 
zări capul coloanei regimentului regal-german. 

In orice altă împrejurare, generalul Bouillé ar fi 
pus să fie arestat comandantul de către înşişi oamenii 
acestuia, dar într-un asemenea moment îi era teamă 
să-i întărite pe gradaţi şi pe soldaţi deopotrivă. Se 


26 


mulţumi, aşadar, să-i facă oarecare reproşuri în 
privinţa  încetinelii. Apoi, adresind o  cuvîntare 
soldaţilor, le spuse ce misiune de onoare li se 
încredinţează şi cum de ei depinde nu numai 
libertatea, ci şi viaţa regelui şi a familiei regale. 
Promise ofiţerilor onoruri şi soldaţilor recompense şi, 
pentru început, le distribui acestora din urmă patru 
sute de ludovici. 

Discursul, terminat prin această peroraţie, 
produse efectul aşteptat. Un imens strigăt de „Trăiască 
regele !” izbucni şi întregul regiment porni în trap 
mare spre Varennes. 

La Dun găsiră, păzind podul de pe Meusa, 
detaşamentul de treizeci de oameni pe care Deslon îl 
lăsase acolo cînd părăsise oraşul împreună cu Charny. 
li luară cu ei şi pe aceşti treizeci de oameni şi îşi 
continuară drumul. 

Aveau de făcut opt leghe pe un teren accidentat, 
astfel că nu puteau merge cu viteza dorită. Trebuiau 
să ajungă, dar să ajungă neapărat cu soldaţii în stare 
să susţină un şoc sau să execute o şarjă. 

Simţeau totodată că înaintează pe un teren 
duşmănos : la dreapta şi la stînga, în sate sunau 
clopotele de alarmă ; înaintea lor se auzea pocnind 
ceva ca un schimb de focuri de armă. 

Ei îşi continuau înaintarea. 

La Grange-au-Bois apăru un călăreț fără pălărie, 
culcat aproape pe calul său — care părea că aleargă 
mîncînd pămîntul — şi le făcu din depărtare semne de 
chemare. Grăbiră pasul. Regimentul şi omul se 
apropiară. 

Acest călăreț era contele de Charny. 

— La rege, domnilor! La rege! strigă el de 
departe, ridicînd şi mîna. 

— La rege ! Trăiască regele ! strigară în acelaşi 
timp soldaţii şi ofiţerii. 

Charny luă loc în front. Expuse în cîteva cuvinte 
situaţia : regele se mai afla încă la Varennes cînd ei 
aplecase, aşa că totul nu era încă pierdut. 

Caii sînt tare obosiţi, dar ce importanţă are, 
trebuie să gonească. Caii fuseseră îndopaţi cu ovăz, 
oamenii în- fierbîntaţi prin discursul şi monezile de aur 
ale domnului de Bouillé, regimentul înaintează ca un 
uragan, cu strigătul „Trăiască regele !” 

La Crepy întîlnesc un preot, unul constituţional, 
care vede întreaga trupă gonind spre Varennes. 

— Duceţi-vă, duceţi-vă ! spune el. Din fericire, 
veţi ajunge prea tîrziu. 

Contele de Bouille îl aude şi se aruncă asupra lui 
cu sabia ridicată. 

— Nenorocitule, îi strigă tatăl său, ce faci ? 

Tînărul conte înţelege că era pe cale să ucidă un 
om fără apărare şi că acest om este un eclesiast — 
deci dublă crimă — îşi scoate piciorul din scara şeii şi 
izbeşte cu cizma în pieptul preotului. 

— Veţi ajunge prea tîrziu ! repetă preotul 
rostogolindu-se în praf. 

Drumul continuă, oamenii blesteamă profetul ne- 
norocirii. 

Trupa se apropie din ce în ce mai mult de 
zgomotul focurilor de armă. E domnul Deslon, care 
hîrţuieşte cu cei şaizeci de oameni ai săi un număr 
aproape egal de oameni din garda naţională. 

Regimentul atacă garda naţională, o împrăştie — 
trece mai departe. Dar acolo află de la domnul Deslon 
că regele a plecat din Varennes încă de la opt 
dimineaţa. 

Domnul de Bouillé îşi scoate ceasul : e nouă fără 
cinci minute. 

Fie ! Nu e pierdută nici acum orice speranţă. Nu e 
cazul să traverseze oraşul, din cauza baricadelor. Vor 
înconjura Varennes pe la stînga, căci prin dreapta e 
imposibil, din cauza reliefului terenului. 

La stînga vor avea de trecut rîul. Dar Charny 
asigură că el poate fi trecut prin vad. 

Varennes este lăsat la dreapta şi trupa se avîntă 
prin ogoare. Vor ataca escorta pe drumul spre 
Clermont, oricît de mare ar fi, îl vor elibera pe rege sau 
vor muri. 

La două treimi distanţă de oraş dau de rîu. 
Charny îşi împinge primul calul spre vad. E urmat de 
domnii de Bouillé. Ofițerii se avintă după ei şi soldaţii îi 
urmează pe ofiţeri. Cursul apei dispare sub cai şi 
uniforme. În zece minute vadul e trecut. 

Trecerea prin apă a înviorat caii şi pe călăreţi. 
Reiau galopul, zburînd în linie dreaptă spre şoseaua ce 
duce la Clermont. 

Deodată Charny, care precede trupa cu douăzeci 
de paşi, se opreşte şi scoate un strigăt : e pe marginea 
unui canal adînc, încastrat la nivelul pămîntului. 

Uitase de acest canal, menţionat de el în releveul 
topografic, care se întinde pe mai multe leghe şi 
prezintă peste tot aceeaşi dificultate ca şi în locul unde 
se găsesc. 

Dacă nu e trecut imediat, nu va fi trecut 
niciodată. 

Charny dă exemplul. Se aruncă primul în apă 
canalul nu are vad, dar calul contelui înoată viguros 
spre celălalt mal. 

Numai că malul este în pantă, foarte înclinat şi 
lutos, în care nu se pot înfige potcoavele calului. 

Charny încearcă de trei, patru ori să urce, dar cu 
toată abilitatea  călăreţului, cu toate eforturile 
disperate ale calului pentru a se ridica pe mal, 
alunecă, din lipsa unui punct de sprijin solid pentru 
picioarele din faţă, şi cade în apă, răsuflind anevoios, 
pe jumătate răsturnat peste călăreţul său. 

Charny înţelege că ceea ce nu poate face calul 
său pur sînge, condus de un călăreț experimentat, nu 

vor putea face în nici un caz patru sute de cai de 
escadron. 

Este aşadar o încercare ratată. Fatalitatea e mai 
puternică. Regele şi regina sînt pierduţi şi, fiindcă nu i- 
a putut salva, nu-i rămîne decit o datorie de împlinit, 
să piară împreună cu ei. 

incearcă un ultim efort, inutil ca şi celelalte, 
pentru a atinge malul rîpos, dar în mijlocul acestui 
efort înfige sabia în lut pînă la jumătate. 

Sabia rămase acolo ca un punct de sprijin inutil 
calului, dar care-l va servi pe călăreț. 

Intr-adevăr, Charny lasă scările şi frîul, lasă calul 
să se zbată fără călăreț în această apă nefastă, înoată 
spre sabie, încearcă s-o apuce cu mina, se agaţă, 
ajunge după cîteva zadarnice eforturi să pună piciorul 
şi, în cele din urmă, se aruncă pe mal. 

Atunci se întoarce şi, de cealaltă parte a canalului 
îi vede pe generalul de Bouillé şi pe fiul său plîngînd de 
furie, pe toţi soldaţii nemişcaţi şi sumbri, înţelegînd, 
după lupta dusă de Charny sub ochii lor, ce inutil ar fi 
să încerce să treacă acest canal de netrecut. 

Mai ales domnul de Bouillé îşi fringe mîinile cu 
disperare. El, căruia îi reuşiseră toate acţiunile, el, 
căruia i-au fost încununate de succes toate activităţile, 
el, care în armată dăduse naştere zicalei : norocos ca 
Bouillé. 

— Oh ! domnilor, exclamă generalul cu glas 
îndurerat, şi mai spuneţi că sînt norocos ! 

— Nu, generale, răspunse Charny de pe celălalt 
mal, dar fiţi liniştit, voi spune că aţi făcut tot ce poate 
face un om, şi cînd eu voi spune acest lucru, va fi 
crezut. Adio, domnule general. 

Şi porni pe jos, de-a curmezişul cîmpului, murdar 
din cap pînă în picioare de noroi, dezarmat, căci sabia 
îi rămăsese în canal, iar praful pistoalelor se udase. 
Charny aleargă şi dispare în mijlocul grupurilor de ar- 

bori care, ca nişte santinele avansate în pădure, sînt 
plantați de o parte şi de alta a şoselei. 

Pe acest drum e dus regele şi familia regală 
prizonieră. Nu are de făcut altceva decit să-l urmeze 
spre a-i întîlni. 

Dar înainte de a-l urma, se întoarce pentru ultima 
oară şi vede pe malurile canalului blestemat pe 
domnul de Bouillé şi pe călăreţii săi care, cu toată 
imposibilitatea recunoscută de a merge înainte, nu se 
pot hotărî să bată în retragere. 

Le mai face un ultim semn nedefinit, apoi 
înaintează pe şosea, face un ocol, şi dispare cu totul. 

Spre a se călăuzi îi rămîne imensul vuiet ce-l 
precede, alcătuit din strigătele, urletele, amenințările, 
risetele şi blestemele a zece mii de oameni. 

Capitolul 4 
PLECAREA 


Se ştie cum a plecat regele. 

Totuşi, ne rămîne să spunem cîteva cuvinte 
despre această plecare şi despre această călătorie, în 
timpul căreia vom vedea cum se împlinesc destinele 
ultimelor prieteni devotați pe care fatalitatea, 
întîmplarea sau devotamentul i-a grupat în jurul 
monarhiei muribunde. 

Să revenim aşadar la casa domnului Sausse. 

Cum am spus, Charny abia sărise pe fereastră 
cînd uşa se deschise şi Billot apăru în prag. 

Obrazul îi era întunecat. Ochii, peste care 
gîndirea  coborise  sprincenele, erau scrutători şi 
profunzi. Trecu în revistă toate personajele dramei, dar 
în cercul pe care-l parcurse privirea sa nu păru să 
observe decît două lucruri : 

Fuga lui Charny, care ea era evidentă ; contele nu 
mai era acolo, iar domnul de Damas tocmai închidea 
fereastra în urma lui ; aplecîndu-se, Billot l-ar fi putut 
vedea sărind zidul grădinii. 

Apoi, un fel de pact încheiat între regină şi 
domnul de Romeuf, pact în care tot ce putea promite 
tînărul aghiotant era să rămînă neutru. 

Prima cameră, cea din spatele lui Billot, se 
umpluse de aceiaşi oameni din popor, înarmaţi cu 
puşti, coase, sau săbii şi pe care arendaşul îl alungă cu 
un gest. 

Billot aruncă o privire în spatele său. Privirea lui, 
încrucişîndu-se cu cea a oamenilor înarmaţi, îi dădu si- 
guranţa că se putea bizui pe ei chiar în cazul în care s- 
ar impune să se aplice violenţa. 

— Ei bine, îl întrebă el pe domnul de Romeuf, sînt 
hotăriţi să plece ? 

Regina îi aruncă lui Billot una din acele priviri 
piezişe, care i-ar fi pulverizat pe imprudenţii cărora le- 
ar fi fost adresată, dacă ea ar fi avut posibilitatea să-şi 
înzestreze privirea cu puterea trăsnetului Apoi, fără să 
răspundă, se aşeză, apucînd braţele fotoliului ca şi 
cum ar fi vrut să se cramponeze de ele. 

— Regele mai cere cîteva clipe, răspunse 
aghiotantul. Nimeni n-a dormit astă noapte, şi 
Majestăţile Lor sînt frînte de oboseală. 

—- Domnule de Romeuf, replică Billot, ştiţi prea 
bine că Majestăţile Lor mai cer un răgaz nu din cauză 
că sînt obosite, ci fiindcă speră că în acest timp va sosi 
domnul de Bouillé. Numai că, adăugă Billot cu 
afectare, Majestăţile Lor să ia seama, dacă refuză să 
meargă de bună voie, vor fi tîrîte de picioare pînă la 
trăsura lor. 

— Mizerabile ! exclamă domnul de Damas 
azvîrlin- du-se asupra lui Billot cu sabia în mînă. 

Dar Billot se întoarse cu braţele încrucişate. 

Într-adevăr, n-avea nevoie să se apere singur. 
Opt sau zece oameni se repeziseră la rîndul lor din 
prima în a doua încăpere, şi domnul de Damas se 
pomeni ameninţat în acelaşi timp de zece arme 
diferite. 

Regele văzu că nu era necesar decit un cuvint 
sau un gest ca cei doi din garda sa personală, domnii 
de Choiseul şi de Damas, precum şi cei doi sau trei 
ofiţeri sau subofiţeri din preajma sa să fie masacrați. 

— E bine, spuse el, puneţi caii la trăsură. Plecăm. 

Doamna Brunier, una din cele două cameriste ale 
reginei, scoase un țipăt şi leşină. Acest țipăt îi trezi pe 
cei doi copii. Tînărul delfin începu să plîngă. 

— Ah, domnule, spuse regina adresîndu-i-se lui 
Billot, probabil că n-aveţi copii de puteţi fi atît de crud 
cu o mamă. 

Billot tresări, dar pe dată, cu un suris amar, 
spuse: 

— Nu, doamnă, nu mai am. 

Apoi se adresă regelui : 

— Nu-i nevoie să se pună caii la trăsură, sînt 
înhămaţi demult. 

— Ei bine, atunci să tragă în faţă. 

— Se şi află la uşă. 

Regele se apropie de fereastră şi văzu, într- 
adevăr, trăsura cu caii înhămaţi. In mijlocul imensului 
vacarm din stradă nu o auzise sosind. 

Poporul îl zări pe rege prin geamuri. Atunci, din 
mulţime izbucni un strigăt, sau, mai bine zis, o 
ameninţare formidabilă. Regele păli. 

Domnul de Choiseul se apropie de regină. 

— Ce ordonă Majestatea Sa? întrebă el. Eu şi 
camarazii mei preferăm să murim decit să vedem ce 
se petrece. 

— Credeţi că domnul de Charny este salvat ? 
întrebă pe şoptite dar agitată regina. 

— Oh ! sînt sigur, spuse domnul de Choiseul. 
Răspund de asta. 

— Bine, să plecăm. Dar, în numele cerului, mai 
mult pentru dumneavoastră deeit pentru noi, nu ne 
părăsiţi. 

Regele înţelese de ce se temea regina. 

— Aşa-i, spuse ei, domnii de Choiseul şi de Damas 
ne însoțesc dar nu le văd caii. 

— E-adevărat, spuse domnul de Romeuf, adresîn- 
du-i-se lui Billot, nu-i putem opri pe aceşti doi domni 
să-l însoţească pe rege. 

— Aceşti domni, spuse Billot, îl vor urma pe rege 
şi regină dacă pot. Ordinele primite de mine privesc 
regele şi regina şi nu pomenesc de aceşti doi domni. 

— Dar eu, spuse regele, cu mai multă fermitate 
decit s-ar fi aşteptat cineva de la el, declar că nu voi 
pleca pînă cînd aceşti doi domni nu-şi vor primi caii. 

— Ce spuneţi de asta? întrebă Billot întorcîndu-se 
spre oamenii care umpleau încăperea. Regele nu va 
pleca dacă aceşti doi domni nu-şi vor primi caii ! 

Oamenii izbucniră în rîs. 

— Mă duc să spun să fie aduşi, spuse domnul de 
Romeuf. 

Domnul de Choiseul făcu un pas înainte şi, barînd 
trecerea domnului de Romeuf, îi spuse : 

— Nu le părăsiţi pe Majestăţile Lor. Misiunea pe 
care o aveţi vă dă o oarecare putere asupra poporului 
şi intră în obligaţia dumneavoastră să vegheaţi să nu 
se clatine nici fir de păr din capul Majestăţilor Lor. 

Domnul de Romeuf se opri. Billot ridică din umeri. 

— Bine, spuse el, atunci mă duc eu. 

Şi porni primul. Dar întorcîndu-se pe pragul uşii. 
adăugă încruntînd din sprîncene : 

— Mă urmaţi, nu-i aşa ! 

— Oh ! fiţi liniştit, spuseră oamenii cu un hohot de 
ris, care arăta că, în caz de rezistenţă, nu se va putea 
aştepta la nici o milă din partea lor. 

Intr-adevăr, ajunsă la acest grad de iritare, 
mulţimea ar fi folosit cu siguranţă violenţa împotriva 
familiei regale, sau ar fi deschis focul asupra oricui 
care ar fi încercat să fugă. 

Unul din oameni stătea lîngă fereastră, urmărind 
din priviri ce se petrecea în stradă. 

— lată caii, spuse el, hai să pornim ! 

— La drum ! repetară însoțitorii săi cu un ton ce 
nu admitea replică. 

Regele porni primul. Urmă domnul de Choiseul, 
dînd braţul reginei, apoi domnul de Damas, dînd braţul 
doamnei Elisabeth, apoi doamna de Tourzel cu cei doi 
copii, şi în jurul lor, formînd un grup, restul micii trupe 
rămasă credincioasă. 

Ca trimis al Adunării Naţionale, avînd în 
consecinţă o investitură, oficială, domnul de Romeuf 
avea misiunea să vegheze în special asupra cortegiului 

regal. Dar trebuie spus că domnul de Romeuf avea 
mare nevoie el însuşi să se vegheze asupra lui. Se 
răspîndise zvonul nu numai că a executat fără energie 
ordinele Adunării, dar şi că a favorizat, dacă nu activ 
cel puţin prin inerția sa, fuga unuia dintre ofiţerii cei 
mai credincioşi ai regelui, care, după cum se zicea, nu 
l-a părăsit pe suveran decit spre a se duce să-i 
transmită domnului de Bouillé ordinul de a-i veni în 
ajutor. 

Astfel încît, ajuns pe pragul uşii, pe cînd purtarea 
lui Billot era apreciată de tot poporul, care părea 
dispus să-l recunoască drept singurul conducător, 
domnul de Romeuf auzi izbucnind în jurul său cuvintele 
de aristocrat şi de trădător, însoţite de ameninţări. 

Urcară în trăsură în aceeaşi ordine pe care o 
urmaseră coborînd scările. Cei doi ofiţeri din garda 
personală îşi reluară locul pe capră. 

In momentul cînd cobora, domnul de Valory se 
apropie de rege. 

— Sire, spuse el, camaradul meu şi cu mine 
venim să cerem o favoare Majestății Voastre. 

— Care, domnilor ? răspunse regele, mirat că ar 
mai putea exista vreo favoare oarecare de care ar mai 
putea dispune. 

— Fiindcă nu mai avem fericirea de a vă servi ca 
militari, vă rugăm, Sire, să ne acordaţi favoarea de a 
ocupa locul servitorilor dumneavoastră. 

— Locul servitorilor mei, domnilor ? exclamă 
regele. Imposibil ! 

Dar domnul de Valory se înclină. 

— Sire, spuse el, părerea noastră este că în 
situaţia în care se găseşte Majestatea Voastră acest 
loc ar face onoare şi unor prinți de sînge, cu atît mai 
mult unor bieţi gentilomi ca noi. 

— Ei bine, fie, domnilor, spuse regele cu lacrimi în 
ochi. Rămîneţi. Să nu ne părăsiţi niciodată. 

Aşa încît cei doi tineri, transformînd în realitate li- 
vreaua şi funcţia lor factice de curieri, îşi reluară locul 
pe capră. 

Domnul de Choiseul închise portiera trăsurii. 

— Domnilor, spuse regele, dau ordinul categoric 
să fiu dus la Montmédy. Surugii, la Montmédy ! 

Dar un singur glas, glas imens nu al unei singure 
mulţimi, ci a zece mulţimi reunite, strigă : 

— La Paris ! La Paris ! 

Apoi, într-un moment de linişte, arătînd cu virful 
săbiei drumul ce trebuia urmat, Billot strigă : 

— Surugii, la Clermont ! 

Trăsura se urni pentru a asculta de acest ordin. 

— Vă iau martori pe toţi că voinţa mea este 
siluită, spuse Ludovic al XVI-lea. 

Apoi nefericitul rege, epuizat de acest efort de 
voinţă care îl depăşea pe oricare făcut pînă atunci, 
căzu în fundul trăsurii, între regină şi Madame 
Elisabeth. 

Trăsura îşi continuă drumul. Peste cinci minute, şi 
înainte de a fi făcut două sute de paşi, se auziră în 
urmă strigăte puternice. 

Regina scoase prima capul în afara portierei. Dar 
aproape în aceeaşi clipă ea se aruncă înapoi, acoperîn- 
du-şi ochii cu mîinile şi spuse : 

— Oh ! Vai vouă ! îl ucid pe domnul de Choiseul. 

Regele încercă să facă o mişcare, dar regina şi 
Madame Elisabeth îl traseră înapoi şi-l făcură să cadă 
între ele. Dealtfel, trăsura dădea tocmai colţul unei 
străzi şi era imposibil să vezi ce se întîmplă la douăzeci 
de paşi în urmă. 

lată ce se petrecea. 

La uşa domnului Sausse, domnii de Choiseul şi de 
Damas încălecaseră, dar calul domnului de Romeuf 
care, dealtminteri, fusese lăsat la poştă, dispăruse. Aşa 
că domnii de Romeuf, de Floirac şi adjutantul Foucq pe 
jos, sperînd fie să găsească cai de-a dragonilor sau 

husarilor, fie ca dragonii sau husarii rămaşi credincioşi 
regelui să le ofere caii lor. 

Dar n-apucară să facă nici cincisprezece paşi 
cînd, de la portiera trăsurii pe care o escorta, domnul 
de Choiseul îşi dădu seama că cei trei sînt în pericol de 
a fi înconjurați, disperaţi, sufocaţi de mulţime. 

Atunci el se opreşte pentru o clipă, lasă să treacă 
trăsura şi, apreciind că, în virtutea misiunii cu care 
este investit, dintre ofiţerii ameninţaţi de acelaşi 
pericol domnul de Romeuf este cel care poate face 
cele mai mari servicii familiei regale, de Choiseul îi 
strigă servitorului său James Brisack, amestecat şi el în 
această mulţime : 

— Dă al doilea cal al meu domnului de Romeuf ! 

De-abia pronunţase aceste cuvinte şi observă că 
poporul se înfurie, miîrîie şi-l înconjură strigînd : 

— E contele de Choiseul, e unul dintre cei care a 
vrut să-l răpească pe rege ! La moarte cu aristocratul ! 
La moarte cu trădătorul ! 

Se ştie cu cîtă repeziciune, în revoltele populare, 
efectul urmează amenințării. 

Smuls din şa, domnul de Choiseul fu răsturnat pe 
spate şi dispăru, înghiţit de viitoarea teribilă numită 
mulţime şi din care, în acea vreme de patimi 
ucigătoare, nu se ieşea decit sfişiat în bucăţi. 

Dar chiar în momentul în care cădea, cinci 
oameni se repeziră în ajutorul său. 

Erau domnii de Damas, de Floirac, de Romeuf, ad- 
jutantul Foucq şi chiar servitorul James Brisack, din 
mîînile căruia fusese smuls calul şi care, avînd mîinile 
libere, le putea folosi în sprijinul stăpînului. 

Avu loc atunci o scurtă încăierare îngrozitoare, o 
învălmăşeală asemănătoare  încăierării pe care 
popoarele din antichitate, iar în zilele noastre arabii, o 
fac în jurul trupurilor însîngerate, a răniților şi morţilor 
lor. 

Din fericire, împotriva tuturor probabilităților, 
domnul de Choiseul nu era nici mort, nici rănit. Mai 
bine zis, în pofida armelor periculoase cu care fusese 
atacat, rănile sale erau uşoare. 

Un jandarm devie cu ţeava armei lovitura de 
furcă ce-i fusese destinată. James Brisack evită alta cu 
bastonul pe care-l smulsese de la unul dintre agresori. 

Bastonul fu retezat ca o trestie, dar lovitura 
deviată nu răni decît calul domnului de Choiseul. 

Atunci, adjutantul Foucq avu ideea să strige : 

— Dragoni, la mine ! 

Cîţiva soldaţi alergară la acest strigăt şi, fiindu-le 
ruşine să lase a fi masacrat omul care-i comandase, îşi 
croiră drum pînă la el. Însuşi domnul de Romeuf se 
azvîrli înainte. 

— In numele Adunării Naționale, al cărei 
mandatar sînt, şi al domnului general La Fayette, care 
m-a delegat, exclamă el, conduceţi-i pe aceşti domni la 
municipalitate. 

Aceste două nume, al Adunării şi al generalului La 
Fayette, se bucurau în acea vreme de multă 
popularitate. Produseră astfel efectul dorit. 

— La municipalitate ! La municipalitate ! strigă un 
mare număr de glasuri. 

Oameni de bună voinţă făcură un efort şi domnul 
de Choiseul împreună cu însoțitorii săi se văzură 
împinşi spre primărie. 

Drumul a durat peste o oră şi jumătate. Fiecare 
minut din această oră şi jumătate a însemnat o 
ameninţare sau o tentativă de omor. 

Ajunseră în cele din urmă la primărie. Un singur 
funcţionar municipal se afla acolo, înspăimîntat la 
culme de răspunderea ce-i apăsa umerii. Pentru a se 
descărca de această răspundere, el ordonă ca domnii 
de Choiseul, de Damas şi de Floirac să fie băgaţi la 
închisoare şi să fie păziţi de garda naţională. 

Domnul de Romeuf declară atunci că nu vrea să-l 
părăsească pe domnul de Choiseul, care se expusese 
pentru el la tot ce urmase. Aşa încît funcţionarul 
municipal ordonă ca domnul de Romeuf să fie 
întemnițat împreună cu ceilalţi. 

La un semn făcut de domnul de Choiseul 
servitorului său, acesta, care era prea neînsemnat 
pentru ca cineva să se ocupe de el, dispăru. 

Prima sa grijă — să nu uităm că James Brisack era 
grăjdar — a fost să se ocupe de cai. Află că, aproape 
teferi, caii se găseau în grajdul unui han, păziţi de mai 
multe sentinele. 

Liniştit asupra acestui punct, intră într-o cafenea, 
ceru un ceai, o pană şi cerneală, şi-i scrise doamnei de 
Choiseul şi doamnei de Grammont, pentru a le linişti 
asupra soartei fiului şi nepotului lor care, după toate 
probabilitățile, era salvat din moment ce era prizonier. 

Sărmanul Brisack se cam grăbea anunţind aceste 
veşti bune. Da, domnul de Choiseul era prizonier ; da, 
domnul de Choiseul se afla întemnițat ; da, domnul de 
Choiseul era păzit de miliția orăşenească : dar munici- 
palitatea uitase să pună sentinele la răsuflătorile tem- 
niţei, şi prin aceste răsuflători se trăgeau asupra prizo- 
nierilor focuri de armă. Din această cauză ei au fost 
obligaţi să se refugieze în colţurile încăperii. 

Această situaţie precară dură douăzeri şi patru de 
ore, în timpul cărora domnul de Romeuf, cu un admi- 
rabil devotament, refuză să-şi părăsească tovarăşii de 
suferinţă. 

In cele din urmă, la 23 iunie, sosind garda 
naţională din Verdun, domnul de Romeuf obţinu ca 
prizonierii să-i fie încredinţaţi lui, şi nu-i părăsi decit în 
clipa cînd avu cuvîntul de onoare al ofiţerilor că vor 
veghea asupra lor pînă ce vor fi trimişi în închisoarea 
Înaltei Curți. 

În ce-l priveşte pe sărmanul Isidore de Charny, 
trupul său a fost tîrît în curtea unui ţesător, unde miini 
pioase dar străine îl înmormîntară. 

Capitolul 5 
DRUMUL CALVARULUI 


În tot acest timp, familia regală îşi continua 
drumul spre Paris, păşind pe ceea ce am putea numi 
drumul calvarului. 

Vai ! Ludovic al XVI-lea şi Maria-Antoaneta au 
avut şi ei calvarul lor ! Şi-au ispăşit ei oare prin 
această suferinţă îngrozitoare greşelile monarhiei, aşa 
cum Isus Cristos a ispăşit greşelile oamenilor ? E 
problema pe care trecutul n-a dezlegat-o încă, dar pe 
care viitorul poate ne-o va împărtăşi. 

Inaintau încet, căci caii nu puteau merge decit în 
pasul escortei, iar această escortă — compusă în cea 
mai mare parte din oameni înarmaţi cu furci, puşti, 
seceri, săbii, sulițe, ghioage — era întregită de un 
număr mare de femei şi copii. Femeile îşi ridicau copiii 
deasupra capului, pentru a le arăta pe acest rege pe 
care-l duceau cu forţa spre capitala sa şi pe care, cu 
siguranţă, nu l-ar fi văzut niciodată fără această 
împrejurare. 

Şi, în mijlocul acestei mulţimi care mergea pe 
drum revărsîndu-se pe cele două laturi în cîmpie, 
marea trăsură a regelui, urmată de cabrioleta 
doamnelor de Brunier şi de Neuville, părea un vas în 
primejdie, urmat de o şalupă, în mijlocul valurilor 
furioase gata să-l înghită. 

Au ajuns la Clermont fără să se fi împuţinat îngro- 
zitoarea escortă, cu toate că au făcut aproape patru le- 
ghe. Poate din oamenii ce escortau trăsura, şi ale căror 
ocupaţii îi obligau să se întoarcă acasă, erau înlocuiţi 
de alţii, venind în fuga mare din împrejurimi, spre a se 
bucura la rîndul lor de spectacolul de care ceilalţi se 
săturaseră. 

Deodată se observă cu uimire cum un om fără 
pălărie, fără arme, cu hainele murdărite de noroi, îşi 

croieşte drum prin mulţime şi, după ce adresează cu 
simplitate un salut respectuos regelui şi reginei, se 
aruncă spre partea din faţă a trăsurii, luînd loc între cei 
doi paznici ai regelui. 

Regina scoase un strigăt care era şi de spaimă, şi 
de bucurie, şi de durere. 

II recunoscuse pe Charny. 

Strigătul ei era de spaimă, căci ceea ce făcuse ei 
în văzul tuturor era de o asemenea îndrăzneală, încît 
era o adevărată minune că reuşise să ocupe acel loc 
primejdios fără să fi fost rănit ; de bucurie, căci era 
fericită să-l vadă şi să-l ştie scăpat de nenumăratele şi 
necunoscutele primejdii prin care probabil trecuse ; de 
durere, căci înţelegea că revăzîndu-l pe Charny singur 
şi în această stare, trebuia să renunţe la orice speranţă 
de ajutor din partea domnului de Bouillé. 

La zgomotul ce se produse în jurul trăsurii, Billot, 
care mergea călare în fruntea escortei, se întoarse şi-l 
recunoscu pe Charny. 

— Ah ! murmură el, sînt bucuros că nu i s-a 
întîmplat nimic. 

Ajunseră la Sainte-Menehould pe la ora două 
după-amiază. 

Lipsa de somn în noaptea dinaintea plecării, 
oboseala şi emoţiile ultimei nopţi acţionaseră asupra 
tuturor, dar îndeosebi asupra delfinului. Ajungînd la 
Sainte-Menehould, sărmanul copil era pradă unei febre 
îngrozitoare. 

Regele ordonă să se facă popas. 

Din nenorocire, dintre toate oraşele situate de-a 
lungul drumului, Sainte-Menehould era poate cel mai 
înflăcărat în răzvrătirea sa împotriva acestei familii 
care era adusă prizonieră. 

Nu s-a dat astfel nici o atenţie ordinului dat de 
rege, şi un ordin opus a fost dat de Billot : să se 
schimbe caii la trăsură. 

Acest ordin a fost ascultat. 

Delfinul plîngea şi întreba hohotind de plins : 

— De ce nu mă dezbrăcaţi şi nu mă băgaţi în 
patul meu de vreme ce sînt bolnav ? 

Regina nu putu suporta aceste plînsete, şi orgoliul 
ei fu înfrînt pentru o clipă. Ea îl ridică în braţe pe micul 
prinţ scăldat în lacrimi şi, fremătind toată, îl arătă 
poporului : 

— Ah ! domnilor, spuse ea, pentru acest copil, vă 
implor, opriţi ! 

Dar caii fuseseră înhămaţi la trăsură. 

— Porniţi ! strigă Billot. 

— Porniţi ! repetă poporul. 

Şi cînd arendaşul trecu pe lîngă portieră ca să-şi 
reia locul în capul cortegiului, regina exclamă : 

— Ah ! domnule, vă repet, cu siguranţă că nu 
aveţi copii ! 

— lar eu, doamnă, vă repet la rîndul meu, spuse 
Billot cu privirea şi glasul sumbru, că am avut, dar nu 
mai am! 

— Faceţi atunci cum vreţi, spuse regina, sînteţi 
cei mai puternici. Dar luaţi seama, nu există glas care 
să prevestească nenorocirea ca glasul copiilor. 

Cortegiul porni. 

leşind din Sainte-Menehould, cam la o jumătate 
de leghe de oraş, văzură venind călare peste cîmp, în 
galop mare, un bătrîn gentilom, cavaler al ordinului 
Saint- Louis. Purta la butonieră însemnul decoraţiei. 
Poporul crezu fără îndoială o clipă că acest om venea 
în fugă din simplă curiozitate, şi îi făcu loc. Bătrînul 
gentilom se apropie de portieră şi, salutînd cu pălăria 
în mînă pe rege şi pe regină, îi numi Majestățile 
Voastre. Poporul se indignă văzînd că prizonierilor săi li 
se acordă un titlu ce i se cuvine lui, prin forţa ce o 
deţinea. incepu să murmure şi să amenințe. 

Regele ştia dinainte ce  însemnau aceste 
murmure. Le auzise în jurul casei din Varennes, le 
ghicea semnificaţia. 

— Domnule, spuse el bătrînului cavaler de Saint- 
Louis, regina şi cu mine sîntem mişcaţi de 
devotamentul ce mi-l arătaţi atît de deschis, dar, 
pentru numele lui Dumnezeu, îndepărtaţi-vă, viaţa vă 
e în primejdie ! 

— Viaţa mea îi aparţine regelui, spuse bătrînul ca- 
valer, şi ultima zi din viaţa mea va fi mai frumoasă 
dacă mor pentru regele meu ! 

Cîţiva auziră aceste cuvinte şi murmurară şi mai 
tare. 

— Retrăgeţi-vă, domnule, retrăgeţi-vă ! strigă 
regele. 

Apoi, aplecîndu-se în afară, spuse : 

— Prieteni, vă rog, faceţi loc domnului de 
Dampierre. 

Cei mai apropiaţi, care auziră rugămintea regelui, 
se supuseră şi-i făcură loc. Din nenorocire, ceva mai 
departe, cal şi călăreț se pomeniră înghesuiți. 
Călărețul îşi îmboldi calul, dar mulţimea era atît de 
compactă, încît nu era stăpînă pe propriile ei mişcări. 
Supărate, cîteva femei strigară, un copil speriat 
plingea, bărbații îşi  ridicară pumnii.  Bătrînul, 
încăpăţinat, le arătă biciul. Atunci amenințările se 
transformară în urlet. Această mare furie populară şi 
leonină izbucni. Domnul de Dampierre ajunsese la 
marginea pădurii de oameni : împunse calul cu pintenii 
şi sări şanţul, plecînd în galop peste cîmp. În acest 
moment, bătrînul gentilom se întoarse şi, scoţîindu-şi 
pălăria, strigă : „Trăiască regele !” Era un ultim 
omagiu adus suveranului său, dar şi o supremă insultă 
adusă acestui popor. 

Răsună o împuşcătură. El scoase pistolul din 
buzunar şi răspunse la glonte cu un glonte. Atunci, toţi 
cei ce aveau o armă încărcată traseră în acelaşi timp 
asupra acestui smintit. Calul, ciuruit de gloanţe, se 
prăbuşi. 

Dar omul, omul a fost oare rănit, a fost oare ucis 
de înspăimîntătoarea salvă ? Nu s-a mai ştiut. 
Mulțimea se năpusti ca o avalanşă spre locul unde 
căzuseră omul şi calul, la aproape cincizeci de paşi de 
trăsura regelui. Se produse atunci unul din acele 
tumulte ce răsar în jurul cadavrelor, o învălmăşeală 
îngrozitoare, un haos inform, o mare de ţipete şi 
urlete. Apăru apoi, deodată, în vîrful unei sulițe un cap 
cu păr alb. 

Era cel al nefericitului cavaler de Dampierre. 

Regina scoase un țipăt şi se aruncă în fundul tră- 
surii. 

— Mongştri ! Asasini ! Canibali ! urlă Charny. 

— Tăceţi, tăceţi, domnule conte, spuse Billot. 
Dacă nu vă conformaţi, nu mai pot răspunde de viaţa 
dumneavoastră. 

— Fie ! spuse Charny. Sînt sătul de viaţă ! Ce mi 
se poate întîmpla mai rău decit fratelui meu ? 

— Fratele dumneavoastră era vinovat, spuse 
Billot, iar dumneavoastră nu sînteţi. 

Charny făcu o mişcare pentru a sări jos de pe 
capră : cei doi ofiţeri din garda regelui îl reţinură ; 
douăzeci de baionete se întoarseră spre el. 

— Prieteni, spuse Billot cu glasul său puternic şi 
impunător, orice ar face sau ar spune acesta — şi-l 
arătă pe Charny — vă interzic să vă atingeţi de vreun 
fir de păr de-al său... Răspund de el faţă de soţia sa. 

— Faţă de soţia sa ! murmură regina tresărind, ca 
şi cum una din baionetele ce-l amenințau pe Charny ar 
fi înţepat-o în inimă. Faţă de soţia sa ! De ce ?... 

De ce ? Nici Billot n-ar fi putut răspunde. El a 
invocat numele şi imaginea soţiei lui Charny, ştiind ce 
influenţă au asemenea nume asupra maselor care, în 
definitiv, se compun din părinţi şi soţi ! 

Capitolul 6 
DRUMUL CALVARULUI 


Ajunseră tîrziu la Châlons. Trăsura intră în curtea 
intendenţei. Fuseseră trimişi dinainte curieri să pregă- 
tească locuinţele. 

Curtea era plină de membri ai gărzii naţionale şi 
de curioşi. 

A fost nevoie să se dea la o parte spectatorii 
pentru ca regele să poată cobori din trăsură. 

El coborî primul, apoi regina purtînd delfinul în 
braţe, apoi Madame Elisabeth şi Madame Royale, în 
cele din urmă doamna de Tourzel. 

In momentul în care Ludovic al XVI-lea punea pi- 
ciorul pe scară, porni o împuşcătură, şi glonţul şuieră 
pe lîngă urechile regelui. 

Era intenţie de omor ? Era un simplu accident ? 

— Bine ! spuse regele întorcîndu-se cu mult calm. 
lată un neîndemiînatic căruia i s-a descărcat arma. 

Apoi, cu glas tare : 

— Trebuie să fiţi atenţi, domnilor, adăugă el. Era 
gata, gata să se producă o nenorocire ! 

Charny şi ofiţerii din garda regelui urmară fără 
grabă familia regală şi urcară după ea. 

Dar încă de pe acum, abstracţie făcînd de 
neplăcutul incident cu focul de armă, i s-a părut 
reginei că intră într-o atmosferă mai calmă. La uşa 
unde se oprise tumultuosul cortegiu de pe şosea, 
strigătele  încetară. Un oarecare murmur de 
compătimire se făcu chiar auzit în momentul cînd 
familia regală cobori din trăsură. Ajungiînd ia primul 
etaj, găsiră o masă destul de sumptuoasă şi servită cu 
o eleganţă care îi făcu pe prizonieri să se privească 
miraţi. 

Se aflau acolo servitori care aşteptau, dar Charny 
ceru pentru el şi pentru cei doi ofiţeri din garda 

personală a regelui privilegiul de a servi ei la masă. 
Sub această umilinţă care ar putea pare azi stranie, 
contele îşi ascundea dorinţa de a nu-l părăsi pe rege, 
de a rămîne aproape de el şi a fi gata pentru orice 
eveniment neprevăzut. 

Regina înţelese ; dar ea nici nu se întoarse spre 
el, nu-i mulţumi nici cu mîna, nici cu privirea, nici cu 
vorba. Cuvintul rostit de Billot : „Răpund de el în faţa 
soţiei sale !” vuia ca o furtună în sufletul Mariei- 
Antoaneta. 

Charny, pe care spera să-l răpească din Franţa, 
Charny, pe care spera să-l expatrieze împreună cu ea, 
Charny revenea împreună cu ea la Paris ! Charny o va 
revedea pe Andrée ! 

In ce-l priveşte, el nu ştia ce se petrece în inima 
reginei. Nu putea ghici că ea a auzit acele cuvinte. De- 
altfel, în sufletul său începeau să încolţească oarecare 
speranţe. 

Cum am spus, Charny fusese trimis înainte să 
exploreze drumul, şi şi-a îndeplinit misiunea cu 
scruputozitate. Cunoştea astfel starea de spirit din cel 
mai mic sat. Or, la Châlons, vechi oraş fără comerţ şi 
populat de burghezi, de rentieri, de gentilomi, starea 
de spirit era regalistă. 

Drept rezultat, de-abia se aşezară la masă 
auguştii convivi şi garda lor, că guvernatorul provinciei 
se şi apropie şi se înclină în faţa reginei. Aceasta nu se 
aştepta la nimic bun şi îl privi cu îngrijorare. 

— Doamnă, spuse el, tinerele din Châlons solicită 
favoarea să ofere flori Majestății Voastre. 

Regina se întoarse, foarte mirată, spre Madame 
Elisabeth, apoi spre rege. 

-— Flori ? spuse ea. 

— Doamnă, reluă guvernatorul, dacă momentul 
este nepotrivit sau cererea prea îndrăzneață, voi da 
ordin ca aceste fete să nu urce. 

— Oh ! nu, nu, domnule, dimpotrivă ! exclamă 
regina. Fete tinere ! Flori ! Oh ! Lăsaţi-le să vină ! 

Guvernatorul se retrase şi, peste o clipă, 
douăsprezece fete între paisprezece şi şaisprezece ani, 
cele mai frumoase din oraş, apărură în anticameră şi 
se opriră în prag. 

— Oh ! Intraţi, intraţi, copiii mei ! strigă regina 
întinzînd braţele. 

Una dintre fetiţe, reprezentantă nu numai a 
însoţitoarelor sale, dar şi a părinţilor şi chiar ai 
oraşului, învățase un frumos discurs pe care se 
pregătea să-l rostească. Dar, la exclamaţia reginei şi la 
emoția familiei regale, o podidiră lacrimile şi din 
pieptul ei izbucniră doar cîteva cuvinte, care exprimau 
opinia generală : 

— Oh ! Majestate ! Ce nenorocire ! 

Regina luă buchetul şi îmbrăţişă fetiţa. 

In acest timp, Charny se apleca la urechea 
regelui, 

— Sire, spuse el şoptind, poate putem trage 
oarecare foloase din atmosfera favorabilă nouă a 
oraşului. Poate că nu e încă totul pierdut. Dacă 
Majestatea Voastră mă poate elibera pentru o oră, voi 
cobori şi-i voi relata ce voi vedea, ce voi auzi şi poate 
chiar ce voi întreprinde ! 

— Duceţi-vă, domnule, spuse regele, dar fiţi 
prudent. 

— Sire, răspunse Charny, viaţa mea aparţine 
regelui cum a aparţinut şi viaţa fraţilor mei. 

Şi ieşi. După o jumătate de oră se înapoie. 

— Ei bine? întrebă regele aplecîndu-se spre 
Charny. 

— E mai bine decît am sperat. Garda naţională se 
oferă să conducă miine pe Majestatea Voastră înapoi 
la Montmédy. 

— Atunci, aţi luat vreo hotărîre ? întrebă regele. 

— Da, Sire, împreună cu principalii conducători. 
Miine, înainte de a pleca, regele va cere să asiste la 
slujba religioasă. Trăsura va aştepta la poarta bisericii. 
leşind, regele va da ordin vizitiilor să facă cale întoarsă 
şi să se îndrepte spre Montmédy. 

-— E bine, spuse regele. Mulţumesc, domnule de 
Charny. Dacă pînă miine nu intervine nimic, vom face 
cum aţi spus. 

Cum bine se poate înţelege, această primire a 
tinerelor nu se prelungi prea mult, şi la nouă seara 
regele şi familia regală se retraseră. 

Intrînd în apartamentul lor, o sentinelă pe care o 
văzură la uşa lor le aminti că erau totuşi prizonieri. 

Cu toate acestea, sentinela le dădu onorul. 

Din precizia cu care a fost executat acest omagiu 
regele înţelese pe dată că e vorba de un vechi ostaş. 

— Unde aţi servit, prietene? întrebă el pe omul de 
strajă. _ 

— In gărzile franceze, Sire, răspunse acesta. 

— Atunci, reluă regele cu un ton sec, nu sînt mirat 
să vă găsesc aici. 

Regele nu putea uita că la 13 iulie 1789 soldaţii 
din gărzile franceze trecuseră de partea poporului. 

Regele şi regina intrară în încăperile lor. Sentinela 
rămase la uşa dormitorului. 

O oră mai tîrziu, terminîndu-şi garda, sentinela 
cobori şi ceru să vorbească cu comandantul escortei. 
Comandantul era Billot. Cei doi discutară pe şoptite şi 
foarte însufleţit. Apoi Billot trimise să-l cheme pe 
Drouet. 

Aceeaşi discuţie animată şi plină de gesturi se 
repetă între ei. După această conversaţie, Billot şi 
Drouet plecară la şeful poştei, cerură doi cai, iar peste 
zece minute Billot galopa pe drumul spre Reims, iar 
Drouet pe cel spre Vitry-le-Frangois. 

Apărură zorile. Mai rămăseseră doar vreo şase 
sute din escorta din ajun — cei mai îndirjiţi sau cei mai 

obosiţi. Petrecuseră noaptea în stradă, pe grămezile de 
paie ce le-au fost aduse. Trezindu-se în primele ore ale 
dimineţii, văzură o duzină de oameni în uniformă care 
intrau la intendenţă, pentru a ieşi apoi imediat în 
goană de acolo. 

La Châlons se afla o tabără a soldaţilor corpului 
de gardă din compania Villeroy. Vreo doisprezece 
dintre ei se mai găseau încă în oraş. Primiseră ordine 
de la Charny, care le spusese să-şi îmbrace uniformele 
şi să aştepte călare în faţa porţii bisericii în momentul 
cînd va ieşi regele. Se pregăteau să execute această 
manevră. 

Cum spuneam, cîţiva dintre ţăranii care-l 
escortaseră pe rege în ajun nu se retrăseseră seara, 
fiind prea osteniţi. Dar dimineaţa calculau distanţa 
pînă la casele lor : unii se aflau la zece, alţii la 
cincisprezece leghe. Vreo două sute plecară, în ciuda 
stăruinţelor camarazilor lor. Cei mai credincioşi 
rămaseră şi numărul lor nu depăşea patru sute 
cincizeci de oameni. 

Or, fugarii puteau conta pe un număr aproape 
egal de soldaţi ai gărzii naţionale, fideli regelui, fără a-i 
mai socoti pe cei din garda regală cu ofiţerii lor, un fel 
de batalion sacru, gata să dea exemplu expunîndu-se 
tuturor primejdiilor. 

Se ştia de altfel că oraşul era locuit în mare parte 
de aristocrați. 

La şase dimineaţa, locuitorii cei mai devotați 
cauzei monarhiei erau în picioare şi aşteptau în curtea 
intendenţei. Soldaţii din garda regală şi Charny se 
aflau în mijlocul lor şi aşteptau şi ei. 

Regele se sculă la şapte dimineaţa şi-şi manifestă 
intenţia de a asista la liturghie. 

Fură căutaţi Billot şi Drouet pentru a li se expune 
dorinţa regelui, dar nu fură găsiţi nici unul, nici celălalt. 
Aşa încît nimic nu se împotrivea împlinirii acestei 
dorinţe. 

Charny urcă în apartamentul regelui şi-l anunţă 
de absenţa celor doi şefi de escortă. Regele se bucură, 
dar Charny clătină din cap ; dacă nu-l cunoştea pe 
Drouet în schimb îl cunoştea pe Billot. 

Cu toate acestea, sorții păreau favorabili. Străzile 
se umpluseră şi era lesne de văzut că toată această 
omenire era binevoitoare. În momentul cînd obloanele 
de la camerele auguştilor soţi se deschiseră, strigătele 
de „Trăiască regele !” şi „Trăiască regina !” izbucniră 
cu o asemenea energie, încît regele şi regina apărură 
în balcon. 

— Se pare că lucrurile merg bine, îi spuse Ludovic 
al XVI-lea din balconul său, reginei. Maria-Antoaneta ri- 
dică ochii spre cer dar nu răspunse. 

In momentul în care bătăile clopotului anunțau 
deschiderea bisericii, Charny ciocănea uşor la uşa 
apartamentului regal. 

— E în regulă, domnule, spuse regele, sînt gata. 

Trăsura aştepta la poartă. Regele, regina şi 
familia regală urcară în ea, înconjurați de o mulţime 
aproape la fel de numeroasă ca şi în ajun, dar, în loc 
să-i insulte pe prizonieri, această mulţime le cerea un 
cuvînt, o privire şi era fericită să atingă poala hainei 
regelui, era mîndră să sărute faldurile rochiei reginei. 

Cei trei ofiţeri îşi reluară locul pe capră. 

Vizitiul primi ordinul de a conduce trăsura la 
biserică şi se supuse fără să facă vreo obiecţie. 
Dealtfel, de la cine putea veni un contra-ordin ? Cei doi 
şefi continuau să lipsească. 

Charny scrută împrejurimile în toate direcţiile, 
căutîndu-i în zadar din ochi pe Billot şi pe Drouet. 

Ajunseră la biserică. 

Escorta ţăranilor îşi luase locul în jurul trăsurii, 
dar numărul soldaţilor gărzii naţionale, creştea în fiece 
moment. Companii întregi soseau din fiecare stradă. 

Ajungînd la biserică, Charny evaluă la aproape 
şase sute numărul oamenilor de care putea dispune. 

Familiei regale i-au fost rezervate locuri sub un fel 
de bladachin şi, cu toate că nu era decit opt dimineaţa, 
preoţii începeau o mare slujbă. 

Charny îşi dădu seama că din această pricină se 
va produce o întîrziere care putea fi fatală speranţelor 
recăpătate. Il preveni pe preot că este absolut necesar 
ca slujba să nu depăşească un sfert de oră. 

— Inţeleg, spuse preotul, şi mă voi ruga lui 
Dumnezeu să acorde Majestății Lor o călătorie 
norocoasă ! j 

Slujba dură exact timpul indicat. In cele din urmă, 
pronunţînd ultimele cuvinte ale liturghiei, cu artoforul 
în mînă, preotul coborî scările altarului şi binecuvîntă 
pe rege şi familia regală, care-i răspunse printr-un 
Amin. 

Apoi se îndreptară spre ieşire. 

La uşa bisericii găsiră, călare, pe cei zece sau 
doisprezece ostaşi din garda regală. 

Escorta regelui începea să ia proporţii uriaşe. Şi 
totuşi era evident că ţăranii, cu voinţa lor îndîrjită, cu 
armele lor, puteau să încline cu toată greutatea, în 
momentul decisiv, talerul balanței. De aceea Charny 
se aplecă spre rege şi-i spuse spre a-l încuraja : 

— Să mergem, Sire ! 

Regele era hotărît. Scoase capul prin portieră şi, 
adresîndu-se celor care înconjurau trăsura, le spuse : 

— Domnilor, ieri, la Varennes, am fost constrîns. 
Am dar ordin să fiu dus la Montmedy şi am fost dus cu 
forţa spre o capitală în revoltă. Dar ieri mă aflam în 
mijlocul rebelilor. Azi mă găsesc în mijlocul unor supuşi 
credincioşi, şi repet : la Montmedy, domnilor ! 

— La Montmédy ! strigă Charny. 

— La Montmédy ! repetară soldaţii companiei Vil- 
leroy. 

— La Montmedy ! repetă întreaga gardă naţională 
din Châlons. 

Apoi, un cor general strigă : „Trăiască regele !” 

Trăsura se întoarse la colţul străzii şi o luă, pentru 
a pleca, pe drumul pe care venise în ajun. N 

Charny era atent la tot ce făceau ţăranii. In 
absența lui Drouet şi Billot, ei păreau să fie comandaţi 
de soldatul care făcuse de strajă la uşa regelui. Era 
evident că manevra nu era nici pe placul lui, nici pe cel 
al țăranilor. Lăsară totuşi trăsura să plece, cu întreaga 
gardă națională, masîndu-se în urma lor, ca ariergardă. 

Pe măsură ce trăsura regală înainta spre poarta 
oraşului, se auzea ceva ca un uruit surd, care creştea 
continuu, acoperind încetul cu încetul zgomotul ce-l 
făcea trăsura, freamătul şi strigătele celor ce o 
însoțeau. 

Deodată Charny păli şi puse mîna pe genunchiul 
ofițerului din garda regelui ce se afla lîngă el. 

— Totul e pierdut, spuse el. 

— De ce ? întrebă ofiţerul. 

— Nu recunoaşteţi acest zgomot ? 

— S-ar spune că e zgomot de tobă... Ei şi ?... 

— Ei bine, veţi vedea ! spuse Charny. 

In acel moment intrau într-o piaţă. 

Două drumuri dădeau în această piaţă : drumul 
dinspre Reims şi drumul dinspre Vitry-le-Frangois. 

Pe fiecare din aceste două şosele veneau în marş 
trupe din garda naţională, considerabile ca număr, cu 
tobele în faţă, cu steagurile desfăşurate. Una avea 
cam o mie opt sute de oameni, cealaltă aproape două 
mii cinci sute. 

Fiecare din aceste trupe părea să fie comandată 
de un om călare. 

Unul din cei doi era Drouet, celălalt Billot. 

Lui Charny i-a fost necesar să arunce doar o 
privire asupra trupelor în marş pentru a înţelege totul. 

Absenta lui Drouet şi a lui Billot, de neînțeles pînă 
atunci, se explica acum cu toată claritatea. 

Fuseseră, fără îndoială, avertizaţi de lovitura ce 
se pregătea la Châlons şi plecaseră, unul pentru a 

grăbi sosirea trupelor gărzii naţionale din Reims, 
celălalt a celor de la Vitry-le-Frangois. Măsurile lor 
fuseseră perfect sincronizate : amîndoi sosiră la timp. 

Ei îşi opriră oamenii în piaţa pe care o blocară 
apoi în întregime. După care, fără nici o somaţie 
prealabilă, dădură ordinul de a se încărca armele. 

Cortegiul se opri. Regele scoase capul prin 
portieră. Îl văzu pe Charny în picioare, palid, cu dinţii 
strînşi. 

— Ce se întîmplă ? întrebă regele. 

— Şe întîmplă, Sire, că duşmanii noştri s-au dus 
să-şi aducă întăriri şi, după cum se vede, încarcă 
armele, pe cînd în spatele gărzii naţionale din Châlons 
se află ţăranii cu armele încărcate. 

— Ce credeţi despre toate astea, domnule de 
Charny ? 

— Cred, Sire, că sîntem prinşi între două focuri ! 
Ceea ce nu înseamnă că, dacă doriţi să treceţi, nu veţi 
trece, Sire, numai că, pînă unde va ajunge Majestatea 
Voastră, nu pot şti. 

— Bine, spuse regele, să ne înapoiem. 

— Maiestatea Voastră este chiar hotărită ? 

— Domnule de Charny, pînă acum a curs destul 
sînge pentru mine. Nu mai vreau să se verse o 
picătură în plus... Să ne întoarcem. 

Pe drumul spre Paris, garda naţională din 
Châlons, devenită inutilă, cedă locul ţăranilor, gărzii 
naţionale de la Vitry şi gărzii naţionale din Reims. 

— Credeţi că am procedat bine, doamnă ? întrebă 
Ludovic al XVI-lea, adresîndu-se Mariei-Antoaneta. 

— Da, domnule, răspunse aceasta. Numai că 
socot că domnul de Charny vi s-a supus prea uşor... 

Şi ea căzu într-o sumbră reverie, ce nu ţinea cu 
totul de situaţia în care se afla, oricît de îngrozitoare să 
fi fost aceasta. 

Capitolul 7 
DRUMUL CALVARULUI 


Trăsura regală mergea trist pe drumul spre Paris, 
supravegheată de cei doi oameni taciturni care o 
întorseseră din drum, cînd, între Epernay şi Dormans, 
Charny putu zări, din virful caprei pe care se găsea, o 
altă trăsură venind de la Paris, trasă de patru cai de 
poştă alergînd în galop mare. 

Contele ghici pe dată că această trăsură aducea 
ori o nouă veste importantă, ori un personaj însemnat. 

Într-adevăr, cînd trăsura ajunse în dreptul 
avangărzii escortei, după un scurt schimb de cuvinte, 
rîndurile acestei avangărzi se deschiseră şi oamenii ce 
o alcătuiau prezentară cu respect onorul. 

Trăsura regelui se opri. Se auziră strigăte 
puternice. Toate glasurile repetau simultan : „Trăiască 
Adunarea Naţională !” 

Trăsura care venea dinspre Paris îşi continuă 
drumul pînă ce ajunse aproape de caleaşca regelui. 
Atunci coboriră din ea trei persoane, din care două 
erau total necunoscute auguştilor prizonieri. 

Abia scoase capul prin portieră al treilea personaj, 
cînd regina murmură la urechea lui Ludovic al XVI-lea : 

— Domnul de  Latour-Maubourg, omul care 
ascultă orbeşte de La Fayette ! 

Apoi, clătinînd din cap, adăugă: 

— Asta nu ne prevesteşte nimic bun. 

Cel mai vîrstnic dintre cei trei se apropie şi spuse, 
deschizînd cu brutalitate portiera trăsurii regelui : 

— Eu sînt Pétion, iată-i pe domnii Barnave şi 
Latour-Maubourg, trimişi ca şi mine şi împreună cu 
mine de Adunarea Naţională să vă servim drept 
escortă şi să veghem ca miînia poporului să nu-şi facă 
singură dreptate. Prin urmare, strîngeţi-vă puţin şi 
faceţi-ne loc. 

Regina aruncă asupra deputatului de Chartres şi 
celor doi însoțitori ai săi una din acele priviri 
dispreţuitoare care izbucneau din cînd în cînd din ochii 
plini de orgoliu ai fiicei Mariei-Tereza. 

Domnul de Latour-Maubourg, gentilom curtean 
din şcoala lui La Fayette, nu putu suporta această 
privire. 

— Majestăţile lor sînt şi aşa destul de înghesuite 
în această trăsură, spuse el. Eu voi urca în trăsura ce 
ne urmează. A 

— Urcaţi unde doriţi, spuse Pétion. In ce mă 
priveşte, locul meu e în trăsura regelui şi a reginei, şi 
urc în ea. 

Ceea ce şi făcu imediat. 

In partea din fund erau aşezaţi regele, regina şi 
Madame Elisabeth. Pétion îi privi pe rînd. Apoi, 
adresîndu-se doamnei Elisabeth, spuse : 

— Scuzaţi, doamnă, dar, ca reprezentant al 
Adunării, locul de onoare îmi aparţine. Aveţi deci 
amabilitatea să vă ridicaţi şi să vă aşezaţi pe scaunul 
din faţă. 

— Ei, asta-i ! murmură regina. 

— Domnule, spuse regele. 

— Chiar aşa... Hai... ridicaţi-vă, doamnă, şi daţi-mi 
locul dumneavoastră. 

Madame Elisabeth se ridică şi îi cedă locul, făcînd 
un semn de resemnare fratelui şi cumnatei sale. 

In acest timp, domnul de Latour-Maubourg se 
făcu nevăzut şi se duse să ceară un loc doamnelor din 
cobrio- letă, cu mai multă curtoazie decit o făcuse 
P&tion faţă de rege şi regină. 

Barnave rămăsese afară, şovăind să se urce în 
trăsura în care se aflau înghesuite şapte persoane. 

— Ei bine, Barnave, spuse Pétion, nu vii ? 

— Doriţi să vă dau locul meu, domnule ? întrebă 
cu răutate regina. 

— Vă mulţumesc, doamnă, spuse jignit Barnave, 
un loc pe scaunul din faţă mi-e de-ajuns. 

Prin aceeaşi mişcare, Madame Elisabeth atrase 
spre ea pe Madame Royale, pe cînd regina îl luă în 
braţe pe delfin. 

Astfel se făcu un loc, şi Barnave se găsi în faţa re- 
ginei, genunchi în genunchi cu ea. 

— Hai să pornim ! spuse Pétion, fără să ceară 
autorizaţia regelui. 

Şi trăsura se puse în mişcare, însoţită de 
strigătele de : „Trăiască Adunarea Naţională !” 

Se produse un moment de tăcere, în care timp 
fiecare îl examina pe celălalt, în afară de P&tion care, 
închis în asprimea sa, părea indiferent la toate. 

Să ni se permită, aşadar, să spunem citeva 
cuvinte despre personajele pe care le-am introdus în 
scenă. 

Jerôme Pétion, zis de Villeneuve, era un bărbat de 
aproximativ treizeci şi doi de ani, cu trăsături 
viguroase şi ale cărui merite constau în exaltarea, 
claritatea şi consecvenţa principiilor sale politice. S-a 
născut la Chartres, a devenit acolo avocat şi, în 1789, 
a fost trimis la Paris, ca membru al Adunării Naţionale. 
Avea să fie mai tîrziu primar al Parisului, să se bucure 
de o popularitate care o va depăşi pe cea a lui Bailly şi 
La Fayette, şi să moară în landele din Bordeaux, 
devorat de lupi. Prietenii săi îl numeau Pétion cel 
virtuos. El şi Camille Desmoulins erau republicani în 
Franţa pe vremea cînd nu era încă nimeni. 

Pierre Joseph-Marie Barnave era de fel din 
Grenoble şi avea de-abia treizeci de ani. Trimis în 
Adunarea Naţională, îşi dobîndise acolo în acelaşi timp 
o mare reputaţie şi o mare popularitate, luptînd 
împotriva lui Mirabeau în momentul cînd popularitatea 
şi reputaţia deputatului de Aix începeau să apună. Toţi 
cei ce erau duşmanii marelui orator — şi Mirabeau se 
bucura de privilegiul oamenilor de geniu de a avea 

drept duşman tot ce era mediocru — toţi inamicii lui 
Mirabeau deveniseră prietenii lui Barnave, îl 
susținuseră şi îl înălţaseră în luptele furtunoase care 
au însoţit sfîrşitul vieţii ilustrului tribun. Era — vorbim 
despre Barnave — un tînăr de aproape treizeci de ani 
care nu arăta nici de douăzeci şi cinci, cu frumoşi ochi 
albaştri, cu gura mare, cu nasul în vînt şi glas strident. 
Dealtfel, era o persoană elegantă. Arţăgos şi duelist, 
părea un căpitan războinic deghizat în burghez. 
Aspectul său era aspru, rece şi rău. Preţuia mai mult 
decît părea. Aparţinea partidului regalist constituţional. 

In momentul în care-şi lua locul şi se aşeza în faţa 
reginei, Ludovic al XVI-lea spuse : 

— Domnule, doresc să vă declar că n-am avut 
niciodată intenţia să părăsesc regatul. 

Pe jumătate aşezat, Barnave se opri şi-l privi pe 
rege. A 

— Spuneţi adevărat, Sire ? întrebă el. In acest 
caz, iată un cuvînt care va salva Franţa. 

Şi se aşeză. 

Se petrecu atunci un lucru straniu între acest om 
ieşit din burghezia unui mic oraş de provincie şi 
această femeie provenită dintr-una din cele mai 
puternice dinastii din lume. 

Amîndoi încercară să citească unul în inima 
celuilalt, nu ca doi adversari politici, care vor să afle 
unul de la celălalt secrete de stat, ci ca un bărbat şi o 
femeie ce caută să afle tainele dragostei. 

De unde venea în inima lui Barnave sentimentul 
pe care-l surprinse, după cîteva minute de studiere, 
privirea pătrunzătoare a Mariei-Antoaneta ? 

O vom spune noi şi vom scoate la lumină unul din 
acele unghere ascunse ale sufletului care zămislesc 
legendele secrete ale istoriei şi care, în ziua marilor 
hotărîri ale destinului, trag mai greu în balanţă decit 
marea cronică a evenimentelor oficiale. 

Barnave avea pretenţia să fie în toate succesorul 
şi moştenitorul lui Mirabeau. Or, după părerea sa, încă 
de pe acum era succesorul şi moştenitorul marelui 
orator la tribună. 

Dar mai rămînea un punct. 

In ochii tuturor — noi cunoaştem însă adevărul — 
Mirabeau trecea drept onorat de încrederea regelui şi 
de bunăvoința reginei. In vremea aceea era la modă 
nu numai s-o calomniezi pe Maria-Antoaneta, dar să şi 
crezi în aceste calomnii. 

Or, ambiția lui Barnave era succesiunea integrală 
a lui Mirabeau. De aici insistența sa de a fi numit unul 
din cei trei comisari care urmau să fie trimişi pe lîngă 
rege. Fusese numit şi sosise cu acea siguranţă a 
bărbatului care ştie că, în cazul în care nu va avea 
talentul de a se face iubit, va avea cel puţin puterea de 
a se face urit. 

lată ce presimţise şi ghicise regina, aproape dintr- 
o singură privire de femeie. Apoi, ceea ce mai ghicea 
era preocuparea actuală a lui Barnave. In răstimpul 
unui sfert de oră, de cînd tînărul deputat se afla în faţa 
reginei, se întorsese de cinci-şase ori spre a-i examina 
cu o atenţie scrupuloasă pe cei trei bărbaţi aflaţi pe 
capra trăsurii şi, de fiecare dată, privirea sa cobora 
mai aspru şi mai duşmănos asupra reginei. 

Barnave ştia, într-adevăr, că unul din aceşti trei 
oameni — şi nu ştia care din ei — era contele de 
Charny. Or, zvonul public îl declarase pe Charny 
amantul reginei. 

Barnave era gelos. Să explice cine o putea acest 
sentiment din inima acestui tînăr, dar aşa era. 

lată ce ghici regina. 

Şi din clipa în care a ghicit, a devenit puternică : 
aflase punctul slab al platoşei adversarului său ; 
rămînea doar să lovească, şi încă să lovească cu 
precizie. 

— Domnule, spuse ea adresîndu-se regelui, aţi 
auzit ce spunea omul care conduce trăsura ? 

— Despre ce, doamnă ? întrebă regele. 

— Despre domnul conte de Charny. 

Barnave tresări. Tresărirea nu-i putu scăpa 
reginei, ai cărei genunchi îi atingeau pe-ai lui Barnave. 

— N-a declarat el, spuse regele, că ia asupra sa 
responsabilitatea vieţii contelui ? 

— Exact, domnule. Şi a adăugat că răspunde de 
viaţa lui în faţa contesei. 

Barnave închise ochii pe jumătate, dar asculta 
încordat, să nu piardă nici o silabă din ceea ce va 
spune regina. 

— Ei bine ? întrebă regele. 

— Ei bine, domnule, contesa de Charny este 
vechea mea prietenă,  domnişoara Andrée de 
Tavernay. Nu credeţi că ar fi bine ca în momentul 
sosirii noastre la Paris să-l las liber pe domnul de 
Charny, ca să-şi liniştească soţia ? El a trecut prin 
încercări grele. Fratele său a fost ucis pentru noi. Cred 
că a continua să-i cerem să-şi facă mai departe 
serviciul pe lîngă dumneavoastră, Sire, ar fi o cruzime 
faţă de aceşti doi soţi. 

Barnave respiră şi făcu ochi mari. 

— Aveţi dreptate, doamnă, răspunse regele, cu 
toată că, să vă spun drept, am îndoieli că domnul de 
Charny va accepta. 

— Ei bine, în acest caz, spuse regina, fiecare din 
noi va fi făcut ce trebuia să facă. Noi, oferind acest 
concediu domnului de Charny, contele de Charny 
refuzîndu-l. 

Regina simţi într-un fel, printr-o comunicare 
magnetică, destinzîndu-se iritarea lui Barnave. In 
acelaşi timp acesta, suflet generos, înţelegind 
nedreptatea ce i-o făcea acestei femei, se ruşină. 

Pînă atunci se ţinuse cu capul sus şi arogant, ca 
un judecător în faţa unui vinovat pe care avea dreptul 

să-l judece şi să-l condamne, şi iată că deodată 
această vinovată, răspunzind unei acuzaţii ce nu o 
putea ghici, rostea cuvintul de nevinovăție sau de 
căinţă. Dar de ce nu de nevinovăție ? 

— Vom fi cu atît mai liniștiți, continuă regina, cu 
cît nu l-am luat cu noi pe domnul de Charny, iar eu îl 
ştiam stînd liniştit la Paris, pînă ce l-am zărit pe neaş- 
teptate apărînd la portiera trăsurii. 

— E-adevărat, răspunse regele, dar asta vă 
dovedeşte că domnul Charny nu are nevoie să fie 
stimulat cînd socoate că-şi împlineşte datoria. 

Ea era nevinovată, nu mai era nici o îndoială. 

Oh ! cum se va face iertat Barnave de regină 
pentru gîndul urit ce l-a avut împotriva femeii ? 

Să se adreseze reginei ? Barnave nu îndrăznea. 
Să aştepte ca regina să vorbească prima ? Dar regina, 
satisfăcută de efectul produs de puţinele cuvinte 
spuse, tăcea. 

Barnave devenise blînd, aproape umil. Barnave o 
implora pe regină din priviri. Dar regina nu-i dădea nici 
o atenţie. 

Ajunseră la Dormans. Aici, nimic nu era pregătit 
pentru primirea familiei regale, astfel încît au fost 
obligaţi să tragă la un han. 

Fie din ordinul lui Pétion, pe care tăcerea regelui 
şi a reginei îl jignise în timpul călătoriei, fie că hanul 
era în adevăr plin, nu s-au găsit pentru auguştii 
prizonieri decît trei cămăruţe de la mansardă, în care 
se instalară. 

Potrivit obiceiului, coborînd din trăsură, Charny 
vru să se apropia de rege şi de regină pentru a le primi 
ordinele, dar regina îi făcu semn dintr-o privire să se 
ţină deoparte. 

Fără să cunoască pricina acestei recomandări, 
contele se grăbi să se supună. 

Pétion intrase în han şi se ocupă de încartiruire. 
Nici nu-şi dădu osteneala să revină, şi un ospătar ieşi 
să anunţe că încăperile familiei regale erau pregătite. 

Regele cobori primul, sprijinindu-se de braţul 
celor doi ofiţeri din garda personală, domnii de Malden 
şi de Valory. După cum ştim, Charny se îndepărtase 
puţin după semnul făcut de Maria-Antoaneta. 

Apoi cobori regina, care urcă scara murdară şi 
întortocheată sprijinindu-se de braţul soţului ei. 

La primul etaj se opri, crezînd că eraţi suficiente 
cele douăzeci de trepte urcate, dar glasul ospătarului 
strigă : 

-— Mai sus, mai sus ! 

La această invitaţie regina continuă să urce. 

Sudoarea ruşinii perlă fruntea lui Barnave. 

-— Cum, mai sus ? întrebă el. 

-— Da, spuse ospătarul, aici se află sufrageria şi 
apartamentele domnilor de la Adunarea Naţională. 

Ceva mai tîrziu, Majorităţile Lor au fost anunţate 
că masa e servită. 

Regele cobori şi văzu şase tacîmuri. 

— De ce şase tacîmuri ? întrebă el. 

— Pentru familia regală, spuse chelnerul, şi unul 
pentru domnul Pétion. 

— Şi de ce nu şi pentru domnii Barnave şi Latour- 
Maubourg ? întrebă regele. 

— Erau, Sire, răspunse chelnerul, dar domnul 
Barnave a ordonat să le scoatem. 

— Şi l-a lăsat pe cel al domnului Pétion ? 

In acest moment, figura gravă, mai mult decit 
gravă, austeră, a deputatului de Chartres apăru în 
cadrul uşii. Regele se făcu că nu-l vede şi răspunse 
chelnerului. 

— Mă aşed la masă numai eu familia mea. Luăm 
masa între noi, sau cu persoanele pe care le invităm. 
Altfel nu vom mînca. 

— Ştiam bine, spuse Pétion, că Majestatea 
Voastră a uitat primul articol din Declarația drepturilor 
omului, dar am crezut cel puţin că va avea aerul să şi-l 
amintească. 

Regele se făcu că nu-l aude pe Pétion, cum s-a 
făcut că nu-l vede şi, cu un semn din ochi şi din 
sprinceană, ordonă chelnerului să ridice tacîmul. 

Chelnerul se supuse. Pétion ieşi furios. 

In ce-l priveşte pe Charny, el nu apăru. Dacă nu 
mai era slujitorul, era mai departe sclavul reginei. 

Dar erau momente cînd această supunere pasivă 
faţă de regină jignea femeia. Aşa că în timpul cinei 
Maria-Antoaneta îl căuta nerăbdătoare din priviri pe 
Charny. Ea ar fi voit ca, după ce s-a supus o clipă, el să 
înceteze a se mai supune. 

In momentul cînd, după cină, regele îşi mişcă 
scaunul pentru a se ridica de la masă, uşa se deschise 
şi intră chelnerul, rugînd, în numele lui Barnave, pe 
Majestăţile Lor să binevoiască să ia apartamentul de la 
primul etaj în locul celui de la mansardă. 

Trecură în salon şi de acolo în încăperile ce li s-au 
oferit. Erau trei, ca şi la etajul superior. 

Nu s-a putut face mare eleganţă în camere, dar s- 
a făcut curat. Lumînări ardeau în candelabre de bronz. 

Barnave se gîndise la toate astea. 

Sărmana regină suspină : cu şase ani în urmă, 
Charny era acela care ar fi avut grije de toate. 

Pe deasupra, Barnave a avut delicateţea să nu 
vină să primească mulţumiri. 

Exact la fel ar fi procedat şi Charny. 

Cum e posibil ca un mic avocat de provincie să 
aibă aceleaşi delicate atenţii şi acelaşi tact pe care le- 
ar fi avut cel mai elegant şi distins bărbat de la Curte ? 

Ce făcea în timpul acesta Charny ? Am văzut că, 
la un semn al reginei, el s-a retras şi, din acel moment, 
n-a mai apărut. 

Ei bine, de două zile, de la moartea fratelui său, 
după acea ultimă îmbrăţişare care-i pătase cu sînge 
hainele, din momentul în care domnul de Choiseul îi 
predase hiîrtiile găsite asupra lui Isidore, abia avusese 
o clipă liberă să se dăruiască acestei mari dureri. 
Semnul reginei, care-i indicase să se ţină deoparte, l-a 
interpretat drept o favoare şi l-a acceptat cu bucurie. 

De-atunci, a căutat un ungher, un loc liniştit, 
unde să fie singur cu durerea sa, cu lacrimile sale. A 
găsit o mansardă situată pe aceeaşi scară pe care 
vegheau domnii de Malden şi de Valory. 

Odată ajuns acolo, singur, aşezat în faţa unei 
mese luminate o lampă de aramă cu trei braţe, cum 
mai găsim şi azi în unele case de la ţară, scoase din 
buzunar hirtiile însîngerate, singurele relicve ce-i 
rămăseseră de la fratele său. 

Apoi, cu ochii fixaţi asupra scrisorilor, luă şi 
deschise prima. 

Era a nefericitei Catherine. 

Charny bănuia de mai multe luni această legătură 
a lui Isidore cu fiica arendaşului cînd, la Varennes, 
Billot se hotărise s-o povestească în toate amănuntele. 

O deschise pe a doua, apoi pe a treia. Erau 
aceleaşi planuri de viitor, aceleaşi speranţe de fericire, 
aceleaşi bucurii materne, aceleaşi temeri de iubită, 
aceleaşi regrete, aceleaşi dureri, aceleaşi remuşcări. 

Deodată văzu între aceste scrisori una al cărei 
scris îl izbi. 

Scrisul era al contesei Andrée şi-i era adresată lui. 
De scrisoare era ataşată cu un sigiliu de ceară purtînd 
blazonul lui Isidore o hirtie împăturită în patru. 

Această scrisoare cu scrisul contesei, adresată 
lui, lui Charny, şi găsită printre hiîrtiile lui Isidore, îi 
păru un lucru atît de ciudat, încît deschise mai întîi 
biletul anexat înainte de a deschide scrisoarea. 

Biletul, scris de Isidore cu un creion, fără îndoială 
pe o masă de han oarecare, conţinea următoarele 
cuvinte : 


Această scrisoare nu-mi este adresată mie, e 
pentru fratele meu, contele Olivier de Charny, e scrisă 
de soția lui, contesa de Cliarny. Dacă mi se întîmplă o 
nenorocire, cel ce va găsi această hirtie este rugat s-o 
dea contelui Olivier de Charny, sau s-o înapoieze 
contesei. 

O am de la ea cu următoarea recomandare : 

„Dacă acţiunea pe care contele o întreprinde 
reuşeşte şi o duce la bun sfirşit, fără vreun accident, 
scrisoarea să fie înapoiată contesei. 

Dacă e grav rănit, dar viața nu-i e primejduită de 
moarte, să fie rugat să acorde soției sale favoarea de 
a-l întîlni. 

In sfirşit, dacă e rănit de moarte, să i se dea 
această scrisoare şi, dacă nu o poate citi singur, să-i 
fie citită, astfel încît înainte de a-şi da sfirșitul să 
cunoască secretul ce-l cuprinde” 


Dacă scrisoarea este predată fratelui meu, 
contele de Charny, Împreună cu acest bilet, el va 
acționa, în ce priveşte recomandările de mai sus, după 
cum îi dictează tactul ce-i este propriu. 

Las în grija sa pe biata Catherine Billot, care 
locuieşte în satul Ville-d'Avray împreună cu copilul 
meu. 

Isidore de Charny 


La început, contele păru complet absorbit de 
citirea biletului fratelui său. 

Apoi, cu jumătate de glas şi clătinînd din cap, 
murmură : 

— N-am dreptul să deschid această scrisoare, dar 
o voi implora să mă lase s-o citesc... 

Deodată, în mijlocul zgomotului ce se iscă în han 
şi care anunţa că se pregăteşte plecarea, contele de 
Charny auzi glasul domnului de Malden care-l chema : 

— lată-mă, răspunse contele. 

Şi, strîingînd în buzunarul hainei sale  hirtiile 
sărmanului Isidore, sărută încă o dată scrisoarea 
nedesfăcută, o puse la inimă şi cobori repede. 

Îl întîlni pe scară pe Barnave, care cerea veşti 
despre regină şi-l însărcina pe domnul de Valory să ia 
măsuri pentru ora plecării. 

Era lesne de observat că nici Barnave nu se 
culcase şi nu dormise, ca şi Olivier de Charny. 

Cei doi bărbaţi se salutară şi Charny ar fi 
remarcat cu siguranţă fulgerul de gelozie care trecu 
prin ochii lui Barnave auzindu-l că se interesează de 
sănătatea reginei, dacă nu l-ar fi preocupat exclusiv 
scrisoarea pe care o apăsa cu mîna pe inimă. 

Urcînd în trăsură, regele şi regina observară cu 
mirare că nu mai aveau în jurul lor, pentru a asista la 
plecare, decît populaţia oraşului, şi pentru a-i însoţi, 
doar cavalerie. 

Era încă o amabilitate a lui Barnave. El simulă că 
primise vestea unei invazii ; că marchizul de Bouillé 
intra în Franţa cu cincizeci de mii de austrieci, aşa că 
împotriva lui trebuise să se îndrepte orice om ce purta 
o armă, o coasă, o suliță, în sfîrşit orice fel de armă. 
Mulțimea auzise acest apel şi-i dăduse urmare. Căci 
exista pe atunci în Franţa o adevărată duşmănie împo- 
triva străinilor, o ură atît de puternică, încît o depăşea 
pe cea faţă de rege şi de regină ; mai ales faţă de 
regină, a cărei cea mai mare crimă era aceea că era o 
străină. 

Maria-Antoaneta ghici de unde-i venea această 
nouă binefacere. Spunem binefacere, şi nu exagerăm 
deloc. Ea îi mulţumi lui Barnave cu o privire. 

In momentul cînd urma să ia loc în trăsură, ochii 
ei îl căutară pe Charny. Acesta se şi afla pe capră ; 

numai că, în loc să fie aşezat în mijloc, ca în ajun, el i-a 
cerut cu încăpăţinare domnului de Malden să-i ia locul, 
mai puţin periculos decit cel ocupat pînă atunci de 
credinciosul ofiţer din garda personală a regelui. 
Charny ar fi dorit să fie rănit, ceea ce i-ar fi permis să 
deschidă scrisoarea care-i ardea inima. 

Aşa că nu văzu privirea reginei căutînd-o pe a sa. 

Regina scoase un suspin adînc. 

Barnave îl auzi. Doritor să ştie cauza acestui 
suspin, tînărul se opri pe treapta trăsurii. 

— Doamnă, spuse el, mi-am dat seama ieri că 
eraţi prea înghesuiți în această trăsură. O persoană 
mai puţin v-ar aduce o oarecare uşurare... Dacă doriţi, 
voi urca în trăsura în care se află domnul de Latour- 
Maubourg, sau vă voi însoţi călare. 

— Nu, spuse regina energic, rămîneţi cu noi. 

La Château-Thierry se opriră pentru dejun. 

Casa în care poposiră, situată lîngă un rîu, într-o 
poziţie  încîntătoare, aparţinea unei bogate 
negustoresc de lemne, care îşi oferise ospitalitatea 
delegaților Adunării Naţionale. 

Propunererea fusese acceptată. 

După dejun reluară drumul. Căldura era 
apăsătoare. Către ora patru după amiază ajunseră la 
Meaux, unde se opriră în faţa palatului episcopal, pe 
care-l locuise Bossuet şi în care murise, cu optzeci şi 
şapte de ani în urmă, cel care a scris Discurs asupra 
istoriei universale. 

Palatul era locuit de un episcop constituţional, 
care depusese jurămînt, îşi dădură seama de acest 
lucru mai tîrziu, după felul în care primi familia regală. 

Dar, pentru moment, regina fu surprinsă numai 
de aspectul sumbru al clădirii în care avea să intre. Ea 
îşi purtă privirea asupra construcţiei lugubre şi, găsind- 
o potrivită cu starea ei sufletească, privi în jurul ei să 
găsească un braţ de care să se sprijine pentru a vizita 
palatul. 

Numai Barnave se afla acolo. 

Regina zimbi. 

— Daţi-mi braţul, domnule, spuse ea, şi aveţi 
bunătatea să-mi serviţi drept ghid în acest palat vechi. 

Barnave se apropie repede şi îşi oferi braţul 
reginei cu o grabă amestecată cu respect. 

Dar regina aruncă o ultimă privire în jurul ei. 
Absența încăpăţinată a lui Charny o îngrijora. 

Barnave, care vedea totul, observă această 
privire. 

-— Regina are vreo dorinţă ? întrebă el. 

— Da. Voiam să ştiu unde se află regele, răspunse 
Maria-Antoaneta. 

— l-a făcut domnului Pétion onoarea să-l 
primească şi stă de vorbă cu el, răspunse Barnave. 

Regina păru satisfăcută. Apoi, ca şi cum ar fi avut 
nevoie să se smulgă din ea însăşi şi să scape de 
gîndurile ce o frămîntau, spuse : 

— Veniti ! 

ŞI-I duse pe Barnave prin apartamentele palatului 
episcopal. Se opri în dormitorul marelui predicator. In- 
tîmplarea făcu să se oprească dinaintea unui portret 
de femeie. Îşi ridică ochii maşinal şi, citind pe ramă cu- 
vintele Madame Henriette, tresări. 

Această tresărire Barnave o simţi, fără s-o 
înțeleagă. 

-— Majestății Voastre îi e rău ? întrebă el. 

— Nu, spuse regina, dar acest portret... doamna 
Henriette !... 

Barnave ghici ce se petrecea în sufletul sărmanei 
femei. 

— Da, spuse el, doamna Henriette, dar doamna 
Henriette a Angliei. Nu văduva nefericitului Carol |, ci 
soţia nepăsătorului Filip de Orleans ; nu aceea care 
credea că va muri de frig la Luvru, ci aceea ce a murit 
otrăvită la Saint-Cloud şi care, murind, îşi trimise inelul 
lui Bossuet... 

Apoi, după o clipă de ezitare, continuă : 

— Aş prefera să fie portretul celeilalte. 

— De ce ? întrebă Maria-Antoaneta. 

-— Deoarece există buze care numai ele 
îndrăznesc să dea anumite sfaturi, şi aceste buze sînt 
mai ales cele pe care moartea le-a închis. 

— Şi nu mi-aţi putea spune, domnule, ce m-ar 
sfătui buzele văduvei regelui Carol ? întrebă regina. 

— Dacă Majestatea Sa ordonă, voi încerca, 
răspunse Barnave. 

— Atunci, încercaţi. 

— „Oh ! soră ! v-ar spune aceste buze ; nu vă daţi 
seama de asemănarea dintre destinele noastre ? 
Veneam din Franţa, cum dumneavoastră veniţi din 
Austria ; eram pentru englezi o străină, cum 
dumneavoastră sînteţi o străină pentru Franţa. Aş fi 
putut da soţului meu rătăcit sfaturi bune, dar am tăcut 
sau i-am dat sfaturi rele ; în loc să-l apropii de poporul 
său şi să adun poporul în jurul lui, l-am aţiţat la război ; 
i-am dat sfatul să pornească marşul asupra Londrei cu 
protestanții irlandezi. Nu numai că  întreţineam 
corespondenţă cu duşmanii Angliei, dar am trecut 
chiar de două ori în Franţa pentru a aduce în Anglia 
soldaţi străini. In sfîrşit...” 

Barnave se opri. 

— Continuaţi, reluă regina, cu  sprîncenele 
încruntate şi buzele strînse. 

— De ce aş continua, doamnă ? răspunse tînărul 
orator scuturind trist din cap. Cunoaşteţi tot atit de 
bine ca şi mine sfîrşitul acestei sîngeroase istorii... 

—- Da, aşa că voi continua şi vă voi spune eu ce 
mi-ar spune mie portretul doamnei Henriette, şi vă rog 
să mă opriţi dacă greşesc : „In cele din urmă, scoţienii 
îl trădară şi-l predară pe regele lor. Regele a fost 
arestat în momentul în care visa să treacă în Franţa. 
Un croitor îl prinse ; un măcelar îl duse la închisoare ; 
un căruţaş epură tribunalul care trebuia să-l judece ; 

un negustor de bere prezidă curtea şi, ca nimic să nu-i 
lipsească acestei judecăţi odioase şi revizuirii acestui 
proces nedrept, un călău mascat reteză capul 
victimei !” lată ce mi-ar spune portretul doamnei 
Henriette, nu-i aşa? Eh ! Doamne ! Ştiu toate astea 
mai bine decit oricine, le ştiu cu atît mai bine cu cît 
nimic nu lipseşte asemănării. II avem şi noi pe ne- 
gustorul nostru de bere din cartiere ; dar, în loc să se 
numească Cromwell, se numeşte Santerre ; îl avem pe 
măcelarul nostru : numai că în loc să se numească 
Harrison, îl cheamă, cum ?... Legendre, mi se pare ; îl 
avem şi pe căruţaşul nostru ; numai că în loc să se 
numească Pridge, se numeşte... Oh ! nu ştiu ! omule 
atit de neînsemnat încît nici nu-i cunosc numele, ca şi 
dumneavoastră de altfel, sînt sigură;dar întrebaţi-l, el 
vă va spune :e bărbatul care conduce escorta noastră, 
un ţăran, un bădăran, un mitocan, mai ştiu ce ? Ei 
bine, iată ce mi-ar spune doamna Henriette. 

— Şi ce i-aţi răspunde ? 

—l-aş răspunde : „Sărmană dragă prinţesă ! 
Ceea ce-mi spuneţi nu sînt sfaturi, ci un curs de istorie; 
cursul de istorie este întocmit, acum aştept sfaturile.” 

— Oh ! aceste sfaturi, doamnă, spuse Barnave, 
dacă n-aţi refuza să le urmaţi, vi le-ar da nu numai 
morţii, dar şi viii. 

— Morți sau vii, cei ce au e vorbit să vorbească. 
Cine spune că dacă sfaturile sînt bune nu vor fi 
urmate? Să auzim ! 

— Unul singur e sfatul : să vă faceţi iubită de 
popor. 

— Ce uşor vi se pare să te faci iubită de poporul 
dumneavoastră ! 

— Eh ! doamnă, acest popor e mai mult al 
dumneavoastră decît al meu, şi dovada este că la 
sosirea dumneavoastră în Franţa acest popor vă adora. 

— Oh ! domnule, de ce vorbiţi despre un lucru atît 
de fragil ca popularitatea ! 

— Doamnă ! Doamnă ! spuse Barnave. Dacă eu, 
un necunoscut, ieşit din sfera mea obscură, am cucerit 
această popularitate, cît de uşor v-ar fi fost s-o păstraţi 
sau să o recuceriţi ! Dar nu, continuă Barnave însu- 
fleţindu-se, nu ! Cauza dumneavoastră, cauza 
monarhiei, cea mai sfîntă, cea mai frumoasă dintre 
cauze, cui i-aţi încredinţat-o ? Ce glasuri şi ce braţe au 
apărat-o? Nu s-a mai văzut niciodată o asemenea 
necunoaştere a vremurilor, o asemenea neglijare a 
geniului Franţei. Oh ! vedeţi, eu, eu care am solicitat 
misiunea de a merge în întîmpinarea dumneavoastră 
în acest unic scop, eu, care vă văd, eu, care vă 
vorbesc, în sfîrşit, de cîte ori nu eram gata să vin să 
mă ofer dumneavoastră... să mă devotez, să... 

— Linişte, spuse regina, vine cineva. Vom mai 
vorbi despre toate astea, domnule Barnave. Sînt gata 
să vă revăd, să vă ascult, să vă urmez sfaturile ? 

— Oh ! Doamnă ! Doamnă ! exclamă Barnave, 
încîntat peste măsură. 

— Linişte ! repetă regina. 

— Majestatea Voastră e servită, spuse, apărînd în 
pragul uşii servitorul ai cărui paşi îi auziră. 

Intrară în sufragerie. Regele sosea printr-o altă 
uşă. Stătuse de vorbă cu Pétion în timpul cît regina 
vorbise cu Barnave şi părea deosebit de însufleţit. 

Cei doi ofiţeri din garda regelui aşteptau în 
picioare, cerînd pentru ei privilegiul să le servească pe 
Majestăţile Lor. 

Charny, cel mai îndepărtat dintre toţi, stătea în 
picioare în cadrul unei ferestre. 

Regele privi împrejur şi, profitînd de un moment 
în care era numai în mijlocul alor săi, le spuse ofiţerilor 


— Domnilor, după cină trebuie să vă vorbesc. Vă 


rog, aşadar, să mă urmaţi în apartamentul meu. 
Cei trei ofiţeri se înclinară. 

Ca de obicei, regele avea o mare poftă de 
mîncare, cu toate că nu aprecia calitatea bucătăriei. 
Regina nu mîncă decît două ouă proaspete. 

Din ajun, moştenitorul, care era puţin bolnav, 
cerea fragi, dar nu mai erau vremurile cînd cele mai 
mici dorinţe îi erau împlinite. Toţi cei cărora li se 
adresase, îi răspunseseră : „Nu avem”. Şi totuşi, pe 
drum văzuse copii de ţărani mîncînd fragi, pe care îi 
culeseseră în pădure. 

Neputindu-i satisface dorința, regina era 
întristată. Privi în jur pentru a vedea cui să-i adreseze 
rugămintea, şi-l zări pe Charny, mut, în picioare, 
nemişcat. 

li făcu semn de cîteva ori, dar Charny, pierdut în 
gînduri, nu le observă. 

In sfîrşit, cu un glas răguşit de emoție, i se adresă 


— Domnule conte de Charny. 

Charny tresări ca şi cum ar fi fost trezit dintr-un 
vis şi făcu o mişcare spre regină. 

Uşa se deschise însă în acelaşi moment şi apăru 
Barnave cu o tavă de fragi în mînă. 

— Regina mă va scuza, spuse el, dar l-am auzit în 
timpul zilei pe delfin cerînd fragi... Am găsit tava asta 
pe masa episcopului şi am adus-o... 

Charny se apropie între timp de regină, dar 
aceasta nici nu-i lăsă timpul să ajungă pînă la ea. 

— Mulţumesc, domnule conte, spuse ea, domnul 
Barnave a ghicit ceea ce doream şi acum nu mai am 
nevoie de nimic. 

Charny se înclină şi fără să spună vreun cuvînt, se 
înapoie la locul său. 

— Mulţumesc, prietene Barnave, spuse tînărul 
delfin. 

— Domnule Barnave, spuse regele, cina noastră 
nu e prea bună, dar dacă doriţi s-o împărţiţi cu noi, ne- 
ar face plăcere, reginei şi mie. 

— Sire, spuse Barnave, o invitaţie a regelui e un 
ordin. Unde doreşte Majestatea Voastră să mă aşez ? 

— Intre regină şi delfin, spuse regele. 

Barnave se aşeză, nebun de fericire şi orgoliu. 

Charny privi întreaga scenă petrecută sub ochii 
săi, fără ca vreun fior de gelozie să-i treacă prin inimă 
şi prin vine. Numai că, văzîndu-l pe sărmanul fluture 
care era şi el pe cale să ardă în flacăra monarhiei, îşi 
spuse: 

— Incă unul care se pierde ! E păcat! Acesta 
valora mai mult decit ceilalţi. 

Apoi, revenind la neîncetata sa frămiîntare : 

— Scrisoarea asta ! Scrisoarea asta ! murmură el. 
Ce poate fi în această scrisoare ? 


74 


Capitolul 8 
CALVARUL 


Aşa cum se hotărise, după cină cei trei ofiţeri 
urcară în camera regelui. 

După ce tinerii intrară, regele le spuse: 

— Domnule de Charny, faceţi-mi plăcerea şi 
închideţi uşa, ca nimeni să nu ne deranjeze. Am să vă 
comunic ceva deosebit de important... leri, la 
Dormans, domnul Pétion, mi-a propus să vă las să 
evadați, deghizați, dar regina şi cu mine ne-am opus, 
de teamă ca această propunere să nu fie o capcană. 
Azi, însă domnul Pétion a revenit cu insistenţă, 
angajind onoarea sa de deputat, ceea ce mă face să 
cred că este de datoria mea să vă aduc la cunoştinţă 
ce vă propune. 

-— Sire, întrerupse Charny, înainte ca Majestatea 
Voastră să continue — şi acum nu vorbesc numai în 
numele meu, ci cred că sînt şi interpretul 
sentimentelor acestor domni — înainte de a continua, 
ar vrea regele să ne promită o favoare ? 

— Domnilor, spuse Ludovic al XVI-lea, aveţi drep- 
tul nu numai să-mi cereţi o favoare, dar să şi expuneţi 
dorinţele dumneavoastră. 

— Ei bine, Sire, spuse Charny, cerem respectuos 
dar insistent Majestății Voastre ca oricare ar fi 
propunerile domnilor deputaţi, să ne lase libertatea de 
a accepta sau nu aceste propuneri. 

— Domnilor, vă dau cuvîntul meu să nu exercit 
nici o presiune asupra voinţei dumneavoastră. Ceea ce 
doriţi se va face. 

— Atunci, Sire, spuse Charny, cu atît mai mare ne 
este recunoştinţa. 

Regina îl privea mirată pe Charny şi-l lăsă pe rege 
să continue convorbirea. 


75 


— Acum, asigurindu-vă liberul arbitru dorit, iată 
propriile cuvinte ale domnului Pétion : „Sire, în 
momentul sosirii dumneavoastră la Paris, nu vă pot da 
nici o garanţie pentru cei trei ofiţeri ce vă însoțesc. Nici 
eu, nici Barnave, nici Latour-Maubourg nu ne putem 
angaja să-i salvăm, chiar cu preţul vieţii noastre, căci 
poporul ridică dinainte pretenţii asupra sîngelui lor”. 

Charny îşi privi însoțitorii. Un suris de dispreţ 
trecu pe buzele lor. 

— Ei bine, Sire, şi-apoi ? 

— Şi apoi, spuse regele, iată ce propune domnul 
Pétion : propune să vă procure trei uniforme de-ale 
gărzilor naţionale, să vă deschidă în noaptea asta 
poarta episcopiei şi să lase fiecăruia dintre 
dumneavoastră libertatea de a fugi. 

Charny îi consultă din nou din priviri pe cei doi în- 
soţitori ai săi, dar ei îi răspunseră cu acelaşi suris. 

— Sire, spuse el adresîndu-se din nou regelui, 
viaţa noastră a fost închinată Majestăţilor Voastre. 
Lăsaţi-ne singura glorie la care năzuim, aceea dea vă 
rămîne credincioşi pînă la capăt. 

— Bine, domnilor, spuse regina, acceptăm. Numai 
că, înţelegeţi, din acest moment totul trebuie să ne fie 
comun. Nu mai sînteţi slujitorii noştri, ci ne sînteţi 
prieteni, fraţi. Nu vă voi cere să-mi daţi numele, le 
cunosc (scoase din buzunar un carneţel) dar daţi-mi 
numele  taţilor, mamelor, fraţilor şi surorilor 
dumneavoastră. E posibil să avem nenorocirea să vă 
pierdem fără ca, poate, să murim şi noi. Aşa că îmi va 
rămîne sarcina să aduc la cunoştinţa fiinţelor iubite 
nenorocirea petrecută şi, în acelaşi timp, să le alin 
suferinţa atit cît ne va sta în putere... 

Domnul de Malden spuse numele mamei sale, o 
bătrîină doamnă infirmă, ce locuia pe o mică moşie 
lîngă Blois. Domnul de Valory recomandă grijii reginei 
pe sora sa, tînără orfană, care era crescută într-o 
mănăstire la Soissons. 

Apoi, după ce termină de scris adresele, 
întorcîndu-se spre Charny, spuse : 

— Vai ! domnule conte, ştiu că nu aveţi pe nimeni 
să-mi recomandaţi. Tatăl şi mama dumneavoastră sînt 
morţi, iar cei doi fraţi... 

Glasul reginei se pierdu. 

— Cei doi fraţi ai mei au avut bucuria să se lase 
ucişi pentru Majestatea Voastră, aşa e, doamnă. Dar 
ultimul a lăsat o sărmană fată pe care mi-o recomandă 
printr-un fel de testament pe care l-am găsit asupra 
lui. Pe această tînără fată a răpit-o din mijlocul familiei 
sale, aşa că ea nu se poate aştepta la nici un fel de 
indulgență. Cît voi trăi nu va duce lipsă de nimic, nici 
ea nici copilul ei, dar... Binevoiţi, doamnă, să treceţi în 
carnetul dumneavoastră numele sărmanei ţărănci şi 
coboriţi generozitatea dumneavoastră pînă la 
Cathérine Billot şi copilul ei. li veţi găsi pe amîndoi în 
micul sat Ville-d'Avray. 

Imaginea lui Charny pierind cum pieriseră fraţii 
săi era prea îngrozitoare pentru imaginaţia Mariei- 
Antoa- neta, care se răsturnă, cu un strigăt abia auzit, 
în fotoliu, scăpînd carneţelul din mînă. 

Cei doi ofiţeri se repeziră spre ea, în timp ce 
Charny, ridicînd carnetul, înscrise în el numele şi 
adresa Catherinei Billot şi-l aşeză apoi pe cămin. 

Regina făcu un efort să-şi revină. Atunci, cei doi 
tineri, înţelegind că are nevoie să rămînă singură după 
o asemenea emoție, făcură un pas înapoi, ca pentru 
pleca. 

Intinzînd mîna spre ei, regina le zise : 

— Domnilor, sper că nu mă veţi părăsi înainte de 
a-mi săruta mîna. 

Cei doi ofiţeri înaintară în ordinea în care-şi 
dăduseră numele, iar Charny se apropie ultimul. Dar 
buzele sale aproape că nu atinseră această mînă 
frumoasă, într-atit i se părea că — avind scrisoarea 

Andrâe-ei la inimă — ar fi un sacrilegiu să sărute mîna 
reginei. 

Maria-Antoaneta scoase un suspin care semăna 
cu un geamăt. Nicicînd nu putuse aprecia mai bine ca 
după acest sărut adîncimea prăpastiei care se săpa 
între ea şi iubitul ei. 

A doua zi, în momentul plecării, ignorînd fără 
îndoială discuţia din camera regelui, domnii Barnave şi 
Latour-Maubourg repetară propunerile lui Pétion în ce 
priveşte fuga ofiţerilor din garda regelui. Dar ei 
refuzară, spunînd că locul lor e pe capra trăsurii 
regelui şi că nu vor îmbrăca o altă uniformă decit 
aceea pe care le-a ordonat acesta s-o poarte. 

La zece dimineaţa părăsiră Meaux. Aveau să se 
înapoieze la Paris, de unde lipseau de cinci zile ! 

De-abia se îndepărtară cu o leghe de Meaux cînd 
cortegiul luă un aspect mai îngrozitor ca oricînd. 

Toată populaţia împrejurimilor Parisului năvălea 
spre ei. Barnave vroise să-i oblige pe surugii să 
meargă la trap, dar garda naţională din Claye le bară 
drumul, îndreptînd către ei virful baionetelor. 

Curînd mulţimea deveni atît de compactă, încît 
caii abia puteau merge la pas. 

Curiozitatea acestei mulțimi merse atît de 
departe, încît urmărea pe rege şi pe regină pînă în 
ungherele trăsurii, unde se refugiaseră. Bărbaţi urcau 
pe treaptă şi-şi băgau capul în berlină ; alţii se cocoţau 
pe trăsură, alţii în spate, alţii se cramponau de cai. 

A fost un miracol că Charny şi cei doi ofiţeri n-au 
fost ucişi de douăzeci de ori. 

Ajunseră la Villette. 

Uşile, ferestrele, acoperişurile caselor erau tixite 
de spectatori. Copacii se încovoiau sub greutatea 
acestor fructe vii. Toată lumea avea pălăria pe cap, 
deoarece din ajun pe toate zidurile Parisului a fost lipit 
următorul afiş: 

Cine-l va saluta pe rege va primi lovituri de 
baston; cine-l va insulta va fi spinzurat ! 


Toate acestea erau atît de înfricoşătoare, încît 
delegaţii Adunării hotărîră să intre prin Champs- 
Elysées, aşa că întreg cortegiul, ocolind Parisul, o luă 
prin bulevardele exterioare. 

In sfîrşit, către ora şase, avangarda apăru 
deasupra zidurilor grădinii Monceau. Această 
avangardă se compunea din călăreţi şi infanteriști, 
amestecați cu valuri de oameni, în mijlocul cărora le 
era aproape imposibil să se mențină în rînduri. 

Cei care-i zăriră reveniră spre capătul de sus al 
căii Champs-Elysées. Era pentru a treia oară că 
Ludovic al XVI-lea revenea prin această funestă 
barieră. 

Prima oară, după căderea Bastiliei. 

A doua oară, după evenimentele din 5 şi 6 
octombrie. 

A treia oară — acum — după fuga la, Varennes. 

Aflind că acest cortegiu intra pe drumul spre 
Neuilly, tot Parisul se duse la Champs-Elysées. Astfel, 
ajungind la barieră, regele şi regina  zăriră 
desfăşurindu-se, cît vezi cu ochii, o mare de oameni 
tăcuţi, sumbri, ameninţători, cu pălăria pe cap. 

Dar, dacă nu şi mai înfricoşător, cel puţin şi mai 
lugubru, era dublul şir de soldaţi din garda naţională, 
ţinînd puştile întoarse spre pămînt în semn de doliu, şir 
ce se întindea de la barieră pînă la Tuileries. 

Era o zi de doliu, doliu imens, doliul unei monarhii 
de şapte secole ! 

Trăsura, care-şi învirtea încet roţile în mijlocul 
acestei imense mulţimi, era un car funebru care ducea 
regalitatea în sicriu. 

Zărind lungul şir de ostaşi al gărzii naţionale, sol- 
daţii care însoțeau trăsura agitară la rîndul lor armele 
la strigătul de „Trăiască națiunea !” 

Drumul de la barieră la piaţa Ludovic al XV-lea 
dură o oră întreagă. 

La intrarea pe podul mobil, găsiră douăzeci de 
deputaţi pe care Adunarea îi delegase spre a proteja 
pe rege şi familia regală. Apoi, pe La Fayette şi statul 
său major. 

La Fayette se apropie de trăsură. 

— Oh ! domnule de La Fayette, exclamă regina în 
clipa în care îl zări, salvaţi-i pe ofiţerii din garda 
regelui. 

Acest strigăt nu era inutil, deoarece se apropiau 
de primejdie, şi primejdia era mare. 

In cele din urmă, trăsura se opri. Ajunseră la 
treptele terasei. 

— Oh ! Domnilor ! spuse din nou regina, dar adre- 
sîndu-se de astă dată lui Barnave şi Pétion. Ofițerii din 
garda regelui ! Ofițerii din garda regelui ! 

— Nu-mi recomandaţi în mod special pe cineva 
din aceste trei persoane, doamnă ? spuse Barnave. 

Regina îl privi cu ochii ei limpezi. 

— Pe nimeni, spuse ea. 

Şi ceru imperios ca regele şi copiii să iasă primii. 

Următoarele zece minute care se scurseră apoi — 
nu le exceptăm nici pe cele din drumul spre eşafod — 
au fost cu siguranţă cele mai atroce din viaţa ei. 

Era convinsă nu că va fi asasinată — a muri nu 
însemna nimic — dar că va fi sau predată poporului ca 
o jucărie, sau închisă într-o temniţă, de unde nu va ieşi 
decît pe poarta unui proces infam. 

De aceea, cînd puse piciorul pe treptele trăsurii, 
protejată de bolta de fier ce o formau deasupra capului 
ei, din ordinul lui Barnave, armele şi baionetele gărzii 
naţionale, o cuprinse o ameţeală care o făcu să creadă 
că se va prăbuşi. 

Dar în momentul în care ochii ei erau pe cale să 
se închidă, cu această ultimă privire înfricoşată în care 
cuprinzi totul, i se păru că vede în faţa sa pe omul, 

acel om îngrozitor care, în castelul din Tavernay 
ridicase într-un fel atît de misterios în faţa ci vălul ce 
acoperă viitorul ; pe omul pe care-l revăzuse o singură 
dată, cînd se întorcea de la Versailles, la 6 octombrie ; 
în sfîrşit, omul care nu apărea decît pentru a prevesti 
marile catastrofe sau cînd aceste mari catastrofe 
aveau loc. 

Regina scoase un strigăt. | se păru că pămîntul îi 
fuge de sub picioare, că mulţimea, arborii, cerul 
arzător, castelul nemişcat, toate astea se învirt în jurul 
ei. Două braţe viguroase o prinseră şi se simţi purtată 
de ele în mijlocul strigătelor, al urletelor de protest. | 
se păru în acelaşi timp că aude glasul ofiţerilor din 
garda regelui care strigau, chemînd spre ei furia 
poporului, pe care sperau s-o abată astfel de la 
adevărata sa ţintă. Deschise o clipă ochii şi-i văzu pe 
aceşti nenorociţi smulşi de pe capra trăsurii. Palid şi 
frumos ca întotdeauna, Charny se lupta singur cu zece 
oameni, cu fulgerul martiriului în ochi, cu un zîmbet 
dispreţuitor pe buze. De la Charny, privirile i se 
întoarseră spre omul care o scotea din mijlocul acestui 
imens viîrtej ; îl recunoscu cu groază pe misteriosul 
personaj de la Tavernay şi de la Sèvres. 

— Dumneavoastră, dumneavoastră ! exclamă ea 
încercînd să-l respingă cu mîinile ei înţepenite. 

— Da, eu, murmură acesta la urechea ei. Mai am 
nevoie de tine pentru a împinge monarhia spre ultima 
sa prăpastie, iată de ce te salvez !... 

De astă dată a fost mai mult decît putea îndura. 
Regina scoase un țipăt şi leşină cu adevărat. 

in acest timp, mulţimea încerca să-i sfişie în 
bucăţi pe domnii de Charny, de Malden şi de Valory, şi- 
i purta în triumf pe Drouet şi Billot. 

Capitolul 9 
POTIRUL 


Cînd îşi reveni, regina era în dormitorul ei din 
Tuileries. 

Doamnele de Misery şi Campan, doamnele de 
onoare preferate, se aflau la căpătiiul ei. 

Primul cuvînt pe care-l rosti fu să-l ceară pe 
delfin. Acesta se afla în camera sa, culcat în pat, păzit 
de guvernanta sa, doamna de Tourzel şi de doamna 
Brunier, camerista. Această afirmaţie liniştitoare n-o 
satisfăcu pe regină, care se ridică imediat şi alergă, cu 
îmbrăcămintea răvăşită cum era, în apartamentul fiului 
ei. 

Copilului îi fusese tare frică, plinsese mult, dar 
teama îi trecuse şi acum dormea. Regina rămase 
multă vreme sprijinită de pat, cu ochii îndreptaţi 
asupra lui, privindu-l printre lacrimi. 

Cuvintele îngrozitoare pe care acel om i le 
murmurase îi vuiau fără încetare în ureche : „Mai am 
nevoie de tine pentru a împinge monarhia spre ultima 
sa prăpastie, iată de ce te salvez.” 

Era aşadar adevărat ? Ea era aceea care 
împingea monarhia în prăpastie ? Aşa trebuia să fie, de 
vreme ce duşmanii vegheau asupră-i, lăsînd pe seama 
ei opera de distrugere pe care o înfăptuia mai bine 
decit ei înşişi. 

Erau gînduri negre pentru o regină. 

In cele din urmă dădu din cap şi se întoarse încet 
în camera ei. 

Aici îşi dădu seama în ce dezordine îi era îmbrăcă- 
mintea. Veşmintele îi erau mototolite şi rupte în mai 
multe locuri, pantofii îi erau găuriţi de pietrele ascuţite 
ale drumului desfundat pe care mersese, în sfîrşit, 
toată era acoperită de praf. 

Ceru alţi pantofi şi o baie. 

Barnave venise de două ori să afle veşti. 
Anunţîndu-i această vizită, doamna Campan o privi cu 
uimire pe regină. 

— li veţi mulţumi călduros, doamnă, spuse Maria- 
Antoaneta. 

Doamna Campan o privi cu şi mai multă mirare. 

— Avem mari obligaţii faţă de acest tînăr, 
doamnă, reluă regina, consimţind, cu toate că nu-i era 
în obicei, să dea o explicaţie gîndului său. 

— Dar mi se pare, doamnă, că domnul Barnave e 
un democrat, un om din popor, căruia toate mijloacele 
i s-au părut bune pentru a parveni la situaţia la care a 
ajuns. 

— Toate mijloacele pe care le oferă talentul, da, 
e-adevărat, doamnă, spuse regina. Dar reţineţi bine ce 
vă spun : îl scuz pe Barnave... Duceţi-vă şi încercaţi să 
aflaţi veşti despre domnii de Malden şi de Valory. 

Inima reginei adăuga la aceste două nume pe cel 
al contelui, dar buzele sale nu consimţiră să-l 
pronunţe. 

Fu anunţată că baia era gata. 

În răstimpul scurs de la vizita făcută de regină în 
apartamentul delfinului au fost postate peste tot 
sentinele, chiar şi la uşa cabinetului ei de toaletă, chiar 
şi la camera de baie. 

Ceea ce-l făcu pe Prudhomme să scrie în jurnalul 
său despre Revoluţiile din Paris : 


Cițiva buni patrioți, în care sentimentul monarhic 
nu-l stinsese pe acela de compătimire, au părut 
îngrijoraţi de starea morală şi fizică a lui Ludovic al 
XVI-lea şi a familiei sale după o călătorie atit de 
neplăcută ca aceea de la Sainte-Menehould. 

Să fie liniştiţi ! Susmenţionatul, cînd s-a înapoiat 
simbătă seara în apartamentele sale, nu s-a simţit mai 
rău decit după înapoierea de la o vinătoare obositoare 
şi fără rezultat: a înghiţit, ca de obicei, pe nerăsuflate, 

un pui de găină. A doua zi, după ce şi-a terminat 
dejunul, s-a jucat cu fiul său. 

In ce o priveşte pe mamă, ea făcu o baie imediat 
după sosire; primele sale dispoziții au fost să ceară alți 
pantofi, arătind cu grijă că cei din timpul călătoriei 
erau găuriţi ; ea s-a comportat fără reticenţe cu ofițerii 
însărcinați cu paza sa ; a găsit ridicol şi indecent să se 
vadă constrinsă să lase deschisă uşa camerei de baie 
şi pe cea a dormitorului. 


Sentinela nu  scăpă ocazia s-o numească 
aristocrată pe doamna Campan cînd aceasta reveni cu 
noutăţi şi intră în camera de baie. 

Ştirile nu erau atît de dezastruoase pe cît s-ar fi 
putut crede. 

In clipa cînd cortegiul a ajuns la bariera Parisului, 
Charny şi însoțitorii săi concepuseră un plan. Acest 
plan avea drept scop să atragă asupra lor o parte din 
primejdiile ce-i amenințau pe rege şi pe regină. Astfel, 
conveniseră ca în momentul opririi trăsurii unul să se 
azvîrle la dreapta, altul la stînga, iar cel de la mijloc 
înainte. In acest fel vor împărţi ceata ce ameninţa 
viaţa familiei regale şi, obligîndu-i să urmeze trei piste 
diferite, poate va rămîne un drum prin care regele şi 
regina vor putea ajunse nestingheriţi la castel. 

Am arătat că trăsura s-a oprit aproape de terasa 
castelului. Acesta a fost momentul ales. Cei trei se 
repeziră în trei direcţii şi, aşa cum prevăzuseră, furia 
poporului se împrăştie în trei. 

De-abia atinsese pămîntul, şi domnul de Malden 
se pomeni în faţa a doi ţărani cu topoarele ridicate. 
Incru- cişînd braţele, spuse : 

— Loviţi ! 

Unul din cele două topoare rămase ridicat. 
Curajul victimei îl paraliza pe atacant. Celălalt îl atinse 
la gît, rănindu-l uşor. Dar un ofiţer de serviciu, văzîndu- 

| gata să fie ucis, îl luă de guler şi, trăgîndu-l spre el, 
exclamă : 

— Ar fi păcat ca un asemenea mizerabil să aibă o 
moarte atît de uşoară. Trebuie inventat un supliciu 
pentru un brigand de asemenea speţă. Lăsaţi-mi-l mie, 
mă ocup eu de el ! 

Şi, continuînd să-l insulte pe de Malden, îl duse în- 
tr-un loc mai ferit şi-i spuse : 

— Fugiţi, domnule, şi scuzaţi-mi viclenia de care 
am fost nevoit să mă folosesc pentru a vă smulge din 
mîna acestor furioşi. 

Domnul de Malden se strecură atunci pe scările 
castelului şi dispăru. 

Ceva aproape asemănător s-a petrecut şi cu 
domnul de Valory. El căpătă două răni grave la cap. 
Dar, în clipa cînd douăzeci de baionete, douăzeci de 
săbii, douăzeci de pumnale se ridicară asupră-i să-i 
dea lovitura de graţie, Pétion se repezi să-i respingă pe 
agresori cu toată vigoarea cu care era înzestrat de la 
natură : 

— In numele Adunării Naţionale, vă declar 
nedemni de numele de francezi dacă nu vă îndepărtați 
chiar în această clipă şi nu mi-l predaţi pe acest om! 
Sînt Pétion ! 

Agresorii îl abandonară, lăsîndu-l în mîna 
deputatului, care îl conduse pînă la cordonul de soldaţi 
din garda naţională, unde îl predă aghiotantului 
Mathieu Dumas. Acesta promise că-l va duce la castel 
şi că răspunde cu capul de securitatea lui. 

In acest moment Pétion auzi glasul lui Barnave 
care-l chema în ajutor, nefiind în stare să-l apere 
singur pe Charny. 

Ridicat de douăzeci de braţe, răsturnat, tîrît în 
praf, Charny se ridicase, smulsese o baionetă de lao 
armă şi lovea cu furie în jurul său. Dar n-ar fi întîrziat 
să piară în această luptă inegală dacă Barnave şi apoi 
Pétion n-ar fi alergat în ajutorul său. 

Regina asculta această relatare amănunţită în 
baie. Numai că doamna de Campan nu i-a putut da 
asigurări certe decît despre domnii de Malden şi de 
Valory, care au fost văzuţi la castel, însîngeraţi de 
loviturile primite, dar în afară de orice pericol. 

In ce-l priveşte pe Charny, nu se ştia nimic sigur 
despre soarta sa. 

La aceste ultime cuvinte ale doamnei Campan, o 
paloare de moarte trecu pe obrazul reginei. Crezînd că 
această paloare venea de la teama de a nu i se fi 
întîmplat o nenorocire contelui, camerista exclamă : 

— Majestatea Voastră nu trebuie să dispere 
pentru că domnul de Charny nu a ajuns la castel. 
Regina ştie că doamna de Charny locuieşte la Paris şi 
poate că domnul conte s-a refugiat la soţia sa. 

Era exact ideea care-i venise Mariei-Antoaneta şi 
o făcuse să pălească atît de tare. Se repezi din baie 
exclamînd : A 

— Imbrăcaţi-mă, Campan ! Imbrăcaţi-mă repede ! 
Trebuie să ştiu neapărat ce i s-a întîmplat contelui. 

— Care conte ? întrebă doamna de Misery intrînd. 

— Contele de Charny ! exclamă regina. 

— Contele de Charny ! este în anticamera reginei, 
spuse doamna de Misery, şi solicită onoarea unei 
întrevederi cu ea. 

— Ah ! murmură regina, s-a ţinut deci de cuvînt ? 

Cele două femei se priviră, neînţelegind ce voia 
să spună regina. Incapabilă să pronunţe un cuvînt în 
plus, aceasta le făcu semn să se grăbească. 

Nicicînd o toaletă n-a fost făcută mai repede. E- 
adevărat că  Maria-Antoaneta se mulţumi să-şi 
răsucească părul, pe care-l spălase cu apă parfumată 
ca să scoata praful din el, şi să îmbrace deasupra 
cămăşii un capot alb de muselină. 

Cînd intră în camera de primire şi porunci să fie 
introdus contele de Charny, era la fel de albă ca şi 
rochia ei de casă. 

: Capitolul 10 7 
IMPUNSATURA DE SULIŢA 


Cîteva secunde mai tîrziu, valetul îl anunţă pe 
contele de Charny, şi acesta apăru în cadrul uşii, 
luminat de o rază a soarelui ce apunea. 

Ca şi regina, el folosise timpul care se scursese 
de la sosirea la castel pentru a face să dispară urmele 
acestei lungi călătorii şi a luptei îngrozitoare ce o 
dăduse la sosire. 

Imbrăcase vechea uniformă, adică uniforma de 
căpitan de fregată, cu reveniri roşii şi jabou de dantelă. 
Era aceeaşi uniformă pe care o purtase în ziua cînd o 
întîlnise pe regină şi pe Andrée de Tavernay în piaţa 
Palais-Royal. 

Nicicînd nu fusese atît de elegant, atit de calm, 
atit de frumos. Zărindu-l, reginei aproape nu-i venea 
să creadă că era acelaşi om care, cu o oră în urmă, era 
cît pe ce să fie rupt în bucăţi de mulţime. # 

— Oh ! domnule, exclamă regina, probabil că vi s- 
a spus cît eram de îngrijorată de soarta 
dumneavoastră şi că am trimis pretutindeni să aflu 
veşti. 

— Da, doamnă, spuse Charny înclinîndu-se. Dar, 
credeţi-mă, nu m-am dus acasă decît după ce m-am 
asigurat că sînteţi nevătămată. 

— Se pretinde că datoraţi viaţa domnilor Pétion şi 
Barnave. E-adevărat ? Şi voi fi încă o dată îndatorată 
acestuia din urmă ? 

— E-adevărat, doamnă, şi sînt de două ori 
recunoscător domnului Barnave, căci, nevoind să mă 
părăsească pînă ce nu m-a văzut în camera mea, a 
avut amabilitatea să-mi comunice că v-aţi ocupat de 
mine de-a lungul călătoriei. 

— De dumneavoastră, conte, în ce fel ? 

— Expuniînd regelui îngrijorarea ce o încearcă ve- 
chea dumneavoastră prietenă din cauza absenței 
mele... Sînt departe de a crede, ca şi dumneavoastră, 
doamnă, în intensitatea acestei îngrijorări, totuşi... 

— Totuşi ?... repetă regina. 

— Totuşi, reluă Charny, fără să accept toată 
durata concediului pe care Majestatea Voastră are 
intenţia să mi-l acorde, liniştit, cum sînt acum, în 
privinţa vieţii regelui, a dumneavoastră, doamnă, şi a 
auguştilor dumneavoastră copii, cred că este într- 
adevăr cazul să dau personal veşti despre mine 
doamnei contese de Charny. 

Regina apăsă mîna stingă pe inimă, ca şi cum ar 
fi vrut să se încredinţeze că această inimă mai bate 
după lovitura ce o primise. Apoi, cu un glas aproape 
sugrumaţi de uscăciunea gitlejului, spuse : 

— Intr-adevăr, domnule, e un lucru foarte firesc. 
Mă întreb doar cum de-aţi aşteptat atita vreme pentru 
a vă face această datorie ? 

— Regina uită că mi-am dat cuvintul să nu o 
revăd pe contesă fără permisiunea sa ? 

— Şi aţi venit să-mi cereţi această încuviinţare ? 

— Da, doamnă, spuse Charny, o implor pe 
Majestatea Voastră să mi-o acorde. 

— Fără de care, în ardoarea de care sînteţi 
cuprins de a o revedea pe doamna de Charny, v-aţi 
lipsi de această revedere, nu-i aşa ? 

— Cred că regina e nedreaptă faţă de mine, 
spuse Charny. Cum am părăsit Parisul, am crezut, să o 
fac pentru totdeauna... Dacă aş fi avut bucuria să o 
conduc pe Majestatea Voastră peste frontieră, sau să 
am onoarea să fiu ucis pentru ea, m-aş fi exilat sau aş 
fi murit fără s-o revăd pe contesă. Inapoindu-mă însă 
la Paris, nu-i pot da femeii care-mi poartă numele — şi 
dumneavoastră ştiţi cum îl poartă, doamnă ! — o 
asemenea dovadă de indiferenţă, lăsînd-o fără veşti 
despre mine, mai ales că fratele meu Isidore nu mă 

mai poate înlocui... În rest, ori domnul Barnave s-a 
înşelat, ori asta era părerea Majestății Voastre încă 
alaltăieri. 

Regina lăsă să-i alunece braţul pe speteaza jilţului 
şi urmînd cu întregu-i trup această mişcare ce o 
apropie de Charny, întrebă : 

— Aşadar, o iubiţi mult pe această femeie, 
domnule, dacă îmi produceţi cu sînge rece o asemenea 
durere ? 

— Doamnă, sînt aproape şase ani de cînd 
dumneavoastră însăşi — în momentul cînd nici nu mă 
gîndeam să mă însor, fiindcă nu exista pentru mine 
decît o singură femeie pe lume şi această femeie era 
aşezată de Dumnezeu atît de sus deasupra mea, încît 
n-o puteam atinge — sînt şase ani de cînd m-aţi dat 
drept soţ domnişoarei Andrée de Tavernay, şi mi-aţi 
impus-o ca soţie. in aceşti şase ani mîna mea nu a 
atins-o mai mult de două ori pe a sa. Fără o necesitate 
absolută, nu i-am adresat în acest timp nici de zece ori 
cuvintul, şi în toţi aceşti ani privirile noastre nu s-au 
întîlnit de zece ori. Viaţa mea a fost ocupată, împlinită 
de o altă dragoste, preocupată de acele mii de atenţi, 
de acele mii de lucruri, de acele mii de bătălii ce agită 
existenţa unui om. Am trăit la Curte, am bătut în lung 
şi în lat toate drumurile, am înnodat cu firul pe care 
regele mi l-a încredinţat gigantica intrigă pe care acum 
a dezlegat-o destinul implacabil. N-am numărat zilele, 
n-am numărat lunile, n-am numărat anii. Timpul a 
trecut cu atît mai repede cu cît am fost ocupat cu 
toate acele afecţiuni, cu toate acele griji, cu toate 
acele intrigi despre care am vorbit. Dar nu acelaşi 
lucru s-a petrecut şi cu contesa de Charny, doamnă. 
De cînd a avut durerea să vă părăsească, după cea 
avut, fără îndoială, nefericirea de a nu vă fi pe plac, 
trăieşte singură, izolată, pierdută în acel pavilion din 
strada Coqg-Heron. Fără să se plingă, a primit 
singurătatea, izolarea, părăsirea. Căci — suflet ferit de 

dragoste — ea nu are nevoie de aceleaşi devotamente 
ca şi celelalte femei. Dar, ceea ce n-ar accepta cu 
siguranţă fără să se plîngă ar fi împlinirea celor mai 
elementare obligaţii şi celor mai banale convenienţe 
din partea mea. 

— Eh ! Dumnezeule ! Domnule, iată-vă preocupat 
de ceea ce va gîndi, sau nu va gîndi doamna de 
Charny despre dumneavoastră, după cum vă va 
vedea, sau nu ! Inainte de a lua asupra dumneavoastră 
toate aceste griji, ar fi fost bine de ştiut dacă ea s-a 
gîndit la dumneavoastră în momentul plecării şi dacă 
se mai gîndeşte în momentul înapoierii. 

— Nu ştiu dacă doamna contesă se gîndeşte la 
mine în momentul înapoierii, doamnă. Dar în 
momentul plecării s-a gîndit, de asta sînt sigur ! 

— Aşadar aţi văzut-o în momentul plecării ? 

— Am avut onoarea de a spune Majestății Voastre 
că n-am văzut-o pe doamna de Charny de cînd mi-am 
dat reginei cuvîntul de a n-o vedea. 

— Atunci, v-a scris ? 

Charny păstră tăcere. 

— Aşa-i că v-a scris, mărturisiţi ? 

— l-a predat fratelui meu, Isidore, o scrisoare 
pentru mine. 

— Şi aţi citit scrisoarea 7... Ce vă spunea ?... Ce 
vă putea scrie?... Ah ! totuşi mi-a jurat... Haide, 
răspundeţi repede... Ei bine, în această scrisoare ce vă 
spunea... Vorbiţi !... Vedeţi bine că fierb. 

— Nu pot repeta Majestății Voastre ceea ce îmi 
spune contesa în această scrisoare, fiindcă n-am citit- 
O. 

— Aţi rupt-o ! exclamă bucuroasă regina. Aţi 
aruncat-o în foc fără s-o citiţi ? Charny ! Charny ! Dacă 
aţi făcut asta, sînteţi cel mai loial om şi am fost 
nedereaptă să mă plîng şi n-am pierdut nimic ! 

Regina întinse braţele spre Charny ca şi cum îl 
chema la ea. Charny rămase însă pe loc. 

— N-am rupt-o, n-am aruncat-o în foc. 

— Atunci, spuse regina recăzind pe scaun, cum 
de n-aţi citit-o ? 

— Scrisoarea nu trebuia să-mi fie predată de 
fratele meu decit în cazul în care aş fi fost rănit de 
moarte. Dar, vai ! nu eu eram acela care avea să 
moară, ci el... După ce a murit, mi-au fost aduse hirtiile 
sale. Între aceste hirtii, şi scrisoarea contesei... şi 
biletul alăturat... Luaţi-l, doamnă. 

Şi Charny prezentă reginei biletul scris de mîna 
lui Isidore şi anexat scrisorii. Maria-Antoaneta luă 
biletul cu o mînă tremurătoare şi sună. În timp cît se 
desfăşurase scena pe care tocmai am povestit-o, se 
întunecase. _ 

— Lumină ! spuse ea. Indată ! 

Valetul ieşi. Se lăsă un minut de tăcere, în care 
timp nu se auzi alt zgomot în afară de respiraţia 
gifiitoare şi bătăile repezi ale inimii reginei. Valetul se 
înapoie cu două candelabre pe care le aşeză pe 
şemineu. 

Regina citi cu glas aspru, care nu avea nimic 
comun cu glasul ei obişnuit. 

— Oh! E limpede! mormăi ea la ultimul pasaj. 

Apoi, cu glasul aproape stins, continuă : 


În sfirsit, dacă e rănit de moarte, să i se dea 
această scrisoare şi, dacă nu o poate citi singur, să-i 
fie citită, astfel încît înainte de a-şi fi dat sfirşitul să 
cunoască secretul ce-l cuprinde. 


— Ei bine, mai negaţi şi acum ? exclamă Maria- 
Antoaneta acoperindu-l pe Charny cu o privire plină de 
fulgere. 

— Ce? 

— Eh ! Dumnezeule... ! Că vă iubeşte ? 

— Pe cine ? Pe mine ? Contesa mă iubeşte ? Ce 
tot spuneţi, doamnă ? exclamă la rîndul său Charny. 

— Oh ! Nenorocita de mine, spun adevărul ! 

— Contesa mă iubeşte pe mine ? Cu neputinţă ! 

— Şi de ce ? Şi eu vă iubesc! 

— Dacă m-ar fi iubit, mi-ar fi spus-o, m-ar fi lăsat 
să înţeleg în cei şase ani... 

Sărmana Maria-Antoaneta suferea atît de mult, 
încît simţea nevoia să-şi înfigă un pumnal în durerea 
din adîncul inimii. 

— Nu, exclamă ea, nu v-a lăsat să remarcaţi 
nimic. Dar dacă nu v-a spus nimic e din cauza că ştia 
bine că nu vă poate fi soţie. 

— Contesa de Charny nu-mi poate fi soţie ? 
repetă Olivier. 

— Fiindcă, urmă regina tulburîndu-se din ce în ce 
mai mult de propria-i durere, fiindcă ştie bine că între 
voi există un secret care v-ar ucide dragostea. 

— Un secret care ne-ar ucide dragostea ? 

— Fiindcă ştie bine că din momentul în care ar 
vorbi, aţi dispreţui-o. 

— Eu, să o dispreţuiesc pe contesă ?... 

— Nu este oare dispreţuită o tînără fată, femeie 
fără bărbat, mamă fără soţ ? 

Fu rîndul lui Charny să devină palid ca un mort şi 
să caute sprijin în cel mai apropiat fotoliu. 

— Oh ! Doamnă, doamnă, exclamă el, aţi spus 
prea mult sau prea puţin, şi sînt în drept să vă cero 
explicaţie. 

— O explicaţie, domnule, mie, o explicaţie, 
reginei ? 

— Da, doamnă, spuse Charny, şi v-o cer. 

In acest moment uşa se deschise. 

— Ce vor de la mine ? exclamă nerăbdătoare 
regina. 

— Majestatea Voastră a spus mai de mult că e 
oricînd gata să-l primească pe doctorul Gilbert, spuse 
valetul. 

— Ei bine ? 


92 


— Doctorul Gilbert solicită onoarea de a prezenta 
umilul său respect Majestății Voastre. 

— Doctorul Gilbert ! spuse regina. Eşti sigur că e 
doctorul Gilbert ? 

— Da, doamnă. 

— Oh ! Să intre, să vină imediat, spuse regina. 

Apoi, întorcîndu-se spre Charny ; spuse ridicînd 
glasul: 

— Aţi cerut o explicaţie în legătură cu doamna de 
Charny. Cereţi-o domnului doctor Gilbert. V-o poate da 
mai bine decit oricine. 

Gilbert intrase între timp. El auzi cuvintele rostite 
de Maria-Antoaneta şi rămase în picioare, nemişcat, în 
pragul uşii. Regina făcu cîţiva paşi pentru a ajunge la 
cabinetul ei de toaletă, după ce aruncase spre Charny 
biletul fratelui său. Dar mai repede decit ea, contele îi 
stăvili trecerea şi, prinzînd-o de încheietura miinii, îi 
spuse : 

— Scuzaţi, doamnă, dar această explicaţie trebuie 
să aibă loc în faţa dumneavoastră. 

— Domnule, spuse Maria-Antoaneta cu privirea 
febrilă şi cu dinţii strînşi, cred că sînt încă regina ! 

— Sînteţi o prietenă nerecunoscătoare, care-şi 
calomniază prietena, sînteţi o femeie geloasă care 
insultă pe o altă femeie, pe soţia unui om care de trei 
zile şi-a riscat de douăzeci de ori viaţa pentru 
dumneavoastră, pe soţia contelui de Charny ! In faţa 
dumneavoastră, care aţi calomniat-o şi aţi insultat-o, 
se va face dreptate... Aşezaţi-vă deci aici şi aşteptaţi. 

— Ei bine, fie, spuse regina. Domnule Gilbert, 
continuă ea încercînd să schiţeze un zîmbet nereușit, 
vedeţi ce doreşte domnul... 

— Domnule Gilbert, spuse Charny cu un ton plin 
de curtoazie şi demnitate, înţelegeţi ce porunceşte 
regina. 

Gilbert înaintă şi o privi cu tristeţe pe Maria- 
Antoaneta. 

— Oh ! Doamnă ! Doamnă !... murmură el. 

Apoi, întorcîndu-se spre Charny rosti : 

— Domnule conte, ceea ce am să vă spun este 
fapta ruşinoasă a unui bărbat şi gloria unei femei. Un 
nenorocit, un ţărănoi, un vierme al pămîntului, o iubea 
pe domnişoara de Tavernay. Intr-o zi el o găsi leşinată 
şi, fără nici un fel de respect pentru tinereţea ei, 
pentru frumuseţea ei, pentru inocenţa ei, mizerabilul a 
violat-o. Astfel încît tînăra fată a devenit femeie fără 
bărbat şi mamă fără soţ... Domnişoara de Tavernay e 
un înger ! Doamna de Charny este o martiră ! 

Charny îşi şterse sudoarea de pe frunte. 

— Mulţumesc, domnule Gilbert, spuse el. 

Apoi, adresîndu-se reginei, adăugă : 

— Doamnă, nu ştiam că domnişoara de Tavernay 
a fost atit de nefericită. Nu ştiam că doamna de 
Charny este atît de demnă de respect. Fără de care, vă 
rog să credeţi, n-aş fi aşteptat şase ani pînă să-i cad la 
picioare şi pînă să o ador atit de fierbinte cum o merită 
| 


Şi, înclinîndu-se în faţa reginei uluite, ieşi, fără ca 
nefericita femeie să îndrăznească să facă vreo mişcare 
spre a-l opri. Auzi strigătul de durere pe care regina îl 
scoase văzînd uşa închizîndu-se între ei. Căci ea 
înţelese că pe această uşă, la fel ca şi pe cea a 
infernului, mîna demonului geloziei tocmai scrisese 
îngrozitoarea sentinţă: 


Lasciate ogni speranza ! 

Capitolul 11 
DARUIŢI CRINI 


Să spunem cite ceva despre ce se întîmplă cu 
Andree de Charny în momentul cînd avea loc între 
conte şi regină scena pe care am povestit-o şi care 
zdrobea atît de dureros o lungă serie de suferinţe. 

Mai întîi, e lesne de imaginat cît a suferit din 
momentul plecării lui Isidore. Ea tremura şi în cazul 
reuşitei şi al nereuşitei proiectului al cărui obiect — 
fuga — îl ghicise. 

In adevăr, dacă reuşea, cunoştea destul de bine 
devotamentul contelui faţă de stăpinii săi şi era sigură 
că, de îndată ce se vor exila, el nu-i va părăsi. Dacă 
eşua, cunoştea curajul lui Olivier pentru a fi sigură că 
va lupta pînă în ultimul moment, atît timp cît va 
rămîne o rază de speranţă, şi chiar de nu ar rămîne, 
împotriva obstacolelor, oricare ar fi ele. 

Din clipa în care Olivier şi-a luat rămas bun de la 
ea, contesa rămase cu ochii mereu deschişi, pentru a 
prinde orice rază, cu urechea mereu atentă, pentru a 
percepe orice zgomot, orice zvon. 

A doua zi află, împreună cu restul populaţiei 
Parisului, că regele şi familia regală părăsiseră capitala 
în timpul nopţii. Nici un incident nu fusese semnalat cu 
prilejul plecării. 

Deoarece de o plecare fusese vorba, cum de 
altfel bănuise, Charny se afla împreună cu fugarii. 
Aşadar, contele se îndepărta de ea ! 

Scoase un suspin adînc şi îngenunchie, rugîndu- 
se pentru o călătorie fericită. Apoi, timp de două zile, 
Parisul rămase mut şi fără ecou. In cele din urmă, în 
dimineaţa celei de-a treia zi, o mare zarvă izbucni în 
oraş ; regele fusese arestat la Varennes. 

Nu se cunoştea nici un amănunt. Regele fusese 
arestat la Varennes, atita tot. 

Andree habar n-avea ce era Varennes. Acest 
orăşel, care trebuia să devină mai tirziu o ameninţare 
pentru orice monarhie, împărtăşea pe atunci 
întunericul ce acoperea şi mai acoperă încă alte zece 
mii de localităţi din Franţa, la fel de puţin importante şi 
la fel de necunoscute. 

Andrée deschise un dicţionar de geografie şi citi : 


Varennes, în Argonne, reşedinţă de canton, 1607 
locuitori. 


Apoi căută pe o hartă şi descoperi Varennes, 
aşezat în centrul triunghiului format de Stenay, Verdun 
şi Châlons. 

Încet, încet, în urma ştirii că întreaga familie 
regală a fost arestată, sosiră şi alte veşti. In cele din 
urmă se anunţă înapoierea regelui şi a familiei regale 
pentru ziua de sîmbătă 26. 

Auguştii prizonieri dormiseră la Meaux. Calculînd 
timpul necesar şi presupuniînd că se va întoarce la Tui- 
leries pe drumul cel mai direct, regele trebuia să 
ajungă la Paris prin suburbia Saint-Martin, pe la 
amiază. 

La ora 11, doamna de Charny, îmbrăcată foarte 
simplu şi cu chipul acoperit de un voal, se afla la 
barieră. 

Aşteptă acolo pînă la ora trei. Atunci, primele 
valuri de oameni anunţară că regele va înconjura 
Parisul şi va intra prin bariera de la Champs-Elysées. 

insemna să străbată întreg Parisul, şi încă pe jos. 
Nimeni n-ar fi îndrăznit să circule în trăsură în mijlocul 
mulţimii compacte care umplea străzile. Niciodată, de 
la căderea Bastiliei, nu se mai văzuse o asemenea 
înghesuială pe bulevard. 

Andrée nu stătu în cumpănă. O porni spre 
Champs-Elysées şi ajunse printre cei dintii. Acolo 
aşteptă trei ore — trei ore groaznice. 

În cele din urmă, cortegiul apăru. 

Andree văzu trăsura trecînd. Scoase un strigăt 
puternic de bucurie. Il recunoscuse pe Charny aşezat 
pe capră. Gîndi că de la terasa de pe malul apei va 
domina cu privirea toată această mulţime. Se urcă 
deci pe această terasă. 

In adevăr, de acolo putea vedea capra trăsurii, pe 
Charny şi pe cei doi însoțitori ai săi. 

Trăsura se opri în mijlocul strigătelor şi urletelor 
mulţimii. li văzu pe cei trei bărbaţi azvîrlindu-se de pe 
capră şi dispărind, ca şi cum ar fi căzut într-o 
prăpastie. 

Andree fu cuprinsă de spaimă. Căzu pe jumătate 
leşinată, înţelegînd că trăia fiindcă suferea. 

Revenindu-şi, primele sale cuvinte au fost : 

— Sînt morţi ? 

Mila este perspicace. Cei care o înconjurau pe 
Andrée înţeleseseră că e vorba de cei trei bărbaţi a 
căror viaţă fusese atit de grav ameninţată. 

— Nu, i se răspunse, au fost salvaţi. 

— Toţi trei ? întrebă ea. 

— Da, toţi trei. 

— Unde sînt ? 

— Se crede că sînt la castel. 

— La castel ? Mulţumesc. 

Traversă un colţ al pieţei Carroussel, intră în curte 
şi se repezi la ghereta portarului. Acest om o cunoştea. 
Consimţi să se ducă după veşti. 

Cei trei ofiţeri erau salvaţi. Domnul de Charny, 
teafăr şi nevătămat, se retrăsese în camera sa, de 
unde ieşise după un sfert de oră, în uniformă de ofiţer 
de marină, şi se dusese la regină, unde trebuia să se 
afle în acest moment. 

Andree răsuflă uşurată, întinse punga cu bani 
celui ce-i dăduse aceste ştiri bune şi, ameţită, ceru un 
pahar cu apă. li mulţumi omului şi făcu iar drumul pînă 

la locuinţa sa din strada Cog-Heron. Ajunsă acolo, căzu 
în faţa scăunelului de rugăciune. 

Era cufundată într-un extaz binefăcător, cînd auzi 
deschizîndu-se poarta. Se întoarse încet. Jupîneasa se 
afla în picioare, căutînd-o din ochi în întuneric. In spa- 
tele ei se înălța o umbră, o formă nedesluşită, dar 
căreia instinctul ei îi dădu pe dată contur şi nume. 

— Domnul conte de Charny, spuse jupîneasa. 

Andree voi să se ridice, dar îi lipsiră puterile. 
Recăzu în genunchi pe pernă şi, întorcîndu-se pe 
jumătate, îşi sprijini braţul de scăunel. 

— Contele ! murmură ea. Contele ! 

Cu toate că el se afla în faţa ei, nu-i venea să 
creadă că e adevărat. Andree făcu un semn din cap, 
nu putea vorbi. Jupîneasa se îndepărtă pentru a-l lăsa 
pe Charny să treacă, şi închise uşa. 

Charny şi contesa se aflau faţă în faţă, singuri. 

— Mi s-a comunicat că de-abia v-aţi înapoiat, 
doamnă, spuse Charny. Nu sînt oare indiscret să vă fi 
urmat atît de aproape ? 

— Nu, spuse ea cu glas tremurat, nu, sînteţi bine- 
venit, domnule. Eram atît de îngrijorată, încît am ieşit 
să aflu ce se întîmplă. 

— Aţi ieşit... de multă vreme ?... 

— De dimineaţă, domnule. Am fost mai întîi la 
bariera Saint-Martin, apoi la cea din Champs-Elysees. 
Acolo, am... am văzut... v-am văzut, şi m-am liniştit, 
cel puţin pentru moment... În sfîrşit, m-am informat şi 
am aflat că aţi fost salvat. M-am întors acasă şi 
vedeţi... eram în genunchi... mă rugam şi-i mulţumeam 
lui Dumnezeu. 

— Deoarece eraţi în genunchi, deoarece vă rugaţi 
Domnului, nu vă ridicaţi înainte de a spune citeva 
cuvinte pentru sărmanul meu frate. 

— Domnul Isidore? Ah! exclamă Andrée, aşadar el 
era... 

Şi lăsă să-i cadă capul în miini. 

Charny făcu cîţiva paşi înainte şi privi cu o 
profundă expresie de tandreţe şi melancolie această 
neprihănită făptură care se ruga. Nu-i spusese regina, 
mai bine zis nu lăsase să-i scape strania destăinuire că 
Andrée îl iubea ? 

După ce termină rugăciunea, contesa se ridică şi 
îl întrebă : 

— Şi ela murit ? 

— A murit, doamnă, cum a murit sărmanul 
Georges, pentru aceeaşi cauză, împlinindu-şi aceeaşi 
datorie. 

— Şi în mijlocul acestei mari dureri aţi avut vreme 
să vă gîndiţi la mine, domnule ? 

— Doamnă, nu l-aţi însărcinat pe fratele meu cu o 
misiune pentru mine ? 

— Domnule !... bîigui Andrée privindu-l cu teamă 
pe conte. 

— Nu i-aţi înmînat o scrisoare pentru mine ? 

— Domnule ! repetă Andree cu glas fremătător. 

— După moartea sărmanului Isidore, mi-au fost 
predate hirtiile ce le avea asupra sa şi, printre ele, scri- 
soarea dumneavoastră. 

— Aţi citit-o ? exclamă Andrée ascunzindu-şi 
capul în miini. Ah !... 

— Doamnă, nu trebuia să aflu conţinutul decit 
dacă eram rănit de moarte şi, după cum vedeţi, sînt 
teafăr. 

— Atunci, scrisoarea ?... 

— lat-o, neatinsă. 

— Oh ! murmură Andree luînd scrisoarea. E foarte 
frumos... sau foarte crud ceea ce faceţi ! 

Charny întinse braţele şi luă mîna contesei, pe 
care o puse între ale sale. Andree făcu o mişcare 
pentru a-şi retrage mîna. Apoi, cum Charny insista 
murmurîind : „Vă implor, doamnă !”, ea scoase un 
suspin aproape de groază. Dar îşi lăsă mîna 
tremurîndă şi umedă între mîinile lui Charny. Apoi, 

stînjenită, neştiind unde să-şi oprească ochii, neştiind 
cum să fugă de privirea contelui, pe care o simţea 
ţintuită asupra ei, neputînd da înapoi, sprijinită fiind de 
scăunelul de rugăciune, spuse : 

— Da, înţeleg, domnule, şi aţi venit să-mi 
înapoiaţi scrisoarea ? 

—Da, doamnă, dar şi pentru altceva... Trebuie să 
vă cer mii de scuze, contesă. 

Andrée tresări pînă în străfundul inimii. Era 
pentru prima dală că Charny îi dădea acest titlu fără 
să-l preceadă de cuvîntul doamnă. Apoi, glasul lui 
rostise fraza cu o inflexiune de nesfiîrşită duioşie. 

— Scuze, mie, domnule conte ! Şi cu ce prilej, vă 
rog ? 

— Pentru felul în care m-am purtat timp de şase 
ani. 

Andree îl privi cu o profundă mirare. 

— M-am plins vreodată, domnule ? întrebă. 

— Nu, doamnă, fiindcă sînteţi un înger! 

Fără să vrea, ochii contesei se împăienjeniră şi 
sîmţi lacrimi alunecîndu-i pe sub pleoape. 

— Plîngeţi, Andrée ? spuse Charny. 

— Oh ! exclamă Andrée izbucnind în lacrimi. 
Scuzaţi-mă, domnule, dar nu sînt obişnuită să-mi 
vorbiţi astfel... Ah, Dumnezeule ! Dumnezeule ! 

Şi se prăvăli pe un jilţ, lăsînd să-i cadă capul între 
miîini. Apoi, după un moment, îndepărtind miinile şi 
clă- tinînd din cap, spuse : 

— Într-adevăr, sînt chiar nebună ! 

Deodată se opri. Cît stătuse cu ochii ascunşi în 
miîini, Charny se apropiase şi îngenunchease în faţa ei. 

— Oh ! staţi în genunchi, dumneavoastră, la 
picioarele mele ! 

— Nu v-am spus, Andrée, că am venit să vă cer 
iertare ? 

— La genunchii mei, la picioarele mele ! repetă 
ea, ca o femeie ce nu poate crede ceea ce vede. 

— Andrée, v-aţi retras mîna, spuse Charny. 

Şi întinse din nou mîna tinerei femei. Dar ea, 
trăgîndu-se înapoi cu un sentiment care semăna cu 
groaza, murmură : 

— Ce înseamnă asta ? 

— Andrée, răspunse Charny cu glas blind, asta 
înseamnă că vă iubesc! 

Andrée îşi duse mina la inimă şi scoase un țipăt 
uşor. Apoi, ridicîndu-se în picioare, ca şi cum un resort 
ar fi aruncat-o în sus, şi strîngîndu-şi tîmplele între cele 
două miini, repetă : 

— Mă iubeşie ! Mă iubeşte ! Dar e cu neputinţă ! 

— Puteţi spune că e imposibil să mă iubiţi, 
Andrée, dar nu spuneţi că e imposibil să vă iubesc. 

Ea îşi cobori privirea asupra lui, ca şi cum ar fi 
vrut să se încredinţeze că spunea adevărul. Ochii mari 
şi negri ai contelui spuneau mai mult decit 
exprimaseră vorbele lui. 

Andrée, care se putea îndoi de vorbele lui, nu se 
mai putea îndoi privindu-i ochii. 

— Ah ! murmură ea, Dumnezeule ! Dumnezeule ! 
există oare pe lume o fiinţă mai nefericită ca mine ? 

— Andrée, continuă Charny, spuneţi-mi că mă 
iubiţi, sau, dacă nu-mi spuneţi că mă iubiţi, cel puţin 
spuneţi-mi că nu mă uriţi ! 

— Eu, să vă urăsc ! exclamă Andrée. 

Şi la rîndul lor, ochii ei atît de liniştiţi, de limpezi, 
de senini, lăsară să scape un dublu fulger. 

— Oh ! domnule, aţi fi foarte nedrept dacă aţi lua 
drept ură sentimentul ce mi-l inspirați. 

— Dar, în sfîrşit, dacă nu e ură, dacă nu e 
dragoste, ce e, Andrée ? 

— Nu e dragoste, fiindcă nu mi-e îngăduit să vă 
iubesc. Nu m-aţi auzit adineaori strigînd lui Dumnezeu 
că sînt cea mai nenorocită fiinţă de pe pămînt ? 

— Şi de ce nu vă e îngăduit să mă iubiţi cînd eu 
vă iubesc, Andree, cu toată puterea inimii ? 

— Oh ! lată ce nu vreau, iată ce nu pot, iată ce nu 
îndrăznesc să vă spun, răspunse Andrée frîngîndu-şi 
mîinile. 

— Dar, reluă Charny îndulcind încă şi mai mult 
timbrul glasului său, dacă ceea ce nu voiţi, ceea ce nu 
puteţi, ceea ce nu îndrăzniţi să-mi spuneţi mi-ar fi spus 
altcineva ? 

Andrée îşi sprijini mîinile pe umerii lui Charny. 

— Cum ? făcu ea înspăimîntată. 

— Dacă aş şti ? continuă Charny. 

— Doamne ! 

— Şi dacă v-aş găsi mai demnă şi mai 
respectabilă tocmai din pricina acestei nenorociri ? Şi 
dacă, aflînd această taină îngrozitoare, m-am hotărît 
totuşi să viu şi să vă spun că vă iubesc ? 

— Dacă aţi făcut asta, domnule, sînteţi cel mai 
nobil, cel mai generos dintre oameni. 

— Vă iubesc, Andrée ! repetă Charny. Vă iubesc ! 
Vă iubesc! 

— Ah ! făcu Andrée ridicînd braţele spre cer. Nu 
ştiam, Doamne, că poate exista o asemenea fericire în 
această lume. 

— Dar, la rîndul dumneavoastră, Andrée, spuneti- 
mi în sfîrşit că mă iubiţi ! exclamă Charny. 

— Oh ! Nu, nu voi îndrăzni niciodată, spuse 
Andree. Citiţi însă acoastă scrisoare, care trebuia să vă 
fie predată pe patul de moarte ! 

Şi îi întinse scrisoarea pe care contele i-o 
înapoiase. 

Pe cînd Andrée îşi acoperea obrazul cu amîndouă 
mîinile, Charny rupse repede pecetea, citi primele 
rînduri şi scoase o exclamaţie. Apoi, desfăcînd mîinile 
contesei şi ducîndu-le, cu aceeaşi mişcare, la inima sa, 
spuse: 

— Incepînd din ziua în care m-ai văzut, de şase 
ani! Cum te-aş putea iubi vreodată îndeajuns pentru a 
te face să uiţi ce ai suferit ? 

— Doamne ! murmură Andrée încovoindu-se ca o 
trestie sub greutatea unei fericiri atît de mari. Dacă e 
un vis, fă să nu mă mai trezesc vreodată, sau să mor 
cînd mă voi trezi... 

Şi acum, să-i uităm pe cei ce sînt fericiţi, pentru a 
ne apropia de cei ce suferă, luptă sau urăsc, şi poate 
că soarta lor rea îi va uita, ca şi noi. 

„ Capitolul 12, 
PUŢINA UMBRA DUPA SOARE 


La 16 iulie 1791, adică la cîteva zile după 
evenimentele povestite, două noi personaje, pe care 
am întîrziat pînă acum să le prezentăm cititorilor noştri 
sub adevărata lor înfăţişare, scriau amîndoi la aceeaşi 
masă dintr-un mic salon de la al treilea etaj al hotelului 
„Britannique”, situat pe strada Guenegaud. 

Printr-una din uşi salonul dădea într-o sufragerie 
modestă, în care recunoşteai dealtfel, din toate 
punctele de vedere, obişnuitul mobilier al hotelurilor. 
Printr-o altă uşă se putea vedea un dormitor, cu două 
paturi alăturate. 

Cei doi scriitori erau de sexe diferite, fiecare 
meritînd o menţiune specială. 

Bărbatul părea cam de şaizeci le ani, poate chiar 
mai puţin. Era înalt şi slab, avea o înfăţişare austeră şi 
pasionată în acelaşi timp. Liniile drepte ale obrazului 
indicau un gînditor calm şi serios, la care calităţile 
rigide şi drepte ale inteligenţei precumpăneau asupra 
imaginaţiei. 

Femeia nu trăda decit treizeci sau treizeci şi doi 
de ani, cu toate că în realitate avea peste treizeci şi 
şase. După coloritul viu, după o anume vigoare a 
carnaţiei era uşor să-i ghiceşti obîrşia populară. 

Bărbatul era Jean-Marie Roland de la Platiere, 
născut în 1732, la Villefranche, în apropiere de Lyon. 

Femeia era Manon-jeanne Philipon, născută la 
Paris, în 1754. 

Ei se căsătoriseră cu unsprezece ani în urmă, 
adică în 1780. 

Am spus că femeia era de origine populară. Fiica 
unui gravor, grava ea însăşi pînă cînd, la virsta de 
douăzeci şi cinci de ani, se căsătorise cu Roland, care 
avea douăzeci şi doi de ani mai mult decit ea. Atunci, 

din gravor deveni copistă, traducătoare, compilatoare. 
Cărţi ca Arta fabricantului de lină sau Dicţionarul 
manufacturilor absorbiseră cei mai frumoşi ani ai 
acestei femei, care rămăsese fecioară nu din 
sterilitatea inimii, ci din puritatea sufletului. 

In 1789, doamna Roland ducea această viaţă 
obscură şi obositoare în provincie. Soţul ei locuia pe 
atunci la Platiere, după care îşi luă numele. Acest teren 
era situat la Villefranche, lîngă Lyon. Acolo îi zgudui pe 
amîndoi bubuitul celor două tunuri ale Bastiliei. 

În seara acelei zile istorice, entuziasmată de cele 
văzute, simțindu-se poetă, simțindu-se istorică, scrise 
o relatare a acestei sărbătoriri, pe care o trimise 
prietenului ei, Champagneux, redactor şef la Journal de 
Lyon. Tînărul bărbat, mirat, surprins, uluit de 
înflăcărata povestire, a publicat-o în ziarul său. A doua 
zi, ziarul care se tipărea obişnuit în o mie două sute, 
sau o mie cinci sute de exemplare, s-a tras într-un tiraj 
de şaizeci de mii ! 

În ce-l priveşte pe Roland, ultimul din cinci fraţi, 
părinţii au vrut să facă din el preot. La nouăsprezece 
ani părăsi casa părintească, şi singur, fără bani, pe jos, 
străbătu Franţa, se duse la Nantes, se angajă la un 
armator şi obţinu să fie trimis în Indii. In momentul 
plecării, chiar în clipa în care vasul îşi ridica ancora, 
interveni o hemoptizie atît de violentă, încît medicul îi 
interzise plecarea. 

Neputînd satisface nevoile armatorului la care se 
angajase, părăsi oraşul Nantes şi se duse la Rouen. 
Acolo, una dintre rudele sale recunoscu valoarea 
tînărului şi obţinu pentru el postul de inspector al 
manufacturilor. 

De atunci, viaţa lui Roland devine o viaţă de 
studiu şi de trudă. Călătoreşte, adună, scrie. Scrie 
lucrări despre educaţia, mulțimilor, teorii privind arta 
mecanică, „Financiarul francez”, „Scrisori din Sicilia, 
din Italia, din Malta” şi altele, citate mai înainte, şi se 

căsătoreşte, cum am spus, în 1780. Patru ani mai tîrziu 
face, împreună cu soţia sa, o călătorie în Anglia. La 
înapoiere, o trimite la Paris să solicite rangul de nobil şi 
în acelaşi timp să ceară pentru el inspectoratul din 
Lyon în locul celui din Rouen. Reuşeşte doar pentru 
postul de la Lyon. Exercită deci funcțiunile de inspector 
al comerţului şi al manufacturilor cînd izbucneşte 
revoluţia. 

Capitolul 13 
PRIMII REPUBLICANI 


La 20 februarie 1791, Roland a fost trimis de la 
Lyon la Paris, ca delegat extraordinar. Misiunea sa era 
să pledeze cauza a douăzeci de mii de muncitori lipsiţi 
de piine. 

Se afla de cinci luni la Paris, cînd avu loc îngrozi- 
torul eveniment de la Varennes, eveniment care a avut 
o atît de mare înrîurire asupra destinului eroilor noştri 
şi al Franţei, încît am socotit necesar să-i consacrăm 
aproape un volum. 

Or, de la înapoierea regelui, la 25 iunie, pînă în 
ziua în care ne găsim, 16 iulie, se petrecuseră multe 
lucruri, 

Toată lumea strigase : „Regele fuge !” , toată 
lumea alergase după rege, toată lumea îl readusese la 
Paris şi, odată înapoiat la Paris, în Tuileries, nimeni nu 
mai ştia ce să facă cu el ! 

Fiecare îşi dădea cu părerea, părerile curgeau din 
toate părţile, ca rafalele de vînt în timpul unei vijelii. 
Vai de vasul care se află în largul mării pe o asemenea 
furtună ! 

La 21 iunie, ziua fugii regelui, cordelierii au făcut 
un afiş, semnat de Legendre, acest măcelar francez pe 
care regina îl asemuia cu măcelarul englez Harrison. 
Afişul purta ca motto versurile de mai jos : 


Dacă printre francezi s-ar găsi un trădător 

Care pe regi i-ar regreta şi de-un stăpin ar fi doritor, 
Să moară perfidul în chinuri, făr-a mai sta pe ginduri, 
Și cenuşa să-i fie aruncată în cele patru vinturi. 


Versurile îi aparţineau lui Voltaire. Nu erau prea 
bune şi rima nu se prea potrivea, dar aveau meritul că 

exprimau în chip limpede gîndul patrioţilor pe al căror 
afiş erau tipărite. 

Afişul declara că toţi cordelierii au jurat să-i sfişie 
în bucăţi pe tiranii ce ar îndrăzni să atace teritoriul, 
libertatea şi constituţia. 

În ce-l priveşte pe Murat, care mergea totdeauna 
singur şi îşi motiva izolarea zicînd că vulturul trăieşte 
singuratic iar curcanii trăiesc în cîrduri, Marat 
propunea un dictator : 


Luaţi, spunea el în ziarul său, luaţi un bun 
francez, un bun patriot. Luaţi-l pe cetățeanul care, de 
la începutul revoluției, face cea mai bună dovadă de 
inteligență, de zel, de fidelitate şi lipsă de interes. 
Luaţi-l fără intirziere, sau cauza revoluției va fi 
pierdută ! 


Ceea ce însemna : „Luaţi-l pe Marat”. 

În ce-l priveşte pe Prudhomme, el nu propunea 
nici un om, nici un guvern, numai că detesta vechiul în 
persoana regelui şi a descendenților săi. Să-l 
ascultăm : 


În ziua de luni, spune el, moştenitorul a fost dus 
la plimbare să ia aer de-a lungul terasei dinspre fluviu 
a palatului Tuileries. Cînd se zărea un grup destul de 
mare de cetățeni, grenadierul plătit lua copilul în braţe 
şi-l aşeza pe marginea de piatră a terasei. Copilul 
regal, credincios lectiei învățate de dimineaţă, trimitea 
bezele poporului. Ceea ce înseamnă că cere îndurare 
pentru tatăl şi mama sa. Ciţiva spectatori au avut 
laşitatea să strige: „Trăiască delfinul !” Cetăţeni, 
păziți-vă de linguşirile unei Curți slugarnice față de 
popor, acum cînd ea nu mai e cea mai puternică. 


După aceste rînduri veneau imediat următoarele : 

La 27 ianuarie 1649 parlamentul Angliei îl 
condamnă pe Carol la decapitare pentru vina de a fi 
vrut să extindă prerogativele regale şi să-și păstreze 
tot ce a uzurpat loan, tatăl său. In ziua de 30 a 
aceleiaşi luni işi ispăşi nelegiuirile, aproape legitimate 
de tradiție şi consfințite de un partid numeros. Dar 
vocea poporului s-a făcut auzită, parlamentul îl declară 
pe rege fugar, trădător, duşman al poporului, şi Carol 
Stuart a fost decapitat în faţa sălii de banchete a 
palatului White-Hall. 


Bravo ! Cetăţene Prudhomme, dumneavoastră cel 
puţin nu sînteţi în întîrziere, căci la 21 ianuarie 1793 
cînd, la rîndul său, va fi decapitat Ludovic al XVI-lea, 
veţi avea dreptul să vă revendicaţi iniţiativa, deoarece 
aţi propus exemplul încă din 27 iunie 1791. 

Este adevărat că domnul Prudhomme — să nu fie 
confundat cu spiritualul nostru prieten Monnier, acesta 
e un prost, dar un om cinstit — este adevărat că 
domnul Prudhomme va deveni mai tîrziu regalist şi 
reacţionar şi va publica /storia crimelor săvirşite în 
timpul Revoluției. 

Ce mai e şi cu conştiinţa asta ! 

In schimb loialul, îndrăzneţul, tînărul Bonneville, 
un admirabil nebun care bate cîmpii în împrejurări 
obişnuite, dar nu se înşală niciodată în cele mari, scria 
în lucrarea La Bouche de Fer: 


Din jurămint a fost şters infamul cuvint rege ; 
pînă acum se schimba deseori numele, dar se păstra 
lucrul în sine : fără regent, fără dictator, fără protector, 
fără prinț d'Orléans, fără Lafayette. Este oare necesar 
ca o națiune să aibă nevoia de a fi totdeauna sub 
tutelă ? Cind se vor uni oare într-o confederație 
departamentele noastre şi vor declara că nu vor nici 
tirani, nici monarhi, nici protector, nici regent, nici una 
din aceste umbre ale regelui ? 

Dar nu e de-ajuns să zici: „Republică!” Şi Venetia 
a fost o republică. Este nevoie de o comunitate 
națională, de un guvern național. Adunați poporul în 
fața soarelui. Proclamați că numai legea e suverană. 
Juraţi că numai ea singură va domni. Nu va exista pe 
părnint nici un prieten al libertăţii care să nu repete 
jurămintul ! 


În ce-l priveşte pe Camille Desmoulins, el se 
urcase pe un scaun la Palais-Royal, adică pe obişnuita 
scenă a isprăvilor sale oratorice, şi spusese : 

— Domnilor, ar fi o nenorocire dacă acest om 
perfid ne-ar fi adus înapoi. Ce-am face cu el ? Dacă ne 
va fi adus, propun să adoptăm o moţiune ca să fie 
expus trei zile, cu batista roşie pe cap, batjocurii 
publice, şi să fie dus apoi, din post în post, pînă la 
graniţă. 

Dintre toate propunerile, să recunoaştem, cea a 
acestui copil teribil pe nume Camille Desmoulins nu 
era cea mai necugetată. 

incă un cuvînt care va zugrăvi destul de bine 
starea de spirit generală ; Dumont este cel care-l 
rosteşte, un genovez cu studii făcute în Anglia, şi care, 
în consecinţă, nu e suspect de părtinire în favoarea 
Franţei. 


Poporul părea inspirat de o înțelepciune 
excepțională. lată-ne scăpați de un mare bucluc, 
spunea el cu veselie. 

Dar dacă regele ne-a părăsit, națiunea rămine : O 
națiune fără rege poate exista, dar un rege fără 
națiune nu. 


Se vede că în mijlocul tuturor acestor întîmplări 
cuvintul republică n-a fost rostit decît de Bonneville. 
Nici Brissot, nici Danton, nici Robespierre, nici chiar 
Pâtion nu îndrăznesc încă să pună problema în 

discuţie. Ea îi înspăimîntă pe cordelieri şi îi indignează 
pe iacobini. 

La 13 iulie Robespierre a exclamat de la tribună : 
„Nu sînt nici republican, nici monarhist”. 

După cum se vede, dacă Robespierre ar fi fost 
strîns cu uşa, i-ar fi fost tare greu să spună ce este. 

Ei bine, toată lumea se găsea cam în aceeaşi 
situaţie, în afară de Bonneville şi această femeie 
pomenită mai sus, Manon-jeanne Philipon, care, 
aşezată în faţa soţului ei, copia un protest, la etajul trei 
al unei case din strada Guénégaud. 

La 22 iunie, a doua zi după plecarea regelui, ea 
scria : 


Simțămintul republicii, indignarea împotriva lui 
Ludovic al XVI-lea, ura împotriva regilor se degajă aici 
de peste tot. 


Simţămintul, pricepeţi, simțămintul republicii este 
în inimi, dar numele de republică este pronunţat abia 
de cîţiva. 

Mai ales Adunarea Naţională îi este ostilă. 

Marea nenorocire a acestor adunări este că, după 
ce sînt alese, se opresc totdeauna la momentul istoric 
al alegerii lor, nu ţin seama de evenimente, nu merg 
împreună cu spiritul ţării, nu urmează poporul acolo 
unde se îndreaptă acesta şi pretind totuşi că 
reprezintă în continuare poporul. 

Adunarea spunea : 


MORAVURILE FRANŢEI NU SÎNT DELOC REPU- 
BLICANE 


Adunarea îl imita pe domnul de La Palisse şi, 
după părerea noastră, îl întrecea pe ilustrul prezicător 
de adevăruri. Cine ar fi creat deprinderi republicane în 
Franţa? Monarhia ? In nici un caz; monarhia nu era atit 

de proastă. Monarhia are nevoie de supunere, de 
servilism, de corupţie şi ea modelează moravuri pe 
măsura corupţiei, servilismului şi supunerii. Republica 
este aceea care creează moravuri republicane. Aveţi 
mai întîi republica, şi moravurile republicane vor 
apărea după aceea. 

A existat totuşi un moment în care proclamarea 
republicii ar fi fost lesnicioasă : era clipa în care s-a 
aflat că regele plecase luînd delfinul cu el. În loc să 
fugă după ei şi să-i aducă înapoi, ar fi trebuit să li se 
dea cei mai buni cai din grajdurile poştei şi surugii 
viguroşi, cu bice în mînă şi pinteni la cizme; trebuia să 
se fi împins curtenii în urma lor, preoţii în spatele 
curtenilor, şi să li se încuie uşa în nas. 

La Fayette, care avea uneori sclipiri, mai rar idei, 
avu o asemenea sclipire. 

Fu înştiinţat la şase dimineaţa că regele, regina şi 
familia regală au plecat. A fost foarte greu de trezit: 
dormea acel somn istoric care i se mai reproşase la 
Versailles. 

— Au plecat ? spuse el. Cu neputinţă. L-am lăsat 
pe Gouvion dormind, rezemat de uşa dormitorului lor. 

Totuşi se sculă, se îmbrăcă şi cobori. La uşă îl în- 
tilni pe Bailly, primarul Parisului, pe Beauharnais, 
preşedintele Adunării Naţionale. Bailly avea nasul mai 
lung şi obrazul mai galben ca de obicei, iar 
Beauharnais era consternat. 

Lucru curios, nu-i aşa ? Soţul Josephinei care, 
murind pe eşafod, lăsă o văduvă pe calea tronului, 
este consternat de fuga lui Ludovic cil XVI-lea. 

— Ce nenorocire, exclamă Bailly, că Adunarea nu 
e încă întrunită ! 

— Oh ! da, spuse Beauharnais, e o mare 
nenorocire. 

— Drace ! spune La Fayette. Chiar a plecat ? 

— Vai ! da, răspund în cor cei doi oameni de stat. 

— De ce vai? întrebă La Fayette. 

— Cum ? Nu înţelegeţi ? exclamă Bailly. Fiindcă 
va reveni cu prusienii, cu austriacii, cu emigranții. 
Fiindcă ne va aduce războiul civil, războiul cu străinii. 

— Deci, spuse La Fayette nu prea convins, credeţi 
că salvarea statului impune înapoierea regelui ? 

— Da, spuseră într-un singur strigăt Bailly şi 
Beauharnais. 

— In cazul acesta, spuse La Fayette, să alergăm 
după el. 

Şi scrise acest bilet: 


Deoarece inamicii patriei l-au răpit pe rege, ordon 
gărzilor naționale să-l aresteze. 


Într-adevăr, reţineţi acest lucru, toată politica 
anului 1791, pînă şi viitorul Adunării Naţionale vor 
depinde de aceasta. 

De vreme ce regele este necesar Franţei, de 
vreme ce trebuie adus înapoi, înseamnă că el a fost 
răpit şi nu că ar fi fugit. 

Toate astea nu-l putură convinge pe La Fayette. 
De aceea, cînd, trimiţîndu-l pe Romeuf, i-a recomandat 
să nu se grăbească prea tare, tînărul aghiotant a 
pornit-o pe drumul opus celui pe care mergea Ludovic 
al XVI-lea, spre a fi sigur că nu-l va ajunge din urmă. 

Din nenorocire, pe drumul cel bun se afla Billot. 

Cînd Adunarea află vestea, se produse o mare 
spaimă. Ce-i drept, regele a lăsat la plecare o scrisoare 
deosebit de amenințătoare. Dădea de înţeles foarte 
limpede că se duce să-l cheme în ajutor pe duşman şi 
că se va întoarce să le bage francezilor minţile în cap. 

La rîndul lor, regaliştii înălţau capul şi ridicau 
tonul. Unul din ei, Suleau pare-mi-se, scria : 


Toți cei care vor să fie cuprinşi în amnistia pe 


care o oferim, în numele prințului de Condé, se pot 
înscrie din acest moment pină în luna august la 

birourile noastre. Vom avea o mie cinci sute de 
registre la dispoziția publicului. 


Unul dintre cei mai înspăimîntaţi a fost 
Robespierre. Şedinţa fiind suspendată de la trei şi 
jumătate la cinci, el alergă la Pétion. Nevolnicul îl 
căuta pe cel puternic. 

După părerea lui, La Fayette era complicele 
Curţii. 

Era vorba nici mai mult nici mai puţin decit de a 
se face un nou Sfînt-Bartolomeu! al deputaţilor. 

— Voi fi unul dintre primii ucişi ! se văicărea 
Robespierre. Nu mai am de trăit nici douăzeci şi patru 
de ore. 

Dimpotrivă, Pétion, avînd un caracter calm şi un 
temperament limfatic, vedea altfel lucrurile. 

— Bine ! spuse el, acum îl cunoaştem pe rege şi 
vom acţiona în consecinţă. 

Sosi Brissot. Era unul din oamenii cu ideile cele 
mai înaintate ale epocii. Scria în ziarul Patriotul. 

— Infiinţăm un nou ziar şi eu voi fi unul dintre 
redactori, spuse el. 

— Ce ziar ? întrebă Pétion. 

— Republicanul. 

Robespierre se sili să zimbească. 

— Republicanuh spuse el. Tare aş vrea să-mi 
explicaţi ce e o republică. 

Se aflau la acest punct al discuţiei cînd sosiră la 
Pétion soţii Roland. Veneau de acasă, din strada 
Guénégaud, şi văzuseră afişul cordelierilor. Ca şi 
aceştia, nu credeau pentru nimic în lume că un rege ar 
fi necesar naţiunii. 

Curajul soţilor Roland îl îmbărbătă pe 
Robespierre. Intră în şedinţă, gata să profite de orice 


l Sfîntul-Bartolomeu : nume dat masacrului general al 


protestanților, executat din ordinul lui Carol al IX-lea la instigarea 
Caterinei de Medicis, în noaptea de 23 august 1572. (N.T.) 

din colţul în care era aşezat, ca o vulpe care stă la 
pîndă în pragul vizuinii. Spre orele nouă seara vede că 
Adunarea tindea să devină sentimentală, se predica 
fraternitatea, şi, pentru a îmbina practica cu teoria, 
întreaga Adunare se va duce la iacobini, cu care se află 
în relaţii foarte proaste şi pe care-i numeşte „o bandă 
de asasini”. 

Atunci se strecoară pe nesimţite din banca sa, 
dispare fără să fie observat, aleargă la iacobini, se 
urcă la tribună, îl denunţă pe rege, denunţă guvernul, 
pe Bailly, pe La Fayette, denunţă întreaga Adunare 
Naţională, repetă fabula de dimineaţă, desfăşoară în 
cuvinte un imaginar Sfînt-Bartolomeu şi sfirşeşte prin a 
declara că este gata să se sacrifice pe altarul patriei. 

Cînd Robespierre vorbea despre el însuşi, ajungea 
la un fel de elocinţă. La ideea că virtuosul Robespierre 
se expune unei primejdii atît de mari, toţi plîng cu 
sughiţuri. „Dacă tu mori, vom muri cu toţii împreună 
cu tine!” strigă un glas. „Da, da, cu toţii, cu toţii !” 
repetă în cor asistenţa, şi unii întind mîna să jure, alţii 
trag sabia, ceilalţi cad în genunchi cu braţele ridicate 
spre cer. Se ridicau des braţele spre cer în aceste 
timpuri, era gestul epocii. Priviţi pentru edificare 
tabloul lui David /urămintul/ de la Jeu de Paume. 

Doamna Roland era acolo, neînţelegînd prea bine 
ce pericol îl putea paşte pe Robespierre. Dar, în sfîrşit, 
era femeie, în consecinţă accesibilă emoţiei. Emoţia 
era mare, a fost emoţionată şi ea, o mărturiseşte 
singură. 

In acest moment intră Danton. Cu popularitatea 
în ascensiune, îi venise rîndul să atace popularitatea 
ce apunea a lui La Fayette. 

De ce această ostilitate a tuturor faţă de La 
Fayette? 

Poate fiindcă era un om cinstit, tras mereu pe 
sfoară de partide dacă acestea apelau la generozitatea 
sa. 

De aceea nu este de mirare că, în momentul cînd 
se anunţă sosirea Adunării în frunte cu cei doi duşmani 
de moarte, La Fayette şi Lameth, care vin braţ la braţ 
spre a da un exemplu de fraternitate, din toate 
colţurile se aude strigătul : i 

— Danton la tribună ! La tribună Danton ! 

Robespierre nici nu dorea altceva decît să-şi 
cedeze locul. Am spus că Robespierre era o vulpe şi nu 
un buldog. El urmărea inamicul absent, sărea asupra 
lui pe la spate, îşi înfigea ghearele în umerii lui, îi 
rodea craniul pînă la creier, dar îl ataca foarte rar din 
faţă. 

Tribuna era deci liberă, aşteptîndu-l pe Danton. 

Numai că lui Danton îi venea greu şă urce. Dacă 
era singurul om care trebuia să-l atace pe La Fayette, 
generalul era poate singurul om pe care nu-i putea 
ataca. 

De ce ? Ah! Vă vom spune. Danton avea mult din 
Mirabeau : acelaşi temperament, aceeaşi nevoie de 
plăceri, aceeaşi nevoie de bani, şi, în consecinţă, 
aceeaşi uşurinţă de a fi corupt. 

Se spunea că, la fel ca Mirabeau, Danton primise 
bani de la Curte. Unde ? Pe ce cale ? Cit ? Nu se ştia. 
Dar că primise, de asta toţi erau siguri. Aşa se spunea 
cel puţin. 

lată ce era adevărat din toate astea . 

Danton tocmai vînduse guvernului funcţia sa de 
avocat în consiliul regelui, şi se spunea că primise din 
partea guvernului de patru ori valoarea funcţiei sale. 

Era adevărat. Numai că secretul era deţinut de 
trei persoane : vinzătorul adică Danton, cumpărătorul, 
adică domnul de Montmorin, şi intermediarul, adică 
domnul de La Fayette. 

Dacă Danton l-ar acuza pe La Fayette, acesta i-ar 
putea arunca în faţă povestea acestei slujbe vîndu-te 
la un preţ împătrit faţă de valoarea ei. 

Un altul ar fi dat înapoi. Danton, dimpotrivă, 
merse înainte : cunoştea generozitatea lui La Fayette, 
care degenera uneori nerozie. Să ne amintim de anul 
1830. 

Danton îşi spuse că domnul de Montmorin, 
prieten cu La Fayette, acel Montmorin care semnase 
paşapoartele regelui, era prea compromis în acest 
moment pentru ca La Fayette să-i atîrne de git această 
nouă piatră. 

Urcă la tribună. Discursul său nu se lungi prea 
mult. 

— Domnule preşedinte, spuse el, îl acuz pe La 
Fayette. Trădătorul va veni. Să se ridice două 
eşafoduri, şi consimt să mă urc pe unul dacă el n-a 
meritat să se urce pe celălalt. 

Trădătorul nu urma să vină, el a şi sosit şi a putut 
auzi îngrozitoarea acuzaţie ce ieşea din gura lui 
Danton. Dar, aşa cum prevăzuse acesta, generalul a 
avut generozitatea de a nu-i răspunde. 

Lameth prelua această sarcină. Pe lava slobozită 
de Danton azvirli apa călduţa a uneia din predicile sale 
obişnuite, propovăduind fraternitatea. 

Urmă apoi Sieye&s, care predică şi el fraternitatea. 

Apoi Barnave, care repropovădui la  rîndu-i 
fraternitatea. 

Aceşti trei oameni populari  reuşiră să-l 
neutralizeze pe Danton. Cei prezenţi i-au fost 
recunoscători lui Danton de a-l fi atacat pe La Fayette, 
dar le-au fost recunoscători şi lui Lameth, Sieyăs şi 
Barnave pentru a-l fi apărat. Şi cînd La Fayette şi 
Danton ieşiră de la iacobini, La Fayette fu cel însoţit cu 
făclii şi condus cu aclamații. 

Partidul Curţii obţinu o mare victorie prin această 
ovaţie făcută generalului La Fayette. 

Cele două mari puteri ale zilei erau înfrînte în per- 
soana şefului lor :  iacobinii în persoana lui 
Robespierre ; cordelierii în persoana lui Danton. 

Îmi dau seama că trebuie să amîn pentru 
capitolul următor ceea ce am de spus despre protestul 
pe care doamna Roland îl copia în faţa soţului ei, în 
acel mic salon de la etajul trei al hotelului 
„Britannique”. 

Capitolul 14 
MEZANINUL DE LA TUILERIES 


Vom şti îndată ce conţinea acest protest pe care-l 
copia doamna Roland. Dar, pentru ca cititorul să fie pe 
deplin la curent cu situaţia şi să vadă limpede unul din 
cele mai întunecate mistere ale revoluţiei, trebuie mai 
întîi să treacă împreună cu noi prin Tuileries în seara 
zilei de 15 iulie. 

In spatele uşii unui apartament ce dădea într-un 
coridor întunecos şi pustiu, situat la mezaninul 
palatului, stătea în picioare o femeie, cu urechea la 
pîndă, cu mîna pe cheie, tresărind la fiecare pas ce 
trezea un ecou prin împrejurimi. 

Dacă n-am şti cine e această femeie, ne-ar fi greu 
s-o recunoaştem, căci, în afara întunericului care dom- 
neşte în coridor chiar în plină zi, se lăsă noaptea şi, fie 
din întîmplare, fie premeditat, fitilul singurei lămpi cu 
ulei ce arde acolo este lăsat în jos şi pare gata să se 
stingă. 

Mai mult decit atît este luminată numai cea de-a 
doua cameră a acestui apartament, iar femeia 
aşteaptă, tresare şi ascultă, sprijinită de uşa primei 
încăperi. 

Cine este femeia care aşteaptă ? Maria-Antoaneta 
| 

Pe cine aşteaptă ? Pe Barnave. 

O, semeaţă fiică a Mariei-Tereza, cine v-ar fi spus 
în ziua în care aţi fost unsă regină a francezilor că va 
veni un moment în care, ascunsă în spatele uşii 
apartamentului cameristei dumneavoastră, veți 
aştepta, tresărind de spaimă şi de speranţă, un 
neînsemnat avocat din Grenoble, dumneavoastră, care 
l-aţi făcut atit de mult să aştepte pe Mirabeau şi pe 
care n-aţi binevoit să-l primiţi decît o singură dată ! 

Dar să nu ne înşelăm. Regina îl aştepta pe 
Barnave dintr-un interes pur politic. In respiraţia 
întretăiată, în mişcările nervoase, în mîna care tremură 
atingînd cheia, inima este absentă şi doar orgoliul este 
interesat. 

Spunem orgoliul, căci, cu toate miile de persecuții 
cărora le sînt supuşi regele şi regina de la înapoierea 
lor, este evident că viaţa le e salvată şi că toată 
problema se rezumă în aceste cîteva cuvinte: „Fugarii 
din Varennes vor pierde oare şi restul puterii lor, sau 
vor recuceri puterea pierdută ?” 

Din seara blestemată în care Charny a părăsit 
Tui- lerics pentru a nu se mai întoarce, inima reginei a 
încetat să mai bată. Timp de citeva zile a rămas 
nepăsătoare la toate, chiar şi la insulte. Dar, încetul cu 
încetul, îşi dădu seama că mai erau încă două puncte 
din puternica ei personalitate prin care mai trăia 
orgoliul şi ura. Aşa îşi reveni, pentru a uri şi a se 
răzbuna. Nu pentru a se răzbuna pe Charny, nu pentru 
a o uri pe Andrée. 

Ceea ce urăşte din străfundul inimii sale este 
poporul, care a pus mina pe ea ca pe o evadată 
oarecare, care a acoperit-o de dispreţ, a urmărit-o cu 
injurii, a copleşit-o cu ruşine. Da, urăşte acest popor 
care a numit-o doamna Deficit, doamna Veto, care o 
strigă Austriaca, şi care o va numi văduva Capet. 

Şi dacă se va putea răzbuna, ah ! cum se va mai 
răzbuna ! 

Or, ceea ce-i aduce Barnave la 15 iulie 1701, la 
ora nouă seara, e poate neputinţa şi disperarea, dar 
poate şi acea mană cerească ce se cheamă 
răzbunarea. 

Intr-adevăr, situaţia este de o extremă gravitate. 
Fără îndoială, graţie lui La Fayette şi Adunării 
Naţionale prima lovitură a fost evitată cu ajutorul 
scutului constituţional. Regele a fost răpit, regele n-a 
fugit. 

Dar, ne amintim de afişul cordelierilor, de 
propunerea lui Marat, ne amintim de diatriba 
cetăţeanului Prudhomme, de moţiunea lui Camilie 
Desmoulins, ne amintim de axioma genovezului 
Dumont, de ziarul care va fi înfiinţat şi la care va lucra 
Brissot, şi că acest ziar se va numi Republicanul. 

Vreţi să cunoaşteţi prospectul acestui ziar ? E 
scurt, dar explicit. L-a redactat americanul Thomas 
Paine, apoi a fost tradus de un tînăr ofiţer, care a 
luptat în războiul de independenţă şi a fost afişat cu 
semnătura Duchâtelet. 

Ce ciudat lucru e fatalitatea, care cheamă din 
cele patru colţuri ale lumii noi duşmani împotriva 
acestui tron ce se prăbuşeşte ! Ce caută aici Thomas 
Paine ? Acest om care aparţine tuturor ţărilor, care 
este englez, american, francez, care a făcut toate 
meseriile — a fost fabricant, învăţător, vameş, 
marinar, ziarist ! Ce caută aici ? Vine să-şi adauge 
propria-i răsuflare vîntului aducător de furtună care 
suflă necruţător asupra acestei torţe ce se stinge. 

lată prospectul Repub/icanului din 1791, al 
ziarului care apărea sau urma să apară cînd 
Robespierre întreba ce este o republică : 


Am constatat din proprie experiență că absența 
unui rege ne este mai utilă decit prezența sa. El a 
dezertat şi, în consecință, a abdicat. Națiunea nu-şi va 
mai acorda niciodată încrederea sperjurului, fugarului. 
Fuga e fapta sa, sau a altora ? Ce importanță are ? 
Perfid sau idiot, oricum e nedemn. Sintem eliberați de 
el şi el de noi. Domnul Ludovic de Bourbon e un individ 
oarecare. Securitatea personală îi este garantată, 
Franța nu-şi va păta onoarea, mai ales că monarhia e 
sfirşită. Ce poate însemna o funcţie lăsată la cheremul 
întimplării reprezentate de naştere, o funcţie care 
poate fi împlinită de un idiot ? Nu-i aşa că este un 
nimic, un neant ? 

Este de înţeles ce efect a produs un asemenea 
afiş lipit pe zidurile Parisului. Constituţionalul Malouet 
era îngrozit. Intră în goană şi înspăimîntat la Adunarea 
Naţională, denunţînd prospectul şi cerînd ca autorii să 
fie arestaţi. 

— Fie, răspunse Pétion, dar să citim mai întîi pros- 
pectul. 

Malouet dădu înapoi la această propunere. Dacă 
tribunele ar aplauda ? Şi era aproape sigur că vor 
aplauda. 

Doi membri ai Adunării, Chabroud şi Chapelier, 
reparară greşeala grosolană a colegului lor. 

— Presa e liberă, spuseră amindoi, şi fiecare, 
nebun sau înţelept, are dreptul să-şi emită părerea. Să 
dispreţuim opera unui smintit şi să trecem la ordinea 
de zi. 

Şi Adunarea trecu la ordinea de zi. 

Fie, să nu mai vorbim de asta. 

Dar un balaur cu şapte capete ameninţă 
monarhia. De i se taie un cap, în timp ce acesta creşte 
la loc, un altul muşcă. 

N-a fost uitat nici Monsieur, nici conspirația lui 
Favras. După ce ar fi fost îndepărtat, în locul regelui ar 
fi fost numit ca regent fratele său. Azi nu mai e vorba 
de Monsieur. El a fugit în acelaşi timp cu regele, dar, 
mai norocos decit acesta, a reuşit să treacă graniţa. 

Dar ducele de Orléans, a rămas. 

A rămas cu omul care-l asculta orbeşte, cu omul 
care-l împinge înainte, Laclos, autorul Legăturilor 
primejdioase. 

Există un decret privind regența, un decret care 
mucegăieşte în dosare. De ce nu s-ar folosi acest 
decret? 

La 28 iunie, un ziar îi oferă ducelui de Orléans re- 
genţa. După cum vedeţi, Ludovic al XVI-lea nu mai 
există — deşi există Adunarea Naţională. Dacă se 

oferă regența ducelui de Orléans, înseamnă că nu mai 
există rege. Bineînţeles că ducele face pe miratul şi 
refuză. 

Dar la 1 iulie Laclos proclamă din iniţiativă 
personală decăderea din drepturi a regelui şi cere un 
regent. În ziua de 3, Real stabileşte că ducele de 
Orleans este cu adevărat păzitorul tînărului prinţ. In 
ziua de 4, el cere de la tribuna iacobinilor să fie tipărit 
şi recunoscut oficial decretul asupra regenței. Din 
nefericire, iacobinii, care nu ştiu încă ce sînt, ştiu cel 
puţin ce nu sînt. Ei nu sînt orleanişti, deşi ducele de 
Orléans şi ducele de Chartres fac parte din societatea 
lor. Regența ducelui de Orléans este respinsă de 
iacobini. Dar peste noapte Laclos izbuteşte să-şi 
recapete suflul. Dacă nu e stăpîn la iacobini, e stăpînul 
ziarului său, şi acolo proclamă regența ducelui de 
Orleans. Cum denumirea de protector fusese profanată 
de Cromwell, regentul, care va avea întreaga patere, 
va purta numele de moderator. 

Şi toate astea, e limpede, reprezintă o campanie 
împotriva monarhiei — campanie în care regalitatea, 
neputincioasă prin ea însăşi, n-are alt aliat decit 
Adunarea Naţională. Or, mai există şi iacobinii, o 
adunare cu altfel de influenţă şi, mai ales, mult mai de 
temut decît Adunarea Naţională. 

La 8 iulie — vedeţi cum ne apropiem ! — Pétion 
ridică problema  inviolabilităţii regale. Numai că el 
desparte inviolabilitatea politică de inviolabilitatea 
personală. | se obiectează că se va ajunge la învrăjbire 
cu regii dacă-l detronează pe Ludovic al XVI-lea. 

— Dacă regii vor să ne războim, răspunde Pétion, 
le vom răpi cel mai puternic aliat detronîndu-l pe Ludo- 
vic al XVI-lea, în timp ce, lăsîndu-l pe tron, le-am da 
toată forţa pe care i-am înapoia-o. 

La rîndul său, Brissot se urcă la tribună şi merge 
mai departe. El examinează următoarea problemă 
poate fi judecat regele ? 

— Mai tirziu, spune el, vom discuta, în caz de 
destituire, forma de guvernămiînt care să înlocuiască 
regalitatea. 

Se pare că Brissot a fost admirabil. Doamna 
Roland a participat la această şedinţă. Ascultaţi ce 
spune : 


N-au fost aplauze, au fost strigăte, manifestații de 
bucurie ; de trei ori întreaga Adunare s-a ridicat în pi- 
cioare, cu brațele întinse, aruncînd pălăriile în aer, într- 
un entuziasm inexprimabil. Să piară pentru totdeauna 
oricine a simțit şi a împărtăşit aceste mari bucurii, şi ar 
mai putea purta lanțuri ! 


lată aşadar că nu numai regele poate fi judecat, 
dar cel care a găsit soluţia mai e şi aplaudat cu 
entuziasm. 

judecaţi ce ecou îngrozitor trebuie să fi avut 
aplauzele la Tuileries ! 

Evident, trebuie ca, la rîndul ei, Adunarea 
Naţională să soluţioneze această problemă 
extraordinară. 

În loc să dea înapoi în faţa dezbaterii, 
constituţionalii o provocară : erau siguri de majoritate. 

Majoritatea Adunării era însă departe de a 
reprezenta majoritatea poporului. Dar ce importanţă 
are — în general adunărilor le pasă prea puţin de 
asemenea anomalii. Ele fac, poporul trebuie să 
desfacă. lar cînd poporul desface ceea ce a făcut o 
adunare, aceasta se numeşte pur şi simplu o revoluţie. 

La 13 iulie tribunele sînt pline de oameni siguri 
introduşi dinainte, cu invitaţii speciale. Este ceea ce 
am numi în zilele noastre o galerie plătită să aplaude. 

Mai mult, regaliştii păzesc coridoarele. l-au 
regăsit pentru acest prilej pe „cavalerii pumnalului”. 

Urmare a unei propuneri, palatul Tuileries este 
închis. 

Fără îndoială că în seara acestei zile regina l-a 
aşteptat pe Barnave cu aceeaşi nerăbdare cu care îl va 
aştepta în noaptea de 15. 

In ziua aceea n-avea totuşi să se decidă nimic. 
Avea doar să fie citit raportul făcut în numele a cinci 
comitete. 

Acest raport spunea : 

Fuga regelui nu este un caz prevăzut în 
constituție, dar inviolabilitatea regală este înscrisă. 


Considerîndu-l inviolabil, comitetele nu-l dădură 
pe mîna justiţiei pe rege, ci doar pe domnii de Bouillé, 
de Charny, pe doamna de Tourzel, pe curieri, servitori 
şi lachei. Niciodată ingenioasa fabulă despre cei mari 
şi cei mici nu primise o mai desăvirşită confirmare 
practică. Dealtfel, chestiunea se discuta mai mult la 
iacobini decît în Adunare. 

Cum chestiunea nu era judecată, Robespierre 
rămase la mijloc. Nu era nici monarhist, nici 
republican. Era un om care se compromitea rar, şi am 
văzut la sfîrşitul capitolului precedent prin ce spaime 
trecea chiar cînd nu era compromis. 

Se găseau însă oameni care nu aveau această 
nepreţuită prudenţă. Aceşti oameni erau fostul avocat 
Danton şi măcelarul Legendre — un buldog şi un urs. 

— Adunarea îl poate absolvi pe rege, spuse 
Danton. Judecata va fi modificată de Franţa, căci 
Franţa îl condamnă ! 

— Comitetele Adunării sînt nebune, spuse 
Legendre. Dacă ar cunoaşte starea de spirit a maselor, 
ar reveni la realitate. De altminteri, adăugă el, dacă 
vorbesc astfel o fac pentru binele lor. 

Asemenea discursuri îi indignau pe 
constituţionali. Din nenorocire pentru ei, 
constituţionalii nu reprezentau o majoritate la iacobini, 
cum erau în Adunare. Se mulţumiră să plece. 

Rău au făcut, căci oamenii care părăsesc locul 
greşesc întotdeauna. Există în legătură cu asta un 
vechi dicton francez, plin de semnificaţie : „Cine-şi 
părăseşte locul, îl pierde”, spune proverbul. 

Nu numai că constituţionalii îşi pierdură locul, dar 
au şi fost înlocuiţi de delegaţi ai poporului, care 
aduceau cu ei moţiuni împotriva comitetelor. Era un 
nou sprijin pentru iacobini, de aceea i-au şi primit pe 
delegaţi cu aclamații. 

In acelaşi timp, în celălalt capăt al Parisului, la 
clubul „Minimes” se redacta o scrisoare care avea să 
dobîndească oarecare importanţă în evenimentele ce 
vor urma. Clubul „Minimes” era o sucursală a 
cordelierilor şi animatorul său era Danton. Un tînăr de 
douăzeci şi trei de ani, Jean-Lambert Tallien, inspirat 
de Danton, redacta comunicarea sub care îsi pusese 
semnătura un nume formidabil : POPORUL. 

In ziua de 14 a început discuţia în Adunare. 

De data asta a fost imposibil să i se interzică 
publicului accesul la galerii. Prologul se jucase în faţa 
celor tocmiţi să plaude, dar comedia urma să fie 
reprezentată în faţa publicului adevărat. 

Şi trebuie spus că publicul era prost dispus. Atît 
de prost, dispus încît Duport — foarte popular numai 
cu trei luni în urmă — fu ascultat într-o tăcere lugubră 
cînd propuse să i se impute anturajului regelui crima 
regelui. El merse totuşi pînă la capăt, uimit că vorbeşte 
pentru prima oară fără a stîrni vreun ecou, o obiecţie 
sau un semn de aprobare. Era unul dintre aştrii acelei 
triade a cărei lumină avea să se stingă din ce în ce mai 
mult pe ceruil politic : Duport, Lameth, Barnave. 

După el urcă la tribună Robespierre. Ce va spuse 
el, omul prudent, care ştia atît de bine să treacă 
neobservat ? Pentru cine se va pronunţa oratorul care 
declarase cu opt zile în urmă că nu era nici monarhist, 
nici republican ? 

Robespierre nu se pronunţă deloc. 

Se constitui, cu blîndeţea sa acră, avocat al 
omeniei. Spuse că, după părerea sa, ar fi în acelaşi 
timp şi nedrept şi crud să fie loviți numai cei slabi ; că 
nu-l atacă pe rege, fiindcă Adunarea pare să-l 
considere inviolabil, dar că îi apără pe Bouillé, Charny, 
pe doamna de Tourzel, pe curieri, lachei şi servitori, în 
sfîrşit pe toţi aceia care, prin poziţia lor subordonată, 
fuseseră obligaţi să se supună. 

Adunarea murmură puternic în timpul acestui 
discurs. Tribunele ascultau cu mare atenţie, neştiind 
dacă trebuie să aplaude sau să dezaprobe. Sfirşiră prin 
a pricepe ce era adevărat în cuvintele oratorului : un 
atac real împotriva regalității şi o falsă apărare a 
curtenilor. Aşa că tribunele îl aplaudară pe 
Robespierre. 

Preşedintele încercă să impună linişte. 

Prieur, deputat de Marna, voi să aducă 
dezbaterea pe un teren perfect curăţat de subterfugii 
şi paradoxuri. 

— Dar bine, cetăţeni, exclamă el, ce aţi face dacă 
vi s-ar cere să i se redea deplina sa putere regelui, 
acum scos din cauză ? 

Intrebarea era cu atît mai stînjenitoare cu cît era 
pusă fără înconjur. Dar se produc momente de totală 
neruşinare, în care nimic nu stînjeneşte partidele 
reacționare. 

Desmeuniers făcu o interpelare şi păru a susţine 
cauza Adunării în detrimentul regelui. 

— Adunarea, spuse oratorul, este un corp 
atotputernic şi, în atotputernicia sa, are fără discuţie 
dreptul să suspende puterea regală şi să menţină 
această suspendare pînă ce constituția va fi 
definitivată. 

In felul acesta regele, care n-a fugit, ci a fost 
răpit, nu va fi suspendat decit cu titlu provizoriu şi 
întrucît constituţia n-a fost încă definitivată. Constituţia 

odată definitivată, el va reintra de drept în exercitarea 
funcţiilor sale regale. 

— În sfîrşit, exclamă oratorul, fiindcă mi se cere 
— nimeni nu i-o ceruse — să-mi redactez explicaţia 
sub formă de decret, iată proiectul pe care-l propun : 

„l. Suspendarea va dura pînă cînd regele va 
accepta constituţia. 

2. Dacă nu o acceptă, Adunarea îl va declara 
decăzut din drepturii” 

— Oh ! fiţi liniştit, exclamă din banca sa Grégoire, 
nu numai că va accepta, dar va jura tot ce vreţi ! 

Şi avea dreptate, dacă nu cumva ar fi trebuit să 
spună : „Va jura şi va accepta tot ce doriți”. 

Regii jură şi mai uşor decit acceptă. 

Adunarea ar fi adoptat poate din zbor proiectul de 
decret propus de Desmeuniers, dacă Robespierre n-ar 
fi aruncat din locul său avertismentul : 

— Fiţi atenţi ! Un asemenea decret hotărăşte 
dinainte că regele nu va fi judecat ! 

Au fost surprinşi în flagrant delict şi n-au îndrăznit 
să voteze. Un zgomot ce se auzi la uşă scoase 
Adunarea din încurcătura. 

Era o delegaţie a societăţii frăţeşti „Minimes”, 
aducind acea proclamaţie inspirată de Danton, 
redactată de Tallien şi semnată Poporul. 

Adunarea se răzbună pe petiţionari ; refuză să le 
asculte mesajul. 

Atunci se ridică Barnave. 

— Să nu fie citită azi, spuse el, dar miine 
ascultaţi-o şi nu vă lăsaţi influenţaţi de o opinie 
prefăcută... Legea nu trebuie decît să dea semnalul, 
veţi vedea cum toţi bunii cetăţeni i se vor aduna ! 

Cititorule, reţine bine accste cuvinte, reciteşte-le, 
meditează asupra acestei fraze: Legea nu trebuie decit 
să dea semnalul ! Fraza a fost rostită în ziua de 14; 
masacrul din 17 este cuprins în ea. 

Astfel, nu se mai mulţumeau să-i sustragă pe 
nesimţite poporului puterea nelimitată de care el, 
poporul, credea că dispune iarăşi datorită fugii regelui, 
mai bine zis datorită trădării mandatarului său. li 
înapoiau public aceasta putere nelimitată lui Ludovic al 
XVI-lea, şi dacă poporul reclama, dacă poporul făcea 
jalbe, acestea nu erau decît opinii factice pe care 
Adunarea, cealaltă mandatară a poporului, o putea 
pune la respect dînd semnalul ! 

Ce însemnau aceste cuvinte : Legea să dea 
semnalul ? 

Insemna proclamarea legii marţiale şi arborarea 
drapelului roşu ? 

Intr-adevăr, a doua zi, cea de 15, este ziua 
hotăritoare. Adunarea are o înfăţişare extraordinară. 
Nimeni n-o ameninţă, dar ea vrea să se ştie 
ameninţată. Il cheamă în ajutor pe La Fayette şi 
acesta, care a trecut întotdeauna pe lîngă adevăratul 
popor fără să-l vadă, La Fayette trimite la Adunarea 
Naţională cinci mii de soldaţi din garda naţională, 
cărora, pentru a stimula poporul, are grijă să le adauge 
o mie de suliţaşi din suburbia Saint-Antoine. 

Puştile reprezentau aristocrația gărzii naţionale, 
suliţele proletariatul ei. 

Convinsă, ca Barnave, că n-avea decit să 
arboreze semnalul legii pentru a aduna în jurul său nu 
poporul, ci pe La Fayette, comandantul gărzii 
naţionale, ci pe Bailly, primarul Parisului, Adunarea era 
hotărită să termine povestea. 

Deşi se născuse doar cu doi ani în urmă, 
Adunarea ştia să tragă sforile ca o adunare din 1829 
sau din 1846. Ştia că nu trebuia decit să-i istovească, 
să-i plictisească pe deputaţi şi pe auditori, prin discuţii 
secundare, şi să mute la sfîrşitul şedinţei problema 
principală, pentru a adopta dintr-o singură lovitură 
hotărîrea dorită. Jumătate din timpul şedinţei se irosi în 
lectura unui raport militar, privind treburile 


129 


departamentului. Apoi se lăsară cu îngăduinţă să 
pălăvrăgească trei sau patru deputaţi, care aveau 
obiceiul să vorbească în mijlocul conversaţiilor 
particulare. In cele din urmă, ajungînd la capătul dez- 
baterilor, adunarea se linişti pentru a asculta două dis- 
cursuri, unul al lui Salles, celălalt al lui Barnave. Erau 
două discursuri de avocaţi, care convinseră atit de 
bine Adunarea, încît în clipa cînd La Fayette ceru 
încheierea dezbaterilor, Adunarea votă cu tot calmul. 

Intr-adevăr, în această zi Adunarea nu avea de ce 
să se teamă. Palatul Tuileries era închis. Poliţia se afla 
la ordinele preşedintelui. La Fayette ocupa un scaun în 
Cameră pentru a cere încheierea lucrărilor. Bailly 
staţiona în piaţă în fruntea consiliului municipal, gata 
să tacă somaţiile. Peste tot autoritatea sub arme se 
prezenta poporului gata de luptă. 

De aceea poporul, care nu era în măsură să lupte, 
se retrase pe lîngă baionete şi sulițe şi se îndreptă spre 
Champ-de-Mars. Şi, notaţi bine, poporul nu se ducea 
pe Champ-de-Mars să se revolte, să se pună în grevă, 
ca poporul roman ; nu, se ducea spre Champ-de-Mars 
fiindcă era sigur că va găsi acolo altarul patriei, pe 
care autorităţile nu avuseseră încă vreme să-l dărime 
din ziua de 14, oricît de grăbite sînt de obicei 
guvernele să distrugă altarele patriei. 

Mulțimea voia să formuleze aici un protest şi să-l 
facă să ajungă la Adunare. 

Pe cînd poporul redacta protestul, Adunarea 
vota : 


1. O măsură preventivă : 

Dacă regele retractează jurămîntul făcut, dacă 
atacă propriul său popor sau nu-l apără, el abdică, 
devine simplu cetăţean şi poate fi pus sub acuzare 
pentru delicte ulterioare abdicării sale. 

2. O măsură represivă : 

Vor fi urmăriţi : Bouille, ca vinovat principal, iar ca 
vinovaţi secundari toate persoanele care au participat 
la răpirea regelui. 


În momentul cînd Adunarea tocmai votase, 
mulţimea îşi redactase şi semnase protestul. Se 
înapoia să-l prezinte Adunării, pe care o găsi mai bine 
păzită ca oricînd. Toate forţele erau militare în acea zi: 
preşedintele Adunării era Charles Lameth, un tînăr 
colonel ; comandantul gărzii naţionale era La Fayette, 
un tînăr general ; distinsul nostru astronom Bailly, care 
legase în jurul hainei sale de savant panglica tricoloră 
şi îşi pusese pe capul său de ginditor tricornul 
municipal avea şi el un aer războinic ; aşa încît, 
văzîndu-l astfel, doamna Bailly l-ar fi putut confunda cu 
La Fayette, aşa cum, zice-se, îl confunda uneori pe La 
Fayette cu soţul ei. 

Mulțimea parlamenta. Era atît de puţin ostilă, 
încît nu era posibil să nu se discute cu ea. Rezultatul 
acestei negocieri a fost îngăduinţa dată delegaţiei de a 
sta de vorbă cu domnii Pétion şi Robespierre. 
Delegaţia, formată din şase oameni, plecă spre 
Adunare bine însoţită. Preveniţi, Robespierre şi Pétion 
alergară să-i primească în pasajul Feuillantes. 

Era prea tîrziu, votul avusese loc ! 

Poporul pierduse partida şi era furios. Se răspîndi 
în oraş şi începu să acţioneze, închizind mai întîi 
teatrele. Teatrele odată închise, aşa cum spunea unul 
dintre prietenii noştri din 1830, însemna că drapelul 
negru flutura deasupra Parisului. 

Opera avea garnizoană proprie, şi rezistă. 

La Fayette, cu cele patru mii de puşti şi o mie de 
sulițe, nu avea nimic împotrivă să înăbuşe această 
revoltă în devenire. Autoritatea municipală refuză să-i 
dea ordine. 

Pînă atunci regina fusese ţinută la curent cu 
evenimentele, dar rapoartele se opriră aici, iar 

urmarea lor se pierdu în noaptea mai puţin întunecată 
decit ele. Barnave, pe care-l aştepta cu atita 
nerăbdare, urma să-i spună ce s-a petrecut în ziua de 
15. 

Dealtfel, toată lumea presimţea apropierea unui 
eveniment hotăritor. 

Regele, care-l aştepta şi el pe Barnave în cea de- 
a doua cameră a doamnei Campan, fusese anunţat de 
sosirea doctorului Gilbert şi, pentru a putea da mai 
multă atenţie relatării evenimentelor, urcă în biroul 
său, luîn- du-l cu el pe Gilbert şi lăsîndu-l pe Barnave 
cu regina. 

In sfîrşit, către orele nouă seara răsunară paşi pe 
scară, se auzi o voce schimbiînd cîteva cuvinte cu 
santinela de pe palier, apoi apăru la capătul coridorului 
un tînăr îmbrăcat în uniformă de locotenent al gărzii 
naţionale. Era Barnave. 

Cu inima palpitindă, ca şi cum acest bărbat i-ar fi 
fost cel mai adorat amant, regina întredeschise uşa şi 
Barnave, după ce aruncă o privire în faţa şi în spatele 
său, se strecură înăuntru. Uşa se închise pe dată şi, 
înainte să se fi rostit vreun cuvint, se auzi scîrţiitul unui 
zăvor. 

Capitolul 15 
ZIUA DE 15 IULIE 


Inima amîndurora bătea cu o egală violenţă, dar 
sub impulsul a două sentimente total diferite. Inima 
reginei bătea în speranţa răzbunării ; inima lui Barnave 
bătea din dorinţa de a fi iubit. 

Regina intră repede în a doua cameră, căutînd, 
parcă, lumina. Ea nu se temea, desigur, nici de 
Barnave, nici de dragostea lui, dar, dintr-un instinct de 
femeie, fugea de întuneric. 

Ajunsă în a doua cameră, se aşeză pe un scaun. 

Barnave se opri în prag şi cuprinse dintr-o privire 
camera nu prea mare, luminată doar de două lumînări. 

Se aştepta să-l vadă pe rege : regele asistase la 
ultimele două întrevederi pe care le-a avut cu Maria- 
Antoaneta. 

Încăperea era izolată. Pentru prima oară de la 
plimbarea prin galeria episcopiei de la Meaux se afla 
între patru ochi cu regina. Mîna i se îndreptă singură 
spre inimă : ea îi ţinu în frîu bătăile. 

— Oh ! Domnule Barnave, spuse regina după un 
moment de tăcere, vă aştept de două ore. 

Primul impuls al lui Barnave la acest reproş făcut 
cu glas atît de blind fu să se arunce la picioarele 
reginei, dacă respectul nu l-ar fi reţinut. Inima îţi spune 
că, uneori, a cădea în genunchi în faţa unei femei 
înseamnă că nu-i porţi respect. 

— Vai ! doamnă, e adevărat, spuse el, dar sper că 
Majestatea Voastră este convinsă că n-am întîrziat din 
vina mea. 

— Oh ! da, spuse regina cu o mică mişcare 
afirmativă din cap. Ştiu că sînteţi devotat monarhiei. 

— Sînt devotat mai ales reginei, spuse Barnave. 
lată lucrul de care aş dori să fie convinsă Majestatea 
Voastră. 

— Nu mă îndoiesc, domnule Barnave... Deci, n-aţi 
putut veni mai devreme ? 

— Am încercat să vin la ora şapte, doamnă, dar 
era încă prea multă lumină şi l-am întîlnit pe terasă — 
cum fie îndrăzneşte oare un om ca el să se apropie de 
palatul dumneavoastră ! — l-am întîlnit pe domnul 
Marat. 

— Pe domnul Marat? spuse regina, ca şi cum 
căuta în memoria sa. Nu e un gazetar care scrie 
împotriva noastră ? 

— Care scrie împotriva tuturor, da... Ochiul său de 
viperă m-a urmărit pînă cînd am dispărut după grilajul 
de la Feuillantes... Am trecut fără să îndrăznesc să 
arunc o privire spre ferestrele dumneavoastră. Din 
fericire, la podul Royal l-am întîlnit pe Saint-Prix. 

— Saint-Prix ! Cine mai e şi ăsta ? spuse regina cu 
un dispreţ aproape egal cu cel pe care îl arătase 
pentru Marat. Un actor ? 

— Da, doamnă, un actor, reluă Barnave, dar, ce 
vreţi ? E o caracteristică a epocii noastre ! Actorii şi 
gazetarii, oameni necunoscuţi altădată de regi decît 
pentru a le da ordine pe care aceştia erau foarte 
fericiţi să le execute, artiştii şi gazetarii au devenit 
cetăţeni care-şi au partea lor de influenţă, se mişcă 
după voinţa lor, acţionează potrivit inspiraţiei lor, pot 
face bine, putînd face rău... Saint-Prix a dres ce a 
stricat Marat. 

— Cum aşa ? g 

— Saint-Prix era în uniformă. Îl cunosc bine, 
doamnă. M-am apropiat de el, l-am întrebat unde face 
de gardă. Din fericire, la castel ! Ştiam că mă pot 
încrede în discreţia lui. l-am spus că am onoarea să fiu 
primit în audienţă de dumneavoastră. 

— Oh ! domnule Barnave ! 

— Era mai bine să renunţ... ? Era mai bine să 
renunţ să vă văd şi să nu aflaţi importantele 
evenimente ce am a vi le aduce la cunoştinţă ? 

— Nu, spuse regina, aţi făcut bine... Şi credeţi că 
vă puteţi încrede în domnul Saint-Prix ? 

— Doamnă, spuse cu gravitate Barnave, 
momentul e deosebit de important, credeţi-mă. 
Oamenii care v-au mai rămas la această oră sînt 
prieteni cu adevărat devotați; căci dacă miine — şi 
mîine se va hotărî — iacobinii îi vor învinge pe 
constituţionali, prietenii dumneavoastră vor fi 
complici... Şi ați văzut că legea nu vă scuteşte de 
pedeapsă decît pentru a-i lovi pe prietenii 
dumneavoastră, pe care-i numeşte complici. 

— E-adevărat, reluă regina. Atunci, spuneaţi că 
domnul Saint-Prix ?... 

— Domnul Saint-Prix mi-a spus că e de gardă la 
Tuileries de la nouă la unsprezece seara, că va încerca 
să capete postul la mezanin şi că atunci, în timpul 
acestor două ore, Majestatea Voastră va avea toată 
libertatea să-mi dea dispoziţiile sale... Numai că m-a 
sfătuit să îmbrac uniforma de ofiţer al gărzii naţionale. 
Şi, după cum vedeţi, i-am urmat sfatul. 

— Şi l-aţi găsit pe domnul Saint-Prix la postul său? 

— Da, doamnă... L-a costat două bilete de 
spectacol pentru a obţine acest post de la sergent... 
Vedeţi, adăugă zimbind Barnave, cît de uşoară e 
coruperea... 

— Domnul Marat... domnul Saint-Prix... două 
bilete de spectacol... repetă regina aruncînd o privire 
speriată în prăpastia din care ies micile evenimente 
care, în zile de revoluţie, ţes destinele regilor. 

— Oh ! Dumnezeule, da, spuse Barnave. E 
straniu, nu-i aşa, doamnă ? Este ceea ce anticii 
numeau destin, ceea ce filozofii numesc întîmplare, 
ceea ce credincioşii numesc providenţă. 

Regina trase de-a lungul frumosului ei git o buclă 
de păr şi-l privi trist. 

— İn sfîrşit, iată ce m-a făcut să încărunţesc, 
spuse ea. 


135 


Apoi, revenind la Barnave şi la latura politica a si- 
tuaţiei, părăsită o clipă pentru latura ei obscură şi pi- 
torească. 

— Dar, reluă ea, parcă am auzit spunîndu-se că 
am obţinut o victorie în Adunarea Naţională. 

— Da, doamnă, am obţinut o victorie în Adunare 
şi le-am pricinuit o înfrîngere iacobinilor. 

— Dar, Dumnezeule ! spuse regina, nu mai 
înţeleg nimic... Credeam că  iacobinii sînt ai 
dumneavoastră, ai domnului Lameth şi ai domnului 
Duport ; că îi ţineţi în mînă ; că faceţi din ei ce vreţi ? 

Barnave clătină trist capul. 

— Aşa era altădată, spuse el, dar un nou spirit 
suflă deasupra Adunării. 

— De la Orleans, nu-i aşa ? spuse regina. 

— Da, pentru moment de-acolo vine primejdia. 

— Primejdia ! Dar, încă o dată, n-am scăpat de 
pericol prin votul de azi ? 

— Inţelegeţi bine, doamnă — căci pentru a face 
faţă unei situaţii, trebuie s-o cunoaşteţi bine — iată 
votul de azi : „Dacă regele retractează jurămîntul 
făcut, dacă-şi atacă sau nu-şi apără poporul, el abdică, 
devine simplu cetăţean şi poate fi pus sub acuzare 
pentru delicte ulterioare abdicării sale”. 

— Ei bine, spuse regina, regele nu-şi va retracta 
jurămîntul, regele nu-şi va ataca poporul, iar dacă 
poporul său e atacat, regele îl va apăra. 

— Da, însă prin acest vot, doamnă, spuse 
Barnave, rămîne o uşă deschisă revoluţionarilor şi 
orleaniştilor. Adunarea n-a luat o hotărîre în privinţa 
regelui. Ea a votat măsuri preventive împotriva unei a 
doua dezertări, dar a lăsat deoparte prima. Şi ştiţi ce a 
propus aseară, la iacobini, Laclos, omul ducelui de 
Orleans ? 

— Oh ! ceva îngrozitor fără îndoială ! Ce măsură 
salutară ar putea propune autorul Legăturilor 
primejdioase ? 

— A cerut să se pregătească, la Paris şi în toată 
Franţa, o petiție prin care să se ceară decăderea din 
drepturi. Şi-a luat răspunderea pentru zece milioane 
de semnături. 

— Zece milioane de semnături ! exclamă regina. 
Doamne ! Sîntem chiar atît de uriţi, încît zece milioane 
de francezi să ne respingă ? 

— Oh ! doamnă, majorităţile sînt uşor de făcut. 

— Şi moţiunea domnului Laclos a fost aprobată ? 

— A ridicat o întreagă discuţie... Danton a 
sprijinit-o. 

— Danton ! Dar credeam că acest domn Danton 
era de-al nostru ? Domnul de Montmorin mi-a vorbit de 
o funcţie de avocat în consiliul regelui, vîndută sau 
cumpărată, nu ştiu prea bine, şi care-l făcea omul 
nostru. 

— Domnul Montmorin s-a înşelat, doamnă. Dacă 
Danton aparţine cuiva, atunci e al ducelui de Orleans. 

— Dar domnul de Robespierre, a vorbit şi el ? Se 
spune că începe să capete o mare influenţă. 

— Da, Robespierre a vorbit. Nu s-a pronunţat 
pentru petiție, era doar pentru o adresă către 
societăţile iacobine din provincie. 

—Ar trebui totuşi să-l avem de partea noastră pe 
domnul de Robespierre, dacă începe să capete o 
asemenea influenţă. 

— Domnul de Robespierre nu poate fi avut, 
doamnă. El îşi aparţine lui însuşi — unei utopii, unei 
idei, unei fantome, unei ambiţii poate. 

—Dar, în sfîrşit, ambiția lui, oricare ar fi ea, o 
putem satisface... Presupuneţi că ar vrea să fie bogat ? 

—Nu vrea să fie bogat. 

— Atunci, ministru ? 

— Poate vrea să fie mai mult decît ministru ! 

Regina îl privi pe Barnave cu o oarecare spaimă. 

—Mi se părea, totuşi, spuse ea, că un minister ar 
fi scopul cel mai înalt pe care l-ar putea atinge un 
supus de-al nostru. 

—Dacă domnul de Robespierre îl priveşte pe rege 
ca pe un monarh decăzut din drepturi, nu se mai 
consideră supus al regelui. 

— Dar ce ambiţie are el atunci ? întrebă regina 
înspăimiîntată. 

— In anumite momente, doamnă, există oameni 
care visează noi titluri politice în locul vechilor titluri 
desfiinţate. 

—Da, înţeleg că ducele de Orléans visează să 
devină regent, fie. Originea sa îl cheamă la această 
înaltă funcţie. Dar domnul de Robespierre, un mic 
avocat din provincie !... 

Regina uita că Barnave era şi el un mic avocat din 
provincie. 

Barnave rămase impasibil, fie că lovitura a trecut 
pe lîngă el fără să-l atingă, fie că a avut curajul s-o pri- 
mească şi să-şi ascundă durerea, 

— Marius şi Cromwell au ieşit din rîndurile 
poporului , răspunse el. 

— Marius ! Cromwell !... Vai, cînd auzeam, în 
copilărie, pomenindu-se aceste nume, nu bănuiam că 
într-o zi vor răsuna atît de funest în urechea mea !... 
Să vedem, totuşi, — căci mereu ne îndepărtăm de 
fapte pentru a ne lansa în aprecieri — domnul de 
Robespierre, mi-aţi spus, se opunea moţiunii propuse 
de domnul Laclos şi sprijinite de domnul Danton. 

— Da, însă în momentul acela a intrat o grămadă 
de lume plătită pentru a-l aplauda pe Laclos şi nu 
numai că moţiunea acestuia a fost votată, dar s-a şi 
prevăzut ca miine la ora unsprezece dimineaţa 
iacobinii reuniți să asculte lectura petiţiei, care să fie 
dusă apoi pe Champ-de-Mars, semnată pe altarul 
patriei şi trimisă de acolo societăţilor din provincie, 
care o vor semna la rîndul lor. 

— Şi cine a redactat această petiție ? 

— Danton, Laclos şi Brissot. 

— Trei duşmani ? 

— Da, doamnă. 

-—Dar, Doamne ! Ce fac prietenii noştri, 
constituţionalii ? 

-— Ah ! iată... Ei bine, doamnă, ei sînt hotăriţi să 
joace miine totul pe o carte. 

— Dar nu mai pot rămîne la iacobini ? 

— Admirabila dumneavoastră înțelegere a 
oamenilor şi a lucrurilor vă face să vedeţi situaţia aşa 
cum e... Da, conduşi de Duport şi Lameth, prietenii 
dumneavoastră s-au despărţit de duşmanii 
dumneavoastră. Ei opun „Feuillants” iacobinilor. 

— Ce înseamnă asta, Feuillants ? Scuzaţi-mă, nu 
ştiu nimic. Intră atîtea nume şi cuvinte noi în limbajul 
nostru politic, încît fiece cuvînt al meu e o întrebare. 

— Doamnă, Feuillants este clădirea mare situată 
lîngă Manège, legată deci de Adunarea Naţională, care 
dă numele terasei palatului Tuileries. 

— Cine va mai face parte din acest club ? 

— La Fayette, adică garda naţională, Bailly, adică 
municipalitatea. 

— La Fayette, La Fayette... credeţi că se poate 
conta pe La Fayette ? 

— II cred sincer devotat regelui. 

— Devotat regelui ca tăietorul de lemne stejarului 
pe care-l taie din rădăcină ! Bailly mai merge : n-am 
avut a mă plînge de el. Aş spune chiar mai mult, că el 
mi-a predat denunţul acelei femei, care a bănuit 
plecarea noastră. Dar la Fayette... 

— Majestatea Voastră îl va judeca după fapte. 

— Da, e-adevărat, spuse regina, aruncînd o 
privire dureroasă în urmă, da... Versailles... Ei bine, 
acest club, să revenim la el, ce va face ? Ce va 
propune ? Ce putere va avea ? 

— O putere enormă, fiindcă va dispune, în acelaşi 
timp, cum spuneam Majestății Voastre, de garda naţio- 
nală, de municipalitate şi de majoritatea din Adunare, 
care votează cu noi. Ce le va rămîne iacobinilor ? 
Poate cinci sau şase deputaţi : Robespierre, Pétion, 
Laclos, ducele de Orléans — toate elementele 
eterogene, care nu vor mai găsi altceva de agitat decit 
gloata noilor membri, a intruşilor, o bandă de lătrători 
care va face mult zgomot, dar nu va avea nici o 
influenţă. 

— Să dea Dumnezeu, domnule ! Pînă atunci, ce 
are de gind să facă Adunarea ? 

— Adunarea intenționează să-l mustre cu 
severitate, chiar miine, pe primarul Parisului pentru 
ezitarea şi moliciunea sa de azi. Va rezulta că naivul 
Bailly, care face parte din familia pendulelor şi care n- 
are nevoie decit să fie întors pentru a merge, va 
merge. 

In acest moment suna unsprezece fără un sfert şi 
se auzi sentinela tuşind. 

— Da, da, spuse Barnave, ştiu, e timpul să mă 
retrag. Si totuşi, mi se pare că aş mai avea mii de 
lucruri să-i spun Majestății Voastre. 

— lar eu, domnule Barnave, spuse regina, nu am 
decît un răspuns să vă dau, acela că vă sînt 
recunoscătoare dumneavoastră şi prietenilor 
dumneavoastră pentru primejdiile la care vă expuneţi 
pentru mine. 

— Doamnă, spuse Barnave, primejdia e un joc din 
care am numai de cîştigat, fie că sînt învins, fie că sînt 
învingător dacă, învins sau învingător, regina mă răs- 
plăteşte cu un suris. 

— Vai, domnule, spuse regina, de multă vreme nu 
mai ştiu ce înseamnă un suris. Dar faceţi atitea pentru 
mine, încît voi încerca să-mi amintesc de vremurile 
cînd eram fericită şi vă promit că primul meu suris va fi 
pentru dumneavoastră. 

Barnave se înclină cu mîna pe inimă şi ieşi de-a- 
ndărătelea. 

— Apropo, spuse regina, cînd vă mai văd ? 

Barnave păru să calculeze. 

— Miine, petiția şi al doilea vot al Adunării. 
Poimiine, explozia şi represiunea provizorie... Duminică 
seara voi încerca să vin, doamnă, să vă spun ce se va 
fi întîmplat pe Champ-de-Mars. 

Şi ieşi. 

Regina urcă, foarte îngîndurată, în apartamentul 
soţului ei, pe care-l găsi la fel de preocupat. Doctorul 
Gilbert tocmai plecase şi-i spusese cam aceleaşi lucruri 
pe care i le comunicase Barnave reginei. 

Şi unul şi celălalt n-au avut nevoie decit să 
schimbe o privire pentru a vedea că veştile fuseseră 
proaste de ambele părţi. 

Regele terminase de scris o scrisoare. Aceasta 
reprezenta împuternicirile date lui Monsieur, fratele 
său, ca să solicite, în numele regelui Franţei, 
intervenţia armată a împăratului Austriei şi a regelui 
Prusiei. 

— Monsieur mi-a făcut destul rău, spuse regina. 
Mă urăşte şi-mi va face şi pe mai departe tot răul ce-i 
va sta în putinţă, dar fiindcă are încrederea regelui, o 
are şi pe a mea. 

Şi, luînd pana, îşi puse eroic semnătura alături de 
aceea a regelui. 

Capitolul 16 
ÎN CARE AJUNGEM, ÎN SFÎRŞIT , LA 
PROTESTUL PE CARE ÎL COPIA 
DOAMNA ROLAND 


Convorbirea dintre regină şi Barnave le-a dat 
cititorilor noştri, sperăm, o idee exactă asupra situaţiei 
în care se găseau toate partidele la 15 iulie 1791: 

Noii iacobini avansau în locul celor vechi ; 

Vechii iacobini creau clubul Feuillants ; 

Cordelierii — în persoana lui Danton, Camille Des- 
moulins şi Legendre — se alăturau noilor iacobini ; 

Adunarea, devenită regalistă-constituţională, era 
hotărită să-l păstreze pe rege cu orice preţ; 

Poporul, hotărît să obţină decăderea din drepturi 
a regelui prin toate mijloacele posibile, era în acelaşi 
timp hotărît să folosească întîi protestul şi petiția. 

Şi acum, să vedem ce s-a întîmplat în noaptea şi 
în ziua scursă între întrevederea lui Barnave cu regina, 
protejată de actorul Saint-Prix, şi momentul în care ne 
întoarcem la doamna Roland. 

O vom spune în cîteva cuvinte. 

În timpul convorbirii citate şi chiar în clipa cînd ca 
se încheia, trei bărbaţi stăteau în jurul unei mese, cu 
hîrtie, pene şi cerneală în faţa lor, însărcinaţi de 
iacobini să redacteze petiția. 

Cei trei erau Danton, Laclos şi Brissot. 

Danton nu era omul unor asemenea reuniuni. 
Dealtfel, din cauza vieţii agitate şi pline de plăceri pe 
care o ducea, aştepta cu nerăbdare sfîrşitul fiecărei 
şedinţe a comitetelor din care făcea parte. De aceea 
se şi ridică curînd, lăsîndu-i pe Brissot şi pe Laclos să 
redacteze petiția cum vor crede de cuviinţă. 

Laclos îl văzu ieşind şi îl urmări cu privirea pînă 
cînd dispăru. 

— Ah! dragă domnule Brissot, spuse Laclos, 
redactaţi singur moţiunea cum credeţi ; în ce mă 
priveşte, mă recuz... O asemenea treabă mă plictiseşte 
îngrozitor ! 

Dimpotrivă, Brissot era omul unui asemenea gen 
de lucrări. Convins că va redacta moţiunea mai bine ca 
oricine, acceptă mandatul ce i-l dădea plecarea lui 
Danton şi retragerea lui Laclos care, închizînd ochii, se 
aşeză cît mai comod în fotoliu, ca şi cum ar fi vrut să 
doarmă, şi se pregăti să cîntărească fiecare frază, spre 
a intercala la locul potrivit rezerva care i-ar asigura 
prinţului său regența. 

Pe măsură ce Brissot scria o frază, o citea, şi 
Laclos o aproba cu o mişcare din cap şi cu un mormăit 
uşor. 

Brissot scoase în evidenţă, făcînd să rezulte 
limpede situaţia : 

intii, tăcerea ipocrită sau timidă a Adunării, care 
n-a vrut sau n-a îndrăznit să ia o hotărîre asupra situa- 
ţiei regelui. 

In al doilea rînd, abdicarea de fapt a lui Ludovic al 
XVI-lea, fiindcă a fugit şi Adunarea l-a suspendat, l-a 
urmărit şi l-a arestat ; nu se urmăreşte, nu se 
arestează şi nu se suspendă din funcţii un rege ; sau, 
dacă e urmărit, dacă e suspendat, dacă e arestat, 
înseamnă că nu mai e rege. 

In al treilea rînd, necesitatea de a se prevedea 
înlocuirea lui : 

— Bine ! Bine ! spuse Laclos la acest ultim cuvînt. 

Apoi, cum Brissot se pregătea să continue, 
secretarul ducelui de Orleans spuse : 

— Aşteptaţi !... Aşteptaţi ! Mi se pare că după 
cuvintele : „înlocuirea sa” trebuie adăugat ceva... 

— E posibil, spuse Brissot. Şi cam ce aţi adăuga ? 

— Aş adăuga... la să vedem... 

Laclos păru să caute fraza care, de mult 
formulată în mintea sa, nu aştepta decît momentul să 
iasă la iveală. 

— Ei bine, spuse el în cele din urmă, după 
cuvintele : „Necesitatea de a se prevedea înlocuirea 
lui” aş adăuga : „prin toate mijloacele constituţionale”. 

Studiaţi şi admiraţi, voi oameni politici, redactori 
din trecut şi din prezent ai unor petiţii, proteste şi 
proiecte de legi ! 

Nu-i aşa că aceste cuvinte inofensive sînt o 
nimica toată ? 

Ei bine, veţi vedea — adică acei cititori care au 
fericirea să nu fie oameni politici vor vedea unde duc 
aceste patru cuvinte : „Prin toate mijloacele 
constituţionale”. 

Toate mijloacele constituţionale de a se ajunge la 
înlocuirea regelui se reduceau la unul singur. lar acest 
unic mijloc era : regența. 

Or, în absenţa contelui de Provence şi a contelui 
d'Artois, fraţii lui Ludovic al XVI-lea şi unchii delfinului 
— deveniți de altfel nepopulari fiindcă emigraseră — 
cui îi revenea regența ? 

Ducelui de Orléans ! 

Această mică frază nevinovată, strecurată într-o 
petiție redactată în numele poporului, îl făcea pe 
ducele de Orléans, tot în numele acestui popor, 
regent ! 

Nu-i aşa, frumoasă treabă e politica ? Numai că 
poporul va mai avea nevoie de mult timp pentru a 
vedea limpede cînd are de-a face cu oameni de talia 
domnului de Laclos ! 

Brissot nu sesiză explozibilul ascuns în aceste 
cuvinte, nu făcu nici o obiecţie şi adăugă fraza spunînd 


— Într-adevăr, prin asta ni se vor alătura cîţiva 
constituţionali... Ideea e bună, domnule de Laclos ! 

Restul petiţiei era potrivită cu sentimentul celor 
care o iniţiaseră. 

A doua zi, Pétion, Brissot, Danton, Camille 
Desmoulins şi Laclos se duc la iacobini. Aduc petiția. 

Sala e goală sau aproape goală. Toată lumea se 
afla la Feuillants. 

Barnave nu se înşelase : dezertarea era totală. 

Pétion alergă imediat la Feuillants. 

Pe cine găseşte acolo ? Pe Barnave, Duport şi 
Lameth, care redactează o adresă către societăţile 
iacobine din provincie, prin care le anunţă că clubul 
iacobinilor nu mai există şi a fost mutat la Feuillants, 
sub numele de Societatea prietenilor Constituţiei. 

Astfel această asociaţie, care a fost înfiinţată cu 
atita trudă şi care, asemenea unei reţele, se întinde 
peste Franţa întreagă, va înceta să acţioneze, 
paralizată de şovăială. 

In cine va crede, cui va da ascultare — vechilor 
sau noilor iacobini ? 

Între timp se va realiza lovitura de stat 
contrarevoluţionară, şi poporul, care nu va mai avea 
nici un punct de sprijin şi va slăbi vigilenţa, bizuindu-se 
pe buna credinţă a celor ce veghează asupră-i, se va 
trezi învins şi încătuşat. 

Se pune problema de a face faţă furtunii. 

Fiecare îşi va redacta protestul pe care-l va 
trimite în provincie, acolo unde speră să aibă audienţă. 

Roland, deputat de Lyon, are mare influenţă 
asupra populaţiei din această a doua capitală a 
regatului. Inainte de a se duce pe Champ-de-Mars, 
Danton trece pe la Roland, îi explică situaţia şi-i cere 
să trimită fără întîrziere un protest la lionezi, lăsînd pe 
seama lui redactarea acestui document important. 

Poporul din Lyon va da mîna cu cel din Paris şi va 
protesta în acelaşi timp cu el. 

Acest protest, redactat de soţul ei, îl copiază 
doamna Roland. 

În ce-l priveşte pe Danton, el s-a dus să-şi întîl- 
nească prietenii pe Champ-de-Mars. Acolo tocmai avea 
loc o discuţie asupra cuvintelor introduse de Laclos în 
petiție. Fraza buclucaşă era pe cale să treacă 
neobservată, cînd un bărbat — care părea să facă 
parte din popor după costumul ce-l purta şi manierele 
de o sinceritate care atingeau violenţa — îl opri brusc 
pe raportor. 

— Stai ! spuse el. Poporul este înşelat ! 

— Cum se poate ? întrebă raportorul. 

— Cu cuvintele „Prin toate mijloacele 
constituţionale” înlocuiţi pe | cu l.. refaceţi o 
monarhie, şi noi nu mai vrem rege. 

— Nu, nu mai vrem monarhie ! Nu, nu mai vrem 
rege ! strigă majoritatea asistenţei. 

Ciudat lucru, iacobinii fură atunci cei care luară 
partea regalității ! 

— Domnilor, domnilor, exclamară ei, fiţi atenţi ! 
Fără monarhie, fără rege, înseamnă proclamarea 
republicii, iar noi nu sîntem copţi pentru republică. 

— Nu sîntem copţi ? zise omul din popor. S-ar 
putea... Dar o zi sau două cu soare, ca cea de la 
Varennes, ne vor coace. 

— La vot ! Puneţi petiția la vot ! 

Trebuiră să treacă la vot. 

— Cei ce vor să nu mai fie recunoscut Ludovic al 
XVI-lea şi nici vreun alt rege, zise necunoscutul, să 
ridice mîna. 

O atit de mare majoritate ridică mîna, încît n-a 
mai fost necesar să se numere voturile. 

— E bine, spuse instigatorul. Miine, duminică 17 
iulie, întregul Paris va fi aici să semneze. Eu, Billot, mă 
însărcinez să-l convoc. 

După numele de Billot, fiecare l-a recunoscut pe 
aprigul fermier care, împreună cu  aghiotantul 
generalului La Fayette, l-a arestat la Varennes pe rege 
şi l-a adus la Paris. 

Astfel, dintr-o singură lovitură au fost depăşiţi cei 
mai îndîrjiţi cordelieri şi iacobini. De cine ? De un om 
din popor, adică de instinctul maselor. 

Mai întîi însă trebuia să se obţină de la primărie 
permisiunea de întrunire pentru a doua zi. 

— Fie, spuse omul din popor, obţineţi-o, şi dacă 
nu o obţineţi, o voi pretinde eu! 

Camille Desmoulins şi Brissot fură însărcinaţi să 
facă demersurile necesare. 

Bailly era absent. Nu-l găsiră decît pe primul 
locţiitor. Acesta nu-şi asumă nici o răspundere, nu 
refuză, dar nici nu încuviinţă. Se mulţumi să aprobe 
verbal petiția. Brissot şi Desmoulins părăsiră primăria 
cu convingerea de a fi obţinut autorizaţia. 

In spatele lor, primul locţiitor trimise un delegat 
să anunţe Adunarea Naţională despre cererea ce i se 
prezentase. 

Adunarea era într-o situaţie dificilă. Nu statuase 
nimic în ce priveşte situaţia lui Ludovic al XVI-lea, 
fugar, suspendat din prerogativele regale, ajuns din 
urmă la Varennes, readus 1a Tuileries şi ţinut acolo ca 
prizonier începînd din 26 iunie. 

Nu era timp de pierdut. 

Desmeuniers, cu toate aparențele unui duşman al 
familiei regale, prezentă un decret conceput în 
următorii termeni : 


Suspendarea puterii executive va dura pînă cînd 
actul constituţional va fi prezentat regelui şi acceptat 
de el. 


Propus la şapte seara, decretul a fost adoptat la 
ora opt, cu o imensă majoritate. 

Astfel, petiția poporului devenea inutilă. Regele 
era suspendat numai pînă în ziua cînd va accepta 
Constituţia şi va redeveni, prin această simplă 
acceptare, rege ca şi înainte. Oricine va cere deci 

demiterea unui rege menţinut constituţional de 
Adunare va fi un rebel. 

La nouă seara s-a şi deschis reuniunea consiliului 
municipal, la primărie. La ora zece s-a hotărit ca a 
doua zi, duminică 17 iulie, începînd de la opt 
dimineaţa, decretul Adunării să fie afişat pe toate 
zidurile Parisului şi citit, după sunetul trompetelor, de 
funcţionarii municipali. 

O oră mai tirziu, iacobinii aflară de decizia luată 
şi, simțindu-se slabi şi izolaţi, se supuseră. Santerre, 
berarul popular de la Bastilia, se însărcină să se ducă 
la Champ-de-Mars şi să retragă petiția. 

Cordelierii se arătară şi mai prudenţi. Danton 
declară că îşi va petrece ziua de miine la Fontenay- 
sous-Blois, la socrul său, limonagiul, care avea acolo o 
mică proprietate. Legendre îi promise să vină la el 
împreună cu Desmoulins şi Freron. 

Soții Roland primiră un bilet prin care erau înştiin- 
tați că este inutil să-şi trimită protestul la Lyon. 

Totul eşuase sau fusese animat. 

Chiar în acest moment, doi oameni, un peruchier 
şi un invalid, instalaţi la o masă în circiuma Gros- 
Caillou, puneau la cale un proiect bizar după ce 
goliseră o a treia sticlă de vin. 

— Ah ! ce idei nostime ai, domnule Lajariette ! 
spunea invalidul rîzînd cu un rîs obscen şi stupid. 

— Asta e, moş Remy, reluă peruchierul. In zori ne 
ducem pe Champ-de-Mars, ridicăm o scîndură de pe 
altarul patriei şi ne băgăm dedesubt. Punem scîndură 
la loc şi apoi, cu un burghiu, facem găuri în podea... O 
sumedenie de cetăţence tinere şi frumoase vor veni 
mîine aici să semneze petiția, şi, pe legea mea, prin 
găurile alea... 

Rîsul obscen şi stupid al invalidului se înteţi. Era 
evident că şi privea, în imaginaţie, prin găurile 
podelei... 

In consecinţă, cei doi beţivi cerură a patra sticlă. 

Erau pe cale s-o înceapă, cînd invalidului îi mai 
veni o altă idee : să ia un butoiaş şi să golească sticla 
în el, să mai adauge alte două sticle şi să ia butoiaşul 
cu -ei. 

Peruchierul se învrednici să zimbească. Şi cum 
cîrciumarul le atrase atenţia că e timpul să plece dacă 
nu mai beau, ei se îndreptară spre Champ-de-Mars, 
scoaseră o scîndură şi, cu butoiaşul între ei, se culcară 
şi adormiră pe nisipul moale. 


149 


Capitolul 17 
PETIŢIA 


Zorile se ridicau strălucitoare, curmînd noaptea 
de 16 spre 17 iulie. 

La patru dimineaţa se şi adunaseră pe Champ-de- 
Mars aproape o sută cincizeci de cetăţeni. Deodată, o 
femeie, o vînzătoare de limonadă, care se urcase pe 
treptele altarului, scoate un strigăt. Virful unui burghiu 
îi găurise pantoful. Strigă după ajutor, lumea vine în 
fugă. Podeaua este străpunsă toată de găuri. Burghiul 
care a găurit pantoful vînzătoarei de limonadă indică 
prezenţa unuia sau mai multor oameni sub platforma 
altarului patriei. 

Ce pot face ei acolo ? 

Sînt interpelaţi, sînt somaţi să răspundă, să iasă, 
să apară. 

Nici un răspuns. 

Garda din Gros-Caillou, chemată să ia măsuri, nu 
vede un motiv suficient de serios să se deranjeze şi 
refuză ajutorul. Mulțimea, exasperată, de întîmplare, 
ridică o scîndură, intră în cavitate şi-i găseşte pe cei 
doi. 

Sînt luaţi de guler, sînt siliţi să se urce pe 
platformă, sînt interogaţi asupra intenţiilor lor şi, cum 
ei se bilbîie, sînt duşi la comisar. Acolo mărturisesc în 
ce scop s-au ascuns. Comisarul consideră că este 
vorba de o poznă fără consecinţe şi-i pune în libertate. 
Dar în acest moment vine în fugă un om şi anunţă că 
s-a găsit sub podeaua altarului patriei un butoiaş cu 
pulbere. N-aveau decit să tragă cepul butoiaşului şi să 
vadă că înăuntru era vin şi nu praf de puşcă ; dar sînt 
momente în care nu se verifică nimic sau, mai bine zis, 
în care oamenii se feresc să verifice. 

Accesul de miînie se transformă imediat în 
furtună. Soseşte un grup de oameni, pun mîna pe cei 

doi nenorociţi, îi trîntesc la pămînt, invalidul este 
străpuns de lovituri de cuţit şi nu se mai ridică, 
peruchierul este tîrît sub un felinar, i se pune ştreangul 
de git şi este ridicat... Greutatea corpului încă în viaţă 
rupe ştreangul şi omul cade, se zbate o clipă şi vede 
capul prietenului său în virful unei sulițe. Scoate un 
țipăt şi leşină. | se taie capul pe loc şi se găseşte o 
nouă suliță pentru a primi sîngerosul trofeu ! 

De îndată, nevoia de a plimba în Paris cele două 
capete pune stăpinire pe gloată, şi purtătorii trofeelor, 
urmaţi de o sută de inşi de aceeaşi teapă, o iau pe 
strada Grenelle, în urlete şi cîntece. 

La ora nouă, funcţionarii municipali, însoţiţi de 
aprozi şi trompete, proclamă în piaţa Palais-Royal 
decretul Adunării şi măsurile represive ce le va atrage 
după sine orice infracţiune la acest decret, cînd, prin 
strada Saint-Thomas-du-Louvre, apar ucigaşii. 

Adunarea naţională începea tocmai să se 
întrunească. Din piaţa Palais-Royal pînă la Manège 
ştirea n-avea de făcut decît un salt pentru a izbucni în 
sală. 

Numai că acolo nu se vorbeşte de un peruchier şi 
de un invalid, pedepsiţi mai sever decit era cazul 
pentru o găinărie de licean, ci este vorba de doi buni 
cetăţeni, doi prieteni ai ordinii, care au fost ucişi 
pentru că au recomandat revoluţionarilor respectul 
faţă de lege. 

Atunci, Regnault de  Saint-jean-d'Angely se 
repede la tribună : 

— Cetăţeni, spune el, cer introducerea legii 
marţiale. Cer ca Adunarea să-i declare vinovaţi de 
crima de leznațiune, pe cei care vor incita poporul la 
rezistenţă, prin scrieri individuale sau colective. 

Aproape toată Adunarea se ridică în picioare şi 
acceptă moţiunea propusă. 

lată-i aşadar pe petiţionari vinovaţi de crimă de 
lez- naţiune. Era exact ceea ce se urmărea. 

Robespierre sta ascuns într-un colţ al Adunării. 
Alergă la iacobini pentru a-i informa asupra măsurii 
luate. 

Sala iacobinilor e pustie. Vreo treizeci de membri 
rătăceau în vechea miînăstire. Santerre era acolo, 
aştep- tînd ordinele şefilor. Este trimis pe Champ-de- 
Mars să-i prevină pe petiţionari de primejdia ce-i 
pîndeşte. 

li găseşte acolo, în număr de două sau trei sute 
de oameni, semnind pe altarul patriei petiția 
iacobinilor. 

Omul din ajun, Billot, se află în centrul acestei 
mari mişcări. 

Santerre se urcă pe altar, anunţă ce a hotărît 
Adunarea şi declară că este trimis de iacobini pentru a 
retrage petiția redactată de Brissot. 

Billot îi înapoiază lui Santerre petiția şi acesta se 
îndepărtează, făcînd poporului unul din acele gesturi 
de promisiune şi de asentiment de care poporul nu se 
mai lasă înşelat. Dealtfel, începe să-l cunoască pe 
Santerre. 

— Acum, spune Billot, iacobinilor le e frică, fie ! 
Fiindu-le frică, au dreptul să-şi retragă petiția. Dar noi, 
cărora nu ne este frică, noi avem dreptul să facem 
alta. 

— Da, da, strigară mai multe voci, o altă petiție ! 
Aici, miine ! 

— Şi de ce nu azi ? întrebă Billot. Miine ! Cine ştie 
ce se va întîmpla pînă miine ? 

— Da, da, strigară mai multe voci, azi, de îndată ! 

Un grup de oameni s-a format în jurul lui Billot. El 
se compune din deputaţi ai cordelierilor sau din 
iacobini amatori care, neinformaţi sau mai îndrăzneţi 
decit şefii lor, au venit pe Champ-de-Mars în pofida 
contraordi- nului. 

Cei mai mulţi dintre ei purtau nume cu totul necu- 
noscute pe atunci, dar curind aveau să dea acestor 
nume o celebritate deosebită. 

Erau : Robert, domnişoara de K&ralio, Roland ; 
Brune, lucrător tipograf care va fi mareşal al Franţei ; 
Hébert, publicist, viitor redactor al teribilului Pere 
Duchene; Chaumette, ziarist şi student în medicină ; 
Sergent, gravor care va deveni cumnatul lui Marceau, 
şi care va pune în scenă serbările populare ; Fabre 
d'Eglantine, autorul lucrării /ntriga epistolară; Henriot, 
jandarmul ghilotinei ; Miliard, teribilul temnicer de la 
Châtelet, pe care l-am pierdut din vedere de la 6 
octombrie şi pe care-l vom regăsi la 2 septembrie ; 
Isabey-tatăl şi Isabey-fiul, singurul poate dintre actorii 
acestei scene care o va putea povesti, tînăr şi încă în 
viaţă la optzeci şi opt de ani. 

— De îndată, strigă poporul, da, de îndată ! 

— Dar cine va scrie ? întrebă un glas. 

— Eu, voi, toată lumea ! strigă Billot. Asta va fi cu 
adevărat petiția poporului. 

Un patriot alergă să aducă pene, hirtie, cerneală. 
Se întoarse peste zece minute cu toate cele necesare. 
De teamă să nu ajungă, cumpărase o întreagă sticlă 
de cerneală, un pachet de pene şi vreo şase caiete. 

Atunci Robert luă pana, iar domnişoara de 
Keralio, împreună cu soţii Roland, dictară pe rînd 
următoarele-: 


PETIȚIE ADRESATĂ ADUNĂRII NAŢIONALE, RE- 
DACTATA PE ALTARUL PATRIEI, LA 17 IULIE 1791. 


Reprezentanți ai națiunii, 
Ati ajuns la capătul lucrărilor voastre. În curînd, 


alți oameni, toți delegați de popor, vor merge pe 
urmele voastre, fără să întilnească piedicile pe care vi 

le-au pus în cale deputații celor două stări privilegiate, 
duşmani fireşti ai tuturor principiilor sfintei egalități. 

O mare crimă se comite: Ludovic al XVI-lea fuge; 
îşi abandonează nedemn postul; țara este la un pas de 
anarhie ; cetățenii îl arestează la Varennes şi este 
readus la Paris. Poporul acestei capitale vă cere 
stăruitor să nu vă pronunţați asupra soartei vinovatului 
fără să fi auzit expresia voinței celorlalte optzeci şi 
două de departamente. 

Dumneavoastră tărăgănați lucrurile : o mulțime 
de scrisori sosesc la Adunare; toate secţiunile regatului 
cer simultan ca Ludovic să fie judecat. 
Dumneavoastră, domnilor, aţi hotărit dinainte că e 
nevinovat şi inviolabil, declărind prin votul din 16 că i 
se va prezenta carta constituţională după ce 
Constituţia va fi definitivată. — Legislatori ! Nu aceasta 
era voința poporului, iar noi socoteam că cea mai mare 
glorie a voastră, însăşi datoria voastră, constă în a fi 
organele voinței publice. Fără îndoială, domnilor, ați 
fost determinaţi să luaţi această hotărire de mulțimea 
acelor deputați refractari care protestaseră dinainte 
împotriva Constituţiei: dar, domnilor reprezentanţi ai 
unui popor generos şi încrezător, amin- tiţi-vă că aceşti 
două sute nouăzeci de protestatari n-aveau drept de 
vot în Adunarea Naţională, astfel încît decretul este 
nul, în formă şi în fond; nul în fond, fiindcă e contrar 
voinței suverane; nul în formă, fiindcă este adoptat de 
două sute nouăzeci de indivizi fără cădere. 

Aceste considerațiuni, toate aceste opinii privind 
binele obştesc, această dorință imperioasă de a evita 
anarhia la care ne-ar expune lipsa de armonie între 
reprezentanţi şi reprezentați, totul ne dă dreptul să vă 
cerem, în numele Franţei întregi, să reveniți asupra 
acestui decret; să luați în considerație că delictul lui 
Ludovic al XVI-lea este dovedit, că acest rege a 
abdicat; să-i primiţi abdicarea şi să convocați un nou 
corp constituant care să treacă la judecarea 

vinovatului şi mai ales, la înlocuirea sa şi la 
organizarea unei noi puteri executive. 


După redactarea petiţiei se cere să se facă linişte. 
Orice zgomot încetează în aceeaşi clipă şi Robert 
citeşte cu glas tare rîndurile pe care cititorii le-au 
parcurs mai înainte. 

Ele răspundeau dorinţei tuturor. De aceea nici nu 
s-a făcut vreo observaţie. Dimpotrivă, aplauze 
unanime izbucniră la ultima frază. 

Rămiînea doar de semnat. Nu mai erau de faţă 
doar cîteva sute : erau poate zece mii şi, cum 
mulţimea nu înceta să sosească prin toate intrările pe 
Champ-de-Mars, era evident că, în mai puţin de o oră, 
cincizeci de mii de persoane vor înconjura altarul 
patriei. 

Primii semnează comisarii redactori, care trec 
apoi petiția şi pana vecinilor lor. In continuare, cum 
într-o secundă restul paginii este plin de semnături, se 
distribuie foi albe avînd acelaşi format ca şi petiția, 
care, numerotate, vor fi adăugate în continuarea 
textului. 

Între timp, după ordinele date de Adunare şi 
transmise lui La Fayette, şi care se referă nu la petiția 
ce se semnează acum, ci la asasinatele de dimineaţă, 
primele trupe sosesc pe Champ-de-Mars. Acolo lumea 
este atit de preocupată, încît abia le dă atenţie. 

Ceea ce se va petrece va avea totuşi oarecare 
importanţă. 

Capitolul 18 
DRAPELUL ROŞU 


Aceste trupe sînt conduse de un aghiotant al lui 
La Fayette. Care ? Nu se ştie : La Fayette a avut 
întotdeauna atiţia aghiotanţi, încît, istoria se încurcă în 
ei ! 

Oricare ar fi fost, un foc de armă va porni din 
povirniş şi-l va răni pe acest aghiotant. Dar rana nu e 
gravă şi împuşcătura, fiind izolată, nu se consideră 
necesar să i se răspundă. 

O scenă similară se petrece la Gros-Caillou. Pe 
aici soseşte La Fayette cu trei mii de oameni şi tunuri. 

Dar Fournier e acolo, în capul unei bande de 
netrebnici, probabil aceiaşi care i-au asasinat pe 
peruchier şi pe invalid. Se ridică o baricadă. 

La Fayette atacă şi o dărîmă. 

Din apropiere, printre roţile unei şarete, Fournier 
trage asupra lui La Fayette, dar din fericire arma nu ia 
foc. Fournier este prins şi adus în faţa lui La Fayette. 

— Cine e acest om ? întreabă el. 

— Cel ce a tras asupra dumneavoastră şi a cărui 
puşcă n-a luat foc. 

— Eliberaţi-l, poate reuşeşte să se facă spînzurat 
în altă parte ! 

Fournier dispăru pentru moment şi reapăru în 
timpul masacrelor din septembrie. 

La Fayette ajunge pe Champ-de-Mars. Acolo se 
continuă semnarea moţiunii. Domneşte liniştea cea 
mai desăvirşită. 

Generalul înaintează pînă la altarul patriei. Se 
informează despre cele ce se întîmplă. | se arată 
petiția. Petiţionarii se angajează să se înapoieze la 
casele lor de îndată ce ea va fi semnată. El nu vede 
nimic reprobabil în toate ; acestea şi se retrage cu 
trupa sa. 

Dar dacă rănirea aghiotantului lui La Fayette şi 
focul de armă tras asupra lui La Fayette n-au fost 
auzite la Champ-de-Mars, ele au avut un uriaş răsunet 
în Adunare. 

Să nu uităm că Adunarea doreşte o lovitură de 
stat regalistă şi orice incident îi este bine venit în acest 
scop. 

— La Fayette a fost rănit ! Aghiotantul său ucis... 
Se ucide pe Champ-de-Mars !... 

Aceasta e ştirea care străbate Parisul şi pe care 
Adunarea o transmite oficial primăriei. 

Dar primăria se alarmase dinainte de cele ce se 
întîmplă pe Champ-de-Mars şi trimise acolo trei 
funcţionari municipali, pe domnii Jacques, Renaud şi 
Hardy. 

Din vîrful altarului patriei, semnatarii văd 
apropiindu-se de ei un nou cortegiu. Trimit în 
întîmpinarea lui o delegaţie. 

Cei trei funcţionari municipali se îndreaptă spre 
altarul patriei, dar în locul mulţimii de răzvrătiți pe care 
se aşteptau să-i vadă tulburaţi, agitaţi şi ameninţători, 
văd cetăţeni plimbiîndu-se liniştit în grupuri, alţii sem- 
nînd moţiunea, alţii, în sfîrşit, dansînd farandola şi cîn- 
tind Ca ira ! 

Mulțimea e liniştită, dar poate petiția îndeamnă la 
răzvrătire. Funcţionarii cer să le fie citită şi constată că 
spiritul protestului este cel ce-i stăpîneşte pe toţi, chiar 
şi pe ei, şi că de n-ar fi funcţionari la primărie ar şi 
semna-o. 

Li se cere să fie eliberaţi doi oameni arestaţi cu 
prilejul  încăierării lipsite de gravitate cu garda 
naţională. 

— Nu ne putem lua răspunderea, dar numiţi cîţiva 
delegaţi care să ne însoţească la primărie şi sîntem 
convinşi că se va face dreptate. 

Se aleg atunci doisprezece delegaţi : Billot, numit 
în unanimitate, face parte din comisie şi se îndreaptă 

împreună cu cei trei funcţionari municipali spre 
primărie. 

Ajungînd în piaţa Grève, delegaţii sînt miraţi că o 
găsesc plină de soldaţi. Işi croiesc anevoie drum prin 
pădurea de baionete. 

La uşa sălii de consiliu, cei trei funcţionari 
municipali roagă delegaţia să aştepte o clipă, intră şi 
nu mai apar. 

Delegaţia aşteaptă o oră. 


Nici o veste ! 
Billot devine nerăbdător, se încruntă şi bate din 
picior. 


Deodată uşa se deschide. Apare întregul consiliu 
municipal, cu Bailly în frunte. 

Bailly e foarte palid. Inainte ele toate este 
matematician ; poate aprecia foarte exact dreptatea şi 
nedreptatea ; simte că este împins spre o acţiune 
injustă; dar ordinul Adunării e limpede şi Bailly îl va 
executa pînă la capăt. 

Billot se îndreaptă spre Bailly. 

— Domnule primar, spune el pe un ton ferm, pe 
care cititorii noştri i-l cunosc, vă aşteptăm aici de mai 
bine de o oră. 

— Cine sînteţi şi ce aveţi să-mi spuneţi ? întrebă 
Bailly. 

—Cine sînt ? răspunse Billot. Mă mir că mă 
întrebaţi cine sînt. E drept că cei ce merg la stînga nu 
vor recunoaşte pe cei ce urmează drumul drept... Sînt 
Billot — Bailly tresări la auzul acestui nume — şi ceea 
ce am să vă spun este că sîntem trimişii poporului 
adunat pe Champ-de-Mars. 

— Şi ce anume cere poporul.? 

— Cere să fie respectată promisiunea făcută de 
cei trei trimişi ai dumneavoastră, de a se pune în 
libertate doi cetăţeni acuzaţi pe nedrept şi de a căror 
nevinovăție răspundem. 


158 


— Nu putem ţine promisiunea dată unor 
răzvrătiți, spuse Bailly, şi mă voi duce pe Champ-de- 
Mars să restabilesc ordinea. 

Billot ridică din umeri şi începu să rîdă zgomotos. 

— Să restabiliţi ordinea pe Champ-de-Mars ? Dar 
prietenul dumneavoastră, La Fayette, ca şi trimişii 
dumneavoastră, au plecat de acolo şi vă pot spune că 
pe Champ-de-Mars e mai multă linişte decit în piaţa 
primăriei ! 

Chiar în acea clipă vine în goană şi înspăimîntat, 
căpitanul unei companii de centru a batalionului 
Bonne-Nouvelle. 

—uUnde e domnul primar ? întreabă el. 

— lată-mă. 

— La arme, domnule primar ! La arme, strigă 
căpitanul. E bătălie pe Champ-de-Mars. Cincizeci de 
mii de bandiți se pregătesc să ia cu asalt Adunarea 
naţională. 

— Şi cine spune asta ? întrebă Billot. 

— Cine o spune ? Adunarea. 

— Adunarea minte, răspunde arendaşul. 

— Domnule ! spuse căpitanul trăgind sabia. 

— Adunarea minte ! repetă Billot, smulgînd sabia 
din mîinile căpitanului. 

— Destul, destul, domnilor ! spuse Bailly. Vom 
vedea noi înşine... Domnule Billot, înapoiaţi sabia, vă 
rog. Şi dacă aveţi influenţă asupra celor ce vă trimit, 
înapoiaţi-vă la ei şi poftiţi-i să se împrăştie. 

Billot aruncă sabia la picioarele căpitanului. 

— Să se împrăştie ? Haida-de ! Dreptul de petiție 
ne este cunoscut printr-un decret, şi pînă cînd acest 
decret nu va fi abrogat, nu-i este îngăduit nimănui, fie 
primar, fie comandant al gărzii naţionale, să-i oprească 
pe cetăţeni să-şi exprime voinţa... Mergeţi pe Champ- 
de-Mars ? Vom fi acolo înaintea dumneavoastră, 
domnule primar ! 

Cei ce-l înconjurau pe Bailly nu aşteptau decit un 
cuvînt, un gest sau un ordin ca să-l aresteze pe Billot. 
Dar Bailly simţea că acest glas puternic care-i vorbea 
atît de hotărît era vocea poporului. 

Făcu semn că Billot şi ceilalţi delegaţi să fie lăsaţi 
să plece. 

Coborîră în piaţă: faldurile însîngerate ale unui 
imens drapel roşu se răsuceau la una din ferestrele 
primăriei la primele adieri ale unei furtuni ce se ridica 
spre ceruri. 

Din nefericire, această furtună nu dură decit 
cîteva clipe. Bubui fără ploaie, spori arşiţa zilei, 
răspîndi ceva mai multă electricitate, şi-atita tot. 

Mulțimea crescuse cu încă o treime cînd Billot 
dimpreună cu ceilalţi unsprezece delegaţi reveniră pe 
Champ-de-Mars. Aproape şaizeci de mii de cetăţeni şi 
cetăţene se aflau atît pe taluzul ce înconjura altarul 
patriei cît şi pe platforma şi treptele sale. 

Biilot şi colegii săi sosesc. Se produce o imensă 
mişcare. Cei doi cetăţeni au fost eliberaţi ? Ce a 
răspuns domnul primar ? 

— Cei doi cetăţeni n-au fost eliberaţi, iar primarul 
a răspuns că petiţionarii sînt nişte răzvrătiți. 

Mulțimea începe să rîdă de titlul ce i s-a dat şi 
fiecare îşi reia plimbarea, locul, ocupaţia. 

In tot acest timp se continuă semnarea petiţiei. 

Deodată, un cetăţean vine în fuga mare, gifiind. 
Nu numai că a văzut, ca şi delegaţii, drapelul roşu la 
ferestrele primăriei, dar în plus, la vestea că garda 
naţională se va îndrepta spre Champ-de-Mars, soldaţii 
au izbucnit în strigăte de bucurie. Apoi şi-au încărcat 
armele şi, în sfîrşit, după ce armele au fost încărcate, 
un ofiţer municipal s-a dus din rînd în rînd, şoptind 
ceva la urechea şefilor de unităţi. 

Atunci, întreaga masă a gărzii naţionale, cu Bailly 
şi consiliul municipal în frunte, s-a pus în mişcare spre 
Champ-de-Mars. 

Cel ce a adus amănuntele a găsit mijlocul să 
ajungă înainte şi să le comunice patrioţilor veştile 
sinistre. 

Cetăţenii care îşi exercită un drept recunoscut 
prin constituţie nu pot crede că ei sînt cei ameninţaţi. 
Preferă să creadă că mesagerul s-a înşelat. 

Deodată începe totuşi să se audă răpăitul tobei. 
Zgomotul se apropie. Atunci toţi se privesc şi încep să 
fie îngrijoraţi. Se iscă un freamăt pe povirnişuri 
oamenii arată cu degetul baionetele care lucesc în 
zare, asemeni unor spice de fier. 

Răpăitul tobei se aude din ce în ce mai aproape 
şi, în aceeaşi clipă, garda naţională apare la cele trei 
intrări de pe Champ-de-Mars. 

O treime din această masă înarmată apare prin 
deschiderea vecină cu Şcoala militară ; o a doua 
treime prin deschiderea ce se găseşte ceva mai jos ; în 
sfîrşit, a treia, prin aceea ce se află în faţa movilelor 
Chaillot. Prin această parte înaintează trupa după ce a 
trecut podul de lemn, cu drapelul roşu în frunte, cu 
Bailly în mijlocul lor. 

lată ce văd petiţionarii din Champ-de-Mars. 

Acum, ce văd cei ce sosesc ? 

Marea cîmpie înţesată de oameni inofensivi, care 
se plimbă, şi, în mijlocul cîmpiei, altarul patriei, 
construcţie gigantică pe a cărei platformă se pot urca 
deodată, pe cele patru scări gigantice, patru 
batalioane. 

Garda naţională din Marais şi din suburbia Saint- 
Antoine, însumînd aproape patru mii de oameni, cu 
artileria lor, venea prin deschiderea care se 
învecinează cu unghiul sudic al Şcolii militare. 

Trupa se desfăşură în faţa clădirii. 

La Fayette n-avea încredere în aceşti oameni din 
Marais şi din suburbii, care formau partea democrată a 
armatei sale ; de aceea le adăugase un batalion din 
garda plătită, care se compunea din foşti soldaţi 

concediaţi din garda franceză, din militari furioşi 
împotriva poporului care, ştiind că s-a tras asupra 
dumnezeului lor — La Fayette — veneau să răzbune 
această crimă. 

Garda sosea dinspre  Gros-Caillou, intra 
zgomotoasă, formidabilă şi amenințătoare prin mijlocul 
mulţimii. Pe dată ajunse în faţa altarului patriei. 

In sfîrşit, al treilea corp, care pătrundea pe podul 
de lemn, era alcătuit din rezerva gărzii naţionale, în 
care se amestecase vreo sută de dragoni şi un grup de 
peruchieri purtînd sabie, cum le permitea privilegiul, şi 
înarmaţi dealtfel pînă-n dinţi. 

Prin aceleaşi  deschizături prin care trecea 
infanteria gărzii naţionale pătrundeau în acelaşi timp 
cîteva escadroane de cavalerie care, ridicînd praful 
adus de furtuna de-o clipă, ce putea fi privită ca o 
prevestire funestă, acoperea spectatorilor vederea 
dramei care urma să se săvirşească, sau nu-i lăsa să 
întrevadă evenimentele decît printr-un văl sau prin 
largi spărturi. 

Vom încerca să descriem în cele ce urmează ce 
se poate zări prin acest văl sau prin aceste spărturi. 

Mai întîi, mulţimea  învolburindu-se în faţa 
călăreţilor, ai căror cai sosesc în galop în vastul circ ; 
mulţimea care, complet închisă într-un cerc de fier, se 
refugiază la picioarele altarului patriei, ca pe pragul 
unui azil inviolabil. 

Apoi, dinspre malul apei se aude o împuşcătură, 
urmată de un puternic schimb de focuri, iar fumul se 
ridică spre cer. 

Bailly este primit cu huiduielile copiilor aşezaţi pe 
taluzul dinspre Grenelle. In mijlocul acestor huiduieli se 
aude o împuşcătură şi un glonte îi răneşte uşor pe un 
dragon aflat în spatele primarului Parisului. Atunci 
Bailly ordonă să se deschidă focul, dar mai întîi să se 
tragă o salvă în aer, pentru intimidare. 

Dar, ca un ecou la această salvă, răspunde o altă 
salvă. 

Era garda plătită, care trăsese la rîndul ei. 

Asupra cui ? 

Asupra mulţimii nevinovate care înconjura altarul 
patriei. 

Un strigăt înspăimîntător urmă acestei salve. S-a 
văzut apoi ceea ce nu se prea văzuse pînă atunci şi 
ceea ce avea să fie văzut de atitea ori mai tîrziu 
mulţimea fugind şi lăsînd în urmă cadavre nemişcate, 
răniţi tîrîn- du-se năclăiţi de sînge. Şi, în mijlocul 
fumului şi prafului, cavaleria îndirjită în urmărirea 
fugarilor. 

Champ-de-Mars avea un aspect jalnic. Fuseseră 
loviți mai ales femeile şi copiii. 

A urmat fenomenul ce se produce în asemenea 
împrejurări : demenţa sîngelui, dezmăţul masacrului se 
propagă din aproape în aproape. 

Artileria îşi puse tunurile în bătaie şi se pregăti să 
tragă. La Fayette n-a avut la dispoziţie decît timpul 
necesar să se repeadă şi să se posteze cu calul său în 
gura tunurilor. 

După ce s-a învolburat o clipă, mulţimea, 
înnebunită, s-a dus din instinct să se azvirle în rîndurile 
gărzii naţionale din Marais şi din suburbia Saint- 
Antoine. 

Soldaţii gărzii naţionale şi-au deschis rîndurile şi i- 
au primit pe fugari, iar vîntul, împingînd fumul spre ei, 
i-a făcut să nu vadă nimic şi să creadă că toată 
această mulţime s-a refugiat la ei doar de frică. 

Cînd fumul s-a risipit, au văzut cu spaimă 
pămîntul pătat de sînge şi presărat cu morţi ! 

In acest moment vine în galop un aghiotant şi dă 
ordin gărzii naţionale din suburbiile Saint-Antoine şi 
Marais să înainteze şi să curețe piaţa, spre a realiza 
joncţiunea cu celelalte două trupe. 

Dar, dimpotrivă, soldaţii gărzii naţionale ridică ar- 
mele şi sînt gata să tragă împotriva aghiotantului şi 
cavaleriştilor care urmăresc mulţimea. 

Aghiotantul şi cavaleriştii dau înapoi în faţa 
baionetelor patriotice. 

Toţi cei care s-au refugiat în- această parte au 
găsit o neclintită ocrotire. 

Champ-de-Mars fu evacuat într-o clipă. Nu 
rămaseră acolo decit trupurile bărbaţilor, femeilor şi 
copiilor ucişi sau răniţi de această oribilă salvă a gărzii 
plătite, şi trupurile nefericiţilor fugari ciopiîrţiţi de 
săbiile dragonii or sau striviţi de cai. 

Şi totuşi, în mijlocul acestui măcel, fără să se 
sperie de prăbuşirea celor loviți de moarte, de 
gemetele răniților, patrioţii adună sub ploaia de 
gloanţe şi în bătaia gurilor de tun caietele cu 
semnături ale petiţiei care, după toate probabilitățile, 
au fost adăpostite în casa lui Santerre. 

Cine dăduse ordin să se tragă ? Nimeni n-a ştiut- 
o. Este unul din acele secrete ale istoriei care rămîn 
nelămurite, în pofida celor mai minuţioase cercetări. 
Nici cavalerescul La Fayette, nici onestul Bailly nu 
iubeau sîngele ; dealtfel, acest sînge i-a urmărit pînă în 
mormiînt. 

Popularitatea lor se înecă în aceeaşi zi. 

Cite victime au rămas pe cîmpul masacrului ? Nu 
se ştia, căci unii micşorară numărul, spre a reduce 
răspunderea primarului şi a generalului comandant ; 
iar alţii îl sporiră, spre a mări miînia poporului. 

După căderea nopţii, cadavrele au fost aruncate 
în Sena. Sena, complice oarbă, le rostogoli spre ocean. 
Oceanul le înghiţi. 

In zadar însă Bailly şi La Fayette au fost nu numai 
absolviţi, ci şi felicitaţi de Adunare ; în zadar ziarele 
constituţionale numiră această acţiune un „triumf al 
legii”. Acest triumf a fost stigmatizat aşa cum merită 
să fie toate zilele sîngeroase în care puterea ucide fără 

să lupte. Poporul, care le dă lucrurilor numele lor 
adevărat, numi acest triumf : Masacrul de la Champ- 
de-Mars. 

Capitolul 19 
DUPA MASACRU 


Să revenim la Paris şi să vedem puţin ce se 
petrece aici. 

Parisul a auzit focurile de armă, a tresărit. Dar 
Parisul nu ştia încă cine are dreptate. Simţea doar că 
fusese rănit şi că prin această rană curge sînge. 

Robespierre stătea în permanenţă la iacobini, ca 
un guvernator în fortăreaţa sa. Acolo era cu adevărat 
puternic. Dar, pentru moment, citadela populară era 
spartă şi toată lumea putea intra prin breşa făcută de 
retragerea lui Barnave, Duport şi Lameth. lacobinii 
trimiseră pe unul din ai lor după informaţii. 

În ce-i priveşte pe vecinii lor de la Feuillants, ei n- 
aveau nevoie să trimită după veşti. Erau informaţi din 
oră în oră, din minut în minut. Era partida lor cea care 
se juca şi ei erau pe cale s-o cîştige... 

A Trimisul iacobinilor se întoarse peste zece minute. 
li întîlnise pe fugari. Aceştia îi aruncaseră în obraz 
îngrozitoarea noutate : 

— La Fayette şi Bailly măcelăresc poporul ! (Nu 
toată lumea putuse auzi strigătele disperate ale lui 
Bailly, sau vedea pe La Fayette aruncîndu-se în faţa 
tunurilor.) 

lacobinii înţeleseră că cei de la Feuillants vor face 
să cadă asupra capului lor răspunderea provocării. Nu 
ieşise din clubul lor prima petiție ? E-adevărat că au re- 
tras-o, dar era evident că a doua era urmaşa primei. 

Li se făcu frică. 

Această figură palidă, această fantomă a virtuţii, 
această umbră a filozofiei lui Rousseau, care se numea 
Robespierre, din palidă deveni lividă. Prudentul 
deputat de Arras încercă să se eschiveze, dar nu 
reuşi : fu nevoit să rămînă şi să ia o hotărtîre. Hotărtîrea 
îi fu inspirată de frică. Societatea declară că nu 

recunoaşte tipăriturile false sau falsificate ce-i erau 
atribuite şi jură din nou credinţă Constituţiei şi 
supunere decretelor Adunării. 

Abia făcuse această declaraţie, că prin vechile 
coridoare ale iacobinilor se auzi un mare vuiet venind 
dinspre stradă. Vuietul consta din risete, huiduieli, 
ţipete, ameninţări şi cîntece. Cu urechea ciulită, 
iacobinii sperau că zarva va trece de uşa lor şi îşi va 
continua drumul înspre Palais-Royal. 

Cîtuşi de puţin ! Zgomotul se opri în faţa uşii 
joase şi întunecate ce dădea spre strada Saint-Honore 
şi, pentru a spori groaza care domnea, cîțiva dintre cei 
prezenţi exclamară : 

— Sînt gărzile plătite ce se înapoiază de la 
Champ-de- Mars ! Vor să dărime sediul cu lovituri de 
tun !... 

Din fericire, ca măsură de precauţie, la uşi 
fuseseră postați ca sentinele soldaţi. Acum fură închise 
repede toate intrările pentru a opri trupa de afară, 
furioasă şi îmbătată de sîngele vărsat, să-şi continue 
acţiunea. Apoi, iacobinii şi spectatorii ieşiră unul cîte 
unul. 

Robespierre ieşi şi el. Şovăi o clipă. Preferă să 
meargă în suburbia Saint-Honor€, spre a-i cere azil lui 
Pétion, care locuia acolo. De-abia făcuse cîţiva paşi în 
stradă şi cîţiva inşi începuseră să-şi spună : 

—- Robespierre!... II vezi pe Robespierre?... E 
Robespierre ! 

Femeile se opresc şi îşi împreunează mîinile 
femeile îl iubesc mult pe Robespierre, care, în toate 
discursurile sale, avea mare grije să scoată în evidenţă 
sensibilitatea inimii sale. 

— Cum, chiar el e acest scump domn 
Robespierre? 

— Da. 

— Unde îl vezi ? 

— Acolo, acolo... Îl vezi pe bărbatul acela mic de 
statură, zvelt şi bine pudrat, care se strecoară pe lîngă 
zid şi se fereşte, din modestie ? 

Robespierre nu se ferea din modestie, ci de frică. 
Dar cine ar fi îndrăznit să spună că virtuosul, 
incoruptibilul Robespierre, tribunul poporului se furişa 
de frică ? 

Un bărbat se duse să-l privească de-aproape, să 
vadă dacă era chiar el. Robespierre lăsă în jos pălăria, 
neşţiind cu ce gînd este privit. Bărbatul îl recunoscu. 

— Trăiască Robespierre ! strigă el. 

Robespierre ar fi preferat să aibă de-a face cu un 
duşman decit cu un asemenea prieten. 

— Robespierre ! strigă un altul şi mai fanatic. Tră- 
iască Robespierre ! Dacă este absolut necesar un rege, 
de ce să nu fie el? 

Dacă cineva blestema popularitatea, cu siguranţă 
că în acel moment Robespierre o făcea. 

Un imens cerc se formă în jurul său : voiau să-l 
poarte în triumf ! 

Aruncă peste ochelari, la dreapta şi la stînga, o 
privire înspăimîntată, căutînd vreo uşă deschisă, vreo 
alee întunecată, pe unde să fugă sau să se ascundă. 
Deodată se simţi apucat de braţ şi tras viguros într-o 
parte, pe cînd un glas cu un accent prietenesc îi 
spunea în şoaptă: 

— Veniţi ! 

Robespierre cedă impulsului, se lăsă dus, văzu o 
uşă închizîndu-se în urma sa şi se pomeni în dugheana 
unui tîmplar. 

Acest tîmplar era un bărbat între patruzeci şi doi, 
patruzeci şi cinci de ani. Lîngă el se afla soţia lui. În 
camera din fund, două fete frumoase, una de 
cincisprezece, cealaltă de optsprezece ani, pregăteau 
cina familiei. 

Robespierre era foarte palid şi părea să fie pe 
punctul de a leşina. 

— Léonore, spuse tîmplarul, adu un pahar de apă. 

Léonore, fiica cea mai mare, se apropie tremurînd 
toată, cu un pahar de apă în mînă. Poate că buzele 
austerului tribun au atins degetele domnişoarei 
Duplay... Căci Robespierre se afla la tîmplarul Duplay. 

Doamna Roland îl lăsă pe Robespierre, aflat în 
siguranţă la această excelentă familie Duplay, care va 
deveni mai tîrziu familia sa, pentru a intra la Tuileries 
pe urmele doctorului Gilbert. 

Regina aşteaptă şi de astă dată, dar nu pe 
Barnave ci pe Weber, pe care l-a trimis la Champ-de- 
Mars. El a văzut de pe dealurile Chaillot tot ce s-a 
întîmplat. 

Uşa se deschide.  Maria-Antoaneta întoarce 
repede privirea în această parte, dar în locul figurii 
cunoscute a austriacului — fratele ei de lapte — văzu 
apărînd chipul sever şi rece al doctorului Gilbert. 

Regina nu-l iubea pe acest regalist cu teorii 
constituţionale atit de hotărite, încît îl privea ca pe un 
republican, şi totuşi avea pentru el un oarecare 
respect. 

Zărindu-l, tresări. Nu-l mai văzuse din seara 
întoarcerii de la Varennes. 

— Dumneavoastră sînteţi, doctore ? murmură ea. 

Gilbert se înclină. 

— Da, doamnă, eu sînt.. Ştiu că îl aşteptaţi pe 
Weber, dar noutăţile ce vi le poate aduce eu le cunosc 
mai exact. El se afla pe acel mal al Senei unde nu se 
ucidea... In schimb eu mă găseam pe malul Senei unde 
se masacra... 

— Unde se masacra ? Dar ce s-a întîmplat, 
domnule, întrebă regina. 

— O mare nenorocire, doamnă. Partidul curtenilor 
a triumfat ! 

— Partidul curtenilor a triumfat ! Şi numiţi asta o 
nenorocire, domnule Gilbert ? 

— Da, fiindcă a triumfat printr-unul, din acele mij- 
loace îngrozitoare care îl supără pe învingător şi care, 
uneori, îl doboară alături de învins. 

— Dar ce s-a întîmplat ? 

— La Fayette şi Bailly au tras asupra poporului. 
Aşa că cei doi nu sînt în stare dea vă mai sluji în viitor. 

— De ce? 

— Fiindcă şi-au pierdut popularitatea. 

— Şi ce făcea această mulţime asupra căreia s-a 
tras ? 

— Semna o moţiune prin care se cerea decăderea 
din drepturi. 

— Acui? 

— A regelui. 

— Şi găsiţi că au greşit trăgînd asupra mulţimii ? 
întrebă regina, a cărei privire scînteia. 

— Cred că ar fi făcut mai bine s-o convingă decit 
să tragă în ea. 

— S-o convingă, de ce ? 

— De sinceritatea regelui. 

— Dar regele e sincer ! 

— Scuzaţi, doamnă. Sînt trei zile de cînd m-am 
despărţit de rege. Am încercat toată seara să-l fac să 
înţeleagă că adevărații săi duşmani sînt fraţii săi, 
domnul de Condé, emigranții. L-am rugat în genunchi 
pe rege să rupă orice relaţii cu ei şi să adopte cu 
sinceritate constituţia. Convins, cel puţin aşa am 
crezut, regele a avut bunătatea să-mi promită că a 
rupt relaţiile dintre el şi emigraţi. Dar, în spatele meu, 
regele a semnat şi v-a pus să semnaţi şi 
dumneavoastră o scrisoare către fratele său, Monsieur, 
în care îl însărcinează cu prerogativele sale pe lîngă 
împăratul Austriei şi regele Prusiei... 

Regina roşi ca un copil prins cu miţa-n sac. Dar un 
copil prins pe picior greşit lasă capul în jos. Ea, dimpo- 
trivă, se revoltă. 

— Duşmanii noştri au spioni pînă şi în cabinetul 
regelui ? 

-— Da, doamnă, răspunse calm Gilbert, şi de 
aceea orice demers al regelui este greşit şi periculos. 

— Dar, domnule, scrisoarea era scrisă în 
întregime de mîna regelui. După ce am semnat-o eu, a 
fost îndată împăturită şi sigilată de rege, apoi predată 
curierului care trebuia s-o ducă. 

— E-adevărat, doamnă. 

— Deci, curierul a fost arestat ? 

— Scrisoarea a fost citită. 

— Doar n-om fi înconjurați numai de trădători ? 

— Nu toţi oamenii sînt ca domnul conte de 
Charny! 

— Ce vreţi să spuneţi ? 

— Vreau să spun, doamnă, că una din prezicerile 
fatale care prevestesc pieirea regilor se înfăptuieşte 
cînd aceştia îndepărtează oameni pe care ar trebui să-i 
lege cu legături de fier de soarta lor. 

— Nu l-am îndepărtat pe domnul de Charny, 
spuse cu amărăciune regina, el singur s-a îndepărtat. 
Cînd regii sînt urmăriţi de nenoroc, nu mai există 
legături destul de strînse cu care să-şi ţină prietenii 
lîngă ei. 

Gilbert o privi pe regină şi clătină uşor din cap. 

— Nu-l calomniaţi pe domnul de Charny, doamnă, 
căci altfel sîngele fraţilor săi va striga din mormiînt că 
regina Franţei este ingrată ! 

— Domnule ! exclamă Maria-Antoaneta. 

— Oh ! Ştiţi foarte bine că în ziua în care vă va 
ameninţa un pericol real, domnul Charny va fi la postul 
său. 

Regina plecă privirea. 

— In sfîrşit, spuse ea cu nerăbdare, bănuiesc că 
n-aţi venit să-mi vorbiţi despre domnul de Charny ? 

— Nu, doamnă, dar ideile sînt uneori ca şi eveni- 
mentele, ele se înlănţuiesc prin fire invizibile şi astfel 

sînt scoase deodată la lumină, cînd ar trebui să rămînă 
ascunse în întunecimea inimii... Nu, am venit să-i vor- 
besc reginei. Scuzaţi-mă dacă, fără să vreau, m-am 
adresat femeii, dar iată-mă gata să-mi repar greşeala. 

— Şi ce vreţi să-i spuneţi reginei, domnule ? 

— Voiam să-i deschid ochii asupra situaţiei sale, a 
Franţei şi a Europei. Voiam să-i spun : doamnă, puneţi 
în joc fericirea sau dezastrul întregii lumi. Aţi pierdut 
prima manşă la 6 octombrie. Aţi cîştigat-o, cel puţin 
după părerea curtenilor dumneavoastră, pe a doua. De 
mîine o veţi începe, cum se spune, pe cea decisivă. 
Dacă o pierdeţi, odată cu ea pierdeţi tronul, libertatea 
şi poate chiar viaţa. 

— Şi, spuse regina ridicîndu-se brusc, credeţi, 
domnule, că vom da înapoi în faţa unei asemenea 
primejdii ?... 

— Ştiu că regele e curajos. Este nepotul lui Henric 
al IV-lea. Ştiu că regina este eroică. Este fiica Mariei- 
Tereza. Nu voi încerca niciodată cu ei altă metodă 
decit cea a convingerii. Din nenorocire, mă îndoiesc că 
voi putea să transmit vreodată regelui şi reginei 
convingerea din sufletul meu. 

— Atunci de ce faceţi un asemenea efort dacă-l 
socotiți inutil ? 

— Ca să-mi fac datoria, doamnă... Credeţi-mă, e 
plăcut să-ţi spui la fiecare efort pe care-l faci, cînd 
trăieşti vremuri furtunoase ca ale noastre, că „este o 
datorie pe care o împlineşti !” — chiar dacă efortul 
făcut nu dă roade. 

Regina îl privi pe Gilbert drept în faţă. 

— Inainte de toate, domnule, spuse ea, credeţi că 
regele mai poate fi salvat ? 

— Cred. 

— Dar monarhia ? 

— Sper. 

— Ei bine, domnule, spuse regina cu un trist şi 
adînc suspin, sînteţi mai fericit decît mine. Eu cred că 

şi unul şi altul sînt pierduţi şi mă zbat singură spre a fi 
cu conştiinţa împăcată. 

— Da, doamnă, înţeleg asta, fiindcă 
dumneavoastră vreţi o monarhie despotică şi un rege 
absolutist. Ca un avar care nu ştie să-şi sacrifice o 
parte din avere chiar la vederea unui liman dispus să-i 
înapoieze mai mult decît ar pierde într-un naufragiu, şi 
care vrea să-şi păstreze toate comorile, aşa şi 
dumneavoastră vă veţi îneca împreună cu ale 
dumneavoastră, tîrită de greutatea lor...Daţi furtunii 
partea ce i se cuvine, aruncaţi în adîncuri întregul 
trecut, dacă trebuie, şi înotaţi spre viitor ! 

— A arunca trecutul în adîncuri înseamnă a rupe 
legăturile cu toţi regii Europei. 

— Da, însă înseamnă a vă alia cu poporul francez. 

— Poporul francez este duşmanul nostru! spuse 
Maria-Antoaneta. 

— Fiindcă l-aţi învăţat să se îndoiască de dumnea- 
voastră. 

— Poporul francez nu poate lupta împotriva unei 
coaliţii europene. 

— Vă asigur că poporul francez ar cuceri Europa 
dacă ar avea în fruntea sa un rege care ar dori cu 
sinceritate Constituţia. 

— E necesară o armată de un milion de oameni 
pentru aşa ceva. 

— Nu se cucereşte Europa cu un milion de 
oameni, doamnă, ea se cucereşte cu o idee... Infigeţi 
pe Rin şi pe Alpi două drapele tricolore cu cuvintele : 
„Război tiranilor ! Libertate popoarelor !” şi Europa va 
fi cucerită. 

— Credeţi-mă, domnule, sînt momente în care 
înclin să cred că cei mai înţelepţi devin nebuni ! 

—Ah ! doamnă, doamnă, chiar nu ştiţi ce 
înseamnă azi Franţa în ochii naţiunilor ? Cu cîteva 
crime individuale, cu cîteva excese locale, care nu-i 
pătează însă veşmintul alb, care nu-i murdăresc 

mîinile curate, această Franţă este fecioara libertăţii. 
Toată lumea o îndrăgeşte. Din Ţările-de-Jos, de pe Rin, 
din Italia, milioane de glasuri o invocă ! Nu are de 
făcut decît un pas pşste graniţă şi popoarele o vor 
aştepta în genunchi. Franţa, care vine cu mîinile pline 
de libertate, nu mai este o naţiune : ea este justiţia 
imuabilă ! Este națiunea veşnică !... Oh ! doamnă, 
doamnă, profitaţi de faptul că n-a început încă să fie 
violentă, căci, dacă aşteptaţi prea mult, mîinile ce le 
întinde asupra lumii. Franţa le va întoarce împotriva ei 
însăşi... Dar Belgia, dar Germania, dar ltalia ? Ele 
urmăresc fiecare mişcare a ei cu priviri pline de 
dragoste şi bucurie: Belgia îi spune : „Vino !” Germania 
îi spune : „Te aştept !” Italia îi spune: „Salvează-mă !” 
In nordul nordului, o mînă necunoscută a scris pe 
biroul regelui Gustav : „Nu vom porni război împotriva 
Franţei !” Dealtfel, doamnă, nici unul dintre aceşti regi 
pe care-i chemaţi în ajutorul dumneavoastră nu este 
dispus să ne declare război. Două imperii ne urăsc 
profund. Cînd spun două imperii vreau să spun o 
împărăteasă şi un prim-ministru, Ecaterina a l-a şi 
domnul Pitt. Dar ei sînt neputincioşi împotriva noastră, 
cel puţin acum. Ecaterina a l-a ţine Turcia sub o labă 
şi Polonia sub cealaltă. Va avea nevoie de cel puţin 
doi-trei ani s-o supună pe prima şi s-o înghită pe a 
doua. Ea îi împinge pe germani spre noi ; le oferă 
Franţa ; îl face de ris pe fratele dumneavoastră, 


Leopold, pentru inacţiunea lui ; i-l arată pe regele Pru- 
siei, care invadează Olanda pentru o simplă neplăcere 
pricinuită sorei sale, şi-i spune : „Atacă !...” Dar fratele 


dumneavoastră stă pe loc. Domnul Pitt înghite în mo- 
mentul de faţă India. El seamănă cu şarpele boa : obo- 
sitoarea digestie îl toropeşte. Dacă aşteptăm să ispră- 
vească, ne va ataca la rîndul său, nu printr-un război 
dinafară, ci printr-un război civil... Ştiu că aveţi o 
teamă de moarte de acest Pitt. Vreţi un mijloc să-l 
loviți drept în inimă ? Faceţi din Franţa o republică cu 

un rege ! Dar în loc să acţionaţi astfel, ce faceţi 
dumneavoastră, doamnă ? Ce face prietena 
dumneavoastră, prinţesa de Lamballe ? Ea-i spune 
Angliei, unde vă reprezintă, că singura ambiţie a 
Franţei este să ajungă să aplice marea Cartă : că 
Revoluţia franceză, manevrată şi frînată de rege, va 
merge de-a-ndărătelea ! Şi ce răspunde Pitt la aceste 
avansuri ? Că nu va îngădui ca Franţa să devină 
republică ; că va salva monarhia. Dar toate 
dezmierdările, toate stăruinţele, toate rugăminţile 
doamnei de Lamballe nu l-au putut face să promită că- 
I| va salva pe rege. Căci pe acesta îl urăşte ! Nu este 
oare Ludovic al XVI-lea, regele constituţional, regele 
filozof, cel care i-a disputat India şi i-a smuls America? 
Da, Ludovic al XVI-lea! Dar Pitt nu doreşte decit un 
singur lucru : ca istoria să facă din Ludovic un personaj 
asemănător lui Carol |! 

— Domnule! Domnule! exclamă regina 
înspăimîntată, dar cine vă dezvăluie toate aceste 
lucruri? 

— Aceiaşi oameni care-mi spun conţinutul 
scrisorilor pe care le scrie Majestatea Voastră. 

— Aşadar, nu mai putem avea nici un gînd care 
să ne aparţină ? 

— V-am spus, doamnă, că regii Europei sînt prinşi 
într-o reţea invizibilă, în care cei ce ar vrea să reziste 
se zbat cu totul inutil. Nu mai rezistaţi, doamnă. Aşeza- 
ţi-vă în fruntea ideilor pe care încercaţi să le trageţi 
înapoi şi reţeaua va deveni o armură iar pumnalele 
nevăzute, care vă ameninţă, vor deveni săbii gata să-i 
lovească pe duşmanii dumneavoastră ! 

— Dar cei pe care-i numiţi duşmanii noştri, 
domnule, uitaţi mereu că sînt regi, fraţii noştri ? 

— Eh ! doamnă, numiţi-i pe francezi o singură 
dată copiii dumneavoastră şi veţi vedea atunci cît de 
puţin reprezintă aceşti fraţi faţă de politică şi 
diplomaţie ! Dealtfel, toţi aceşti regi, toţi aceşti prinți 

nu vi se par însemnați cu pecetea fatală, cu pecetea 
nebuniei ? Să începem cu fratele dumneavoastră 
Leopold, îmbătrînit la patruzeci şi patru de ani, cu 
haremul său toscan transportat la Viena, stimulîndu-şi 
facultăţile muribunde prin excitante ucigătoare ce şi le 
prepară el însuşi... Priviţi-l pe Frederic. Priviţi-l pe 
Gustav : unul care a murit, celălalt care va muri fără 
urmaşi, deoarece toţi ştiu că moştenitorul regal al 
Suediei este fiul lui Monk şi nu al lui Gustav... Priviţi-l 
pe regele Portugaliei, cu ale sale trei sute de 
călugăriţe... Priviţi-l pe regele Saxoniei cu cei trei sute 
cincizeci şi patru de bastarzi... Priviţi-o pe Ecaterina, 
pe care nici un taur n-ar putea-o satisface, şi care are 
drept amanți trei armate !... Oh ! doamnă, doamnă, nu 
vă daţi seama că toţi aceşti regi şi toate aceste regine 
merg spre prăpastie, spre abis, spre sinucidere, şi că 
dumneavoastră de aţi vrea, în loc să mergeţi ca şi ei 
spre sinucidere, spre prăpastie, aţi putea merge spre 
împărăţia lumii, spre monarhia universală ? 

— De ce nu-i spuneţi toate astea regelui, domnule 
Gilbert ? întrebă regina zguduită. 

— Eh ! sigur că i le spun, Dumnezeule ! Dar cum 
dumneavoastră îi aveţi pe ai dumneavoastră, îşi are şi 
el inspiratori de rea-credinţă care desfac tot ce fac eu. 

Apoi, cu o profundă melancolie, adăugă : 

— Dumneavoastră v-aţi folosit de Mirabeau, vă 
folosiţi de Barnave ; mă veţi folosi şi pe mine, şi cu 
asta totul se va isprăvi ! 

— Domnule Gilbert, spuse regina, aşteptaţi-mă 
aici... Intru pentru o clipă la rege şi mă înapoiez. 

Gilbert se înclină. Regina trecu prin faţa lui şi ieşi 
pe uşa ce ducea spre apartamentele regelui. 

Doctorul aşteptă zece minute, un sfert de oră, o 
jumătate de oră. In cele din urmă, o uşă se deschise, 
dar din partea opusă celeia prin care ieşise regina. 

Era un lacheu care, după ce privi în toate părţile, 
se apropie de Gilbert, îi făcu semn, îi predă o scrisoare 
şi se îndepărtă. 

Gilbert deschise scrisoarea şi citi : 


Îți pierzi timpul, Gilbert: în acest moment regina 
şi regele îl ascultă pe domnul de Breteuil, venit de la 
Viena, care le aduce următorul plan politic : 

„Procedaţți cu Barnave, ca şi cu Mirabeau 
ciştigaţi timp, juraţi pe constituție, aplicați-o punct cu 
punct, pentru a demonstra că e inaplicabilă. Franţa se 
va domoli, se va plictisi. Francezii sînt uşuratici, va 
apărea vreo nouă modă, şi libertatea se va trece. 

Dacă totuşi libertatea nu se demodează, oricum 
se va cîştiga un an, iar într-un an vom fi gata de 
război.” 

Lasă-i deci pe cei doi condamnati, care încă mai 
sint numiti în deridere rege şi regină, şi du-te fără să 
pierzi o clipă la spitalul Gros-Caillou. Vei găsi acolo un 
muribund, mai puțin bolnav decit ei, căci pe acest 
muribund poate îl vei mai putea salva, în timp ce ei, 
fără să-i poti salva, te vor tir în prăbuşirea lor ! 


Biletul n-avea semnătură, dar Gilbert recunoscu 
scrisul lui Cagliostro. 

In acest moment intră doamna Campan. De astă 
dată pe uşa reginei. Ea îi înmînă lui Gilbert un mic bilet 
conceput în următorii termeni : 


Regele îl roagă pe domnul Gilbert să-i prezinte în 
scris întregul plan politic expus reginei. 

Reținută de treburi importante, regina are 
regretul să nu poată reveni la domnul Gilbert. Este 
deci inutil să mai aştepte. 


Gilbert citi, rămase o clipă îngîndurat şi, clătinînd 
din cap, murmură : 

— Smintiţii ! 

— N-aveţi nimic de comunicat Majestăţilor Lor, 
domnule ? întrebă doamna Campan. 

Gilbert dădu femeii scrisoarea nesemnată primită 
mat înainte. 

— lată răspunsul meu, spuse el. 

Şi ieşi. 

„Capitolul 20_ 
S-A ISPRAVIT CU STAPINUL! S-A 
ISPRAVIT CU STAPINA! 


Înainte de a-l urma pe Gilbert la spitalul Gros- 
Caillou, unde era chemat să dea ajutor unui rănit 
necunoscut, recomandat de Cagliostro, să aruncăm o 
ultimă privire asupra Adunării, care urmează să fie 
dizolvată. 

Am văzut primejdia prin care a trecut Robespierre 
şi ştim cum a scăpat din ea, graţie intervenţiei 
timplarului Duplay. In timp ce el cinează în familie, 
într-o sufragerie care dă spre curte, împreună cu soţul, 
soţia şi cele două fete — prietenii lui, informaţi de 
pericolul la care a fost expus, îşi fac griji pentru el ! 
Mai ales doamna Roland. Femeie devotată, ea uită că 
a fost văzută şi recunoscută pe Champ-de-Mars şi că e 
în primejdie ca şi ceilalţi, începe prin a-i aduce la ea 
acasă pe Robert şi pe domnişoara de K&ralio. Apoi, 
cum i se spune că Adunarea pregăteşte chiar în 
această seară un act de acuzare împotriva lui 
Robespierre, se duce să-l prevină şi, negăsindu-l 
acasă, revine la Buzot. 

Buzot este unul dintre admiratorii doamnei 
Roland. Ea ştie cîtă influenţă are asupra lui şi de aceea 
i se şi adresează. 

Buzot trimite de îndată vorbă lui Gregoire. Dacă 
Robespierre va fi atacat la clubul Feuillants, Gregoire îi 
va apăra acolo. Dacă Robespierre e atacat în Adunare, 
el, Buzot, îl va apăra aici. E cu atît mai meritoriu din 
partea lui, cu cît nu-l prea are la inimă pe Robespierre. 

Grégoire se duse deci la Feuillants şi Buzot la 
Adunare. Nici nu se pusese chestiunea ca Robespierre 
sau altul să fie acuzat. Deputaţii Adunării, ca şi cei de 
la Feuillants, erau înspăimîntaţi de propria lor victorie, 

consternaţi de pasul sîngeros făcut în folosul 
regaliştilor. 

A doua zi, Adunarea ascultă dublul raport al 
primarului Parisului şi al comandamentului gărzii 
naţionale. Toată lumea avea interes să fie minţită şi, 
astfel, comedia a fost uşor de jucat. 

Comandantul şi primarul au vorbit despre imensa 
dezordine pe care au fost nevoiţi s-o înăbuşe ; despre 
omul spînzurat de dimineaţă şi despre împuşcăturile 
de seară, despre pericolul ce-l ameninţase pe rege, 
Adunarea, societatea întreagă, pericol care, o ştiau 
mai bine ca oricine, nici nu existase. 

Adunarea le-a mulţumit pentru energia pe care 
niciodată nu intenţionaseră s-o cheltuiască, i-a felicitat 
pentru o victorie pe care fiecare dintre ei o deplingea 
în fundul sufletului şi a mulţumit Cerului, care 
îngăduise să fie zdrobiţi dintr-o singură lovitură şi 
insurecția şi insurgenții. 

Dacă i-ai fi ascultat pe cei felicitaţi şi pe cei care 
felicitau ai fi putut crede că Revoluţia era terminată. 

Dar Revoluţia abia începea ! 

In timpul acesta, vechii iacobini, judecînd ziua de 
mîine după cea de ieri, se credeau hăituiţi, atacați, 
urmăriţi şi se pregăteau să se facă iertaţi pentru forţa 
lor efectivă printr-o umilinţă simulată. Tremurînd încă 
pentru faptul de a fi fost propus ca rege în locul lui 
Ludovic al XVI-lea, Robespierre redacta o adresă în 
numele celor prezenţi şi al celor absenţi. 

In această adresă el îi mulțumea Adunării pentru 
eforturile sale generoase, pentru înțelepciunea sa, 
pentru fermitatea sa, pentru vigilenta sa, pentru 
echitatea sa imparțială şi incoruptibilă. 

Cum să nu fi prins curaj cei de la Feuillants şi să 
nu se fi crezut atotputernici, văzînd această umilinţă a 
duşmanilor lor? O clipa ei se socotiră nu numai stăpiîni 
ai Parisului, dar chiar ai Franţei întregi. 

Vai ! Cei de la Feuillants nu înţeleseseră situaţia : 
despărţindu-se de iacobini, ei au făcut pur şi simplu o 
nouă Adunare, o înlocuire a celei dintii. 

In loc de una, poporul avea două Camere 
burgheze. Şi nu asta dorea. 

Poporul voia o Cameră populară, care să fie nu 
aliata, ci adversara Adunării Naţionale, care să n-o 
ajute pe prima să reconstituie monarhia, ci s-o 
determine s-o distrugă. 

Feuillanţii nu răspundeau deci nicicum spiritului 
poporului. De aceea poporul îi abandonă şi ei îşi 
pierdură popularitatea. 

In iulie existau patru sute de societăţi în ţară, 
dintre care trei sute corespondau şi cu feuillanţii şi cu 
iacobinii, iar o sută numai cu aceştia din urmă. 

Din iulie pînă în septembrie se mai înfiinţară alte 
şase sute de societăţi, dintre care nici una nu mai 
coresponda cu grupul celor de la Feuillants. Şi, pe 
măsură ce puterea celor de la Feuillants scădea, 
iacobinii se recon- stituiau sub conducerea lui 
Robespierre. El începea să fie omul cel mai popular din 
Franţa. 

Prevestirea făcută de Cagliostro lui Gilbert în 
privinţa micului avocat din Arras se împlinea. 

Intre timp se apropia ceasul în care avea să sune 
sfîrşitul Adunării Naţionale. 

După ce votase de trei mii de ori, Adunarea reuşi 
în sfîrşit să termine revizuirea Constituţiei. Această 
Constituţie era o cuşcă de fier în care, aproape fără să 
vrea, aproape fără să ştie, îi închisese pe rege. 
Adunarea aurise gratiile cuştii, dar, pînă la urmă, 
aurite cum erau, gratiile tot nu puteau ascunde 
închisoarea. 

In fond, voinţa regală devenise neputincioasă. Era 
o roată care primea mişcarea în loc s-o imprime. 
Intreaga rezistenţă a lui Ludovic al XVI-lea rămînea în 
veto-ul său, care suspenda pe timp de trei ani 

decretele date, dacă aceste decrete nu-i conveneau 
regelui. Atunci roata înceta să se învirtească şi, prin 
nemişcarea sa, oprea întreaga maşinărie. 

Totuşi, ziua în care regele trebuia să jure pe 
Constituţie se apropia. 

Anglia şi emigranții îi scriau regelui : 


Muriţi dacă e nevoie, dar nu vă înjosiți jurind ! 
Leopold şi Barnave spuneau : 
Juraţți oricum : va rezista cine poate. 


În cele din urmă, regele limpezi problema prin 
fraza de mai jos : 


Declar că nu văd în Constituţie mijloace suficiente 
de acțiune şi unitate ; dar, fiindcă opiniile sînt diferite 
asupra acestui subiect, consimt ca experiența să 
rămînă singurul judecător. 


Rămînea de văzut în ce loc să-i fie prezentată 
regelui Constituţia spre acceptare : la Tuileries, sau la 
Adunare ? Regele rezolvă repede dilema, anunţind că 
va jura pe Constituţie acolo unde aceasta a fost votată. 

Ziua fixată de rege era 13 septembrie. 

Adunarea primi comunicarea cu aplauze 
unanime. 

Regele venea la ea ! 

Intr-un elan de entuziasm, La Fayette se ridică şi 
ceru o amnistie generală pentru cei acuzaţi a fi favori- 
zat fuga regelui. 

Adunarea votă amnistia prin aclamații. 

Fu numită o delegaţie de şaizeci de membri, care 
să-i mulţumească regelui pentru scrisoare. Ministrul 
Justiţiei se ridică şi alergă la rege să-i anunţe venirea 
delegaţiei. 

Preşedintele Adunării era domnul de Malouet, un 
regalist pursînge. Totuşi, el se crezu obligat să pună în 
deliberare dacă Adunarea va rămîne în picioare sau va 
sta jos în timpul cît regele va pronunţa jurămiîntul. 

— Va sta jos ! Va sta jos ! se striga din toate 
părţile. 

— Şi regele ? întrebă domnul Malouet. 

— În picioare şi cu capul descoperit! strigă un 
glas. 

Întreaga Adunare tresări. 

Cine rostise aceste cuvinte ? Porniseră din sală, 
sau din tribune ? Nu contează ! Aveau o asemenea 
forţă încît preşedintele fu nevoit să le răspundă. 

— Domnilor, nu există împrejurare în care 
națiunea adunată în prezenţa regelui să nu-l 
recunoască drept şeful ei. Dacă regele depune 
jurămîntul în picioare, cer Adunării să-l asculte în 
aceeaşi poziţie ! 

A doua zi după această discuţie regele trebuia să 
depună jurămiîntul. Sala era plină. Tribunele erau tixite 
de spectatori. 

La prînz a fost anunţată sosirea regelui. 

Regele vorbi în picioare. Adunarea îl ascultă în 
picioare. Apoi, după rostirea discursului, a fost semnat 
actul constituţional şi toată lumea se aşeză. 

Atunci, preşedintele — de data asta era Thouret 
— se ridică pentru a-şi rosti discursul, dar, după 
primele două-trei fraze, văzînd că regele nu se ridică, 
se aşeză şi el. 

Această acţiune iscă aplauze în tribune. 

La aceste aplauze repetate regele nu se putu 
stăpîni să nu pălească. Scoase batista din buzunar şi 
îşi şterse sudoarea care-i şiroi a pe frunte. 

Regina asista la şedinţă într-o lojă particulară. Ea 
nu mai putu îndura, se ridică, ieşi trîntind uşa şi ceru 
să fie dusă înapoi la Tuileries. 

Regele sosi acolo peste o jumătate de oră. 

— Unde e regina ? întrebă el de îndată. 

| se spuse unde se afla regina. 

— Oh ! Sire, spuse aceasta văzînd în ce stare se 
găseşte, ce s-a mai întîmplat ? 

Fără să răspundă, regele se trînti într-un fotoliu şi 
izbucni în lacrimi. 

— Oh ! Doamnă, doamnă ! exclamă el, de ce aţi 
asistat la această şedinţă ? De ce a trebuit să fiţi 
martoră la umilirea mea ? Pentru asta v-am făcut să 
veniţi în Franţa ? 

O asemenea explozie din partea lui Ludovic al 
XVI-lea era cu atît mai dureroasă cu cit era rară. 
Regina nu se mai putu stăpiîni şi, alergînd spre rege, se 
lăsă în genunchi la picioarele lui. 

In acest moment, zgomotul unei uşi ce se 
deschidea o făcu să se întoarcă. Era doamna Campan 
care intra. 

Regina întinse braţele spre ea. 

— Oh ! lăsaţi-ne, Campan, lăsaţi-ne ! 

După o jumătate de oră regina însăşi o chemă pe 
doamna Campan. 

— Campan, spuse ea, duceţi această scrisoare 
domnului de Malden. Este adresată fratelui meu 
Leopold. Domnul de Malden să plece de îndată la 
Viena. Scrisoarea trebuie să ajungă înainte de a se afla 
ce s-a întîmplat azi... 

Doamna Campan luă scrisoarea şi ieşi. Două ore 
mai tîrziu, domnul de Malden plecă spre Viena. 

În aceeaşi seară, tot Parisul strălucea de 
iluminaţii. Se dădeau spectacole la diferite teatre. intii 
la operă, apoi, la Comedia Franceză, apoi la Théâtre 
des Italiens. 

La Operă şi la Comedia Franceză sala era 
„pregătită”, şi regele şi regina au fost primiţi cu 
aclamații unanime. Dar, cînd organizatorii au vrut să ia 
aceleaşi măsuri şi la Théâtre des Italiens, s-au trezit că 
întîrziaseră : toate locurile de la parter erau vîndute. 

Au înţeles că se vor produce tulburări, şi teama s- 
a transformat în certitudine cînd au văzut primele 
rînduri ocupate de Danton, Camille Desmoulins, 
Legendre, San terre. In momentul în care regina intră 
în loja sa, galeriile încercară să aplaude. 

Parterul fluieră. 

Regina îşi cufundă cu groază privirea în acest soi 
de crater larg deschis în faţa sa : ea văzu, ca printr-o 
văpaie, ochi plini de miînie şi de ameninţare. 

Nu cunoştea la faţă pe nici unul din aceşti 
oameni, pe unii nici după nume. 

„Ce le-am făcut, Dumnezeule ? se întrebă ea 
încercînd să-şi ascundă tulburarea printr-un suris. Şi de 
ce mă detestă atît de mult ?” 

Deodată privirea i se opri cu groază asupra unui 
bărbat, care stătea în picioare, sprijinit de una dintre 
coloanele ce susțineau galeria. Acest bărbat o privea 
cu o înspăimîntătoare fixitate. 

Era omul de la castelul Tavernay, omul de la 
Sevres, omul din grădina Tuileries, era bărbatul care 
rostea cuvinte amenințătoare şi care acţiona misterios 
şi îngrozitor ! Ochii lui o fascinau într-atiît pe regină, 
încît nu-şi mai putea muta privirea de la el. 

Spectacolul începu : regina făcu un efort şi reuşi 
să-şi îndrepte capul şi să privească scena. 

Se juca Evenimente neprevăzute de Gretry. 

Domnişoara Dugazon, femeie încîntătoare, avea 
de cîntat un duet cu tenorul, şi în acest duet se spunea 
versul : 


Oh ! cum îmi iubesc stăpina ! 
Curajoasă, cîntăreaţa înaintă pînă la marginea din 
faţă a scenei, ridică ochii şi braţele spre regină şi 


aruncă nefasta provocare. 
Regina înţelese că venea furtuna. 

Se întoarse înspăimîntată, şi ochii i se opriră invo- 
luntar pe omul sprijinit de coloană. 

Ea crezu că-l vede făcînd un semn de comandă 
căruia i se supune tot parterul. 

Intr-adevăr, ca un singur glas, parterul strigă : 

— S-a isprăvit cu stăpînul ! S-a isprăvit cu 
stăpîna! Libertate ! 

Dar, la acest strigăt, lojile şi galeria răspunseră : 

— Trăiască regele ! Trăiască regina ! Trăiască în 
veci stăpînul şi stăpîna noastră ! 

— Fără stăpiîn ! Fără stăpiînă ! Libertate ! Libertate 
! Libertate ! urlă din nou parterul. 

Şi lupta începu. 

Regina scoase un țipăt de groază şi închise ochii. 
Nu mai avea putere să privească acest demon care 
părea regele dezordinii, spiritul distrugerii. 

În aceeaşi clipă, ofiţerii din garda naţională o 
înconjurară făcîndu-i un parapet din trupurile lor şi 
scoţind-o apoi din sală. Dar în coridoare continua s-o 
urmărească strigătul : 

— Fără stăpiîn ! Fără stăpînă ! Fără rege ! Fără 
regină ! 

Au dus-o leşinată în trăsură. 

A fost ultima oară cînd regina s-a mai dus la un 
spectacol. 

La 30 septembrie, Adunarea constituantă declară, 
prin glasul preşedintelui său Throuet, că îşi îndeplinise 
misiunea şi îşi încheie lucrările. 

lată în cîteva rînduri rezultatul acestor lucrări, 
care au durat doi ani şi patru luni : 

Dezorganizarea completă a monarhiei ; 

Organizarea puterii populare ; 

Anularea tuturor privilegiilor nobiliare şi 
ecleziastice ; 

O mie două sute de milioane de asignate decrete; 

Ipotecarea bunurilor naționale ; 

Recunoaşterea libertății cultelor ; 

Abolirea legămintelor monahale ; 

Desființarea mandatelor de arestare provenite de 
la rege; 

Stabilirea egalităţii impozitelor ; 

Suprimarea vămilor interioare ; 

instituirea gărzii naţionale ; 

În sfîrşit, votarea constituţiei şi supunerea ei 
aprobării regelui. 

Ar fi trebuit să ai previziuni prea triste ca să crezi 
— rege sau regină a Franţei — că ar trebui să te temi 
mai mult de noua Adunare ce urma să se întrunească 
decît de aceea care tocmai se dizolvase. 

Capitolul 21 
BARNAVE IŞI IA RAMAS BUN 


La 2 octombrie, adică a treia zi după dizolvarea 
Constituantei, la ora cînd de obicei o vedea pe regină, 
Barnave era introdus nu în mezaninul doamnei 
Campan, ci în camera numită marele cabinet. 

Chiar în seara în care regele jurase pe Constituţie, 
sentinelele şi aghiotanţii lui La Fayette dispărură din 
interiorul castelului. Şi dacă regele nu redevenise 
puternic, redevenise cel puţin liber. 

Era o uşoară compensație pentru umilirea de care 
am văzut că s-a plins atit de amar reginei. 

Fără să fie primit public şi cu tot ceremonialul 
unei audienţe solemne, Barnave nu mai era de astă 
dată supus precauţiilor cerute pînă acum de prezenţa 
sa la Tuileries. 

Era foarte palid şi părea deosebit de trist. 
Tristeţea şi paloarea sa atraseră atenţia reginei. Ea îl 
primi în picioare. 

— Ei bine, domnule Barnave, iată-vă mulţumit. 
Regele v-a urmat sfatul, a jurat pe Constituţie ! 

— Regina este foarte generoasă spunîndu-mi că 
regele mi-a urmat sfatul... Dacă acest sfat n-ar fi fost 
în acelaşi timp şi cel al împăratului Leopold şi al 
prinţului de Kaunitz, poate că Majestatea Sa ar fi ezitat 
mai mult să accepte singurul act care, totuşi, l-ar fi 
putut salva pe rege, dacă regele ar putea fi... 

Barnave se opri. 

— Dacă ar putea fi salvat... nu-i aşa, domnule ? 
reluă regina abordînd problema direct, cu acel curaj şi, 
am putea adăuga, cu acea îndrăzneală care-i era 
proprie. 

— Să mă ferească Dumnezeu, doamnă, să mă fac 
profetul unor asemenea nenorociri ! Şi totuşi, fiind 
gata să părăsesc Parisul, gata să mă îndepărtez pentru 

totdeauna de regină, n-aş vrea nici s-o fac pe 
Majestatea Sa să piardă orice speranţa, nici să-i las 
prea multe iluzii. 

— Părăsiţi Parisul, domnule Barnave ? Vă 
îndepărtați de mine ? 

— Lucrările Adunării, al cărei membru am fost, s- 
au terminat, doamnă, şi cum Adunarea a hotărît că nici 
un constituant nu va putea face parte din Adunarea 
Legislativă, nu am nici un motiv să rămîn la Paris. 

— Nici chiar acela de a ne fi util, domnule 
Barnave? 

Barnave zîmbi trist. 

— Nici chiar acela de a vă fi util, doamnă, căci 
începînd de azi, mai bine zis de alaltăieri, nu vă mai 
pot fi folositor la nimic. 

— Oh ! domnule, spuse regina, vă atribuiţi prea 
puţine calităţi. 

— Vai ! doamnă, mă judec şi mă găsesc slab... Mă 
cîntăresc şi mă găsesc uşor... Ceea ce făcea forţa mea 
— pe care am oferit-o monarhiei spre a se sluji de ea 
ca de o pîrghie — era influenţa ce o aveam în 
Adunarea Naţională, alegerea mea la iacobini, în 
sfîrşit, popularitatea mea, cîştigată cu atita trudă. Dar 
Adunarea e dizolvată, iacobinii au devenit feuillanţi, şi 
mi-e teamă că feuillanţii au mizat pe o carte proastă 
despărţindu-se de iacobini. lar popularitatea mea e 
pierdută !... 

Barnave zimbi şi mai trist decît prima dată. 

— Totuşi nu veţi pleca, nu-i aşa, domnule 
Barnave? 

— Desigur, dacă regina îmi ordonă să rămîn, voi 
rămîne. Dar dacă rămîn, ştiţi ce se va întîmpla, 
doamnă? In loc să fiu pur şi simplu slab, voi deveni 
trădător ! 

— Cum se poate aşa ceva, domnule ? spuse 
regina uşor jignită. Explicaţi-vă, nu vă înţeleg. 

— Îmi permite regina să-i prezint nu numai 
situaţia în care se găseşte acum ci, mai ales, aceea în 
care se va găsi ? 

-— Spuneţi, domnule. Sînt obişnuită să sondez 
prăpăstiile şi, dacă mi-ar fi teamă de ameţeală, m-aş fi 
prăbuşit de multă vreme. 

— Poate regina priveşte Adunarea care se retrage 
ca pe duşmanul ei ? 

— Să facem deosebirile necesare, domnule 
Barnave. In această Adunare am avut şi prieteni. Nu 
veţi nega însă că majoritatea Adunării era ostilă 
monarhiei. 

— Doamnă, reluă Barnave, Adunarea n-a făcut 
decît un mic act de ostilitate la adresa dumneavoastră 
şi a regelui, în ziua în care a decretat că nici unul 
dintre membrii săi nu va putea face parte din 
Legislativă. 

— Nu vă prea înţeleg, domnule. Explicaţi-mi, 
spuse regina cu un zimbet de îndoială. 

— E foarte simplu : ea a smuls scutul din braţul 
prietenilor dumneavoastră. 

— Şi în oarecare măsură, pare-mi-se, sabia din 
mîinile duşmanilor mei. 

— Vai ! doamnă, vă înşelaţi ! Lovitura vine de la 
Robespierre, şi este îngrozitoare, ca tot ce vine de la 
acest om. Mai întîi, în ce priveşte noua Adunare, el ne 
aruncă în necunoscut. Cu constituanta, ştiam pe cine 
trebuie să combatem, cu cine ne vom înfrunta. Cu 
Legislativa trebuie făcut un studiu complet nou. Apoi, 
reţineţi bine asta, doamnă, propunînd ca nici unul 
dintre noi să nu fie reales, Robespierre a vrut să pună 
Franţa în faţa acestei alternative : fie să ia oameni cu 
obîrşie superioară nouă, fie cu obirşie inferioară nouă. 
Deasupra noastră nu există nimic : emigrația a 
dezorganizat totul. Şi, presupunînd că nobilimea ar fi 
rămas în Franţa, este sigur că nu printre nobili şi-ar fi 
căutat poporul reprezentanţii. De sub noi — asta e ! — 

de sub noi şi-a ales poporul deputaţii. Astfel, întreaga 
Adunare va fi democrată şi vor fi oarecari nuanţe în 
această democraţie, iată tot. 

Se vedea pe obrazul reginei că urmărea cu 
deosebită atenţie demonstraţia lui Barnave şi că, 
începînd să înţeleagă, începea să se sperie. 

— lată, continuă Barnave, i-am văzut pe aceşti 
deputaţi a căror afluenţă spre Paris a şi început de 
cîteva zile. l-am urmărit cu deosebire pe cei care vin 
de la Bordeaux. Aproape toţi sînt oameni fără nume, 
dar zoriţi să-şi facă unul, cu atît mai zoriţi cu cît sînt 
tineri, în afară de Condorcet, Brissot şi alţi cîţiva, cei 
mai bătrîni dintre ei de-abia au treizeci de ani. E 
ascensiunea tineretului care-i alungă pe viîrstnici şi 
detronează tradiţia. Fără oameni cărunţi — e cuvîntul 
de Ordine. O nouă Franţă, cu părul negru, va ocupa 
scaunele. 

— Şi credeţi, domnule, că trebuie să ne temem 
mai mult de cei care vin, decît de cei care pleacă ? 

— Da, doamnă, căci noii veniţi sosesc înarmaţi cu 
un mandat : să facă război nobililor şi preoţilor ! In ce-l 
priveşte pe rege, deocamdată asupra lui nu se 
pronunţă, vom vedea... Dacă este dispus să se 
mulţumească a fi putere executivă, poate i se va ierta 
trecutul. 

— Cum ! exclamă regina. Cum ! Să i se ierte 
trecutul ?... Dar regele este cel care va avea de iertat, 
presupun ! 

— Ei bine, vedeţi, iată de ce nu vă veţi înţelege 
niciodată : cei ce sosesc, doamnă — şi veţi avea, din 
nefericire, dovada — nu vor păstra nici măcar 
menajamentele ipocrite ale celor ce pleacă... Pentru ei 
— ştiu asta de la un deputat din Gironde, un confrate 
de-al meu pe nume Vergniaud — pentru ei, regele este 
duşmanul ! 

— Duşmanul ? spuse regina cu uimire. 

— Da, doamnă, repetă Barnave, duşmanul ! Adică 
centrul voluntar sau involuntar al tuturor inamicilor din 
interior şi din exterior. Vai ! da, trebuie să mărturisim, 
nu sînt chiar atît de greşiţi aceşti noi veniţi care cred 
că au descoperit un adevăr şi care n-au alt merit decit 
acela de a spune sus şi tare ceea ce majoritatea îndirji- 
lilor adversari ai dumneavoastră nu îndrăzneau să 
spună în şoaptă... 

— Duşman ! repetă regina. Regele, duşman al po- 
porului său ? Oh ! Barnave, iată un lucru de care nu 
numai că nu mă veţi putea convinge niciodată dar, mai 
ales, pe care nu mă veţi putea face să-l înţeleg 
vreodată ! 

— E totuşi adevărat, doamnă. Duşman înnăscut, 
duşman prin temperament. Acum trei zile a acceptat 
Constituţia, nu-i aşa ? 

— Da. Ei şi ? 

— Ei şi, revenind aici, regele era aproape să 
leşine de furie şi seara i-a scris împăratului. 

— Dar cum vreţi să  suportăm asemenea 
umilinţe ? 

—Ah ! vedeţi bine, doamnă : duşman, în chip 
fatal duşman... Duşman voluntar, căci, crescut de 
domnul de la Vauguyon, şeful partidului iezuiţilor, 
regele are sufletul în mîna preoţilor, care sînt duşmanii 
naţiunii. Duşman involuntar, căci el este ca şi obligat 
să fie şeful contrarevoluţiei. Şi, presupunînd chiar că 
nu va mai părăsi Parisul, el este totuşi la Coblentz cu 
emigrația, în Vendeesa cu preoţii, la Viena şi în Prusia 
cu aliaţii săi, Leopold şi Frederic. Regele nu face 
nimic... Admit că n-ar face nimic, doamnă, spuse cu 
tristeţe Barnave, ei bine, în lipsa persoanei sale i se 
exploatează numele : în colibă, în amvon, în castel e 
bietul rege, e bunul rege, e sfîntul rege ! Incît domniei 
Revoluţiei i se opune o revoltă teribilă, doamnă 
revolta milei ! 

— Dar, în sfîrşit, domnule, printre cei ce sosesc şi 
care, dacă trebuie să vă cred, vor să ne facă un război 
de exterminare, există ceva stabilit dinainte, un plan 
hotărît ? 

— Nu, doamnă, şi n-am surprins încă decit 
aprecieri vagi : suprimarea titlului de Majestate pentru 
şedinţa de deschidere ; în locul tronului, un simplu 
fotoliu la stînga preşedintelui. 

— Vedeţi în asta ceva mai mult decît în gestul 
domnului Thouret, care s-a aşezat fiindcă regele şedea 
a 

— E, cel puţin, încă un pas înainte, în loc să fie un 
pas înapoi... Dar mai e ceva înfricoşător, doamnă ; se 
pare că domnii La Fayette şi Bailly vor fi înlocuiţi ? 

— In ce-i priveşte pe aceştia, spuse cu vioiciune 
regina, nu-i regret ! 

-— Şi greşiţi, doamnă. Domnii Bailly şi de La 
Fayette sînt prietenii dumneavoastră... 

Regina zîimbi cu amărăciune. 

— Prietenii dumneavoastră, doamnă, poate ultimii 
dumneavoastră prieteni ! Menajaţi-i. Dacă şi-au salvat 
o oarecare popularitate, folosiţi-o, dar grăbiţi-vă 
popularitatea lor nu va întîrzia să se stingă, cum s-a 
întîmplat cu a mea. 

— In concluzia celor ce mi-aţi spus, domnule, îmi 
arătaţi prăpastia, mă conduceţi pînă la marginea ei, 
mă faceţi să-i măsor adîncimea, dar nu-mi spuneţi 
mijlocul de a o evita. 

O clipă Barnave rămase mut. Apoi, scoţind un 
suspin, murmură : 

-— Ah ! doamnă, de ce v-au arestat pe drumul 
spre Montmédy ! 

— Bine ! spuse regina. lată-l pe domnul Barnave 
care aprobă fuga la Varennes. 

— Nu o aprob, doamnă, căci situaţia în care vă 
găsiţi azi este consecinţa firească a acestei evadări. 

Dar fiindcă această fugă trebuie să aibă asemenea 
consecinţe, deplîng faptul că n-a reuşit mai bine. 

— Astfel încît azi, domnul Barnave, membru al 
Adunării Naţionale, delegat de această Adunare, 
împreună cu domnii P&tion şi Latour-Maubourg, spre a- 
| readuce pe rege şi pe regină la Paris, deplînge faptul 
că regele şi regina nu sînt în străinătate ? 

— Oh ! să ne înţelegem bine, doamnă. Cel ce 
deplînge asta nu este Barnave, membru al Adunării 
Naţionale, nu e colegul domnilor Latour-Maubourg şi 
Pétion, ci sărmanul Barnave care nu mai e nimic 
altceva decît umilul dumneavoastră servitor, gata să-şi 
dea viaţa pentru dumneavoastră, adică tot ce posedă. 

— Vă mulţumesc, domnule, spuse regina. Sper 
însă că nu voi avea voie să vă cer un asemenea 
sacrificiu. 

— Cu atit mai rău pentru mine, doamnă ! 
răspunse cu simplitate Barnave. 

— Cum, cu atît mai rău ? 

— Da... Deoarece dacă tot trebuie să cad, cel 
puţin să cad luptînd. Dar aşa, iată cum se vor petrece 
lucrurile, doamnă : în fundul provinciei mele, 
Dauphiné, unde vă voi fi inutil, mă voi ruga mai 
degrabă pentru femeia tînără şi frumoasă, pentru 
mama duioasă şi devotată, decit pentru regină. 
Aceleaşi greşeli din trecut vor pregăti viitorul: vă bizuiţi 
pe un sprijin dinafară, care nu va veni, sau va veni 
prea tîrziu. lacobinii vor pune mîna pe putere, în 
Adunare şi în afara ei. Prietenii dumneavoastră vor 
părăsi Franţa pentru a scăpa de persecuții. Cei ce vor 
rămîne vor fi arestaţi, întemnițați. Voi face şi eu parte 
dintre aceştia, căci nu vreau să fug ! Atunci voi fi 
judecat şi condamnat. Poate că moartea mea 
neînsemnată vă va fi inutilă, chiar neştiută, sau, dacă 
zvonul acestei morţi va ajunge pînă la dumneavoastră, 
vă voi fi de un ajutor atît de modest, încît veţi uita cele 

cîteva ceasuri în timpul cărora am putut spera să vă fiu 
de folos... 

— Domnule Barnave, spuse regina cu o mare 
demnitate, ignor cu desăvirşire soarta ce ne aşteaptă, 
pe rege şi pe mine. Ştiu însă că numele oamenilor care 
ne-au adus servicii sînt cu grije înscrise în memoria 
noastră şi nimic din ce li se va întîmpla, în bine sau în 
rău, nu ne va fi străin... Pînă atunci, domnule Barnave, 
putem face ceva pentru dumneavoastră ? 

-— Mult... dumneavoastră personal, doamnă... Mi- 
aţi putea dovedi că n-am fost o fiinţă cu totul lipsită de 
valoare în ochii dumneavoastră. 

— Şi ce trebuie să fac pentru asta ? 

Barnave puse un genunchi în pămînt. 

— Să-mi daţi mîna s-o sărut, doamnă. 

Ea întinse spre tînăr mîna-i albă şi rece. Barnave 
o atinse numai cu buzele. Apoi, ridicîndu-se, reluă : 

— Doamnă, nu voi avea orgoliul să vă spun 
„Monarhia e salvată !”, dar vă spun : „Dacă monarhia 
e pierdută, cel ce nu va uita niciodată favoarea pe care 
o regină i-a acordat-o, acela dispare odată cu ea”. 

Şi, salutînd-o pe regină, ieşi. 

Maria-Antoneta îl privi suspinînd cum pleacă şi, 
cînd uşa se închise după Barnave, spuse : 

— Biată lămîie ! Nu le-a trebuit multă vreme să te 
stoarcă şi să nu mai rămînă din tine decit coaja !... 

__ Capitolul 22, 
CIMPUL DE BATALIE 


Am încercat să relatăm îngrozitoarele evenimente 
ce s-au petrecut pe Champ-de-Mars în după-amiaza 
zilei de 17 iulie 1791. Să încercăm acum să dăm o idee 
despre priveliştea oferită de teatrul evenimentelor, 
după ce am pus sub ochii cititorilor tabloul dramei ce 
s-a jucat, avindu-i ca actori principali pe La Fayette şi 
Bailly. 

Această privelişte îl impresionă pe un tînăr 
îmbrăcat în uniformă de ofiţer al gărzii naţionale, care 
intra pe Champ-de-Mars, venind dinspre strada 
Grenelle. 

Spectacolul, Iluminat de luna ce se pierdea din 
cînd în cînd în nori groşi, negri, era lugubru ! 

Champ-de-Mars avea aspectul unui cîmp de 
bătălie acoperit de morţi şi răniţi, în mijlocul căruia 
rătăceau, ca nişte umbre, oamenii însărcinaţi să 
arunce morţii în Sena şi să ducă răniții la spitalul 
militar Gros-Caillou. 

După ce privi timp de cîteva minute strania 
operaţie ce se efectua, apropiindu-se de doi oameni ce 
duceau un cadavru spre malul Senei, tînărul ofiţer 
întrebă : 

— Cetăţeni, binevoiţi să-mi spuneţi ce veţi face cu 
acest om ? 

— Urmează-ne şi vei vedea, au răspuns cei doi. 

Tînărul îi urmă. 

Ajunşi la podul de lemn, cei doi legănară cadavrul 
numărînd : „Un-doi-trei !” şi aruncară leşul în Sena. 

Tînărul scoase un strigăt de groază. 

— Şi aţi aruncat multe cadavre în Sena ? 

— Cinci sau şase, răspunse unul din cei doi 
oameni. 


196 


— lertare, cetăţene, mă interesează să ştiu dacă 
printre cadavrele aruncate aţi remarcat un bărbat de 
vreo patruzeci şi opt de ani, îndesat, viguros, jumătate 
ţăran, jumătate burghez ? 

— Pe legea mea, spuse unul din cei doi, n-avem 
decît o singură treabă : să vedem dacă oamenii culcaţi 
aici sînt morţi sau vii. Dacă sînt morţi, îi aruncăm în 
apă, dacă sînt vii, îi ducem la spitalul Gros-Caillou. 

— Ah ! spuse tînărul, e vorba de unul din bunii 
mei prieteni, care n-a ajuns acasă. Cum ştiu că a fost 
aici în timpul zilei, mi-e teamă să nu se afle printre 
răniţi sau morţi. 

— Păi ! spuse unul din hamali mişcînd un cadavru 
pe cînd celălalt îl lumina cu un felinar, dacă era aici, 
poate că mai e. Dacă nu s-a întors acasă, poate că nu 
se va mai întoarce. 

Apoi, intensificînd mişcarea ce o imprima corpului 
care zăcea întins la picioarele sale, omul municipalităţii 
strigă : 

— Hei ! Eşti mort sau viu? Dacă nu eşti mort, dă-ţi 
osteneala să răspunzi ! 

— Oh ! în ce-l priveşte pe ăsta, e mort de-a 
binelea, spuse al doilea. A primit un glonţ în mijlocul 
pieptului. 

— Atunci, la rîu cu el spuse primul. 

Şi cei doi oameni ridicară cadavrul şi o porniră 
spre podul de lemn. 

— Cetăţeni, spuse ofiţerul, n-aveţi nevoie de 
felinar să-l aruncaţi în apă. Fiţi buni şi împrumutaţi-mi-l 
o clipă : cît timp vă continuaţi drumul, eu îmi voi căuta 
prietenul. 

Hamalii consimţiră şi felinarul trecu în mîna 
tînărului ofiţer, care începu căutarea. Ca şi el, vreo 
zece-doisprezece oameni, cu felinare în mînă, se 
dedicau aceleiaşi funebre căutări. 

La un moment dat, doi oameni trecură pe lîngă 
ofiţer, ducînd un cadavru spre Sena. 

— Ei ! spuse cel care îl ţinea de subţiori şi care, în 
consecinţă, era mai aproape de cap, cred că mortul 
nostru a scos un suspin! 

— Cetăţeni, spuse ofiţerul, vă implor ! Lăsaţi-mă 
să văd omul pe care-l duceţi ! 

— Cu plăcere, spuseră cei doi oameni. 

— Şi aşezară cadavrul pe spate, pentru ca ofiţerul 
să-i poată lumina mai uşor faţa. i 

Tînărul apropie felinarul şi scoase un țipăt. In 
pofida rănii îngrozitoare care-l desfigura, i se păru că îl 
recunoaşte pe cel căutat. Dar era mort sau viu ? 

Cel ce făcuse jumătate din drumul spre 
mormîntul umed avea capul despicat de o lovitură de 
sabie. Rana, după cum spusesem, era îngrozitoare. În 
partea unde era rana rănitul era de nerecunoscut. 
Tînărul duse lumina, cu o mînă tremurătoare, spre 
cealaltă parte. 

— Oh ! cetățeni, exclamă ofițerul, e el !... E cel pe 
care-l caut : e domnul Billot ! 

— Drace ! spuse unul din cei doi. Ei bine, e cam 
avariat domnul Billot al dumneavoastră ! 

— N-aţi spus că a scos un suspin ? 

— Mi s-a părut că aud ceva... 

— Atunci, făceţi-mi o favoare... 

Ofiţerul scoase un bănuţ din buzunar. 

— Care? întrebă hamalul, plin de bunăvoință la 
vederea banului. 

— Alergaţi pînă la rîu şi aduceţi-mi apă în pălăria 
dumneavoastră. 

— Cu plăcere. 

Bărbatul începu să alerge spre Sena. Ofiţerul îl 
sprijinea pe rănit. Peste cinci minute, mesagerul se 
înapoie . 

— Stropiţi-l cu apă pe obraz, spuse tînărul. 

Hamalul se supuse. Ilnmuie mîna în pălărie şi 
stropi obrazul rănitului. 

— A tresărit ! exclamă tînărul care îl ţinea pe muri 
bund în braţele sale. Nu e mort !... Mai aruncaţi apă! 

Hamalul repetă operaţia. Rănitul se înfioră şi 
scoase un suspin. 

— Haide, haide, spuse al doilea hamal, cu 
siguranţă nu e mort. 

— Ei bine, ce facem acum ? spuse primul. 

— Ajutaţi-mă să-l duc în strada Saint-Honors, la 
domnul doctor Gilbert, şi veţi avea o bună recompensă 
! spuse tînărul. 

— Nu putem. 

— De ce? 

— Avem ordin să aruncăm morţii în Sena şi să-i 
ducem pe răniţi la spitalul Gros-Caitlou... 

— Ei bine, să-i ducem la spital cît mai repede cu 
putinţă ! 

— Unde e spitalul ? 

— La trei sute de paşi, aproape de Şcoala 
militară. 

— Atunci, pe acolo ? 

— Da. 

— Trebuie să străbatem Champ-de-Mars ? 

— În lungime. 

— Doamne ! N-aveţi otargă ? 

— Păi, se mai poate găsi, răspunse al doilea 
hamal. Ca şi apa, cu un bănuţ... 

— De acord, iată bănuţul, găsiţi-mi targa. 

In zece minute targa era găsită şi rănitul întins pe 
saltea. Cei doi hamali puseră mîna pe targă şi lugubrul 
cortegiu, escortat de tînăr, se îndreptă spre spital. 

Era groaznic acest marş nocturn pe un teren 
inundat de sînge, printre cadavrele nemişcate şi 
tepene de care te izbeai la fiecare pas, sau răniții care 
se ridicau pentru a cădea din nou, cerînd ajutor. 

Peste un sfert de oră trecură pragul spitalului 
Gros-Caillou. 

Capitolul 23 
SPITALUL GROS-CAILLOU 


În acea vreme spitalele, mai ales spitalele 
militare, erau departe de a fi bine organizate, cum sînt 
azi. Nu ne vom mira deci de zăpăceala ce domnea 
acolo şi de imensa dezordine ce se împotrivea 
îndeplinirii dorințelor chirurgilor. 

Primul lucru ce lipsea erau paturile. Atunci au fost 
rechiziţionate saltelele de la locuitorii din împrejurimi. 
Acestea erau întinse pe jos, ajungînd pîna în curte. Pe 
fiecare din ele era cîte un rănit, aşteptîind ajutor. Dar 
chirurgii lipseau, ca şi saltelele, şi erau mai greu de 
găsii. 

Ofiţerul — în care cititorii noştri l-au recunoscut 
cu siguranţă pe vechiul nostru prieten Pitou — obţinu, 
prin intermediul altor bănuţi, să-i fie lăsată salteaua 
brancardei, astfel încît Billot a fost culcat cu destulă 
grije în curtea spitalului. 

Pitou a cerut să fie aşezat rănitul cît mai aproape 
de poartă, pentru a-l prinde pe primul chirurg care ar 
intra sau ar ieşi. 

Tare ar fi vrut să alerge prin săli şi să aducă unul, 
cu orice preţ. Dar nu îndrăzni să părăsească rănitul, de 
teamă ca nu cumva sub pretextul că este mort — 
oricine se putea înşela fără rea-credinţă — pretinsul 
cadavru să nu fie azvirlit pe caldarimul curţii. 

Pitou stătea acolo de peste o oră, strigind mereu, 
în gura mare, după cei doi sau trei chirurgi pe care-i 
vedea trecînd, cînd, deodată, zări un bărbat îmbrăcat 
în negru, luminat de doi infirmieri, vizitînd, unul după 
altul, paturile muribunzilor. 

Cu cît omul îmbrăcat în negru se apropia, cu atît 
Pitou credea că-l recunoaşte. De aceea strigă din ră- 
runchi : 

— Hei ! Pe-aici, domnule Gilbert, pe-aici ! 

Chirurgul, care era într-adevăr doctorul Gilbert, 
alergă la acest strigăt. 

— Ah ! tu eşti, Pitou ? 

— Doamne, da, domnule Gilbert. 

— L-ai văzut pe Billot ? 

— Da, domnule, iată-l, răspunse arătîndu-l pe 
rănitul nemişcat, 

— E mort ? întrebă doctorul. 

— Vai, dragă domnule Gilbert, sper că nu. 

Gilbert se apropie de saltea şi cei doi infirmieri 
ce-l urmau luminară obrazul rănitului. 

— La cap, la cap e rănit, spunea Pitou. Dragul 
meu Billot are capul despicat pînă la falcă. 

Gilbert cercetă rana cu atenţie. 

— Adevărul e că rana este gravă, murmură el. 

Apoi, întorcîndu-se spre cei doi infirmieri : 

— Îmi trebuie o cameră pentru acest om, care e 
un prieten de-al meu. 

Cei doi infirmieri se sfătuiră apoi spuseră : 

— Nu-i nici o cameră liberă, dar există camera de 
lenjerie. 

— Minune ! spuse Gilbert. Să-l ducem acolo. 

L-au ridicat pe rănit cu cea mai mare atenţie, dar 
oricît de uşor l-au ridicat, el lăsă să-i scape un geamăt. 

— Ah ! spuse Gilbert, nici cînd o exclamaţie de 
fericire nu mi-a făcut o plăcere egală cu acest suspin 
de durere ! Trăieşte ! Asta-i principalul. 

Billot a fost dus în camera de lenjerie şi Gilbert 
începu să-l panseze. La urmă ordonă ca rănitul să fie 
sprijinit de perne cu spatele şi nu cu capul. 

Abia după ce i-a dat toate îngrijirile, îl întrebă pe 
Pitou de ce a venit la Paris şi cum s-a întîmplat să se 
afle la locul potrivit exact în clipa potrivită să-l ajute pe 
Billot, 

Lucrul era dealtfel simplu. De la dispariţia 
Catherinei şi plecarea soţului ei, mama Billot căzuse 
într-un fel de idiotism care progresa. Încetul cu încetul 

vorbea tot mai rar şi în cele din urmă nu mai scoase 
nici o vorbă. Doctorul Raynal a spus că doar un singur 
lucru pe lume era în stare s-o scoată din această 
toropeală pe bătrîna Billot : să-şi revadă fiica. 

Pitou s-a oferit să meargă pe dată la Paris, şi 
ajunse în strada Saint-Honore, la locuinţa doctorului 
Gilbert, unde află că şi acesta şi Billot se duseseră la 
Champ-de-Mars. 

Doctorul se înapoiase, dar pe Billot nu-l văzuse 
nimeni. 

Servitorul care-i dădea lui Pitou aceste informaţii 
spunea că Champ-de-Mars era plin de morţi şi de 
răniţi. Poate că Billot se afla printre unii sau printre 
ceilalţi. 

Am văzut cum prietenul nostru Ange Pitou, 
îmbrăcat în uniforma de căpitan al gărzii naţionale de 
la Haramont, a ajuns la Champ-de-Mars tocmai la timp 
pentru a împiedica aruncarea trupului lui Billot în Sena. 

Pe de altă parte, ne amintim cum Gilbert, aflîndu- 
se la rege, primise un bilet nesemnat, dar recunoscuse 
scrisul lui Cagliostro, şi în care se afla următorul 
paragraf : 


Lasă-i deci pe cei doi condamnaţi, care mai sînt 
încă numiţi în deridere rege şi regină, şi du-te fără să 
pierzi o clipă la spitalul Gros-Caillou. Vei găsi acolo un 
muribund, mai puțin bolnav decit ei, căci pe acest 
muribund poate îl vei mai putea salva, în timp ce ei, 

fără să-i poţi salva, te vor tiri în prăbuşirea lor ! 


Aflînd prin doamna Campan că regina e reţinută 
în altă parte şi nu se va mai înapoia, Gilbert ieşi din 
Tuileries şi, urmînd aproape acelaşi drum ca şi Pitou, 
intră în spitalul Gros-Caillou. 

Am arătat în ce stare l-a găsit Gilbert pe demnul 
fermier şi şansele ce le avea acesta de-a fi salvat. Cine 

ştie ce s-ar fi întîmplat dacă rănitul ar fi intrat pe miini 
mai puţin iscusite decît cele ale doctorului Gilbert... 

Capitolul 24 
CATHERINE 


S-a văzut cum doctorul Raynal a găsit cu cale s-o 
avertizeze pe Catherine să vină la căpătiiul mamei 
sale. Nu exista însă decît un mijloc să afle unde se 
găseşte Cathérine : să se adreseze contelui de Charny. 

In ziua cînd îl adusese pe fiul doctorului Gilbert, 
Pitou fusese primit cu atîta blîndeţe de contesă, încît 
nu şovăi să se ofere să meargă în strada Cog-Heron şi 
să ceară adresa Catherinei, oricît de tîrzie să fi fost 
ora. 

Într-adevăr, orologiul de la Şcoala militară suna 
de unsprezece şi jumătate cînd, terminînd îngrijirile, 
Gilbert şi Pitou putură părăsi patul lui Billot. 

Pitou şi Gilbert se urcară în trăsura doctorului, ce 
aştepta la poarta spitalului. Doctorul porunci vizitiului 
să treacă prin strada Coqg-Heron. În cartier toate casele 
erau închise şi luminile stinse. După ce sună vreun 
sfert de oră, Pitou auzi în cele din urmă un glas răguşit 
şi supărat, strigînd pe un ton plin de iritare : 

— Cine-i acolo ? 

— Eu, Ange Pitou. 

— Cine sînteţi ? 

— Ah ! e-adevărat... Ange Pitou, căpitan în garda 
naţională. 

— Ange Pitou ! Nu cunosc! 

— Căpitan în garda naţională ! 

— Căpitan, repetă portarul, căpitan... 

— Căpitan ! repetă Pitou, apăsînd pe acest titlu, a 
cărui influenţă o cunoştea. 

Intr-adevăr, portarul crezu că are de-a face cu 
vreun aghiotant al generalului La Fayette. În 
consecinţă, pe un ton ceva mai blind, dar fără să 
deschidă poarta, de care se mulţumi doar să se 
apropie, întrebă : 


204 


-— Ei bine, domnule căpitan, pe cine căutaţi ? 

— Vreau să vorbesc cu domnul conte de Charny. 

— Lipseşte. 

— Atunci cu doamna contesă. 

— Lipseşte şi ea. 

— Unde se află ? 

— Au plecat azi-dimineaţă. 

— In ce parte ? 

— La moşia lor din Boursonnes. 

— Ah, drace ! spuse Pitou ca şi cum îşi vorbea 
sieşi. Aşadar cu ei m-am încrucişat la Dammartin. Fără 
îndoială erau în poştalion... Dacă aş fi ştiut ! 

— Prietene, spuse doctorul, intervenind în acel 
moment al convorbirii, în lipsa stăpinilor, ai putea să 
ne dat o informaţie ? 

— Ce informație doreşte domnul ? întrebă 
portarul. 

— Cunogşti o tînără faţă de care domnul conte, ca 
şi doamna contesă, arată bunăvoință ? 

— Domnişoara Cathérine ? întrebă portarul. 

— Intocmai, spuse Gilbert. 

— Da, domnule... Domnul conte şi doamna 
contesă au fost de două ori s-o vadă şi m-au trimis 
deseori s-o întreb dacă are nevoie de cîte ceva. Dar, 
sărmana domnişoară, deşi nu cred să fie bogată, nici 
ea, nici copilul ei, răspunde totdeauna că n-are nevoie 
de nimic. 

— Ei bine, prietene, tatăl sărmanei Catherine a 
fost rănit azi pe Champ-de-Mars şi mama ei, doamna 
Billot, e pe moarte la Villers-Cotterets. Trebuie s-o 
înştiinţăm despre toate astea. Vrei să ne dai adresa ? 

— Oh ! sărmana fată locuieşte la Ville-d'Avray, 
domnule, pe Strada Mare... Nu v-aş putea spune 
numărul, dar casa e în faţa unei fîntîni... 

— Asta ajunge, spuse Pitou, o voi găsi. 

— Mulţumesc, prietene, spuse Gilbert, strecurînd 
în mîna portarului un ban de aur. 

— Nu trebuia, domnule... 

Şi făcînd o reverență doctorului, portarul intră în 
casă. 

— Ei bine ? întrebă Gilbert. 

— Ei bine, răspunse Pitou, plec spre Ville-d'Avray. 

— Cunoşti drumul ? 

— Nu, o să mi-l arătaţi. 

— Mai întîi să te odihneşti. Vei pleca miine dimi- 
neaţă. 

— Totuşi, dacă e urgent ? 

— Nici de o parte nici de cealaltă nu e urgenţă, 
spuse doctorul. Starea lui Billot e gravă dar, în afara 
unor accidente neprevăzute, nu e mortală. In ce o 
priveşte pe mama Billot, ea mai poate trăi încă zece- 
douăsprezece zile. 

— Oh ! domnule doctor, cînd am culcat-o 
alaltăieri, nu mai vorbea, nu mai mişca, doar ochii 
păreau încă vii. 

— N-are importanţă, ştiu ce spun şi răspund de ea 
pe timpul ce ţi l-am spus. 

-— Ei bine, atunci unde mergem, domnule 
doctor ? 

— La mine ! Vei găsi vechea ta cameră. 

— Ei, spuse Pitou zimbind, îmi va face plăcere s-o 
revăd. 

— Şi miine, la şase dimineaţa, caii vor fi înhămaţi 
la trăsură. 

— De ce ? întrebă Pitou. 

— Să te ducă la Ville-d'Avray. 

— Bine ! spuse Pitou. Sînt deci cincizeci de leghe 
de aici pînă acolo ? 

— Nu, doar două-trei, spuse Gilbert, căruia îi tre- 
ceau pe dinaintea ochilor, ca o amintire din tinereţi, 
plimbările ce le făcea împreună cu maestrul său, 
Rousseau, în pădurile din Louveciennes, Meudon şi 
Ville-d'Avray. 

— Atunci, spuse Pitou, nu-mi ia mai mult de-o oră 
de mers pe jos. 

— Şi Catherine ? întrebă Gilbert. Să meargă şi ea 
pe jos ? 

— Ah ! E-adevărat ! Scuzaţi-mă, domnule Gilbert, 
sînt un nătărău... Dar, fiindcă veni vorba, ce mai face 
Sebastien ? 

— Minunat ! Sper să-l vezi miine. 

— Tot la abatele Berardier stă ? 

— Tot. 

— Ah ! Cu atit mai bine, mă bucur să-l văd. 

— Şi el, Pitou, deoarece, ca şi mine, te iubeşte din 
toată inima. 

După aceasta, doctorul şi Ange Pitou se opriră în 
faţa porţii din strada Saint-Honore. 

Pitou dormi cum mergea, cum mînca, cum se 
lupta, adică din toată inima. Numai că datorită 
obişnuinţei căpătate la ţară de a se scula dis-de- 
dimineaţă, era în picioare la ora cinci. 

La şase, trăsura era pregătită. 

La şapte, bătea la uşa Catherinei. 

Stabilise cu doctorul Gilbert că la ora opt se vor 
întîlni la căpătiiul patului lui Billot. 

Cathérine veni să deschidă uşa şi scoase un 
strigăt zărindu-l pe Pitou. 

— Ah ! spuse ea. A murit mama ! 

Şi păli, sprijinindu-se de perete. 

— Nu, spuse Pitou, numai că, dacă vreţi s-o mai 
vedeţi înainte de a muri, trebuie să vă grăbiţi, 
domnişoară Catherine. 

Acest schimb de cuvinte, care spunea în puţine 
vorbe atîtea lucruri, făcu inutilă orice introducere şi o 
puse pe Catherine de la început faţă în faţă cu 
nenorocirea ei. 

— Şi-apoi, mai e o nenorocire, continuă Pitou. 

— Care ? întrebă Catherine cu acel ton concis şi 
aproape indiferent al unei fiinţe care, ajungind la limita 

suferinţei umane, nu se mai teme că durerea sa poate 
creşte. 

— Domnul Billot a fost grav rănit ieri pe Champ- 
de-Mars. 

— Ah ! făcu Catherine. 

Evident, tînăra fată era mult mai puţin sensibilă la 
această noutate decit la prima. 

— Atunci, continuă Pitou, iată ce mi-am spus — şi 
este şi părerea domnului doctor Gilbert : „Domnişoara 
Catherine va face, în trecere, o vizită domnului Billot , 
care a fost transportat la spitalul Gros-Caillou, şi de 
acolo va lua diligenţa spre Villers-Cottere&ts”. 

— Şi dumneata, domnule Pitou ? întrebă 
Catherine. 

— Eu, spuse Pitou, m-am gindit că, fiindcă vă 
duceţi acolo să-i daţi ajutor doamnei Billot să moară, e 
obligaţia mea să rămîn aici, pentru a încerca să-l ajut 
pe domnul Billot să revină la viaţă... Rămiîn lîngă acela 
care n-are pe nimeni, înţelegeţi, domnişoară Catherine 
5 

Pitou rosti aceste cuvinte ce îngereasca lui 
naivitate, fără să gîndească că astfel, în cîteva cuvinte, 
descria întreaga istorie a devotamentului său. 

Cathérine îi întinse mîna. 

— Ai un suflet mare, Pitou ! spuse ea. Vino să-l 
îmbrăţişezi pe sărmanul şi micul meu Isidore. 

Şi merse înainte, căci scurta scenă pe care am 
povestit-o se desfăşurase pe poteca de lîngă casă, la 
poarta dinspre stradă. Era mai frumoasă ca oricînd 
sărmana Catherine, îmbrăcată în doliu cum era ; ceea 
ce-l făcu pe Pitou să scoată un oftat. 

Catherine intră înaintea tînărului într-o mică încă- 
pere ce dădea spre grădină. In această cameră, care, 
împreună cu o bucătărie şi un salonaş, alcătuia 
locuinţa Catherinei, se afla un pat şi un leagăn. Patul 
mamei şi leagănul copilului. Copilul dormea. Catherine 

trase perdeaua transparentă şi se dădu în lături, 
pentru a-l lăsa pe Pitou să privească în voie. 

— Oh ! Frumos mai e îngeraşul ! spuse Pitou 
împreunîndu-şi mîinile. 

Şi, ca şi cum ar fi fost cu-adevărat în faţa unui 
înger, se aşeză în genunchi şi sărută mîna copilului. 

Pitou a fost repede răsplătit pentru ceea ce 
făcuse : simţi fluturînd pe obrazul său părul Catherinei 
şi două buze îi atinseră fruntea. Mama înapoia sărutul 
dat fiului. 

— Mulţumesc, bunul meu Pitou ! spuse ea. De la 
ultimul sărut primit de la tatăl său, nimeni în afară de 
mine nu l-a mai sărutat pe sărmanul micut. 

— Oh ! domnişoară Catherine ! murmură Pitou în- 
mărmurit şi zdruncinat de sărutul fetei. 

Şi totuşi, acest sărut era pornit numai din ce era 
sfint şi recunoscător în dragostea unei mame. 

Capitolul 25 
FIICA, TATAL ŞI MAMA 


Peste zece minute, Catherine, Pitou şi micul 
Isidore se îndreptau spre Paris, în trăsura doctorului 
Gilbert. Trăsura făcu un popas în faţa spitalului Gros- 
Caillou. Catherine cobori, îşi luă fiul în braţe şi-l urmă 
pe Pitou. Ajunsă la uşa camerei de rufărie, ea se opri: 

— Mi-ai spus că-l vom găsi pe doctorul Gilbert 
lîngă patul tatălui meu ? 

— Da... 

Pitou întredeschise uşa. 

— Şi e chiar aici, spuse ei. 

Ajunsă în faţa patului, Catherine se lăsă în 
genunchi şi, ridicind mîinile spre cer, exclamă : 

— O, Doamne, eşti martor că mă rog ţie din 
adîncul inimii pentru viaţa tatălui meu ! 

Era tot ce putea face această fată pentru 
părintele care voise să-i ucidă iubitul. 

La auzul acestui glas, de altfel, o tresărire agită 
trupul bolnavului. Respirația i se acceleră. Deschise 
ochii şi privirea sa, după ce rătăci o clipă în jur ca 
pentru a-şi da seama de unde vine această voce, se 
fixă asupra Catherinei. 

Mîna lui făcu o mişcare, ca şi cum ar fi vrut să 
respingă această apariţie, pe care rănitul o luă, fără 
îndoială, drept o halucinație din cauza febrei. 

Privirea Catherinei o întîlni pe cea a tatălui său, şi 
Gilbert văzu, cu un fel de groază, două fulgere de ură 
în loc de două raze de dragoste. După care tînăra se 
ridică şi se întoarse lîngă Pitou. 

Pitou vru s-o însoţească pînă la diligenţa care 
pleca la zece dimineaţa, dar ea refuză. 

— Nu, spuse ea, ai spus că locul dumitale este 
lîngă cel ce e singur. Rămii, Pitou. 

Caii erau înhămaţi, vizitiii în şa, Catherine urcă şi 
se aşeză pe singurul loc rămas liber din interiorul 
diligenţei. 

Opt ore mai tîrziu, trăsura se opri pe strada 
Soissons. Era şase după-amiază, adică încă în plină zi. 
Văduvă şi mamă, Catherine nu se gîndi la batjocurile 
provinciale. Cobori din trăsură fără neruşinare, dar şi 
fără teamă. 

La început, lumea n-a recunoscut-o. Era atît de 
palidă şi atît de schimbată, încît nu părea să mai fie 
aceeaşi femeie. Doar o singură persoană o recunoscu., 
Era mătuşa Angélique. 

Mătuşa Angélique şedea la uşa primăriei, de 
vorbă cu cîteva cumetre. 

— Oh ! strigă ea deodată, e fata lui Billot cu 
copilul ei. Se furişează în străduţă. 

Mătuşa Angélique se înşela. Cathérine nu se 
ascundea. Catherine se grăbea să ajungă lîngă mama 
sa, şi mergea repede. Catherine o luase pe străduţă 
fiindcă era drumul cel mai scurt. 

leşind din ulicioară o luă la stînga, merse pe 
strada Lormet şi pe o potecă de-a curmezişul cîmpului, 
ajunse pe drumul spre Pisseleu. Fără teamă, intră 
repede în fermă. 

Un cîine mare lătră pe cînd trecea, apoi, deodată, 
recunoscîndu-şi stăpîna, se apropie de ea, ridică 
labele, scoţind mici urlete fericite. La lătratul cîinelui, 
un bărbat apăru în uşă. 

— Domnişoara Cathérine ! exclamă el. 

— Nene Clouis ! spuse Catherine la rîndul ei. 

— Fiţi bine venită, draga mea domnişoară, spuse 
bătrînul paznic. Casa are nevoie de prezenţa 
dumneavoastră, duceţi-vă ! 

— Şi sărmana mea mamă ? întrebă Catherine. 

— Vai ! Nici mai bine, nici mai rău ! Se stinge, 
biata femeie. 

— Unde e? 

— În camera ei. 

— Singură ? 

-— Nu, nu, nu... E cu doamna Clement, aceeaşi 
infirmieră care v-a îngrijit şi pe dumneavoastră. 

— Şi... întrebă  şovăind Cathérine, îşi mai 
păstrează cunoştinţa, biata mamă ? 

— Uneori se pare că da, atunci cînd se rosteşte 
numele dumneavoastră... 

— Să intrăm, să intrăm ! 

— Intraţi, domnişoară, spuse bătrînul paznic 
deschizînd uşa camerei unde zăcea doamna Billot. 

Bătrîna, culcată în patul cu perdele de serj verde, 
era vegheată, aşa cum a spus bătrînul Clouis, de 
doamna Clement. 

Sărmana doamnă Billot nu părea schimbată, 
numai că tenul ei devenise de o paloare ca de fildeş. 

— Mamă ! Mamă ! strigă Catherine, azvîrlindu-se 
pe pat. 

Bolnava deschise ochii, făcu o mişcare din cap 
spre Catherine, un fulger de înţelegere îi străluci în 
privire, şi buzele ei bolborosiră sunete de neînțeles. 

Sosirea Catherinei produse o revoluţie la fermă. 
Pe Billot îl aşteptau, nu pe fiica sa. Catherine povesti 
ce se întîmplase cu Billot. Apoi reluă toată autoritatea 
pe care tatăl ei i-o acordase într-o zi în detrimentul 
mamei sale. 

Moş Clouis fu răsplătit şi o porni spre casă. 

A doua zi, doctorul Raynal veni la fermă. A fost 
fericit s-o revadă pe tînăra fată. 

Timp de opt zile şi opt nopţi Catherine nu părăsi 
patul mamei sale. In noaptea celei de a opta zi, uşa ca- 
merei în care se afla doamna Billot se deschise, şi 
Pitou apăru în prag. Venea de la Paris, de unde plecase 
de dimineaţă, potrivit obiceiului său. 

Văzîndu-l, Cathérine tresări. O clipă crezu că tatăl 
ei murise. Dar chipul lui Pitou, fără să fie chiar vesel, 
nu era al unui om care aduce o veste atît de gravă. 

Într-adevăr, lui Billot îi mergea din ce în ce mai 
bine, şi în ziua plecării lui Pitou fusese transportat din 
spitalul Gros-Caillou acasă la doctorul Gilbert. 

Din momentul în care Billot încetă să fie în 
pericol, Pitou îşi manifestă dorinţa de a se înapoia la 
Pisseleu. 

Nu se mai temea de viaţa lui Billot, ci de a 
Catherinei, căci prevăzuse momentul în care i se va 
anunţa lui Billot ceea ce nu voiseră să-i spună, adică 
starea în care i se găsea soţia. Era convins că, în acel 
moment, oricît de slăbit de boală ar fi fost, Billot va 
pleca spre Villers-Cotterăts. Şi ce se va întîmplă dacă o 
va găsi pe Catherine la fermă ?... 

Doctorul Gilbert nu-i ascunsese lui Pitou efectul 
ce-l produsese asupra rănitului intrarea Catherinei, 
cînd stătuse o clipă lîngă patul bolnavului. Era limpede 
că această viziune rămăsese în fundul memoriei lui 
Billot şi, pe măsură ce raţiunea îi revenea, bolnavul se 
aştepta ca, dintr-un moment într-altul, năluca să 
reapară. 

Dealtfel, Billot nu scosese nici un cuvînt. Nici o 
singură dată nu _ rostise numele Catherinei. Dar 
doctorul era un prea fin observator să nu fi ghicit totul. 
In consecinţă, îl expediase pe Pitou la fermă. El trebuia 
s-o îndepărteze pe Catherine de acolo. 

Pitou îi împărtăşi Catherinei temerile sale, dar ea 
declară că nu va părăsi patul muribundei înainte de a 
închide ochii mamei, chiar dacă tatăl ar ucide-o. 

De zece zile bolnava nu mai mînca. In noaptea 
celei de-a unsprezecea zi, în momentul cînd respiraţia 
părea să se fi stins, bolnava păru a prinde viaţă, 
buzele i se mişcară, ochii i se deschiseră mari şi ficşi. 

— Mamă ! Mamă ! strigă Catherine. 

Şi alergă spre uşă, pentru a se duce să-şi ia 
copilul. 

La înapoiere, cînd căzu cu el în genunchi în faţa 
patului mamei sale, văzu ochii ei luminîndu-se, gura 

scoţind un strigăt, braţele întinzîndu-se. Bătrina se 
ridică pe pernă, întinse miinile deasupra capului 
Catherinei şi al fiului său, apoi, după un efort, rosti : 

— Vă binecuvîntez, copiii mei ! 

Căzu pe pernă, braţele i se prăbuşiră, glasul i se 
stinse. Murise. Cathérine închise cu pioşenie ochii 
mamei, mai întîi cu mîinile, apoi cu buzele. 

Prevăzind de multă vreme acest suprem moment, 
doamna Clément cumpărase dinainte două lumînări, le 
aprinse şi le aşeză la cele două capete ale patului. 

După ce îşi duse copilul în leagăn, Catherine se 
înapoie în camera mortuară şi se aşeză în genunchi, cu 
cartea de rugăciuni în mînă. 

Pitou începu să se ocupe de înmormiîntare. 

Deoarece nu era în relaţii cu abatele Fortier, ne 
amintim de ce, Pitou se duse la paracliser pentru a 
rîndui slujba religioasă, la hamali pentru a le anunţa 
ora cînd trebuia ridicat coşciugul, la gropar pentru a-i 
spune că trebuie să sape groapa. 

Apoi, de acolo se duse la Haramont să comunice 
locotenentului şi celor treizeci de oameni din garda 
naţională că înmormîntarea doamnei Billot va avea loc 
poimiîine, la unsprezece dimineaţa. 

Seara, Pitou se înapoie la fermă. 

Catherine se ruga la picioarele patului mamei 
sale. 

Pitou îi povesti ce făcuse în timpul zilei şi apoi 
adăugă : 

— Nu credeţi, domnişoară Catherine, că a sosit 
momentul să părăsiţi casa ? 

— Nu voi părăsi ferma pînă cînd n-o va părăsi 
mama mea ! 

Catherine spuse aceste cuvinte cu atita fermitate, 
încît Pitou înţelese că hotărîrea ei este nestrămutată. 

— lar cînd veţi părăsi ferma, spuse Pitou, vreau să 
ştiţi că la o leghe depărtare de aici sînt două locuri 

unde cu siguranţă veţi fi bine primită : coliba lui moş 
Clouis şi căsuţa lui Pitou. 

-— Mulţumesc, Pitou, răspunse Catherine, şi în 
acelaşi timp arătă cu un semn al capului că va accepta 
unul sau altul din cele două refugii. 

A doua zi, de la zece dimineaţa începură să 
sosească la fermă prietenii poftiţi la ceremonia 
funebră. 

Lipseau numai preotul şi ceilalţi oameni de la 
biserică. 

Aşteptară un sfert de oră, dar nu veni nimeni. 

I se povesti lui Pitou că abatele Fortier fusese la 
mama Billot, dar refuzase să-i dea ultima 
împărtăşanie, sub pretext că bătrina nu se putea 
spovedi. Oamenii se priviră un timp în tăcere. Apoi, un 
glas spuse : 

— Ei bine Şi ce dacă abatele Fortier nu vrea să 
facă slujba religioasă ? O să ne lipsim de ea! 

Glasul era al lui Desire Maniquet, cunoscut pentru 
părerile sale antireligioase. 

A urmat un moment de linişte. 

Era limpede că celor de faţă li se părea cam 
îndrăzneţ să se lipsească de slujba religioasă. Şi, 
totuşi, trăiau în epoca de înflorire a şcolii lui Voltaire şi 
Rousseau. 

— Domnilor, spuse atunci primarul, să mergem la 
Villers-Cottere&ts. Acolo totul se va lămuri. 

— La Villers-Cotterăts ! strigară toţi cei prezenţi. 

Pitou făcu semn la patru dintre oamenii săi şi 
coşciugul fu ridicat. La poartă, coşciugul trecu prin faţa 
Catherinei şi a micului Isidore, pe care îl ţinea în 
genunchi lîngă ea. Apoi, după ce ieşi cortegiul funebru, 
Catherine sărută pragul porţii unde nu mai avea de 
gînd să pună piciorul şi, ridicîndu-se, îi spuse lui Pitou : 

— Mă vei găsi în coliba lui Moş Clouis. 

Şi se îndepărtă repede prin curtea fermei, prin 
grădinile ce dădeau în capătul unei străzi. 

Convoiul înainta tăcut, formînd un lung şir pe 
şosea, cînd, deodată, cei ce închideau convoiul auziră 
în urma lor un strigăt. Se întoarseră. 

Un călăreț se apropia în galop mare dinspre Ivors, 
adică pe drumul spre Paris. O parte a obrazului îi era 
brăzdată de două bentiţe negre. Ţinea pălăria în mînă 
şi făcea semn să fie aşteptat. 

Pitou se întoarse ca şi ceilalţi. 

— Hei, spuse el, domnul Billot... Bine ! N-aş vrea 
să fiu în pielea abatelui Fortier. 

La numele de Billot, toată lumea se opri. 

Ajuns în capul convoiului, Billot descălecă, aruncă 
friul pe gitul calului şi, după ce spuse „Bună ziua şi 
mulţumesc, cetăţeni”, trecu în spatele coşciugului, 
lîngă Pitou. 

Un grăjdar îi luă în primire calul şi-l duse la fermă. 

Fiecare arunca priviri curioase asupra lui Billot. 

Slăbise puţin şi era foarte palid. Mai avea vînătăi, 
pe o parte din frunte şi în jurul unui ochi. Dinţii strînşi 
sprîncenele încruntate, dovedeau o furie sumbră, care 
nu aştepta decît momentul să se reverse înafară. 

— Ştiţi ce s-a întîmplat ? întrebă Pitou. 

— Ştiu tot, răspunse Billot, 

De îndată ce Gilbert mărturisise arendaşului în ce 
stare se afla soţia lui, acesta luă o cabrioletă care-l 
duse pină la Nanteuil. Billot luă apoi un căluţ de poştă, 
schimbă calul la Levignan şi ajunse la fermă în clipa 
cînd convoiul ieşea pe poartă. 

La Villers-Cotterets găsiră un grup de oameni 
aşteptînd. 

Pe măsură ce convoiul înainta pe străzi, bărbaţi, 
femei şi copii ieşeau din casă, îl salutau pe Billot şi 
intrau în rînduri. 

Cînd convoiul ajunse în piaţă, număra cinci sute 
de persoane. Din piaţă începea să se vadă biserica. 

Ceea ce prevăzuse Pitou se adeverea : biserica 
era închisă. Ajunseră la poartă şi se opriră. Billot se 

făcuse alb la faţă. Expresia chipului său devenea din 
ce în ce mai amenințătoare. 

Portarul primăriei era şi al bisericii. Fu chemat şi 
interogat de primar, domnul Longpre. 

Abatele Fortier interzisese oricărui om al bisericii 
să ia parte la înmormiîntare. 

Primarul întrebă unde erau cheile bisericii. Cheile 
erau la paracliser. 

— Du-te şi caută cheile, spuse Billot lui Pitou. 

Peste cinci minute acesta reveni spunînd : 

— Abatele Fortier a poruncit să-i fie aduse cheile, 
pentru a fi sigur că biserica nu va fi deschisă. 

— Să mergem să luăm cheile de la preot, spuse 
Desire Maniquet, promotor înnăscut al măsurilor 
extreme. 

— Ar dura prea mult, spuse Billot. 

Atunci privi în jurul său. In faţa bisericii se 
construia o casă. Dulgherii ciopleau o grindă. Billot se 
îndreptă spre ei, le făcu semn cu mîna că avea nevoie 
de grinda pe care o ciopleau. Muncitorii se dădură la o 
parte. Billot îşi trecu braţul între grindă şi pămînt şi, cu 
un singular efort, o ridică. Dar nu ţinuse seama de 
puterile ce-l părăsiseră. Sub greutatea enormă, colosul 
se clătină şi o clipă toată lumea crezu că se va prăbuşi. 
A durat doar o clipă : Billot îşi regăsi echilibrul, zimbind 
cu un suris teribil. Apoi înaintă cu pas încet dar singur. 
Semăna cu acele berbece antice cu care Alexandru, 
Hannibal sau Cezar dărîmau zidurile. 

Se înfipse, cu picioarele depărtate, în faţa porţii, 
şi formidabila maşină începu să funcţioneze. 

La a treia lovitură, zăvoarele, broaştele şi 
balamalele săriră. Uşa de stejar se căscă. 

Billot lăsă să cadă grinda. Patru oameni o duseră 
anevoie înapoi de unde o luase Billot. 

— Acum, domnule primar, spuse Billot, aşezaţi în 
mijlocul naosului coşciugul sărmanei mele soţii, care n- 
a făcut niciodată vreun rău, nimănui. Şi tu, Pitou, adă-i 

pe dascăl, pe paracliser, pe copiii din cor şi pe ceilalţi. 
De preot mă ocup eu. 

Şi se îndreptă spre locuinţa abatelui Fortier. 

Pentru a doua oară, în răstimp de un an, 
arendaşul, revoluţionar avea să stea faţă în faţă cu 
preotul regalist. 

Uşa cea mare a casei abatelui era închisă, ca şi 
cea a bisericii. 

Billot căută cu privirea o altă grindă de 
împrumutat. Găsi un fel de bornă şi o smulse din 
pavajul în care era încastrată. Apoi, ridicînd-o deasupra 
capului, se trase trei paşi înapoi şi izbi cu blocul de 
granit uşa, care zbură în ţăndări. 

În momentul cînd Billot îşi croia astfel drum, 
fereastra de la etaj se deschise şi capul abatelui Fortier 
apăru, cerînd ajutor grabnic enoriaşilor. Dar apelul 
pastorului rămase fără răspuns. 

După aproape zece minute, timp în care Billot a 
mai trebuit să desferece două sau trei uşi, în spatele 
preotului se văzu apărînd capul livid al arendaşului, 
apoi o mînă se ridică şi se lăsă cu putere pe umărul 
preotului... Billot şi preotul dispărură în fundul 
încăperii. Apoi nu se mai auziră decit strigătele tot mai 
stinse ale abatelui Fortier. 

In acest timp, Pitou îi adusese pe paracliser, pe 
dascăl şi pe copiii din cor, toţi tremurind. Erau 
împreună în biserică cînd îl zăriră pe Billot tîrîndu-l 
după el pe abatele Fortier, care încerca să se 
împotrivească, cedînd pînă la urmă la numai zece paşi 
de biserică. 

Toată lumea se dădu la o parte, să le lase loc. 

Abatele aruncă o privire înspăimîntată asupra 
portalului sfărîmat al bisericii, intră în sacristie şi ieşi 
peste o clipă în straie, cu sfinta cuminecătură în mînă. 

Dar în momentul cînd se întoarse spre a spune 
primele cuvinte ale rugăciunii, Billot întinse mîna şi 
rosti : 

— Ajunge, prost slujitor al lui Dumnezeu ! Am vrut 
numai să-ţi frîng orgoliul, asta-i tot. Dar vreau să se 
ştie că o femeie sfintă ca a mea se poate lipsi de rugă- 
ciunile unui preot fanatic şi duşmănos ca tine. 

Şi, întorcîndu-se spre imensul cortegiu care 
umplea nu numai biserica ci şi piaţa primăriei şi a 
castelului, strigă : 

— Cetăţeni, la cimitir ! 

Cînd totul se termină, Billot întinse mîna spre 
mor- mînt : 

— Dumnezeu mi-e martor că jur să lupt pe veci 
împotriva regelui, care a poruncit să fiu asasinat. 
Impotriva nobililor, care mi-au dezonorat fiica. 
Împotriva preoţilor, care au refuzat s-o înmormînteze 
pe soţia mea. 

Intorcîndu-se apoi spre cei de faţă, plini de 
simpatie pentru acest triplu jurămînt, Billot le spuse : 

— Fraţilor ! O nouă Adunare va fi convocată şi 
alţii vor ocupa locurile trădătorilor care s-au înscăunat 
la Feuillants. Alegeţi-mă ca reprezentant în această 
nouă Adunare şi veţi vedea dacă ştiu să-mi ţin 
jurămintele. 

Un strigăt de încuviinţare generală răspunse 
propunerii şi astfel, din acest moment, candidatura sa 
la Adunarea Legislativă a fost consfinţită. 

Capitolul 26 
BILLOT AJUNGE DEPUTAT 


Evenimentele povestite au produs o puternică im- 
presie nu numai asupra locuitorilor din Villers- 
Cotterets, dar şi asupra arendaşilor din satele 
învecinate. 

Or, arendaşii reprezentau o mare forţă în alegeri. 
Fiecare dintre ei dădea de lucru la zece, douăzeci, 
treizeci de zilieri, şi cu toate că sufragiul era pe-atunci 
în două trepte, rezultatul alegerilor depindea în mare 
măsură de cei de la ţară. 

Inainte de a-l părăsi pe Billot, fiecare om care-i 
stiinse mîna îi spuse simplu : 

— Fii liniştit ! 

Şi Billot se înapoie la fermă cu adevărat liniştit, 
căci pentru prima dată întrevedea un puternic mijloc 
de a-i plăti nobilimii şi monarhiei tot răul ce i-l 
făcuseră. 

Se întoarse acasă fără să spună un cuvint despre 
Cathérine. Nimeni n-a putut şti dacă aflase despre 
scurta ei prezenţă la fermă. În ultimul an nu îi rostise 
numele în nici o împrejurare. Pentru el, fiica lui nu mai 
exista. Nu acelaşi lucru se întîmpla şi cu Pitou. El 
regretase din tot sufletul că nu era iubit de Catherine, 
dar, comparîndu-se cu Isidore, înţelese perfect de ce 
ea îl iubea pe-acesta din urmă. Nu este deci de mirare 
că Pitou se despărţi în mare grabă de Billot, pentru a 
afla ce s-a întîmplat cu mama şi copilul. 

Indreptîndu-se spre locuinţa sa din Haramont, 
drumul lui trecea oricum pe la coliba lui moş Clouis. Il 
întîlni în apropiere pe bătrîn, cu un iepure în tolba de 
vînătoare. Pitou află, din cîteva cuvinte, că atunci cînd 
Catherine veni să-i ceară vechiul ei adăpost, devotatul 
Clouis s-a grăbit să i-l ofere. Astfel încît, ajungînd pe 

pragul colibei, Pitou o găsi pe Catherine aşezată pe 
pat, cu ochii înlăcrimaţi, cu copilul în braţe. 

Văzîndu-l, ea aşeză copilul pe genunchi şi-i întinse 
tînărului mîinile şi fruntea. 

Căzînd în genunchi în faţa Catherinei şi sărutînd 
mînuţele copilului, Pitou exclamă : 

— Ah ! domnişoară Cathérine, fiţi liniştită : sînt 
bogat, micuțul Isidore nu va duce lipsă de nimic ? 

Pitou avea 15 ludovici, şi el numea asta bogăţie ! 

-— Mulţumesc, domnule Pitou, spuse ea, te cred 
şi sînt fericită să te cred, căci eşti singurul meu 
prieten. Şi dacă ne părăseşti şi dumneata, vom fi 
singuri pe pămînt. Dar nu ne vei părăsi niciodată, nu-i 
aşa ? 

— Cu siguranţă, niciodată ! 

— Domnule Pitou, spuse Cathérine, am nevoie de 
aer. Dă-mi braţul, să ne plimbăm puţin sub copaci... 
Cred că-mi va face bine. 

— Şi mie, domnişoară, căci simt că mă înăbuş. 

Catherine culcă copilul în pat şi dădu braţul lui 
Pitou. 

Cinci minute mai tîrziu se aflau în pădure. 

În acest timp, Billot continua să lucreze la strînsul 
recoltei. Fusese un an bun. Aşa că dădu partea ce li se 
cuvenea proprietarilor, o luă pe a sa, păstră sămînţă 
pentru anul următor, nutreţ pentru hrana cailor, produ- 
sele necesare pentru a scoate ce-i trebuia pentru plata 
şi întreţinerea lucrătorilor şi, într-o dimineaţă, îl chemă 
pe Pitou. 

După cum am mai spus, Pitou venea din cînd în 
cînd să-l viziteze pe Billot. Acesta îl primea cu braţele 
deschise, îl poftea să măniînce cu el. Dar niciodată 
Billot nu trimisese după el. lată de ce Pitou se îndrepta 
spre fermă nu fără oarecare temeri. 

Billot era totdeauna serios. Nimeni n-ar fi putut 
spune că a văzut înflorind un zîmbet pe buzele 
fermierului din momentul cînd fiica sa părăsise ferma. 

Ei bine, de astă dată Billot era şi mai întunecat ca 
de obicei. 

Totuşi, după obicei, îi întinse mîna lui Pitou, i-o 
strînse chiar cu mai multă vigoare şi o reţinu între 
mîinile sale. 

Pitou îl privi pe fermier cu uimire. 

— Pitou, spuse el, tu eşti un om cinstit. 

— Păi ! domnule Billot, cred şi eu. 

— lar eu sînt sigur ! 

— Sînteţi foarte bun cu mine, domnule Billot. 

— Am hotărît de aceea ca, după plecarea mea, 
tu, Pitou, să rămii în fruntea fermei. 

— Eu, domnule ? spuse Pitou. Cu neputinţă ! 

— De ce? 

— Fiindcă, domnule Billot, sînt o puzderie de amă- 
nunte în care ochiul unei femei este de neînlocuit. 

— Ştiu, răspunse Billot. ţi vei alege singur femeia 
care va împărţi cu tine supravegherea. Nu-ţi cer să-mi 
dai numele ei. N-am nevoie să-l ştiu şi, cînd va fi să vin 
la fermă, voi avea grije să te vestesc cu opt zile 
înainte, şi astfel, dacă nu va trebui s-o văd, sau dacă 
ea nu va trebui să mă vadă, va avea vreme să plece. 

— Bine, domnule Billot, spuse Pitou. 

— Acum, continuă Billot, în hambar se află 
sămiînţa pentru semănat, în pod fînul, paiele şi ovăzul 
pentru hrana cailor, şi în acest sertar banii necesari 
pentru plata salariilor şi hrana oamenilor. 

Billot deschise un sertar plin de bani. 

— O clipă, o clipă, domnule Billot ! Cîţi bani sînt în 
acest sertar ? 

— Nu ştiu, răspunse fermierul împingîndu-l la loc. 

Apoi îl închise şi-i predă cheia lui Pitou, zicînd : 

— Cînd nu vei mai avea bani, îmi vei cere. 

Pitou înţelese cîtă încredere era în acest răspuns. 

— Şi dacă, din întîmplare, veţi avea nevoie de 
mine acolo... ? întrebă tînărul. 

— Fii liniştit, Pitou, nu te voi uita. 

Apoi adăugă : 

— E ora două după-amiază. Plec la Paris la cinci. 
La şapte poţi fi aici cu femeia pe care ţi-o vei alege să 
te ajute. 

— Bine ! Atunci, spuse Pitou, n-am timp de 
pierdut! La revedere, dragă domnule Billot. 

— La revedere, Pitou. 

Pitou plecă în goană de la fermă. 

Billot îl urmări din priviri atît timp cît îl putu 
vedea. Apoi, după ce dispăru, spuse : 

— Oh ! De ce fiica mea nu s-a îndrăgostit mai 
degrabă de un băiat ca ăsta, în locul acelui nobil 
putred, care o lasă văduvă fără să fie măritată, mamă 
fără să fie soţie ? 

E inutil să mai spunem că la ora cinci Billot se 
urcă în diligenţa de la Villers-Cotterets spre Paris şi că 
la ora şase, Pitou, Catherine şi micul Isidore intrau în 
fermă. 

Capitolul 27 Ă 
ASPECTUL NOII ADUNARI 


La 1 octombrie 1791 trebuia să aibă loc 
inaugurarea Adunării Legislative. 

Ca şi ceilalţi deputaţi, Billot sosi către sfîrşitul lui 
septembrie. 

Noua Adunare era alcătuită din şapte sute 
patruzeci şi cinci de membri. Printre ei se numărau 
patru sute de avocaţi şi jurişti, şaptezeci şi doi literați, 
ziarişti şi poeţi, şaptezeci de preoţi constituţionalişti, 
adică preoţi care juraseră pe Constituţie. Ceilalţi două 
sute trei erau proprietari sau arendaşi, ca Billot, 
proprietar şi fermier în acelaşi timp, sau oameni 
exercitînd profesiuni libere şi chiar manuale. 

In rest, caracterul specific sub care se înfăţişau 
noii deputaţi erau tinereţea : cea mai mare parte 
dintre ei n-aveau mai mult de douăzeci şi şase de ani. 
Se putea spune că este o generaţie nouă şi 
necunoscută, trimisă de Franţa pentru a rupe violent 
cu trecutul. Zgomotoasă, furtunoasă, revoluţionară, ea 
venea să detroneze tradiţia. Aproape toţi erau spirite 
cultivate, unii poeţi, cum am spus, alţii avocaţi, alţii 
chimişti. Plini de energie şi graţie, de o vervă 
extraordinară, de un devotament fără limite pentru 
idealuri, foarte ne cunoscători în problemele de stat, 
lipsiţi de experienţă, vorbăreţi, bătăioşi, uşuratici, ei 
aduceau evident acest mare şi teribil lucru care se 
numea necunoscutul. 

Or, necunoscutul în politică înseamnă totdeauna 
îngrijorare. Cu excepţia lui Condorcet şi Brissot, i se 
putea pune aproape fiecăruia întrebarea : „Cine sînteţi 
dumneavoastră ?” 

Intr-adevăr, unde erau oamenii-făclie şi chiar 
torţele Constituantei ? Unde erau alde Mirabeau, 

Sieyès, Duport, Bailly, Robespierre, Barnave, Cazales ? 
Dispăruseră cu toţii. 

Din loc în loc, ca rătăcite în această tinereţe 
focoasă, apăreau citeva capete cărunte. Restul 
reprezenta Franţa tînără sau virilă, Franţa cu păr 
negru. 

Frumoase capete pentru a fi tăiate de o 
Revoluţie, şi care au fost tăiate aproape toate ! 

Dealtfel, se simţea încolţind germenele războiului 
civil în interior, se simţea venind războiul din afară. 
Toţi aceşti oameni tineri nu erau defel doar simpli 
deputaţi. Erau luptători : Gironda — care în caz de 
război se oferise în totalitate, de la douăzeci la 
cincizeci de ani, să mărşăluiască la graniţă — Gironda 
trimitea o avangardă. 

Această avangardă era formată din oameni ca 
Vergniaud, Guadet, Gensonns, fraţii Fonfrede, Ducos. 
In sfîrşit, acesta era nucleul a ceea ce avea să se 
numească Gironda şi să-şi dea numele unui partid 
faimos care, cu toate greşelile făcute, a rămas 
simpatic prin nenorocirea care l-a lovit. 

Născuţi dintr-un suflu de război, ei intrau dintr-un 
singur salt în arena sîngeroasă a vieţii politice. Numai 
văzîndu-i cum îşi luau tumultuos locurile în Cameră, 
puteai ghici în ei acele rafale de vînt năprasnic care 
vor stîrni furtunile din 20 iunie, 10 august şi 21 
ianuarie. 

Nu mai exista o latură de dreapta. Dreapta era 
suprimată. In consecinţă, nu mai existau aristocrați. 

intreaga Adunare se înarmase împotriva a doi 
duşmani: nobilii şi preoţii. Dacă aceşti duşmani 
rezistau prin mandatul primit Adunarea va lupta să le 
înfrîngă rezistenţa. 

In privinţa regelui, se lăsă pe seama conştiinţei 
deputaţilor să hotărască poziţia ce trebuie adoptată 
faţă de el. Lumea îl compătimeşte. Unii speră că va 
scăpa de sub presiunea forţei triple a reginei, 

aristocrației şi a clerului. Dar, dacă le va sprijini, va fi 
zdrobit împreună cu ele. 

Bietul rege ! Nu i se mai zicea nici rege, nici 
Ludovic al XVI-lea, nici Majestate. | se zice puterea 
executivă. 

Intrînd în această sală, a cărei împărţire le era 
total necunoscută, prima mişcare a deputaţilor a fost 
să privească în jurul lor. Pe fiecare latură se deschidea 
o tribună rezervată. 

— Pentru cine sînt aceste două tribune? întrebară 
mai multe glasuri. 

— Sînt tribunele deputaţilor al căror mandat a ex- 
pirat, răspunse arhitectul. 

— Oh ! Oh ! murmură Vergniaud. Adică e vorba 
de un comitet de cenzură ! Legislativa este oare o 
cameră a reprezentanţilor naţiunii, sau o clasă de 
şcolari ? 

— Să aşteptăm, spuse Herauld de Sechelles. Vom 
vedea cum se vor comporta profesorii noştri. 

— Uşier, strigă Thuriot, le veţi spune pe măsură 
ce vor intra, că în Adunare se află un om care era gata 
să-l arunce pe guvernatorul Bastiliei din virful pînă la 
temelia zidurilor sale — şi că acest om se numeşte 
Thuriot... 

Peste un an şi jumătate acest om avea să se 
numească „Omoară-l pe rege”. 

Primul act al noii Adunări a fost să trimită o dele- 
gaţie la Tuileries. 

Regele a avut imprudenţa să pună un ministru să- 
| înlocuiască. 

— Domnilor, spuse acesta, regele nu vă poate 
primi în acest moment. Reveniţi la ora trei. 

Deputaţii se retraseră. 

— Ei bine ? întrebară ceilalţi membri ai Adunării 
văzîndu-i că se întorc atit de repede. 


i Joc de cuvinte intraductibil, bazat pe pronunția franceză. 
(N.T.) 

— Cetăţeni, spuse unul din delegaţi, regele nu era 
gata şi avem trei ore înaintea noastră. 

— Bine ! strigă de ia locul său ologul Couthon, să 
folosim aceste trei ore. Propun să suprimăm titlul de 
majestate. 

Un „ura” general îi răspunse. Titlul de majestate a 
fost suprimat prin aclamații. 

— Cum vom numi puterea executivă ? întrebă 
atunci un glas. 

— li vom da numele de rege al francezilor, 
răspunse un alt glas. E un titlu destul de frumos ca să-l 
mulţumească pe domnul Capet. 

Toate privirile se întoarseră spre omul care-l 
numise pe regele Franţei domnul Capet. 

Era Billot. 

— Fie, pentru titulatura de rege al francezilor ! se 
strigă aproape în unanimitate. 

— Aşteptaţi, spuse Couthon, ne mai rămîn două 
ore. Am de făcut o nouă propunere. 

— Dă-i drumul ! strigară cu toţii. 

— Propun ca la intrarea regelui să ne ridicăm în 
picioare, şi, după ce intră regele, să ne aşezăm şi să 
ne punem pălăriile pe cap. 

Timp de o clipă a fost un tumult îngrozitor : 
strigătele de adeziune erau atît de violente, încît 
puteau fi luate drept strigăte de împotrivire. 

In sfîrşit, după ce zgomotul se potoli, îşi dădură 
seama că erau cu toţii de acord. Propunerea a fost 
adoptată. 

Couthon îşi aruncă ochii pe pendulă. 

— Mai avem o oră, spuse el. Am de făcut o a treia 
propunere. 

— Fă-o ! strigară cu toţii. 

— Propun, reluă Couthon cu acel glas suav care, 
după prilej, ştia să vibreze cumplit, propun să nu mai 
existe în Adunare un tron pentru rege, ci un simplu 
fotoliu. 

Oratorul fu întrerupt de aplauze. 

— Aşteptaţi, aşteptaţi, spuse el ridicînd mîna, n- 
am terminat. 

Liniştea se restabili pe dată. 

— Propun ca fotoliul regelui să fie aşezat la stînga 
preşedintelui. 

— Fiţi atent ! spuse un glas. Aceasta înseamnă nu 
numai a suprima tronul, dar şi a-l subordona pe rege. 

— Propun, replică Couthon, nu numai să 
suprimăm tronul, dar şi să-l subordonăm pe rege. 

| se răspunse prin aclamații nemaiauzite. 

— E bine, cetăţeni, spuse Couthon. Cele trei ore s- 
au scurs. li mulţumesc regelui francezilor că ne-a făcut 
să aşteptăm. Noi nu ne-am pierdut timpul aşteptîndu-l. 

Delegaţia se înapoie la Tuileries. 

De astă dată, regele îi primi, dar avea o idee 
preconcepută. 

— Domnilor, spuse el, nu pot veni la Adunare 
decit peste trei zile. 

Deputaţii se priviră. 

— Atunci, Sire, va fi în ziua de 4 ? 

— Da, domnilor, răspunse regele, va fi în ziua de 


Şi le întoarse spatele. 

In ziua de 4, regele trimise vorbă că e suferind şi 
nu se va putea prezenta la şedinţă decit în ziua de 7. 
Dar în absenţa regelui, pe ziua de 4, Constituţia din 
1791, adică opera cea mai importantă a ultimei 
legislaturi, nu fu împiedicată să-şi facă intrarea în noua 
Adunare. Era înconjurată şi păzită de doisprezece 
dintre cei mai bătrîni deputaţi ai Constituţiei. 

— Bravo ! spuse un glas. lată-i pe cei doisprezece 
bătrîni ai Apocalipsului ! 

Era glasul arhivarului Camus. Urcă cu constituţia 
la tribună şi, arătînd-o poporului, ca un alt Moise, 
spuse: 

— Popor, iată tablele legii ! 

Apoi începu ceremonia jurămîntului. 

Întreaga Adunare defilă, tristă şi nepăsătoare. 
Mulţi ştiau dinainte că această constituție 
neputincioasă nu va trăi nici un an. Jurau ca să jure, 
fiindcă era o ceremonie impusă. 

Trei sferturi din cei ce jurau erau hotăriţi să nu-şi 
ţină jurămîntul. 

Între timp, vestea despre cele trei decrete 
adoptate se răspîndi în Paris. 

Nu se mai zice Majestate ! 

Nu mai este tron! 

Un simplu fotoliu în stînga preşedintelui ! 

Era aproape ca şi cum s-ar fi spus : „Nu mai este 
rege”. 

Ca întotdeauna, banul a fost primul căruia i s-a 
făcut frică : titlurile de rentă coboriră vertiginos ; ban- 
cherii începură să se teamă. 

La 9 octombrie trebuia să se producă o mare 
schimbare. 

Pe temeiul noii legi, nu mai exista funcţia de 
comandant general al gărzii naţionale. La 9 octombrie, 
La Fayette avea să-şi dea demisia, şi fiecare 
comandant al celor şase legiuni urma să comande pe 
rînd. 

Sosi şi ziua fixată pentru şedinţa cu regele, adică 
cea de 7. Regele intră în Adunare. 

Contrar cu ceea ce era de aşteptat, sentimentul 
privilegiului era încă atît de puternic încît, la intrarea 
regelui, nu numai că toţi se ridicară, nu numai că se 
descoperiră, dar izbucniră chiar în aplauze unanime. 

Adunarea strigă : „Trăiască regele !” 

Dar, în aceeaşi clipă, ca şi cum regaliştii ar fi vrut 
să-i sfideze pe noii deputaţi, tribunele strigară : 

— Trăiască Majestatea Sa ! 

Un lung murmur se făcu auzit pe băncile 
reprezentanţilor naţiunii. Aceştia ridicară ochii spre 
tribune şi îşi dădură astfel seama că strigătele 

porniseră mai ales din tribunele rezervate foştilor 
constituanţi. 

— Bine, domnilor, spuse Couthon. Miine ne vom 
ocupa de dumneavoastră. 

Regele făcu semn că vrea să vorbească. 

II ascultară. 

Discursul pe care îl rosti, redactat de Duport du 
Tertre, era abil în cel mai înalt grad şi produse un mare 
efect. Se învirtea în întregime în jurul necesităţii de a 
se menţine ordinea, de a se adopta sentimentul de 
dragoste de patrie. 

Pastorat prezida Adunarea. 

Pastorat era regalist. 

Regele spusese în discursul său că avea nevoie 
să fie iubit. 

— Şi noi de asemenea, Sire, spuse preşedintele, 
avem nevoie să fim iubiţi de dumneavoastră ! 

La aceste cuvinte, întreaga sală izbucni în 
aplauze. 

In discursul său, regele presupunea revoluţia în- 
cheiată. 

O clipă, întreaga Adunare crezu ca şi el. 

Pentru asta, Sire, nu trebuia să fii regele voluntar 
al preoţilor şi regele involuntar al emigranților ! 

Impresia produsă în Adunare se răspîndi pe dată 
în Paris. 

Seara, regele se duse la teatru împreună cu 
familia. Fu primit cu un tunet de aplauze. 

Mulţi plîngeau, şi el însuşi, atît de puţin accesibil 
unor asemenea sentimentalisme, vărsă lacrimi. 

In timpul nopţii, regele scrise tuturor puterilor 
străine pentru a le anunţa că acceptase Constituţia din 
1791. Se ştie dealtfel că într-o zi, într-un moment de 
entuziasm, jurase pe această Constituţie, înainte de a 
fi fost definitivată. 

A doua zi, Couthon îşi aminti de cele promise în 
ajun constituanţilor. Anunţă că are de propus o 
moţiune. 

Moţiunile lui Couthon începuseră să fie cunoscute. 
Se făcu linişte. 

— Cetăţeni, spuse Couthon, cer să dispară din 
această Adunare orice urmă de privilegiu şi, în 
consecinţă, toate tribunele să fie deschise publicului. 

Moţiunea a fost adoptată în unanimitate. 

A doua zi, poporul ocupă tribunele foştilor 
deputaţi şi, în faţa acestui asalt, umbra Constituantei 
dispăru. 

Capitolul 28 
FRANŢA ŞI STRAINATATEA 


Am arătat că noua Adunare era deosebit de 
pornită împotriva nobililor şi împotriva preoţilor. Era o 
adevărată cruciadă. Numai că stindardele purtau, în 
loc de Dumnezeu o vrea, textul : poporul o vrea. 

La 9 octombrie, în ziua demisiei lui La Fayette, 
Gallois şi Gensonne îşi prezentară raportul asupra 
tulburărilor religioase din Vend6e. Raportul era 
cuminte, moderat şi făcu chiar prin asta o impresie 
profundă. 

Cine îl inspirase, dacă nu cumva îl şi scrisese ? 

Un politician foarte abil pe care-l vom vedea neîn- 
tîrziat făcîndu-şi intrarea în scenă şi în cartea noastră. 

Adunarea a fost îngăduitoare. 

Unul dintre membrii ei, Fauchet, ceru doar ca 
statul să înceteze să-i plătească pe preoţii care vor 
declara că nu înţeleg să se supună voinţei statului, 
acordînd totuşi pensii acelora dintre refractari care sînt 
bătrîni şi infirmi. 

Ducos merse mai departe : invocă toleranța ; 
ceru să li se lase preoţilor întreaga libertate de a 
depune sau nu jurămîntul. 

Şi mai departe merse episcopul constituţionalist 
Torne. El declară că refuzul însuşi al preoţilor izvora 
din însemnate virtuţi. 

Vom vedea îndată cum au răspuns bigoţii de la 
Avignon acestor acte de toleranţă. 

După discuţia, totuşi neterminată, privind clerul 
constituţionalist, s-a trecut la problema emigranților. 

Aceasta echivala cu a trece de la războiul intern 
la cel extern, a atinge adică cele două răni prin care 
sîngera Franţa. 

Fauchet tratase despre problema clericilor. 
Brissot trată despre cea a emigranților. 

El ceru să se facă deosebirea dintre emigrarea 
din cauza fricii şi cea din pricina urii. Ceru indulgență 
pentru prima şi severitate pentru a doua. După 
părerea sa, cetăţenii nu puteau fi închişi în graniţele 
unui regat, dimpotrivă, trebuia să li se deschidă toate 
porţile. Nici măcar nu voia să se aplice decretul de 
confiscare a averilor celor emigraţi din ură. Ceru doar 
să nu fie plătiţi cei care se înarmaseră împotriva 
Franţei. 

Intr-adevăr, un lucru minunat ! Franţa continua să 
plătească în străinătate salariile unor Condé, Lambesc, 
Charles de Lorraine ! 

Vom vedea îndată în ce fel au răspuns emigraţii 
la acest act de blîndeţe. 

Cînd Fauchet îşi termină discursul, se primiră 
veşti de la Avignon. Cînd Brissot îl termină pe-al său, 
sosiră veşti din Europa. Apoi o lumină puternică apăru 
dinspre apus, ca un imens incendiu : erau veştile din 
America. 

Să începem cu Avignon-ul. 

La 14 septembrie 1791 — în timpul Constituantei 
— un decret al regelui reunise Avignon-ul cu Franţa. 

De un an, Avignon era cînd în mîinile partidului 
profrancez, cînd în mîinile partidului antifrancez. 

Furtuna începu în 1790. 

Intr-o noapte, papistaşii s-au distrat spînzurînd un 
manechin împodobit cu cele trei culori. Dimineaţa, la 
această privelişte, întregul Avignon sări în sus. Fură 
smulşi din casele lor patru papistaşi — doi nobili, un 
burghez şi un muncitor — şi spînzuraţi în locul mane- 
chinului. 

Şefii partidului francez erau doi tineri, Duprat şi 
Mainvielle, şi un bărbat ceva mai în vîrstă numit 
Lescuyer. Acesta din urmă era francez în toată puterea 
cuvîntului : se născuse în Picardia, avea caracter 
înflăcărat şi chibzuit totodată, şi se stabilise la Avignon 
în calitate de notar şi secretar al municipalităţii. 

Aceşti trei şefi înrolaseră vreo trei mii de soldaţi şi 
încercaseră cu ei o expediţie în Carpentras, care eşuă. 
Ploaia, o ploaie rece şi îngheţată amestecată cu 
grindină, una din acele ploi ce coboară din muntele 
Ventoux, împrăştiase armata comandată de Mainville, 
Duprat şi Lescuyer, la fel cum furtuna împrăştiase flota 
lui Filip al II-lea. 

Cine făcuse să cadă această ploaie miraculoasă ? 
Cine avusese puterea să  împrăştie armata 
revoluţionară? 

Fecioara Maria ! 

Dar Duprat, Mainvielle şi Lescuyer bănuiau că un 
catalan, numit cavalerul Patus — pe care-l făcuseră 
general — sprijinise în chip eficace Fecioara în acest 
miracol, încît îi atribuiau întreaga reuşită... 

La Avignon se face curînd dreptate cînd e vorba 
de trădare : trădătorul este ucis. 

Patus a fost ucis. 

Or, din cine era alcătuită armata reprezentînd 
partidul francez ? Din ţărani, hamali şi dezertori ! 

Căutară un om din popor să-i comande pe aceşti 
oameni din popor. 

Crezură a fi găsit omul potrivit într-un anume 
Mathieu Jouve, care-şi zicea Jourdan. Se născuse la 
Saint-Just, aproape de Puy-en Velay. Fusese mai întîi 
conducător de catiîri, apoi soldat, în cele din urmă cîr- 
ciumar la Paris. La Avignon vindea roibă. 

Se lăuda cu omorurile, se fudulea cu crimele. 
Arăta tuturor o sabie mare şi spunea că a tăiat cu ea 
capul guvernatorului Bastiliei şi al celor doi ofiţeri de 
gardă din 6 octombrie. 

La porecla de Jourdan, pe care şi-o dăduse el, 
poporul adăugase, pe jumătate în batjocură, pe 
jumătate din teamă, aceea de „Tăietor de capete”. 

Duprat,  Mainvielle, Lescuyer şi generalul lor 
Jourdan fuseseră prea multă vreme stăpînii oraşului, 
încît lumea începuse să nu se mai teamă de ei. 

Se organiză împotriva lor o vastă şi surdă 
conspirație, abilă şi tenebroasă cum sînt conspiraţiile 
preoţilor. Era necesar să se trezească pasiunile 
religioase. 

Soţia unui patriot francez născuse un copil fără 
braţe. Se răspîndi zvonul că patriotul, pe cînd fura într- 
o noapte un înger de argint dintr-o biserică, îi rupsese 
braţul. Copilul infirm nu era altceva decît pedeapsa 
cerului. 

Tatăl fu nevoit să se ascundă, altfel ar fi fost tăiat 
în bucăţi fără ca mulţimea să se fi informat măcar din 
ce biserică fusese furat îngerul. 

Fecioara era însă în primul rînd aceea care îi pro- 
teja pe regalişti, fie şuani în Bretania, fie papistaşi din 
Avignon. În 1789, Fecioara începu să plîngă într-o bise- 
rică din strada Bac. In 1790, ea apăru în regiunea 
Bocage din Vandeea, în spatele unui stejar bătrîn. In 
1791 ea împrăştie armata lui Dupart şi Mainvielle, 
suflîndu-le soldaţilor grindina în obraz. In sfîrşit, în 
biserica Cordelierilor ea începu să roşească, de ruşine 
fără îndoială, din cauza indiferenţei oamenilor din 
Avignon. 

Acest ultim miracol, constatat mai ales de femei 
— bărbaţii nu prea credeau în el — înfierbîntase bine 
spiritele, cînd un zvon zguduitor, de cu totul altă 
natură, se răspîndi în Avignon : o ladă mare cu 
argintărie fusese transportată în afara oraşului. 

A doua zi nu mai era vorba de o ladă, ci de şase. 

A treia zi erau optsprezece cufere pline. 

Şi ce fel de argintărie conţinea cele optsprezece 
cufere? 

Bunurile casei de amanet, pe care — se spunea — 
partidul francez le lua cu el în clipa în care părăsea 
oraşul. 

La această veste, un vint de vijelie trecu 
deasupra oraşului. 

Era în 16 octombrie, într-o duminică dimineaţa. 
Toţi ţăranii din împrejurimi veniseră să asculte slujba 
religioasă la oraş. N 

In vremea aceea nu se circula decît înarmat. In 
consecință, toţi erau înarmaţi. Momentul era bine ales. 
In plus, şi lovitura era bine pregătită. 

Nu mai era vorba nici de partidul francez, nici de 
partidul antifrancez. Erau pur şi simplu nişte hoţi, nişte 
hoţi care săvirşiseră un furt infam, îi jefuiseră pe cei 
nevoiaşi ! 

Mulțimea năvălea în biserica Cordelierilor. Ţărani, 
orăşeni, meseriaşi, hamali, albi, roşii, tricolori, cereau 
în gura mare ca municipalitatea să-i dea socoteală fără 
Intîrziere prin reprezentantul ei Lescuyer. 

De ce furia poporului se îndrepta spre Lescuyer ? 
Nu se ştie. 

Omul se refugie la primărie dar fu adus, împins, 
mînat cu lovituri în mijlocul bisericii. 

Intrînd în biserică, nenorocitul, palid dar calm, 
urcă în amvon şi porni să se justifice. Era simplu, n- 
avea decît să spună : „Deschideţi şi arătaţi poporului 
casa de amanet şi va vedea că toate lucrurile de care 
sîntem acuzaţi că le-am luat sînt tot acolo.” 

In loc de asta, el începu: 

— Fraţilor, am crezut că Revoluţia e necesară. Am 
contribuit la ea din toate puterile mele... 

Dar n-a fost lăsat să spună mai mult : celor 
interesaţi prea le era teamă că va reuşi să se justifice. 

Un hamal urcă în spatele lui în amvon şi-i azvîrli 
în mijlocul acestei haite. 

Fu tras spre altar. Acolo trebuia măcelărit revolu- 
ţionarul, ca sacrificiul să fie pe placul Fecioarei, în nu- 
mele căreia se acţiona. 

Nenorocitul a fost nevoit să guste, sub o ploaie 
neîncetată de lovituri de baston şi cuţit, toate clipele 
morţii sale ! 

lată veştile ce soseau la Adunarea Legislativă ca 
răspuns la discursul filantropic al lui Fauchet. 

E-adevărat că a treia zi sosi o nouă veste. Duprat 
şi Jourdan au fost preveniţi de cele ce se petreceau. 
Unde să-şi găsească oamenii împrăştiaţi ? Duprat avu 
o idee : să sune pentru adunare renumitul clopot de 
argint, care nu suna decit cu două prilejuri — 
înscăunarea unui papă sau moartea lui. Scotea un 
sunet straniu, misterios, rar auzit. 

Acest sunet produse două efecte contrarii 
îngheţă inima papistaşilor şi dădu curaj 
revoluţionarilor. 

La sunetul acestui clopot, care vestea o primejdie 
necunoscută, ţăranii ieşiră din oraş şi o luară toţi la 
sănătoasa înspre casele lor. 

La acest apel al clopotului de argint, Jourdan 
reuni aproape trei sute de soldaţi de-ai săi. Recuceri 
porţile oraşului şi lăsă de pază la ele de o sută 
cincizeci. Cu ceilalţi o sută cincizeci porni în marş spre 
cordelieri. 

Avea două tunuri. Le îndreptă asupra mulţimii, 
trase şi ucise la întîmplare. Apoi intră în biserică. 
Lăcaşul era pustiu. Lescuyer horcăia la picioarele 
Fecioarei, care făcuse atitea minuni, dar care nu 
catadicsise să-şi întindă mîna divină pentru a-l salva 
pe acest nenorocit. 

Parcă nu putea muri : această zdreanţă 
însîngerată, care nu era decit o rană, se înverşuna să 
trăiască, 

L-au purtat astfel pe străzi. Pretutindeni, la 
trecerea cortegiului, oamenii închideau ferestrele 
strigînd : 

— N-am fost la Cordelieri! 

Jourdan, împreună cu cei o sută cincizeci de 
oameni ai săi, putea face ce voia din Avignon, cu cei 
treizeci de mii de locuitori ai săi, atît de mare era 
teroarea. 

Făcură în mic ceea ce Marat şi Panis făcură din 
Paris la 2 septembrie. Vom vedea mai tîrziu de ce 
spunem Marat şi Panis, şi nu Danton. 

Au fost măcelăriți vreo optzeci de nenorociţi, care 
au fost zviîrliţi prin trapele pontificale secrete din turnir 
gheţăriei. Turnul Trouillas, cum se zice acolo. 

lată vestea ce sosea şi care, datorită 
îngrozitoarelor represalii, făcea să fie uitată moartea 
lui Lescuyer. 

In ce-i priveşte pe emigranţi, pe care-i apăra 
Brissot şi cărora voia să le deschidă porţile Franţei, 
iată ce făceau ei în străinătate : 

Reconciliau Austria cu Prusia şi făceau două pri- 
etene din două duşmane ereditare. Manevrau în aşa 
fel încît Rusia să-i interzică ambasadorului nostru să se 
arate pe străzile Petersburgului şi să trimită un 
miniştri: la refugiații din Coblentz. 

Obţineau ca Berna să pedepsească un oraş 
elveţian care cîntase  revoluţionarul Ca ira. De 
asemenea, ca Geneva, patria lui Rousseau, care 
făcuse atitea pentru revoluţia ce o înfăptuia Franţa, să- 
şi îndrepte gurile de tun împotriva noastră. 

Făceau ca episcopul de Liege să refuze să 
primească un ambasador francez. 

E-adevărat că regii făceau, din proprie iniţiativă, 
şi mai multe isprăvi ! 

Rusia şi Suedia îi înapoiară lui Ludovic al XVI-lea, 
nedesfăcute, telegramele în care îşi anunţa adeziunea 
la constituţie. 

Spania refuză să le primească, şi predă inchiziţiei 
un francez, care scăpă de arderea pe rug numai sinu- 
cigîndu-se. 

Veneţia aruncă în piaţa San-Marco cadavrul unui 
om sugrumat noaptea din ordinul consiliului celor 
zece, cu această simplă inscripţie : 


Sugrumat ca francmason... 

În sfîrşit, împăratul şi regele Prusiei răspunseră, 
dar răspunseră printr-o ameninţare : 

Dorim, spuneau ei, să fie  preiîntimpinată 
necesitatea de a lua împreună măsuri serioase 
împotriva unei evoluţii a lucrurilor care dă prilej unor 
atit de triste prevestiri. 

Astfel, război civil în Vandeea, război civil în sud, 
ameninţare cu război în afară din toate părţile. 

Apoi, de cealaltă parte a Atlanticului, strigătele în- 
tregii populaţii dintr-o insulă pe cale să fie sugrumată. 

Ce se întîmpla acolo ? Cine erau acei sclavi negri 
care se săturaseră să se lase bătuţi şi care acum 
ucideau ? 

Erau negrii din San-Domingo, care îşi luau o 
sîngeroasă revanşă ! 

Cum se petrecuseră lucrurile? Vi le vom explica în 
două cuvinte : 

Constituanta făgăduise libertate negrilor. 

Oge, un tînăr mulatru, suflet viteaz, entuziast şi 
devotat, cum am cunoscut multe, străbătuse mările, 
ducînd cu el decretele eliberatoare chiar din clipa în 
care fuseseră promulgate. 

Deşi nu se transmisese încă nimic oficial în 
legătură cu aceste decrete, în setea sa de a obţine 
libertatea el îl somă pe guvernator să le proclame. 

Guvernatorul dădu ordin să fie arestat. Oge se 
refugie în partea spaniolă a insulei. Autorităţile 
spaniole — se ştie ce fel de sentimente nutrea Spania 
faţă de Revoluţie — autorităţile spaniole îl extrădară. 

Oge a fost tras de viu pe roată! 

O teroare albă urmă supliciului său. | se inventară 
nenumărați complici în insulă. Plantatorii înşişi se pre- 
făcură în judecători şi sporiră numărul execuțiilor. 

Intr-o noapte se răsculară şaizeci de mii de negri. 
Albii fură treziţi de imensul incendiu ce le mistuia 
plantațiile. 

Peste opt zile, incendiul era stins în sînge. 

Ce va face Franţa, sărmană salamandră închisă 
într-un cerc de foc ? 

Vom vedea. 

Capitolul 29 
RAZBOIUL 


În frumosul şi energicul discurs despre emigranţi, 
Brissot arătase limpede intenţiile regilor şi soiul de 
moarte pe care aceştia îl pregăteau revoluţiei. 

O vor decapita ? Nu, o vor înăbuşi. 

Apoi, după ce schiţase tabloul coaliţiei europene, 
după ce descrisese cercul suveranilor, unii cu sabia în 
mînă,  arborind deschis stindardul urii, ceilalți 
acoperindu-şi încă obrazul cu masca ipocriziei pînă ce 
o vor putea scoate, el exclamase : 

— Ei bine, fie ! Să nu acceptăm numai provocarea 
Europei aristocratice, ci chiar să o preîntîmpinăm ! Să 
nu aşteptăm să fim atacați : să atacăm noi înşine ! 

Şi, la acest strigăt, un tunet de aplauze îl salută 
pe orator. Aceasta pentru că Brissot, mai mult om de 
instinct decît om de geniu, răspunsese pornirii sfinte, 
pornirii de devotament care prezidase alegerile din 
1791: — războiul! 

Nu genul de război egoist ce-l declară un despot 
pentru a răzbuna o insultă adusă tronului său, numelui 
său, numelui unuia dintre aliaţii săi, sau pentru a 
anexa o provincie la regatul ori imperiul său ; ci 
războiul ce duce cu el suflul vieţii ; războiul ale cărui 
fanfare de alamă spun peste tot unde sînt auzite 
„Ridicaţi-vă, voi care vreţi să fiţi liberi ! Vă aducem 
libertatea !” 

Şi, într-adevăr, oamenii începură să audă un fel 
de murmur puternic, ce creştea şi se mărea ca 
freamătul fluxului. 

Acest murmur era vuietul a treizeci de milioane 
de glasuri care nu vorbeau încă, dar care şi începuseră 
să răcnească. lar Brissot tradusese acest vuiet prin 
cuvintele : „Să nu aşteptăm să fim atacați : să atacăm 
noi înşine!” 


241 


Din momentul în care la aceste cuvinte 
amenințătoare răspunsese un tunet de aplauze, Franţa 
devenise puternică. Nu numai că putea ataca, dar 
avea să şi izbindească. 

Rămîneau problemele de amănunt. Cititorii noştri 
trebuie să-şi fi dat seama că aceasta este o carte de is- 
torie şi nu un roman. Cu toate acestea vom trece 
repede peste problemele de amănunt, pentru a ajunge 
cît mai curînd cu putinţă la evenimentele ce ne-au 
rămas de povestit şi în care sînt implicate cu deosebire 
personajele cărţii noastre. 

Relatarea evenimentelor din  Vandeea, a 
masacrelor de la Avignon, a insultelor Europei răsună 
ca un trăsnet în Adunarea Legislativă. Am văzut că, la 
20 octombrie, Brissot se mulțumea cu un impozit 
asupra bunurilor emigranților ; la 25, Condoreet le 
sechestra bunurile şi le pretindea să presteze 
jurămîntul civic. Jurămînt civic — unor oameni care se 
aflau în afara Franţei şi care se înarmau împotriva 
Franţei. 

Incepu să se ridice atunci steaua a doi deputaţi, 
care deveniră unul ca un Barnave şi celălalt ca un 
Mirabeau al noii Adunări : Vergniaud şi Isnard. 

Vergniaud, o figură poetică, sensibilă şi 
simpatică, pe care totdeauna o revoluţie o atrage spre 
sine, era un copil din rodnica regiune Limoges. Blind, 
domol, mai mult afectuos decît pasionat, născut dintr- 
o familie îndestulată, fusese remarcat de Turgot şi 
trimis de el la şcolile din Bordeaux. Vorba lui era mai 
puţin aprigă, mai puţin puternică decît a lui Mirabeau 
şi, deşi inspirată de greci şi puţin supraîncărcată de 
mitologie, mai puţin prolixă, mai puţin avocăţească 
decit a lui Barnave. Ceea ce constituia sursa vigorii şi 
influenţei elocinţei sale era nota umană care vibra 
permanent în ea. În Adunare, chiar în mijlocul mîniilor 
fierbinţi şi sublime ale tribunei, se auzea totdeauna 
izbucnindu-i din piept accentul firescului sau al milei. 

Şeful unui partid înăcrit, violent, certăreţ, el plana 
totdeauna calm şi demn deasupra situaţiei, chiar şi 
atunci cînd situaţia era de o extremă gravitate. Duş- 
manii săi spuneau că e nehotărit, moale, chiar indolent 
uneori. Se întrebau unde i-e sufletul, care părea 
absent. Şi aveau dreptate ; sufletul nu sălăşluia în el 
decît atunci cînd făcea un efort pentru a-l înlănţui în 
pieptul său. Sufletul lui aparţinea pe de-a întregul unei 
femei, rătăcea pe buzele sale, se întrezărea în ochii 
săi, vibra în harpa iubitei, bunei, fermecătoarei 
Candeille. 

Isnard — spre deosebire de Vergniaud, care 
reprezenta într-un fel calmul — Isnard reprezenta 
mînia Adunării. Născut la Grasse, în această provincie 
a parfumurilor şi mistralului, avea dezlănţuirile violente 
şi neaşteptate de acestui gigant al aerului care, cu 
acelaşi suflu, dezrădăcinează stîncile şi desfrunzeşte 
trandafirii. Glasul său recunoscut izbucni deodată în 
Adunare, ca tunetul neaşteptat al primelor furtuni de 
vară. La prima vibraţie a acestui glas, întreaga 
Adunare se înfioră, cei mai distraţi ridicară capul şi 
fiecare, tremurînd ca şi Cain la glasul lui Dumnezeu, 
era gata să spună : „Mie îmi vorbeşti, Doamne ?” 

Tocmai fusese întrerupt, cînd el exclamă şi-l arătă 
cu mîna pe cel ce-l întrerupsese : 

— Intreb Adunarea, Franţa, lumea întreagă, pe 
dumneavoastră, domnule — întreb dacă este cineva 
care, de bună credinţă şi cu conştiinţa curată, vrea să 
susţină că prinții emigraţi nu conspiră împotriva 
patriei... Intreb, în al doilea rînd, dacă este cineva în 
această Adunare care îndrăzneşte să susţină că orice 
om care conspiră nu trebie inculpat, urmărit şi 
pedepsit cît mai grabnic cu putinţă. 

Dacă e cineva, să se ridice ! 


x 
x x 

„Vi se spune că toleranța ar fi datoria autorităţii, 
că anumite forţe ar dezarma, iar eu vă spun că trebuie 
să veghem, că despotismul şi aristocrația n-au nici 
moarte nici somn şi că, dacă naţiunile slăbesc o 
singură clipă vigilenţa, se trezesc încătuşate. Cea mai 
puţin scuzabilă între toate crimele este aceea care are 
drept scop să ducă omul în sclavie. Dacă focul cerului 
ar fi în puterea oamenilor, ar trebui lovit cu el în cei ce 
atentează la libertatea popoarelor !” 

Era pentru prima oară cînd se auzeau asemenea 
cuvinte. Această elocinţă sălbatică antrenă totul cu 
sine, la fel ca avalanşa care se rostogoleşte din Alpi, 
tîrăşte după sine arbori, turme, păstori, case. 

Se decretă pe loc: 

„Dacă Louis-Stanislas-Xavier, prinţ francez, nu se 
înapoiază în ţară în două luni, el abdică de la drepturile 
sale la regență”. 

Apoi, la 8 noiembrie : 

„Dacă emigraţii nu se înapoiază pînă la 1 
ianuarie, vor fi declaraţi vinovaţi de conspirație, 
urmăriţi şi pedepsiţi cu moartea.” 

Apoi, la 29 noiembrie vine rîndul preoţilor. 

„Jurămiîntul civic va fi cerut în răstimp de opt zile. 

„Cei ce vor refuza să-l presteze, vor fi suspectaţi 
de revoltă şi vor fi recomandaţi supravegherii 
autorităţilor. 

„Dacă se găsesc într-o comună în care se produc 
tulburări religioase, directoratul departamentului va 
putea să-i scoată din domiciliul lor obişnuit. 

„Dacă nu se supun, vor fi întemnițați pe cel puţin 
un an ; dacă îndeamnă la nesupunere, vor fi 
condamnaţi la doi ani. 

„Comuna în care forţa armată va fi obligată să 
intervină, va suporta cheltuielile. 

„Bisericile nu vor servi decît cultului plătit de Stat: 
cele ce nu vor mai fi necesare vor putea fi cumpărate 
de alte culte, dar nu de cele ce refuză jurămîntul. 

„Municipalităţile vor trimite departamentelor, şi 
acestea Adunării, lista preoţilor care au jurat şi a celor 
care au refuzat jurămîntul, cu observaţii asupra coali- 
zării lor între ei şi cu emigranții, astfel încît Adunarea 
să avizeze asupra mijloacelor de extirpare a rebeliunii. 

„Adunarea va privi ca o binefacere lucrările bune 
care pot lămuri țărănimea asupra problemelor pretinse 
religioase : ea le va tipări şi-şi va răsplăti pe autori.” 

Au spus ce au devenit constituanţii — altfel spus 
constituţionalii. Am arătat în ce scop a fost înfiinţat 
clubul Feuillants. Spiritul său era în perfectă armonie 
cu departamentul Parisului. Era spiritul lui Barnave La 
Fayette, Lameth, Duport, Bailly — care mai era încă 
primar, dar care va înceta curînd să mai fie. 

Feuillanţii au văzut în decretul privind clerul, 
„decret spuneau ei, dat împotriva conştiinţei publice”, 
au văzut în decretul privind emigranții, „decret dat 
împotriva legăturilor de familie”, un mijloc de a încerca 
putem regelui. 

Clubul de la Feuillants pregăti, şi directorul 
Parisului semnă împotriva acestor două decrete un 
protest, în care Ludovic al XVI-lea era rugat să se 
opună prin veto decretului privind preoţii. 

Ne amintim că prin Constituţie regele se bucura 
de acest drept de veto. 

Cine semna protestul? Omul care atacase cel 
dintîi clerul, acel Mefisto care spărsese gheaţa cu 
piciorul său şchiop : Talleyrand ! Omul care a făcut de- 
atunci încolo diplomaţie cu lupa nu vedea totdeauna 
prea limpede re- voluţia. 

Zvonul despre veto se răspîndi dinainte. 

Cordilierii îl asmuţiră pe Camille Desmoulins, 
acest lăncier al Revoluţiei totdeauna gata să-şi înfigă 
sulița drept în ţintă. 

Elaboră şi el o petiție. Dar întrucît se bilbiia 
îngrozitor cînd încerca să ia cuvintul, îl însărcină pe 
Fauchet s-o citească. 

Fauchet o citi. Petiţia fu aplaudată de la un capăt 
la altul. 

Era greu să miînuieşti problema cu mai multă 
ironie şi să mergi în acelaşi timp mai în profunzime. 

„Noi nu ne plingem, spunea colegul de şcoală al 
lui Robespierre şi prietenul lui Danton, nu ne plîngem 
nici de Constituţie, care a acordat dreptul de veto, şi 
nici de rege, care-l foloseşte, amintindu-ne de maxima 
unui mare om politic, al lui Machiavelli : Dacă printul 
trebuie să renunţe la suveranitatea sa, națiunea ar fi 
prea nedreaptă, prea crudă să socoată un rău că el se 
împotriveşte necurmat voinței generale, căci este greu 
şi împotriva naturii să cazi de bună voie de atit de sus. 

„Pătrunşi de acest adevăr, luînd exemplu de la 
însuşi Dumnezeu, ale cărui porunci nu sînt deloc 
imposibile de realizat, nu vom cere niciodată acestui 
suveran o dragoste imposibilă din partea sa pentru 
suveranitatea naţională, şi nu vom socoti că e un rău 
să se opună prin veto tocmai la cele mai bune 
decrete.” 

Cum am spus, Adunarea aplaudă, adoptă 
moţiunea, decretă consemnarea ei în procesul verbal 
şi trimiterea procesului-verbal în departamente. 

Seara, cei de la Feuillants erau tulburaţi. Mulţi 
dintre membrii clubului, deputaţi în Legislativă, nu 
luaseră parte la şedinţă. Absenţii din ajuns invadară a 
doua zi Adunarea. Erau două sute şaizeci. 

Decretul din ajun fu anulat, în mijlocul huiduielilor 
şi a fluierăturilor din tribune. 

A fost începutul războiului dintre Adunare şi Club, 
care de-atunci se sprijini tot mai mult pe iacobini, 
reprezentaţi de Robespierre, şi pe  cordelieri, 
reprezentaţi de Danton. 

intr-adevăr, Danton cîştiga popularitate. Capul 
său monstruos începea să se ridice deasupra mulţimii. 

Ada- mastor! gigantic, el se ridica dinaintea monarhiei 
şi-şi spunea : „la seama ! Marea pe care navighezi se 
numeşte Marea Furtunilor !” 

Apoi, deodată, iat-o pe regină care vine în 
ajutorul iacobinilor şi împotriva feuillanţilor. Urile 
Mariei-An- toaneta erau pentru revoluţie ceea ce 
reprezintă pentru Atlantic aversele de ploaie. 

Maria-Antoaneta îl ura pe La Fayette. Pe La 
Fayette, care o salvase la 6 octombrie şi care, la 17 
iulie, îşi pierduse popularitatea din cauza Curţii. 

La Fayette aspira să-l înlocuiască pe Bailly ca 
primar al Parisului. In loc să-l sprijine pe La Fayette, 
regina îi puse pe regalişti să-l voteze pe Pétion. Stranie 
orbire ! Să intervină în favoarea lui Pétion, brutalul ei 
tovarăş de drum la înapoierea de la Varennes ! 

La 19 decembrie, regele se prezintă în faţa 
Adunării, unde vine să se opună prin veto la decretul 
împotriva clerului. 

In ajun avusese loc la iacobini o demonstraţie 
gravă. Un elveţian din Neuchâtel, Virchaux, acelaşi 
care scrisese pe (Champ-de-Mars petiția pentru 
republică, oferise societăţii o sabie din Damasc, 
destinată primului general care-i va învinge pe 
duşmanii libertăţii. Isnard era acolo ; luă sabia din 
mîna tînărului republican, o trase din teacă şi se repezi 
la tribună strigînd : 

— lat-o, sabia îngerului exterminator ! Va fi 
victorioasă ! Franţa va scoate un strigăt uriaş şi 
popoarele vor răspunde. Atunci, pămîntul se va 
acoperi de luptători şi duşmanii libertăţii vor fi şterşi 
de pe lista oamenilor ! 

Sabia trasă n-avea să mai fie pusă la loc în teacă. 
Un război dublu era ca şi declarat în interior şi în ex- 
terior. 


1 Adamastor sau Uriaşul furtunilor, personaj fictiv în epopeea 
„Lusiadele” a poetului clasic portughez Camoens. (N.T.) 


247 


Sabia republicanului din Neuchâtel avea să-l 
loveasca întîi pe regele Franţei. Apoi, după regele 
Franţei, pe regii străini. 

Capitolul 30 
UN MINISTRU IN GENUL DOAMNEI 
STAEL 


Gilbert nu o mai văzuse pe regină din ziua cînd 
aceasta, rugîndu-l s-o aştepte o clipă în cabinetul ei, îl 
lăsase acolo spre a se duce să asculte planul politic pe 
care domnul de Breteuil îl aducea de la Viena şi care 
era conceput în următorii termeni : 


Procedaţți cu Barnave ca şi cu Mirabeau: ciştigați 
timp, juraţi pe constituţie, aplicaţi-o literal, pentru a 
demonstra că e inaplicabilă. Franţa se va domoli, se va 
plictisi; francezii sînt uşuratici, va veni o nouă modă şi 
libertatea se va trece. 

Dacă totuşi libertatea nu se demodează, se vai fi 
cîştigat oricum un an; iar într-un an vom fi gata de 
război. 


Trecuseră şase luni de-atunci. Libertatea nu se 
demodase deloc şi devenise limpede că suveranii 
străini erau pe cale să-şi țină promisiunea, pregătindu- 
se de război. 

Gilbert fu mirat cînd, într-o dimineață, văzu 
intrînd la el un valet al regelui. Crezu la început că 
regele e bolnav şi-l cheamă din această cauză. Dar 
valetul îl linişti şi-i spuse că e rugat să vină la palat. 
Gilbert insistă să afle cine îl cheamă, dar valetul, care 
primise fără îndoială anumite dispoziţii în acest sens, 
nu ieşi din formula : 

— Sînteţi chemat la palat. 

Se grăbi să dea urmare chemării. 

Fu introdus în mezaninul unde era primit de 
obicei Barnave. O femeie aşteprta într-un fotoliu şi se 
ridică la apariţia lui Gilbert. Acesta o recunoscu pe 
Madame Elisabeth. Se înclină în faţa ei şi înţelese într-o 

clipă situaţia : nici regele, nici regina nu îndrăzniseră 
să-l cheme în numele lor şi o puseră pe Madame 
Elisabeth s-o facă. 

Primele ei cuvinte îi dovediră doctorului că nu se 
înşelase în presupunerile sale. 

— Domnule Gilbert, spuse ea, nu ştiu dacă alţii au 
uitat solicitudinea pe care aţi arătat-o fată de fratele 
meu cu prilejul înapoierii noastre de la Versailles, sau 
sorei mele după sosirea de la Varennes. Eu însă mi-o 
amintesc. 

Gilbert se înclină. Madame Elisabeth continuă : 

— Fratele meu îmi vorbeşte deseori despre 
dumneavoastră şi vă apreciază mult experienţa. 

— Ca medic ? întrebă zimbind Gilbert. 

— Desigur. Insă el crede că experiența 
dumneavoastră se poate aplica în acelaşi timp şi la 
sănătatea lui şi la cea a regatului. 

— Regele e prea bun, doamnă, spuse Gilbert. 
Pentru care dintre cele două mă chemă în acest 
moment? 

— Nu regele vă cheamă acum, domnule, spuse ea 
roşind puţin, căci nu se pricepea să mintă, ci eu. 

— Dumneavoastră? Oh! sper că nu sănătatea vă 
îngrijorează. 

— Aveţi dreptate, nu pentru mine tremur, ci 
pentru fratele meu. El mă îngrijorează ! 

— Şi pe mine, doamnă, răspunse Gilbert. 

— Oh ! îngrijorarea noastră n-are probabil aceeaşi 
sursă. Vreau să spun că mă nelinişteşte ca sănătate, 
spuse doamna Elisabeth. 

— Regele e cumva bolnav ? 

— Nu tocmai, dar regele e abătut, descurajat... 
lată, sînt zece zile de cînd n-a mai rostit un singur 
cuvînt. 

— Azi sînt unsprezece zile de cînd s-a prezentat în 
faţa Adunării spre a-o opune veto-ul său... De ce n-a 

amuţit în dimineaţa acelei zile, în loc să-şi piardă graiul 
a doua zi? 

— Părerea dumneavoastră era, aşadar, exclamă 
agitată doamna Elisabeth, că fratele meu trebuia să 
sancţioneze acest decret nelegiuit ? 

— Părerea mea este, doamnă, că a pune regele în 
faţa preoţilor în virtejul ce se apropie, împotriva 
fluxului care creşte, împotriva furtunii care vuieşte, 
înseamnă a dori ca regele şi clerul să fie zdrobiţi dintr- 
o lovitură ! 

— Dar ce-aţi face în locul bietului meu frate, 
domnule ? 

— Doamnă, există în acest moment un partid 
care creşte ca uriaşii din „O mie şi una de nopţi”... 

— Vreţi să vorbiţi de iacobini ? 

Gilbert clătină din cap. 

— Nu, vreau să vorbesc despre girondini. lacobinii 
nu doresc războiul, girondinii îl vor : războiul e 
naţional. 

— Dar război !... război împotriva cui, Doamne ? A 
împăratului, fratele nostru ? A regelui Spaniei, nepotul 
nostru ? Duşmanii noştri sînt în Franţa, domnule 
Gilbert, şi nu în afară. Şi dovada... 

Madame Elisabeth şovăi. 

— Spuneţi, doamnă, insistă Gilbert. 

— Nu ştiu, zău, dacă vă pot spune, doctore, deşi 
pentru asta v-am chemat. 

— Imi puteţi spune orice, doamnă, ca unui om 
devotat şi gata să-şi dea viaţa pentru rege. 

— Domnule, spuse Madame Elisabeth, credeţi 
oare că există un antidot ? 

Gilbert zîmbi : i 

— Universal ? Nu, doamnă. Insă fiecare substanță 
otrăvitoare îşi are antidotul ei, cu toate că în general, 
trebuie s-o spun, aceste antidoturi sînt aproape 
totdeauna neputincioase. 

— Oh ! Dumnezeule ! 

— Ar trebui de ştiut mai întîi dacă otrava e 
minerală sau vegetală. De obicei, otrăvurile minerale 
acţionează asupra stomacului şi viscerelor. Otrăvurile 
vegetale asupra sistemului nervos. Despre ce gen de 
otrave vreţi să vorbiţi, doamnă ? 

— Ascultaţi, domnule, vă voi spune un mare 
secret. 

— Vă ascult, doamnă. 

-— Ei bine, mi-e teamă că regele va fi otrăvit! 

— Cine credeţi că se poate face vinovat de o 
asemenea crimă ? 

— lată ce s-a întîmplat : domnul Laporte... 
administratorul listei civile, îl ştiţi ?... 

— Da, doamnă. 

— Ei bine, domnul Laporte ne-a prevenit că un om 
din personalul de serviciu al regelui, care s-a instalat în 
calitate de cofetar la Palais-Royal... Ei bine, acest om, 
care e un iacobin înfocat, a spus sus şi tare că s-ar 
face un mare bine Franţei dacă regele ar fi otrăvit! 

— In general, doamnă, oamenii care vor să 
comită o asemenea crimă nu se laudă dinainte. 

— Oh ! domnule, ar fi atît de uşor să-l otrăveşti pe 
rege ! Din fericire, cel de care ne temem nu se apropie 
la palat de alte alimente decit de patiserie. 

-— Atunci, aţi luat măsuri, doamnă ? 

— Da, s-a hotărît ca regele să nu măniînce decit 
friptură. In ce priveşte dulciurile, care-i plac atît de 
mult, s-a hotărît ca doamna Campan să le cumpere ca 
pentru ea din afara palatului, cînd de la un cofetar, 
cînd de la altul. 

— Permiteţi-mi în primul rînd să afirm, doamnă, 
spuse doctorul Gilbert, că nu cred în amenințările cu 
otrăvirea. Dar, oricum, sînt cu totul la dispoziţia 
regelui. Ce doreşte ? Vrea să-mi dea o cameră în castel 
? Voi ră- mîne aici ca să fiu găsit în orice clipă, pînă în 
momentul în care temerile sale... 

— Oh ! fratele meu nu se teme de nimic, replică 
cu vioiciune Madame Elisabeth. 

— Atunci m-am exprimat greşit, doamnă... Pînă în 
momentul în care temerile dumneavoastră se vor 
linişti. Am oarecare experienţă în domeniul otrăvurilor 
şi antidoturilor şi voi fi la dispoziţie să combat orice 
otrăvire, de orice natură ar fi. Dar permiteţi-mi să 
adaug că, dacă regele ar vrea, foarte curînd n-aţi mai 
avea motive să vă temeţi pentru el. 

— Oh ! Ce ar trebui să facem pentru asta ? spuse 
o voce care nu era a doamnei Elisabeth şi care, prin 
timbrul ei patetic şi mult apăsat, îl făcu pe Gilbert să 
se întoarcă. 

Doctorul nu se înşelase — era vocea reginei. 
Gilbert se înclină. 

— Doamnă, spuse el, e necesar să reînnoiesc 
reginei asigurările de devotament ce i le-am făcut cu 
cîteva clipe în urmă doamnei Elisabeth ? 

— Nu, domnule, nu ! am auzit tot... voiam doar să 
ştiu ce atitudine mai aveţi faţă de noi. 

— Regina a avut îndoieli în privinţa trăiniciei 
sentimentelor mele ? 

— Oh ! domnule, atitea capete şi atitea inimi se 
sucesc în această furtună, încît chiar că nu mai ştii în 
cine să te încrezi ! 

— Şi acesta este motivul pentru care regina va 
primi din mîna celor de la Feuillants un ministru 
modelat de doamna de Staël ? 

Regina tresări. 

— Ştiţi asta ? spuse ea. 

— Ştiu că Majestatea Voastră s-a angajat în 
negocieri cu domnul de Narbonne. 

— Şi, fără îndoială, mă dezaprobaţi ? 

— Nu, doamnă. E o încercare ca oricare alta. 
După ce regele va fi încercat totul, poate va sfirşi acolo 
de unde ar fi trebuit să înceapă. 

— Aţi cunoscut-o pe doamna de Staël, domnule ? 
întrebă regina. 

— Am avut această onoare, doamnă. leşind de la 
Bastilia m-am prezentat la ea şi, prin domnul Necker, 
am aflat că am fost arestat la cererea reginei. 

Regina roşi vizibil. Apoi, cu un suris, spuse: 

— Am promis doar să nu mai pomenim niciodată 
despre această eroare. 

— Nu pomenesc de această eroare, doamnă, 
răspund doar la o întrebare pe care Majestatea Voastră 
a avut bunăvoința să mi-o adreseze. 

-— Ce credeţi despre domnul de Necker ? 

— E un neamţ cumsecade, alcătuit din elemente 
eterogene, şi care, trecînd prin baroc, se ridică pînă la 
emfază. 

— Dar nu faceţi parte dintre cei care l-au 
îndemnat pe rege să-l readucă ? 

— Justificat sau nejustificat, domnul de Necker 
era omul cel mai popular din regat. l-am spus regelui : 
„Sire, sprijiniţi-vă pe popularitatea sa...” 

— Şi doamna de Staël ? 

— Majestatea Voastră îmi face, cred, onoarea să 
mă întrebe ce cred despre doamna de Staël ? 

— Da. 

— Ei bine, ca înfăţişare, are nasul mare, 
trăsăturile grosolane, talia groasă... 

— Regina zîimbi. Femeie fiind, nu-i era neplăcut să 
audă spunîndu-se despre o altă femeie, de care lumea 
se ocupa mult, că nu era frumoasă. 

— Continuaţi, spuse ea. 

— Pielea îi e de o calitate puţin îmbietoare. 
Gesturile îi sînt mai cu rînd energice decît graţioase. 
Vocea îi este aspra, uneori te face să te îndoieşti că e o 
voce de femeie. Cu toate acestea, are douăzeci şi 
patru sau douăzeci şi cinci de ani, un git de zeiţă, un 
păr negru minunat, dinţi superbi, ochi plini de văpaie. 
Privirea ei e un întreg univers ! 

— Dar din punct de vedere intelectual ? Ca talent, 
ca valoare ? se grăbi să întrebe regina. 

— E bună şi generoasă, doamnă. Nici unul dintre 
duşmanii ei nu-i va rămîne duşman după ce o va auzi 
vorbind un sfert de oră 

— Vorbesc despre geniul ei, domnule. Nu se face 
politică doar cu inima. 

— Doamnă, inima nu face nimic rău, nici chiar în 
politică. In ce priveşte cuvîntul geniu, pe care Majesta- 
tea Voastră l-a pronunţat, să fim zgirciţi cu acest 
cuvînt, doamnă. Doamna de Staël are un mare şi chiar 
imens talent, dar care nu se ridică la gradul de geniu. 
Ceva greu, dar robust, greoi, dar puternic, o trage de 
picioare cînd vrea să părăsească pămîntul. Intre ea şi 
Jean-Jacques, maestrul ei, deosebirea e ca dintre fier şi 
oţel. 

— Vorbiţi despre talentul ei de scriitor, domnule. 
Vorbiţi-mi ceva despre omul politic din această femeie. 

— După părerea mea, răspunse Gilbert, sub acest 
raport doamnei de Staël i se dă mai multă importanţă 
decît merită. De la emigrarea lui Mounier şi a lui Lally, 
salonul ei este tribuna partidului pro-englez, semi- 
aristocratic cu cele două camere. Cum ea este 
burgheză, şi chiar foarte burgheză, are slăbiciunea de 
a-i adora pe marii seniori. li admiră pe englezi 
deoarece crede că acest popor este eminamente 
aristocratic. Nu cunoaşte istoria Angliei, ignoră 
mecanismul guvernării sale, încît îi consideră gentilomi 
din timpul cruciadelor pe nobilii de ieri, ce se ridică 
mereu de jos. Celelalte popoare fac uneori din vechi 
ceva nou. Anglia face din noul mereu ceva învechit. 

— Credeţi că doamna de Staël ni-l propune pe 
Narbonne din cauza acestui sentiment ? 

— Ah ! doamnă, de astă dată se îmbină două 
iubiri: iubirea pentru aristocrație şi iubirea pentru 
aristocrat. 

— Credeţi că doamna de Staël îl iubeşte pe 
domnul de Narbonne din cauza descendenţei sale 
aristocratice ? 

— Imi închipui că nu din cauza meritelor sale ! 

— Dar nimeni nu e mai puţin aristocrat ca domnul 
de Narbonne : nici nu i se cunoaşte tatăl. 

— Ah ! fiindcă nimeni nu îndrăzneşte să privească 
în direcţia soarelui... 

— Aşadar, după părerea dumneavoastră, 
domnule Gilbert, facem o greşeală dacă îl acceptăm pe 
domnul de Narbonne ca ministru de război ? 

— Aţi face mai bine, doamnă, dacă aţi lua de 
îndată pe cel ce-l va urma. 

— Pe cine ? 

— Pe Dumouriez. 

—- Dumouriez, ofiţerul ridicat prin trudă ? 

— Ah, doamnă, iată o vorbă mare !.. Şi 
nedreaptă pe deasupra, 

— N-a fost domnul Dumouriez un simplu soldat ? 

— Ştiu bine, doamnă, că domnul Dumouriez nu 
face parte din acea nobilime de la Curte căreia i se 
sacrifică totul. Nobil din provincie, neputînd nici obţine 
nici cumpăra un post de ofiţer într-un regiment, s-a 
angajat ca simplu husar. La douăzeci de ani s-a lăsat 
tăiat cu sabia de cinci sau şase călăreţi decit să se 
predea şi, cu toată inteligenţa sa deosebită, a lîncezit 
în grade inferioare. 

-— Inteligența, da, a folosit-o ca spion în serviciul 
lui Ludovic al XV-lea. 

— Pentru ce numiţi la el spionaj ceea ce la alţii 
numiţi diplomaţie ? 

— Dar, domnule, exclamă regina, e un om 
profund imoral acesta pe care ni-l recomandaţi ! N-are 
nici un fel de principii, nici un sentiment al onoarei. 
Acceptarea domnului Dumouriez ca ministru ar 
echivala cu o declaraţie de război făcută Europei. 

— Eh, doamnă, spuse Gilbert, declaraţia de război 
e făcută în toate inimile ! Ştiţi dumneavoastră care 
este numărul de cetăţeni înscrişi voluntari în registrele 
departamentului ? Şase sute de mii ! In Jura, femeile 
au declarat că toţi bărbaţii pot pleca şi, dacă li se dau 
sulițe le-ar fi de-ajuns să apere ele ţara. 

— Aţi rostit un cuvînt care mă face să mă 
cutremur, domnule, spuse regina. 

— Scuzaţi-mă, doamnă, reluă Gilbert, şi spuneți- 
mi care este acest cuvînt, să nu-l mai repet. 

— Aţi rostit cuvîntul su/ițe... Oh ! suliţele din '89, 
domnule ! Incă mai văd capelele celor doi sărmani 
ofiţeri din garda mea personală în vîrful suliţelor ! 

— Şi totuşi, doamnă, există o femeie, o mamă 
care a propus să se deschidă o listă de subscripţie spre 
a se fabrica sulițe. 

— Şi tot o femeie, tot o mamă, i-a făcut pe 
iacobinii dumneavoastră să adopte boneta roşie, de 
culoarea sîn- gelui ? 

— lată cum Majestatea Voastră greşeşte din nou, 
răspunse Gilbert. Intenţia a fost să se consfinţească 
egalitatea printr-un simbol. Nu se putea decreta ca toţi 
francezii să poarte aceeaşi îmbrăcăminte. S-a adoptat, 
pentru o mai mare uşurinţă, doar o parte a acesteia : 
boneta bieţilor ţărani. Şi s-a preferat culoarea roşie nu 
fiindcă e culoarea întunecată a sîngelui, ci, dimpotrivă, 
fiindcă roşul e vesel, strălucitor, plăcut mulţimii. 

— Ei bine, doctore, spuse regina, într-atît sînteţi 
de partizan al inovaţiilor, încît nu-mi pierd speranţa să 
vă văd într-o zi luînd pulsul regelui cu o suliță în mînă 
şi cu boneta roşie pe cap. 

Şi, pe jumătate ironică, pe jumătate tristă, văzînd 
că nu-l poate atinge în nici un fel pe omul acesta, 
regina se retrase. 

Madame Elisabeth se pregătea s-o urmeze, dar 
Gilbert îi spuse, cu un glas aproape de implorare : 

— Doamnă, vă iubiţi fratele, nu-i aşa ? 

— Oh! spuse Madame Elisabeth, nu numai atît, îl 
venerez ! 

— Şi sînteţi dispusă să-i transmiteţi un sfat bun, 
un sfat venit de la un prieten, nu-i aşa ? 

— Oh ! Spuneţi ! Şi dacă sfatul e într-adevăr 
bun... 

— Din punctul meu de vedere este excelent. 

— Atunci, vorbiţi ! vorbiţi ! 

— Ei bine, cînd guvernul feuillanţilor va cădea — 
şi momentul nu va întîrzia să vină — să formeze un 
nou cabinet ai căror membri să poarte toţi boneta 
roşie care o sperie atît de mult pe regină. 

Şi, salutînd-o cu o plecăciune adîncă pe Madame 
Elisabeth, ieşi. 

Capitolul 31 
SOŢII ROLAND 


Am relatat această discuţie între regină şi 
doctorul Gilbert pentru a întrerupe cursul, totdeauna 
puţin monoton, al unei povestiri istorice, şi pentru a 
arăta, cu ceva mai puţină uscăciune decit o face un 
tabel cronologic, succesiunea evenimentelor şi situaţia 
partidelor în cauză. 

Guvernul Narbonne fiinţă trei luni. Un discurs al 
lui Vergniaud îl ucise. 

La fel ca şi Mirabeau care spusese : „Văd de aici 
fereastra...”, la vestea că împărăteasa Rusiei intrase în 
tratative cu Turcia şi că Austria şi Prusia semnaseră la 
Berlin, la 7 februarie, un tratat de alianţă ofensivă şi 
defensivă — urcîndu-se la tribună Vergniaud exclamă : 

— Şi eu pot spune că văd de la această tribună 
palatul în care se urzeşte contrarevoluţia, unde se 
pregătesc manevrele care ne vor da pe mîna Austriei... 
A sosit ziua în care puteţi să puneţi capăt unei 
asemenea îndrăzneli şi să-i reduceţi la tăcere pe 
conspiratori. Spaima şi teroarea au ieşit deseori în 
vremuri mai vechi din acest palat, în numele 
despotismului. E cazul ca spaima şi teroarea să se 
întoarcă azi înlăuntrul lui, în numele legii ! 

Căderea guvernului Narbonne a avut loc la 
începutul lui martie 1872. 

Şi, astfel, la trei luni după întrevederea dintre 
regină şi Gilbert, un bărbat mic de statură, sprinten, 
vioi, nervos, cu un cap inteligent în care străluceau 
ochi plini de fulgere, un om de vreo cincizeci şi şase de 
ani, deşi părea cu zece ani mai tînăr, cu obrazul ars de 
viaţa în aer liber din tabere militare, era introdus la 
regele Ludovic al XVI-lea. 

Era îmbrăcat în uniformă de general de brigadă. 
Nu rămase decit o clipă singur în salonul în care fusese 
introdus. Curînd uşa se deschise şi intră regele. 

Pentru prima dată cele două personaje se aflau 
faţă în faţă. 

Regele aruncă asupra vizitatorului o privire 
cenuşie şi grea, care nu era totuşi lipsită de spirit de 
observaţie. Bărbatul scund îşi ţintui asupra regelui un 
ochi scrutător, plin de neîncredere şi de foc. 

Nimeni nu rămăsese acolo pentru a-l anunţa pe 
străin, ceea ce dovedea că era anunţat dinainte. 

— Dumneavoastră sînteţi domnul Dumouriez ? 
întrebă regele. 

Dumouriez se înclină. 

— De cînd vă aflaţi la Paris ? 

— De la începutul lunii februarie, Sire. 

— Domnul de Narbonne v-a chemat ? 

— Da, să mă anunţe că voi sluji în armata din 
Alsacia, sub comanda mareşalului Luckner, şi voi 
comanda divizia de la Besançon. 

— N-aţi plecat totuşi acolo ? 

— Sire, am acceptat. Dar am crezut de datoria 
mea să fac domnului de Narbonne observaţia că 
războiul fiind iminent (Ludovic al XVI-lea tresări vizibil) 
şi ame- ninţînd să devină general, socot că ar fi bine să 
ne ocupăm de sud, unde putem fi atacați pe 
neaşteptate. Că, în consecinţă, mi se pare urgent să 
facem un plan de apărare pentru sud şi să trimitem 
acolo un general şi o armată. 

— Da, şi dumneavoastră v-aţi predat planul 
domnului de Narbonne după ce l-aţi comunicat 
domnului de Gensonne şi mai multor membri ai 
Girondei ? 

— Domnul de Gensonne e prietenul meu, Sire, şi-l 
cred, ca şi pe mine, un prieten al Majestății Voastre. 

— Atunci, spuse regele zimbind, am de-a face cu 
un girondin ? 

— Aveţi de-a face cu un patriot, Sire, un supus 
fidel al regelui său. 

Ludovic al XVI-lea îşi muşcă buzele groase. 

— Şi pentru a servi cu mai multă eficacitate 
regele şi patria aţi refuzat postul de ministru interimar 
al afacerilor externe ? 

— Sire, am răspuns întîi că aş prefera unui 
minister, interimar sau nu, comandamentul ce mi-a 
fost promis. Sînt soldat şi nu diplomat. 

— Dimpotrivă, am fost asigurat că sînteţi şi una şi 
alta, domnule, spuse regele. 

— Mi s-a făcut prea multă cinste, Sire. 

— Datorită acestor asigurări am insistat. 

— Da, Sire, iar eu am continuat să refuz, cu tot 
regretul de a nu mă supune. 

— Şi de ce refuzaţi ? 

— Fiindcă situaţia e gravă, Sire. Această situaţie l- 
a răsturnat pe domnul de Narbonne şi l-a compromis 
pe domnul de Lessart. Orice om care crede că 
valorează ceva are de aceea dreptul fie să nu se lase 
folosit, fie să ceară a fi folosit potrivit capacităţii sale. 
Or, Sire, sau valorez ceva, sau nu valorez nimic. Dacă 
nu valorez nimic, lăsaţi-mă în mediocritatea mea. Cine 
ştie pentru ce soartă mă veţi scoate la lumină ! Dacă 
valorez ceva, nu faceţi din mine un ministru de-o zi, o 
putere de-o clipă, ci daţi-mi ceva de care să mă sprijin 
pentru ca, la rîndul dumneavoastră să vă puteţi sprijini 
pe mine. Treburile noastre — scuzaţi, Sire, Majestatea 
Voastră vede că fac din treburile sale ale mele — 
situaţia noastră este prea nefavorabilă în străinătate 
pentru ca monarhii, curţile să poată trata cu un 
ministru interimar. Acest  interimat —  scuzaţi 
sinceritatea unui soldat — acest interimat ar fi o 
stîngăcie împotriva căreia s-ar ridica întreaga Adunare 
şi care mi-ar răpi popularitatea în rîndurile ei. Aş spune 
chiar mai mult, acest interimat l-ar compromite pe 
rege, care ar avea aerul că ţine la vechiul său guvern 

şi care ar părea să aştepte doar un prilej să revină la 
el. 

— Dacă aceasta mi-ar fi intenţia, credeţi oare că 
lucrul mi-ar fi imposibil, domnule ? 

— Cred, Sire, că e timpul ca Majestatea Voastră 
să rupă definitiv cu trecutul. 

— Da, şi să mă fac iacobin, nu-i aşa? l-aţi spus 
asta lui Laporte. 

— Pe cuvîntul meu, dacă Majestatea Voastră ar 
face asta, ea ar pune cu siguranţă în încurcătură toate 
partidele, şi poate pe iacobini mai mult decît pe oricare 
alţii. 

— De ce nu mă sfătuiţi să pun de îndată pe cap 
boneta roşie ? 

— Eh ! Sire, dacă ar constitui un mijloc... spuse 
Dumouriez. 

Regele privi o clipă cu oarecare neîncredere pe 
omul care-i dăduse acest răspuns, apoi reluă : 

— Astfel, domnule, doriți un minister fără 
interimat? 

— Nu doresc nimic, Sire, sînt gata să primesc 
ordinele regelui. Aş fi doar mai bucuros ca ordinele 
regelui să mă trimită la frontieră decit să mă reţină la 
Paris. 

— Şi dacă, dimpotrivă, v-aş da ordin să rămineţi 
la Paris şi să preluaţi definitiv portofoliul Afacerilor ex- 
terne, ce-aţi spune ? 

Dumouriez zimbi. 

— Aş spune, Sire, că Majestatea Voastră a revenit 
asupra părerilor preconcepute care i-au fost sugerate 
împotriva mea. 

— Ei bine, da, în întregime, domnule Dumouriez... 
sînteţi ministrul meu. 

— Sire, îmi pun devotamentul în slujba dumnea- 
voastră, dar... 

— Rezerve? 

— Explicații, Sire. 

— Spuneţi, vă ascult. 

— Postul de ministru nu mai e ceea ce a fost 
altădată. Fără a înceta să fiu slujitorul supus al 
Majestății Voastre, intrîind în guvern devin omul 
naţiunii. Nu-mi cereţi deci, începînd de azi, să folosesc 
limbajul cu care v-au obişnuit predecesorii mei : nu voi 
şti să vorbesc decît potrivit libertăţii şi Constituţiei. 
Absorbit de obligaţiile mele, nu voi face pe curteanul 
de lîngă dumneavoastră. Nu voi avea timp pentru asta 
şi voi încălca orice etichetă regală pentru a-l servi mai 
bine pe regele meu. Nu voi lucra decît cu 
dumneavoastră sau în Consiliu şi, vă spun dinainte, 
Sire, că această muncă va fi o luptă. 

— O luptă, domnule ? Şi de ce ? 

— Oh ! E foarte simplu, Sire : aproape întregul 
dumneavoastră corp diplomatic este făţiş 
contrarevoluţionar. Vă voi îndemna să-l schimbaţi, voi 
contraria gustul dumneavoastră în alegerea oamenilor, 
voi propune Majestății Voastre supuşi pe care nu-i va 
cunoaşte după nume, pe alţii care nu-i vor fi pe plac. 

— Şi în acest caz, domnule ?... îl întrerupse vioi 
Ludovic al XVI-lea. 

— In acest caz, Sire, cînd aversiunea Majestății 
Voastre va fi prea mare, prea motivată, cum sînteţi 
stăpînul, mă voi supune. Dar dacă opţiunile vă vor fi 
sugerate de anturajul dumneavoastră şi mi se vor 
părea în mod evident făcute pentru a vă compromite, 
o voi implora pe Majestatea Voastră să-mi numească 
un succesor... Sire, gîndiţi-vă la îngrozitoarele primejdii 
care vă asediază tronul. El trebuie susţinut de 
încrederea publică. Ea depinde de dumneavoastră, 
Sire. 

— Perrniteţi-mi să vă opresc, domnule. 

— Sire... 

Şi Dumouriez se înclină. 

— La aceste pericole m-am gîndit de multă 
vreme. 

Apoi, întinzînd mîna spre portretul lui Carol |, 
Ludovic al XVI-lea continuă, ştergîndu-şi fruntea cu 
batista : 

— Şi aş vrea să le uit, dar iată un tablou care mi 
le aduce mereu aminte ! 

— Sire... 

— Aşteptaţi, n-am terminat, domnule. Situaţia 
este aceeaşi. Primejdiile sînt prin urmare similare. 
Poate că eşafodul din White-Hall se va înălța în piaţa 
Grève. 

— Asta înseamnă a vedea prea departe, Sire ! 

— inseamnă a vedea în zare, domnule. In acest 
caz, voi merge la eşafod cum a mers Carol I, poate nu 
în chip de cavaler, ca şi el, dar cel puţin ca un creştin... 
Continuati, domnule. 

Dumouriez se opri, destul de surprins de această 
fermitate la care nu se aştepta. 

— Sire, spuse el, permiteţi-mi să deplasez 
convorbirea pe un alt teren. 

— Cum doriți, domnule, răspunse regele. Dar țin 
să dovedesc că nu mi-e frică de viitorul de care unii 
vor să mă facă să mă tem, sau, dacă mi-e totuşi frică, 
cel puțin sînt pregătit. 

— Sire, spuse Dumouriez, în pofida tuturor celor 
ce am avut onoarea să vă spun, trebuie să mă mai 
consider încă ministrul dumneavoastră de externe ? 

— Da, domnule. 

— Atunci, în primul Consiliu voi aduce patru 
scrisori diplomatice. Il previn pe rege că nu se vor 
asemăna întru nimic, nici ca principii, nici ca stil, cu 
cele ale predecesorilor mei. Vor corespunde 
împrejurărilor. Dacă această primă activitate va fi 
încuviinţată de Majestatea Voastră, voi continua. Dacă 
nu, Sire, voi fi totdeauna pregătit spre a mă duce să 
servesc Franţa şi pe regele meu la graniţă. Şi, orice s- 
ar fi spus despre talentele mele în materie de 

diplomaţie, adăugă Dumouriez, adevăratul meu mediu 
şi munca mea de treizeci de ani sînt în armată. 

După care se înclină voind să iasă. 

— Aşteptaţi, spuse regele, iată-ne de acord 
asupra unui punct. Dar mai rămîn alte şase de hotărit. 

— Colegii mei ? 

— Da. N-aş vrea să veniţi să-mi spuneţi că sînteţi 
împiedicat de cutare sau cutare.  Alegeţi-vă 
colaboratorii, domnule. 

— Sire, mă împovăraţi cu o serioasă răspundere. 

— Cred că vin în întîmpinarea dorințelor dumnea- 
voastră, trasîndu-vă această sarcină. 

— Sire, spuse Dumouriez, nu cunosc pe nimeni în 
Paris, cu excepţia unui anume Lacoste, pe care-l reco- 
mand Majestății Voastre pentru marină. 

— Lacoste ? spuse regele. Nu e un simplu comisar 
organizator de festivități ? 

— Da, Sire, care a preferat să-şi prezinte demisia 
domnului de Boynes decit să ia parte la o nedreptate. 

—E o recomandare... Şi pentru ceilalţi, ce 
spuneţi?... 

— Mă voi consulta, Sire. 

— Pot şti pe cine veţi consulta ? 

— Pe  Brissot, Condorcet, Pétion, Roederer, 
Gensonn€... 

— Aşadar, întreaga Girondă. 

— Da, Sire. 

— Haide ! fie şi Gironda. Vom vedea dacă o 
scoate la capăt mai bine decît constituţionaliştii şi 
decit cei de la Feuillants. 

— Apoi, mai rămîne un lucru, Sire. 

— Care ? 

— Rămiîne de ştiut dacă cele patru scrisori pe 
care le voi scrie vă vor conveni. 

— Ceea ce vom şti în astă seară, domnule. 

— In astă seară, Sire ? 

— Da, lucrurile nu suferă întîrziere. Vom avea un 
Consiliu extraordinar, care se va compune din 
dumneavoastră, din domnii de Grave şi de Cahier de 
Gerville. 

— Dar Duport du Tertre ? 

— Şi-a dat demisia. 

— Voi fi la ordinele Majestății Sale, diseară. 

Şi Dumouriez salută pentru a-şi lua rămas bun. 

— Nu, spuse regele, aşteptaţi o clipă. Vreau să vă 
compromit. 

Nu îşi isprăvise vorba, cînd apărură regina şi 
Madame Elisabeth. ineau în mînă cărţile de 
rugăciune. 

— Doamnă, îi spuse regele Mariei-Antoaneta, iată- 
| pe domnul Dumouriez, care promite să ne servească 
bine, şi cu care vom hotărî diseară formarea unui nou 
guvern. 

Dumouriez se înclină pe cînd regina îl privea cu 
curiozitate pe acest bărbat mărunt, care avea să aibă 
atita influenţă asupra treburilor Franţei. 

— Domnule, spuse ea, îl cunoaşteţi pe doctorul 
Gilbert ? 

— Nu, doamnă, răspunse Dumouriez. 

— Ei bine, faceţi cunoştinţă cu el, domnule. 

— Pot şti cu ce titlu mi-l recomandă regina ? 

— Ca pe un excelent profet. Cu trei luni în urmă 
mi-a prezis că îi veţi urma domnului de Narbonne. 

In acest moment se deschiseră uşile cabinetului 
regelui, care pleca la liturghie. 

Dumouriez îl urmă. 

Toţi curtenii se îndepărtară de el ca de un ciumat. 

— V-am spus-o doar, îi şopti regele rizînd. lată-vă 
compromis. 

— Faţă de aristocrație, Sire, răspunse Dumouriez. 
E o nouă favoare pe care regele binevoieşte să mi-o 
acorde. 

Şi se retrase. 

E Capitolul 32 
IN SPATELE TAPISERIEI 


Seara, la ora stabilită, Dumouriez intră aducînd 
cele patru scrisori. De Grave şi Cahier de Berville 
veniseră dinainte şi îl aşteptau pe rege. 

Ca şi cum însuşi regele n-ar fi aşteptat decit 
sosirea lui Dumouriez pentru a apărea, de-abia intră 
acesta pe o uşă, că regele intră pe cealaltă. 

Cei doi miniştri se ridicară deodată. Dumouriez 
mai era încă în picioare şi n-a avut nevoie decit să facă 
o plecăciune. Regele salută cu o înclinare a capului. 
Apoi, luînd un fotoliu şi aşezîndu-se la mijlocul mesei, 
spuse : 

— Domnilor, luaţi loc. 

I| se păru atunci lui Dumouriez că uşa prin care 
intrase regele rămăsese deschisă şi că tapiseria se 
mişca. 

Să fi fost vintul ? Să fi fost atingerea unei 
persoane ce asculta prin acest văl care o acoperea, 
dar care lăsa sunetul să treacă ? 

Cei trei miniştri se aşezară. 

— Aveţi scrisorile diplomatice, domnule ? îl 
întrebă regele pe Dumouriez. 

— Da, Sire. 

Şi generalul scoase cele patru scrisori din 
buzunar. 

— Căror puteri le sînt adresate ? întrebă regele. 

— Spaniei, Austriei, Prusiei şi Angliei. 

— Citiţi-le. 

Dumouriez aruncă o a doua privare spre tapiserie 
şi, după mişcarea ei, se convinse că cineva stă acolo şi 
ascultă. 

Incepu citirea scrisorilor cu glas ferm. 

Ministrul vorbea în numele regelui, dar în spiritul 
Constituţiei — fără ameninţări, dar şi fără slăbiciune. El 


267 


analiza adevăratele interese ale fiecărei puteri, în ra- 
port cu Revoluţia franceză. Cum fiecare putere în parte 
se plinsese de pamfletele iacobinilor, el respingea 
aceste injurii, demne de dispreţ, la adresa libertăţii 
presei, al cărei soare face să răsară atitea buruieni 
spurcate, dar coace în schimb recolte atît de bogate. În 
sfîrşit, cerea pacea în numele unei naţiuni libere, al 
cărei reprezentant ereditar este regele. 

Regele asculta şi manifesta o atenţie tot mai 
susţinută la fiecare nouă scrisoare. 

— Ah ! spuse el, cînd Dumouriez termină de citit, 
n-am auzit încă niciodată ceva asemănător, generale. 

— lată cum ar trebui să scrie şi să vorbească tot- 
deauna miniştrii, în numele regelui, spuse Cahier de 
Gerville. 

— Ei bine, continuă regele, daţi-mi scrisorile. Vor 
pleca miine. 

— Sire, curierii sînt gata de drum şi aşteaptă în 
curtea palatului Tuileries, spuse Dumouriez. 

— Aş fi dorit să păstrez cîte o copie pentru a le 
aduce la cunoştinţă reginei, făcu regele oarecum 
încurcat. 

— Am prevăzut dorinţa Majestății Voastre, spuse 
Dumouriez şi iată patru copii conforme, certificate de 
mine. 

— Daţi atunci drumul scrisorilor, spuse regele. 

Dumouriez se duse la uşa prin care intrase. Un 
aghiotant aştepta, şi el îi înmînă scrisorile. 

O clipă mai tîrziu, se auzi galopul mai multor cai 
care ieşeau din curtea palatului Tuileries. 

— Fie ! spuse regele răspunzînd gîndului său. Și- 
acum să vedem componenţa cabinetului 
dumneavoastră. 

— Sire, spuse Dumouriez, aş dori mai întîi ca 
Majestatea Voastră să-l roage pe domnul Cahier de 
Gerville să binevoiască să rămînă printre noi. 

— L-am şi rugat, spuse regele. 

— Şi-am avut regretul să persist în refuzul meu, 
Sire. Sănătatea mea se zdruncină pe zi ce trece şi am 
mare nevoie de odihnă. 

— II auziţi, domnule ! spuse regele întorcîndu-se 
spre Dumouriez. 

— Da, Sire. 

— Ei bine, insistă regele, miniştrii dumneavoastră, 
domnule ? 

— İl avem pe domnul de Grave, care vrea să 
rămînă. 

De Grave întinse mîna. 

— Sire, spuse el, cuvintele domnului Dumouriez 
v-au surprins adineauri prin sinceritatea lor. Ale mele 
vă vor uimi încă şi mai mult prin umilinţa lor. 

— Vorbiţi, domnule, spuse regele. 

— Vedeţi, Sire, reluă de Grave scoţind o hîrtie din 
buzunar, iată o apreciere cam severă, dar destul de 
dreaptă, pe care mi-o face o femeie de mare valoare. 
Aveţi bunătatea s-o citiţi. 

Regele luă hiîrtia şi citi : 


De Grave deține ministerul de război. Este un om 
mărunt în toate privințele. Natura l-a făcut blind şi 
timid. Prejudecăţile îl obligă să fie mindru, pe cînd 
inima îl îmbie să fie amabil. Rezultă că, încercînd să 
împace totul, sfirşeşte prin a nu fi nimic. Îl văd ca un 
bun curtean mergind în urma regelui, cu capul semet 
pe trupu-i firav, arătind albul ochilor săi albaştri pe 
care, după masa de prînz, nu-i poate tine deschişi 
decit cu ajutorul a trei- patru ceşti de cafea. Vorbind 
puțin, ca şi cum ar face-o din discreție, dar în realitate 
pentru că este lipsit de idei, şi pierzindu-şi atit de rău 
capul printre treburile departamentului pe care-l 
conduce, încit într-o bună zi va cere singur să se 
retragă. 

— Chiar aşa, spuse Ludovic al XVI-lea, care 
ezitase să citească pînă la capăt şi care nu luase hiîrtia 
decit la invitaţia domnului de Grave însuşi, iată o 
adevărată apreciere de femeie. Să fie oare a doamnei 
de Staël ? 

— Nu, e mai mult decit atita. Este a doamnei 
Roland, Sire. 

— Şi cum spuneaţi, domnule de Grave, asta e şi 
părerea ce o aveţi despre propria dumneavoastră 
persoană ? 

— in multe privinţe, Sire. Voi rămîne deci la 
minister pînă îl voi pune la curent pe urmaşul meu 
După care o voi ruga pe Majestatea Voastră să-mi 
primească demisia. 

— Aveţi dreptate, domnule. lată un limbaj încă şi 
mai surprinzător decît al domnului Dumouriez. Dacă ți- 
neţi cu adevărat să vă retrageţi, mi-ar plăcea să 
primesc un urmaş propus chiar de dumneavoastră. 

— Tocmai voiam să rog pe Majestatea Voastră să- 
mi dea voie să-i prezint pe domnul Servan, un om 
cinstit în toată accepţia cuvîntului, cu un caracter 
ferm, cu moravuri neviciate, cu deplina austeritate a 
unui filozof şi cu bunătatea unei inimi de femeie. De 
altfel, Sire, e un patriot luminat, un militar curajos şi un 
ministru vigilent. 

— Bine, fie şi domnul Servan ! lată-ne deci cu trei 
miniştri : domnul Dumouriez la Afacerile externe, dom- 
nul Servan la ministerul de Război, domnul Lacoste la 
Marină. Pe cine punem la Finanţe ? 

— Pe domnul Clavieres, Sire, dacă sînteţi de 
acord. Este un om cu largi cunoştinţe în materie de 
finanţe şi cu o deosebită îndemînare în mînuirea 
banilor. 

— Da, spuse regele, aşa e, se spune că este activ 
şi muncitor, dar irascibil şi încăpăţinat, prea pretenţios 
şi cusurgiu în discuţii. 

— Acestea sînt defecte comune tuturor membrilor 
cabinetului, Sire. 

— Să trecem atunci peste cusururile domnului 
Clavi€res. lată-l deci pe domnul Clavi€res la Finanţe. 
Să vedem acum Justiţia. Cui o vom da ? 

— Sire, mi se recomandă un avocat din Bordeaux, 
domnul Duranthon. 

— Girondin, bineînţeles? 

— Da, Sire. E un bărbat destul de luminat, foarte 
corect, bun cetăţean, dar fără vigoare şi încet. Il vom 
pune noi pe jar şi vom fi tari în locul lui. 

— Mai rămîn Internele. 

— Părerea unanimă este, Sire, că acest minister i 
se potriveşte domnului Roland. 

— Doamnei Roland, vreţi să spuneţi. 

— Domnului şi doamnei Roland. 

— li cunoaşteţi ? 

— Nu, Sire, dar după cum am fost asigurat, 
bărbatul seamănă cu un personaj din Plutarh, iar 
femeia cu o eroină din Tit-Liviu. 

— Ştiţi cum va fi numit cabinetul dumneavoastră, 
domnule Dumouriez, sau cum este numit chiar de pe 
acum ? 

— Nu, Sire. 

— Cabinetul sans-culotte!. 

— Accept denumirea, Sire. Se va vedea cu atit 
mai bine că sîntem bărbaţi. 

— Şi toţi colegii dumneavoastră sînt pregătiţi ? 

— Abia jumătate din ei sînt preveniţi. 

— Vor accepta ? 

— Sînt sigur. 

— Ei bine, domnule, duceţi-vă, şi poimiine ţinem 
primul consiliu. 


1 Sans-culotte : pantalonari — poreclă dată de aristocrație — 
care purtau pantaloni scurţi, bufanţi — revoluţionarilor francezi, pe 
care aceştia din urmă au adoptat-o apoi ca sinonim al patriotului. 
(N.T.) 

— Pe poimiine, Sire. 

— Ştiţi, spuse regele întorcîndu-se spre Cahier de 
Gerville şi de Grave, aveţi timp pînă poimiine să reflec- 
taţi, domnilor. 

— Sire, am şi reflectat. Ne vom prezenta poimiine 
doar pentru a-i instala pe succesorii noştri. Cei trei mi- 
niştri se retraseră. Dar înainte de a fi ajuns la scara 
mare, un valet îi ajunse din urmă şi, adresîndu-se lui 
Dumouriez, îi spuse: 

— Domnule general, regele vă roagă să mă 
urmaţi, are să vă spună ceva. 

Dumouriez îşi salută colegii şi, rămînînd în urmă, 
întrebă : 

— Regele sau regina ? 

— Regina, domnule. Dar a considerat inutil ca 
aceşti doi domni să ştie că ea este cea care vă 
cheamă. 

Dumouriez clătină din cap. 

— Ah ! lată de ce mă temeam ! spuse el. 

— Refuzaţi ? întrebă valetul, care nu era altul 
decît Weber. 

— Nu, vă urmez. 

— Veniti. 

Valetul îl conduse pe Dumouriez, prin coridoare 
abia luminate, pînă la camera reginei. Apoi, fără să-l 
anunţe pe general pe numele său, spuse : 

— lată persoana pe care a chemat-o Majestatea 
Voastră. 

Dumouriez intră. 

Niciodată, nici chiar în momentul executării unei 
şarje sau în plin asalt inima nu-i bătuse atît de tare. 
Căci niciodată, şi el o înțelegea foarte bine, nu trecuse 
printr-un asemenea pericol. 

Drumul ce i se deschidea era presărat de 
cadavrele unor morți sau vii, şi mergînd pe el putea să 
se izbească de trupurile lui Calonne, Necker, Mirabeau, 
Barnave şi La Fayette. 

Regina se plimba cu paşi mari. Era foarte îmbujo- 
rată. Dumouriez se opri în pragul uşii, care se închise 
în urma lui. Regina înaintă spre ei cu un aer majestuos 
şi iritat. 

— Domnule, spuse ea, atacînd problema cu 
obişnuita el promptitudine, sînteţi atotputernic în clipa 
de faţă, dar aceasta graţie poporului, şi poporul îşi 
sfarmă repede idolii. Se spune că sînteţi foarte 
talentat. Ar fi bine să aveţi mai întîi talentul de a 
înţelege că nici regele, nici eu nu putem suporta toate 
aceste inovaţii. Constituţia dumneavoastră este o 
maşină pneumatică : regalitatea se sufocă în ea din 
lipsă de aer. Am trimis deci să vă cheme pentru a vă 
spune, înainte de a merge prea departe, să vă hotăriţi 
şi să alegeţi între noi şi iacobini. 

— Doamnă, spuse Dumouriez, sînt dezolat de 
penibila confidenţă pe care Majestatea Voastră mi-o 
face. Dar bănuind că regina se afla ascunsă în spatele 
draperiei, mă aşteptam la ceea ce mi se întîmplă 
acum. . 

— In acest caz aţi pregătit un răspuns ? întrebă 
regina. 

— lată-l, doamnă. Mă aflu între rege şi naţiune, 
dar aparţin, înainte de toate, patriei. 

— Patriei ! Patriei ! repetă regina. Dar regele nu 
mai e oare nimic, dacă toată lumea aparţine acum 
patriei şi nimeni lui ? 

— Ba da, doamnă, regele este de-a pururi rege. 
Dar a prestat jurămînt pe Constituţie şi, din ziua în 
care acest jurămiînt a fost pronunţat, regele trebuie să 
fie unul din primii sclavi ai acestei Constituţii. 

— Jurămînt forţat, domnule ! Jurămînt nul! 

Dumouriez rămase o clipă mut şi, actor abil, o 
privi pe regină cu o profundă compătimire. 

— Doamnă, reluă el în cele din urmă, permiteţi-mi 
să vă spun că salvarea dumneavoastră, a regelui, a 
au- guştilor dumneavoastră copii este legată de 

această Constituţie, pe care o dispreţuiţi şi care vă va 
salva dacă admiteţi să fiţi salvaţi de ea... V-aş sluji 
foarte prost şi l-aş sluji prost pe rege dacă v-aş vorbi 
altfel. 

Dar regina, întrerupîndu-l cu un gest imperios, 
spuse : 

— Oh ! Domnule, domnule ! Mergeţi pe un drum 
greşit, vă asigur! 

Adăugă apoi, cu un accent abia sesizabil de 
ameninţare : 

— Luaţi aminte ! 

— Doamnă, răspunse Dumouriez cu un ton 
perfect calm, am peste cincizeci de ani, viaţa mi-a fost 
presărată cu nenumărate primejdii şi, preluînd 
ministerul, mi-am spus că răspunderea ministerială nu 
e deloc cea mai mare primejdie prin care voi trece. 

— Oh ! exclamă regina lovindu-şi o mînă de 
cealaltă, nu vă mai rămîne decit să mă calomniaţi, 
domnule ! 

— Să vă calomniez pe dumneavoastră, doamnă ? 

— Da... Doriţi să vă explic sensul cuvintelor pe 
care le-aţi pronunţat ? 

— Spuneţi, doamnă. 

— Ei bine, aţi spus nici mai mult, nici mai puţin, 
că aş fi capabilă să pun pe cineva să vă asasineze... 
Oh ! oh ! domnule... 

Şi două lacrimi mari îi scăpară din ochi. 

— Ferească Sfîntul să aduc o asemenea injurie 
reginei, mele! Caracterul Majestății Voastre e prea 
ales, prea nobil, pentru a inspira celui mai 
neînduplecat dintre duşmanii săi o asemenea bănuială. 
Ea a dat dovezi de eroism pe care le-am admirat şi 
care m-au legat de ea. 

— Spuneţi adevărul, domnule ? spuse regina cu 
un glas în care stăruia emoția. 

— Oh ! pe onoarea mea, doamnă, vă jur. 

— Atunci, scuzaţi-mă, spuse ea, şi daţi-mi braţul. 
Sînt atit de slăbită încît în unele momente simt că sînt 
gata-gata să cad. 

Şi într-adevăr, pălind, îşi dădu capul pe spate. 

Era o realitate ? Era unul din acele jocuri 
extraordinare în care seducătoarea Medeea era atit de 
abilă ? 

Dumouriez, oricît de abil era el însuşi, căzu în 
plasă, ori, mai abil chiar decît regina, se prefăcu doar a 
fi prins. 

— Credeţi-mă, doamnă, spuse el, n-am nici un 
interes să vă înşel. Am oroare, la fel ca şi 
dumneavoastră, de anarhie şi de crimă. Credeţi-mă, 
am experienţă. Sînt mai în măsură decit Majestatea 
Voastră să judec evenimentele. Ceea ce se întîmplă nu 
e nicidecum rezultatul intrigilor ducelui de Orleans, 
cum aţi fost făcută să credeţi. Nu e deloc efectul urii 
domnului Pitt, cum aţi presupus. Nu e nici măcar o 
mişcare populară trecătoare. Este insurecția aproape 
unanimă a întregii naţiuni împotriva unor abuzuri de 
mult înrădăcinate. Ştiu bine că în toate astea există o 
mare duşmănie care aţiţă focul. Să-i lăsăm deoparte 
pe ticăloşi şi pe nebuni. În revoluţia ce se înfăptuieşte 
să nu luăm în considerare decît pe rege şi națiunea. 
Tot ce tinde să-i separe urmăreşte pieirea amîndurora. 
Eu, doamnă, am veniţ să lucrez din toate puterile mele 
pentru a-i reuni. Ajutaţi-mă în loc să puneţi piedici. N- 
aveţi încredere în mine? Sînt oare un obstacol în calea 
planurilor dumneavoastră contrarevoluţionare ? Spu- 
neţi-mi-o, doamnă. Imi voi duce de îndată demisia 
regelui şi mă voi retrage, să depliîng soarta patriei 
mele şi a dumneavoastră. 

— Nu! nu ! spuse regina. Rămiîneţi şi scuzaţi-mă. 

— Eu să vă scuz, doamnă ? Oh ! vă implor, nu vă 
umiliţi într-atita ! 

— De ce să nu mă umilesc ? Mai sînt încă regină ? 
Mai sînt încă o femeie ? 

Ea se duse la fereastră şi o deschise, cu tot frigul 
înserării. Luna arginta vîrfurile desfrunzite ale arborilor 
din Tuileries. 

— Toată lumea are dreptul la soare şi la aer, nu-i 
aşa ? Ei bine, doar mie îmi sînt refuzate aerul şi 
soarele. Nu îndrăznesc să stau la fereastră, nici în 
dreptul curţii nici al grădinii. Alaltăieri mă aşed spre 
curte. Un tînăr din gardă mă apostrofează cu o 
înjurătură grosolană, adăugînd : „Oh ! Ce plăcere aş 
avea să-ţi duc capul în virful baionetei mele !” leri, 
deschid fereastra spre grădină. Intr-un colţ văd un 
bărbat urcat pe un scaun, citind nişte mîrşăvii 
împotriva noastră. În altul, un preot care este tîrît într- 
un bazin, copleşit de lovituri şi de injurii. Şi, în acelaşi 
timp, ca şi cum asemenea scene ar face parte din 
cursul normal al vieţii, fără să le pese de ele, oameni 
care se joacă cu mingea, se plimbă liniştiţi... Ce 
vremuri, domnule ! Ce loc ! Ce popor ! Şi vreţi să mă 
mai cred regină, să mă mai cred femeie ? 

Şi regina se trînti pe o canapea, ascunzindu-şi 
capul în miini. Dumouriez puse un genunchi la pămînt, 
luă respectuos poala rochiei şi i-o sărută. 

— Doamnă, spuse el, din moment ce îmi iau 
sarcina să susţin lupta, ori veţi redeveni femeie fericită 
şi regină puternică, ori îmi voi pierde viaţa în luptă ! 

Şi, ridicîndu-se, o salută pe regină şi ieşi în mare 
grabă. Regina îl privi îndepărtindu-se, cu un aer 
disperat. 

— Regină puternică ? repetă ea. Poate graţie 
sabiei tale mai e posibil. Dar femeie fericită, niciodată ! 
Niciodată ! Niciodată ! 

Şi lăsă să-i cadă capul pe pernele canapelei, 
murmurînd un nume care-i devenea pe zi ce trece mai 
scump şi mai dureros : numele lui Charny ! 

Capitolul 33 
BONETA ROŞIE 


Cum s-a văzut, Dumouriez se retrăsese foarte 
repede, mai întîi fiindcă nu putea suprta disperarea 
reginei, apoi fiindcă, puţin sensibil la idei, era mai 
interesat de oameni. Nu avea deloc sentimentul 
conştiinţei politice, dar era deosebit de accesibil 
sentimentului de milă. Şi apoi, îl aştepta Brissot spre a- 
| conduce la iacobini, iar Dumouriez nu voia să întirzie 
în a se supune puternicului Club. 

De Adunare nu se neliniştea deloc, din moment 
ce era omul lui Pétion, Gensonn6, Brissot şi al 
Girondei. 

Dar nu era omul lui Robespierre, al lui Collot 
d'Herbois şi al lui Couthon. Şi tocmai aceştia trei îi 
conduceau pe iacobini. 

Prezenţa lui nu fusese prevăzută. Era o lovitură 
deosebit de îndrăzneață din partea unui ministru al 
regelui să vină la iacobini. De aceea, chiar în 
momentul cînd i se pronunţă numele, toate privirile se 
întoarseră spre el. 

Ce va face Robespierre văzindu-l ? 

Robespierre se întoarse ca şi ceilalţi, ciuli urechile 
la numele care zbura din gură în gură, apoi, 
încruntîndu-şi sprîncenele, redeveni nepăsător şi tăcut. 

O tăcere de gheaţă se răspîndi de îndată în sală. 
Dumouriez înţelese că trebuie să ia taurul de coarne. 

Ca semn de egalitate, iacobinii tocmai adoptaseră 
boneta roşie. Doar trei sau patru membri judecaseră, 
fără îndoială, că patriotismul lor este suficient de 
cunoscut pentru a nu avea nevoie să dea această 
dovadă. 

Robespierre era unul dintre aceştia. 

Dumouriez nu ezită : îşi zvîrli pălăria, luă de pe 
capul unui patriot alături de care se aşezase boneta 

roşie, şi-o înfundă peste urechi şi urcă la tribună 
arborînd semnul egalităţii. 

Sala întreagă izbucni în aplauze. 

Ceva ca un şuierat de viperă şerpui în mijlocul 
acestor aplauze şi le stinse pe dată. 

Era un „sst” pornit de pe buzele subţiri ale lui 
Robespierre. 

De atunci, Dumouriez mărturisi de mai multe ori 
că niciodată şuieratul gloanţelor trecînd deasupra 
capului său nu-l făcuse să tremure ca şuieratul ieşit din 
buzele fostului deputat de Arras. 

Dar Dumouriez era un jucător tare, general şi 
orator în acelaşi timp, greu de doborit atît pe cîmpul 
de bătălie, cît şi la tribună. 

Aşteptă cu un suris calm ca această linişte 
glacială să se instaleze, şi apoi rosti cu glas vibrant : 

— Fraţi şi prieteni, toate clipele vieţii mele vor fi 
de acum înainte consacrate strădaniei de a duce la 
îndeplinire voinţa poporului şi de a justifica totodată 
încrederea regelui constituțional. Voi pune în 
negocierile mele cu străinătatea toată energia unui 
popor liber, şi aceste negocieri vor aduce în curînd o 
pace sigură sau un război hotăritor ! 

La aceste cuvinte, aplauzele izbucniră din nou, în 
pofida apelului la „linişte” făcut de Robespierre. 

— Dacă vom avea război, continuă oratorul, îmi 
voi rupe pana politică şi-mi voi ocupa gradul în armată, 
pentru a triumfa satina muri liber alături de fraţii mei ! 
O mare povară apasă pe umerii mei. Fraţilor, ajutați- 
mă s-o port. Spuneţi-mi adevărul, cel mai curat 
adevăr, dar respingeţi calomnia şi nu respingeţi un 
cetăţean pe care-l cunoaşteţi ca sincer şi neînfricat şi 
care se devotează cauzei revoluţiei. 

Dumouriez terminase.  Cobori în mijlocul 
aplauzelor. Aceste aplauze îl iritară pe Collot d'Herbois, 
actorul atît de des fluierat, atît de rar aplaudat. 

— De ce aceste aplauze ? strigă el de pe locul 
său. Dacă Dumouriez vine aici ca ministru, n-avem 
nimic să-i răspundem. Dacă vine ca afiliat şi ca frate, 
nu-şi face decit datoria şi adoptă opiniile noastre. N- 
avem deci decît un răspuns să-i dăm : să acţioneze 
cum a vorbit ! 

Dumouriez făcu un semn cu mîna, care voia să 
spună : „Chiar aşa am de gînd să fac !” 

Atunci se ridică Robespierre, cu un zîmbet aspru. 
Lumea înţelese că vrea să se ducă la tribună — şi-i 
făcu loc, că vrea să vorbească — şi tăcu. 

Numai că această linişte, comparată cu aceea 
care-l întîmpinase pe Dumouriez, era blindă şi 
mîngiietoare. 

Urcă la tribună şi vorbi cu solemnitatea-i 
obişnuită: 

— Nu fac parte dintre aceia care cred absolut 
imposibil ca un ministru să fie patriot, şi primesc chiar 
cu plăcere prezicerile ce ni le împărtăşeşte domnul 
Dumouriez. Cînd îşi va fi împlinit promisiunile, cînd îi 
va fi îmblînzit pe duşmanii înarmaţi împotriva noastră 
de predecesorii săi şi de conspiratorii care mai conduc 
încă şi azi guvernul, în pofida izgonirii cîtorva miniştri, 
atunci şi numai atunci voi fi dispus să-i fac elogii. Dar 
nici atunci nu voi putea socoti că orice bun cetăţean al 
acestei societăţi n-ar fi egalul său. Numai poporul e 
mare, el singur e demn de respect în ochii mei. 
Fleacurile puterii ministeriale dispar în faţa sa. Din 
respect pentru popor, pentru ministrul însuşi, cer ca 
intrarea sa aici să nu fie marcată prin omagii care ar 
atesta decăderea spiritului public. El ne cere sfaturi. li 
promit, în ce mă priveşte, să-i dau sfaturi care să fie 
folositoare şi lui, şi cauzei generale. Atîta timp cît 
domnul Dumouriez va proba, prin dovezi grăitoare de 
patriotism şi mai ales prin servicii reale făcute patriei, 
că e fratele bunilor cetăţeni şi apărătorul poporului, nu 
va avea aici decît sprijinitori. Nu mă tem pentru 

această societate de prezenţa nici unui ministru, dar 
declar că în momentul cînd un ministru va avea aici 
mai multă influenţă decit un simplu cetăţean, voi cere 
ostracizarea lui. Nu se va întîmpla niciodată altfel. 

Şi, în mijlocul aplauzelor, ursuzul orator cobori de 
la tribună. Dar o capcană îl aştepta pe ultima treaptă. 
Dumouriez, simulînd entuziasmul, se afla acolo cu 
braţele deschise. 

— Virtuosule Robespierre, exclamă el, cetăţean 
incoruptibil, îngăduie-mi să te îmbrăţişez ! 

Şi în ciuda eforturilor fostului constituant, îl 
strînse la pieptul său. Nu se văzu decit actul ce se 
împlinea, nu şi dezgustul manifestat de Robespierre 
faţă de înfăptuirea lui. 

intreaga sală izbucni din nou în aplauze. 

— Vino, îi spuse încet de tot Dumouriez lui 
Brissot, s-a isprăvit comedia ! Am pus boneta roşie şi l- 
am îmbrăţişat pe Robespierre : sînt sacrosanct ! 

Şi, într-adevăr, ajunse la uşă în mijlocul uralelor 
sălii şi ale tribunelor. 

La uşă, un tînăr în uniformă de aprod schimbă cu 
ministrul o privire rapidă şi o încă mai rapidă strîngere 
de mînă. Acest tînăr era ducele de Chartres. 

Suna tocmai de unsprezece seara. Brissot îl 
călăuzea pe Dumouriez : cu un pas grăbit, se 
îndreptau amîndoi spre locuinţa soţilor Roland. Aceştia 
mai stăteau încă pe strada Guenegaud. 

Fuseseră preveniţi din ajun de Brissot că 
Dumoriez, la îndemnul lui Gensonne şi al lui, urma să-l 
propună regelui pe Roland ca ministru de Interne. 
Brissot îl întrebase atunci pe Roland dacă se simţea 
destul de puternic pentru o asemenea însărcinare; şi 
Roland, naiv ca totdeauna, răspunse că se credea în 
stare. 

Dumouriez venea să-l anunţe că lucrul era 
împlinit. 

Roland şi Dumouriez nu se cunoşteau decît după 
nume. Nu se văzuseră încă niciodată. Se înţelege cu 
cîtă curiozitate se priviră viitorii colegi. ; 

După  complimentele de rigoare, prin care 
Dumouriez îşi exprima satisfacția deosebită pentru 
chemarea în guvern a unui patriot luminat şi virtuos ca 
el, convorbirea trecu în mod firesc la rege. 

— De aici va veni piedica, spuse Roland zimbind. 

— Ei bine, iată, voi spune ceva în care veţi vedea 
o naivitate a mea, pentru care cu siguranţă nu voi fi 
lăudat, spuse Dumouriez. Il cred pe rege un om cinstit 
şi un patriot sincer. 

Apoi, văzînd că doamna Roland nu dădea nici un 
răspuns şi se mulțumea să suridă, Dumouriez întrebă : 

— Nu e şi părerea doamnei Roland ? 

— L-aţi văzut pe rege ? întrebă ea. 

— Da. 

— Aţi văzut-o pe regină ? 

Fu rîndul lui Dumouriez să nu răspundă şi să se 
mărginească a zimbi. 

işi dădură întîlnire a doua zi la unsprezece 
dimineaţa, pentru a depune jurămîntul. leşind de la 
Adunare, urmau să se ducă la rege. 

Era unsprezece şi jumătate. Dumouriez ar mai fi 
rămas încă, dar era tîrziu pentru nişte oameni simpli ca 
soţii Roland. i 

De ce ar mai fi rămas Dumouriez ? lată de ce. In 
rapida privire pe care, intrînd în casa lor, Dumouriez o 
aruncase asupra soţiei şi bărbatului, remarcase în pri- 
mul rînd bătrineţea soţului — Roland avea cu zece ani 
mai mult decît Dumouriez iar Dumouriez părea cu 
douăzeci de ani mai tînăr decit Roland — şi formele 
planuroase ale soţiei. 

Dumouriez era unul dintre acei bărbaţi care nu 
pot vedea un soţ bătrîn fără să ridă şi o femeie tînără 
fără s-o dorească. Ceea ce a displăcut în acelaşi timp 

şi soţiei soţului, şi i-a făcut pe amînaoi să le atragă 
atenţia lui Brissot şi generalului că e tîrziu. 

Brissot şi Dumouriez plecară. 

— Ei bine, o întrebă Roland pe soţia lui cînd uşa 
se închise, ce crezi despre viitorul nostru coleg ? 

Doamna Roland zimbi. 

— Există oameni, spuse ea, pe care nu e nevoie 
să-i vezi de două ori spre a-ţi face o părere despre ei. 
Are un spirit subtil, un caracter maleabil, o privire 
falsă. A exprimat o mare satisfacţie pentru alegerea 
patriotică pe care era însărcinat să ţi-o comunice. Ei 
bine, n-aş fi mirată să te concedieze într-o bună zi. 

—E punct cu punct şi părerea mea, spuse 
Roland. 

Şi amindoi se culcară cu obişnuitul lor calm, 
nebănuind nici unul, nici celălalt, că mîna de fier a 
destinului tocmai înscrisese numele lor cu litere de 
sînge în analele Revoluţiei. 

A doua zi, noul ministru depuse jurămiînt în faţa 
Adunării naţionale, apoi se duse la Tuileries. 

Roland era încălţat cu ghete cu şireturi, fiindcă n- 
avea probabil bani să-şi cumpere catarame. Purta o 
pălărie rotundă, fiindcă nu purtase niciodată altceva. 
Se duse la Tuileries în costumul său obişnuit şi era 
ultimul, în urma colegilor săi. 

Maestrul de ceremonii, domnul de Breze, îi lăsă 
să intre pe primii cinci, dar îl opri pe Roland. 

Roland habar n-avea de ce i se refuză intrarea. 

— Dar şi eu, spuse el, sînt ministru ca şi ceilalţi. 
Chiar ministru de interne ! 

Maestrul de ceremonii nu părea convins în ruptul 
capului. 

Dumouriez auzi discuţia şi interveni. 

— De ce refuzaţi intrarea domnului Roland ? 

— Eh, domnule, exclamă maestrul de ceremonii 
frîngîndu-şi mîinile, cu pălărie rotundă, şi fără 
catarame! 

— Ah ! domnule, răspunse Dumouriez cu cel mai 
mare sînge rece, cu pălărie rotundă, şi fără catarame : 
totu-i pierdut. 

Şi îl împinse pe Roland în cabinetul regelui. 

i Capitolul 34 
IN AFARA ŞI INAUNTRU 


Acest guvern, care intrase atît de greu în 
cabinetul regelui, se putea numi guvernul de război. 

La 1 martie murise împăratul Leopold, în mijlocul 
haremului său italian, ucis de afrodisiacele ce şi le 
prepara singur. 

Regina, care citise într-o zi în nu se ştie ce 
pamflet iacobin că un pateu îi va veni de hac 
împăratului Austriei, regina care îl chemase pe Gilbert 
pentru a-l întreba dacă există un antidot universal, 
regina strigă sus şi tare că fratele ei fusese otrăvit. 
Odată cu Leopold dispăru şi politica austriacă de 
tergiversare. 

Cel ce urca pe tron, Francisc al Il-lea — pe care l- 
am cunoscut şi care, după ce a fost contemporanul 
părinţilor noştri a fost şi al nostru — era un amestec de 
sînge german şi italian. Austriac, născut la Florenţa, 
slab, violent, viclean, om cinstit după părerea 
preoţilor ; inimă de piatră şi bigot, ascunzîndu-şi 
duplicitatea sub o fizionomie placidă, sub o mască 
trandafirie, de o fixitate înspăimîntătoare ; mergind ca 
un automat, ca statuia comandorului, sau ca spectrul 
regelui Danemarcei ; dindu-şi fiica învingătorului 
pentru a nu-i ceda provinciile sale, apoi lovindu-l pe la 
spate la primul pas de retragere determinat de vîntul 
îngheţat din nord ; în sfîrşit, Francisc al Il-lea, omul 
temniţelor din Spielberg, călăul Andryanei şi al lui 
Silvio Pellico ! 

lată cine era protectorul emigranților, aliatul 
Prusiei, duşmanul Franţei. 

Ambasadorul nostru la Viena, domnul de Noailles 
era, să zicem aşa, prizonier în palatul său. 

Ambasadorul nostru la Berlin, domnul de Ségur, a 
fost precedat de zvonul că venea să surprindă 

secretele regelui Prusiei devenind amantul metreselor 
acestuia. Din întîmplare, acest rege al Prusiei avea 
amante, nu glumă ! 

Domnul de Ségur se prezentă în audienţă publică 
în acelaşi timp cu trimisul de la Coblentz!. Regele 
întoarse spatele ambasadorului Franţei şi-l întrebă pe 
delegatul prinților cum o mai duce contele d'Artois. 

Prusia se credea pe atunci, cum se mai crede şi 
astăzi, în fruntea progresului german. Trăia încă din 
acele stranii tradiţii filozofice ale regelui Frederic, care 
încuraja  rezistenţii turci şi revoluțiile poloneze, 
înăbuşind în acelaşi timp libertăţile Olandei. O 
guvernare cu mînă hulpavă care pescuieşte fără 
încetare în apa tulbure a revoluțiilor, cînd un 
Neuchâtel, cînd o parte din Pomerania, cînd o parte din 
Polonia. 

Aceştia erau cei doi duşmani vizibili ai noştri, 
Francisc al II-lea şi Frederic Wilhelm. Duşmanii noştri 
încă nevăzuţi erau Anglia, Rusia şi Spania. 

Şeful întregii coaliţii avea să fie agresivul rege al 
Suediei, acest pitic înarmat ca un uriaş, care era numit 
Gustav al III-lea şi pe care îl ţinea în mînă Ecaterina a 
Il-a. 

Urcarea lui Francisc al Il-lea pe tronul Austriei se 
făcu cunoscută prin următoarea notă diplomatică : 


1. Să se dea satisfacţie principilor germani 
deținători de bunuri în regat — altfel spus, să se 
recunoască suzeranitatea imperială în mijlocul 
departamentelor noastre —  susținind Austria în 
interiorul Franțe’ř. 


1 Centrul emigraţilor aristocrați în perioada revoluţiei fran- 
ceze. (N. T.) 

2 Michelet. — Dacă aş fi obligat să-l citez pe marele nostru 
istoric de fiecare dată cînd împrumut de la el cîte ceva, cititorii 
noştri ar găsi numele său în josul fiecăreia din paginile noastre. 
(N.A.) 

2. Să fie înapoiat Avignon, pentru ca, la fel ca odi- 
nioară, regiunea Provence să fie dezmembrată. 

3. Să fie restabilită monarhia în poziția avută la 
23 iunie 1789. 


Era evident că această notă răspundea dorințelor 
secrete ale regelui şi reginei. 

Dumouriez ridică din umeri. 

S-ar fi spus că Austria adormise la 23 iunie şi, 
după un somn de trei ani, credea că se trezeşte la 24. 

La 16 martie 1792, Gustav este asasinat în 
mijlocul unui bal. 

Nota austriacă îi parveni lui Dumouriez a treia zi 
după asasinat, încă necunoscut în Franţa. El o duse 
îndată lui Ludovic al XVI-lea. 

Pe cînd Maria-Antoaneta, adeptă a procedeelor 
extreme, dorea un război pe care îl considera 
eliberator pentru ea, pe atît regele, omul căii de mijloc, 
al încetinelii, al tergiversării şi al căilor piezişe, pe atit 
regele se temea de el. 

Intr-adevăr, odată războiul declarat, imaginaţi-vă 
o victorie : el ar fi la discreţia generalului biruitor ; 
imaginaţi-vă o înfrîngere : poporul l-ar face 
răspunzător, ar striga că a fost trădat, s-ar năpusti 
asupra castelului Tuileries. 

In sfîrşit, dacă duşmanul ar pătrunde pînă în 
Paris, pe cine ar aduce cu el? Pe Monsieur, adică pe 
regentul regatului. 

Ludovic al XVI-lea decăzut din drepturi, Maria-An- 
toaneta pusă sub acuzare ca soţia infidelă, fiii Franţei 
proclamaţi poate copii adulterini, acestea ar fi fost 
rezultatele înapoierii emigraţilor la Paris. Regele se 
încredea în austrieci, în germani, în prusaci, dar nu 
avea încredere în emigranţi. 

La citirea notei, el înţelese totuşi că venise ceasul 
cînd trebuia să tragă sabia Franţei şi cînd nu mai putea 
da înapoi. 

La 20 aprilie regele şi Dumouriez intrară în 
Adunarea Naţională : ei aduceau declaraţia de război 
Austriei. Declaraţia fu primită cu entuziasm. 

In acest ceas solemn, în Franţa existau patru 
partide bine închegate : 

adepţii monarhiei absolute — regina făcea parte 
din acest partid; 

adepţii monarhiei constituționale — regele 
pretindea că este de-al lor ; 

republicanii ; 

anarhiştii. 

Monarhiştii absoluţi n-au, în afară de regină, şefi 
recunoscuţi în Franţa. Sînt reprezentaţi în străinătate 
de Monsieur, de contele de Artois, de prinţul de Conde 
şi de ducele Charles de Lorraine. Domnul de Breteuil la 
Viena, domnul Merci d'Argenteau la Bruxelles sînt re- 
prezentanţii reginei pe lîngă acest partid. 

Şefii partidului constituţionalist sînt La Fayette, 
Bailly, Barnave, Lameth, Duport, în sfîrşit, cei de la 
„Feuillants”. Regele nici nu doreşte altceva decît să 
renunţe la monarhia absolută şi să meargă alături de 
ei. Totuşi înclină mai mult să se ţină în urmă decit să 
stea în frunte. 

Şefii partidului republican sînt Brissot, Vergniaud, 
Gaudet, Pétion, Roland, Isnard, Ducos, Condorcet şi 
Couthon. 

Şefii anarhiştilor sînt Marat, Danton, Santerre, 
Gonchon, Camille Desmoulins, Hébert, Legendre, 
Fabre d'Eglantine şi Collot d'Herbois. 

Dumouriez va fi ceea ce i se va cere, cu condiţia 
să găsească profit şi renume. 

Robespierre se retrăsese în umbră : el aştepta. 

Acum, cui va fi înmînat drapelul Revoluţiei, pe 
care îl fluturase la tribuna Adunării Dumouriez, acest 
patriot incert ? 

Lui La Fayette, omul de pe Champ-de-Mars ? ! 

Lui Luckner ! Franţa nu-l cunoaşte decît prin răul 
ce i l-a făcut ca partizan în războiul de şapte ani. 

Lui Rochambeau, care nu voia decit un război 
defensiv şi care se simţea umilit văzind cum 
Dumouriez dă ordine direct locotenenţilor săi. 

Aceştia erau cei trei oameni care comandau cele 
trei corpuri de armată gata să intre în luptă. 

La Fayette apăra centrul; el trebuia să coboare 
repede Meusa, înaintînd de la Givet la Namur. 

Luckner apăra provincia Franche-Comté. 

Rochambeau apăra Flandra. 

Sprijinit de un corp de armată pe care 
Rochambeau îl va trimite din Flandra, sub comanda lui 
Biron, La Fayette va cuceri Namur şi vă mărşălui spre 
Bruxelles, unde îi aştepta, cu braţele deschise, 
revoluţia din Brabant. 

La Fayette avea rolul cel mai frumos : era în 
avangardă. Lui îi rezervase Dumouriez prima victorie. 
Această victorie urma să-l facă comandant-şef. 

La Fayette, victorios şi comandant-suprem, Du- 
mouriez ministru de război vor lepăda boneta roşie şi îi 
vor zdrobi cu o mînă pe girondini şi cu cealaltă pe iaco- 
bini. 

Contrarevoluţia era gata ! 

Dar Robespierre ? 

Robespierre, am spus-o, reintrase în umbră, şi 
mulţi pretindeau că exista un pasaj subteran care lega 
prăvălia timplarului Duplay cu reşedinţa regală a lui 
Ludovic al XVI-lea. 

Nu de aici venea oare pensia plătită mai tîrziu de 
doamna ducesă d'Angouleme domnişoarei Robespierre 
a 

Dar şi de astă dată, ca întotdeauna, La Fayette 
rată ocazia. 

A Apoi urma să se facă războiul cu partizanii păcii. 
Indeosebi intendenţii erau prietenii duşmanilor noştri. 
Ar fi lăsat cu plăcere trupele noastre fără hrană şi fără 

muniții, ceea ce şi făcură, pentru a asigura pîinea şi 
pulberea prusacilor şi austriecilor. 

In plus, reţineţi bine că omul intrigilor ascunse, ai 
subminării perfide, Dumouriez, nu neglija relaţiile sale 
cu orleaniştii — relaţii care-i aduseră pieirea. 

Biron era un general orleanist. 

Astfel, orleaniştii şi feuillanţii — Biron şi La 
Fayette — trebuiau să dea primele lovituri, să facă să 
sune fanfara primei victorii. 

In dimineaţa zilei de 28 aprilie, Biron cuceri 
Quiévrain şi porni atacul spre Mons. 

A doua zi, în 29, Theobald Dillon se îndreptă de la 
Lille spre Tournai. 

Biron şi Dillon erau doi aristocrați. Doi tineri 
chipeşi şi curajoşi, şmecheri, spirituali, din şcoala lui 
Richelieu, unul sincer în opiniile sale patriotice, celălalt 
neavînd timp să şi le clarifice : va fi asasinat. 

Am spus undeva că dragonii reprezentau arma 
aristocratică a armatei. Două regimente de dragoni 
mărşăluiau în fruntea celor trei mii de oameni ai lui 
Biron. 

Deodată, fără să fi văzut măcar inamicul, dragonii 
încep să strige : „Fugiţi ! Sîntem trădaţi !” 

Panica este totală. 

Acelaşi lucru i se întîmplă şi lui Dillon. 

Dillon  întîlneşte o trupă de nouă sute de 
austrieci. Dragonilor din avangarda sa li se face frică, 
fug tîrîind după ei infanteria, abandonînd căruţe, 
artilerie, trăsuri, şi nu se opresc decit la Lille. 

Acolo, fugarii pun laşitatea pe seama şefilor lor, îl 
ucid pe Theobald Dillon, pe locotenent-colonelul 
Bertois, după care le predau trupurile plebei din Lille, 
care-i spînzură şi dansează în jurul cadavrelor. 

Cine organizase această înfrîngere, cine urmărise 
să vire teama în inimile patrioţilor şi încrederea în cea 
a duşmanilor ? 

Girondinii, care voiseră războiul şi sîngerau pe 
ambele flancuri din rana dublă ce li se pricinuise, 
girondinii acuzară, — şi trebuie s-o spunem că toate 
aparențele le dădeau dreptate — acuzară Curtea, 
adică pe regină. 

Prima lor idee a fost să-i răspundă Mariei- 
Antoaneta cu aceeaşi monedă. 

Dar monarhiei i se lăsase timp să-şi pună o 
armură. Regina reorganizase, încetul cu încetul, acea 
faimoasă gardă constituțională autorizată de 
Constituantă, gardă care număra nu mai puţin de şase 
mii de oameni. 

Şi ce oameni ! Spadasini şi maeştri de scrimă, 
care îşi permiteau să-i insulte pe reprezentanţii 
patrioţilor pînă şi pe băncile Adunării Naţionale ; 
gentilomi bretoni şi vedeeni, provensali din Nîmes şi 
Arles, preoţi zdraveni care, sub pretextul că au refuzat 
să depună jurămiîntul, se lepădaseră de sutană şi 
luaseră în mînă, în locul sfeştocului, sabia, pumnalul şi 
pistolul ; apoi, o puzderie de cavaleri ai ordinului Saint- 
Louis, care ieşeau nu se ştie de unde şi care erau 
decoraţi nu se ştie pentru ce. Dumouriez însuşi se 
plînge de asta în memoriile sale : orice guvern care i-ar 
succeda acestuia n-ar putea reabilita această 
frumoasă şi nefericită decorație atît de darnic 
împărţită. În doi ani au fost acordate şase mii ! Încît 
ministerul afacerilor externe refuză să primească 
marele cordon şi ceru să-i fie dat domnului de 
Watteville, maior în regimentul elveţian Ernest. 

Mai întîi trebuia străpunsă platoşa, apoi se va lovi 
în rege şi regină. 

Deodată se răspîndi zvonul că la vechea Şcoală 
militară se afla un drapel alb, că acest drapel, care 
urma să fie arborat din moment în moment, fusese 
dăruit de rege. Faptul amintea cocarda neagră din 
zilele de 5 şi 6 octombrie. 

Ţinînd seama de cunoscutele opinii 
contrarevoluţionare ale regelui şi ale reginei — toată 
lumea era în aşa hal de uimită că nu vede fluturînd 
drapelul alb deasupra palatului Tuileries, încît se 
aştepta să-l vadă iţindu-se într-o bună dimineaţă pe 
oricare alt monument. 

La ştirea existenţei acestui drapel, poporul se 
îndreptă spre cazarmă. Găsi aici un drapel alb, mare 
cît o palmă, înfipt într-un tort dăruit de delfin. 

Dar, în afară de această bucată de pînză lipsită 
de importanţă, găsiră numeroase imnuri în onoarea 
regelui, numeroase cîntece injurioase la adresa 
Adunării şi mii de foi cu texte contrarevoluţionare. 

Bazire făcu imediat un raport Adunării, în care 
spunea că garda regelui a izbucnit în strigăte de 
bucurie aflînd înfringerea de la Tournai şi Quiévrain, şi 
a exprimat speranţa că în trei zile va cădea 
Valenciennes şi, în cincisprezece zile, armatele străine 
vor fi la Paris. 

Această gardă este o armă teribilă în mîinile 
monarhiei. N-ar putea ea, la ordinul regelui, să se 
îndrepte împotriva Adunării, să încercuiască sala 
Manège, să-i facă prizonieri pe reprezentanţii naţiunii, 
sau chiar să-i ucidă de la primul pînă la ultimul ? Sau 
n-ar putea să-l ia pe rege, să-l scoată din Paris, să-l 
ducă la graniţă, să organizeze o a doua fugă ca la 
Varennes, care să reuşească de astă dată ? 

lată de ce, la 22 mai, adică la trei săptămîni după 
dublul eşec de la Tournai şi Quiévrain, noul primar al 
Parisului, Pétion, numit la presiunile reginei, care-l 
protejează din ură împotriva celui care a lăsat-o să 
fugă, Pétion i-a scris comandantului gărzii naţionale, 
exprimînd fără înconjur temerile sale privind o posibilă 
plecare a regelui, invitindu-l să urmărească, să 
supravegheze şi să înmulțească patrulele în 
împrejurimi... 

Să urmărească, să observe, ce ? Pétion nu o 
spune. j 

Să înmulțească patrulele ? Unde ? |n ce 
împrejurimi ? Aceeaşi tăcere. 

Dar, la ce bun să numească palatul Tuileries şi pe 
rege ? 

Cine este urmărit şi supravegheat de regulă ? 
Duşmanul ! _ 

In jurul a ce se măreşte numărul patrulelor ? /n 
jurul taberei inamice ! 

Care este tabăra inamică ? Pa/atul Tuileries. 

Cine este duşmanul ? Regele. 

Astfel, iată pusă marea problemă. 

Pétion, micul avocat din Chartres, fiul unui 
procuror, este cel care o pune urmaşului sfîntului 
Ludovic, nepotului lui Ludovic al XIV-lea, regelui 
Franţei! 

Şi regele Franţei îşi manifestă nemulţumirea, căci 
înţelege că acest glas vorbeşte mai tare decit al lui, se 
plinge într-o scrisoare pe care  directoratul 
departamentului dispune să fie afişată pe zidurile 
Parisului. 

Dar Pétion nu se alarmează cîtuşi de puţin. El nu 
răspunde şi menţine ordinul dat. Deci, Pétion este 
adevăratul rege. 

Dacă aveţi îndoieli, veţi avea dovada pe dată. 

Raportul lui Bazire cere să fie desfiinţată garda 
constituţională a regelui şi să se decreteze arestarea 
domnului de Brissac, şeful ei. 

Fierul era cald ; girondinii îl bătură ca nişte aspri 
fierari ce erau. 

Pentru ei problema se pune în termenii : a fi, sau 
a nu fi ? 

Decretul a fost dat în aceeaşi zi. Garda naţională 
a fost dizolvată, şeful ei, ducele de Brissac, pus sub 
stare de arest, iar posturile de sentinelă de la Tuileries 
predate gărzii naţionale. 

O Charny ! Charny ! Unde te aflai ? Tu, care la 
Varennes erai pe cale să o salvezi pe regină cu trei 
sute de călăreţi, ce-ai fi făcut tu la Tuileries cu şase mii 
de oameni ? 

Charny trăia fericit, uitînd toate în braţele soţiei 
sale, Andree. 

Capitolul 35 
STRADA GUENEGAUD ŞI PALATUL 
TUILERIES 


Ne amintim că de Grave şi-a scris demisia, care 
aproape a fost refuzată de rege şi respinsă de 
Dumouriez. 

Dumouriez ţinea să-l păstreze pe de Grave, care 
era omul său, şi l-a păstrat. Dar la vestea dublului eşec 
despre care am pomenit, a fost obligat să-l sacrifice pe 
ministrul său de război. Il părăsi, ca pe un ciolan 
aruncat cîinelui iacobin spre a-i potoli lătratul. 

În locul său îl luă pe colonelul Servan, pe care îl 
propusese de la bun început regelui. Fără îndoială, nu 
ştia ce fel de om e colegul său şi ce lovitură va da 
monarhiei acest om. 

Pe cînd regina veghea în mansardele palatului 
Tuileries, privind în zare dacă nu cumva sosesc 
austriecii atît de mult aşteptaţi, o altă femeie stătea de 
veghe în micul ei salon din strada Guénégaud. 

Una reprezenta  contrarevoluţia ; cealaltă, 
revoluția. 

Se înțelege că despre doamna Roland vrem să 
vorbim. Ea îl propulsase pe Servan în guvern, la fel 
cum făcuse doamna de Staël cu Narbonne. 

Mîna femeilor este peste tot prezentă în aceşti 
cumpliţi ani 91, 92, 93. 

Servan era mereu în salonul doamnei Roland. Ca 
toţi girondinii, al cărui suflet, lumină, Egerie! era, el se 
inspira din acest suflet viteaz care ardea neîncetat, 
fără să se stingă vreodată. 

Se spunea că era iubita lui Servan. Ea lăsa 
zvonurile să circule şi, cu conştiinţa împăcată, zimbea 
calomniei. 


= Egeria — nimfă, soţie şi sfătuitoare a regelui roman Numa ; 
la figurat : sfetnică. (N.T.) 

În fiecare zi îşi vedea soţul înapoindu-se zdrobit 
de luptă. El se simţea tiîrît spre prăpastie, împreună cu 
colegul său Clavieres, şi totuşi nimic nu era vizibil, 
totul putea fi tăgăduit. 

In seara cînd Dumouriez venise să-i ofere 
ministerul de Interne, el îşi formulase condiţiile : 

— N-am altă avere decit onoarea, spusese el. 
Vreau ca onoarea mea să iasă neştirbită din acest 
cabinet. Un secretar va asista la toate deliberările 
Consiliului şi va consemna părerile fiecăruia. In felul 
acesta se va vedea dacă am trădat vreodată 
patriotismul şi libertatea. 

Dumouriez îşi dădu adeziunea la condiţiile 
exprimate. Simţea nevoia să-şi acopere lipsa de 
popularitate cu mantia girondină. Dumouriez era unul 
dintre acei oameni care promit întotdeauna, chiar dacă 
după aceea nu îşi ţin făgăduiala decît după împrejurări. 

Dumouriez nu s-a ţinut de cuvînt, şi Roland a 
cerut zadarnic aducerea secretarului promis. Văzînd că 
nu poate obţine consemnarea discuţiilor într-o arhivă 
secretă, Roland a recurs la publicitate. A fondat ziarul 
Le Thermometre. Dar înţelegea prea bine că erau 
unele şedinţe a căror dezvăluire imediată ar fi 
echivalat cu o trădare în favoarea duşmanului. 

Numirea lui Servan îi veni în ajutor. 

Dar nu era destul : neutralizat de Dumouriez, 
Consiliul nu progresa în nici o direcţie. 

Adunarea tocmai dăduse o lovitură : dizolvase 
garda constituţională şi îl arestase pe Brissac. 

Inapoindu-se acasă împreună cu Servan, în seara 
de mai, Roland relată vestea. 


— Ce s-a  mtimplat cu soldații gărzii 
constituţionale dizolvate ? întrebă doamna Roland. 
— Nimic. 


— Sînt liberi prin urmare ? 
— Da, numai că au fost obligaţi să dezbrace 
uniforma albastră. 

— Miine vor îmbrăca uniforma roşie şi se vor 
plimba ca soldaţi elveţieni. 

intr-adevăr, a doua zi străzile erau străbătute în 
lung şi în lat de uniforme elveţiene. Soldaţii gărzii 
dizolvate schimbaseră uniforma, iată tot. Erau acolo, în 
Paris, întinzînd mîna străinilor, făcîndu-le semn să vină, 
gata să le deschidă barierele. 

Cei doi oameni, Roland şi Servan, nu găseau nici 
un remediu la toate astea. 

Doamna Roland luă o foaie de hirtie, puse o pană 
în mîna lui Servan : j 

— Scrieți ! spuse ea : /n legătură cu sărbătorirea 
zilei de 14 lulie, propunem să se instituie la Paris o 
tabără de douăzeci de mii de voluntari... 

Servan lăsă să-i cadă pana înainte de a fi 
terminat fraza. 

— Regele nu va consimţi niciodată ! spuse el. 

— Nici nu e vorba să-i propunem regelui această 
măsură, ci Adunării. Şi nici nu trebuie cerută în calitate 
de ministru, ci în calitate de cetăţean. 

Ca la lumina unui fulger, Servan şi Roland 
întrezăriră un imens orizont. 

— Oh ! spuse Servan, aveţi dreptate ! Cu asta şi 
cu un decret privind clerul îl avem în mînă pe rege. 

— Inţelegeţi bine, nu-i aşa ? Preoţii înseamnă 
contrarevoluţie în familie şi în societate. Preoţii au 
făcut să se adauge această frază la crezul lor : „Şi acei 
ce vor plăti impozitele vor fi afurisiţi!” Cincizeci de 
preoţi care au depus jurămîntul pe Constituţie au fost 
masacrați, casele lor jefuite, pămînturile lor devastate. 
Aşa că Adunarea să voteze de urgenţă un decret 
împotriva preoților rebeli. Terminaţi-vă moţiunea, 
Servan, Roland va redacta decretul. 

Servan îşi termină fraza. 

În acelaşi timp, Roland scria : 

Deportarea preotului rebel în afara regatului va 
avea loc în termen de o lună, dacă ea va fi cerută de 

douăzeci de cetățeni activi, aprobată de district, 
pronunțată de guvern. Deportatul va primi trei livre pe 
zi drept cheltuieli de drum pînă la graniță. 


Servan îşi citi propunerea despre tabăra celor 
douăzeci de mii de voluntari. 

Roland îşi citi proiectul de decret despre 
deportarea preoţilor. 

Intr-adevăr, în asta consta întreaga problemă. 

Va acţiona regele în mod sincer ? Va trăda ? 

Dacă regele era cu adevărat constituţionalist ar 
sancţiona amîndouă decretele. 

Dacă regele trădează, se va opune prin veto. 

— Voi semna moţiunea cu privre la tabără ca 
cetăţean, spuse Servan. 

— lar Vergniaud va propune decretul privind 
preoțimea, spuseră într-un glas soţul şi soţia. 

Chiar de-a doua zi, Servan îşi prezentă 
propunerea în Adunare. Vergniaud puse decretul în 
buzunar şi promise să-l scoată la momentul potrivit. 

În seara trimiterii moţiunii la Adunare, Servan 
veni la Consiliu ca de obicei. Demersul său era 
cunoscut. Roland şi Clavieres îl susțineau împotriva lui 
Dumouriez, Lacoste şi Duranthon. 

— Oh ! Veniţi, domnule, exclamă Dumouriez, să 
daţi socoteală de purtarea dumneavoastră. 

— Cui, vă rog ? întrebă Servan. 

— Desigur regelui, naţiunii, mie ! 

Servan zîimbi. 

— Domnule, reluă Dumouriez, aţi făcut azi un 
demers important. 

— Da, răspunse Servan, ştiu, domnule. De cea 
mai mare importanţă ! 

— Aţi primit dispoziţii de la rege să acţionaţi 
astfel? 

— Nu, domnule, o mărturisesc ! 

— Aţi cerut părerea colegilor dumneavoastră ? 

— Mărturisesc din nou că nu. 

— Atunci, de ce aţi acţionat astfel ? 

— Fiindcă era dreptul meu ca particular şi ca 
cetăţean. 

— Aţi prezentat deci această moţiune incendiară 
ca persoană particulară şi ca cetătean ? 

— Da. 

— Atunci de ce, după semnătura dumneavoastră, 
aţi adăugat titlul de ministru de război ? 

— Fiindcă am vrut să dovedesc Adunării că sînt 
gata să sprijin ca ministru ceea ce cer ca cetăţean. 

— Domnule, spuse Dumouriez, ceea ce aţi făcut 
este în acelaşi timp acţiunea unui prost cetăţean şi a 
unui prost ministru ! 

— Domnule, răspunse Servan, permiteţi-mi să fiu 
eu singur judecător în lucrurile ce ating conştiinţa mea. 
Dacă ar trebui să iau un judecător într-o problemă atit 
de delicată, m-aş strădui să nu-l cheme Dumouriez. 

Dumouriez păli şi făcu un pas spre Servan. Acesta 
îşi duse mîna la sabie. Dumouriez făcu la fel. 

În acest moment intră regele. El nu cunoştea încă 
moţiunea lui Servan. 

Tăcură cu toţii. 

A doua zi decretul privind strîngerea la Paris a 
douăzeci de mii de federaţi a fost discutat în Adunare. 

Regele a fost consternat la aflarea acestei ştiri. II 
chemă imediat pe Dumouriez. 

— Sînteţi un slujitor credincios, domnule, îi spuse, 
şi ştiu în ce fel aţi luat apărarea intereselor monarhiei 
în faţa acestui mizerabil de Servan. 

— Mulţumesc Majestății Voastre, spuse 
Dumouriez. 

Apoi, după o pauză, întrebă : 

— Ştie regele că decretul a fost aprobat ? 

— Nu, dar puțin mă interesează : sînt hotărît să 
exercit în această împrejurare dreptul meu de veto. 

Dumouriez clătină din cap. 

— Nu e şi părerea dumneavoastră, domnule ? 
întrebă regele. 

— Sire, răspunse Dumouriez, întrucît sînteţi — 
fără putinţă de împotrivire — ţinta bănuielilor, nutrite 
de cea mai mare parte din naţiune, a miniei 
iacobinilor, a politicii greu de pătruns dusă de partidul 
republican, o asemenea  hotărire din partea 
dumneavoastră ar fi egală cu o declaraţie de război. 

— Ei bine, să fie război ! Tot mă războiesc cu 
prietenii mei. O pot face şi cu duşmanii mei. 

— Sire, în primul război aveţi zece şanse de 
victorie. În al doilea, zece şanse de înfrîngere ! 

— Dar nu ştiţi oare în ce scop se cere venirea 
acestor douăzeci de mii de oameni ? 

— Să-mi acorde Majestatea Voastră doar cinci 
minute în care să spun deschis ce gîndesc, şi sper să-i 
dovedesc nu numai că ştiu ce se urmăreşte, dar şi că 
bănuiesc ce se va întîmpla. 

— Vorbiţi, domnule, spuse regele, vă ascult. 

Şi, într-adevăr, cu cotul sprijinit pe braţul 
fotoliului, cu capul aşezat în palmă, Ludovic al XVI-lea 
asculta. 

— Sire, spuse Dumouriez, cei ce au cerut acest 
decret sînt deopotrivă duşmani patriei şi ai regelui. 

— Vedeţi bine ! îl întrerupse-Ludovic al XVI-lea. O 
mărturisiţi chiar dumneavoastră ! 

— AŞ spune chiar mai mult : ducerea sa la 
îndeplinire nu poate produce decît mari nenorociri. 

— Ei bine, atunci ? 

— Permiteţi, Sire... 

— Da, daţi-i drumul ! Daţi-i drumul ! 

— Ministrul de război este foarte vinovat de a fi 
solicitat ca douăzeci de mii de oameni să se adune 
lîngă Paris în timp ce trupele noastre sînt slabe, 
frontierele fără apărare, vistieria goală. 

— Oh ! exclamă regele. E vinovat, cred şi eu. 

— Nu numai vinovat, Sire, dar şi imprudent, ceea 
ce e şi mai rău ! Imprudent să propună în apropiere de 
Adunare adunarea unei cete nedisciplinate, desemnate 
sub un nume care-i va exagera patriotismul şi pe care 
primul ambițios va putea pune mîna. 

— Oh ! Gironda vorbeşte prin glasul lui Servan ! 

— Da, răspunse Dumouriez, însă nu Gironde va 
profita, Sire. 

— Vor profita poate cei de la Feuillants ? 

— Nici unii, nici ceilalţi, ci iacobinii ! lacobinii, ai 
căror afiliaţi sînt răspîndiţi în tot regatul şi care, printre 
cei douăzeci de mii de federali, vor găsi poate nouă- 
sprezece mii de adepţi. Astfel, credeţi-mă, Sire, 
promotorii decretului vor fi răsturnaţi prin însuşi acest 
decret. 

— Ah ! dacă aş putea crede, aproape că m-aş 
consola ! exclamă regele. 

— Cred aşadar, Sire, că decretul este primejdios 
pentru națiune, pentru rege, pentru Adunarea 
naţională şi, mai ales, pentru autori, care-şi vor primi 
pedeapsa chiar prin el. Şi totuşi, părerea mea este că 
nu puteţi face altfel decît să-l aprobaţi. El este 
consecinţa unei perfidii atît de profunde, încît aş 
spune, Sire, că în dosul acţiunii se ascunde o femeie. 

— Doamna Roland, nu-i aşa? De ce femeile nu 
torc, sau nu tricotează în loc să facă politică ? 

— Ce vreţi, Sire? Doamna de Maintenon, doamna 
de Pompadour şi doamna du Barry le-au făcut să 
piardă această deprindere... Decretul, spuneam eu, a 
fost provocat de o perfidie duşmănoasă, dezbătut cu 
ardoare, adoptat cu entuziasm. Toată lumea este 
orbită în privinţa acestui nefast decret. Dacă-l 
respingeţi prin veto nu înseamnă că el nu va fi pus în 
aplicare. In loc de douăzeci de mii fie oameni adunaţi 
printr-o lege, care, în consecinţă, poate fi subordonată 
unor regulamente, vor sosi din ţinuturi, în perioada 
apropiatelor aniversări, patruzeci de mii de oameni, nu 

ca urmare a unui decret, iar aceştia vor putea 
răsturna, dintr-o singură lovitură, constituţia, Adunarea 
şi tronul !... Dacă am fi fost învingători în loc să fim în- 
vinşi, adăugă Dumouriez coborînd glasul, dacă aş fi 
avut un pretext să-l fac pe generalul La Fayette 
comandant-şef şi să pun o sută de mii de oameni sub 
comanda sa, v-aş spune ; „Sire, nu acceptaţi !” Sîntem 
însă învinşi în exterior ca şi în interior, şi vă spun 
„Sire, acceptaţi !” 

In acest moment se ciocăni uşor la uşa regelui. 

— Intră ! spuse Ludovic al XVI-lea. 

Era valetul Thierry. 

— Sire, spuse el, domnul Duranthon, ministrul 
Justiţiei, cere să-i vorbească Majestății Voastre. 

— Ce vrea de la mine ? Vedeţi despre ce-i vorba, 
domnule Dumouriez. 

Dumouriez ieşi. 

In aceeaşi clipă, draperia care acoperea uşa de 
comunicare cu apartamentul reginei se ridică şi Maria- 
Antoaneta apăru. 

— Sire ! Sire ! spuse ea. Ţineţi-vă tare ! Acest Du- 
mouriez este un iacobin ca şi ceilalţi ! N-a pus el 
boneta roşie ? In ce-l priveşte pe La Fayette, îmi 
cunoaşteţi părerea. Prefer să pier fără el decit să fiu 
salvată de el. 

Şi, cum se auzeau paşii lui Dumouriez apropiindu- 
se de uşă, draperia recăzu şi năluca dispăru. 

Capitolul 36 
DREPTUL DE VETO 


În momentul cînd draperia căzu, uşa se deschise. 

— Sire, spuse Dumouriez, la propunerea domnului 
Vergniaud, decretul împotriva preoţilor a fost votat. 

—Oh ! spuse regele  ridicîndu-se, asta-i 
conspirație. Şi cum a fost conceput acest decret ? 

— lată-l, Sire, vi-l aduce domnul Duranthon. M-am 
gîndit că poate Majestatea Voastră îmi va face onoarea 
să-mi spună în particular părerea sa înainte de a-l 
discuta în Consiliu. 

— Aveţi dreptate. Daţi-mi documentul. 

Şi, cu glasul tremurind de iritare, regele citi 
decretul al cărui text l-am menţionat. După ce ÎI citi, 
mototoli hîrtia în miîini şi o aruncă departe de el. 

— Niciodată nu voi aproba un asemenea decret! 
spuse el. 

— Vă cer scuze, Sire, spuse Dumouriez, că sînt şi 
de astă dată potrivnic părerii dumneavoastră. 

— Domnule, spuse regele, pot avea ezitări în 
chestiuni de politică, dar niciodată în domeniul 
religiei ! Cînd e vorba de politică, judec cu mintea, şi 
mintea poate greşi. In chestiuni de religie însă judec cu 
conştiinţa mea, şi conştiinţa este infailibilă. 

— Sire, reluă Dumouriez, cu un an în urmă aţi 
aprobat decretul privind jurămiîntul preoţilor. 

— Eh, domnule, exclamă regele, mi s-a forţat 
mîna! 

-— Sire, atunci era cazul să folosiţi dreptul de 
veto. Acest al doilea decret nu este decit consecinţa 
celui semnat înainte. Primul decret a adus toate relele 
de care suferă Franţa. Acest al doilea este remediul lor 
: e aspru, dar nu crud. Primul era o lege religioasă : 
ataca libertatea gîndirii în probleme de cult. Acesta 
este o lege politică, care nu priveşte decit securitatea 

şi liniştea regatului. E vorba de securitatea preoţilor 
care n-au depus jurămîntul, de apărarea lor. In loc să-i 
salvaţi, îi lipsiţi prin veto-ul dumneavoastră de ajutorul 
unei legi, îi expuneţi să fie masacrați şi îi împingeţi pe 
francezi să devină călăii lor. Deci, părerea mea, Sire — 
scuzaţi sinceritatea unui soldat — părerea mea este 
că, deoarece aţi făcut greşeala, îndrăznesc s-o numesc 
astfel, de a aproba decretul privind jurămîntul 
preoţilor, veto-ul pe care doriţi să-l opuneţi acestui al 
doilea decret, care poate opri potopul de sînge gata să 
curgă,  veto-ul dumneavoastră, Sire, va încărca 
conştiinţa Majestății Voastre de toate crimele la care 
se va deda poporul. 

— Dar la ce crime vreţi să se preteze, domnule ? 
La ce crime mai mari decit acelea pe care le-a şi comis 
? spuse o voce care venea din fundul apartamentului. 

Dumouriez tresări la auzul acestei voci vibrante. 
Recunoscuse timbrul metalic şi accentul reginei. 

— Ah, doamnă, spuse el, aş fi preferat să termin 
discuţia numai cu regele. 

— Domnule, spuse regina, cu un zîmbet amar 
îndreptat spre Dumouriez şi cu o privire aproape 
dispreţuitoare spre rege, nu am să vă pun decit o 
întrebare. 

— Care, doamnă ? 

— Credeţi oare că regele trebuie să mai suporte 
multă vreme amenințările lui Roland, neobrăzarea lui 
Clavieres şi vicleniile lui Servan ? 

— Nu, doamnă, spuse Dumouriez. Sînt indignat ca 
şi dumneavoastră. Admir răbdarea regelui, şi dacă tot 
atacăm această problemă, aş îndrăzni să-l implor pe 
rege să schimbe în întregime cabinetul. 

— In întregime ? spuse regele. 

— Da. Majestatea Voastră să ne destituie pe toţi 
şase şi să aleagă, dacă-i poate găsi, oameni care să nu 
aparţină nici unui partid. 

— Nu, nu, spuse regele. Nu, vreau să rămiîneţi 
dumneavoastră, bunul Lacoste şi Duranthon de 
asemenea. Dar faceţi-mi un serviciu şi scăpaţi-mă de 
aceşti trei răzvrătiți neobrăzaţi, căci, vă jur, domnule, 
am ajuns la capătul răbdării. 

— Treaba e periculoasă, Sire. 

— Şi daţi înapoi în faţa primejdiei ? spuse regina. 

— Nu, doamnă, reluă Dumouriez, numai că voi 
pune condiţii. 

— Condiţii ? întrebă regina cu trufie. 

Dumouriez se înclină. 

— Spuneţi, domnule, reluă regele. 

— Sire, continuă Dumouriez, sînt expus loviturilor 
date de trei partide rebele care învrăjbesc Parisul. 
Girondinii, feuillanţii şi iacobinii trag care mai de care 
în mine. Mi s-a răpit cu totul popularitatea şi, cum 
numai prin opinia publică se mai pot ţine în mînă 
cîteva fire din frîul guvernului, nu vă pot fi cu adevărat 
util decît cu o condiţie. 

— Care ? 

— Trebuie să se spună sus şi tare, Sire, că n-am 
rămas, eu şi cei doi colegi ai mei, decît pentru a 
aproba cele două decrete care au fost votate. 

— Asta nu se poate ! exclamă regele. 

— Imposibil ! Imposibil ! repetă regina. 

— Refuzaţi ? 

— Nici cel mai crunt duşman al meu, domnule, 
spuse regele, nu mi-ar impune condiţii mai grele decît 
acelea pe care mi le propuneţi dumneavoastră. 

— Sire, spuse Dumouriez, pe cinstea mea de 
gentilom, pe onoarea mea de soldat, le cred necesare 
pentru securitatea dumneavoastră. 

Apoi, întorcîndu-se spre regină, îi spuse: 

— Doamnă, dacă nu pentru dumneavoastră, dacă 
viteaza fiică a Mariei-Tereza nu numai că disprețuiește 
primejdia, dar, după exemplul mamei ei, e gata să 
meargă în întîmpinarea ei, gîndiţi-vă, doamnă, că nu 

sînteţi singură.  Gmdiţi-vă la rege, la copiii 
dumneavoastră. |n loc să-i împingeţi în prăpastie, 
alăturaţi-vă mie pentru a-l reţine pe rege pe marginea 
prăpastiei în care e gata să se prăvălească tronul! 
Dacă am considerat necesară aprobarea celor două 
decrete înainte ca Majestatea Sa să-mi exprime 
dorinţa de a fi descotorosit de cei trei răzvrătiți care-l 
supără — adăugă el adresîndu-se regelui — judecaţi cît 
de indispensabilă o consider cînd este vorba să-i 
exclud din cabinet. Dacă-i îndepărtați pe miniştri fără a 
aproba decretele, poporul va avea două motive să vă 
poarte pică : vă va privi ca un duşman al Constituţiei şi 
miniştrii concediaţi vor trece în ochii lor drept martiri. 
lar eu nu pot garanta că peste cîteva zile evenimente 
dintre cele mai grave nu vor pune în primejdie coroana 
şi chiar viaţa dumneavoastră. In ce mă priveşte, o 
previn pe Majestatea Voastră că nu pot, nici chiar 
pentru a vă sluji, să merg — nu voi spune împotriva 
principiilor mele, dar împotriva convingerilor mele. 
Duranthon şi Lacoste gîndesc ca şi mine. Totuşi, nu am 
misiunea să vorbesc în numele lor. Deci, în ceea cemă 
priveşte, v-am mai spus, Sire, şi o repet, nu voi rămîne 
în Consiliu decît dacă Majestatea Voastră sancţionează 
cele două decrete. 

Regele făcu o mişcare de nerăbdare. Dumouriez 
se înclină şi vru să se îndrepte spre uşă. Regele 
schimbă iute o privire cu regina. 

-— Domnule ! spuse regina. Gîndiţi-vă cît de greu 
îi vine regelui să sancţioneze un decret, care aduce la 
Paris douăzeci de mii de netrebnici ce ne pot 
masacra ! 

— Doamnă, spuse Dumouriez, primejdia e mare, 
o ştiu. lată de ce trebuie s-o privim în faţă, dar să n-o 
exagerăm. Decretul spune că puterea executivă va 
fixa locul de adunare a acestor douăzeci de mii de 
oameni, care nu sînt cu toţii nişte netrebnici. Mai 
spune că ministrul de război va lua asupra sa sarcina 

să numească ofiţeri în fruntea lor şi să le indice un 
mod de organizare. 

— Dar, domnule, minstrul de război este Servan ! 

— Nu, Sire, din clipa în care Servan se retrage, 
ministrul de război sînt eu. 

— Aha ! Dumneavoastră ? spuse regele. 

— Veţi prelua deci ministerul de război? întrebă 
regina. 

— Da, doamnă, şi sper să îndrept asupra celor ce 
vă sînt duşmani sabia care atîrnă asupra capului 
dumneavoastră. 

Regele şi regina se priviră din nou, ca pentru a se 
consulta. 

— Presupuneţi, continuă Dumouriez, că fixez 
oraşul Soissons drept loc pentru tabără şi numesc 
acolo drept comandant un locotenent-general ferm şi 
înţelept, cu doi buni generali de brigadă. Ei vor alcătui 
cu aceşti oameni batalioane, şi pe măsură ce vor 
aduna şi înarma patru sau cinci batalioane, ministrul 
va profita de cererile generalilor pentru a-i trimite la 
graniţă. Şi-atunci, vedeţi bine, Sire, acest decret, 
conceput cu rea intenţie, departe de a fi dăunător, va 
deveni folositor. 

— Dar, spuse regele, sînteţi sigur că veţi obţine 
permisiunea de a aduna oamenii la Soissons ? 

— Răspund de asta. 

-— In acest caz, spuse regele, luaţi ministerul de 
Război. 

— Sire, zise Dumouriez, la ministerul de Externe 
nu am decit o răspundere, indirectă şi uşoară. Cu totul 
alta este situaţia la ministerul de Război. Generalii 
dumneavoastră sînt duşmanii mei, şi aţi avut prilejul 
să le cunoaşteţi incapacitatea. Voi fi nevoit să răspund 
de greşelile lor. Dar e în joc viaţa Majestății Voastre, 
securitatea reginei, a auguştilor dumneavoastră copii 
şi menţinerea Constituţiei. Şi atunci, accept ! Sîntem 
deci de acord asupra acestui punct, Sire, adică 


306 


aprobarea decretului privind adunarea celor douăzeci 
de mii de oameni ? 

— Dacă sînteţi ministru de Război, domnule, mă 
încred cu totul în dumneavoastră. 

— Atunci să trecem la decretul privind preoțimea. 

— Pe acesta, domnule, am spus-o, nu-l voi aproba 
niciodată. 

— Sire, v-aţi impus singur necesitatea de a-l 
aproba pe al doilea aprobîndu-l pe primul. 

— Am făcut o primă greşeală, mi-o reproşez. 
Acesta nu e totuşi un motiv să mai fac una. 

— Sire, dacă nu aprobaţi acest decret, a doua 
greşeală va fi mai gravă decit prima ! 

— Sire ! spuse regina. 

Regele se întoarse spre Maria-Antoaneta. 

— Şi dumneavoastră, doamnă ? 

— Sire, spuse regina, trebuie să mărturisesc că 
asupra acestui punct, după explicaţiile ce ne-au fost 
date, sînt de părerea domnului Dumouriez. 

— Ei bine, atunci... spuse regele. 

-— Atunci, Sire... ? repetă Dumouriez. 

— Consimt, dar cu condiţia să mă descotorosiţi cît 
mai curînd posibil de cei trei răzvrătiți. 

— Credeţi-mă, Sire, spuse Dumouriez, că voi 
profita de primul prilej şi, sînt sigur, el nu se va lăsa 
aşteptat. 

Şi, salutîndu-l pe rege şi pe regină, Dumouriez se 
retrase. 

Amîndoi îl urmară cu privirea pe noul ministru de 
Război, pînă ce uşa se închise în urma lui. 

— Mi-aţi făcut semn să accept, spuse regele. 
Acum, ce aveţi să-mi spuneţi ? 

— Acceptaţi mai întîi decretul privind cei douăzeci 
de mii de oameni, spuse regina. Lăsaţi-l să-şi facă 
tabăra la Soissons. Lăsaţi-l să-şi risipească oamenii, şi- 
apoi... Ei bine, apoi veţi vedea ce veţi face cu decretul 
privind preoțimea. 

— Dar îmi va aminti de cuvintul dat, doamnă ! 

— Bine ! El va fi compromis şi-l veţi avea la mînă. 

— Dimpotrivă, el mă va avea la mînă : are 
cuvîntul mea, doamnă ! 

— AŞ ! spuse regina, există remediu pentru asta 
cînd eşti elevul domnului de la Vauguyon ! 

Şi, luîndu-l pe rege de braţ, îl trase după ea în 
încăperea alăturată. 

Capitolul 37 
PRILEJUL 


Am mai spus-o, adevăratul război al momentului 
se purta intre strada Guénégaud şi palatul Tuileries, 
între regină şi doamna Roland. 

Ciudat lucru ! Cele două femei aveau asupra 
soţilor lor o influenţă, care avea să-i ducă pe toţi patru 
la moarte. Numai că fiecare ajunse acolo pe alt drum. 

Evenimentele pe care le-am relatat mai sus s-au 
petrecut în 10 iunie. In seara de 11, Servan intră vesel 
la doamna Roland. 

— Felicitaţi-mă, dragă prietenă ! spuse el. Am 
onoarea să fiu izgonit din Consiliu. 

— Cum asta ? întrebă doamna Roland. 

— lată, textual, cum s-au petrecut lucrurile : dimi- 
neaţa m-am dus la rege, pentru a discuta cîteva 
treburi ale departamentului meu şi, după ce le-am 
rezolvat, am atacat la cald problema taberei celor 
douăzeci de mii de oameni. Dar... 

— Dar? 

— La primul cuvînt pe care l-am rostit, regele, 
prost dispus, mi-a întors spatele. lar astă seară, în 
numele Majestății Sale, domnul Dumouriez mi-a cerut 
să-i înapoiez portofoliul ministerului de Război. 

— Dumouriez ? 

— Da. 

— Joacă aici un rol murdar, dar care nu mă 
surprinde. Intrebaţi-l pe Roland ce i-am spus despre 
acest om cînd l-am văzut prima oară... Dealtfel, sîntem 
informați că discută zilnic cu regina. 

— E un trădător ! 

— Nu, e un ambițios. Duceţi-vă şi chemaţi-i pe 
Roland şi pe Clavières. 

— Unde e Roland ? 

— Dă audiențe la ministerul de Interne. 

— Şi dumneavoastră ce veţi face în timpul 
acesta ? 

— Voi redacta o scrisoare al cărei conţinut vi-l voi 
comunica la înapoiere... Duceţi-vă. 

— Siînteţi cu adevărat celebra zeiţă Rațiunea, pe 
care filozofii o invocă de atita vreme. 

— Şi pe care oamenii cu conştiinţă au găsit-o... Să 
nu vă înapoiaţi fără Clavieres. 

— Această recomandare mă va face, probabil, să 
întîrzii. 

— Am nevoie de o oră. 

— Bine ! Fie ca geniul Franţei să vă inspire ! 

Servan ieşi. Nici nu se închisese bine uşa, şi 
doamna Roland se aşeză la biroul ei şi scrise 
următoarea scrisoare : 


Sire, 

Situaţia actuală în care se află Franţa nu poate 
dura multă vreme. Este o stare de criză a cărei 
violenţă atinge cel mai înalt grad. Ea se va termina 
implacabil printr-o izbucnire, care trebuie să o 
intereseze pe Majestatea Voastră tot atîta cît 
interesează întreg imperiul. 

Onorat de încrederea dumneavoastră şi chemat 
într-un post în care vă sînt dator adevărul, voi îndrăzni 
să vi-l spun. Este o obligaţie impusă chiar de 
dumneavoastră. Francezii şi-au dăruit o Constituţie. 
Aceasta a creat nemulţumiţi şi rebeli. Majoritatea 
Națiunii doreşte s-o menţină, a jurat s-o apere cu 
preţul sîngelui şi a acceptat cu bucurie războiul civil, 
care-i oferea mari posibilităţi de a o salvgarda. Totuşi, 
minoritatea, sprijinindu-se pe anumite speranţe, şi-a 
reunit toate eforturile spre a-şi păstra dominaţia. De 
aici provine lupta internă împotriva legilor, această 
anarhie de pe urma căreia pătimesc unii cetăţeni şi de 
care au grije să se folosească răuvoitorii pentru a 
calomnia noul regim. De aici provine dezbinarea asmu- 

ţită peste tot, căci nici o parte nu rămîne indiferentă : 
toţi doresc fie triumful, fie schimbarea Constituţiei. Se 
acţionează fie în sprijinul ei, fie pentru distrugerea ei. 
Mă voi abţine să examinez ce înseamnă această 
Constituţie în sine, pentru a privi cu atenţie numai 
ceea ce reclamă actualele împrejurări şi, menţinîndu- 
mă străin de subiect, atît cît este cu putinţă, voi căuta 
să aflu la ce ne putem aştepta şi ce merită să fie 
sprijinit. 

Majestatea  Voastră se bucura de mari 
prerogative, pe care le socotea aparţinind regalității. 
Crescut în ideea de a le păstra, n-aţi putut să vă lăsaţi 
deposedat de ele cu plăcere. Dorinţa de a le recăpăta 
era tot atit de firească, precum şi regretul de a le 
vedea nimicite. Aceste sentimente, care fac parte din 
firea omenească, au intrat şi în calculele duşmanilor 
revoluţiei. Aceştia s-au bizuit deci pe o favoare secretă 
din partea dumneavoastră, pînă cînd împrejurările vor 
permite un sprijin făţiş. Aceste combinaţii nu-i puteau 
scăpa naţiunii şi erau menite să-i ţină neîncrederea 
trează. Majestatea Voastră a fost deci mereu în 
alternativa de a ceda deprinderilor sale iniţiale, 
simpatiilor sale personale, sau a face sacrificiile dictate 
de filozofie, impuse de necesitate. Cu alte cuvinte, 
eraţi în alternativa sau de a-i încuraja pe rebeli 
neliniştind națiunea, sau de a o linişti unindu-vă cu ea. 
Totul are un capăt, iar cel al nesiguranţei a sosit în 
cele din urmă. 

Se poate alia Majestatea Voastră astăzi pe faţă cu 
cei ce pretind să reformeze Constituţia, sau trebuie să 
se consacre generos şi fără rezerve triumfului ei? 
Aceasta este adevărata problemă a cărei soluţionare o 
reclamă imperios actuala situaţie. 

In ce priveşte problema matafizică de a şti dacă 
francezii sînt copţi pentru libertate, discutarea ei este 
inutilă aici, căci nu e vorba să judecăm ce vom deveni 

peste un secol, ci să ştim ce e în stare să înfăptuiască 
generaţia prezentă. 

Declaraţia Drepturilor omului a devenit o 
evanghelie politică şi Constituţia franceză o religie, 
pentru care poporul e gata să moară. Astfel 
entuziasmul a înlocuit uneori legea şi, cînd aceasta n-a 
fost destul de drastică pentru a-i stăvili pe turbulenţi, 
cetăţenii şi-au îngăduit să-i pedepdească ei înşişi. În 
felul acesta au fost expuse devastărilor inspirate de 
răzbunare unele proprietăţi ale emigranților sau ale 
persoanelor cunoscute a fi de partea lor. lată de ce 
atitea departamente au fost obligate să-i pedepsească 
cu asprime pe preoţii pe care opinia publică i-a 
proscris şi din care ar fi făcut victime. 

In această ciocnire de interese, toate 
sentimentele s-au transformat în pasiuni. Patria nu 
este un cuvînt pe care imaginaţia să se fi complăcut a-l 
înfrumuseţa. Este o fiinţă căreia i s-au făcut sacrificii, 
de care te legi în fiecare zi tot mai mult prin grijile ce ţi 
le creează, o fiinţă care a fost născută în mari cazne, 
care e crescută cu mii de griji şi pe care o iubeşti şi 
pentru ceea ce te costă şi pentru ceea ce speri de la 
ea. Toate loviturile ce i se dau sînt mijloace de a înteţi 
entuziasmul pentru ea. 

La ce culme se va ridica acest entuziasm în clipa 
cînd forţele duşmane, reunite în afară, se vor conjuga 
cu intrigile dinăuntru pentru a da loviturile cele mai 
funeste! 

Agitaţia a ajuns la culme în toate părţile 
imperiului. Ea va izbucni într-o formă îngrozitoare, 
dacă o încredere întemeiată în intenţiile Majestății 
Voastre n-o va putea calma în cele din urmă. Dar 
această încredere nu se va stabili pe proteste ; ea nu 
va mai putea avea drept bază decit fapte. 

Este evident pentru națiunea franceză că această 
Constituţie poate intra în vigoare, că guvernul va 
dispune de toată puterea ce-i este necesară din 

momentul în care Majestatea Voastră, dorind neapărat 
triumful acestei Constituţii, va susţine corpul legislativ 
cu toată puterea executivului, va înlătura orice motiv 
de îngrijorare din partea poporului şi orice speranţă 
pentru nemulţumiţi. 

De exemplu, au fost votate două decrete 
importante. Amîndouă interesează în mod esenţial 
liniştea publică şi binele statului. Intîrzierea aprobării 
lor inspiră neîncredere. Dacă aceasta este prelungită, 
va provoca nemulțumiri şi, trebuie s-o spun, în actuala 
fierbere a spiritelor, nemulțumirile pot duce la orice ! 

Nu mai e timp de dat înapoi. Nu mai e posibil să 
se tărăgăneze lucrurile. Revoluţia s-a înfăptuit în 
spirite. Ea se va împlini cu preţul sîngelui şi va fi 
cimentată de el, dacă înţelepciunea nu va preveni 
nenorociri care încă mai sînt cu putinţă de evitat. 

Ştiu că unii îşi pot imagina că totul poate fi 
manevrat şi înăbuşit prin măsuri extreme. Dar după ce 
se vor desfăşura forţele pentru a constrînge Adunarea, 
cînd se va răspîndi groaza în Paris, stupoarea şi 
dezbinarea în împrejurimile lui, Franţa întreagă se va 
ridica cu indignare şi, sfişiindu-se în ororile unui război 
civil, va desfăşura acea sumbră energie, mama 
virtuţilor şi a crimelor, totdeauna fatală celor care au 
provocat-o. 

Salvarea statului şi fericirea Majestății Voastre 
sînt strîns legate. Nici o forţă nu e în stare să le apere. 
Spaime cumplite şi nenorociri sigure vor înconjura 
tronul dacă dumneavoastră înşivă nu-l veţi sprijini pe 
temelia Constituţiei şi nu-l veţi consolida în pacea pe 
care menţinerea lui trebuie, în sfîrşit, să ne-o aducă. 

Astfel, starea de spirit, mersul evenimentelor, 
raţiunile politicii, interesul Majestății Voastre reclamă 
imperios să vă uniţi cu corpul legislativ şi să răspundeţi 
voinţei naţiunii. Toate acestea au transformat în 
necesitate ceea ce principiile recomandă drept datorie. 
Insă sensibilitatea, proprie acestui popor afectuos, e 

gata să găsească un motiv de recunoştinţă. Aţi fost 
crunt înşelat, Sire, cînd vi s-a sugerat să vă ţineţi 
departe, sau să nu vă încredeţi în acest popor uşor de 
înduioşat. Menţinîndu-vă mereu în stare de nelinişte, 
cei interesaţi au reuşit să vă împingă la o comportare 
care a alarmat poporul. Făceţi-l să vadă că sînteţi 
hotărît să promovați această Constituţie de care şi-a 
legat fericirea, şi veţi deveni curînd obiectul actelor 
sale de recunoştinţă. 

Comportarea preoţilor, în multe locuri, pretextele 
furnizate nemulţumiţilor de fanatism au dat naştere la 
o lege înţeleaptă împotriva turbulenţilor. Aprobaţi-o, 
Sire ! O cere liniştea publică, o reclamă salvarea 
preoţilor. Dacă această lege nu intră în vigoare, 
departamentele vor fi obligate s-o înlocuiască, aşa 
cum au mai făcut-o, prin măsuri violente, iar poporul, 
iritat, o va înlocui prin excese. 

Incercările duşmanilor noştri, agitaţiile care au 
avut loc în capitală, extrema îngrijorare inspirată de 
comportarea gărzii dumneavoastră, care mai este 
întreţinută de dovezile de satisfacţie ce i-au fost date 
de Majestatea  Voastră printr-o proclamaţie cu 
adevărat nepolitică în condiţiile actuale, situaţia în 
care se află Parisul, apropierea sa de frontiere au făcut 
simțită nevoia unei tabere în vecinătatea sa. Această 
măsură, a cărei înţelepciune şi urgenţă i-a impresionat 
pe toţi oamenii de bine, nu mai aşteaptă decit 
aprobarea Majestății Voastre. De ce oare este necesar 
ca nişte întîrzieri să-i dea un aer de regret, cînd 
promptitudinea ar cîştiga de partea regelui toate 
inimile ? Incă mai demult tentativele statului major al 
gărzii naţionale pariziene împotriva acestei măsuri au 
iscat bănuiala că acţionează la un îndemn venit de sus, 
încă mai demult insinuările cîtorva demagogi nărăviţi 
au trezit bănuieli asupra raporturilor lor cu cei intere- 
saţi în răsturnarea Constituţiei. Incă mai demult opinia 
publică compromite toate intenţiile Majestății Voastre, 

încă puţină amînare şi, întristat, poporul va vedea în 
regele său, prietenul şi complicele conspiratorilor ! 

Cerule ! Oare ai pedepsit puterile de pe acest 
pămînt să fie oarbe şi să nu primească decit sfaturi 
care le împing la ruină ? 

Ştiu că glasul auster al adevărului este rareori 
bine primit lîngă tron. Ştiu de asemenea că revoluțiile 
devin necesare deoarece adevărul nu se face niciodată 
ascultat. Ştiu mai ales că trebuie să vorbesc cu acest 
glas Majestății Voastre, nu numai în calitate de 
cetăţean supus legilor, dar şi ca ministru onorat cu 
încrederea sa, sau cel puţin investit cu funcţii ce 
presupun această încredere — şi nu cunosc nimic care 
ar putea să mă împiedice să-mi îndeplinesc o datorie 
de care sînt conştient. 

În acelaşi spirit, îmi voi reînnoi stăruinţele pe 
lîngă Majestatea Voastră în legătură cu obligaţia şi 
utilitatea de a aplica legea care prevede prezenţa unui 
secretar la Consiliu. Insăşi existenţa legii vorbeşte cu 
atita putere, încît aplicarea ei ar trebui să urmeze fără 
întîrziere. Dar trebuie folosite toate mijloacele pentru 
ca deliberările să aibă seriozitatea, înţelepciunea şi 
maturitatea necesară, şi trebuie să existe un mijloc 
prin care miniştrii responsabili să-şi consemne părerile. 
Dacă acest mijloc ar fi existat, nu m-aş fi adresat acum 
în scris Majestății Voastre. 

Viaţa nu înseamnă nimic pentru omul care îşi 
consideră îndatoririle mai presus de orice. Dar, după 
fericirea de a şi le fi îndeplinit, singurul bun la care ar 
mai putea rîvni este acela de a dovedi că a făcut-o cu 
credinţă, şi tocmai aceasta este o obligaţie pentru 
omul de stat. 


10 iunie 1792, anul IV al libertăţii.” 


315 


Scrisoarea tocmai fusese încheiată — a fost scrisă 
dintr-o răsuflare — cînd Servan, Clavières şi Roland se 
înapoiară. 

In două cuvinte doamna Roland le expuse celor 
trei prieteni planul. 

Scrisoarea, pe care o vor citi în trei, va fi recitită a 
doua zi celor trei miniştri absenţi : Dumouriez, Lacoste 
şi Duranthon. Sau o vor aproba şi vor semna alături de 
Roland, sau o vor respinge, în care caz Servan, 
Clavieres şi Roland îşi vor da împreună demisia, 
motivată de refuzul colegilor lor de a semna o 
scrisoare despre care au părerea că exprimă 
adevărata opinie a Franţei. Vor depune scrisoarea la 
Adunarea Naţională şi Franţa nu va mai avea nici o 
îndoială asupra cauzei demisiei celor trei miniştri 
patrioţi. 

Scrisoarea a fost citită celor trei prieteni, care nu 
găsiră nici un cuvînt de schimbat. Doamna Roland 
avea un suflet deschis, din care fiecare sorbea elixirul 
patriotismului. 

Lucrurile nu s-au mai petrecut însă la fel a doua 
zi, după lectura făcută de Roland lui Dumouriez, 
Lacoste şi Duranthon. 

Toţi trei aprobau ideea, dar nu erau de acord 
asupra felului de a o exprima. In cele din urmă 
refuzară să semneze, spunînd că ar fi mai bine să se 
prezinte personal la rege. 

Era o modalitate de a eluda chestiunea. 

In aceeaşi seară, Roland trimise regelui 
scrisoarea semnată numai de el. Aproape îndată, 
Lacoste le înmînă lui Roland şi lui Clavieres demiterea 
lor. 

Cum spusese Dumouriez, prilejul nu se lăsase 
aşteptat. Şi este adevărat că nici regele n-a ratat 
prilejul. 

A doua zi, după cum se învoiseră, scrisoarea lui 
Roland a fost citită la tribună, anunţindu-se în acelaşi 

timp destituirea sa şi a celor doi colegi ai săi, Clavieres 
şi Servan. 

Adunarea declară cu o imensă majoritate că cei 
trei miniştri destituiţi au binemeritat de la patrie. 

Astfel, războiul era declarat în interior, ca şi în 
exterior. 

Pentru a da primele lovituri Adunarea nu mai 
aştepta decit să afle ce va face regele în privinţa celor 
două decrete. 

Capitolul 38 
ELEVUL DUCELUI DE LA VAUGUYON 


În clipa cînd Adunarea vota prin aclamații 
mulţumiri celor trei miniştri destituiţi şi decreta 
tipărirea şi trimiterea în toate departamentele a 
scrisorii lui Roland, Dumouriez apăru în uşa Adunării. 

Se ştia că e curajos. Nu se ştia că era îndrăzneţ. 

Aflase de cele întîmplate şi, neînfricat, venea să 
apuce taurul de coarne. 

Pretextul prezenţei sale la Adunare era un 
remarcabil memoriu asupra stării forţelor noastre 
armate. Devenit ministru de Război în ajun, el făcuse şi 
poruncise să se facă această muncă în timpul nopţii ; 
era o acuzaţie împotriva lui Servan care, în realitate, 
cădea asupra lui de Grave şi mai ales asupra lui 
Narbonne, predecesorul său. 

Servan nu fusese ministru decit vreo zece, 
douăsprezece zile. 

Dumouriez era foarte sigur pe sine : venea de la 
rege, pe care îl conjurase să rămînă credincios 
cuvîntului dat în ce priveşte sancţionarea celor două 
decrete. Regele îi răspunsese nu numai reînnoindu-i 
promisiunea făcută, ci şi afirmîndu-i că clericii pe care 
îi consultase, pentru liniştea conştiinţei sale, fuseseră 
cu toţii de părerea lui Dumouriez. 

Aşa încît ministrul de Război merse drept spre tri- 
bună, urcă în mijlocul unor strigăte nedesluşite şi a 
unor urlete sălbatice. Ajuns acolo, ceru cu sînge rece 
cuvîntul. 

Cuvîntul îi fu acordat în mijlocul unui tumult 
îngrozitor. 

În cele din urmă, curiozitatea de a auzi ce avea să 
spună Dumouriez îi făcu pe oameni să se potolească. 

— Domnilor, spuse el, generalul Gouvion a fost 
ucis. Dumnezeu l-a răsplătit pentru curajul său : a 

murit luptînd împotriva duşmanilor Franţei. Este 
fericit ! Nu e martorul cumplitelor noastre discordii ! Îi 
invidiez soarta. 

Aceste cîteva cuvinte, rostite cu măreție şi cu o 
adîncă melancolie, făcură impresia asupra Adunării. În 
afară de asta, moartea generalului creă o diversiune. 
Se delibera asupra ceea ce trebuia să facă Adunarea 
pentru a exprima condoleanţe familiei generalului, şi 
se hotărî ca preşedintele să scrie o scrisoare. 

Atunci Dumouriez ceru cuvîntul pentru a doua 
oară. 

li fu acordat. 

Işi scoase memoriul din buzunar. Dar, abia apucă 
să-i rostească titlul : Memoriu privind Ministerul de 
Război, cînd girondinii şi iacobinii începură să urle, 
spre a-l împiedica să citească. 

Atunci, în mijlocul tumultului, ministrul citi intro- 
ducerea cu un ton atît de ridicat, cu un glas atit de lim- 
pede, încît se înţelese că această introducere era 
îndreptată împotriva fracţiunilor şi privea consideraţia 
datorată unui ministru. 

O asemenea siguranţă de sine era menită să-i 
exaspereze pe auditorii lui Dumouriez, chiar dacă ar fi 
fost într-o stare de spirit mai puţin iritabilă. 

— II auziţi ? exclamă Guadet. De pe acum se 
crede atît de sigur de putere, încît îndrăzneşte să ne 
dea sfaturi ! 

— De ce nu ? răspunse liniştit Dumouriez întorcîn- 
du-se spre cel ce îl întrerupsese. 

De mult am spus că cea mai prudentă atitudine în 
Franţa este curajul. Curajul lui Dumouriez insuflă res- 
pect adversarilor săi. Aceştia tăcură sau, cel puţin, se 
arătară doritori să-l asculte, şi îl ascultară. 

Memoriul era documentat, clar, abil. Oricît de 
neîncrezători erau deputaţii aplaudară în două rînduri. 

Lacu6e, care era membru al comitetului militar, 
urcă la tribună pentru a-i răspunde lui Dumouriez. 

Atunci, generalul îşi făcu sul memoriul şi îl puse liniştit 
în buzunar. 

Girondinii  văzură mişcarea. Unul dintre ei 
exclamă: R 

— İl vedeţi pe trădător ? Işi pune memoriul în 
buzunar. Vrea să fugă cu el... Să-l împiedicăm ! 
Această piesă ne va servi să-l demascăm. 

Dar, la aceste strigăte, Dumouriez, care nu făcuse 
nici un pas spre uşă, scoase memoriul din buzunar şi îl 
înmînă aprodului. 

Un secretar întinse iute mîna şi, luîndu-l, căută 
semnătura. 

— Domnilor, spuse secretarul, memoriul nu e 
semnat! 

— Să-l semneze ! Să-l semneze ! se auziră 
strigăte din toate părţile. 

— Aceasta a fost şi intenţia mea, răspunse 
Dumouriez. Memoriul este întocmit cu destulă 
religiozitate spre a nu şovăi să-mi pun numele pe el. 
Daţi-mi cerneală şi o pană. 

I se dădu o pană gata muiată în cerneală. Puse 
piciorul pe treptele tribunei şi semnă memoriul pe 
genunchi. 

Aprodul voi să i-l ia, dar Dumouriez îi îndepărtă 
mîna şi se duse să-l depună pe birou. Apoi, cu paşi 
mărunți, oprindu-se din cînd în cînd, străbătu sala şi 
ieşi pe uşa situată sub băncile stîngii. 

Spre deosebire de intrare, cînd stîrnise strigăte şi 
huiduieli, plecarea i-a fost însoţită de o tăcere adîncă. 
Spectatorii din tribune năvăliră în coridoare spre a-l 
vedea pe acest bărbat care înfruntase întreaga 
Adunare. La poarta Feuillanţilor a fost înconjurat de 
trei-patru sute de persoane, care se îngrămădeau în 
jurul lui mai mult din curiozitate decît cu ură, ca şi 
cum, la urma urmei, ar fi putut prevedea că peste trei 
luni. Dumouriez va salva Franţa în bătălia de la Valmy. 

Cîţiva deputaţi regalişti ieşiră, unii după alţii, din 
Cameră alergind spre general. Pentru ei nu mai exista 
nici o îndoială că Dumouriez era de-ai lor. Era exact ce 
prevăzuse ministrul de Război şi motivul pentru care îi 
ceruse regelui să promită că va sancţiona cele două 
decrete. 

— Ei ! Generale ! îi strigă unul dintre ei. Cei 
dinăuntru fac un tărăboi al dracului ! 

— Cred şi eu, doar îi sînt datori, răspunse 
Dumouriez, căci numai dracul a putut să-i inspire ! 

— Nu ştiţi încă ? spuse un altul. În Adunare se 
spune că veţi fi trimis la Orleans să vi se facă proces. 

— Bun, spuse Dumouriez, am nevoie de concediu. 
Voi face băi, voi bea zer şi mă voi odihni. 

— Generale ! îl strigă un al treilea. Tocmai au 
decretat tipărirea memoriului dumneavoastră. 

— Cu atit mai bine ! E o gafă care îi va aduce 
lîngă mine pe toţi cei rămaşi nepărtinitori. 

In mijlocul acestui cortegiu şi al acestor sfaturi 
ajunse Dumouriez la castel. 

Regele îl primi minunat : generalul era exact cit 
trebuie de compromis. 

Noul Consiliu se adunase. Demiţindu-i din funcţii 
pe Servan, Roland şi Clavieres, Dumouriez trebuia să 
propună înlocuitori. Ca ministru de Interne îl propuse 
pe Mourgues din Montpellier, protestant, membru al 
mai multor academii, fost feuillant, care se retrăsese 
din club. 

Regele îl acceptă. 

Ca ministru al Afacerilor străine îi propuse pe 
Maulde, Gemonville sau Naillac. 

Regele optă pentru Naillac. 

Ca ministru de Finanţe îl propuse pe Vergennes, 
nepotul fostului ministru. 

Vergennes îi convenea pe deplin regelui. Trimise 
pe loc după el. Dar acesta, cu tot ataşamentul, profund 
pe care-l declară regelui, refuză. 

Se hotărî atunci ca ministrul de Interne să 
conducă ad-interim ministerul de Finanţe, iar 
Dumouriez să ia asupra lui, tot ad-interim, în 
aşteptarea lui Naillac, absent din Paris, Afacerile 
Străine. 

Numai că, independent de rege, cei patru 
miniştri, care nu-şi ascundeau gravitatea situaţiei, se 
înţeleseseră că dacă regele, după ce obținuse 
destituirea lui Servan, Clavi€res şi Roland, nu-şi va ţine 
promisiunea cu preţul căreia s-au făcut destituirile, ei 
îşi vor da demisia. 

Noul Consiliu era deci reunit. A 

Regele aflase ce se petrecuse la Adunare. ll 
felicită pe Dumouriez pentru atitudinea avută, 
sancționă imediat decretul privind tabăra celor 
douăzeci de mii de oameni, dar lăsă pentru ziua 
următoare decretul privind preoții. 

Invocă un scrupul de conştiinţă care, spunea el, 
trebuia înlăturat de duhovnicul său. Miniştrii se priviră 
între ei. O primă îndoială se strecură în inimile lor. Dar, 
în definitiv, conştiinţa timorată a regelui putea să aibă 
nevoie de această întîrziere pentru a se întări. 

A doua zi miniştrii reveniră asupra problemei 
discutate în ajun. Dar noaptea îşi îndeplinise opera : 
voinţa, dacă nu conştiinţa regelui, se întărise. El 
declară că se va opune decretului prin veto. 

Cei patru miniştri, unul după altul — primul 
Dumouriez, faţă de care regele îşi dăduse cuvintul — îi 
vorbiră cu respect, dar cu fermitate. Regele îi ascultă 
închizînd ochii, în atitudinea unui om a cărui hotărîre e 
luată, 

Intr-adevăr, după ce terminară, regele le spuse : 

— Domnilor, am scris o scrisoare preşedintelui 
Adunării pentru a-l informa asupra hotărîrii mele. Unul 
dintre dumneavoastră o va contrasemna, şi toţi patru 
o veți duce împreună la Adunare. 

Era un ordin, întocmai ca pe vremea vechiului 
regim, dar care suna urit în urechile miniştrilor 
constituţionalişti, adică răspunzători. In consecinţă, 
după ce îşi consultă din privire colegii, Dumouriez se 
adresă regelui : 

— Sire, nu mai aveţi nimic de ordonat ? 

— Nu, răspunse regele. 

Şi se retrase. 

Miniştrii rămaseră în sala de Consiliu şi hotărîră 
pe loc să ceară audienţă pentru a doua zi. Se 
înţeleseră să nu dea nici o explicaţie şi să-şi dea 
unanim demisia. 

Dumouriez se înapoie acasă. Regele aproape că 
reuşise să-i păcălească pe el, politicianul rafinat, 
diplomatul şiret, generalul al cărui curaj era dublat de 
arta intrigii ! 

Găsi trei scrisori de la persoane diferite, care-i 
anunțau adunări în suburbia Saint-Antoine şi 
conciliabule la Santerre. 

Scrise numaidecît regelui, pentru a-l preveni de 
cele aflate. 

După o oră primi acest bilet, nesemnat de rege 
dar scris de mîna lui : 


Să nu credeţi, domnule, că veti izbuti să mă 
speriați cu ameninţări ; hotărirea mea e luată. 


Dumouriez puse mîna pe pană şi scrise la rîndul 
său : 


Sire, mă judecaţi greşit dacă mă credeți în stare 
să folosesc asemenea mijloace. Colegii mei şi cu mine 
am avut onoarea de a scrie Majestății Voastre să ne 
facă favoarea de a ne primi miine la ora 10 dimineața. 
Implor pe Majestatea Voastră ca pină atunci să 
binevoiască a-mi alege un succesor, care să mă poată 
înlocui în douăzeci şi patru de ore, ținind seama de 

urgenţa treburilor ministerului de război, şi a-mi 
accepta demisia. 


Trimise scrisoarea prin secretarul său spre a fi 
sigur că va căpăta răspuns. 

Secretarul aşteptă pînă la miezul nopţii şi se 
înapoie la douăsprezece şi jumătate cu acest bilet: 


Miine la ora zece îi voi primi pe miniştrii mei şi 
vom vorbi despre cele ce mi-ati scris. 


Era evident că la castel se urzea contrarevoluţia. 

Aveau într-adevăr forţe pe care puteau conta : o 
gardă constituțională de şase mii de oameni, 
concediaţi, e drept, dar gata să se adune la prima 
chemare ; şapte sau opt mii de cavaleri ai ordinului 
Saint-Louis, al căror semnal de adunare era panglica 
roşie ; trei batalioane de elveţieni, de cîte o mie şase 
sute oameni fiecare, trupă de elită de neclintit, ca şi 
străvechile stînci elveţiene ; apoi, pe deasupra, o 
scrisoare a lui La Fayette, în care se găsea această 
frază : 


Stăruiţi, Sire ! Puternic prin autoritatea pe care 
Adunarea națională v-a conferit-o, îi veţi găsi pe toți 
bunii francezi adunați în jurul tronului dumneavoastră ! 


lată ce se putea face, iată ce se propunea: 

printr-un fluierat să fie reunite garda 
constituţională, cavalerii ordinului Sait-Louis şi 
elveţienii ; 

în aceeaşi zi, la aceeaşi oră, să se pună mîna pe 
tunurile secţiilor ; să fie închise clubul iacobinilor şi 
Adunarea ; să se adune toţi regaliştii din gărzile naţio- 
nale — care formau un contingent de aproape 
cincisprezece mii de oameni — şi să fie aşteptat La 


324 


Fayette, care putea sosi din Ardeni în trei zile de marş 
forţat. 

Din nefericire, regina nu voia să audă de La 
Fayette. La Fayette reprezenta revoluţia moderată şi, 
după părerea reginei, această revoluţie putea să se 
statornicească, să persiste, să dureze. Dimpotrivă, 
revoluţia iacobinilor ar exaspera repede poporul şi nu 
putea avea nici o stabilitate. 

Ah ! Dacă Charny ar fi fost aici ! Dar nici nu se 
ştia unde se află şi, chiar de s-ar fi ştiut, era o umilire 
prea mare, dacă nu pentru regină cel puţin pentru 
femeie, să-i ceară ajutorul. 

Noaptea trecu, la castel, în  deliberări 
tumultuoase. Aveau mijloace de apărare şi chiar de 
atac, dar nici o mînă destul de energică să le unească 
şi să le conducă. 

La ora zece dimineaţa, miniştrii erau la rege. 

Era în 16 iunie. 

Regele îi primi în camera de lucru. 

Luă cuvîntul Duranthon. În numele tuturor, cu un 
respect tandru şi adînc, prezentă demisia colegilor săi 
şi a sa. 

— Da, înţeleg, spuse regele, răspunderea ! 

— Sire, exclamă Lacoste, răspunderea regală, da. 
Cît despre noi, credeţi-mă, sîntem gata să murim 
pentru Majestatea Voastră. Dar, murind pentru preoţi, 
nu am face decît să grăbim căderea monarhiei ! 

Ludovic al XVI-lea se întoarse spre Dumouriez şi îl 
întrebă : 

— Domnule, mai aveţi încă intenţiile pe care le-aţi 
exprimat în scrisoarea dumneavoastră de ieri ? 

— Da, Sire, răspunse Dumouriez, dacă Majestatea 
Voastră nu se lasă învinsă de credinţa şi de dragostea 
noastră. 

— Atunci, bine, spuse regele întunecîndu-se la 
faţă, deoarece hotărîrea vă este luată, accept demisia 
dumneavoastră. Voi avea grije de cele necesare. 

Toţi patru salutară. Mourgues avea la el demisia 
gata scrisă. O dădu reginei. Ceilalţi şi-o dădură verbal. 

Curtenii aşteptau în anticameră. li văzură ieşind 
pe cei patru miniştri şi înţeleseră după expresia 
chipului lor că totul se sfirşise. Unii se bucurară, alţii se 
înspăimîntară. Atmosfera devenea apăsătoare, ca în 
zilele călduroase de vară. Se simţea venind furtuna. 

La poarta palatului Tuileries, Dumouriez îl întîlni 
pe comandantul gărzii naţionale, domnul de 
Romainvilliers. Sosise în grabă mare. 

— Domnule ministru, spuse el, vin să primesc 
ordinele dumneavoastră. 

— Nu mai sînt ministru, domnule, răspunse 
Dumouriez. 

— Dar lumea se adună în suburbii. 

— Duceţi-vă să luaţi ordinul de la rege. 

— E urgent! 

— Grăbiţi-vă atunci ! Regele tocmai mi-a acceptat 
demisia. 

De Romainvilliers urcă în goană treptele. 

În ziua de 17, dimineaţa, veniră la Dumouriez 
domnii Chambonnas şi Lajard. Amîndoi se prezentau 
din partea regelui : Chambonnas pentru a primi 
portofoliul Relaţiilor externe şi Lajard pe cel al 
Războiului. 

Regele îl aştepta pe Dumouriez în dimineaţa zilei 
de 18, pentru a termina cu el ultimele lucrări de 
contabilitate şi de cheltuieli secrete. Văzîndu-l 
reapărind la castel, unii au crezut că îşi reia locul, şi se 
îngrămădiră în jurul lui pentru a-l felicita. 

— Domnilor, spuse Dumouriez, fiţi atenţi ! Nu 
aveţi de-a face cu un om care revine, ci cu unul care 
pleacă. Mă duc să predau socotelile. 

In jurul lui se făcu un gol. In aceeaşi clipă, un 
uşier anunţă că regele îl aşteaptă pe domnul 
Dumouriez în camera sa. 

Regele îşi recăpătase seninătatea. Să fi fost 
putere sufletească ? Să fi fost o tihnă înşelătoare ? 

Dumouriez prezentă toate socotelile. Treaba fiind 
terminată, el se ridică. 

— Aşadar, îi spuse regele lăsîndu-se pe speteaza 
fotoliului său, vă duceţi să intraţi în armata lui 
Luckner? 

— Da, Sire. Părăsesc cu plăcere acest oraş odios 
şi n-am decît un singur regret : că vă las în primejdie. 

— Intr-adevăr, spuse regele cu o aparentă 
indiferenţă, cunosc primejdia ce mă ameninţă. 

— Sire, adăugă Dumouriez, trebuie să înţelegeţi 
că acum nu vă mai vorbesc din interes personal 
odată îndepărtat din Consiliu, sînt pentru totdeauna 
despărţit de dumneavoastră. Astfel încît vă implor din 
fidelitate, în numele celui mai curat ataşament, al 
dragostei pentru patrie, vă conjur pentru salvarea 
dumneavoastră, a reginei, a copiilor dumneavoastră, 
deci, în numele a tot ce este scump şi sfint inimii 
omeneşti, să nu persistaţi în a vă folosi de veto. 
Această încăpăţinare nu va sluji la nimic şi vă veţi 
pierde, Sire ! 

— Nu-mi mai vorbiţi de asta, spuse regele 
nerăbdător, am hotărît ! 

— Sire ! Sire ! Mi-aţi spus acelaşi lucru aici, în 
aceeaşi cameră, în faţa reginei, cînd mi-aţi promis că 
veţi sancţiona decretele. 

— Am greşit. Acum mă căiesc că v-am promis 
acest lucru, domnule ! 

— Sire, vă repet — am ultima dată cinstea de a 
vă vedea, aşa că iertaţi-mi sinceritatea ; am cincizeci 
şi trei de ani şi multă experienţă. Aţi greşit nu atunci 
cînd mi-aţi promis că veţi sancţiona decretele, ci 
astăzi, cînd refuzaţi să vă tinei promisiunea... Se 
abuzează de conştiinţa dumneavoastră, Sire. Sînteţi 
împins spre război civil. Sînteţi fără putere, veţi fi 

doborit şi istoria, de- plîngindu-vă, vă va reproşa că aţi 
pricinuit nenorocirile Franţei. 

-—  Pretindeţi, domnule, că mie îmi vor fi 
reproşate nenorocirile Franţei ? întrebă Ludovic al XVI- 
lea. 

— Da, Sire. 

— Totuşi, Dumnezeu mi-e martor că nu vreau 
decit fericirea ei ! 

—- Nu mă îndoiesc, Sire. Dar trebuie să daţi 
socoteală lui Dumnezeu nu numai despre puritatea, 
dar şi despre aplicarea luminată a  intenţiilor 
dumneavoastră. Credeţi că veţi salva religia ; o 
distrugeţi. Preoţii dumneavoastră vor fi masacrați. 
Coroana sfărimată se va  rostogoli în sîngele 
dumneavoastră, în cel al reginei, poate în cel al 
copiilor voştri, oh, regele meu ! Regele meu! 

Aproape sufocat, Dumouriez îşi lipi buzele de 
mîna pe care i-o întindea Ludovic al XVI-lea. 

Atunci regele îi spuse, cu o seninătate desăvirşită 
şi cu o maiestate de care nu era crezut în stare : 

— Aveţi dreptate, domnule, mă aştept la moarte 
şi îi iert dinainte pe ucigaşii mei. In ce vă priveşte, m- 
aţi slujit bine. Vă stimez şi vă sînt recunoscător pentru 
sensibilitatea dumneavoastră... Adio, domnule ! 

Şi, ridicîndu-se repede, regele se retrase în 
ambrazura unei ferestre. 

Dumouriez îşi strînse hiîrtiile încet, pentru a avea 
timp să-şi revină şi să dea prilej regelui să-l recheme. 
Se îndreptă apoi cu paşi mărunți spre uşă, gata să se 
întoarcă la primul cuvînt ce l-ar fi rostit Ludovic al XVI- 
lea. Dar acest prim cuvint a fost în acelaşi timp şi cel 
din urmă : 

— Adio, domnule ! Fiţi fericit ! spuse regele. 

După aceste cuvinte, nu mai putea rămîne nici o 
clipă în plus. 

Dumouriez ieşi. 

Regalitatea se despărţi de ultimul ei sprijin. 
Regele îşi scoase masca. Şedea fără mască în faţa 
poporului. 

Să vedem acum, ce făcea acest popor! 

„ Capitolul 39 
CONSFATUIRE LA CHARENTON 


Un bărbat îmbrăcat în uniformă de general, călare 
pe un falnic cal flamand, se plimbase toată ziua prin 
suburbia Saint-Antoine, strîngînd mîinile în dreapta şi 
în stînga, îmbrăţişind fetele frumoase şi dînd de băut 
băieţilor. 

Era unul din cei şase moştenitori ai domnului La 
Fayette, înlocuitorul cel mai răsărit al comandantului 
gărzii naţionale. Era şeful de batalion Santerre. 

Lîngă el călărea pe un cal viguros, ca un 
aghiotant pe lîngă generalul său, un bărbat care, după 
port, putea fi recunoscut drept un patriot de la ţară. O 
cicatrice îi brăzda fruntea, şi pe cît şeful de batalion 
avea un zîmbet larg şi o figură deschisă, pe atît avea 
aghiotantul privirea întunecată şi chipul ameninţător. 

— Pregătiţi-vă, bunii mei prieteni ! Vegheaţi 
asupra naţiunii ! Trădătorii conspiră împotriva ei ! Dar 
noi sîntem aici, spunea Santerre. 

— Ce trebuie să facem, domnule Santerre ? 
întrebau locuitorii din suburbie. Ştiţi că sîntem de-ai 
dumneavoastră ! Unde sînt trădătorii ? Conduceti-ne 
împotriva lor. 

— Aşteptaţi, spunea Santerre, cînd va veni 
momentul. 

— Şi vine momentul ? 

Santerre nu ştia nimic, dar răspundea şi el la 
întîmplare : 

— Da, da, fiţi liniştiţi. Veţi fi anunţaţi dinainte. 

Şi bărbatul care-l urma pe Santerre se apleca pe 
grumazul calului vorbind la urechea unora pe care-i 
recunoştea după anumite semne, şi le spunea: 

— La 20 iunie ! La 20 iunie ! La 20 iunie ! 

Şi oamenii plecau cu această dată în gînd : la 
zece, douăzeci, treizeci de paşi se forma cîte un grup 
în jurul lor, şi data de 20 iunie era şoptită peste tot. 

Ce se va întîmplă la această dată ? Nu se ştia 
nimic, dar ceea ce se ştia era că pe ziua de 20 iunie se 
va face ceva. 

Printre oamenii cărora li se comunicase această 
dată puteau fi recunoscuţi cîţiva care nu erau străini 
de evenimentele pe care le-am povestit mai înainte. 

Saint-Huruge, pe care l-am văzut plecînd la 5 
octombrie dimineaţa din grădina de la Palais-Royal, 
conducînd o primă trupă la Versailles ; Saint-Huruge, 
acest soţ înşelat de soţie înainte de 1789, închis la 
Bastilia, eliberat la 14 iulie, răzbunîndu-se acum pe 
nobilime şi monarhie pentru nenorocirile sale 
conjugale şi pentru încercarea sa ilegală. 

Verrières — îl cunoaşteţi, nu-i aşa ? — l-am întîlnit 
de două ori pe acest ghebos al apocalipsului despicat 
pînă la bărbie : o dată în taverna de la podul Sèvres, 
cu Marat şi cu ducele d'Aiguillon, deghizat în femeie ; 
altă dată pe Champ-de-Mars, o clipă înainte de 
începerea focului. 

Fournier americanul, care a tras asupra lui La 
Fayette printre roţile unei trăsuri şi a cărui armă n-a 
luat foc ; de astă dată îşi promite să ţintească şi să 
nimerească mai sus decît în comandantul gărzii 
naţionale — şi pentru ca arma să nu mai dea greş, va 
lovi cu sabia. 

Domnul de Beausire, care nu a profitat, pentru a 
se pocăi, de timpul în care l-am lăsat în umbră, domnul 
de Beausire, care a reluat-o pe Oliva din miinile lui 
Mirabeau murind, ca şi cavalerul des Grieux care a 
luat-o înapoi pe Manon Lescaut din acele miini care au 
smuls-o o clipă din noroi ca s-o lase apoi să recadă 
înapoi în mlaştină. 

Mouchy, un omuleţ schilod, şchiop, cu picioarele 
strimbe, împopoţonat cu o enormă eşarfă tricoloră 

care-i acoperea jumătate din trup — era funcţionar 
municipal, judecător de pace, mai ştiu eu ce ? 

Gonchon — un Mirabeau al poporului — pe care 
Pitou îl găsea şi mai urît decît pe Mirabeau al nobilimii ; 
Gonchon care dispărea odată cu răscoala aşa cum, 
într-o feerie, dispare ca să reapară mai tirziu, şi 
totdeauna mai înfocat, mai îngrozitor, mai înveninat, 
demonul de care autorul n-are nevoie pentru moment. 

Apoi, în mijlocul acestei mulţimi adunate în jurul 
ruinelor Bastiliei ca pe o nouă colină Aventinus!, umbla 
de colo-colo un tînăr slab, palid, cu părul lipit de cap, 
cu ochii aruncînd fulgere, singuratic ca vulturul, pe 
care mai tirziu avea să-l ia drept emblemă, 
necunoscînd pe nimeni şi necunoscut de nimeni. 
Acesta era locotenentul de artilerie Bonaparte, din 
întîmplare aflat în concediu la Paris, şi cu privire la 
care, după cum ne amintim, în ziua cînd apăruse la 
iacobini, Cagliostro îi făcuse lui Gilbert o prezicere atit 
de stranie. 

De cine era oare pusă în mişcare, stîrnită şi 
agitată toată această gloată ? De către un bărbat cu 
gît puternic, cu coamă de leu, cu glas tunător, pe care 
Santerre avea să-l găsească, întorcîndu-se acasă, în 
cămăruţa din spatele prăvăliei, unde îl aştepta : de 
către Danton ! 

Era momentul cînd teribilul revoluţionar — care 
ne e cunoscut doar prin gălăgia pe care o făcuse în 
parterul de la  „Theâtre-Franqais” în timpul 
spectacolului cu piesa Carol al IX-lea de Andre Chénier 
şi prin elocvenţa sa copleşitoare la tribuna cordelierilor 
— îşi făcea adevărata apariţie pe scena politică peste 
care îşi va întinde braţele sale de uriaş. 

De unde vine puterea acestui om, care va fi atit 
de fatală regalității ? Chiar de la regină ! Această 


1 Una dintre cele şapte coline din Roma antică, pe care s-au 
adunat în anul 493 î.e.n. plebeienii răsculați împotriva patricienilor. 
(N.T.) 

austriacă plină de ură nu l-a vrut pe La Fayette în 
fruntea primăriei Parisului. L-a preferat pe Pétion, omul 
din călătoria de la Varennes, care, abia înscăunat la 
primărie, a început să lupte împotriva regelui, ordonînd 
supravegherea palatului Tuileries. 

Pâtion avea doi prieteni, pe care îi aşeză la 
dreapta şi la stînga sa, în ziua cînd luă în stăpiînire 
primăria : Manuel la dreapta şi Danton la stînga. 

Făcuse din Manuel procurorul Comunei şi din 
Danton substitutul său. 

Vergniaud spusese la tribună, arătînd spre 
Tuileries : 

„Teroarea a ieşit adeseori din acest palat funest 
în numele despotismului. Să se întoarcă acum acolo în 
numele legii !” 

Ei bine, venise în sfîrşit momentul ca frumoasa şi 
teribila figură de stil a oratorului girondin să se traducă 
într-un act material. Teroarea trebuia căutată în subur- 
bia Saint-Antoine şi împinsă, aşa buimăcită cum era, 
cu ţipetele-i discordante şi cu braţele-i răsucite, în 
palatul Catherinei de Medicis. 

Cine putea s-o facă mai bine decit acest teribil 
magician al revoluţiei, numit Danton ? 

Danton avea umerii mari, mîna puternică, un 
piept atletic în care bătea o inimă robustă. Danton era 
tam- tam-ul revoluțiilor. Lovitura primită o întorcea pe 
loc, cu o forţă vibrantă care se răspîndea asupra 
mulţimii, îmbătînd-o. Danton era pe de o parte 
aproape de popor, prin Hébert ; pe de altă parte, era 
aproape de tron prin ducele de Orleans. Aflîndu-se 
între negustorul din colţul străzii şi prinţul regal din 
colţul tronului, Danton avea în faţa sa o întreagă 
claviatură intermediară. Fiecare clapă pe care o 
atingea corespundea unei fibre sociale. 

Aruncaţi ochii asupra acestei game : ea cuprinde 
două octave şi este în armonie cu glasul său puternic : 


333 


Hébert, Legendre, Conchon, Rossignol, Momoro, 
Brune,  Huguenin, Rotondo, Santerre, Fabre 
d'Eglantine, Camille Desmoulins, Dugazon, Lazouski, 
Sillery, Genlis, ducele de Orléans. 

Mai observați cu atenție că nu înfăţişăm aici decit 
limitele vizibile. Şi-atunci, cine ne va putea spune pînă 
unde coboară şi pînă unde urcă această putere, 
dincolo de limitele pe care ochiul nostru nu le poate 
cuprinde ? 

Ei bine, aceasta era puterea care ridică suburbia 
Saint-Antoine. 

Un om al lui Danton, polonezul Lazouski, membru 
în consiliul Comunei, porneşte agitația încă din ziua de 
16. El înştiinţează Consiliul că la 20 iunie cele două 
suburbii, Saint-Antoine şi Saint-Marceau, vor prezenta 
Adunării şi regelui petiţii în legătură cu veto-ul opus 
decretului împotriva preoţilor şi, în acelaşi timp, vor 
sădi pe terasa „Feuillants” un arbore al Libertăţii, în 
memoria şedinţei de la „Jeu de paume” şi a zilei de 20 
iunie 1789. 

Consiliul refuză să dea autorizaţia. 

— Ne vom lipsi de ea, şopti Danton la urechea lui 
Lazouski. 

Şi Lazouski repetă cu glas tare : 

-— Ne vom lipsi de ea! 

Deci, această dată de 20 iunie avea o 
semnificaţie vizibilă şi una ascunsă. Prima era 
pretextul : prezentarea unei petiţii regelui şi sădirea 
arborelui Libertăţii. A doua era țelul, cunoscut doar de 
cîţiva adepţi : salvarea Franţei de La Fayette şi de 
feuillanţi şi avertizarea regelui incorigibil, a acestui 
rege al vechiului regim, că există furtuni politice de o 
asemenea amploare încît un monarh poate fi doborit şi 
înghiţit cu tron cu tot, cu coroana, cu familia, ca o 
corabie ce se scufundă în adincurile oceanului cu 
oameni şi bunuri. 

După cum am spus, Danton îl aştepta pe Santerre 
în cămăruţa din spatele prăvăliei. in ajun îi trimisese 
vorbă prin Legendre că avea nevoie pentru a doua zi 
de un început de răscoală în suburbia Saint-Antoine. 

Apoi, dimineaţa, Billot se prezentase la berarul 
patriot, îi făcu semnul de recunoaştere şi îl anunţă că 
pe o zi întreagă comitetul îl ataşase persoanei sale. 
lată cum Billot, cu toate că părea să fie aghiotantul lui 
Santerre, ştia mai multe decît Santerre însuşi. 

Danton venea să fixeze o întîlnire cu Santerre 
pentru noaptea următoare, într-o căsuţă din 
Charenton, situată pe malul drept al Marnei, la capătul 
podului. Acolo trebuiau să se întîlnească toţi aceşti 
oameni cu existenţe stranii şi necunoscute, pe care îi 
găsim totdeauna dirijind cursul răscoalelor. 

Toţi se prezentară la ora fixată pentru întîlnire. 

Pasiunile tuturor acestor oameni erau diferite. De 
unde izvoriseră ele ? Ar fi de scris o întreagă povestire 
întunecată pentru a răspunde. Unii o făceau din 
dragoste pentru libertate. Mulţi, ca Billot, pentru a 
răzbuna insulte, iar foarte mulţi dintre ei, din ură, din 
mizerie, din instincte rele. 

La etajul întîi se afla o cameră încuiată, în care nu 
aveau dreptul să intre decit şefii. Coborau de acolo cu 
instrucţiuni precise, exacte, decisive. S-ar fi zis că 
hotărîrile veneau de la un tabernacol sau de la vreun 
zeu necunoscut. 

Un plan uriaş al Parisului era desfăşurat pe o 
masă. 

Degetul lui Danton trase pe el izvoarele, afluenții, 
cursul şi punctele de joncțiune ale acestor piraie, rîuri, 
fluvii umane care trebuiau să inunde peste două zile 
Parisul. 

Piaţa Bastiliei, la care se ajunge prin străzile 
mahalalei Saint-Antoine, prin cartierul Arsenalului, prin 
mahalaua Saint-Marceau, a fost indicată ca loc de 
întîlnire ; Adunarea ca pretext; palatul Tuileries ca 

ţintă. Bulevardul era drumul larg şi sigur în care 
trebuia să se scurgă acest talaz ameninţător. 

După ce postul fiecăruia a fost stabilit şi toţi au 
promis că vor fi prezenţi, se despărţiră. 

Cuvîntul de ordine era : „Să isprăvim cu palatul !” 

Cum vor isprăvi cu el ? Lucrul rămase neclarificat. 

Toată ziua de 19, grupuri staţionară pe locul 
Bastiliei, în jurul Arsenalului, în mahalaua Saint- 
Antoine. 

Deodată, în mijlocul acestui din urmă grup apăru 
o amazoană vajnică şi înfricoşătoare, îmbrăcată în 
roşu, cu un centiron plin de pistoale şi, la şold, cu acea 
sabie care avea să caute şi să găsească, printre alte 
optsprezece răni, inima lui Suleau. 

Era Theroigne de Mericourt, frumoasa din Liege. 

Am văzut-o pe drumul de la Versailles în 5 
octombrie. Ce mai făcuse între timp ? 

Oraşul Liege se răzvrătise : Theroigne vru să 
alerge în ajutorul patriei sale ; fu arestată pe drum de 
agenţii lui Leopold şi reţinută optsprezece luni în 
închisorile din Austria. 

Evadase ? Fusese lăsată să plece ? Tăiase 
zăbrelele celulei ? Işi seduse temnicerul ? Toate aceste 
amănunte rămaseră un mister, ca şi începutul vieţii ei, 
şi îngrozitoare ca sfîrşitul ei. 

Oricum ar fi fost se întorsese! lat-o! Din curtezana 
bogaţilor devenise prostituata poporului. Nobilimea i-a 
dat aurul cu care avea să cumpere săbii cu tăiş fin de 
oţel, pistoale încrustate, cu care îşi va lovi duşmanii. 

Poporul o recunoaşte şi o întîmpină cu strigăte de 
bucurie. Vine la timp frumoasa Theroigne, îmbrăcată în 
roşu, pentru sîngeroasa serbare de a doua zi ? 

In seara aceleiaşi zile, regina o vede galopînd de- 
a lungul terasei Feuillante. Se îndrepta din piaţa 
Bastiliei spre (Champs-Elysées, de la adunarea 
populară la banchetul patriotic. 

Din mansardele castelului Tuileries, unde regina 
se urcase la auzul strigătelor, va vedea mese întinse. 
Vinul umple paharele, răsună cîntece patriotice şi la 
fiece toast pentru Adunare, pentru Girondă, pentru 
libertate, comesenii ridică pumnul spre Tuileries. 

Actorul Dugazon cîntă cuplete împotriva regelui şi 
a reginei, şi regele şi regina din castel pot auzi 
aplauzele ce răsplătesc fiecare refren. 

Cine sînt comesenii ? Federaţii din Marsilia, 
conduşi de Barbarousx : sosiseră din ajun. 

Era 18 iunie, dar 10 august îşi făcuse intrarea în 
Paris ! 

Capitolul 40 
20 IUNIE 


În iunie se luminează de ziuă mai devreme. 

La ora cinci dimineaţa, batalioanele erau 
adunate. De astă dată rebeliunea se făcea în ordine şi 
lua aspectul unei invazii. 

Mulțimea îşi recunoştea şefii şi îi urma, se 
supunea disciplinei, îşi avea locul bine stabilit, rangul 
şi drapelul său. 

Santerre era călare, cu statul său major format de 
oamenii din mahalale. Billot nu-l părăsea nici o clipă. 
Părea însărcinat de o putere ocultă să vegheze asupra 
lui. 

Mulțimea era împărţită în trei corpuri de armată : 
Santerre îl comanda pe primul, Saint-Huruge pe al 
doilea şi Theroigne de Mericourt pe al treilea. 

Pe la ora unsprezece dimineaţa, la un ordin adus 
de un necunoscut, imensa mulţime se puse în mişcare. 

La plecarea din piaţa Bastiliei, ea număra 
aproape douăzeci de mii de oameni. Aceasta oferea 
privirii un aspect sălbatic, straniu, înspăimîntător ! 

Batalionul condus de Santerre era cel mai 
disciplinat. În rîndurile lui se vedeau numeroase 
uniforme, iar ca arme un oarecare număr de puşti şi de 
baionete. 

Insă celelalte două erau armata poporului ! O 
armată în zdrenţe, jigărită, înfometată. Patru ani de 
foamete şi de scumpire a pîinii, şi peste aceştia patru, 
trei ani de revoluţie ! 

lată hăul din care ieşea această armată. 

N-aveau uniforme, nici puşti ; vestoane în 
zdrenţe, cămăşi rupte, arme bizare înhăţate într-o 
primă clipă de furie, într-o primă mişcare de apărare : 
sulițe, lăncii tocite, săbii fără mînere, cuțite legate în 

vîrful unor bețe lungi, topoare de dulgherie, ciocane de 
zidărie, cuțite de cizmărie. 

Apoi, în loc de steaguri, o spînzurătoare cu o 
păpuşă care se legăna la capătul unei frînghii şi care o 
reprezenta pe regină ; un cap de bou, cu o deviză 
obscenă împletită între coarne ; o inimă de vițel înfiptă 
într-o frigare, cu cuvintele : /nimă de aristocrat! 

Apoi pancarde cu următoarele texte explicative : 


Sancţionarea, sau moartea ! 
Să fie rechemați miniştrii patrioți ! 
Tremură, tirane ! Ţi-a sunat ceasul cel din urmă ! 


În colţul străzii Saint-Antoine mulţimea se despică 
în două. Santerre şi garda sa naţională o luară pe bule- 
vard, Santerre, în uniforma sa de şef de batalion. 
Saint- Huruge îmbrăcat ca un hamal din Hale, pe un 
cal admirabil acoperit cu un valtrap de ceremonie, 
adus de un rîndaş necunoscut, şi Theroigne de 
Mericourt, culcată pe un tun tras de bărbaţi cu braţele 
goale, merseră pe strada Saint-Antoine. 

Urmau să se întilnească la Feuillants, trecînd prin 
piaţa Vendôme. 

Armata defila timp de trei ore, antrenînd cu sine 
în marşul ei populaţia cartierelor prin care trecea. 

Semăna cu acele torente care, crescînd, saltă şi 
fac spume. 

Mulțimea sporea la fiecare răscruce, scotea 
spume la fiecare colţ de stradă. 

Masa de oameni era tăcută. Numai că, din cînd în 
cînd, cu totul pe neaşteptate, ieşea din această tăcere 
şi scotea urlete puternice de protest sau cînta faimosul 
Ca ira din 1790, care, modificîndu-se puţin cîte puţin, 
dintr-un cîntec de încurajare devenise un cîntec de 
ameninţare. În sfîrşit, se auzeau şi strigătele 
„Trăiască Națiunea ! Trăiască pantalonarii ! Jos cu 
domnul şi doamna Veto !” 

Cu mult înainte de a se zări capul coloanelor se 
auzea zgomotul paşilor acestei mulţimi, aşa cum se 
aude freamătul fluxului care creşte. Apoi, în răstimpuri, 
răsunau cîntecele, rumoarea, strigătele ei, aşa cum 
răsună şuieratul furtunii prin văzduh. 

Ajuns la piaţa Vendôme, corpul de armată al lui 
Santerre, care ducea plopul ce urma să fie sădit pe 
terasa Feuillants, se ciocni cu un post de soldaţi ai 
gărzii naţionale care-i stăvilea drumul. Nimic nu-i era 
mai uşor acestei mase decit să strivească acest post 
cu miile sale de valuri. Insă nu, poporul îşi făgăduise o 
serbare, dorea să ridă, să se amuze, să-i sperie pe 
domnul şi doamna Veto. Nu voia să ucidă. Cei ce 
purtau copacul renunţară la proiectul de a-l sădi pe 
terasă şi se duseră să-l planteze în curtea vecină, cea 
a Capuţinilor. 

Adunarea auzea acest zgomot de aproape o oră, 
cînd delegaţii mulţimii veniră să ceară favoarea de a 
defila prin faţa ei. 

Vergniaud ceru să se aprobe cererea, propunînd 
totodată să fie trimişi şaizeci de deputaţi pentru a 
apăra palatul. Şi girondinii doreau să-l sperie pe rege şi 
pe regină, dar nu voiau să li se facă vreun rău. 

Un feuillant combătu propunerea lui Vergniaud, 
spunînd că ar fi jignitoare pentru poporul Parisului. 

Nu spera oare o crimă sub această aparentă 
încredere ? 

Permisiunea este acordată, gloata din mahalale 
va defila înarmată în sală. 

Porţile se deschid imediat şi lasă cale liberă celor 
treizeci de mii de petiţionari. Defilarea începe la prînz 
şi nu se termină decit la ora trei. 

Mulțimea a obţinut prima parte din ceea ce 
cerea : a defilat în faţa Adunării, i-a citit petiția. li mai 
rămîne să se ducă la rege şi săşi ceară sancţionarea. 

Dacă Adunarea a primit delegaţia, mai era oare 
cu putinţă să n-o primească şi regele ? Desigur regele 

nu era un senior mai important decît preşedintele, nu 
avea decit un fotoliu identic cu al acestuia, şi încă 
aşezat la stînga fotoliului preşedintelui ! 

Fapt este că regele a transmis că va primi petiția, 
prezentată de douăzeci de persoane. 

Poporul nu-şi închipuise vreodată că va intra la 
Tuileries. Socotea că vor intra delegaţii săi, pe cînd el 
va defila pe sub ferestre. Toate aceste pancarde cu 
lozinci amenințătoare, toate aceste steaguri funeste i 
le va arăta regelui şi reginei de după ferestre. 

Toate porţile care dădeau spre castel erau 
închise. Atît în curte cît şi în grădina Tuileries se aflau 
trei regimente de infanterişti, două escadroane de 
jandarmi, mai multe batalioane ale gărzii naţionale şi 
patru tunuri. 

Familia regală vedea de la ferestre acest scut 
aparent şi părea destul de liniştită. 

Fără să aibă intenţii rele, mulţimea ceru totuşi să 
i se deschidă grilajul care dădea spre tereasa 
Feuillants. 

Ofițerii care păzeau terasa refuzară să deschidă 
fără ordinul regelui. Atunci trei funcţionari municipali 
cerură permisiunea să treacă, pentru a se duce să ia 
acest ordin. 

Au fost lăsaţi să treacă. 

Montjoye, cel care a scris  /storia Măriei- 
Antoaneta, a consemnat numele lor. Erau Boucher- 
René, Boucher- Saint-Sauver şi Mouchet. Mouchet, acel 
mic judecător de pace din Marais, schilod, cu picioarele 
strîmbe, cocoşat, pitic, cu o imensă eşarfă tricoloră. 

Li s-a permis să intre în palat şi au fost conduşi la 
rege. Mouchet a fost cel care vorbi pentru ei : 

— Sire, spuse el, o adunare de oameni 
mărşăluieşte legal, sub egida legii : nu există motive 
de îngrijorare. Sînt cetăţeni paşnici, care s-au adunat 
pentru a face o petiție Adunării Naţionale şi care 
doresc să celebreze o sărbătoare cetăţenească 

prilejuită de aniversarea jurămîntului de la Jeu de 
Paume în 1789. Aceşti cetăţeni cer să treacă prin 
terasa Feuillants. Dar nu numai că grilajul e închis, dar 
trecerea mai este oprită şi de un tun în poziţie de 
tragere. Venim să vă cerem, Sire, să se deschidă 
această poartă şi să ni se acorde libera trecere. 

— Domnule, răspunse regele, văd după eşarfa ce 
o purtaţi că sînteţi funcţionar municipal. Vă revine deci 
dumneavoastră să aplicaţi legea. Dacă socotiți că e 
necesar, pentru degajarea Adunării, puneţi să se 
deschidă poarta spre terasa Feuillants. Cetăţenii să 
defileze pe această terasă şi să iasă pe poarta 
grajdurilor. inţelegeţi-vă în acest sens cu domnul 
comandant-general al gărzii, şi aveţi mai ales grije ca 
liniştea publică să nu fie tulburată. 

Cei trei reprezentanţi municipali salutară şi ieşiră, 
întovărăşiţi de un ofiţer însărcinat să confirme că 
ordinul pentru deschiderea porţii era dat de însuşi 
regele. 

Poarta se deschise. Fiecare vrînd să intre pe ea, 
se produse o înghesuială generală : se ştie ce 
înseamnă o gloată care se înăbuşe ; parcă e aburul 
care izbucneşte şi sparge totul. 

Grilajul terasei trosni ca o împletitură de răchită. 
Mulțimea respiră şi se răspîndi veselă prin grădină. 

S-a omis să se deschidă poarta dinspre grajduri. 
Găsind-o încuiată, mulţimea defilă în faţa soldaţilor 
gărzii naţionale care făceau cordon la faţada 
castelului. leşi apoi pe poarta dinspre chei şi, cum 
trebuia neapărat să se înapoieze în mahalalele de 
unde plecase, vru să iasă pe portiţele de la Carroussel. 
Portiţele erau însă închise şi păzite. lar mulţimea — 
frîntă, izbită, înghesuită — începu să se enerveze. 

Inspăimîntată de furia mulţimii, garda deschise 
portiţele şi omenirea se răspîndeşte în piaţa imensă. 
Acolo îşi aminteşte că cea mai însemnată treabă din 

acea zi era petiția prin care cereau regelui să renunţe 
la veto. 

Hotărîră deci să aştepte cu toţii în piaţa 
Carroussel în loc să-şi continue drumul. 

Trecu o oră. Mulțimea deveni nerăbdătoare. Ar fi 
plecat, dar cei care o conduceau nu doreau asta. Se 
aflau printre ei oameni care mergeau din grup în grup 
şi spuneau: 

— Rămineţi pe loc, rămîneţi pe loc ! Pînă la urmă 
regele va sancţiona decretul. Să nu ne ducem acasă 
decît după ce căpătăm sancţionarea, altfel vom fi ne- 
voiţi să luăm totul de la capăt. 

Mulțimea socotea că aceşti oameni au perfectă 
dreptate, zicîndu-şi în acelaşi timp că faimoasa 
sancţiune se lăsa cam mult aşteptată. 

Sîntem flămînzi ! Era strigătul de pe buzele 
tuturora. 

Scumpirea pîinii încetase, dar dacă n-ai de lucru, 
n-ai nici bani şi, oricît de ieftină să fi fost pîinea, nu se 
dădea pe degeaba. 

Cu toţii se sculaseră de la cinci dimineaţa, îşi 
părăsiseră patul mizerabil în care mulţi se culcaseră 
nemiîncaţi în ajun. Cu toţii, muncitori cu nevestele lor, 
mame cu copiii lor, porniseră la drum îndemnați de 
nedesluşita speranţă că regele va sancţiona decretul şi 
că totul va merge bine. 

Regele nu părea deloc dispus să-l sancţioneze. 

Era cald şi le era sete. Foamea, setea şi căldura îi 
fac şi pe cîini să turbeze. 

Ei bine, acest biet popor aştepta totuşi şi avea 
răbdare. 

incepu totuşi la un moment dat să zgilţiie grilajul 
de fier de la intrarea în palat. Un funcţionar municipal 
apare în curte şi dăscăleşte poporul : 

— Cetăţeni, acesta este domiciliul regelui, şi a 
intra în el înarmaţi înseamnă a-l viola. Regele 

binevoieşte să vă primească petiția, dar prezentată 
numai de douăzeci de delegaţi. 

Prin urmare, delegaţii pe care mulţimea îi 
aşteaptă, pe care-i crede de o oră la rege, delegaţii nu 
fuseseră încă introduşi la rege ! 

Deodată se aud strigăte dinspre chei. 

Sînt Santerre şi Saint-Huruge pe caii lor ; e 
Theroigne pe tunul ei. 

— Ei bine, ce faceţi acolo în faţa grilajului ? strigă 
Saint-Huruge. De ce nu intraţi ? 

— Într-adevăr, îşi spun oamenii din popor, de ce 
nu intrăm ? 

— Vedeţi doar că poarta e încuiată, obiectară 
cîteva glasuri. 

Theroigne sare de pe tun. 

— E încărcat, spune ea, aruncaţi în aer poarta cu 
ghiuleaua ! 

Şi tunul e îndreptat spre poartă. 

— Aşteptaţi ! Aşteptaţi ! strigară doi funcţionari 
municipali. Fără violenţă ! Vi se va deschide. 

Şi, în adevăr, se apasă pe bascula care închide 
cele două canaturi şi poarta se deschide. 

Se năpustiră cu toţii. 

Vreţi să ştiţi ce înseamnă mulţimea şi în ce torent 
îngrozitor se transformă ? 

Ei bine, oamenii intră. Tunul pe care-l trag se 
rostogoleşte în mijlocul valurilor, străbate odată cu ele 
curtea, urcă cu ele treptele şi ajunge sus pe scară, 
odată cu puhoiul de oameni ! 

Acolo stau cei doi funcţionari municipali, cu 
eşarfa pe piept. 

— Ce aveţi de gînd să faceţi cu un tun ? întreabă 
ei. Un tun în apartamentele regelui ! Credeţi că veţi 
obţine ceva printr-un asemenea act de violenţă ? 

— E-adevărat! răspund oamenii, ei însăşi miraţi 
că tunul se află acolo. 

Se apucă să-l întoarcă şi vor să-l coboare. Osia se 
agaţă de o uşă şi iată gura tunului îndreptată către 
mulţime. 

— la te uită ! Pînă şi artilerie se găseşte în aparta- 
mentul regelui ! strigă cei ce sosesc şi care, neştiind 
cum de se află tunul aici şi că este al Theroignei, cred 
că a fost adus acolo împotriva lor. 

In acest timp, la ordinul lui Mouchet, doi oameni 
cu topoare în miini taie, sparg şi zdrobesc pervazul uşii 
şi degajează tunul care e coborit sub vestibul. Această 
operaţie, care are drept scop să degajeze tunul, lasă 
impresia că uşile sînt sfărimate cu lovituri de topor. 

Cam vreo două sute de gentilomi vin în goană la 
castel, nu cu intenţia de a-l apăra, ci doar convinşi că 
se atentează la viaţa regelui ; vin să moară împreună 
cu el! 

In afară de ei se mai află acolo bătrînul mareşal 
de Mouchy, domnul d'Hervilly, comandantul gărzii 
constituţionale dizolvate,  Acloque, comandantul 
batalionului gărzii naţionale din mahalaua Saint- 
Antoine, trei grena- dieri din batalionul cartierului 
Saint-Martin, rămaşi singuri la posturile lor, domnii 
Lecrosnier, Bridaud şi Gosse, un bărbat îmbrăcat în 
negru, care mai venise odată să-şi ofere pieptul 
gloanţelor ucigaşe şi care, în ziua primejdiei pe care a 
încercat s-o înlăture, vine ca un ultim meterez, să se 
aşeze între această primejdie şi rege : Gilbert. 

Foarte îngrijorați la început de zgomotul 
îngrozitor făcut de mulţime, regele şi regina s-au 
obişnuit, puţin cîte puţin, cu acest vacarm. Era ora trei 
şi jumătate după-amiază. Sperau că ziua se va sfiîrşi la 
fel cum începuse : în linişte. 

Familia regală era adunată în camera regelui. 

Deodată, zgomotul loviturilor de topor ajunge 
pînă la ei, dominat de răbufniri de strigăte ce para fi 
urletele îndepărtate ale furtunii. 

În acest moment, un bărbat irupe în dormitorul 
regelui strigînd : 
— Sire, nu vă fie teamă. Răspund eu de toate ! 


346 


Capitolul 41 
ÎN CARE REGELE VEDE CĂ EXISTĂ 
ANUMITE ÎMPREJURĂRI CÎND, FĂRĂ SĂ 
FII IACOBIN, POŢI PUNE BONETA 
ROŞIE 
PE CAP 


Acest om era doctorul Gilbert. Nu apărea decit 
din timp în timp, la intervale aproape periodice, şi în 
toate marile peripeții ale imensei drame care se 
desfăşura. 

— Ah ! doctore, dumneavoastră sînteţi ? Dar ce 
se petrece? îl întrebară în acelaşi timp regele şi regina. 

— Se întîmplă, Sire, spuse Gilbert, că palatul e 
invadat şi zgomotul ce-l auziţi e al poporului care cere 
să vă vadă. 

— Vai ! exclamară deodată regina şi Madame 
Elisabeth, nu vă vom părăsi, Sire ! 

— Vrea regele să-mi dea pentru o singură oră 
puterea pe care o are un căpitan de vas pe timp de 
furtună ? întrebă Gilbert. 

— V-o dau, spuse regele. 

In acest moment, Acloque, comandant al gărzii 
naţionale, apărea la rîndul său la uşă, palid dar hotărît 
să-l apere pe rege pînă la capăt. 

— Domnule, exclamă Gilbert, iată-l pe rege : e 
gata să vă urmeze. Aveţi grijă de el. 

Apoi, adresîndu-se suveranului : 

— Duceţi-vă, Sire, duceţi-vă ! 

— Dar eu, exclamă regina, eu vreau să-l urmez pe 
soţul meu ! 

— Şi eu pe fratele meu ! strigă Madame Elisabeth. 

— Urmaţi-l pe fratele dumneavoastră, doamnă, 
spuse Gilbert doamnei Elisabeth, dar dumneavoastră, 
doamnă, rămiîneţi ! adăugă el adresîndu-se reginei. 

— Domnule !... exclamă Maria-Antoaneta. 

— Sire, Sire, strigă Gilbert, în numele Cerului, 
rugaţi-o pe regină să se încreadă în mine, sau nu mai 
răspund de nimic. 

— Doamnă, spuse regele, ascultați sfaturile 
domnului Gilbert, şi, dacă trebuie, urmaţi ordinele sale. 

Apoi către Gilbert : 

— Domnule, adăugă el, răspundeţi în faţa mea de 
regină şi de delfin ? 

— Sire, răspund, sau voi muri împreună cu ei ! E 
tot ce poate spune un pilot în timpul furtunii. 

Regina voi să facă un ultim efort, dar Gilbert 
întinse braţul pentru a-i bara calea. 

— Doamnă, îi spuse el, dumneavoastră şi nu 
regele sînteţi cu adevărat în primejdie. Pe drept sau pe 
nedrept sînteţi acuzată de rezistenţa ce o opune 
regele. Prezenţa dumneavoastră l-ar expune, aşadar, 
fără să-l apere. Luaţi rolul de paratrăsnet, abateţi 
fulgerul dacă puteţi ! 

— Atunci, domnule, să cadă fulgerul numai pe 
mine şi să-mi cruţe copiii ! 

— Sînt răspunzător în faţa regelui de 
dumneavoastră şi de ei, doamnă. Urmaţi-mă ! 

Apoi, întorcîndu-se către doamna de Lamballe, 
care venise de o lună din Anglia şi de trei zile din 
Vernon, şi către celelalte doamne de onoare ale 
reginei, Gilbert adăugă : 

— Urmaţi-ne ! 

Celelalte doamne de onoare erau prinţesa de 
Tarente, prinţesa de la Tremouille, doamnele de 
Tourzel, de Macckan şi de la Roche-Aymon. 

Gilbert cunoşeta interiorul castelului, ştia să se 
orienteze. Ceea ce căuta el era o sală mare, în care 
toată lumea să poată vedea şi auzi. Era un prim zid de 
apărare. Voia să adăpostească pe regină, pe copiii ei, 
pe doamnele ei de onoare în spatele acestui meterez 
şi el însuşi să se posteze în faţa lui. 

Se gîndi la sala de Consiliu. Din fericire, era încă 
liberă. împinse pe regină, pe copii şi pe prinţesa de 
Lamballe în ambrazura unei ferestre. Minutele erau atît 
de preţioase, încît n-aveau timp să vorbească : se şi 
auzeau bătăi în uşă. 

Tî masa grea a consiliului în faţa ferestrei 
găsise zidul de apărare. 

Madame Royale era în picioare pe masă, lîngă 
fratele ei, moştenitorul, care şedea. 

Regina se afla în spatele lor : nevinovăția apăra 
lipsa de popularitate. 

Maria-Antoaneta voia, dimpotrivă, să se aşeze în 
faţa copiilor. 

— Totul e bine aşa, strigă Gilbert cu tonul unui 
general care comandă o manevră hotăritoare. Nu vă 
mişcaţi ! 

Şi cum uşa se zguduia şi el identifică o sumedenie 
de femei în acest flux clocotitor, el spuse trăgînd 
zăvoarele : 

— Intraţi, cetăţene ! Regina şi copiii ei vă 
aşteaptă ! 

Prin uşa deschisă, valul intră ca printr-un dig rupt. 

— Unde-i austriaca ? Unde-i doamna Veto ? 
strigară cinci sute de glasuri. 

Era cea mai îngrozitoare clipă. 

Gilbert înţelese că în această supremă clipă orice 
putere scapă din mîna oamenilor şi trece în cea a lui 
Dumnezeu. 

— Fiţi calmă, doamnă ! spuse el reginei. Nu cred 
că e necesar să vă recomand să fiţi bună. 

O femeie era în fruntea celorlalte, cu părul 
despletit, învirtind o sabie deasupra capului, frumoasă 
de atita furie şi poate chiar de foame. 

— Unde-i austriaca ? strigă ea. Nu va muri decit 
de mîna mea ! 

Gilbert o luă de braţ şi, conducînd-o în faţa 
reginei, spuse : 

— lat-o ! 

Atunci, cu vocea ei cea mai blindă, regina o 
întrebă: 

— V-am făcut vreo nedreptate personală, copilul 
meu ? 

— Nici una, doamnă, răspunse mahalagioaica, 
deosebit de mirată de blindeţea şi de maiestatea 
Mariei-Antoaneta. 

— Ei bine, atunci de ce vreţi să mă ucideţi ? 

— Mi s-a spus că dumneavoastră duceţi națiunea 
la pieire, bolborosi tînăra, uluită, coborînd virful săbiei 
spre parchet. 

— Atunci aţi fost înşelată. M-am căsătorit cu 
regele Franţei, sînt mama moştenitorului, a acestui 
copil, priviţi-l... Sînt franceză şi nu-mi voi revedea 
niciodată ţara. Nu pot fi deci fericită sau nefericită. 
decît în Franţa... Vai ! Cît eram de fericită cînd mă 
iubeaţi ! 

Şi regina scoase un suspin. Tînăra fată 
cadă sabia şi începu să plîngă. 

— Vai ! doamnă, spuse ea, nu vă cunoşteam. 
lerta- ţi-mă ! Văd că sînteţi bună ! 

— Continuaţi tot aşa, doamnă, spuse în şoaptă 
Gilbert, şi nu numai că veţi fi salvată, dar într-un sfert 
de oră tot acest popor va îngenunchia în faţa 
dumneavoastră. 

Apoi, încredinţind-o pe regina cîtorva soldaţi din 
garda naţională care veniseră în goană, şi ministrului 
de război Lajard, care intrase şi el odată cu poporul, 
alergă la rege. 

Regele avu parte de o scenă aproape identică. 
Ludovic al XVI-lea alergase spre locul vacarmului. In 
clipa cînd intra în sala numită „Œil de boeuf”, 
panourile uşii se deschideau sfărimate şi ascuţişul 
baionetelor, vîrful lănciilor şi tăişurile topoarelor 
treceau prin deschizături. 

— Deschideţi! strigă regele. Deschideţi ! 


ăsă să-i 

— Cetăţeni, spuse cu glas puternic domnul 
d'Hervilly, nu este nevoie să spargeţi uşa : regele 
doreşte să vi se deschidă. 

In acelaşi timp ridică zăvoarele şi întoarse cheia : 
uşa, pe jumătate spartă, scîrții în balamale. 

Domnul Acloque şi ducele de Mouchy au avut 
vreme să-l împingă pe rege în ambrazura unei 
ferestre, pe cînd cîţiva grenadieri care se aflau acolo 
răsturnau şi îngrămădeau în grabă cîteva bănci în faţa 
lui. 

Văzind mulţimea care năvălea în sală cu ţipete, 
înjurături şi urlete, regele nu se putu opri să strige : 

— La mine, domnilor ! 

Patru grenadieri traseră de îndată săbiile din 
teacă şi se aşezară lîngă el. 

— Sabia în teacă, domnilor ! strigă regele. Staţi 
lîngă mine, asta-i tot ce vă cer. 

Într-adevăr, puţin a lipsit să nu fie prea tirziu. 
Fulgerul ţişnit din tăişul săbiilor păruse o provocare. Un 
bărbat în zdrenţe, cu braţele goale, cu spume la gură, 
se năpusteşte spre rege. 

— Ah ! iată-te, Veto ! îi spune, şi încearcă să-l 
lovească cu un cuţit prins în capătul unui baston. 

Un grenadier care, în ciuda ordinului dat de rege, 
nu-şi pusese încă sabia în teacă, împinse bastonul în 
jos cu sabia sa. 

Dar chiar atunci regele, care îşi revenise între 
timp, îl îndepărtează pe grenadier spunînd : 

— Lăsaţi-mă, domnule ! De ce aş avea să mă tem 
în mijlocul poporului meu ? 

Şi, făcînd un pas înainte, Ludovic al XVI-lea, cu o 
maiestate de care nu era crezut în stare, cu un curaj 
care-i păruse străin pînă atunci, îşi prezentă pieptul 
armelor de tot felul îndreptate spre el. 

— Linişte ! spuse un glas de stentor în mijlocul 
acestui tumult înspăimîntător. Vreau să vorbesc. 

Tunul ar fi încercat zadarnic să se facă auzit 
printre aceste urlete şi vociferări, şi totuşi, vociferările 
şi urletele încetară la auzul acestui glas. 

Era glasul măcelarului Legendre. El se apropie de 
rege aproape să-l atingă. Se făcuse un cerc în jurul lui. 

In această clipă apăru un bărbat în partea mai 
îndepărtată a acestui cerc şi, în spatele îngrozitoarei 
dubluri a lui Danton, regele recunoscu obrazul palid 
dar senin al doctorului Gilbert. 

II scrută cu o privire rapidă : „Ce-aţi făcut cu 
regina, domnule ?” 

Un zîmbet al doctorului îi răspunse : „E în 
siguranţă, Sire !” 

Regele îi mulţumi lui Gilbert cu un semn. 

— Domnule ! spuse Legendre  adresîndu-se 
regelui. 

La cuvîntul domnule, care părea să indice 
decăderea din drepturi, regele se întoarse ca muşcat 
de un şarpe 

— Da, domnule... domnule Veto, dumneavoastră 
mă adresez, spuse Legendre. Ascultaţi-ne deci, căci 
sînteţi făcut să ne ascultați. Sînteţi un perfid. Ne-aţi 
înşelat întotdeauna şi ne mai înşelaţi încă. Dar luaţi 
seama ! S-a întrecut măsura, şi poporul e sătul să mai 
fie jucăria şi victima voastră. 

— Ei bine, vă ascult, domnule ! spuse regele. 

— Cu atît mai bine ! Ştiţi ce-am venit să facem 
aici? Am venit să vă cerem sancţionarea decretelor şi 
rechemarea miniştrilor... lată petiția noastră. 

Şi, scoţind din buzunar o hirtie pe care o 
despături, Legendre Îi citi aceeaşi petiție 
amenințătoare care fusese citită şi în faţa Adunării. 

Regele o ascultă cu ochii aţintiţi asupra celui ce 
citea. Apoi, la sfîrşit, aparent fără cea mai mică 
emoție, spuse : 

— Voi face, domnule, ceea ce legile şi Constituţia 
îmi ordonă să fac. 

— Ah ! da, spuse un glas, ăsta-i marele tău cal de 
bătaie, Constituţia ! Constituţia din 91, care-ţi îngăduie 
să frînezi întreaga maşinărie, să legi Franţa la stilpul 
infamiei şi să-i aştepţi pe austrieci să vină s-o măce- 
lărească ! 

Regele se întoarse spre acest nou glas, căci îşi 
dădea seama că din această parte venea un atac mult 
mai periculos. 

Gilbert făcu şi el o mişcare şi se duse să pună 
mîna pe umărul omului care vorbise. 

— V-am mai văzut, prietene, spuse regele. Cine 
sînteţi ? 

Privea cu mai multă curiozitate decit teamă, deşi 
bărbatul avea o expresie de cruntă tţotărire. 

— Da, m-aţi mai văzut, Sire. M-aţi văzut de trei ori 
pînă acum : odată la întoarcerea de la Versailies, în 16 
iulie ; odată la Varennes ; altă dată aici... Sire, reţineţi 
numele meu. Am un nume de rău augur: mă numesc 
Billot!! 

În această clipă strigătele se făcură şi mai 
puternice. Un bărbat înarmat cu o lance încercă să-l 
străpungă pe rege. Dar Billot apucă lancea, o smulse 
din mîinile asasinului şi, rupînd-o pe genunchi, spuse : 

— Fără crime ! Un singur fier are dreptul să-l 
atingă pe acest om : cel al legii ! Se spune că a fostun 
rege al Angliei căruia i s-a tăiat capul după ce poporul 
pe care-l trădase l-a judecat. Tu trebuie să-i cunoşti 
numele, aşa-i, Ludovic ? Nu-l uita niciodată ! 

— Billot ! murmură Gilbert. 

— Degeaba vă străduiţi, spuse Billot clătinînd din 
cap. Omul acesta va fi judecat ca trădător şi 
condamnat ca atare ! 

— Da, trădător ! strigară o sută de glasuri. 
Trădător ! Trădător ! Trădător ! 

Gilbert se aruncă între rege şi popor. 


1 Billot. butuc (fr.) 

— Nu vă fie teamă, Sire, spuse el, şi încercaţi să 
daţi satisfacție acestor oameni furioşi printr-o 
demonstraţie concretă. 

Regele luă mîna lui Gilbert şi şi-o lipi de inimă. 

— Vedeţi, nu mă tem de nimic, domnule, spuse 
el. Am primit azi dimineaţă sfinta împărtăşanie. Să 
facă din mine ce vor. Cît despre o demonstraţie 
concretă pe care mi-o cereţi, poftim, sînteţi 
satisfăcut ? 

Şi, luînd o bonetă roşie de pe capul unui 
pantalonar, regele şi-o puse pe cap. 

De îndată mulţimea izbucni în aplauze. 

— Trăiască regele ! Trăiască națiunea ! strigară 
cu toţii. 

Un om îşi făcu loc prin mulţime şi se apropie de 
rege : ţinea o sticlă în mînă. 

— Dacă iubeşti poporul, aşa cum spui, grasule 
Veto, dovedeşte-o, şi bea în sănătatea poporului ! 

Şi îi arătă sticla. 

— Să nu beţi, Sire ! spuse un glas. Vinul ar putea 
fi otrăvit. 

— Beţi, Sire, răspund de toate, spuse Gilbert. 

Regele luă sticla. 

— In sănătatea poporului ! spuse el. 

Şi bău. 

Noi strigăte de „Trăiască regele !” răsunară. 

— Sire, spuse Gilbert, nu mai aveţi de ce vă teme. 
Îmi permiteţi să mă înapoiez la regină ? 

— Duceţi-vă ! spuse regele strîngîndu-i mîna. 

In clipa în care Gilbert ieşea, Isnard şi Vergniaud 
intrau. Părăsiseră Adunarea şi veneau singuri să-i facă 
regelui un zid din popularitatea lor, iar la nevoie să-l 
apere cu trupurile lor. 

— Unde e regele ? întrebară ei. 

Gilbert îl arătă cu un semn din mînă şi cei doi 
deputaţi alergară spre el. 

Pentru a ajunge pînă la regină, Gilbert trebuia să 
treacă prin mai multe încăperi şi, între altele, prin 
odăile regelui. Poporul invadase totul. 

— Aha ! spuneau oamenii aşezindu-se pe patul 
regal, e-al lui Veto cel gras ! Pe legea mea, are un pat 
mai bun decit al nostru ! 

Toate astea nu mai erau îngrijorătoare. Prima 
clipă de fierbere trecuse. 

Gilbert se înapoia mult mai liniştit la regină. 

Intrînd în sala unde o lăsase, aruncă spre ea o pri- 
vire rapidă şi răsuflă uşurat. Era tot în acelaşi loc. Ca şi 
tatăl său, micul delfin purta o bonetă roşie. Din camera 
alăturată se auzea o mare rumoare, care atrase spre 
uşă privirea lui Gilbert. Zgomotul era făcut de 
Santerre, care se apropia. Colosul intră în sală. 

— O ! O ! spuse el. Aici se află deci austriaca ? 

Gilbert merse drept spre el, traversînd sala în 
diagonală. 

— Domnule Santerre, spuse el. 

Santerre se întoarse. 

— Ehei! strigă el vesel. Doctorul Gilbert! 

— Care n-a uitat, spuse acesta, că sînteţi unul 
dintre aceia care i-aţi deschis porţiile Bastiliei... Daţi-mi 
voie să vă prezint reginei, domnule Santerre. 

— Reginei ! Să mă prezentaţi reginei ? mirii 
berarul. 

— Da, reginei. Refuzaţi ? 

— Nu, pe legea mea, spuse Santerre. Eram gata 
să mă prezint singur, dar întrucît sînteţi aici... 

— II cunosc pe domnul Santerre, spuse regina. 
Ştiu că în timpul foametei a hrănit el singur jumătate 
din cartierul Saint-Antoine. 

Santerre se opri uimit. Apoi, încurcat, îşi ţintui pri- 
virea asupra delfinului. Văzînd că sudoarea curge cu 
picături mari pe obrazul bietului copil, spuse 
adresîndu-se oamenilor : 

— Vai ! Scoteţi-i boneta ! Vedeţi doar că se sufocă 


Regina îi mulţumi cu o privire. Atunci, aplecîndu- 
se spre ea şi rezemîndu-se de masă, bravul flamand îi 
spuse încet: 

— Doamnă, aveţi prieteni foarte nedestoinici. 
Cunosc eu unii care v-ar sluji mai bine ! 

Peste un ceas, toată această mulţime se retrase, 
şi regele, însoţit de sora lui, se întoarse în camera 
unde îl aşteptau regina şi copiii săi. 

Regina alergă spre el şi se aruncă la picioarele lui. 
Cei doi copii îl prinseră de miini. Se îmbrăţişau ca după 
naufragiu. Abia atunci îşi dădu seama regele că mai 
avea încă boneta roşie pe cap. 

— Ah ! exclamă el, uitasem ! 

Şi înşfăcînd boneta, o aruncă cu scîrbă. 

Un tînăr ofiţer de artilerie, în vîrstă de douăzeci şi 
doi de ani abia, asistase la această scenă rezemat de 
un arbore pe terasa de pe malul apei. Văzuse pe 
fereastră toate primejdiile prin care trecuse, toate 
umilinţele pe care le îndurase regele. Dar episodul cu 
boneta roşie îl scoase din sărite. 

— Oh ! murmură el. De-aş avea doar o mie două 
sute de oameni şi două tunuri, l-aş scăpa repede pe 
bietul rege de toată această gloată ! 

Dar cum nu-i avea pe cei o mie două sute de 
oameni şi nici cele doua tunuri şi nu mai putea suporta 
vederea acestui spectacol hidos, se retrase. 

Acest tînăr ofiţer era Napoleon Bonaparte. 

Capitolul 42 
REACȚIA 


Evacuarea palatului Tuileries fusese tot atît de 
tristă şi de mută, pe cît de zgomotoasă şi de groaznică 
fusese invadarea lui. 

Mulțimea îşi spunea, mirată ea însăşi de 
rezultatul minim al zilei : „N-am obţinut nimic. Va 
trebui să revenim !” 

Intr-adevăr, fusese prea mult pentru o 
ameninţare, prea puţin pentru un atentat. Cei ce 
văzuseră doar pe deasupra cele  întîmplate îl 
judecaseră pe Ludovic al XVI-lea după reputaţia sa. ŞI-I 
reaminteau pe rege fugind la Varennes deghizat în 
lacheu şi îşi spuneau: 

„La primul zgomot ce-l va auzi, Ludovic al XVI-lea 
se va ascunde în vreun dulap, sub o masă, sau în spa- 
tele unei draperii. Se va alege cu o lovitură de sabie 
dată la întîmplare, cu riscul de a spune ca şi Hamlet, 
cînd a crezut că l-a ucis pe tiranul Danemarcei : «Un 
şobolan!»“ 

Dar lucrurile se petrecură cu totul altfel. Niciodată 
regele nu fusese atit de calm. Ba mai mult : niciodată 
nu fusese atît de măreț. 

insulta primită era imensă, dar nu ajunsese pînă 
la înălţimea resemnării sale. Fermitatea sa timidă, 
dacă putem s-o numim aşa, avea nevoie să fie 
stimulată şi, odată stimulată, căpăta tăria oţelului. 
lnălţat de situa- ţiile-limită în care se găsea, văzuse 
timp de cinci ore, fără să pălească, topoare fulgerînd 
deasupra capului, lăncii, săbii şi baionete dînd înapoi 
din faţa pieptului său. Nici un general n-ar fi înfruntat 
poate în zece bătălii, oricît de crîncene, o primejdie ca 
aceea pe care el o înfruntase în această lentă trecere 
în revistă a răscoalei ! Theroigne, Saint-Hurge, 
Lazouski, Fournier, Verriere, toţi aceşti oameni 

obişnuiţi cu asasinatele veniseră cu intenţia certă de a- 
| ucide, dar maiestatea neaşteptată care li se înfăţişă 
în mijlocul furtunii făcu să le scape pumnalul din mînă. 
Ludovic al XVI-lea urcase drumul calvarului. Regalul 
Ecce Homo se arătase cu fruntea încununată de 
boneta roşie, ca şi Isus cu coroana sa de spini. Şi, ca şi 
Isus, care în mijlocul ocărilor şi chinurilor spusese : „Eu 
sînt Cristos al vostru!”, Ludovic al XVI-lea nu încetare 
nici o clipă să spună în mijlocul injuriilor şi ofenselor : 
„Sînt regele vostru !” 

lată ce se  întîmplase. Ideea revoluţionară 
crezuse, atunci cînd dăduse de perete poarta palatului 
Tuileries, că nu va găsi înăuntru decît umbra inertă şi 
înfricoşată a regalității. Dar, spre marea sa uimire, 
întîlnise, în picioare şi vie, credinţa Evului Mediu ! Şi, 
pentru o clipă, au stat faţă în faţă, două principii, unul 
la apusul său, celălalt la răsăritul său. Era ceva 
cumplit, ca şi cum se zărea în acelaşi timp pe cer un 
soare care răsărea înainte ca celălalt să fi apus ! 
Numai că era tot atîta măreție în strălucirea unuia, cît 
şi în a celuilalt, tot atîta credinţă în exigenţa poporului, 
cît şi în refuzul monarhiei. 

Regaliştii erau încîntaţi. În definitiv, victoria 
rămăsese a lor. 

Somat violent să se supună Adunării, regele, în 
loc să aprobe unul din cele două decrete, cum fusese 
gata s-o facă, ştiind că nu risca mai mult respingîindu- 
le pe amîndouă decit risca respingînd unul singur, 
hotărî să facă uz de veto pentru ambele decrete. 

Apoi, monarhia fu coborită atit de jos, în acea 
fatală zi de 20 iunie, încît părea că atinsese fundul 
prăpastiei şi că, de acum înainte, nu-i mai rămînea 
decit să urce. 

Şi, într-adevăr, lucrurile păreau să evolueze în 
acest fel. 

In ziua de 21, Adunarea declară că nu va mai 
admite la bara forului reprezentanţilor naţiunii nici o 

grupare de cetăţeni înarmaţi. Era mai mult decit o 
dezaprobare, era o condamnare a mişcării din ajun. 

In seara de 20 iunie, Pétion venise la palatul 
Tuileries cînd totul era pe terminate. 

— Sire, spuse el regelui, abia acum am aflat 
situaţia în care se află Majestatea Voastră. 

— E uimitor, răspunse regele, fiindcă, totuşi, 
situaţia asta durează cam de multă vreme ! 

A doua zi, constituţionaliştii, regaliştii şi feuillanţii 
cerură Adunării proclamarea legii marţiale. Se ştie ce a 
adus cu sine prima proclamare a acestei legi la 17 iulie 
trecut, pe Champ-de-Mars. 

Pétion alergă la Adunare. 

Această cerere se întemeia, chipurile, pe vestea 
unor noi concentrări de oameni. Pétion afirmă că 
aceste noi concentrări sînt simple născociri. Işi luă 
răspunderea pentru liniştea capitalei. Proclamarea legii 
marţiale fu respinsă. 

La ieşirea din şedinţă, pe la opt seara, Pétion se 
duse la Tuileries spre a-l linişti pe rege în privinţa 
atmosferei din capitală. Era însoţit de Sergent. Sergent 
— de meserie gravor, cumnat cu Marceau, era 
membru în Consiliul municipal şi unul dintre 
administratorii poliţiei. Alţi doi sau trei membri ai 
municipalităţii li se alăturaseră. Pe cînd străbăteau 
curtea Carrousel, mai mulţi cavaleri ai ordinului Saint- 
Louis, cîţiva soldaţi din garda constituţională şi din 
garda naţională îi insultară, dedîndu-se chiar la un atac 
personal împotriva lui Pétion. In pofida eşarfei pe care 
o purta, Sergent fu lovit în piept şi în obraz, trîntit la 
pămînt cu o lovitură de pumn ! 

De-abia fusese introdus la rege, şi Pétion îşi dădu 
seama că va trebui să dea o luptă. Maria-Aritoaneta îi 
aruncă una din acele priviri pe care doar ochii Mariei- 
Tereza ştiau să le azvirle : două raze de ură şi de 
dispreţ, două fulgere teribile şi pătrunzătoare. 

Regele aflase ce se petrecuse la Adunare. 

— Ei bine, domnule, îi spuse el lui Pétion, 
dumneavoastră pretindeţi deci că s-a restabilit calmul 
în capitală ? 

— Da, Sire, răspunse Pétion, poporul v-a făcut 
mustrările pe care le-a socotit necesare. Acum e liniştit 
şi satisfăcut. 

— Recunoaşteţi, domnule, continuă regele 
începînd lupta, recunoaşteţi că ziua de ieri este un 
mare scandal şi că municipalitatea n-a făcut nici ce 
trebuia, nici ce putea să facă ? 

— Sire, replică Petion, municipalitatea şi-a făcut 
datoria. Opinia publică o va judeca, 

— Spuneţi mai degrabă întreaga naţiune, 
domnule. 

— Municipalitatea nu se teme de judecata 
națiunii.. 

— Şi în ce stare de spirit se află Parisul în clipa de 
față? 

— Calmă, sire. 

— Nu e adevărat! 

— Sire... 

— Vă rog să tăceţi. 

— Slujbaşul poporului n-are de ce să tacă, Sire, 
cînd îşi face datoria şi spune adevărul. 

— Ajunge, retrăgeţi-vă ! 

Pétion salută şi ieşi. 

Regele fusese atît de violent, obrazul său purta 
semnele unei furii atît de profunde, încît regina, femeie 
iute la mînie, amazoană aprigă, se înspăimîntă. 

— Dumnezeule, îi spuse ea lui Roederer cînd 
Pétion dispăru, nu găsiţi că regele a fost cam violent şi 
nu vă temeţi că această asprime poate să-i dăuneze în 
ochii parizienilor ? 

— Doamnă, răspunse Roederer, nimeni nu va găsi 
surprinzător că regele impune tăcere unuia dintre 
supuşii săi cînd acesta nu-l respectă. 

A doua zi, regele scrise Adunării pentru a se 
plînge de pîngărirea castelului, a regalității şi a regelui. 
Apoi dădu o proclamaţie către poporul său. 

Existau, aşadar, două popoare : poporul care 
dăduse naştere evenimentelor din 20 iunie, şi poporul 
căruia regele i se plingea de ele. 

In ziua de 24, regele şi regina trecură în revistă 
garda naţională şi fură primiţi cu entuziasm. 

In aceeaşi zi, directoratul Parisului îl suspendă din 
funcţie pe primar. 

Cine îi dădea o asemenea îndrăzneală ? Trei zile 
mai tîrziu lucrurile se lămuriră. 

La Fayette, plecat din tabăra sa cu un singur 
ofiţer, sosi la Paris în 27 şi trase la prietenul său, 
domnul de la Rochefoucauld. 

În timpul nopţii fură preveniţi constituţionaliştii, 
regaliştii şi feuillanţii. Începură „pregătirea” tribunelor 
pentru a doua zi. 

A doua zi, generalul se prezentă la Adunare. Trei 
salve de aplauze îl primiră, dar, fiecare dintre ele fu 
stinsă de murmurul girondinilor. Toată lumea înţelese 
că şedinţa va fi cumplită. Generalul La Fayette era 
unul dintre puţinii oameni cu adevărat curajoşi care 
existau. Dar curajul nu înseamnă şi cutezanţă. Este 
chiar rar ca un bărbat cu adevărat curajos să fie în 
acelaşi timp şi cutezător. 

La Fayette îşi dădea seama de primejdia în care 
se afla. Singur împotriva tuturor, venea să pună în joc 
ce-i mai rămăsese din popularitate : dacă o pierdea, 
pierea împreună cu ea ; dacă va cîştiga, îl putea salva 
pe rege. 

Era cu atît mai frumos din partea lui, cu cît cunoş- 
tea aversiunea regelui şi ura reginei faţă de el : „Mai 
bine să pier prin Pétion decit să fiu salvată de La 
Fayette !” spusese doar regina. Poate venise numai 
pentru a face o bravadă de sublocotenent, pentru a 
răspunde unei sfidări. 

Cu treisprezece zile în urmă se adresase, în scris, 
şi regelui şi Adunării : regelui pentru a-l încuraja să 
reziste, Adunării pentru a o ameninţa dacă ar continua 
să atace. 

— E destul de arogant în mijlocul armatei sale, 
spusese careva. Vom vedea dacă va vorbi pe acelaşi 
ton cînd va fi singur, în mijlocul nostru. 

Aceste cuvinte îi fuseseră raportate lui La Fayette 
în tabăra sa de la Maubeuge. Poate chiar aceste 
cuvinte fuseseră cauza reală a venirii sale la Paris. 

Urcă la tribună însoţit de aplauzele unora, dar şi 
de mirîitul şi amenințările altora. 

— Domnilor, spuse el, mi s-a reproşat că am scris 
din tabără scrisoarea din 16 iunie. Era de datoria mea 
să protestez împotriva acestei învinuiri de timiditate, 
să ies dindărătul onorabilului meterez pe care 
afecțiunea trupelor o forma în jurul meu şi să mă 
prezint singur în faţa dumneavoastră. Apoi, un motiv 
încă mult mai puternic mă chema. Violenţele din 20 
iunie au stîrnit indignarea tuturor bunilor cetăţeni şi, 
mai ales, a armatei. Ofițerii, subofiţerii şi soldaţii 
formează un tot. Am primit din partea tuturor 
corpurilor scrisori pline de devotament faţă de 
Constituţie şi de ură faţă de răzvrătiți. Am oprit aceste 
manifestări. Am luat asupra mea sarcina de a exprima 
singur sentimentele tuturora. Vă vorbesc ca cetăţean. 
A venit vremea să garantăm respectarea Constituţiei, 
să asigurăm libertatea Adunării Naţionale, cea a 
regelui, demnitatea sa. Implor Adunarea să ordone ca 
excesele din 20 iunie să fie urmărite drept crime de 
lezmajestate. Să ia măsuri eficace pentru a face 
respectate toate autorităţile constituite şi, mai ales, a 
voastră şi a regelui, şi să dea armatei asigurarea că nu 
se va aduce nici un prejudiciu Constituţiei în interior, în 
timp ce francezii îşi varsă cu prisosinţă sîngele întru 
apărarea hotarelor ! 

Guadet se ridicase încet pe măsură ce La Fayette 
se apropia de sfîrşitul peroraţiei sale. in mijlocul 
aplauzelor cu care fu primit, acerbul orator al Girondei 
întinse mîna în semn că cerea să răspundă. Cînd 
Gironda voia să arunce săgeata ironiei, îi dădea lui 
Guadet arcul, iar Guadet n-avea decit să ia la 
întîmplare o săgeată din tolba sa. 

Abia se potolise larma ultimelor aplauze şi 
numaidecit îi urmă larma glasului său puternic şi 
răsunător : 

— In clipa cînd l-am văzut pe domnul La Fayette, 
exclamă el, mi-a venit în minte o idee foarte 
alinătoare. „Aşadar, mi-am spus, nu mai avem 
duşmani în afară. Aşadar, mi-am spus, austriecii sînt 
învinşi. lată-l pe domnul La Fayette care vine să ne 
anunţe vestea victoriei sale şi a distrugerii 
duşmanilor !” Iluzia n-a durat mult: duşmanii noştri sînt 
tot aceiaşi. Primejdiile ce ne ameninţă dinafară ţara n- 
au dispărut. Cu toate acestea, domnul La Fayette se 
află la Paris. El se constituie reprezentantul oamenilor 
cinstiţi şi al armatei. Cine sînt acei oameni cinstiţi ? 
Cum a putut delibera această armată ? Dar, mai întii, 
ar trebui ca domnul La Fayette să ne arate permisia sa 
| 

La aceste cuvinte, Gironda simte că situaţia îi 
devine favorabilă. Şi, într-adevăr, abia rostite, 
cuvintele lui Gaudet sînt primite cu tunete de aplauze. 

Se ridică atunci un deputat şi de la locul său 
spune ? 

— Domnilor, uitaţi cui îi vorbiţi şi despre cine este 
vorba. Uitaţi, mai ales, cine este La Fayette ! La 
Fayette este fiul mai mare al libertăţii franceze. La 
Fayette şi-a sacrificat revoluţiei averea, titlul de 
nobleţe, viaţa ! 

— la te uită ! strigă un glas, parcă-i faceţi 
necrologul! 

— Domnilor, spuse Ducos, libertatea discuţiilor 
este îngrădită de prezenţa în această incintă a unui 
general străin de Adunare. 

— Şi asta nu e tot ! strigă Vergniaud. Acest 
general şi-a părăsit postul în faţa duşmanului. Lui, şi 
nu unui oarecare general de brigadă pe care l-a lăsat 
în loc, i s-a încredinţat corpul de armată pe care-l 
comandă. Să aflăm dacă a părăsit armata fără 
permisie şi, dacă a părăsit-o fără aprobare, să fie 
arestat şi judecat ca dezertor. 

— Acesta este şi scopul întrebării mele, spuse 
Guadet, şi sprijin propunerea lui Vergniaud. 

— Sprijinim ! Sprijinim ! strigară toţi girondinii. 

-— Să trecem la vot nominal ! spuse Gensonne. 

Votul nominal dădu o majoritate ele zece voturi 
prietenilor lui La Fayette. 

Ca şi poporul în ziua de 20 iunie, La Fayette a în- 
drăznit prea mult sau prea puţin ; era una din acele 
victorii de care se plîngea Pyrrhos cînd fusese văduvit 
de jumătate din armata sa : „Incă o victorie ca asta şi 
sînt pierdut !” spusese el. 

Ca şi Pétion, ieşind de la Adunare, La Fayette se 
duse la rege. Fu primit cu o privire mai blîndă, dar cu o 
inimă nu mai puţin miîhnită. 

La Fayette sacrificase acum regelui şi reginei mai 
mult decît viaţa sa, le sacrificase popularitatea. Făcea 
acest dar pentru a treia oară, mai preţios decit oricare 
pe care regii l-ar fi putut face : prima dată la Versailles, 
în 6 octombrie ; a doua oară în 17 iulie, pe Champ-de- 
Mars ; a treia oară chiar în această zi. 

La Fayette avea o ultimă speranţă şi pe aceasta 
venea s-o împărtăşească suveranilor săi : a doua zi va 
trece în revistă împreună cu regele garda naţională. 
Nu exista nici o îndoială în privinţa entuziasmului pe 
care îl va inspira prezenţa regelui şi a fostului 
comandant general. La Fayette va profita de acest 
ascendent, va mărşălui asupra Adunării, va pune mîna 

pe întreaga Gironda. În timpul tumultului regele va 
pleca şi va ajunge la tabăra din Maubeuge. 

Era o lovitură îndrăzneață dar, aşa cum se 
prezenta situaţia, aproape sigură. Din nenorocire, la 
ora trei dimineaţa, Danton intra la Pétion pentru a-l 
preveni despre complot. 

În zori, Pétion contramandă trecerea în revistă. 

Cine oare îl trădase pe rege şi pe La Fayette ? 

Regina ! 

Nu spusese ea că preferă să piară de mîna altuia 
decit să fie slavată de La Fayette ? 

Prevăzuse întocmai : va pieri datorită lui Danton ! 

La ora în care trecerea în revistă trebuia să aibă 
loc, La Fayette părăsea Parisul şi se înapoia la armata 
sa. 

Şi, totuşi, nu pierduse încă în întregime speranţa 
de a-l putea salva pe rege. 

Capitolul 43 
VERGNIAUD VA VORBI 


Victoria lui La Fayette, o victorie îndoielnică, 
urmată de o retragere, a avut un rezultat bizar. 

Îi lăsase pe regalişti abătuţi, în timp ce pretinsa 
înfrîngere a girondinilor îi făcuse să se ridice, punîndu-i 
în situaţia de a măsura prăpastia în care erau gata- 
gata să se prăvălească. 

Presupuneţi mai puţină ură în inima Măriei-Antoa- 
neta, şi poate că la acea oră Gironda ar fi fost distrusă. 

Nu trebuia lăsat Curţii timp să repare greşeala 
comisă. 

Trebuia să i se redea forţa şi direcţia curentului 
revoluţionar, care o clipă făcuse cale întoarsă, şi ajutat 
să urce iarăşi spre izvoarele sale. 

Fiecare căuta, fiecare credea că a găsit o cale. 
Apoi, după ce această cale era propusă, i se 
descoperea ineficacitatea şi se renunţa la ea. 

Doamna Roland, sufletul partidului, dorea să se 
ajungă la un şoc puternic în Adunare. Cine putea 
produce acest şoc ? Cine putea da o asemenea 
lovitură ? — Vergniaud. 

Dar ce face acest Ahile sub cortul său, sau mai 
curînd acest Renaud! pierdut în grădinile Armidei ? — 
lubea. 

Este atît de greu să urăşti cînd iubeşti ! 

O iubea pe frumoasa doamnă Simon Candeille, 
actriţă, poetă şi muziciană. Prietenii săi îl căutau 
uneori două sau trei zile fără să-l găsească. Apoi, în 
cele din urmă, îl găseau culcat la picioarele acestei 
femei încîntătoare, cu o mînă întinsă pe genunchii ei şi 
cu cealaltă atingînd distrat coardele harfei. Apoi, se 


1 Unul dintre eroii poemului /erusalimul eliberat, de Torquato 
Tasso, care se lasă reţinut îndelung de la luptă în grădinile 
frumoasei Armida. (N.T.) 

ducea la teatru în fiecare seară s-o aplaude dintr-un 
fotoliu de orchestră pe aceea pe care o adora ziua 
întreagă. 

Intr-o seară, doi deputaţi ieşiră disperaţi de la 
Adunare : îi îngrozeau urmările ce le puteau avea 
pentru Franţa inerția lui Vergniaud. Erau Grangeneuve 
şi Chabof. 

Grangeneuve, avocat din Bordeaux, prieten şi 
rival al lui Vergniaud, deputat, ca şi el, al Girondei. 

Chabot, călugăr capucin caterisit, autorul sau 
unul dintre autorii cărţii „Catehismul pantalonarilor”, 
care răspîndea asupra regalității şi a religiei fierea 
acumulată în mînăstire. 

Grangeneuve, întunecat şi  gînditor, mergea 
alături de Chabot. Acesta îl privea şi i se părea că vede 
trecînd pe fruntea colegului său umbra gîndurilor sale. 

— La ce te gîndeşti ? îl întrebă Chabot. 

— Mă gindesc, răspunse acesta, că toate aceste 
tărăgăneli irită patria şi ucid revoluţia. 

— Ah, la asta te gindeşti, reluă Chabot cu rîsul 
amar care-i era obişnuit. 

— Mă gindesc, continuă Grangeneuve, că dacă 
poporul acordă timp regalității, poporul e pierdut! 

Chabot scoase un rîs strident. 

— Mă gîndesc, termină Grangeneuve, că nu 
există decît o singură oră pentru revoluţii ; că cei care 
o lasă să treacă nu o mai regăsesc şi trebuie să dea, 
mai tîrziu, socoteală lui Dumnezeu şi posterităţii. 

— Şi crezi că Dumnezeu şi posteritatea ne vor 
cere socoteală pentru lenea şi inacţiunea noastră ? 

— Mă tem că da! 

Apoi, după o tăcere : 

— Uite, Chabot, reluă Grangeneuve, am o 
convingere : poporul este scîrbit de ultimul său eşec. 
Nu se va mai ridica fără o pîrghie puternică, fără vreun 
mobil sîngeros. li trebuie un acces de furie sau de 
groază din care să-şi refacă şi să-şi sporească energia. 

— Cum să-i provocăm acest acces de furie sau de 
groază ? întrebă Chabot. 

— La asta mă gindesc, spuse Grangeneuve, şi 
cred că am găsit secretul. 

Chabot se apropie de el. După tonul cu care îi 
vorbise colegul său înţelese că acesta avea să-i 
propună ceva îngrozitor. 

— Dar, continuă Grangeneuve, voi găsi oare şi 
omul care să aibă hotărîrea necesară împlinirii unei 
asemenea acţiuni ? 

— Vorbeşte, spuse Chabot cu o fermitate care nu 
trebuia să-i mai lase îndoieli colegului său. Sînt capabil 
de orice pentru a distruge ceea ce urăsc, şi îi urăsc pe 
regi şi pe preoţi ! 

— Ei bine, spuse Grangeneuve aruncîndu-şi ochii 
asupra trecutului, am văzut că există sînge curat la 
începutul tuturor revoluțiilor, de la sîngele lui Lucrețiu 
pînă la cel al lui Sidney. Pentru oamenii de stat, 
revoluțiile sînt o teorie. Pentru popoare, revoluțiile sînt 
o răzbunare. Or, dacă vrei să împingi mulțimile spre 
răzbunare, trebuie să le arăţi o victimă : Curtea ne 
refuză această victimă. Ei bine, s-o dăm chiar noi, 
pentru cauza noastră ! 

— Nu înţeleg, spuse Chabot. 

— Ei bine, trebuie ca unul dintre noi — unul dintre 
cei mai cunoscuţi şi mai dirji, unul dintre cei mai puri 
— să cadă sub lovitura aristocraților. 

— Continuă. 

— Trebuie ca acela care va cădea să facă parte 
din Adunarea Naţională, pentru ca Adunarea să ia 
răzbunarea în mîinile ei. In sfîrşit, trebuie ca această 
victimă să fiu eu ! 

— Dar aristocrații nu te vor lovi, Grangeneuve. Se 
vor feri s-o facă ! 

— Ştiu. lată de ce spuneam că ar trebui să găsim 
un om hotărît... 

— Ce să facă ? 

— Să mă lovească! 

Chabot se dădu un pas înapoi, dar Grangeneuve îl 
apucă de braţ. 

— Chabot, îi spuse el, adineauri pretindeai că eşti 
capabil să distrugi tot ce urăşti. Eşti în stare să mă 
asasinezi ? 

Călugărul rămase mut. Grangeneuve continuă : 

— Cuvîntul meu n-are nici o valoare. Viaţa mea 
este inutilă libertăţii, pe cînd, dimpotrivă, moartea mea 
îi va fi de folos. Cadavrul meu va fi stindardul 
insurecției, şi să ştii... 

Cu un gest vehement Grangeneuve întinse mîna 
spre Tuileries. 

— Trebuie ca acest castel, împreună cu cei 
dinăuntrul lui, să dispară într-o furtună. 

Chabot îl privea pe Grangeneuve cutremurat de 
admiraţie. 

— Ei bine ? insistă Grangeneuve. 

— Ei bine, sublim Diogene, spuse Chabot, stinge- 
ţi lanterna : s-a găsit omul ! 

— Atunci, să hotărîm totul, spuse Grangeneuwve, şi 
să terminăm chiar în astă seară. In noaptea asta mă 
voi plimba singur pe aici (erau în faţa porţilor de la 
Luvru) în locul cel mai pustiu şi mai întunecos... Dacă 
ţi-e teamă că mîna îţi va tremura, cheamă şi alţi doi 
patrioţi. Voi face acest semn ca ei să mă recunoască: 

Grangeneuve ridică ambele braţe în sus. 

— Ei mă vor lovi şi, ţi-o promit, voi cădea fără a 
scoate un strigăt. 

Chabot îşi trecu batista pe frunte. 

— In zori, continuă Grangeneuve, vor găsi 
cadavrul meu. Vei acuza Curtea. Răzbunarea poporului 
va face restul. 

— Bine, spuse Chabot. La noapte ! 

Cei doi ciudaţi conspiratori îşi strînseră mîna şi se 
despărţiră. 

Grangeneuve se înapoie acasă şi îşi făcu 
testamentul, datîndu-l cu un an în urmă, la Bordeaux. 

Chabot se duse să cineze la Palais-Royal. După 
cină, intră la un cuţitar şi cumpără un cuţit. leşind de 
acolo, privirile îi căzură pe afişele teatrelor. 
Domnişoara Candaille juca : călugărul ştia unde să-l 
găsească pe Vergniaud. 

Se duse la Comedia Franceză, urcă în cabina 
frumoasei actriţe şi găsi acolo obişnuita ei curte : 
Vergniaud, Talma, Cherier, Dugazon. 

Actriţa juca în două piese. 

Chabot rămase pînă la sfîrşitul spectacolului. 
Apoi, cînd spectacolul se termină, după ce frumoasa 
actriţă se schimbase şi cînd Vergniaud se pregătea s-o 
conducă în strada Richelieu, unde locuia, urcă după 
colegul său în trăsură. 

— Aveţi ceva să-mi spuneţi, Chabot ? întrebă Ver- 
gniaud, înţelegind că fostul capucin avea treabă cu el. 

— Da... dar fiţi liniştit, nu va dura mult. 

— Spuneţi atunci imediat. 

Chabot îşi scoase ceasul. 

— Nu a venit încă vremea, spuse el. 

— Şi cînd va fi ? 

— La miezul nopţii. 

Frumoasa Candeille tremura auzind acest dialog 
misterios. 

— Vai ! Domnule ! murmură ea. 

— Liniştiţi-vă, spuse Chabot, Vergniaud n-are a se 
teme de nimic. Numai că patria are nevoie de el. 

Trăsura se îndrepta spre locuinţa actriţei. 

Femeia şi cei doi bărbaţi rămaseră tăcuţi. La uşa 
locuinţei domnişoarei Candeille, Vergniaud întrebă : 

— Urcaţi ? 

— Nu, veţi veni cu mine.. 

— Dar unde-l duceţi, Dumnezeule ? întrebă 
actriţa. 

— La două sute de paşi de aci. Într-un sfert de oră 
va fi liber, vă promit. 

Vergniaud strînse mîna frumoasei sale iubite, îi 
făcu un semn pentru a o linişti şi se îndepărtă cu 
Chabot pe strada Traversiere. 

Străbătură strada Saint-Honore şi o luară spre 
strada Echelle. 

In colţul acestei străzi, călugărul puse o mînă pe 
umărul lui Vergniaud şi cu cealaltă îi arătă un bărbat 
care se plimba de-a lungul zidurilor pustii ale Luvrului. 

— Vezi ? îl întrebă el pe Vergniaud. 

— Ce? 

— Acel bărbat. 

— Da, răspunse girondinul. 

—- Ei bine, e colegul nostru Grangeneuve. 

— Ce face acolo ? 

— Aşteaptă. 

— Ce aşteaptă ? 

— Să fie ucis. 

— Să fie ucis? 

— Da. 

— Şi cine trebuie să-l ucidă ? 

— Eul! 

Vergniaud se uită la Chabot cum te uiţi la un 
nebun. 

— Aminteşte-ţi de Sparta, aminteşte-ţi de Roma, 
spuse Chabot, şi ascultă. 

Apoi îi povesti tot. Pe măsură ce călugărul 
vorbea, Vergniaud pleca fruntea. Inţelegea ce distanţă 
era între el, tribunul efeminat, leul îndrăgostit, şi acest 
republican neînfricat care, ca şi Decius! nu cerea decit 
o prăpastie în care să se prăbuşească pentru ca prin 
moartea lui să salveze patria. 


l Decius Mus : numele a trei cetăţeni ai Romei antice care se 
devotară zeilor infernului pentru a asigura victoria armatelor 
romane (secolele IV-III î.e.n.). (N.T.) 

— Bine, spuse el, cer trei zile să-mi pregătesc 
discursul. 

— Şi peste trei zile... ? 

— Fii liniştit, spuse Vergniaud, peste trei zile mă 
voi zdrobi lovindu-mă de idol, sau îl voi răsturna ! 

— Am cuvîntul tău, Vergniaud. 

— Da. 

— Este cuvîntul unui bărbat ? 

— Este al unui republican ! 

— Atunci nu mai am nevoie de tine. Du-te şi liniş- 
teşte-ţi iubita. 

Vergniaud se întoarse spre strada Richelieu. 

Chabot înaintă spre Grangeneuve. Acesta, văzînd 
că cineva vine spre el, se retrase în cel mai întunecos 
colţ. Chabot îl urmă. 

Grangeneuve se opri la temelia zidului, neputînd 
merge mai departe. Chabot se apropie de el. 
Grangeneuve făcu semnul convenit, ridicînd braţele. 
Apoi, cum Chabot rămînea nemişcat, Grangeneuve îl 
întrebă : 

— Ei bine, ce te opreşte ? Loveşte-mă ! 

— E inutil, spuse Chabot, Vergniaud va vorbi. 

— Fie ! spuse Grangeneuve cu un suspin. Dar 
cred că cealaltă soluţie era mai bună. 

Ce vreţi să fi făcut monarhia împotriva unor 
asemenea oameni ? 

Capitolul 44 
VERGNIAUD VORBEŞTE 


Era şi timpul ca Vergniaud să ia o hotărîre. 

Primejdia creştea şi înafară, şi înăuntru. 

lnafară, la Ratisbonne, consiliul ambasadorilor 
refuzase în unanimitate să-l primească pe ministrul 
Franţei. 

Anglia, care se intitula prietena noastră, pregătea 
o imensă armată. 

Prinții imperiului, care se lăudau în gura mare cu 
neutralitatea lor, îi introduceau în timpul nopţii pe duş- 
mani în centrele lor întărite. 

Ducele de Baden i-a introdus pe austrieci în Kehl, 
la o leghe de Strasbourg. 

In Flandra era încă şi mai rău. Luckner, un bătrîn 
soldăţoi imbecil, contracara toate planurile lui 
Dumouriez, singurul om dacă nu de geniu cel puţin 
inteligent pe care Franţa îl avea în faţa duşmanului. 

La Fayette era la Curte şi ultima sa intervenţie 
dovedise cu prisosinţă că Adunarea, adică Franţa, nu 
trebuia să se bizuie pe el. 

In sfîrşit Biron, viteaz şi de bună credinţă, 
descurajat de primele noastre înfrîngeri, nu concepea 
decît un război defensiv. 

lată deci ce se întîmpla înafara ţării. 

În interior, Alsacia cerea insistent arme, dar 
ministrul de război, împreună cu întreaga Curte, nici 
nu se gîndeau să i le trimită. 

In sud, un  locotenent-general al prinților, 
guvernator al Languedoc-ului de jos şi al regiunii 
Cévennes, punea nobilimea să-i verifice forţele. 

In vest, un simplu ţăran, Allan Redeler, anunţă la 
ieşirea din biserică, după liturghie, că prietenii regelui, 
înarmaţi, se vor întîlni lîngă o capelă vecină. Se 
adunară acolo dintr-un foc cinci sute de ţărani. Şuanii 

aveau rădăcini solide în Vendee şi în Bretagne : nu le 
mai rămînea decit să înainteze. 
In sfîrşit, din aproape toate directoratele 
dopartamentale veneau moţiuni contrarevoluţionare. 
Primejdia era mare, amenințătoare, teribilă. Cu 
atit mai mare, cu cit îi ameninţa nu numai pe oameni, 


ci şi patria. 
lată de ce, fără să fi fost proclamat cu glas tare, 
cuvintele „Patria e în primejdie !” se auzeau, pe 


şoptite, în toate părţile. 

In rest, Adunarea aştepta. 

Chabot şi Grangeneuve spuseseră : „Peste trei 
zile Vergniaud va vorbi.” 

Şi se numărau orele care se scurgeau. 

Vergniaud nu apăru la Adunare nici în prima, nici 
în a doua zi. 

A treia zi, fiecare veni la Adunare cuprins parcă 
de febră. Nici un deputat nu lipsea din banca sa. 
Tribunele gemeau de lume. 

Ultimul dintre toţi intră Vergniaud. Un murmur de 
satisfacţie trecu prin sală. Tribunele aplaudară cum 
sala aplaudă la intrarea unui actor iubit. 

Vergniaud ridică fruntea de parcă ar fi căutat pe 
cel aplaudat : aplauzele devenind unanime, îi dădură 
de înţeles că despre el era vorba. 

Vergniaud avea pe atunci abia treizeci şi trei de 
ani. Caracterul său era meditativ şi leneş. Geniul său 
indolent se complăcea în nepăsare. Aprig numai la 
plăceri, s-ar fi spus că se grăbea să culeagă din belşug 
florile unei tinereţi care trebuia să aibă o primăvară 
atît de scurtă ! Se culca tîrziu şi nu se scula niciodată 
înainte de amiază. Cînd trebuia să vorbească, îşi 
pregătea discursul cu trei sau patru zile înainte, îl 
şlefuia, îl ascuţea, cum îşi ascute, îşi lustruieşte şi îşi 
şlefuieşte armele un soldat în ajunul bătăliei. Ca orator 
era ceea ce se numeşte într-o sală de scrimă un bun 
trăgător. Lovitura nu i se părea bună decit dacă era 

strălucit dată şi puternic aplaudată. Cuvîntul lui trebuia 
păstrat pentru clipele de primejdie, pentru clipele 
supreme. 

Nu era un om obişnuit, a spus un poet, era omul 
zilelor mari. 

In ce priveşte fizicul, Vergniaud era mai curînd 
scund decit înalt, dar era robust şi avea o înfăţişare de 
atlet. Părul îl purta lung şi fluturînd. In timp ce vorbea, 
îl scutura cum îşi scutură leul coama. Sub fruntea-i 
înaltă străluceau, umbriţi de sprincene dese, doi ochi 
negri plini de blîndeţe sau de fulgere. Nasul era scurt, 
cam lat, ridicat mîndru în sus. Buzele erau groase şi, 
aşa cum dintr-un izvor apa ţişneşte abundent şi sonor, 
aşa cădeau din gura lui cuvintele în cascade puternice, 
zvîrlind spumă şi zgomot. Ciupită toată de vărsat de 
vînt, pielea-i semăna cu marmura neşlefuită încă de 
dalta sculptorului, cioplită doar de ciocanul 
meseriaşului. Tenul palid se colora sau în stacojiu sau 
devenea livid, după cum sîngele i se urca în obraz sau i 
se retrăgea spre inimă. In repaos sau în mijlocul 
mulţimii, era un om obişnuit, asupra căruia ochiul 
istoricului, oricît de pătrunzător ar fi fost, n-avea nici 
un motiv să se oprească. Dar cînd flacăra pasiunii îi 
făcea sîngele să clocotească, cînd muşchii obrazului îi 
tresăltau, cînd comanda cu braţul întins tăcere şi do- 
mina mulțimea, omul devenea zeu, oratorul se 
transfigura, tribuna era muntele său Thabor ! 

Acesta era omul care sosea, cu pumnul încă 
strîns, dar încărcat de fulgere. După aplauzele care 
izbucniră la intrarea în sală, ghici ce se aştepta de la 
el. 

Nu ceru cuvîntul. Merse drept la tribună, se urcă 
şi, în mijlocul unei tăceri pline de înfiorare, îşi începu 
discursul. 

Primele sale cuvinte fură rostite cu accentul trist, 
profund, concentrat al unui om abătut. Părea de la 
început obosit, cum eşti de obicei la sfîrşit: căci de trei 

zile se lupta cu geniul elocinţei. Ştia, ca Samson, că în 
efortul suprem ce-l va face va răsturna fără îndoială 
Templul şi că, urcîndu-se la tribună, printre coloanele 
încă în picioare şi bolta încă suspendată, va cobori 
păşind peste ruinele monarhiei. 

Cum geniul lui Vergniaud se află în întregime în 
acest discurs, îl vom cita integral : 

— Cetăţeni ! spuse Vergniaud la început, cu glas 
abia auzit, dar care deveni curînd grav, sonor, 
bubuitor. Cetăţeni, mă adresez vouă şi vă întreb : 

In ce situaţie ciudată se găseşte azi Adunarea 
Naţională ? Ce fatalitate ne urmăreşte şi marchează 
fiecare zi prin evenimente care, producînd dezordine în 
lucrările noastre, ne aruncă înapoi fără încetare în 
agitația tumultoasă a îngrijorărilor, a speranţelor, a 
pasiunilor ? Ce destin pregăteşte Franţei această 
teribilă efervescenţă în sînul căreia eşti ispitit să te 
întrebi dacă revoluţia dă înapoi sau înaintează spre 
țelul său ? 

In momentul cînd armatele noastre din nord 
păreau să înainteze în Belgia, le vedem pe neaşteptate 
retrăgîndu-se în faţa duşmanului. Războiul este adus 
pe teritoriul nostru. Nefericiţilor belgieni nu le va 
rămîne despre noi decît amintirea incendiilor care ne- 
au luminat retragerea ! Dinspre Rin, prusacii se adună 
neîncetat la frontierele noastre descoperite. Cum se 
face că tocmai în momentul unei crize atit de 
hotăritoare pentru existența națiunii mişcarea 
armatelor noastre este oprită şi, prin dezorganizarea 
subită a ministerului de război, se rup legăturile de 
încredere şi apărarea ţării este lăsată la întîmplare pe 
mîini neexperimentate? Să fie adevărat că anumite 
cercuri se tem de biruinţele noastre ? Sînt oare zgirciţi 
cu sîngele vărsat de armata emigranților de la 
Koblentz sau de a noastră ? Dacă fanatismul preoţilor 
ameninţă să ne lase pradă în acelaşi timp sfişierilor 
războiului civil şi invaziei, care este atunci intenţia 

celor ce resping cu o încăpăţinare de nerăpus 
sancţionarea  decretelor noastre ? Vor oare să 
domnească peste oraşe părăsite, peste ogoare pustiite 
? Care este exact cantitatea de lacrimi, de mizerie, de 
sînge, de morţi care să le satisfacă setea de răzbunare 
? In sfîrşit, unde am ajuns ? Şi dumneavoastră, 
domnilor, cărora duşmanii Constituţiei se laudă a le fi 
zdruncinat curajul, cărora încearcă zilnic să le tulbure 
conştiinţa şi integritatea, calificîndu-vă dragostea de 
libertate drept spirit de răzvrătire — ca şi cum aţi fi 
uitat că o Curte despotică şi eroii laşi ai aristocrației i- 
au numit răzvrătiți pe reprezentanţii care s-au dus să 
depună jurămînt la „Jeu de paume”, pe biruitorii 
Bastiliei, pe toţi aceia care au făcut şi au sprijinit 
Revoluţia ! — dumneavoastră, care nu sînteţi calom- 
niaţi decit ca fiind străini de casta pe care Constituţia a 
doborit-o în ţărină şi fiindcă nişte oameni înjosiţi, care 
regretă infama onoare de a se tiîrî în faţa ei, nu pot 
spera să găsească în dumneavoastră nişte complici. 
Dumneavoastră, pe care vor să vă înstrăineze de 
popor, fiindcă ştiu că poporul vă sprijină şi că de-aţi 
merita, printr-o condamnabilă dezertare de la cauza 
sa, să fiţi părăsiţi de el, apoi ar fi uşor să vă 
desființeze. Dumneavoastră, pe care au vrut să vă 
dezbine, dar care aţi amînat pentru după război vrajba 
şi neînțelegerile, şi cărora nu vi se pare nespus de 
plăcut să vă uriţi, încît să preferaţi această plăcere 
infernală salvării patriei. Dumneavoastră pe care au 
vrut să vă înspăimiînte cu petiţii sprijinite de arme, ca 
şi cum n-aţi fi ştiut că la începutul revoluţiei sanctuarul 
libertăţii a fost înconjurat de sateliții despotismului, 
Parisul asediat de armata Curţii şi că aceste zile de pri- 
mejdie au fost zilele de glorie ale primei noastre Adu- 
nări ; vă voi atrage în sfirşit atenţia asupra stării de 
criză în care ne aflăm. 


377 


Aceste tulburări interne au două cauze: 
manevrele aristocratice şi manevrele preoțești. 
Amîndouă tind către aceeaşi ţintă : contrarevoluţia. 

Regele a refuzat să sancţioneze decretul privitor 
la tulburările religioase. Nu ştiu dacă sumbrul geniu al 
familiei de Medicis şi al cardinalului de Lorena mai 
rătăceşte pe sub bolțile palatului Tuileries şi dacă 
inima regelui mai este tulburată de ideile 
fantasmagorice care-i sînt sugerate. Dar nu ne este 
îngăduit să credem, fără a-l jigni şi fără a-l acuza că e 
vrăjmaşul cel mai primejdios al Revoluţiei, că ar dori să 
încurajeze prin lipsa de pedeapsă încercările criminale 
ale ambiţiei sacerdotale şi să redea trufaşilor complici 
ai papalității puterea cu care au asuprit deopotrivă 
popoarele şi regii. Nu ne este îngăduit să credem, fără 
să-l jignim şi fără să-l declarăm cel mai crunt vrăjmaş 
al ţării, că el s-ar complace să perpetueze instigările, 
să eternizeze tulburările care-l vor împinge prin război 
civil în prăpastie. Ajung la concluzia că, dacă se 
împotriveşte la decretele dumneavoastră o face pentru 
că se crede destul de puternic să menţină liniştea 
publică fără mijloacele pe care i le oferiţi. Şi dacă 
totuşi liniştea publică nu este menţinută, dacă forţa 
fanatismului mai ameninţă încă să dea foc regatului, 
dacă violențele religioase mai fac încă prăpăd în 
departamente, înseamnă că înşişi reprezentanții 
autorităţii regale sînt cauza tuturor relelor noastre. Ei 
bine, să răspundă cu capul de toate tulburările al căror 
pretext va fi religia! Manifestaţi, în condiţiile acestei 
răspunderi excepţionale, capătul răbdării 
dumneavoastră şi al neliniştii întregii naţiuni. 

Grija dumneavoastră faţă de securitatea externă 
a statului v-a făcut să decretaţi instalarea unei tabere 
sub zidurile Parisului. Toţi federaţii din Franţa trebuiau 
să se adune acolo la 14 iulie, să repete jurămîntul de a 
trăi liberi sau de a muri. Suflul otrăvit al calomniei a 
defăimat acest proiect. Regele a refuzat să-şi dea 

sancţiunea. Respect prea mult exercitarea unui drept 
constituţional pentru a vă propune să aruncaţi asupra 
miniştrilor răspunderea acestui refuz. Dar, dacă se 
întîmplă ca pămîntul libertăţii să fie pîngărit înainte de 
strîngerea batalioanelor, trebuie să-i trataţi ca pe nişte 
trădători ! Va trebui să-i aruncaţi pe ei înşişi în 
prăpastia pe care delăsarea sau reaua lor voinţă au 
săpat-o sub paşii libertăţii ! E timpul să rupem vălul pe 
care intriga şi linguşirea l-au pus pe ochii regelui şi să-i 
arătăm încotro se străduiesc să-l tîrască prietenii săi 
perfizi. 

In numele regelui ridică prinții francezi curţile 
Europei împotriva noastră. Pentru a răzbuna 
demnitatea regelui a fost încheiat tratatul de la Pilnitz. 
Pentru apărarea lui vedem strîngîndu-se în mare grabă 
în Germania, sub drapelul rebeliunii, vechile companii 
ale gărzilor regale. Pentru a-i veni lui în ajutor se 
înrolează emigranții în armatele austriece şi se 
pregătesc să sfişie sînul patriei. Pentru a li se alătura 
acestor vajnici cavaleri ai prerogativelor regale alţii îşi 
părăsesc posturile din faţa duşmanului, îşi trădează 
jurămîntul, golesc vistieriile, îi corup pe soldaţi şi îşi 
întemeiază fericirea pe laşitate, sperjur, nesupunere, 
furt şi asasinate. In sfîrşit, numele regelui se află legat 
de toate dezastrele noastre. 

Or, iată ce citesc în Constituţie : 


„Dacă regele ia conducerea unei armate şi 
îndreaptă forţele împotriva naţiunii, sau dacă nu se 
opune prin măsuri categorice unei asemenea acţiuni 
înfăptuite în numele său, se va considera că a abdicat 
de la tron.” 


Degeaba ar răspunde regele : 


„Este adevărat că duşmanii naţiunii pretind că 
acţionează numai pentru a-mi restabili puterea. Am 


379 


dovedit însă că nu sînt complicele lor. Am dat 
ascultare Constituţiei şi am pus trupe în stare de luptă. 
Este adevărat că aceste armate erau prea slabe, dar 
Constituţia nu prevede ce grad de putere trebuia să le 
dau. Este adevărat că le-am concentrat prea tîrziu, dar 
Constituţia nu specifică timpul în care trebuia să le 
concentreze. Este adevărat că tabere de rezervă le-ar 
fi putut sprijini, dar Constituţia nu mă obligă să 
constitui tabere de rezervă. Este adevărat ca atunci 
cînd generalii înaintau fără să întîmpine rezistenţa pe 
teritoriul duşman le-am dat ordin să se retragă, dar 
Constituţia nu-mi impune să cuceresc victoria. Este 
adevărat că miniştrii au înşelat Adunarea Naţională 
asupra numărului, dispoziţia trupelor şi aprovizionarea 
lor, dar Constituţia îmi dă dreptul să-mi aleg miniştrii. 
Ea nu-mi porunceşte nicăieri să-mi acord încrederea 
patrioţilor şi să-i izgonesc pe contrarevoluţionari. Este 
adevărat că Adunarea Naţională a adoptat decretele 
necesare pentru apărarea patriei şi că am refuzat să le 
sancţionez, dar Constituţia îmi garantează acest drept. 
In sfîrşit, este adevărat că se înfăptuieşte 
contrarevoluţia, că despotismul va pune din nou în 
mîinile mele sceptrul său de fier, că vă voi strivi cu el, 
că vă veţi umili, că vă voi pedepsi de a fi avut 
neruşinarea să vreţi să fiţi liberi ; dar toate acestea se 
vor face potrivit Constituţiei. N-a emanat de la mine 
nici un act pe care Constituţia să-l condamne : nu-i 
este deci îngăduit nimănui să se îndoiască de ataşa- 
mentul meu faţă de ea şi de zelul meu întru apărarea 
ei.” 


Dacă ar fi posibil, domnilor, ca regele francezilor 
să ţină această cuvîntare derizorie în condiţiile 
calamităţilor unui război funest, în mijlocul tulburărilor 
provocate de o răsturnare contrarevoluţionară, dacă ar 
fi posibil ca el să ne vorbească despre dragostea sa 

faţă de Constituţie cu o ironie atît de insultătoare, n- 
am fi în drept să-i răspundem : 


„O rege ! care aţi crezut fără îndoială că 
adevărul nu valorează mai mult decît minciuna şi că 
oamenii trebuie amăgiţi cu jurăminte, aşa cum se 
amăgesc copiii cu jucării; care v-aţi prefăcut că iubiţi 
legile numai spre a vă păstra puterea care să vă 
servească să sfidaţi aceste legi; că iubiţi Constituţia 
numai ca ea să nu vă azvirle de pe tron, unde aveaţi 
nevoie să rămiîneţi pentru a o distruge ; că iubiţi 
națiunea numai ca să asiguraţi succesul perfidiilor 
dumneavoastră — credeţi oare că ne înşelaţi azi cu 
proteste ipocrite ? Credeţi că ne induceţi în eroare 
asupra cauzei nenorocirilor noastre prin artificiul scu- 
zelor şi îndrăzneala sofismelor dumneavoastră ? 
inseamnă oare că ne apăraţi opunînd soldaţilor străini 
forţe a căror inferioritate nu lasă nici o incertitudine 
asupra înfrîngerii lor ? Ne apăraţi oare cînd înlăturați 
proiectele care încercau să întărească interiorul 
regatului, sau cînd făceaţi pregătiri de rezistenţă 
pentru vremea cînd vom fi devenit pradă tiranilor ? Ne 
apăraţi oare cînd nu pedepseaţi un general care viola 
Constituţia şi cînd încătuşaţi curajul celor ce o 
slujeau ? Insemna că ne apăraţi cînd paralizaţi fără 
încetare guvernul prin dezorganizarea continuă a 
cabinetului ? Constituţia vă atribuia dreptul de a vă 
alege miniştrii pentru binele nostru, sau pentru 
prăbuşirea noastră ? V-a făcut şeful armatei pentru 
gloria, sau pentru ruşinea noastră ? In sfîrşit, v-a dat 
dreptul de sancţionare, o listă civilă şi atîtea mari 
prerogative, pentru a duce Constituţia şi ţara la pieire 
pe cale constituţională ?” 

Cum faptele pe care le-am amintit nu sînt lipsite 
de legături foarte izbitoare cu mai multe acţiuni ale 
regelui; cum este sigur că falşii prieteni care-l 
înconjură sînt vînduţi conjuraţilor din Koblentz şi că ei 

abia aşteaptă să-l ducă la pierzanie pe rege pentru a 
muta coroana pe capul vreunuia din conducătorii 
comploturilor lor ; cum este important pentru 
siguranţa sa personală şi pentru siguranţa ţării ca 
purtarea lui să nu mai fie supusă bănuielilor, voi 
propune o comunicare oficială care să-i amintească 
adevărurile spuse acum şi în care să i se demonstreze 
că neutralitatea pe care o păstrează între patrie şi 
Koblentz reprezintă o trădare faţă de Franţa. 

In plus, cer să declaraţi că patria este în 
primejdie. Veţi vedea cum la acest strigăt de alarmă 
toţi cetăţenii se vor aduna, pămîntul se va umple de 
soldaţi şi se vor repeta miracolele care au acoperit de 
glorie popoarele din antichitate. Aşteptaţi ca, osteniţi 
de truda din timpul revoluţiei, sau corupți de obiceiul 
de a face paradă în jurul unui castel, oamenii slabi să 
se obişnuiască să vorbească despre libertate fără 
entuziasm şi despre sclavie fără groază ? Ce ni se 
pregăteşte ? Vor să înscăuneze un guvern militar ? 
Curtea este bănuită de proiecte perfide. Ea face să se 
vorbească despre mişcări de trupe, despre legea 
marţială. Se urmăreşte ca minţile să se obişnuiască cu 
sîngele poporului. Palatul regelui francezilor s-a pre- 
schimbat deodată în fortăreață. Dar unde se află 
duşmanii ? Impotriva cui sînt îndreptate tunurile şi 
baionetele ? Prietenii Constituţiei au fost scoşi din 
guvern. Frînele statului sînt lăsate, nesigure, la voia 
întîmplării, în momentul cînd ar fi necesară tot atita 
vigoare cît şi patriotism pentru a le ţine în mînă. 
Pretutindeni se aţiţă discordia, triumfă fanatismul, 
complicitatea ascunsă a guvernului măreşte 
îndrăzneala puterilor străine — care aruncă împotriva 
noastră armate şi arme — şi răceşte simpatia 
popoarelor, care se roagă în taină pentru triumful 
libertăţii. Cohortele duşmane se pun în mişcare, intriga 
şi perfidia urzesc trădări. Corpul legislativ opune 
acestor comploturi decrete riguroase, dar necesare. 

Mîna regelui le rupe ! Chemaţi-i, e timpul să-i chemaţi 
pe toţi francezii să salveze patria ! Arătaţi-le prăpastia 
în toată imensitatea ei. Nu vor putea sări peste ea 
decit printr-un efort extraordinar. Dumneavoastră 
sînteţi chemaţi să-i pregătiţi pentru acest efort, printr- 
un şoc electric care să imprime un uriaş elan ţării 
întregi. Imitaţi-i pe spartanii de la Termopile, sau pe 
acei venerabili bătrîni din senatul roman, care s-au dus 
să aştepte în pragul casei lor moartea pe care nişte 
învingători fioroşi o aduceau patriei lor. Nu, nu va fi 
nevoie să vă rugaţi ca din cenuşa voastră să se nască 
învingători. |n ziua cînd sîngele vostru va înroşi 
pămîntul, tirania, orgoliul ei, palatele ei, protectorii ei 
vor dispărea pe veci în faţa atotputerniciei naţionale şi 
în faţa mîniei poporului ! 

Exista în acest discurs extraordinar o forţă 
ascendentă, o gradaţie crescîndă, un crescendo al 
furtunilor care bătea aerul cu o imensă aripă 
asemănătoare unui uragan. 

De aceea, efectul a şi fost cel al unei trombe : 
întreaga Adunare — feuillanţi, regalişti, 
constituţionalişti, republicani, deputați, spectatori, 
bănci, tribune — totul a fost învăluit, purtat, ridicat de 
puternicul vîrtej. Toţi au scos strigăte de entuziasm. 

In aceeaşi seară, Barbaroux îi scria prietenului 
său Rebeequi, rămas la Marsilia : Trimite-mi cinci sute 
de oameni care să ştie să moară. 

Capitolul 45 p 
LA A TREIA ANIVERSARE A CADERII 
BASTILIEI 


La 11 iulie, Adunarea declară că patria era în pri- 
mejdie. Dar pentru a promulga declarația era nevoie 
de aprobarea regelui. 

Regele nu o dădu decît în seara de 21. 

Intr-adevăr, a recunoaşte oficial că patria era în 
primejdie însemna, din partea autorității, o mărturisire 
a neputinței sale ; însemna un apel către națiune să se 
salveze singură, fiindcă regele nu mai putea, sau nu 
mai voia s-o salveze. 

In răstimpul dintre 11 şi 21 iulie, o teroare 
cumplită zgudui castelul. Curtea se aştepta, în ziua de 
14 iulie, la un complot împotriva vieţii regelui. 

O comunicare a iacobinilor întări această temere. 
Era redactată de Robespierre : este uşor de 
recunoscut, după stilul cu două tăişuri. Comunicarea 
se adresa federaţilor care veneau la Paris pentru 
sărbătoarea de la 14 iulie, atit de crunt înecată în 
sînge cu un an în urmă. 


Salut francezilor din cele optzeci şi trei de 
departamente ! spunea  Incoruptibilul. Salut 
marseiezilor ! Salut patriei puternice, invincibile, care- 
şi adună copiii în jurul ei în zilele de primejdie şi de 
sărbătoare ! Să ne deschidem casele fraților noştri ! 

Cetăţeni, oare ați alergat cu toții doar pentru o 
zadarnică ceremonie de federalizare şi pentru 
jurăminte de prisos ? Nu, nu, veniţi în fuga mare la 
strigătul naţiunii care vă cheamă, amenințată din 
afară, trădată înlăuntru ! Şefii noştri perfizi ne mină 
armatele în capcane. Generalii noştri respectă 
teritoriile tiranului austriac şi ard oraşele fraților noştri 
belgieni. Un monstru, La Fayette, a venit să insulte 

fățiş întreaga Adunare Naţională. Înjosită, ameninţată, 
grav jignită, mai există ea oare ? Atitea atentate 
sfirşesc prin a trezi națiunea, şi iată-vă sosind. Cei ce 
amăgesc poporul vor încerca să vă ademenească. 
Ocoliţi-le mingiierile, ocoliţi-le mesele unde se bea 
moderația şi uitarea datoriei. Păstraţi-vă în inimă 
bănuielile ! Ora fatală va suna ! 

lată altarul patriei! Veţi suporta ea nişte idoli laşi 
să se aşeze între voi şi libertate, spre a uzurpa cultul 
care i se datorează ? Să nu prestăm jurămint decit 
patriei, în brațele nemuritoare ale regelui naturii. Totul 
ne aminteşte aici, pe acest Champ-de-Mars, jurămîntul 
strimb al duşmanilor noştri. Nu putem face nici un pas 
fără a călca pe un loc pătat de sîngele nevinovat pe 
care l-au vărsat! Primeniţi acest pămint, răzbunați 
acest sînge şi nu ieşiţi din această incintă decit după 
ce veți fi hotărit salvarea patriei ! 


Era greu să te exprimi mai categoric. Nicicînd un 
îndemn la asasinat n-a fost dat în termeni mai 
concreţi. Nicicînd represalii sîngeroase n-au fost 
predicate cu un glas mai limpede şi mai insistent. 

Şi, observați bine, Robespierre, tribunul şiret, 
oratorul cu idei încîlcite, era acela care, cu glasul său 
mieros, le spunea deputaţilor celor optzeci şi trei de 
departamente : „Prieteni, credeţi-mă, regele trebuie 
ucis!” 

Frica îi cuprinse pe toţi în Tuileries, mai ales pe 
rege. Erau convinşi că cele întîmplate la 20 iunie n-au 
avut alt scop decit asasinarea regelui în mijlocul unei 
încăierări, şi dacă crima nu fusese comisă, aceasta s-a 
datorat doar curajului regelui, care i-a impresionat pe 
asasini. 

Era ceva adevărat în toate acestea. 

Or, spuneau curtenii care mai rămăseseră în jurul 
celor doi condamnaţi, regele şi regina, crima care 
eşuase la 20 iunie fusese amiînată pentru 14 iulie. 

Erau atît de convinşi, încît îl implorau pe rege să- 
şi pună un pieptar, pentru ca prima lovitură de cuţit 
sau primul glonte ricoşind să le dea timp prietenilor săi 
să-i sară în ajutor. 

Vai ! regina nu o mai avea lîngă ea, ca prima 
dată, pe Andrée s-o ajute, să încerce în miez de 
noapte, cu mînă tremurindă, într-un colţ retras al 
palatului Tuileries — aşa cum făcuse şi la Versailles — 
trăinicia armurii de mătase. 

Din fericire, păstraseră pieptarul pe care regele îl 
încercase în prima sa călătorie spre Paris, ca să-i facă 
plăcere reginei, dar pe care refuzase apoi să-l poarte. 

Numai că regele era supravegheat îndeaproape şi 
nu putea găsi o clipă spre a-l mai putea încerca odată 
şi a-i corecta eventualele defecte. Doamna Campan a 
fost astfel nevoită să-l poarte sub rochie timp de trei 
Zile.» 

In sfîrşit, într-o dimineaţă, regele intră în camera 
reginei, îşi scoase repede haina, în timp ce doamna 
Campan închidea uşile, şi încercă pieptarul. După ce îl 
încercă, o trase pe doamna Campan spre el şi-i spuse 
încetişor : 

— Fac asta doar s-o mulţumesc pe regină. Nu mă 
vor asasina, Campan, fiţi liniştită. Şi-au schimbat 
planul şi trebuie să mă aştept la un alt fel de moarte. 
În orice caz, treceţi pe la mine după ce ieşiţi de la 
regină. Am să vă încredinţez ceva. 

Regele ieşi. 

Regina îi văzuse vorbind între patru ochi fără să fi 
auzit nimic. Il urmări pe rege cu o privire îngrijorată şi, 
după ce uşa se închise în urma lui, spuse: 

— Campan, ce-ţi spunea regele ? 

Inecată în plins, doamna Campan se aruncă în ge- 
nunchi în faţa patului reginei, care îi întinsese miinile, 
şi îi repetă cu glas tare tot ce-i şoptise regele. 

Regina clătină trist din cap. 

— Da, spuse ea, asta e părerea regelui şi încep s- 
o adopt şi eu. Regele pretinde că tot ce se petrece 
acum în Franţa este o imitare a celor petrecute în 
Anglia în secolul trecut. Citeşte întruna istoria 
nefericitului Carol, spre a se comporta mai bine decit 
regele Angliei... Da, da, mă tem de un proces intentat 
regelui, draga mea Campan ! Vai ! Ce vor deveni 
sărmanii mei copii ? 

Regina nu mai putu vorbi. Puterile o părăsiră şi iz- 
bucni în plîns. Atunci, doamna Campan se ridică şi se 
grăbi să-i pregătească un pahar de apă cu zahăr şi cu 
eter, dar regina îi făcu un semn din mînă. 

— De boli de nervi, sărmana mea Campan, spuse 
ea, suferă femeile fericite. Dar nici toate 
medicamentele din lume nu pot vindeca bolile 
sufletului ! De la începutul nenorocirilor mele nu-mi 
mai simt trupul, îmi simt numai destinul... Nu spuneţi 
nimic din toate astea regelui, şi duceţi-vă la el. 

Doamna Campan ezită să se supună. 

— Ei, ce se întîmplă ? întrebă regina. 

— Oh ! doamnă, exclamă doamna Campan, 
trebuie să vă spun că am făcut pentru Majestatea 
Voastră un corset asemănător cu pieptarul regelui, şi o 
implor în genunchi pe Majestatea Voastră să-l pună. 

— Mulţumesc, scumpa mea Campan, spuse 
Maria- Antoaneta. 

— Aşadar, Majestatea Voastră îl primeşte ? strigă 
bucuroasă camerista. 

— II primesc cu mulţumire pentru gîndul dumitale 
devotat, dar mă voi feri să-l port. 

Apoi, luîndu-i mîna, adăugă în şoaptă: 

— Aş fi prea fericită dacă m-ar asasina ! 
Doamne ! Vor fi făcut mai mult decît dumneata 
salvîndu-mi viaţa : mă vor elibera... Du-te, Campan, 
du-te ! 

Doamna Campan ieşi. Era şi timpul : se înăbuşea. 

În coridor îl întîlni pe rege, care venea spre ea. 
Vă- zînd-o, se opri şi îi întinse mîna. Doamna Campan 
apucă mîna regală şi voi s-o sărute, dar regele, 
atrăgind-o spre el, o sărută pe amindoi obrajii. Apoi, 
fără să-i dea timp să se dezmeticească, îi spuse : 

— Veniţi ! 

Regele mergea înaintea ei şi, oprindu-se în 
coridorul interior care ducea spre camera sa şi a 
delfinului, căută cu mîna un resort şi deschise un 
dulap, atit de perfect ascuns în perete, încît 
deschizătura i se pierdea în mijlocul crestăturilor 
maronii care formau partea umbrită a pietrelor 
vopsite. Era dulapul de fier pe care-l zidise şi-l 
închisese cu ajutorul lui Gamain. O servietă mare, plină 
de hirtii, se afla în acest dulap şi unul din rafturi 
adăpostea cîteva mii de ludovici de aur. 

— Uite, Campan, spuse regele, luaţi această 
servietă şi duceţi-o la dumneavoastră. 

Doamna Campan încercă să ridice servieta, dar 
era prea grea. 

— Sire, spuse ea, nu pot. 

Aşteptaţi, aşteptaţi, zise regele. 

Şi, după ce închise dulapul, care odată închis 
redevenea perfect invizibil, luă servieta şi o duse pînă 
în camera doamnei Campan. 

— S-a făcut! spuse el ştergindu-şi fruntea. 

— Sire, întrebă doamna Campan, ce trebuie să 
fac cu această servietă ? 

—0O să vă spună regina, comunicîndu-vă în 
acelaşi timp şi ce conţine. 

Şi regele ieşi. 

Pentru ca servieta să nu fie văzută, doamna 
Campan o strecură cu mari eforturi între cele două 
saltele ale patului său şi, intrînd la regină îi spuse : 

— Doamnă, am la mine o servietă pe care mi-a 
adus-o regele. Mi-a spus că Majestatea Voastră îmi va 
explica ce conţine şi ce trebuie să fac cu ea. 

Regina îşi puse mîna atunci pe mîna doamnei 
Campan, care stătea în picioare în faţa patului ei 
aşteptînd răspunsul. 

— Campan, spuse ea, sînt documente care ar fi 
mortale pentru rege dacă — ferească Dumnezeu — s- 
ar ajunge pînă acolo încît să i se intenteze un proces. 
Dar, în acelaşi timp, şi asta este fără îndoială ceea ce 
ţine să vă spun, se mai află în această servietă darea 
de seamă a unei şedinţe a Consiliului, în care regele s- 
a pronunţat împotriva războiului. l-a pus pe toţi 
miniştrii să semneze alături de el, şi chiar în caz de 
proces socoteşte că, pe cît de dăunătoare i-ar fi 
celelalte documente, pe atit îi va fi acesta de folos. 

— Dar, doamnă, întrebă camerista aproape 
îngrozită, ce trebuie să fac cu actele ? 

— Ce vei voi, Campan, cu condiţia să fie în 
siguranţă. Eşti singură răspunzătoare. Numai că nu te 
vei mai îndepărta de mine chiar şi cînd nu vei fi de 
serviciu. Imprejurările sînt de asemenea natură încît aş 
putea avea nevoie de dumneata dintr-o clipă într-alta. 
In acest caz, Campan, deoarece eşti una dintre acele 
prietene pe care mă pot bizui, doresc să te am la 
îndemînă... 

Sosi şi serbarea din 14 iulie. 

Pentru Revoluţie nu se punea problema să-l asasi- 
neze pe Ludovic al XVI-lea — probabil că nimeni nu se 
gîndise la aşa ceva — ci să se proclame triumful lui 
Pétion asupra regelui. 

Am arătat că, drept urmare a celor petrecute la 
20 iunie, Pétion fusese destituit de directoratul 
Parisului. Fără confirmarea din partea regelui, aceasta 
n-ar fi însemnat nimic. Dar suspendarea fusese 
confirmată de o proclamaţie regală trimisă Adunării. 

In 13, adică în ajunul marii sărbători dedicate ani- 
versării căderii Bastiliei, Adunarea, din proprie iniția- 
tivă, ridicase această suspendare. 

Pe ziua de 13, la 11 dimineaţa, regele cobori 
scara cea mare, împreună cu regina şi copiii. Trei sau 
patru mii de oameni din trupe şovăielnice escortau 
familia regală. Regina căuta zadarnic pe chipurile 
soldaţilor şi a celor din garda naţională un semn de 
simpatie : cei mai devotați întorceau capul şi îi ocoleau 
privirea. 

Cît despre popor, nu te puteai înşela asupra 
sentimentelor sale ; strigătele de „Trăiască Pétion” 
răsunau de peste tot. Apoi, parcă pentru a conferi 
acestor ovaţii un caracter mai durabil decit ar avea un 
entuziasm de moment, regele şi regina puteau citi pe 
toate pălăriile două cuvinte, care confirmau în acelaşi 
timp înfrîngerea lor şi triumful duşmanului lor 
„Trăiască Pétion !” 

Regina era palidă şi tremura. Convinsă, în ciuda 
celor ce-i spusese doamnei Campan, că exista un 
complot împotriva vieţii regelui, tresărea în fiecare 
clipă, crezînd că vede întinzîndu-se spre el o mînă 
înarmată cu un cuţit, sau îndreptîndu-se asupra lui un 
braţ înarmat cu un pistol. 

Ajuns la Champ-de-Mars, regele cobori din 
trăsură, luă loc la stînga preşedintelui Adunării şi se 
îndreptă cu el spre altarul patriei. 

Acolo, regina trebui să se despartă de rege 
pentru a se urca împreună cu copiii în tribuna care le 
fusese rezervată. 

Se opri, refuzîind să urce înainte ca regele să fi 
ajuns la locul său şi urmărindu-l din priviri. 

La picioarele altarului patriei se produse una din 
acele agitaţii subite cum obişnuiesc să facă mulțimile. 
Regele dispăru de parcă se scufundase. Regina scoase 
un țipăt şi voi să se repeadă spre el. Dar el reapăru şi 
urcă treptele altarului patriei. 

Printre simbolurile obişnuite care figurau la 
festivitățile solemne, ca Justiţia, Forţa, Libertatea, se 
vedea unul care strălucea misterios şi ameninţător sub 

un văl purtat de un bărbat îmbrăcat în negru, 
încununat cu ramuri de chiparos. 

Acest simbol înfricoşător atrăgea în mod special 
ochii reginei. Era parcă ţintuită pe locul ei şi, aproape 
liniştită în privinţa regelui care ajunsese în vîrful 
altarului patriei, nu-şi putea lua ochii de la sumbra 
apariţie. 

In cele din urmă, făcînd un efort să-şi descleşteze 
buzele, întrebă, fără să se adreseze în special cuiva : 

— Cine e acest om îmbrăcat în negru şi încununat 
cu ramuri de chiparos ? 

O voce care o făcu să tresară îi răspunse: 

— Călăul ! 

— Şi ce ţine în mînă sub acest văl ? continuă 
regina. 

— Securea lui Carol |. 

Regina păli şi se întoarse. | se păru că mai auzise 
cîndva sunetul acestui glas. 

Nu se înşela : cel ce vorbise era omul de la 
castelul  Tavernay, de la podul Sèvres, de la 
întoarcerea din Varennes — nimeni altul decit 
Cagliostro. 

Scoase un țipăt şi căzu leşinată în braţele 
doamnei Elisabeth. 

Capitolul 46 
PATRIA ESTE IN PRIMEJDIE 


La orele şase dimineaţa, în ziua de 22 iulie, opt 
zile după serbarea de pe Champ-de-Mars, întregul 
Paris tresări la zgomotul unui tun de mare calibru, ce 
trăgea de pe Pont-Neuf. 

Un tun de la Arsenal îi răspunse ca un ecou. 

Acest zgomot violent avea să se repete din oră în 
oră ziua întreagă. 

Cele şase legiuni ale gărzii naţionale, conduse de 
cei şase comandanţi, erau adunate din zori la primărie. 
Fură organizate două cortegii, pentru a duce pe 
străzile Parisului şi în cartierele mărginaşe proclamația 
privind primejdia în care se afla patria. 

Danton avusese ideea acestei înfricoşătoare 
sărbători, cerîndu-i lui Sergent să-i facă programul. 
Sergent, artist mediocru ca gravor, dar mare ca regizor 
; Sergent a cărui ură se înzecise după insultele cu care 
fusese copleşit la Tuileries, desfăşurase în programul 
acestei zile o grandioasă punere în scenă, pe care 
avea s-o perfecţioneze după 10 august. 

Fiecare cortegiu, din care unul urma să coboare şi 
celălalt să urce în oraş, porni de la primărie la şase 
dimineaţa. Cortegiul era deschis de un detaşament de 
cavalerie cu fanfara în frunte. Melodia cîntată de 
fanfară, compusă pentru această ocazie, era sumbră şi 
semăna a marş funebru. 

In spatele detaşamentului de cavalerie veneau 
şase tunuri, care înaintau în front acolo unde străzile şi 
cheiurile erau destul de largi şi cîte două pe străzile 
înguste. 

Urmau apoi patru aprozi călare, purtînd patru 
drapele, pe fiecare din ele fiind înscris unul dintre 
aceste patru cuvinte : 

LIBERTATE — EGALITATE — CONSTITUŢIE — 
PATRIE. 


Veneau apoi doisprezece funcţionari municipali, 
încinşi cu săbii şi cu eşarfe. 

Apoi singur, izolat ca şi Franţa, un soldat din 
garda naţională, călare, ducea o flamură mare, 
tricoloră, pe care scria : 


CETĂŢENI ! PATRIA ESTE ÎN PRIMEJDIE ! 


Apoi, în aceeaşi ordine ca şi primele, urmau alte 
şase tunuri, care înaintau în salturi greoaie, duruind. În 
urma lor venea un detaşament al gărzii naţionale. Apoi 
un al doilea detaşament de cavalerie închidea coloana. 

In fiecare piaţă, la fiecare pod, la fiecare răscruce 
de drumuri, cortegiul se oprea. 

Se ordona linişte prin duruit de tobe. 

Oamenii fluturau drapele şi, cînd nu se mai auzea 
nici un zgomot, cînd zece mii de spectatori îşi reţineau, 
gîfiind, răsuflarea, se ridica glasul grav al slujbaşului 
municipal, care citea documentul aprobat de corpul 
legislativ şi adăuga : 


PATRIA ESTE ÎN PRIMEJDIE ! 


Acest ultim strigăt era înspăimîntător şi răsuna în 
toate inimile. Era strigătul naţiunii, al patriei, al Fran- 
tei! Era ca o mamă în agonie care striga : „Ajutor, 
copiii mei!” 

Şi-apoi, din oră în oră, răsuna lovitura de tun de 
pe Pont-Neuf, cu ecoul său de la Arsenal. 

In toate pieţele mari din Paris — piaţa catedralei 
Notre-Dame fiind centrul acţiunii — fuseseră ridicate 
amfiteatre pentru înrolarea voluntarilor. 

In mijlocul acestor amfiteatre se afla o scîndură 
lată, aşezată pe două tobe, servind drept masă de 

înrolare. De cite ori valul de oameni se izbea de 
amfiteatru, tobele gemeau ca suflul unei furtuni 
îndepărtate. 

Corturi împodobite cu drapele tricolore erau 
ridicate în jurul amfiteatrului, avînd în virfurile lor 
banderole tricolore şi coroane din frunze de stejar. 

Slujbaşi municipali cu eşarfe ocupau locurile din 
jurul mesei şi, pe măsură ce se făceau înrolările, 
eliberau certificate celor înrolați. 

De fiecare parte a amfiteatrului se aflau două 
tunuri. La piciorul scării duble cînta neîncetat o 
fanfară. In faţa corturilor, urmînd aceeaşi linie curbă, 
se formase un cerc de cetăţeni înarmaţi. 

Era în acelaşi timp ceva măreț şi înfricoşător. Era 
o exaltare de patriotism. 

Fiecare dădea buzna să fie înscris. Sentinelele nu- 
i puteau ţine în loc pe cei ce se prezentau : rîndurile 
erau rupte în fiecare clipă. 

Cele două scări ale amfiteatrului — una pentru 
urcat, cealaltă pentru coborit — nu aveau capacitatea 
necesară, oricît de largi erau. 

Fiecare urca cum putea, ajutat de cei care se 
urcaseră mai înainte. Apoi, după ce-şi vedea numele 
înscris şi primea adeverinţa, sărea jos cu strigăte de 
mîndrie, fluturînd documentul, cîntînd Ca ira, ducîndu- 
se să sărute gura tunurilor. 

Era logodna poporului francez cu acest război de 
douăzeci şi doi de ani, care, dacă nu l-a avut în trecut, 
va avea drept rezultat în viitor libertatea lumii. 

Printre aceşti voluntari erau unii prea bătrîni, 
nerozi sublimi care-şi ascundeau vîrsta. Erau alţii prea 
tineri care, minţind pios, se ridicau în vîrful picioarelor 
şi răspundeau : „Şaisprezece ani !” cînd nu aveau decit 
paisprezece. 

In felul acesta plecară din Bretania bătrînul Le 
Tour d'Auvergne şi din sud tînărul Viala. 

Cei ce erau reţinuţi de legături de nedesfăcut 
plîn- geau că nu puteau pleca. De ruşine îşi ascundeau 
capul în mîini, şi cei aleşi le strigau: 

— Dar cîntaţi şi voi, ăştia ! Strigaţi şi voi 
„Trăiască națiunea !” 

Şi strigăte neaşteptate şi puternice de „Trăiască 
națiunea !” urcau în văzduh, pe cînd din oră în oră, 
mereu, tunul de pe Pont-Neuf şi ecoul său de la 
Arsenal bubuiau vîrtos. 

Fierberea era atît de mare, spiritele erau atît de 
puternic zguduite, încît însăşi Adunarea se înspăimîntă 
de opera sa. 

Trimise patru membri să străbată Parisul în lung 
şi-n lat. Aceştia aveau drept misiune să spună: 

— Fraţilor, în numele patriei, nici un fel de 
răscoală ! Curtea o doreşte, pentru a obţine 
îndepărtarea regelui. Deci să nu oferim Curţii nici un 
pretext. Regele trebuie să rămînă printre noi ! 

Apoi, aceşti propagatori îndirjiţi adăugau încetişor 


— Trebuie să-şi primească pedeapsa ! 

Şi se aplauda peste tot pe unde treceau aceşti 
oameni. Şi se auzea trecînd prin mulţime, aşa cum se, 
aude venind suflul furtunii în ramurile unei păduri : 
„Trebuie să-şi primească pedeapsa !” Nu se spunea 
cine, dar fiecare ştia bine pe cine voiau să 
pedepsească. 

Zarva dură pînă la miezul nopţii. Pînă la miezul 
nopţii tunul bubui, pînă la miezul nopţii mulţimea 
staţionă în jurul amfiteatrelor. 

Mulţi dintre cei înrolați rămaseră acolo, făcînd 
prima lor tabără la picioarele altarului patriei. 

Fiecare bubuitură de tun răsunase pînă în inima 
palatului Tuileries. Inima palatului era camera regelui, 
unde se găseau reuniți Ludovic al XVI-lea, Maria- 
Antoaneta, copiii regali şi prinţesa de Lamballe. Nu se 

despărţiseră toată ziua. Simţeau că soarta lor se 
hotăra în această zi mare şi solemnă. 

Familia regală nu se despărţi decît la miezul 
nopţii, adică după ce tunul încetă să mai tragă. 

De cînd ştia că poporul se adună în cartierele 
mărginaşe, regina nu mai dormea la parter. Prietenii ei 
reuşiseră s-o convingă să urce la primul etaj, între 
apartamentul regelui şi cel al delfinului. 

Se trezea de obicei din zori şi cerea categoric să 
nu fie închise nici obloanele nici jaluzelele, pentru ca 
insomniile să-i fie mai puţin chinuitoare. 

Doamna Campan dormea în aceeaşi cameră cu 
regina. 

Să povestim cu ce prilej a consimţit regina ca una 
din doamnele ei să doarmă lîngă ea. 

intr-o noapte, cînd regina tocmai se culcase — 
era aproape unu noaptea — iar doamna Campan era în 
picioare în faţa patului Măriei Antoaneta şi sta de 
vorbă cu ea, se auziră deodată paşi în coridor, apoi un 
zgomot că o luptă între doi bărbaţi. 

Doamna Campan vru să se ducă să vadă ce se 
întîmplă, dar regina, cramponîndu-se de camerista ei, 
mai bine zis de prietena ei, îi zise: 

— Nu mă părăsi, Campan ? 

Intre timp, un glas strigă din coridor : 

— Nu vă temeti, doamnă ! E un mizerabil care 
voia să vă ucidă, dar l-am prins ! 

Era glasul valetului. 

— Doamne ! exclamă regina ridicînd miinile spre 
cer. Ce viaţă duc ! Insulte în timpul zilei, asasini 
noaptea ! 

Apoi regina îi strigă valetului : 

— Dă-i drumul acestui om şi deschide-i uşa ! 

— Dar, doamnă... spuse doamna Campan. 

— Vai, draga mea, dacă ar fi arestat, miine ar fi 
purtat în triumf de iacobini ! 

Omul a fost eliberat. Era un băiat care ajuta la 
toaleta regelui. 

Din acea zi, regele obținuse ca cineva să doarmă 
în camera reginei. Maria-Antoaneta o alese pe doamna 
Campan. 

In noaptea care a urmat declaraţiei că patria e în 
primejdie, doamna Campan se trezi pe la ora două 
dimineaţa. O rază de lună, ca o luminăţie nocturnă, ca 
o flacăra prietenoasă, trecea prin geamuri şi se 
aşternea pe patul reginei, dînd cearşafurilor o nuanţă 
albăstruie. 

Doamna Campan auzi un suspin : înţelese că 
regina nu dormea. 

— Vă doare ceva, Majestate ? întrebă ea încet. 

— Mă doare mereu, Campan, răspunse Maria- 
Antoaneta. Sper totuşi că această suferinţă se va 
termina curînd. 

— Doamne ! exclamă camerista, oare Majestatea 
Voastră are iar vreun gînd sinistru ? 

— Nu, Campan, dimpotrivă. 

Apoi, întinzîndu-i mîna palidă, care deveni şi mai 
palidă în raza lunii, spuse cu o adincă melancolie : 

— Peste o lună, această rază de lună ne va vedea 
liberi şi dezlegaţi de lanţurile noastre. 

— Ah ! exclamă doamna Campan bucuroasă, aţi 
acceptat ajutorul domnului de La Fayette şi veţi fugi ? 

— Ajutorul domnului de La Fayette ? Oh, nu! Mul- 
tumesc lui Dumnezeu ! spuse regina cu un accent de 
silă care nu lăsa urme de îndoială. Nu, dar peste o lună 
nepotul meu Francisc va fi la Paris. 

— Sînteţi chiar atît de sigură, Majestate ? exclamă 
doamna Campan speriată. 

— Da, spuse regina, totul e hotărît : Prusia şi 
Austria s-au aliat. Amîndouă puterile reunite se vor 
îndrepta spre Paris. Avem intinerariul prinților şi al 
armatelor aliate şi putem spune cu certitudine : — In 
ziua de cutare salvatorii noştri vor fi la Valenciennes — 

În ziua de cutare la Verdun... În cele din urmă la 
Paris !” 

— Şi nu vă temeti... ? 

Doamna Campan se opri. 

-— Să fiu asasinată ? spuse regina completînd 
fraza. Ştiu că există şi această posibilitate. Dar, ce 
vrei, Campan ? Cine nu riscă, nu cîştigă! 

— Şi în ce zi speraţi să intre în Paris suveranii 
aliaţi ? întrebă doamna Campan. 

— Intre 15 şi 20 august, răspunse regina. 

— Să vă audă Dumnezeu ! spuse camerista. 

Din fericire, Dumnezeu n-a auzit. Sau, mai bine 
zis, a auzit şi a trimis Franţei un ajutor pe care nu 
conta: MARSEIEZA. 

Capitolul 47 
„LA MARSEILLAISE” 


Ceea ce o liniştea pe regină era exact ceea ce ar 
fi trebuit s-o înspăimînte : manifestul ducelui de 
Brunswick. 

Acest manifest, redactat în palatul Tuileries şi 
pornit de acolo în primele zile ale lunii, n-avea să 
revină la Paris decît la 26 iulie. 

Dar aproape în clipa cînd se redacta la Paris acest 


manifest absurd, nesăbuit — al cărui efect îl vom 
vedea curind — să povestim ce se petrecea la 
Strasbourg. 


Strasbourg, unul dintre oraşele noastre cele mai 
franceze, deoarece tocmai scăpase de sub ocupaţia 
austriacă, Strasbourg, unul dintre cele mai solide ziduri 
de apărare ale Franţei, avea, după cum am mai spus, 
duşmanul la porţile sale. Tocmai de aceea chiar la 
Strasbourg se strîingeau de şase luni, adică de cînd se 
vorbea despre război, tinerele batalioane de -voluntari 
cu suflet înflăcărat şi patriotic. 

Strasbourg, care îşi oglindea superbul turn al 
catedralei în Rin, singurul care ne despărţea de 
duşman, era în acelaşi timp o vatră clocotitoare de 
luptă, de tinereţe, de bucurie, de plăceri, de baluri, de 
reviste, în care zgomotul mijloacelor de luptă se 
amesteca neîncetat cu cel al mijloacelor de 
sărbătoare. 

Din Strasbourg, unde pe o poartă soseau 
voluntari ce urmau să fie pregătiţi, ieşeau prin alta 
soldaţi gata de luptă. Acolo se întîlneau, se îmbrăţişau, 
îşi luau rămas bun de la prieteni. Surorile plingeau, 
mamele se rugau, taţii spuneau : „Duceţi-vă, muriţi 
pentru Franţa !” 

Şi toate acestea în dangătul clopotelor şi în 
bubuitul tunurilor, două glasuri de bronz care-i vorbesc 

lui Dumnezeu, unul spre a-i cere milă, celălalt spre a-i 
cere dreptate. 

La una din aceste despărţiri, mai solemnă decit 
altele fiindcă soldaţii erau mai numeroşi, Dietrich, 
primarul oraşului, demn şi minunat patriot, îi invită pe 
aceşti viteji să vină la el la un banchet, să fraternizeze 
cu ofiţerii din garnizoană. 

Cele două fiice ale primarului şi douăsprezece sau 
cincisprezece dintre prietenele lor, blonde şi nobile 
fete ale Alsaciei, care, după părul lor de aur, puteau fi 
asemuite cu nişte nimfe ale zeiţei Ceres, trebuiau dacă 
nu să prezideze, dar cel puţin, ca tot atîtea buchete de 
flori, să înfrumuseţeze şi să înmiresmeze banchetul. 

Printre comeseni se afla un obişnuit oaspete al 
casei Dietrich, un distins tînăr din Franche-Comté, 
numit Rouget de l'Isle. Avea pe atunci douăzeci de ani 
şi, ca ofiţer de geniu, se afla în garnizoană la 
Strasbourg. 

Poet şi muzician, pianul la care cînta era unul din 
instrumentele care se auzeau în imensul concert, iar 
glasul lui, unul dintre cele care răsunau printre cele 
mai puternice şi mai patriotice. 

Niciodată un banchet mai francez şi mai naţional 
n-a fost luminat de un soare de iunie mai fierbinte. 

Nimeni nu vorbea despre sine : toţi vorbeau 
despre Franţa. 

E-adevărat că moartea şedea la pîndă ca în 
banchetele antice, dar o moarte frumoasă, zimbitoare, 
fără coasa hidoasă şi clepsidra funebră, ci purtînd într- 
o mînă o sabie şi în cealaltă o cunună de laur! 

Se întrebau ce puteau cînta : vechiul Ca ira era un 
cîntec de miînie şi de război civil ; le trebuia un strigăt 
patriotic, frăţesc şi în acelaşi timp ameninţător pentru 
străinătate. 

Cine va fi oare Tirteul! modern care va creea în 
mijlocul fumului tunurilor, al şuieratului ghiulelelor şi al 
gloanţelor imnul Franţei împotriva duşmanului ? 

La această întrebare, Rouget de l'Isle, entuziast, 
îndrăgostit şi patriot, răspunse ; 

— Eul 

Şi ieşi în fugă din sală. 

Peste o jumătate de oră, cînd abia îşi dădură 
seama de lipsa lui, totul era făcut : cuvintele şi muzica. 
Totul se înjghebase dintr-o ţişnitură, turnată într-un 
tipar ca statuia unui zeu. 

Rouget de l'Isle se înapoie, cu pletele date pe 
spate, cu fruntea îmbrobonită de sudoare, gifiind de 
lupta ce o dăduse între cele două surori sublime, 
muzica şi poezia. 

— Ascultaţi ! spuse el. Ascultaţi cu toţii ! 

Distinsul tînăr era sigur de muza sa. Toţi se 
întoarseră la auzul glasului său, unii cu paharul în 
mînă, alţii ţinînd o mînă fremătătoare în a lor. 

Rouget de l'Isle începu: 


Haideţi, copii ai tării mele, 

Ziua izbinzii a sosit! 

Stindardul tiraniei grele 

Spre noi din nou s-a dezvelit . 

Dar n-auziţi voi colo-n vale 

Cum mugesc crunții soldați ? 

Ei toți sugrum ca lupi turbati 

Soții şi fii ce l-ies în cale ! 

La arme, cetățeni! şi fronturi mari formați! 

Porniţi! ş-un singe spurcat în cale vi-l 
vărsați! 


l Tirteu — poet elegiac grec (sec. VII î.e.n.). După legendă, el 
i-a înflăcărat pe spartani în timpul celui de-al doilea război îm- 
potriva Messeniei. (N.T.) 

La auzul acestui prim cuplet, un fior electric 
străbătu întreaga adunare. lzbucniră două sau trei 
urale de entuziasm, dar glasuri dornice să audă 
urmarea strigară de îndată : 

— Linişte ! linişte ! ascultați ! 

Rouget continuă cu un gest de adîncă indignare : 


Ce vor aste oaste barbare 
Ce-n contra noastră uneltesc ? 
Și pentru ce aceste fiare 
Neîncetat se asmuțesc ? 
Francezi! ah ! ce batjocorire ! 
In suflet voi nu o simtiti ? 

Ei vor pe noi înlănțuiţi 

Să ne tirască în robire. 

La arme, cetățeni! 


De astă dată Rouget de l'Isle nu mai avu nevoie 
să apeleze la cor : un singur strigăt izbucni din toate 
piepturile : 


„Şi fronturi mari formați! 
Porniţi! ş-un singe spurcat în cale vi-l 
vărsați ! 


Rouget de l'Isle a fost nevoit să ceară tăcere 
pentru a putea cînta următorul cuplet. Il ascultară 
exaltaţi. Glasul indignat deveni ameninţător : 


Tirani şi vînzători, vai vouă ! 
Disprețul numai meritati, 

Și pentru orice crimă nouă 
Răsplata o să v-o luați. 

Toţi sînt soldați, ca voi să lupte, 
Și de-ar pica ăşti juni eroi, 
Pămintul va produce-alţi noi, 
Gata ca voi să intre-n lupte ! 

— Da ! da ! strigară toate glasurile. 

Şi taţii îşi împinseră fiii care puteau să meargă, 
mamele ridicară în sus copiii pe care încă îi ţineau în 
braţe. 

Atunci Rouget de l'Isle îşi dădu seama că-i mai 
lipseşte un cuplet : cîntecul copiilor, cor sublim al 
recoltei ce se va naşte, al grăuntelui care încolţeşte. 
Şi, pe cînd comesenii repetau cu frenezie teribilul 
refren, lăsă să-i cadă capul în mînă. Apoi, în mijlocul 
zgomotului, al zarvei, al felicitărilor, improviză 
următorul cuplet : 


Noi vom intra în luptă cruntă 
Cînd bunii noştri toți peri-vor, 
Păşind pe pulberea lor sfintă, 
Pe urma vitejiei lor ! 

De viața-om fi cu nepăsare, 
Chiar giulgiul lor vom împărți, 
Dar míndri-n suflet ne-om simți, 
Redindu-le a lor răzbunare. 


Printre  hohotele  înăbuşite ale mamelor şi 
strigătele entuziaste ale bărbaţilor, se auziră glasurile 
limpezi ale copiilor cîntînd în cor : 


La arme, cetățeni! şi fronturi mari formați ! 
Porniţi ! ş-un sînge spurcat în cale vi-l vărsați 


— Vai ! murmură unul dintre comeseni, nu există 
oare iertare pentru cei care au fost doar rătăciţi ? 

— Aşteptaţi, aşteptaţi, strigă Rouget de l'Isle, şi 
veţi vedea că inima mea nu merită acest reproş. 

Şi, cu glas plin de emoție, cîntă această strofă 
sfintă, în care se oglindeşte sufletul Franţei întregi 

omenos, mare, generos şi zburînd, chiar în clipe de 
furie, cu aripile milei deasupra miîniei: 


Francezi! bravi fără-asemuire, 
Din victime voi mai cruțați : 
Căci fără a lor consimţire 

In contra voastră-au fost minați. 


Aplauzele îl întrerupseră pe autor. 

— Oh ! da ! da ! se strigă din toate părţile. Milă, 
iertare pentru fraţii noştri rătăciţi, pentru fraţii noştri 
sclavi, pentru fraţii noştri care sînt mînaţi împotriva 
noastră cu biciul şi cu baioneta ! 

— Da, reluă Rouget de l'Isle, iertare şi milă pentru 
aceştia ! 


Dar pe-aste trupe mercenare 

A lui Bouillé discipoli laşi, 

Ce-al maicii sîn spintec trufaşi, 

Zarobiţi-i toți făr-de păsare ! 

La arme, cetățeni! şi fronturi mari formați! 


— Da, strigară cu toţii, împotriva acestora : 


Porniţi ! şi-un sînge spurcat în cale vi-l 
vărsați ! 


— Acum, strigă Rouget de l'Isle, în genunchi ; toţi 
cîţi sînteţi ! 

Se supuseră. 

Rouger de l'Isle rămase singur în picioare, puse 
un picior pe scaunul unui comesean ca pe prima 
treaptă a templului libertăţii şi, ridicînd braţele spre 
cer, cîntă ultimul cuplet, invocarea geniului Franţei : 


Iubire sfint-a ţării mele 
Susține-ăst braț răzbunător 

Tu, libertate-n vremuri grele, 
Luptă cu-al tău apărător ! 

La vocea ta cea bărbătească 
Izbinda să vie spre noi, 

Și-ai tăi duşmani de suflet goi, 
Triumful nostru să-l privească ! 

— Acum, spuse o voce, Franţa e salvată ! 

Şi, din toate piepturile, într-un strigăt sublim, 
izbucni un De Profundis al despotismului, un Magnificat 
al libertăţii. 

La arme, cetățeni! şi fronturi mari formați! 
Porniţi ! ş-un singe spurcat în cale vi-l 
vărsați! 


Se produse apoi o bucurie nebună, exaltată, 
necugetată. Fiecare se arunca în braţele vecinului său. 
Fetele îşi umplură braţele de flori, buchete şi coroane, 
şi le aşternură la picioarele poetului. 

Peste treizeci şi opt de ani, cînd îmi povestea 
despre acea zi însemnată — mie, care auzeam pentru 
prima oară în 1830 acest imn sfînt cîntat de puternicul 
glas al poporului — peste treizeci şi opt de ani fruntea 
poetului mai radia încă de strălucitoarea aureolă din 
1792. 

Şi pe bună dreptate ! 

Cum se face că eu însumi sînt atît de emoţionat 
scriind aceste ultime strofe ? Cum se face că, în timp 
ce dreapta mea scrie tremurind corul copiilor şi 
invocaţia către geniul Franţei, mîna mea stingă şterge 
o lacrimă gata să cadă pe această pagină ? 

Pentru că sfinta Marseieză nu este numai un 
strigăt de război şi o chemare însufleţită la frăţie. 
Pentru că mîna majestuoasă şi puternică a Franţei este 
întinsă tuturor popoarelor. Ea va fi totdeauna ultimul 
suspin al libertăţii care moare, primul strigăt al 
libertăţii care renaşte ! 

Cum se face că imnul născut la Strasbourg sub 
numele de Cîntecul Rinului a izbucnit deodată în inima 
Franţei sub numele de Marseieza ?! 

Aceasta o vom povesti cititorilor noştri în capitolul 
următor. 


1 Marseieza: traducere de N. A. Bogdan (1856), tipărită la 
Imprimeria Naţională din laşi. (Din volumul „Histoire des relations 
musicales entre la France et la Roumanie”, de Dr. Vasile Tomescu, 
Editura Muzicală, Bucureşti, 1973) 

Capitolul 48 
CEI CINCI SUTE DE OAMENI Al LUI 
BARBAROUX 


La 28 iulie, ca pentru a fundamenta proclamația 
potrivit căreia patria se afla în primejdie, sosi la Paris 
manifestul de la Koblenz. 

Cum am spus, era o acţiune nechibzuită, o 
ameninţare, în consecinţă o insultă adusă Franţei. 

Ducele de Brunswick, om de talent, socotea mani- 
festul absurd ; dar, deasupra ducelui, se aflau regii 
coaliţiei. Ei primiră documentul gata redactat din 
mîinile regelui Franţei şi-l impuseră generalului lor. 

Potrivit manifestului, orice francez era vinovat, 
oricare oraş şi sat trebuia distrus sau ars. In ce 
priveşte Parisul, acest lerusalim modern menit a fi 
prada rugurilor şi spinilor, în el nu trebuia să rămînă 
piatră pe piatră ! 

lată ce spunea acest manifest care venea din 
Koblenz în ziua de 28, datat din 26. 

A fost adus probabil de un vultur în ghearele sale, 
dacă a putut parcurge două sute de leghe în treizeci şi 
şase de ore! 

Este lesne de înţeles ce explozie a stîrnit un 
asemenea document : a fost ca o scînteie care cade 
asupra unui butoi cu pulbere. Toate inimile tresăriră, 
toţi se alarmară, toţi se pregătiră de luptă. 

Să alegem, dintre toţi aceşti oameni, unul singur : 
dintre toate aceste caractere unul singur. L-am numit 
mai înainte : Barbaroux. Vom încerca să-l descriem. 

Cum am spus, Barbaroux îi scrisese pe la 
începutul lunii iulie lui Rebecqui : Trimite-mi cinci sute 
de oameni care să ştie să moară ! 

Cine era bărbatul care putea scrie o astfel de 
frază, şi ce influenţă avea el asupra compatrioţilor 
săi ? 


407 


Avea influenţa tinereţii, a frumuseţii şi a patriotis- 
mului. 

Aşa era Charles Barbaroux, cu un chip blînd şi fer- 
mecător, care o tulbura şi o urmărea pe doamna 
Roland pînă şi în camera conjugală, care o făcea pe 
Charlotte Corday să viseze pînă şi la picioarele 
eşafodului. 

Doamna Roland începu să nu mai aibă încredere 
în el. De ce n-avea încredere ? Era prea frumos. 

Era învinuirea ce plana asupra a doi oameni ai re- 
voluţiei, ale căror capete, oricît de frumoase ar fi fost, 
apărură cu paisprezece luni mai tîrziu, unul în mîinile 
călăului din Bordeaux, celălalt în miinile călăului din 
Paris ; primul era Barbaroux, al doilea Hérault de Sé- 
chelles. 

Ascultaţi ce spune despre ei doamna Roland : 

„Barbaroux e uşuratic ; adoraţia cu care îl 
înconjură femeile de moravuri uşoare dăunează 
seriozităţii convingerilor sale. Cînd îi văd pe aceşti 
tineri frumoşi îmbătaţi de impresia pe care o produc, 
cum sînt Barbaroux şi Hérault de Sechelles, nu mă pot 
împiedica să cred că prea se adoră pe ei înşişi pentru 
a-şi adora îndeajuns patria.” 

Şe înşela severa zeiţă Palas. 

Patria era nu chiar unica, dar prima iubită a lui 
Barbaroux. Cel puţin pe ea o iubise cel mai mult, de 
vreme ce murise pentru ea. 

Barbaroux abia avea douăzeci şi cinci de ani. 

Se născuse la Marsilia, dintr-o familie de 
navigatori îndrăzneţi, care au făcut din comerţ o 
poezie. Prin înfăţişarea, graţia şi idealismul său, mai 
ales prin profilul său grec, părea să descindă în linie 
directă din acei Pho- ceeni care-şi aduseseră zeii de pe 
malul rîului Permessus pînă la malurile Ronului. 

Încă de tînăr, se instruise în marea artă a 
cuvîntului — această artă din care oamenii din sudul 
Franţei ştiu să-şi facă o armă şi o podoabă — apoi se 

instruise în poezie, această floare a Parnasului pe care 
întemeietorii oraşului Marsilia au adus-o cu ei din golful 
Corint pînă în golful Lion. Se mai ocupase, printre 
altele, de fizică şi era în corespondenţă cu Saussure şi 
Marat. 

Se manifestase pe neaşteptate în timpul 
agitaţiilor din oraşul său natal, în urma alegerii lui 
Mirabeau. A fost apoi numit secretar al municipalităţii 
oraşului Marsilia. Mai tîrziu s-au produs tulburări în 
oraşul Arles. In mijlocul acestor tulburări a apărut 
frumoasa figură a lui Barbaroux, asemănătoare lui 
Antinous înarmat. 

Parisul îl cerea. Marele cuptor avea nevoie de 
acest ferment înmiresmat. Ilmensul creuzot avea 
nevoie de acest metal pur. 

A fost trimis acolo să raporteze despre tulburările 
de la Avignon. S-ar fi spus că nu făcea parte din nici un 
partid, că inima sa, ca şi inima dreptăţii, nu cunoştea 
nici prietenia, nici ura : el spuse adevărul simplu şi 
îngrozitor, aşa cum era, şi spunîndu-l izbuti să fie 
măreț ca şi el. 

Girondinii ajunseseră la putere. Ceea ce îi 
deosebea pe girondini de celelalte partide, ceea ce 
poate i-a pierdut, este faptul că erau adevăraţi artişti : 
iubeau ce era frumos, întinseră mîna lor caldă şi 
sinceră lui Barbaroux, apoi, mîndri de acest frumos 
aliat, îl conduseră pe tînărul marsiliez la doamna 
Roland. 

Se ştie ce a gîndit doamna Roland, la prima 
privire, despre Barbaroux. Ce a mirat-o mai cu seamă 
era faptul că soţul ei se afla de multă vreme în 
corespondenţă cu Barbaroux şi că scrisorile acestui 
tînăr veneau cu regularitate, precise şi pline de 
înţelepciune. 

Ea nu întrebase nici ce vîrstă, nici ce înfăţişare 
avea acest corespondent serios : era convinsă că e 
vorba de un bărbat de vreo patruzeci de ani, cu craniul 

dezgolit de atîta gîndire şi cu fruntea brăzdată de 
atitea nopţi de veghe. 

Veni în întîmpinarea imaginii pe care şi-o făcuse 
şi se pomeni în faţa unui tînăr frumos, de douăzeci şi 
cinci de ani, vesel, glumeţ, uşuratic, care iubea femeile 
— toată această generaţie înzestrată şi arzătoare, care 
înflorea în '92 şi avea să fie secerată în 1793, îl iubea. 

În acest cap, ce părea atît de frivol şi pe care 
doamna Roland îl găsea prea frumos, s-a formulat, 
poate, prima idee în legătură cu ce avea să fie 10 
august. 

Furtuna plutea în aer. Nori nebuni alergau de la 
miazănoapte la miazăzi, de la apus la răsărit. 

Barbaroux le dădu o direcţie precisă, îi îndrumă 
către acoperişul de culoarea ardeziei a palatului 
Tuileries. 

Cînd nimeni n-avea încă un plan stabilit, el îi scria 
lui Rebecqui : Trimite-mi cinci sute de oameni care să 
ştie să moară ! 

Vai ! adevăratul rege al Franţei era acest rege al 
revoluţiei, care scrisese să i se trimită cinci sute de 
oameni care să ştie să moară, şi căruia, tot atît de 
simplu cum îi ceruse, i-au fost trimişi. 

Rebecqui îi alesese personal şi îi recrutase din 
partidul francez de la Avignon. Luptau de doi ani, dar 
urau de zece generaţii. Luptaseră la Toulouse, la 
Nîmes, la Arles. Se obişnuiseră cu sîngele. De 
oboseală, nici nu mai vorbeau. 

În ziua hotărită, au întreprins, ca o simplă etapă, 
acest drum de două sute douăzeci de leghe. 

De ce nu ? Erau marinari încercaţi, ţărani aspri, 
feţe arse de sirocco-ul african sau de mistralul de pe 
muntele Ventoux, miini înnegrite de catran, sau 
înăsprite de muncă. 

Peste tot pe unde treceau li se zicea t//hari. 

Intr-o haltă pe care o făcură mai sus de Orgon, 
primiră cuvintele şi muzica imnului lui Rouget de l'Isle, 

intitulat atunci Cîntecul Rinului. Barbaroux era acela ce 
le trimitea acest tonic, pentru ca drumul să li se pară 
mai puţin lung. 

Unul dintre ei descifră muzica şi cîntă cuvintele. 
Apoi toţi, într-un imens strigăt, repetară acest cîntec 
extraordinar, mult mai cumplit decît şi-l închipuise 
Rouget de l'Isle însuşi ! Trecînd prin gura marsiliezilor, 
melodia îşi schimbase caracterul, după cum şi 
cuvintele căpătaseră alt accent. Nu mai era un cîntec 
de înfrățire : era un cîntec de exterminare şi de moarte 
; era Marse- ieza, adică imnul vibrant care ne-a făcut 
să tresărim de spaimă la sînul mamelor noastre. 

Trecînd prin oraşe şi sate, această mică ceată din 
Marsilia înfricase Franţa prin ardoarea cu care cînta 
acest nou cîntec, încă necunoscut. 

Cînd află că au ajuns la Montereau, Barbaroux 
alergă să-l informeze pe Santerre. Acesta îi promise că 
se va duce să-i primească pe marsiliezi la Charenton, 
împreună cu patruzeci de mii de oameni. 

lată ce avea de gînd să facă Barbaroux cu cei 
patruzeci de mii de oameni ai lui Santerre şi cu cei 
cinci sute de marsiliezi : 

Să-i pună pe marsiliezi în frunte, să ia cu asalt 
primăria şi Adunarea, să ia cu asalt palatul Tuileries, 
aşa cum trecuseră peste Bastilia la 14 iulie 1789, şi, pe 
ruinele palatului florentin, să proclame republica. 

Barbaroux şi Rebecqui s-au dus la Charenton să-l 
aştepte pe Santerre şi pe cei patruzeci de mii de 
oameni din periferiile Parisului. 

Santerre sosi cu două sute de oameni ! 

Poate că nu voise să le cedeze marsiliezilor, adică 
unor străini, gloria unei asemenea lovituri. 

Mica trupă cu ochi înflăcăraţi, cu feţele arse de 
soare, cu grai strident, străbătu întregul Paris, de la 
grădina regelui pînă la Champs-Elysées, cîntînd 
Marseieza. De ce am numi-o noi altfel, dacă aşa îi 
ziceau ei ? 

Marsiliezii trebuiau să-şi ridice tabăra pe Champs- 
Elysées, unde urma să li se dea a doua zi un banchet. 

Banchetul a avut loc, aşa cum se hotărise. Dar, 

între Champs-Elysées şi podul turnant, la doi paşi de 
ospăț, erau rînduite batalioanele de grenadieri din 
secţia „Filles-Saint-Thomas”. Era o gardă regalistă, pe 
care palatul o plasase acolo ca un zid de apărare între 
noii-veniţi şi el. 
N Marsiliezii şi grenadierii se adulmecară adversari. 
Incepură prin a schimba sudalme, lovituri. La prima 
picătură de sînge, marsiliezii strigară : „La arme !”, se 
repeziră la puştile lor sprijinite în mănunchi, şi atacară 
la baionetă. 

Grenadierii parizieni au fost daţi peste cap după 
această primă lovitură violentă. Spre norocul lor, 
aveau în spate palatul Tuileries şi porţile sale de fier. 
Podul turnant le apără fuga, ridicîndu-se în faţa 
duşmanilor lor. 

Fugarii găsiră adăpost în apartamentele regelui. 
Se spune chiar că un rănit a fost îngrijit de propriile 
miîini ale reginei. 

Federaţii, marsiliezii, bretonii şi cei din Dauphinee 
erau cinci mii. Constituiau o forţă nu prin număr, ci 
prin devotament. Aveau în ei spiritul revoluţiei. 

In ziua de 17 iulie au trimis o adresă Adunării, în 
care spuneau : 


Aţi declarat patria în primejdie, dar nu o puneti 
chiar voi în primejdie  prelungind  impunitatea 
trădătorilor ? 

Urmăriţi-l pe La Fayette, suspendaţi puterea 
executivă,  destituiți directoratele departamentelor, 
reînnoiți puterea judiciară. 


La 3 august, Pétion în persoană repetă aceeaşi 


cerere. Cu glasul său indiferent, cere în numele 
Comunei chemarea sub arme. 

Este adevărat că are în spatele său doi buldogi, 
care îl muşcă de picioare : Danton şi Sergent. 

— Comuna, spuse Pétion, denunță puterea 
executivă. Pentru a vindeca bolile de care suferă 
Franţa trebuie să nu pierdem nici o clipă şi să le 
atacăm chiar la izvoarele lor. Noi am fi dorit să cerem 
numai suspendarea temporară a lui Ludovic al XVI-lea, 
dar Constituţia se opune. Regele invocă fără încetare 
Constituţia. O invocăm la rîndul nostru şi cerem 
decăderea lui din drepturi. 

Il auziţi pe regele Parisului denunţindu-l pe regele 
Franţei, pe regele de la primărie declarînd război rege- 
lui din Tuileries ? 

Adunarea dădu înapoi în faţa înspăimîntătoarei 
măsuri ce i se propunea. Decăderea din drepturi fu 
amiînală pentru 9 august. 

In ziua de 8, Adunarea declară că acuzaţia 
împotriva lui La Fayette nu e justificată. Adunarea 
dădea înapoi. 

Ce avea să hotărască a doua zi în legătură cu 
decăderea din drepturi a regelui ? Se va împotrivi şi ea 
poporului ? 

Să ia seama ! Nu ştie oare, imprudenta, ce se 


petrece ? 
La 3 august — chiar în ziua în care P&tion venise 
să ceară decăderea din drepturi — suburbia Saint- 


Marceau se sătură să mai moară de foame în această 
luptă care nu înseamnă nici pace nici război : trimite 
delegaţi la secţia Quinze-Vingts şi îi întreabă pe fraţii 
din suburbia Saint-Antoine : 

— Dacă pornim asaltul asupra palatului Tuileries, 
mergeţi cu noi ? 

— Mergem ! răspunseră aceştia. 

La 4 august, Adunarea condamnă proclamația 
insurecţională a secţiei Mauconseil. In ziua de 5, 
Comuna refuză să publice decretul. 

Nu era suficient că regele Parisului declarase 
război regelui Franţei, iată că şi Comuna se opunea 
Adunării. 

Toate aceste zvonuri de opoziţie faţă de mişcare 
ajungeau la urechile marsiliezilor. Ei aveau arme, dar 
n-aveau cartuşe. Cerură în gura mare cartuşe, dar nu 
primiră. 

In seara zilei de 4, o oră după ce se răspîndise 
zvonul că Adunarea condamnă actul insurecţional al 
secţiei Mauconseil, doi tineri marsiliezi se îndreaptă 
spre primărie. 

Nu se află la birou decît doi funcţionari municipali: 
Sergent, omul lui Danton, şi Panis, omul lui 
Robespierre. 

— Ce vreţi ? întreabă cei doi funcţionari. 

— Cartuşe! răspund cei doi tineri. 

— Distribuirea este formal interzisă, spuse Panis. 

— E interzis să eliberaţi cartuşe ? reluă unul 
dintre marsiliezi. Dar ceasul luptei se apropie, şi nu 
avem cu ce s-o susţinem ! 

— Am fost aduşi aşadar la Paris ca să fim ucişi ? 
strigă celălalt. 

Primul scoate un pistol din buzunar. Sergent 
zimbeşte : 

— Ne ameninţaţi, tinere ? spuse el. Nu cu 
ameninţări veţi intimida doi membri ai Comunei ! 

— Cine vorbeşte de ameninţări şi intimidare ? 
spuse tînărul. Acest pistol nu e pentru dumneavoastră, 
e pentru mine ! 

Şi apăsînd arma pe frunte : 

— Pulbere ! Cartuşe ! Sau, pe legea mea de 
marsiliez, îmi zbor creierii ! 

Sergent avea o imaginaţie de artist, o inimă de 
francez. Simţi că strigătul acestui tînăr era strigătul 
Franţei. 

— Panis, spuse el, să luăm seama ! Dacă acest 
tînăr se sinucide, sîngele lui se va revărsa asupra 
noastră ! 

— Dar dacă eliberăm cartuşe împotriva ordinului, 
ne punem capul în joc. 

— Nu face nimic ! Cred că a venit momentul să ne 
punem capul în joc, spuse Sergent. In orice caz, fiecare 
pentru sine. Eu îl joc pe al meu, rămîne ca tu să nu-mi 
urmezi exemplul. 

Şi, luînd o hirtie, scrise ordinul de a se elibera 
cartuşe marsilierilor, şi-l semnă. 

— Dă-mi-l ! spuse Panis cînd Sergent, termină. 

Şi semnă după Sergent. 

De acum înainte puteau să fie liniştiţi : din clipa în 
care marsiliezii aveau cartuşe, nu se vor lăsa doboriţi 
fără să se apere. 

In ziua de 6, Adunarea chiar primi o petiție 
vehementă din partea marsiliezilor înarmaţi. Nu numai 
că o primi, dar admite ca petiţionarii să ia parte la 
şedinţă, cu toate onorurile. 

Adunarea e tare înfricoşată. Atit de înfricoşată, 
încît se întreabă dacă nu e cazul să se retragă în 
provincie. 

Singur  Vergniaud o reţine. — Şi de ce, 
Dumnezeule? Cine n-ar spune că Vergniaud o face 
pentru că vrea să rămînă la Paris lîngă frumoasa 
Candeille ? Dealtfel, n-avea nici o importanţă. 

— La Paris trebuie să se asigure izbînda libertăţii, 
sau de nu, să pierim odată cu ea ! spuse Vergniaud. 
Dacă părăsim Parisul, nu o putem face decît împreună 
cu toţi cetăţenii, cum a făcut Temistocle, nelăsînd în 
urmă decît cenuşă, nefugind din faţa duşmanului decit 
pentru a-i săpa mormîntul ! 

Astfel toată lumea stă la îndoială, şovăie, fiecare 
simte pămîntul cutremurîndu-i-se sub picioare şi se 
teme să nu se deschidă sub el. 

La 4 august, ziua în care Adunarea condamnă 
proclamația insurecţională a secţiei Mauconseil, ziua în 
care cei doi marsiliezi obţin cartuşe de la Panis şi 
Sergent şi le distribuie celor cinci sute de compatrioți 
ai lor, în aceeaşi zi pe bulevardul Temple avea loc o 
reuniune la „Cadran-Bleu”. Camille Desmoulins era 
acolo în numele său personal şi al lui Danton. Cu pana 
în mînă, Cassa schiţa planul insurecției. 

Cu planul întocmit, s-au dus la Antoine, un fost 
constituant care locuia în strada Saint-Honore, la 
timplarul Duplay, în aceeaşi casă cu Robespierre. 

Robespierre nu făcea parte din complot. De 
aceea, cînd doamna Duplay văzu că toată această 
bandă de instigatori se instalează la Antoine, urcă 
repede în camera unde erau întruniţi, strigînd 
înspăimiîntată : 

— Dar, domnule Antoine, vreţi ca domnul 
Robespierre să fie ucis ? 

— Parc-ar fi vorba de Robespierre ! răspunse 
Antoine. Slavă Domnului, nimeni nu se gîndeşte la el. 
Dacă i-e frică, să se ascundă! 

La miezul nopţii, planul scris de Cassa fu trimis, 
lui Santerre şi lui Alexandre, cei doi comandanţi ai 
cartierului. 

Alexandre ar fi vrut să meargă, dar Santerre 
răspunse că suburbia nu era încă pregătită. El îşi ţinea 
cuvîntul dat reginei la 20 iunie. In 10 august el nu 
porni decît atunci cînd nu mai avu încotro. 

Prin urmare, insurecția a fost amînată. 

Antoine spusese că nimeni nu se gindea la Robes- 
pierre. Se înşela. 

Spiritele erau atît de agitate încît răsări ideea să 
facă din el mobilul unei mişcări revoluţionare, din el, 
acest monument de imobilitate ! 

Şi cineva a avut ideea ? Barbaroux ! 

Aproape că era deznădăjduit, acest îndrăzneţ 
marsiliez. Era gata să părăsească Parisul şi să se 
înapoieze la Marsilia. 

Ascultaţi-o pe doamna Roland : 


Nu prea sîntem siguri că nordul ţării va fi apărat. 
Examinăm Împreună cu Servan şi Barbaroux şansele 
de a salva libertatea în sudul Franţei şi posibilitatea de 
a întemeia acolo o republică. Luăm hărţi şi trasăm pe 
ele linii de demarcație. „Dacă marsiliezii noştri nu 
reuşesc, spunea Barbaroux, aceasta va fi soluția 
noastră.” 


Ei bine, Barbaroux crezu că găsise o altă soluție : 
geniul lui Robespierre. Sau poate că Robespierre voia 
să afle pînă unde ajunsese Barbaroux. 

Marsiliezii părăsiră cazarma, prea îndepărtată, şi 
se duseră la cordelieri, adică în apropiere de Pont- 
Neuf. Fiind la cordelieri, marsiliezii se aflau la Danton. 
Deci, în cazul unei acţiuni insurecţionale, aceşti vajnici 
marsiliezi vor porni de la Danton. Şi dacă răscoala 
reuşea, toate onorurile îi vor reveni lui Danton. 

Barbaroux ceruse să-l vadă pe Robespierre. 

Robespierre avu aerul că le face o favoare satisfă- 
cîndu-le dorinţa : trimise vorbă lui Barbaroux şi Re- 
becqui că-i aşteaptă la el acasă. 

Cum am mai spus, Robespierre locuia la timplarul 
Duplay. După cum vă amintiţi, întîmplarea îl dusese 
acolo în seara încăierării de pe Champ-de-Mars. 

Robespierre considera această întîmplare o 
binecuvîntare a cerului, nu numai pentru că, pe 
moment, această ospitalitate îl salva de la o primejdie 
iminentă, dar mai ales că, pur şi simplu, îi punea în 
scenă viitorul. 

Pentru un om care dorea să merite titlul de 
incoruptibil era tocmai locuinţa de care avea nevoie. 

Nu se mutase totuşi numaidecit. Făcuse o 
călătorie la Arras, o adusese de acolo pe sora lui, 
domnişoara Charlotte de Robespierre, şi locuia în 
strada Saint-Florentin împreună cu această persoană 
uscăţivă şi slabă, căreia autorul a avut cinstea să-i fie 
prezentat la treizeci şi opt de ani după aceste 
evenimente. 

Robespierre se îmbolnăvi. 

Doamna Duplay, care era o admiratoare fanatică 
a lui Robespierre, află de această boală şi veni să-i 
reproşeze domnişoarei Charlotte că n-o înştiinţase de 
boala fratelui ei. Ceru insistent ca bolnavul să fie 
transportat la ea. 

Robespierre nu protestă : ieşind de la familia 
Duplay, unde fusese oaspete de-o clipă, dorinţa sa era 
să se înapoieze într-o zi ca locatar. 

Cererea doamnei Duplay răspundea astfel cum 
nu se poate mai bine planurile sale. 

Şi ea visase la onoarea de a oferi adăpost 
Incoruptibilului. De aceea, pregătise o mansardă 
micuță dar curată, unde dusese cele mai frumoase 
mobile din casă să ţină tovărăşie unui frumos pat 
albastru-alb, foarte cochet, aşa cum i se cuvenea unui 
om care, la vîrsta de şaptesprezece ani, se lăsase 
pictat cu un trandafir în mînă. 

Cu ajutorul unui lucrător din atelierul soţului ei, 
doamna Duplay montase în această cameră 
mansardată rafturi de brad nou-nouțe, pentru cărți şi 
documente. 

Cărțile erau puține la număr : operele lui Racine 
şi ale lui Jean-Jacques Rousseau formau toată 
biblioteca austerului iacobin. In afară de aceşti doi 
autori, Robespierre nu se citea decît pe el însuşi. 

Toate celelalte rafturi erau încărcate de 
memoriile sale de avocat, de discursurile sale de 
tribun. 

Pereţii erau acoperiţi cu toate portretele ilustrului 
bărbat pe care fanatica doamnă Duplay le putuse găsi. 
Astfel încît Robespierre, în orice parte s-ar fi întors, nu 
trebuia decit să întindă mîna pentru a-l citi pe Robes- 
pierre. Aşa încît Robespierre nu-l vedea decit pe Ro- 
bespierre. 

In acest sanctuar, în acest tabernaclu, în această 
sfinta-sfintelor au fost poftiţi să intre Barbaroux şi 
Rebecqui. 

Exceptind pe înşişi actorii acestei scene, nimeni 
n-ar putea spune cu ce înciîlcită îndemînare a început 
Robespierre conversaţia. Vorbi mai întîi despre 
marsiliezi, despre patriotismul lor, despre teama pe 
care a încercat-o de a vedea exagerate chiar şi cele 
mai alese sentimente. Vorbi apoi despre el, despre 
serviciile ce le făcuse Revoluţiei, despre încetineala 
înţeleaptă cu care-i dirijase înaintarea. 

Dar nu era oare timpul ca această revoluţie să fie 
oprită ? Nu era oare momentul ca toate partidele să se 
unească, să-l aleagă pe cel mai popular om dintre toţi, 
să-i dea pe mînă această revoluţie şi să-l însărcineze 
cu conducerea mişcării ei ? 

Rebecqui nu-l lăsă să meargă mai departe. 

— Ah! spuse el, ştiu unde vrei să ajungi, 
Robespierre! 

Robespierre se dădu înapoi pe scaun, ca şi cum 
un şarpe s-ar fi înălţat în faţa lui. 

Atunci, ridicîndu-se, Rebecqui spuse : 

— Nu vrem dictator, aşa cum nu vrem rege ! Să 
mergem, Barbaroux ! 

Şi  amîndoi ieşiră pe dată din mansarda 
Incoruptibilului ! 

Panis, care-i adusese cu sine, îi urmă pînă în 
stradă. 

— Ah ! spuse el, aţi înţeles greşit problema, n-aţi 
priceput bine gîndul lui Robespierre. Era pur şi simplu 


419 


vorba de o autoritate momentană, şi, dacă ideea lui ar 
fi urmată, nimeni mai mult decît Robespierre... 

Barbaroux însă îl întrerupse şi repetă cuvintele 
spuse de însoţitorul său. 

— Nu vrem dictator, aşa cum nu vrem rege! 

Apoi se îndepărtă cu Rebecqui. 

Capitolul 49 _ 
CE O FACEA PE REGINA SA NU MAI 
VREA SA FUGA 


Un lucru liniştea palatul : exact ceea ce îi 
îngrozea pe revoluționari. 

Pus în stare de apărare, palatul devenise o 
fortăreață, cu o garnizoană puternică. 

In acea faimoasă zi de 4 august, în care s-au 
întîmplat atitea, nici regalitatea n-a rămas inactivă. 

In timpul nopţii de 4 spre 5 august au fost 
chemate, discret, batalioanele de elveţieni de la 
Courbevoie, la Tuileries. Doar cîteva companii au fost 
exceptate şi trimise la Gaillon, unde se va refugia, 
poate, regele. 

Trei oameni de încredere, trei şefi încercaţi, se 
găsesc lîngă regină : Maillardot cu elveţienii săi ; d'Her- 
villy cu cavalerii de Saint-Louis şi garda sa constituţio- 
nală ; Mandat, comandant general al gărzii naţionale, 
care promite douăzeci de mii de luptători hotăriţi şi 
devotați. 

In seara de 8 august, un bărbat pătrunse în 
castel. Toată lumea îl cunoştea. Ajunse deci fără 
greutate pînă la apartamentul reginei. Fu anunţat 
doctorul Gilbert. 

— Să intre, spuse regina cu glas înfrigurat. 

Gilbert intră. 

— Ah ! Veniţi, veniţi, doctore ! Sînt fericită să vă 
văd. 

Gilbert ridică ochii spre ea. Întreaga fiinţă a 
Mariei-Antoaneta exprima ceva ce se asemăna cu 
veselia şi multumirea şi care-l făcu să se înfioare. Ar fi 
preferat s-o găsească pe regină palidă şi abătută, decit 
agitată şi plină de vioiciune cum era. 

— Doamnă, îi spuse el, mă tem că am ajuns prea 
tîrziu şi într-un moment nefavorabil. 

— Dimpotrivă, doctore, răspunse regina cu un 
zim- bet — expresie de care gura ei aproape se 
dezobişnuise — veniţi la timp şi sînteţi binevenit ! Veţi 
vedea un lucru pe care de mult doream să vi-l arăt: un 
rege cu adevărat rege ! 

— Mi-e teamă, doamnă, reluă Gilbert, să nu vă în- 
şelaţi şi să nu-mi arătaţi mai curînd un comandant de 
fortăreață decît un rege ! 

— Domnule Gilbert, se prea poate să nu ne 
înţelegem mai bine asupra caracterului simbolic al 
regalității decît asupra multor alte lucruri... Pentru 
mine, un rege nu este doar un om care spune : „Nu 
vreau !” E mai ales un om care spune : „Vreau !” 

Regina făcea aluzie la acel faimos veto care 
adusese situaţia la punctul extrem în care se găsea. 

— Da, doamnă, răspunse Gilbert, şi pentru 
Majestatea Voastră un rege este mai ales un om care 
se răzbună. 

— Care se apără, domnule Gilbert ! Căci ştiţi doar 
că sîntem ameninţaţi în mod public. Urmează să fim 
atacați cu arma în mînă. Se află aici, după cum am fost 
asiguraţi, cinci sute de marsiliezi conduşi de un anumit 
Barbaroux, care au jurat pe ruinele Bastiliei să nu se 
înapoieze la Marsilia decît după ce-şi vor fi făcut tabăra 
pe ruinele palatului Tuileries. 

— Într-adevăr, am auzit spunîndu-se acest lucru, 
reluă Gilbert. 

— Şi asta nu v-a făcut să rideţi, domnule ? 

— Asta m-a înspăimîntat pentru rege şi pentru 
dumneavoastră, doamnă ! 

— Incît veniţi să ne propuneţi să abdicăm şi să ne 
predăm la discreţie în mîinile domnului Barbaroux şi 
ale marsiliezilor săi ? 

— Vai, doamnă, dacă regele ar putea abdica şi 
garanta prin sacrificarea coroanei sale viaţa sa, a 
dumneavoastră, cea a copiilor dumneavoastră ! 

— Dumneavoastră l-aţi sfătui s-o facă, nu-i aşa, 
domnule Gilbert ? 

— Da, doamnă, şi m-aş arunca la picioarele lui ru- 
gîndu-l să-mi urmeze sfatul. 

— Domnule Gilbert, permiteţi-mi să vă spun că nu 
sînteţi constant în părerile dumneavoastră. 

— De! doamnă, spuse Gilbert, părerea mea este 
mereu aceeaşi. Devotat regelui meu şi patriei mele, aş 
fi dorit să văd realizat acordul între rege şi Constituţie. 
Din această dorinţă şi din decepţiile mele succesive 
izvorăsc diferitele sfaturi pe care am avut onoarea să 
le dau Majestății Voastre. 

— Şi care e sfatul pe care mi-l daţi în clipa de 
faţă, domnule Gilbert ? 

— Niciodată n-aţi fost mai în măsură să-l urmaţi 
ca în această clipă, doamnă ! 

— Să-l auzim atunci. 

— Vă dau sfatul să fugiţi. 

— Să fug ? 

— Vai, doamnă, doar ştiţi bine că e posibil şi că 
niciodată pînă acum nu vi s-au oferit asemenea 
înlesniri. 

— la să vedem. 

— Aveţi aproape trei mii de oameni la castel. 

— Aproape cinci mii, domnule, spuse regina cu un 
zîmbet de satisfacţie, şi de două ori pe atît la primul 
semn pe care-l vom face. 

— N-aveţi nevoie să faceţi un semn care ar putea 
fi interceptat, doamnă : cei cinci mii de oameni vă sînt 
de-ajuns. 

— Ei bine, domnule Gilbert, ce ar trebui să facem, 
după părerea dumneavoastră, cu aceşti cinci mii de 
oameni ? 

— Să staţi în mijlocul lor, doamnă, cu regele şi 
auguştii dumneavoastră copii. Să ieşiţi din Tuileries în 
clipa în care ceilalţi se vor aştepta cel mai puţin. Apoi, 

la două leghe de aici, să încălecaţi, să ajungeţi la 
Gaillon şi în Normandia, unde sînteţi aşteptaţi. 

— Adică, să-mi pun soarta în mîinile domnului de 
La Fayette. 

— Acesta, cel puţin, a dovedit că vă este devotat, 
doamnă. 

— Nu, domnule, nu ! Cu cei cinci mii de oameni ai 
mei şi cu cei cinci mii care pot veni la primul semnal 
pe care-l vom da, prefer să încerc mai bine altceva. 

— Ce veţi încerca ? 

— Să strivim revolta o dată pentru totdeauna. 

— Vai ! Doamnă, doamnă! Ce dreptate avea cînd 
îmi spunea că sînteţi condamnată ! 

— Cine, domnule ? 

— Un bărbat al cărui nume nu îndrăznesc să vi-l 
repet, doamnă. Un bărbat care v-a vorbit de trei ori 
pînă acum. 

— Tăcere! strigă regina pălind. Vom încerca să 
dovedim că-i mincinos acel fals profet. 

— Doamnă, tare mă tem că vă orbiţi singură ! 

— Sînteţi deci de părere că vor îndrăzni să ne 
atace? 

— Cam spre asta se îndreaptă opinia publică. 

— Şi ei cred că vor intra aici ca în 20 iunie ? 

— Castelul Tuileries nu e o fortăreață. 

— Nu. Dacă vreţi să veniţi cu mine, domnule 
Gilbert, vă voi arăta că totuşi palatul poate rezista 
cîtva timp. 

— Datoria mea este să vă urmez, doamnă, spuse 
Gilbert înclinîndu-se. 

— Atunci, veniţi ! spuse regina. 

Conducîndu-l pe Gilbert la fereastra din mijloc, 
aceea care dădea în piaţa Carrousel, şi de unde se 
vedea nu curtea imensă care se întinde azi pe toată 
faţada palatului, ci cele trei mici curţi interioare închise 
cu ziduri, care existau pe atunci şi se numeau : cea a 
pavilionului „Flore”, curtea prinților ; cea din mijloc, 

curtea palatului Tuileries ; şi cea ce se învecinează în 
zilele noastre cu strada Rivoli, curtea elveţienilor. 

— Vedeţi ? spuse regina. 

Intr-adevăr, Gilbert observă că zidurile erau stră- 
punse de găuri înguste, putînd oferi garnizoanei un 
prim zid de apărare, prin ferestruicile căruia se va 
trage asupra poporului. 

Apoi, odată forţat acest meterez, gernizoana se 
va retrage nu numai în Tuileries, unde fiecare poartă 
dădea spre o curte, ci şi în clădirile laterale. Astfel încît 
patrioţii care vor îndrăzni să intre în curţi vor fi prinşi 
între trei focuri. 

— Ce spuneţi de asta, domnule ? întrebă regina. 
Tot îl mai sfătuiţi pe domnul Barbaroux, cu ai săi cinci 
sute de marsiliezi, să-şi ducă planul la îndeplinire ? 

— Dacă nişte oameni atît de fanatici cum sînt ei 
ar putea asculta de sfatul meu, aş face pe lîngă ei un 
demers asemănător celui ce-l fac aici. Am venit să vă 
cer să nu aşteptaţi atacul. Lor le-aş cere să nu atace. 

— Şi probabil vor trece peste acest sfat. 

— Şi dumneavoastră, doamnă, veţi face la fel. Vai 
! asta e nenorocirea omenirii : cere fără încetare 
sfaturi pentru a nu le urma. 

— Domnule Gilbert, spuse regina zimbind, uitaţi 
că sfatul, pe care aţi binevoit să ni-l daţi n-a fost 
solicitat... 

— E-adevărat, doamnă, spuse Gilbert făcînd un 
pas înapoi. 

— Ceea ce face, adăugă regina întinzîind mîna 
doctorului, să vă fim cu atît mai recunoscători pentru 
el. 

Un suris palid de îndoială trecu uşor pe buzele lui 
Gilbert. 

In acest moment începură să intre în curţile 
palatului Tuileries căruţe încărcate cu birne grele. Le 
aşteptau mai mulţi oameni care, sub hainele lor de 
burghezi, puteau fi uşor recunoscuţi drept militari. 

Aceşti oameni tăiau birnele cu fierăstrăul pe o lungime 
de şase picioare şi o grosime de trei degete. 

— Ştiţi cine sînt aceşti oameni ? întrebă regina. 

— Ingineri, după cît mi se pare, răspunse Gilbert. 

— Da, domnule, şi se pregătesc, după cum 
vedeţi, să  blindeze ferestrele, lăsînd loc numai 
deschizăturilor pentru tras cu arma. 

Gilbert o privi trist pe regină. 

— Ce se întîmplă, totuşi, domnule ? întrebă Maria- 
Antoaneta. 

— Ah, doamnă, vă pling sincer că v-aţi constrîns 
memoria să reţină aceste cuvinte şi gura să le 
pronunţe. 

— Ce vreţi, domnule ! răspunse regina. Sînt 
împrejurări cînd femeile devin bărbaţi : atunci cînd 
bărbaţii... 

Regina se opri. 

— Dar, în sfîrşit, spuse ea terminînd nu fraza 
începută ci gîndul, de astă dată regele a hotărît. 

— Doamnă, spuse Gilbert, din moment ce sînteţi 
hotărită să mergeţi pînă la ultima limită din care văd 
că vă faceţi portiţa de scăpare, sper că aţi interzis 
accesul în împrejurimile castelului din toate punctele. 
Aşa, de exemplu, galeria Luvrului... 

— Intr-adevăr, mă faceţi să mă gindesc şi la 
asta!... Veniţi cu mine, domnule. Vreau să mă asigur 
că ordinul ce l-am dat este executat. 

Şi regina îl luă cu sine pe Gilbert prin 
apartamente, pînă la acea uşă a pavilionului Flore care 
dă spre galeria de tablouri. 

Odată uşa deschisă, Gilbert văzu lucrători puşi să 
bareze galeria pe o lăţime de douăzeci de picioare. 

— Vedeţi, spuse regina. 

Apoi, adresindu-se ofițerului care supraveghea lu- 
crarea : 

— Ei bine, domnule d'Hervilly ? 

— Ei bine, doamnă, să ne lase rebelii douăzeci şi 
patru de ore, şi vom fi în măsură... 

— Credeţi că ne vor lăsa douăzeci şi patru de ore, 
domnule Gilbert ? întrebă regina pe doctor. 

— Dacă se va petrece ceva, doamnă, nu cred să 
se întîmple înainte de 10 august. 

— İn 10? Într-o vineri? Urîtă zi de răscoală, dom- 
nule ! Credeam că rebelii vor avea inteligenţa să 
aleagă o duminică. 

Şi regina porni înaintea lui Gilbert, care o urmă. 

leşind din galerie, întîlniră un bărbat în uniformă 
de general. 

— Ei bine, domnule Mandat, întrebă regina, aţi 
luat măsurile cuvenite ? 

— Da, doamnă, răspunse generalul comandant, 
privindu-l pe Gilbert cu îngrijorare. 

— Ah ! Puteţi vorbi în prezenţa domnului, spuse 
regina. Domnul ne este prieten. 

Şi întorcîndu-se spre Gilbert, îl întrebă : 

— Nu-i aşa, doctore ? 

— Da, doamnă, răspunse Gilbert, şi încă unul 
dintre cei mai devotați ! 

— Atunci, spuse Mandat, e cu totul altceva... Un 
corp de soldaţi din garda naţională, plasat la primărie, 
un altul la Pont-Neuf, îi vor lăsa pe răzvrătiți să treacă, 
şi, în timp ce domnul d'Hervilly cu gentilomii săi, 
domnul Maillardot cu elveţienii săi îi vor primi din faţă, 
ei le vor tăia retragerea şi îi vor zdrobi prin spate. 

— Vedeţi, domnule, spuse regina, că al vostru 10 
august nu va fi un 20 iunie ! 

— Vai ! doamnă, spuse Gilbert, efectiv mi-e 
teamă. 

— Pentru noi ?... Pentru noi ? insistă regina. 

— Doamnă, reluă Gilbert, ştiţi ce i-am spus 
Majestății Voastre. Pe cît am dezaprobat Varennes... 

— Da, pe atît mă sfătuiţi pentru Gaillon !... Aveţi 
vreme să coboriţi cu mine pînă în sălile de jos, 
domnule Gilbert ? 

— Desigur, doamnă. 

— Ei bine, să mergem ! 

Regina porni pe o mică scară turnantă, care o 
duse la parterul castelului. 

Parterul palatului era o adevărată tabără, tabără 
fortificată şi apărată de elveţieni. Toate ferestrele 
fuseseră blindate, cum spusese regina. 

Regina se îndreptă spre colonel. 

— Ei bine, domnule Maillardot, ce spuneţi de 
oamenii, dumneavoastră ? 

— Că sînt gata, ca şi mine, să moară pentru 
Majestatea Voastră, doamnă. 

— Ne vor apăra deci pînă la capăt ? 

— Odată început focul, el nu va fi oprit decît în 
urma unui ordin scris al regelui. 

— Auziţi, domnule ? In afara incintei acestui 
castel, totul ne poate fi ostil, dar în interior totul ne 
este credincios. 

— Este o consolare, doamnă, dar nu reprezintă o 
siguranţă. 

— Siînteţi sinistru, ştiţi asta, doctore ? 

N — Majestatea Voastră m-a condus unde a dorit. 
Imi permite s-o reconduc în apartamentele sale ? 

— Cu plăcere, doctore, dar sînt obosită. Daţi-mi 
braţul. 

Gilbert se înclină în faţa acestei înalte favori, atit 
de rar acordată de regină chiar şi celor mai intimi, mai 
ales de la începutul nenorocirilor ei. 

O conduse pînă la camera de dormit. Ajunsă 
acolo, Maria-Antoaneta se lăsă să cadă într-un fotoliu. 
Gilbert puse un genunchi la pămînt în faţa ei. 

— Doamnă, spuse el, în numele augustului 
dumneavoastră soţ, în numele dragilor dumneavoastră 
copii, în numele siguranţei dumneavoastră personale, 

vă implor pentru ultima oară să vă serviţi de forţele ce 
le aveţi în jurul dumneavoastră nu pentru a lupta, ci 
pentru a fugi ! 

— Domnule, spuse regina, de la 14 iulie doresc 
să-l văd pe rege luîndu-şi revanşa. A sosit momentul, 
cel puţin aşa credem noi. Vom salva regalitatea, sau o 
vom înmormiînta sub ruinele palatului Tuileries. 

— Nimic nu vă poate face să reveniţi asupra 
acestei fatale hotărtri, doamnă ? 

— Nimic. 

Şi în acelaşi timp regina întinse mîna lui Gilbert, 
în parte ca să-i facă semn să se ridice, în parte ca s-o 
sărute. 

Gilbert sărută cu respect mîna reginei şi, ridicîn- 
du-se, spuse : 

— Doamnă, Majestatea Voastră îmi va permite să 
scriu cîteva rînduri pe care le cred atit de urgente încît 
au vreau să întîrzie măcar un minut ? 

— Desigur, domnule, spuse regina arătîndu-i o 
masă. 

Gilbert se aşeză şi scrise aceste cîteva rînduri : 


Veniti, domnule ! Regina e în pericol de moarte 
dacă un prieten n-o hotărăşte să fugă, şi cred că sînteti 
singurul prieten care poate avea această influență 
asupra ei. 


Apoi semnă şi scrise adresa. 

— Fără să fiu prea curioasă, domnule, întrebă 
regina, cui i-aţi scris ? 

— Domnului de Charny, doamnă, răspunse 
Gilbert. 

— Domnului de Charny ! exclamă regina pălind şi 
fremătînd în acelaşi timp. Şi ce-i scrieţi să facă ? 

— Să obţină de la Majestatea Voastră ceea ce n- 
am putut obţine eu. 

— Domnul de Charny prea e fericit să se mai gîn- 
dească la prietenii săi nenorociţi. Nu va veni, spuse 
regina. 

Uşa se deschise şi intră un aprod, care spuse: 

— Domnul conte de Charny, care a sosit chiar în 
acest moment, solicită onoarea să-şi prezinte omagiile 
Majestății Voastre. 

Din palidă cum era, regina deveni lividă. Îndrugă 
cîteva cuvinte de neînțeles. 

— Să intre ! Să intre ! spuse Gilbert. Cerul ni-l 
trimite ! 

Charny apăru în uşă, în uniforma de ofiţer de 
marină. 

— Ah ! Veniţi, domnule ! îi spuse Gilbert. Tocmai 
vă scrisesem. 

Şi îi dădu scrisoarea. 

—Am aflat de primejdia prin care trece 
Majestatea Sa şi am venit, spuse Charny înclinîndu-se. 

— Doamnă, doamnă, spuse Gilbert, în numele 
cerului, ascultați ce vă va spune domnul de Charny. 
Glasul lui va fi cel al Franţei. 

Şi, salutîndu-i respectuos pe regină şi pe conte, 
Gilbert ieşi, ducînd cu el o ultimă speranţă. 

Capitolul 50 
NOAPTEA DE 9 SPRE 10 AUGUST 


Să ne permită cititorii să-i ducem într-o casă din 
strada  Ancienne-Comeâdie, aproape de strada 
Dauphine. La primul etaj locuia Freron. 

Să trecem prin faţa uşii. Degeaba vom suna. El se 
află la al doilea etaj, la prietenul său, Camille 
Desmoulins. 

In timp ce urcăm cele şaptesprezece trepte care 
separă un etaj de altul, să spunem pe scurt cine era 
Fréron. 

Fréron (Louis-Stanislas) era fiul faimosului Elise- 
Cathérine Fréron, pe nedrept şi crud atacat de 
Voltaire. Dacă reciteşti azi articolele de critică scrise 
de ziarist împotriva autorului „Fecioarei din Orléans”, 
al „Dicţionarului filozofic” şi al lui „Mahomet”, rămii 
mirat să vezi că ziaristul spunea în 1754 exact ce 
gîndim noi în 1854, adică o sută de ani mai tîrziu. 

Fréron-fiul, care avea pe atunci treizeci şi cinci de 
ani, necăjit de nedreptăţile ce îl copleşiseră pe tatăl lui 
— mort de supărare în 1776, în urma suprimării de 
către ministrul Justiţiei, Miromesnil, a ziarului său „Anul 
literar” — Fréron îmbrăţişase cu ardoare principiile re- 
voluţionare şi tipărea sau avea să tipărească în 
vremea aceea „Oratorul poporului”. 

In seara zilei de 9 august el se afla, cum am mai 
spus-o, la Camille Desmoulins, unde lua cina cu Brune, 
viitorul mareşal al Franţei, care lucra pînă una-alta ca 
maistru într-o tipografie. 

Ceilalţi doi comeseni erau Barbaroux şi Rebecqui. 

O singură femeie participa la această masă. Era 
Lucile. 

Nume plăcut, femeie fermecătoare, care a lăsat o 
amintire dureroasă în analele revoluţiei. 

Nu te vom putea însoţi în această carte, tandră şi 
poetică făptură, cel puţin nu pînă la eşafodul pe care ai 
vrut să urci, fiindcă era cel mai scurt drum spre a-ţi 
întîlni soţul. Dar vom încerca să-ţi schiţăm în treacăt 
portretul din două trăsături de condei. 

Un singur portret de-al tău ne-a rămas, biată 
fată ? Ai murit atît de tînără, încît pictorul a fost nevoit, 
ca să spunem aşa, să te prindă în fugă. E o miniatură 
pe care am văzut-o în admirabila colecţie a colonelului 
Morin, care, oricît de prețioasă era, a fost lăsată să se 
rătăcească la moartea acestui om admirabil, care ne 
punea cu atîta amabilitate tezaurele sale la dispoziţie. 

In acest portret Lucile pare micuță, frumoasă, 
foarte vioaie. Există ceva esențialmente plebeian pe 
chipul ei fermecător. Intr-adevăr, era fiica unui fost 
înalt funcţionar de la Finanţe şi a unei deosebit de 
frumoase ființe, ce se pretindea a fi fost amanta 
ministrului de Finanţe, Terray. Lucile, aşa cum îi 
dovedeşte şi numele de Lucile Duplessis-Laridon, se 
trăgea, ca şi doamna Roland, din oameni simpli. 

O căsătorie din dragoste l-a unit în 1791 cu 
această tînără fată, oarecum bogată pentru el, pe 
copilul teribil, copilul de geniu numit Camille 
Desmoulins. 

Sărac, destul de urit, Camille, vorbind anevoie din 
cauza bilbiielii care-l împiedica să fie orator şi care 
făcu, poate, din el marele scriitor pe care-l cunoaşteţi, 
Camille a  fermecat-o deopotrivă prin fineţea 
inteligenţei şi prin bunătatea inimii sale. 

Cu toate că era de părerea lui Mirabeau, care 
spusese: „Nu veţi face nimic din această revoluţie 
dacă nu o veţi descreştina”. Camille se căsătorise la 
biserica Saint-Sulpice, după ritul catolic. Dar, în 1792, 
cînd i se născu un fiu, îl duse la primărie cerînd pentru 
el botezul republican. 

Acolo, în casa din strada Ancienne-Com&die, într- 
un apartament de la etajul al doilea, fusese elaborat, 

spre marea spaimă şi în acelaşi timp spre marea 
mîndrie a Lucilei, întregul plan insurecţional pe care 
Barbaroux mărturisea naiv că îl trimisese cu trei zile în 
urmă, într-un pantalon de nanchin, spălătoresei sale. 

De aceea Barbaroux, care n-avea mare încredere 
în reuşita acţiunii îndrăzneţe pe care el însuşi o 
concepuse, şi căruia îi era teamă să nu cadă în mîna 
Curţii victorioase, arătă cu o simplitate de-a dreptul 
antică o otravă pregătită — ca şi cea a lui Condorcet — 
de către Cabanis. 

La începutul cinei, Camille, care n-avea mai multă 
speranţă decît Barbaroux, spuse ridicîmd paharul, spre 
a nu fi înţeles de Lucile : 

— Edamus et bibamus, cras enim moriemur !! 

Dar Lucile înţelese. 

— Bine, spuse ea, de ce să vorbeşti o limbă pe 
care nu o înţeleg ? Ghicesc totuşi ce spui. Haide, 
Camille, fii liniştit. Nu eu voi fi aceea care te voi 
împiedica să-ţi împlineşti misiunea. 

După această asigurare, au început să vorbească 
nestînjenit şi tare. 

Fréron era cel mai hotărît dintre toţi. Ştiau că 
iubeşte o femeie cu o dragoste fără speranţă, fără să 
ştie însă cine este această persoană. Disperarea de 
care fu cuprins la moartea Lucilei relevă acest secret 
dureros. 

— Şi tu, Freron, îl întrebă Camille, ai otravă ? 

— Oh ! eu, spuse el, dacă nu reuşim miine, mă 
omor ! Sînt atît de sătul de viaţă, încît nu caut decit un 
pretext să scap de ea. 

Rebecqui era cel mai încrezător din toţi în 
rezultatul luptei. 

— Imi cunosc marsiliezii, spunea el. l-am ales eu 
personal şi sînt sigur de ei, de la primul pînă la ultimul. 
Nici unul nu va da înapoi! 


1 Să mîncăm şi să bem, căci miine vom muri ! (lat.) 

După cină, se gîndiră să meargă la Danton. 
Barbaroux şi Rebecqui refuzară, spunînd că erau 
aşteptaţi la cazarma marsiliezilor. Era aproape, la abia 
douăzeci de paşi de casa lui Camille Desmoulins. 

Freron avea întîlnire la Comună cu Sergent şi 
Manuel. Brune îşi petrecea noaptea la Santerre. 

Fiecare se lega de eveniment printr-un fir ce-i era 
propriu. 

Se despărţiră. Numai Camille şi Lucile se duseră 
la Danton. 

Cele două perechi erau foarte legate — nu numai 
bărbaţii, dar mai ales femeile. 

Danton este bine cunoscut. Am fost chemaţi nu o 
dată noi înşine să-i reproducem portretul, după 
maeştrii care l-au descris în trăsături viguroase. 

Soţia sa este mai puţin cunoscută. Să spunem 
cîteva cuvinte despre ea. 

Tot la colonelul Morin s-a putut găsi o amintire 
despre această remarcabilă femeie, care a fost 
obiectul unei atît de profunde adoraţii din partea 
soţului ei. Dar, în cazul ei, nu mai e vorba de o 
miniatură, ca la Lucile, ci de un portret în ghips. 
Michelet crede că a fost turnat după moarte. 

Caracteristicile ce se pot desprinde din el sînt 
bunătatea, calmul şi forţa. 

Fără să fie încă bolnavă de boala care a ucis-o în 
1793, era de pe atunci tristă şi îngrijorată, ca şi cum, 
fiind aproape de moarte, ar fi presimţit viitorul. Tradiţia 
adaugă că era cucernică şi timidă. 

Cu toată timiditatea şi cucernicia ei, într-o bună zi 
şi-a afirmat categoric voinţa în pofida împotrivirii pă- 
rinţilor ei. Era ziua în care a declarat că se va căsători 
cu Danton. 

Cînd Camille şi Lucile sosiră la Danton, doamna 
Danton plingea, şi Danton încerca, cu un aer hotărît, s- 
o consoleze. 

Femeia s-a dus la femeie, bărbatul la bărbat. 
Femeile se îmbrăţişară, bărbaţii îşi strînseră mîinile. 

— Crezi că se va întîmpla ceva ? întrebă Camille. 

— Sper, răspunse Danton. Santerre e totuşi cam 
moale. Din fericire, după părerea mea, chestiunea de 
miine nu este una de interes personal a unui 
conducător individual. lritarea produsă de o mizerie 
prelungită, indignarea publică, sentimentul apropierii 
duşmanului din afară, convingerea că Franţa e trădată, 
iată pe ce trebuie să contăm. Patruzeci şi şapte de 
secţiuni din patruzeci şi opt au votat decăderea din 
drepturi a regelui, au numit fiecare trei împuterniciţi 
care să se alăture Comunei, pentru salvarea patriei. 

— Salvarea patriei, spuse Camille clătinînd capul, 
e ceva destul de vag. 

— Da, însă în acelaşi timp de înţeles. 

— Şi Marat ? Şi Robespierre ? 

— Evident, n-a fost văzut nici unul, nici altul. Unul 
e ascuns în podul său, celălalt în pivniţa sa. Treaba 
odată terminată, vor fi văzuţi reapărind, unul ca o 
nevăstuică, celălalt ca o bufniţă. 

— Şi Petion ? 

— Ah ! Şiret trebuie să fie cel ce poate spune de 
partea cui e ! In ziua de 4 a declarat război palatului ; 
în 8 a avertizat departamentul că nu mai răspunde de 
siguranţa regelui ; azi-dimineaţă a propus postarea de 
soldaţi ai gărzii naţionale în piaţa Carrousel ; astă- 
seară a cerut departamentului douăzeci de mii de 
franci pentru a-i trimite acasă pe marsiliezi. 

— Vrea să slăbească vigilenţa Curţii, spuse 
Camille Desmoulins. 

— Şi eu cred, spuse Danton. 

In acest moment intră încă o pereche : erau 
doamna şi domnul Roland. 

Ne amintim că doamna Robert (domnişoara de 
Keralio) dicta în ziua de 17 iulie 1791 pe altarul patriei 
faimoasa petiție pe care o scria soţul ei. 

Spre deosebire de celelalte două perechi, unde 
bărbaţii erau superiori din toate punctele de vedere 
femeilor, în cazul noilor-veniţi, soţia îi era superioară 
soţului. 

Dacă e cazul că credem în „Memoriile” doamnei 
Roland, Robert era un bărbat corpolent de treizeci şi 
cinci pînă în patruzeci de ani, membru al Clubului 
Cordelierilor, avînd mai mult patriotism decît talent, 
neavînd nici o uşurinţă de a scrie, mare duşman al lui 
La Fayette, foarte ambițios. 

Doamna Robert avea pe atunci treizeci şi patru 
de ani. Era mică de statură, îndemînatică, spirituală şi 
mîndră. Crescută de tatăl ei, Guinement de Keralio — 
cavaler de Saint-Louis, membru al Academiei de istorie 
şi arheologie — deveni încetul cu încetul savantă şi 
literată. La şaptesprezece ani scria, traducea, compila. 
La optsprezece ani scrise un roman, Adelaido. Tatăl ei 
semna frecvent în reviste articole scrise de ea. Astfel 
ajunse să aibă gîndirea vioaie, rapidă, înflăcărată, care 
făcu din ea unul din cei mai neobosiţi ziarişti ai 
timpului. 

Soții Robert veneau din cartierul Saint-Antoine. 
Aspectul cartierului era straniu, spuneau ei. 

Noaptea era frumoasă, blind luminată, liniştită în 
aparenţă. Nu era nimeni, sau aproape nimeni pe 
stradă, dar toate ferestrele erau luminate şi toate 
aceste lumini păreau să strălucească pentru a lumina 
noaptea. 

Era de un efect sinistru ! Nu era o iluminaţie de 
sărbătoare, nu era nici acea lumină de la priveghiul 
morţilor. Simţeai întrucîtva cum cartierul trăieşte prin 
acest somn febril. 

In momentul cînd doamna Robert îşi termina po- 
vestirea, dangătul unui clopot făcu toată lumea să 
tresară. Era prima lovitură a clopotului de alarmă care 
răsuna la cordelieri. 

— Bine ! spuse Danton. Îi recunosc pe marsiliezi! 
noştri ! Nu mă îndoiam că ei vor fi aceia care vor da 
semnalul. 

Femeile se priviră îngrozite. Doamna Danton mai 
ales purta pe faţă toate semnele spaimei. 

— Semnalul? spuse doamna Robert. Palatul va fi 
atacat deci în timpul nopţii ? 

Nimeni nu-i răspunse, dar Camille Desmoulins, 
care la primul dangăt de clopot trecuse în camera 
vecină, se înapoie cu o puşcă în mînă. 

Lucile scoase un strigăt, apoi, dîndu-şi seama că 
în acest moment hotăritor n-avea dreptul să slăbească 
forţa omului pe care-l iubea, se aruncă în alcovul 
doamnei Danton, căzu în genunchi, îşi sprijini capul pe 
pat şi începu să plîngă. 

Camille se apropie de ea. 

— Fii liniştită, îi spuse el. Nu-l voi părăsi pe 
Danton. 

Bărbaţii ieşiră. Doamna Danton părea gata să 
moară, iar doamna Robert, atîrnată de gitul soţului ei, 
voia neapărat să-l însoţească. 

Cele trei femei rămaseră singure : doamna 
Danton şezînd, aproape zdrobită ; Lucile, în genunchi, 
plingînd ; doamna Robert străbătînd încăperea cu paşi 
mari, fără să observe că fiecare cuvint al ei lovea în 
inima doamnei Danton. 

— Toate astea, toate astea sînt din vina lui 
Danton! Dacă soţul meu este ucis, voi muri odată cu 
el. Dar înainte de a muri îl voi înjunghia pe Danton. 

Trecu astfel aproape o oră. 

Se auzi deschizîndu-se uşa de pe palier. 

Doamna Robert se năpusti înainte ; Lucile 
întoarse capul ; doamna Danton rămase nemişcată. 

Danton se întorsese acasă. 

— Singur ! exclamă doamna Robert. 

— Liniştiţi-vă, spuse Danton, nu se va întîmpla 
nimic pînă miine. 

-— Dar Camille ? întrebă Lucile. 

— Dar Robert ? întrebă domnişoara de K&ralio. 

— Sînt la cordelieri, unde redactează chemări la 
arme. Vin să vă dau ştiri despre ei, să vă spun că nu se 
va întîmpla nimic în această noapte, şi dovada e că am 
să mă culc. 

Şi, într-adevăr, se aruncă îmbrăcat cum era pe 
pat şi peste cinci minute adormi, ca şi cum nu în acel 
moment s-ar fi hotărît o problemă de viaţă sau de 
moarte între popor şi monarhie. 

La unu după miezul nopţii se înapoie şi Camille. 

— Vă aduc veşti despre Robert, spuse el. S-a dus 
la Comună să ducă proclamaţiile noastre... Nu fiţi 
îngrijorate, e doar pentru miine, şi încă, şi încă ! N 

Camille clătină din cap în semn de îndoială. Işi 
sprijini apoi acest cap cuprins de îndoială de umărul 
Lucilei şi adormi la rîndul său. 

Dormea de aproape o jumătate de oră cînd 
cineva sună la uşă. Doamna Robert se duse să 
deschidă. Era Robert. Venea să-l convoace pe Danton 
în numele Comunei. |l trezi. 

— Să se ducă... şi să mă lase să dorm ! exclamă 
el. Miine, cînd se va face ziuă. 

Robert şi soţia sa plecară. Se duseră acasă. 

Curînd se sună din nou la uşă. Acum doamna 
Danton se duse să deschidă. 

introduse în încăpere un tînăr blond, de vreo 
douăzeci de ani, în uniformă de căpitan al gărzii 
naţionale, care ţinea în mînă o puşcă. 

— Domnul Danton ? întrebă el. 

-— Prietene ! spuse doamna Danton trezindu-şi 
soţul. 

— Ei bine, ce se întîmpla, întrebă acesta. larăşi ? 

— Domnule Danton, spuse tînărul blond, sînteţi 
aşteptat acolo. 

— Unde, acolo ? 

— La Comună. 

— Cine mă aşteaptă ? 

— Delegații secţiilor şi, în mod deosebit, domnul 
Billot. 

— Turbatul ! spuse Danton. Bine ! Spuneţi-i lui 
Billot că voi veni. 

Apoi, privind chipul  tînărului, care-i era 
necunoscut şi care purta, copil fiind încă, insigna unui 
grad prea înalt, îl întrebă : 

— Scuzaţi, domnule ofiţer, dar cine sînteţi ? 

— Sînt Ange Pitou, domnule, căpitan al gărzii na- 
tionale din Haramont... 

—Ah!Ah! 

— Fost învingător al Bastiliei. 

— Bine! 

-— Am primit ieri o scrisoare de la domnul Billot, 
care-mi spunea că probabil ne vom bate straşnic aici şi 
că e nevoie de toţi bunii patrioţi. 

— Şi-atunci ? 

— Atunci am plecat cu aceia dintre oamenii mei 
care nu vrut să mă urmeze. Dar cum sînt mai puţin 
buni mărşăluitori ca mine, au rămas la Dammartin. 
Miine dis-de-dimineaţă vor fi aici. 

— La Dammartin ? întrebă Danton. Dar e lao 
distanţă de opt leghe de-aici ! 

— Da, domnule Danton. 

— Şi Haramont, la ce distanţă e de Paris ? 

— La nouăsprezece leghe... Am plecat azi la cinci 
dimineaţa. 

— Ah ! Ah ! Şi dumneavoastră aţi parcurs distanţa 
într-o singură zi ? 

— Da, domnule Danton. 

— Şi cînd aţi sosit... ? 

— La zece seara... Am întrebat de domnul Billot. 
Mi s-a spus că se află cu siguranţă în cartierul Saint- 
Antoine, la domnul Santerre. M-am dus la domnul 
Santerre, dar acolo mi s-a spus că nu l-au văzut şi că-l 
voi găsi probabil la iacobini, în strada Saint-Honore. La 


439 


iacobini nu fusese văzut şi am fost trimis la cordelieri. 
Aici mi s-a spus să mă duc la primărie... 

— Şi la primărie l-aţi găsit ? 

— Da, domnule Danton ! Atunci mi-a dat adresa 
dumneavoastră şi mi-a spus : „Nu-i aşa că nu eşti 
obosit, Pitou ? — Nu, domnule Billot. — Ei bine, du-te şi 
spune-i lui Danton că e un leneş şi că îl aşteptăm.” 

— La dracu ! spuse Danton sărind jos din pat. lată 
un om care mă face să-mi fie ruşine ! Să mergem, 
prietene, să mergem ! 

Se duse să-şi îmbrăţişeze soţia, apoi ieşi cu Pitou. 

Soţia lui scoase un suspin slab şi lăsă capul să-i 
cadă pe speteaza fotoliului. 

Lucile crezu că plînge şi-i respectă durerea. 
Totuşi, văzind-o că rămîne nemişcată, îi trezi pe 
Camille, apoi se îndreptă spre doamna Danton ; biata 
femeie leşinase. 

Primele raze ale soarelui se strecurau prin 
ferestre. Ziua promitea să fie frumoasă, dar, ca o 
prevestire rea, cerul era de culoarea sîngelui. 

Capitolul 51 
NOAPTEA DE 9 SPRE 10 AUGUST 


Am spus ce se petrecea în casa tribunilor. Să 
povestim acum ce se petrecea la o depărtare de cinci 
sute de paşi, în locuinţa regilor. 

Şi acolo femeile plingeau şi se rugau, şi poate că 
plingeau mai mult chiar. Chateaubriand a spus-o : ochii 
prinților sînt făcuţi să conţină o mai mare cantitate de 
lacrimi. 

Totuşi, să fim drepţi faţă de fiecare : Madame 
Elisabeth şi doamna de Lamballe plîngeau şi se rugau; 
regina se ruga, dar nu plîngea. 

Cinaseră la ora obişnuită : nimic nu-l oprea pe 
rege cînd era vorba să ia masa. 

Ridicîndu-se de la masă, şi pe cînd Madame 
Elisabeth şi doamna de Lamballe se duceau în camera 
cunoscută sub numele de cabinetul de Consiliu, unde 
se hotărise să-şi petreacă noaptea familia regală, 
pentru a aştepta rapoartele, regina îl luă deoparte pe 
rege şi vru să-l ducă cu sine. 

— Unde mă duceţi, doamnă ? întrebă regele. 

— In camera mea... Nu vreţi să puneţi pieptarul 
pe care l-aţi purtat la 14 iulie, Sire ? 

— Doamnă, spuse regele, era bun să mă 
ocrotească de gloanţele sau de pumnalul unui asasin 
într-o zi de ceremonie sau de complot, dar într-o zi de 
luptă, în care prietenii mei se expun pentru mine, ar fi 
o laşitate să nu mă expun la fel ca şi prietenii mei. 

Şi după aceste cuvinte regele o părăsi pe regină, 
pentru a se retrage în apartamentul său şi a se închide 
acolo cu duhovnicul său. 

Regina se duse spre cabinetul de Consiliu, să stea 
împreună cu Madame Elisabeth şi doamna de 
Lamballe. 

— Ce face regele ? întrebă doamna de Lamballe. 

-— Se spovedeşte, spuse regina, cu un accent 
imposibil de redat. 

In acest moment uşa se deschise şi în prag apăru 
contele de Charny. Era palid, dar cu desăvirşire calm. 

— Se poate vorbi cu regele, doamnă ? o întrebă 
pe regină, înclinîndu-se. 

— Pentru moment, domnule, regele sînt eu. 

Charny o ştia mai bine ca oricine, cu toate 
acestea, insistă. 

— Puteţi urca la rege, domnule, spuse regina. Dar 
cu siguranţă că-l veţi deranja, vă jur. 

— Inţeleg. Regele e cu domnul Pétion care tocmai 
a sosit ? 

— Regele e cu duhovnicul său, domnule. 

— Inseamnă, doamnă, că dumneavoastră 
urmează să vă dau raportul, în calitate de comandant- 
şef al castelului. 

— Da, domnule, dacă binevoiţi. 

— Voi avea onoarea să prezint Majestății Voastre 
efectivul forţelor noastre. Jandarmeria călare, în număr 
de şase sute de oameni, comandată de domnii 
Rulhi€eres şi de Verdiere, este înşirată gata de luptă pe 
piaţa mare a Luvrului. Jandarmeria pedestră pariziană 
din interiorul palatului este consemnată în grajduri. Din 
aceasta au fost aleşi o sută cincizeci de oameni pentru 
un post de pază la palatul Toulouse, spre a proteja, la 
nevoie, casa vistieriei extraordinare, casa de scont şi 
trezoreria. Jandarmeria  pedestră pariziană din 
exteriorul palatului, în număr de numai treizeci de 
oameni, este postată lîngă scara mică a regelui din 
curtea prinților. Două sute de ofițeri şi soldați din fosta 
gardă călare sau pedestră, o sută de tineri regafişti, tot 
atiţia gentilomi, trei sute cincizeci sau aproape patru 
sute de combatanți sînt adunaţi în „Oeil-de-boeuf” şi în 
sălile înconjurătoare. Două sau trei sute de soldaţi din 
garda naţională sînt împrăştiaţi în curţi şi în grădină. In 
sfîrşit, o mie cinci sute de elveţieni, care, sînt 

adevărata forţă a castelului, şi-au luat în primire 
diferitele posturi şi sînt plasați sub marele vestibul şi la 
piciorul scărilor, pe care sînt însărcinaţi să le apere. 

— Ei bine, domnule, răspunse regina, toate 
aceste măsuri nu vă liniştesc oare ? 

— Nimic nu mă linişteşte, doamnă, reluă Charny, 
cînd e vorba de salvarea Majestății Voastre. 

— Aşadar, domnule, continuaţi să opinaţi pentru 
fugă? 

— Părerea mea, doamnă, este să vă plasați 
împreună cu regele şi auguştii dumneavoastră copii în 
mijlocul nostru al tuturor. 

Regina făcu o mişcare. 

— Majestății Voastre îi repugnă La Fayette, fie ! 
Dar are încredere în ducele de Liancourt. El e la Rouen, 
doamnă. A închiriat acolo casa unui gentilom englez 
numit Canning. Comandantul provinciei a pus trupele 
sale să jure credinţă regelui. Regimentul elveţian de la 
Salis-Samade, pe care se poate conta, este eşalonat 
pe şosea. Totul e încă liniştit : să ieşim pe podul 
turnant şi să ajungem la bariera Etoile. Trei sute de 
oameni ai gărzii Constituţionale ne aşteaptă acolo. 
Vom aduna cu uşurinţă la Versaille o mie cinci sute de 
gentilomi. Cu patru mii de oameni răspund să vă duc 
unde veţi dori. 

— Mulţumesc, domnule de Charny, spuse regina. 
Apreciez devotamentul care v-a făcut să părăsiţi 
persoanele ce vă sînt dragi pentru a veni să vă oferiţi 
serviciile unei străine... 

-— Regina este nedreaptă cu mine, o întrerupse 
Charny. Viaţa suveranei mele va fi în ochii mei 
totdeauna cea mai prețioasă dintre toate vieţile, aşa 
cum datoria îmi va fi totdeauna cea mai scumpă dintre 
toate virtuțile. 

— Datoria, da, domnule, murmură regina, dar eu 
însămi — deoarece fiecare trebuie să-şi facă datoria — 
cred că înţeleg bine care este a mea : aceea de a 

menţine regalitatea nobilă şi măreaţă, de a veghea ca, 
dacă e lovită, să fie lovită în picioare şi să cadă demn, 
cum făceau acei gladiatori din antichitate care au 
învăţat să moară frumos. 

— Este ultimul cuvînt al Majestății Voastre ? 

— Este mai ales ultima mea dorinţă. 

Charny salută şi întîlnind-o aproape de uşă pe 
doamna Campan, care venea să li se alăture 
prinţeselor, îi spuse : 

— Rugaţi pe Alteţele Lor, doamnă, să-şi pună în 
buzunare tot ce au mai preţios : e posibil ca dintr-un 
moment într-altul să fim nevoiţi să părăsim castelul. 

Apoi, în timp ce doamna Campan se ducea să 
transmită acestea prinţesei de Lamballe şi doamnei 
Elisabeth, Charny se apropie de regină: 

— Doamnă, spuse el, e imposibil să nu aveţi oare- 
care  nădejdi în afara sprijinului forţei noastre 
materiale. Dacă e aşa, încredinţaţi-vă mie. Gîndiţi-vă 
că miine, la aceeaşi oră, voi avea de dat socoteala de 
cele întîmplate, oamenilor sau lui Dumnezeu. 

— Ei bine, domnule, spuse regina, trebuie să fi 
fost predată domnului Pétion suma de două sute de 
mii de franci şi lui Danton suma de cincizeci de mii. In 
schimbul acestor două sute cincizeci de mii de franci s- 
a obţinut de la Danton să rămînă acasă şi de la Pétion 
să vină la palat. 

— Dar, doamnă,  sînteţi absolut sigură de 
intermediarii dumneavoastră ? 

— Nu mi-aţi spus că Pétion a şi venit ? 

— Da, doamnă. 

— După cum vedeţi, este ceva... 

— Nu e suficient... Mi s-a spus că s-a trimis după 
el de trei ori pînă să fi venit. 

— Dacă e de-al nostru, spuse regina, trebuie, 
vorbindu-i despre rege, să-şi pună arătătorul pe 
pleoapa ochiului drept. 

— Dar dacă nu e de-al nostru, doamnă ?... 


444 


— Dacă nu e de-al nostru, e prizonierul nostru, şi 
am dat ordine stricte să nu fie lăsat să iasă din castel. 

In acest moment se auzi răsunînd un clopot. 

— Ce înseamnă asta ? întrebă regina. 

— Clopotul de alarmă, răspunse Charny 

Prinţesele se ridicară înspăimîntate. 

— Ei bine, spuse regina, ce se întîmplă ? Clopotul 
de alarmă e trîmbiţa insurgenților. 

— Doamnă, spuse Charny, care părea mai 
emoţionat decit regina din Cciuza acestui sunet 
sinistru, mă duc să mă informez dacă acest clopot de 
alarmă anunţă ceva grav. 

— Şi vă vom revedea ? spuse agitată regina. 

— Am venit să mă pun la dispoziţia Majestății 
Voastre, şi nu o voi părăsi decît după ce se va fi risipit 
ultima umbră de primejdie. 

Charny salută şi plecă. 

Regina rămase o clipă pe gînduri. 

— Să mergem să vedem dacă regele s-a spovedit. 

Şi ieşi la rîndul ei. 

In acest timp, Madame Elisabeth se dezbrăca de 
cîteva piese de îmbrăcăminte, pentru a se putea culca 
mai comod pe o canapea. Scoase din baticul ei un ac 
de cornalină şi i-l arătă doamnei Campan ; era o piatră 
gravată. 

— Citiţi, spuse Madame Elisabeth. 

Doamna Campan se apropie de candelabru şi 
citi : 

Uitare jignirilor, iertare injuriilor. 

— Mi-e teamă, spuse prinţesa, că această 

maximă n-are nici un fel de influenţă asupra 


duşmanilor noştri. Cu toate astea, nu înseamnă că nu 
ne e dragă. 

Cum termină de rostit aceste cuvinte, o 
împuşcătură răsună în curte. Femeile scoaseră un 
țipăt. 

— lată primul foc de armă, spuse Madame 
Elisabeth. Vai ! Nu va fi ultimul ! 

Regina fu anunţată de sosirea lui Pétion la 
Tuileries. lată în ce împrejurări îşi făcuse intrarea acolo 
primarul Parisului. 

Sosise pe la ora zece şi jumătate. De astă dată nu 
mai fusese lăsat să facă anticameră. Dimpotrivă, i s-a 
spus că regele îl aşteaptă. Numai că, pentru a ajunge 
pînă la rege, trebuia mai întîi să traverseze şirul 
soldaţilor elveţieni, apoi al soldaţilor gărzii naţionale, 
iar în cele din urmă cel al gentilomilor, care erau 
numiţi cavalerii pumnalului. 

Cu toate acestea, cum se ştia că regele trimisese 
să-l cheme pe Pétion, cum în definitiv el ar fi putut 
rămîne la primărie, în palatul său, şi să nu vină să se 
arunce în această groapă cu lei numit palatul Tuileries, 
se alese numai cu denumirile de trădător şi iudă, care-i 
fură azvirlite în obraz pe cînd urca scările. 

Ludovic al XVI-lea îl aştepta pe Pétion în aceeaşi 
cameră unde se purtase atît de sever cu el la 21 iunie. 
Pétion recunoscu uşa şi zimbi. Soarta îi oferea o cum- 
plită revanşă. 

La uşă, Mandat, comandantul gărzii naţionale, îl 
opri pe primar, spunîndu-i : 

— Ah ! Dumneavoastră sînteţi, domnule primar ! 

— Da, domnule, eu sînt, spuse Pétion cu 
obişnuitul său sînge rece. 

— De ce aţi venit aici ? 

— AŞ putea să mă lipsesc să vă răspund la 
această întrebare, domnule Mandat, nerecunoscîndu- 
vă deloc vreun drept de a mă interoga. Dar, cum sînt 
grăbit, nu ţin să vorbesc cu inferiorii... 

— Cu inferiorii ? 

— Mă opriţi, deşi vă spun că sînt grăbit, domnule 
Mandat. Am venit aici fiindcă reeele m-a chemat de 
trei opri pînă acum... Din proprie iniţiativă n-aş fi venit. 

— Ei bine, domnule Petion, deoarece am onoarea 
să vă văd, vă voi întreba de ce administratorii Parisului 
au distribuit din belşug cartuşe marsiliezilor, şi de ce 
eu, Mandat, n-am primit decit cîte trei pentru fiecare 
dintre oamenii mei ? 

— Mai întîi, spuse Pétion, fără să-şi piardă nici o 
clipă calmul, nu s-au cerut mai multe de-aici, de la 
Tuileries : trei de fiecare soldat din garda naţională, 
patruzeci de fiecare elveţian. S-a dat exact cît a cerut 
regele. 

— De ce această deosebire în cantitate ? 

— Pe rege să-l întrebaţi, nu pe mine. Probabil că 
nu are încredere în garda naţională. 

— Dar eu, domnule, spuse Mandat, v-am cerut 
praf de puşcă. 

— Este adevărat. Din păcate, nu sînteţi în drept 
să-l primiţi. 

— Oh ! Frumos răspuns ! exclamă Mandat. Pe 
dumneavoastră trebuie să mă bizui, e drept, fiindcă 
ordinul trebuie să vină de la dumneavoastră. 

Discuţia se angaja pe un teren unde lui Pétion i-ar 
fi fost greu să se apere. Din fericire, uşa se deschise şi 
Roederer, împuternicitul Comunei, venind în ajutorul 
primarului Parisului, îi spuse : 

— Domnule Pétion, regele vă aşteaptă. 

Pétion intră. 

Intr-adevăr, regele îl aştepta cu nerăbdare. . 

— Ah ! lată-vă, domnule Pétion, spuse el. in ce 
stare se află Parisul ? 

Pétion îl informă, adică îl informă aproximativ 
despre situaţia în care se afla oraşul. 

— N-aveţi nimic mai mult să-mi spuneţi, 
domnule? întrebă regele. 

— Nu, sire, răspunse Pétion. 

Regele îl privea ţintă pe primar. 

— Nimic în plus ?... Absolut nimic ?... 

Pétion făcea ochi mari, neînţelegînd insistența 
regelui. 

De partea sa, regele aştepta ca Pétion să ducă 
mîna la ochi. Era, ne amintim, semnul prin care 
primarul Parisului trebuia să arate că în schimbul celor 
două sute de mii de franci primiţi, regele se putea bizui 
pe el. 

Pétion se scărpina pe ureche, dar pentru nimic în 
lume nu-şi ducea mîna la ochi. 

Regele fusese deci înşelat: un escroc băgase 
banii în buzunar. 

Intră regina. 

Venea exact în clipa în care regele nu ştia ce 
întrebare să-i mai pună primarului, şi în care Petion 
aştepta o nouă întrebare. 

— Ei bine, întrebă încet regina, e prietenul 
nostru ? 

— Nu, spuse regele, n-a făcut nici un semn. 

— Atunci, să fie prizonierul nostru ! 

— Pot să mă retrag, Sire ? întrebă Pétion. 

— Pentru Dumnezeu, nu-l lăsaţi să iasă ! spuse 
Maria-Antoaneta. 

— Nu, domnule. Veţi fi liber într-o clipă, dar mai 
am să vă vorbesc, adăugă regele ridicînd glasul. 
Intraţi, vă rog, în acest cabinet. 

Insemna că le spusese tuturor celor ce se găseau 
în cabinet : „Vi-l încredinţez pe Pétion. Vegheaţi asupra 
lui şi nu-l lăsaţi să plece.” A 

Cei ce se aflau în cabinet înţeleseră perfect. Il în- 
conjurară pe Pétion, care se simţi prizonier. 

Din fericire. Mandat nu se afla acolo : Mandat se 
zbătea împotriva unui ordin recent sosit şi care-i cerea 
să se prezinte la primărie. 

Focurile se încrucişau ; Mandat era chemat la 
primărie, aşa cum Pétion fusese chemat la Tuileries. 

Lui Mandat îi era silă să se supună invitaţiei şi nu 
se hotărî pe dată. 

In ce-l priveşte pe Pétion, era al treizecilea într-un 
cabinet mic, în care ar fi fost înghesuială chiar dacă 
erau doar patru persoane de faţă. 

— Domnilor, spuse el după o clipă, e cu neputinţă 
să mai rămînem multă vreme aici : ne sufocăm. 

Era părerea tuturor. Aşa că nimeni nu se opuse 
ieşirii lui Pétion, numai că toţi îl urmară. Poate nici nu 
îndrăzneau să-l reţină pe faţă. 

O luă pe prima scară întiîlnită în cale. Această 
scară îl duse într-o cameră de la parter care dădea 
spre grădină. 

Se temu o clipă ca uşa spre grădină să nu fie 
închisă, dar era deschisă. 

Pétion intră într-o închisoare mai mare şi mai 
aerisită, asta era tot, dar la fel de bine ferecată ca şi 
prima. Oricum, era o îmbunătăţire. 

Un om îl urmase şi, odată ajunşi în grădină, îi 
dădu braţul; era Roederer, procurorul împuternicit al 
departamentului. 

Amîndoi începură să se plimbe pe terasa care se 
întindea de-a lungul palatului. Această terasă era 
luminată de un rînd de lampioane : soldaţi ai gărzii 
naţionale veniră şi stinseră pe acelea care se aflau în 
vecinătatea primarului şi a împuternicitului. 

Care le era intenţia ? Pétion nu o crezu bună. 

— Domnule, spuse el unui ofiţer elveţian care-l 
urma şi care se numea domnul de Salis-Lizers, aveţi 
oare intenţii rele faţă de mine ? 

— Fiţi liniştit, domnule Pétion, răspunse ofiţerul 
cu un pronunţat accent german. Regele m-a însărcinat 
să veghez asupra dumneavoastră şi vă garantez că cel 
ce vă va ucide va muri peste o clipă de mîna mea. 

Într-o împrejurare asemănătoare, Triboulet îi răs- 
punsese lui Francisc |: „V-ar fi egal, Sire, să fi fost cu o 
clipă înainte ?” 

Pétion nu răspunse nimic şi se îndreptă spre 
terasa Feuillants, foarte bine luminată de lună. Terasa 
nu era, ca azi, mărginită de o grilă, ci de un zid înalt de 
opt picioare şi închisă de trei porţi, două mici şi una 
mare. 

Aceste porţi nu erau numai închise, dar şi 
baricadate. In plus, ele erau păzite de grenadierii de la 
Butte-des-Moulins şi de la  Fille-Saint-Thomas, 
cunoscuţi pentru regalismul lor. 

Nu era prin urmare nimic de sperat din partea lor. 
Din cînd în cînd Pétion se apleca, ridica de jos o piatră 
şi o arunca de cealaltă parte a zidului. 

In timp ce Pétion se plimba şi arunca cu pietre, 
veniră doi mesageri să-i spună că regele doreşte să-i 
vorbească. 

— Ei bine, întrebă Roederer, nu vă duceţi? 

— Nu, răspunse Pétion, e prea cald acolo sus. Imi 
amintesc de cabinet şi n-am deloc chef să mă întorc 
acolo. De altfel, i-am dat cuiva întîlnire pe terasa 
Feuillants. 

Şi continuă să se aplece, să adune pietre şi să le 
arunce de cealaltă parte a zidului. 

— Cui aţi dat întîlnire ? întrebă Roederer. 

In acest moment poarta Adunării, care dădea pe 
terasa Feuillants, se deschise. 

— Cred, spuse Pétion, că este exact ce aştept. 

— Ordin ca domnul Pétion să fie lăsat să treacă, 
spuse un glas. Adunarea Naţională îl convoacă la bară, 
pentru a face o dare de seamă asupra situaţiei din 
Paris. 

— Exact ! spuse Pétion încet de tot. 

Apoi, cu glas puternic, rosti : 

— lată-mă gata să răspund interpelărilor 
duşmanilor mei. 

Imaginîndu-şi că e vorba de ceva defavorabil 
pentru Pétion, soldaţii gărzii naţionale îl lăsară să 
treacă. 

Era aproape trei dimineaţa. Zorile începeau să se 
ivească. Numai că — lucru extraordinar ! — cerul era 
de culoarea sîngelui. 

Capitolul 52 
NOAPTEA DE 9 SPRE 10 AUGUST 


Convocat de rege, Pétion prevăzuse că nu va ieşi 
din palat aşa cum intrase. De aceea se apropiase de 
un bărbat cu chipul aspru, înăsprit încă şi mai mult de 
o cicatrice ce-i brăzda fruntea. 

— Domnule Billot, îl întrebă, ce ştiri mi-aduceţi de 
la Adunare ? 

— Că va rămîne toată noaptea în şedinţă. 

— Foarte bine!... Ce spuneţi că aţi văzut la Pont- 
Neuf ? 

— Tunuri şi soldaţi ai gărzii naţionale, puşi acolo 
din ordinul domnului Mandat. 

— Şi nu spuneaţi că sub arcada Saint-Jean, la 
ieşirea în strada Saint-Antoine, e adunată o forţă 
considerabilă? 

— Da, domnule, tot din ordinul domnului Mandat. 

— Ei bine, ascultaţi-mă, domnule Billot 

— Vă ascult. 

— lată un ordin pentru domnii Manuel şi Danton : 
să dispună înapoierea soldaţilor gărzii naţionale de la 
arcada Saint-Jean în cazărmi şi să dezarmeze Pont- 
Neuf. Trebuie ca acest ordin să fie executat cu orice 
preţ, înţelegeţi ? 

— II voi transmite personal domnului Danton. 

— Bine... Locuiţi pe strada Saint-Honore ? 

— Da, domnule. 

— După ce aţi predat ordinul domnului Danton, 
duceţi-vă acasă şi odihniţi-vă puţin. Apoi, pe la ora 
două, sculaţi-vă şi plimbaţi-vă de cealaltă parte a 
zidului terasei Feuillants. Dacă vedeţi sau auziţi căzînd 
pietre aruncate din grădina Tuileries, înseamnă că sînt 
prizonier şi că se va exercita probabil asupra mea 
violenţă. 

— Inţeleg. 


452 


— Prezentaţi-vă atunci la bara Adunării şi spuneţi 
colegilor mei să mă cheme în faţa lor... Inţelegeţi, 
domnule Billot ! Vă încredinţez viaţa mea ! 

— Şi răspund de ea, domnule, spuse Billot. 
Duceţi-vă liniştit. 

Şi Pétion plecă, bizuindu-se pe patriotismul bine 
cunoscut al lui Billot. Acesta îl expedie pe Pitou la 
Danton, insistînd să nu se întoarcă fără el. Şi, cu toată 
lenea lui Danton, Pitou reuşi să-l aducă. N 

Danton văzuse tunurile de pe Pont-Neuf. li văzu 
pe soldații gărzii naționale în arcada Saint-Jean. 
Ințelese cît de grabnic era să nu lase asemenea forţe 
în spatele armatei populare. 

Cu ordinul lui Pétion în mînă, Manuel şi cu el 
reuşiră să-i trimită în cazărmi pe soldații de la arcada 
Saint-Jean şi pe tunarii de la Pont-Neuf. 

Din acea clipă, marea cale a insurecției era liberă. 

In acest timp, Billot şi Pitou se înapoiau în strada 
Saint-Honoré. Era dintotdeauna vechea locuință a lui 
Billot. Pitou îi dădu bună ziua ca unui prieten. Billot se 
aşeză şi-i făcu semn lui Pitou să facă la fel. 

— Mulţumesc, domnule Billot, spuse Pitou, nu sînt 
obosit. 

Dar Billot stărui şi Pitou se aşeză. 

— Pitou, îi spuse Billot, ţi-am trimis vorbă să vii la 
mine. 

— Şi, după cum vedeţi, nu v-am făcut să 
aşteptaţi. 

— Nu... Nu-i aşa ? Bănuieşti că se va întîmplă 
ceva grav ? 

— Nu mă îndoiesc, răspunse Pitou. Dar spuneţi-mi 
totuşi, domnule Billot... 

— Ce anume, Pitou ? 

— Nu-l mai văd nici pe domnul Bailly, nici pe dom- 
nul de La Fayette. 

— Bailly e un trădător, care ne-a asasinat pe 
Champ-de-Mars. 

— Da, ştiu, doar eu v-am adunat aproape 
scăldîndu-vă în propriul dumneavoastră sînge. 

— La Fayette e un trădător care a vrut să-l 
răpească pe rege. 

— Ah ! Nu ştiam... Domnul La Fayette este un tră- 
dător ? Cine ar fi bănuit ? Şi regele ? 

— Regele este mai trădător decit toţi, Pitou. 

— Cît despre asta, nu mă miră. 

— Regele unelteşte cu străinătatea şi vrea să dea 
Franţa în mîinile duşmanilor. Palatul Tuileries este un 
focar de conspirație şi s-a hotărît să-l luăm cu asalt... 
Inţelegi, Pitou ? 


Cred şi eu că înţeleg !... la spuneţi, domnule 
Billot, la fel cum am luat Bastilia, nu-i aşa ? 
— Da. 


— Numai că nu va fi atit de greu. 

— lată unde te înşeli, Pitou. 

— Cum ? Va fi mai greu ? 

— Da. 

— Mi se pare totuşi că zidurile sînt mai puţin 
înalte. 

— Da, însă sînt mai bine păzite. Bastilia nu avea 
în garnizoană decit vreo sută de invalizi, pe cînd la 
palat se află trei sau patru mii de oameni. 

— Ptiu, drace ! Trei sau patru mii de oameni ! 

— Fără să mai socotim că Bastilia a fost luată prin 
surprindere, pe cînd cei din palatul Tuileries bănuiesc 
încă din ziua de 1 a acestei luni că vor fi atacați şi au 
luat măsuri defensive. 

— Aşa că se vor apăra ? spuse Pitou. 

— Da, răspunse Billot, mai ales după cum se 
spune că apărarea i s-a încredinţat domnului de 
Charny. 

— Intr-adevăr, a plecat ieri cu batalionul din Bour- 
sonnes, cu soţia sa... Cum, este şi el un trădător ? 

— Nu, este un aristocrat, iată tot. El a fost 
întotdeauna pentru Curte şi, în consecinţă, n-a trădat 

poporul, fiindcă nu i-a cerut poporului să se bizuie pe 
el. 

— Aşa că ne vom bate împotriva domnului de 
Charny? 

— E probabil, Pitou. 

— Ce ciudat ! Nişte vecini ! 

— Da, este ceea ce se numeşte război civil, Pitou. 
Dar nu eşti obligat să lupţi dacă nu-ţi convine. 

— Scuzaţi-mă, domnule Billot, spuse Pitou. De în- 
dată ce dumneavoastră vă convine, îmi convine şi mie. 
— Aş prefera ca tu să nu intri în luptă, Pitou. 

— Atunci de ce m-aţi mai chemat, domnule 
Billot ? 

Obrazul lui Billot se întunecă. 

— Te-am chemat, Pitou, îi spuse fermierul, pentru 
a-ţi preda această hirtie. 

— Această hirtie, domnule Billot ? 

— Da. 

— Ce conţine această hirtie ? 

— O copie autentică a testamentului meu. 

— Cum ! O copie a testamentului 
dumneavoastră ? Eh ! Domnule Billot, continuă rîzînd 
Pitou, n-aveţi aerul unui om care vrea să moară. 

— Nu, spuse Billot arătîndu-şi arma şi cartuşiera 
agăţate de perete, dar am aerul unui om care poate fi 
ucis. 

— Ah ! Păi, spuse sentenţios Pitou, fapt e că toţi 
sîntem muritori. 

— Ei bine, spuse Billot, te-am chemat să-ţi predau 
copia autentică a testamentului meu. 

— Mie, domnule Billot ? 

— Ţie, Pitou, ţinînd seama că te fac legatarul meu 
universal... 

— Eu, legatarul dumneavoastră universal ? spuse 
Pitou ? Nu, mulţumesc, domnule Billot ! E de rîs ceea 
ce îmi spuneţi acum ! 

— Îți spun ceea ce este, prietene. 

— Dar ăsta nu se poate, domnule Billot. 

-— Cum nu se poate ? 

— Ah ! Nu... cînd un om are moştenitori, nu-şi 
poate lăsa bunurile unor străini. 

— Te înşeli, Pitou, poate s-o facă. 

— Atunci, nu trebuie, domnule Billot. 

Un nor întunecat trecu pe fruntea lui Billot. 

— Eu n-am moştenitori, spuse el. 

— Asta-i bună, reluă Pitou, n-aveţi moştenitori? Şi 
cum o numiţi dumneavoastră pe  domnişoara 
Catherine? 

— Nu cunosc pe nimeni cu acest nume. 

— Nu-i cu putinţă, domnule Billot ! Nu spuneţi 
asemenea lucruri ! Să ştiţi că asta mă revoltă ! 

— Pitou, spuse Billot, din moment ce un lucru îmi 
aparţine, îl pot da cui vreau. lar tu, din moment ce 
acest lucru îţi va aparţine, îl vei putea da la rîndul tău 
cui îţi va plăcea. 

— Ah ! Ah ! Bine ! Da ! spuse Pitou, care începea 
să înţeleagă. Atunci, dacă vi s-ar întîmplă o 
nenorocire... Dar ce prost sînt! Nu vi se va întîmplă nici 
o nenorocire. 

— Tu spuneai adineauri, Pitou, că toţi sîntem 
muritori. 

— Da... Ei bine, de fapt aveţi dreptate : iau 
testamentul, domnule Billot. Dar, desigur, presupunînd 
că am nenorocirea să devin  moştenitorul 
dumneavoastră, voi putea face ce vreau cu bunurile 
moştenite ? 

— Fără îndoială, căci vor fi ale tale... Şi ţie, un bun 
patriot, nu-ţi vor căuta pricină, aşa cum ar putea s-o 
facă unora care au pactizat cu aristocrații. 

Pitou înţelegea din ce în ce mai bine. 

— Ei bine, asta-i, domnule Billot, accept! 

— Atunci, întrucît asta a fost tot ce-am vrut să-ți 
spun, pune hîrtia în buzunar şi odihneşte-te, 

— De ce, domnule Billot ? 

— Fiindcă, după toate semnele, vom avea treabă 
mîine sau mai degrabă azi, căci s-a făcut de ora două 
de dimineaţă. 

— leşiţi, domnule Billot ? 

— Am treabă de-a lungul terasei Feuillants. 

— Şi n-aveţi nevoie de mine ? 

— Dimpotrivă, m-ai încurca, 

— În acest caz, domnule Billot, voi lua o 
îmbucătură... 

— Aşa-i, exclamă Billot, şi eu care am uitat să te 
întreb dacă ţi-e foame ! 

— Oh ! spuse rîzînd Pitou, fiindcă ştiţi că mi-e 
foame întotdeauna. 

— N-am nevoie să-ţi spun unde e cămara. 

— Nu, nu, domnule Billot, nu vă îngrijiţi de mine... 
Dar vă veţi întoarce aici, nu-i aşa ? 

— Voi reveni. 

— Căci altminteri ar trebui să-mi spuneţi unde vă 
voi putea găsi. 

— Inutil ! Într-o oră voi fi aici. 

— Ei bine, duceţi-vă ! 

Şi Pitou începu să-şi caute de mîncare, cu acea 
poftă care, la el ca şi la rege, nu era niciodată stricată 
de evenimente, oricît de grave ar fi fost ele, pe cînd 
Billot se îndrepta spre terasa Feuillants. 

Ştim ce urma să facă acolo. 

Indată după sosire, o piatră căzută la picioarele 
sale, urmată de a doua, apoi de a treia, îl făcu să 
înţeleagă că lucrul de care se temuse Petion se 
produsese şi că primarul era prizonier la Tuileries. 

Aşa cum am văzut, urmînd instrucţiunile primite, 
Billot se duse la Adunare, şi înalta instanţă ceru ca 
Pétion să se prezinte de îndată în faţa ei. 

Odată liber, lui Pétion nu-i mai rămase decit să 
traverseze Adunarea şi să se înapoieze pe jos la 
primărie, lăsîndu-şi, ca să-l reprezinte, trăsura în 
curtea castelului Tuileries. 

La rîndul său, Billot se întoarse acasă şi-l găsi pe 
Pitou terminîndu-şi cina. 

— Ei bine, domnule Billot, întrebă Pitou, ce mai e 
nou ? 

— Nimic, în afara faptului că răsar zorile şi că 
cerul e roşu ca sîngele. 

Capitolul 53 
DE LA ORA TREI PINA LA ŞASE 
DIMINEAȚA 


Am văzut cum au răsărit zorile. 

Primele sale raze luminară doi călăreţi care, 
mergînd la pas, călăreau de-a lungul cheiului pustiu al 
palatului Tuileries. Aceşti doi călăreți orau 
comandantul general al gărzii naţionale, Mandat, şi 
aghiotantul său. 

Chemat la primărie la ora unu după miezul nopţii, 
Mandat refuzase la început să se prezinte. 

La ora două ordinul a fost repetat mai imperativ. 
Mandat mai voia să reziste, dar împuternicitul 
Roederer se apropiase de el şi îi spusese : 

— Domnule, fiţi atent, în conformitate cu 
dispoziţiile legale, comandantul gărzii naţionale este la 
ordinele municipalităţii. 

Atunci Mandat se hotărise. 

De altfel, comandantul general nu ştia două 
lucruri: 

Mai întîi, că patruzeci şi şapte de secţii din 
patruzeci şi opt trimiseseră fiecare la municipiu cîte 
trei delegaţi avînd drept misiune să salveze patria. Aşa 
încît Mandat crezu că va găsi vechea municipalitate în 
componenţa pe care i-o cunoştea, şi nu se aştepta 
deloc să întîlnească acolo o sută patruzeci de feţe noi. 

Apoi, Mandat ignora ordinul, dat de aceeaşi 
municipalitate, de a dezarma Pont-Neuf şi de a evacua 
arcada Saint-Jean, ordin a cărui executare, ţinînd 
seama de importanţa sa, le-a fost încredinţată 
personal lui Danton şi Manuel. 

Astfel încît, ajungînd la Pont-Neuf, Mandat rămase 
uluit văzîndu-l pustiu. Se opri şi îl trimise pe aghiotant 
în recunoaştere. 

Aghiotantul reveni după zece minute. Nu văzuse 
nici tunuri, nici soldaţi ai gărzii naţionale. Piaţa şi 
strada Dauphiné, cheiul Augustinilor erau pustii, ca şi 
Pont-Neuf. 

Mandat îşi continuă drumul. Poate că ar fi trebuit 
să se înapoieze la castel. Dar oamenii se duc unde îi 
împinge destinul. 

Pe măsură ce înainta spre primărie i se părea că 
înaintează spre viaţă : la fel ca în anumite cataclisme 
organice, cînd sîngele, retrăgîndu-se spre inimă, 
părăseşte extremităţile, care rămîn decolorate ori reci, 
tot astfel mişcarea, căldura, într-un cuvînt revoluţia se 
găseau pe cheiul Pelletier, în piaţa Grève, la primărie, 
adevăratul sediu al vieţii populare, inimă a acestui 
mare trup ce se numeşte Paris. 

Mandat se opri în colţul cheiului Pelletier şi îl tri- 
mise pe aghiotant la arcada Saint-Jean. Prin arcada 
Saint-Jean sosea şi pleca nestînjenit valul mulţimii 
garda naţională dispăruse. 

Mandat vru să se întoarcă, însă mulţimea se 
adunase în spatele său şi-l împingea, ca pe o epavă, 
spre scările primăriei. 

— Rămineţi pe loc ! spuse el aghiotantului, şi 
dacă mi se întîmpla o nenorocire, duceţi-vă să daţi de 
ştire la palat. 

Mandat se lăsă purtat de valul mulţimii. 
Aghiotantul, care, după uniformă, se vedea că are o 
importanţă secundară, rămase în colţul cheiului 
Pelletier, unde nimeni nu-l deranjă. Toate privirile erau 
îndreptate spre comandantul general. 

Sosind în marea sală a primăriei, Mandat se 
pomeni în faţa unor chipuri necunoscute şi aspre. 

Este insurecția în întregimea ei şi îi cere socoteală 
omului care a vrut nu numai să-i stăvilească 
desfăşurarea, dar s-o şi înăbuşe din faşă. 

La Tuileries el era cel care interoga. Ne amintim 
de scena sa cu Pétion. Aici va fi el cel interogat. 

Unul dintre membrii noii Comune — această 
Comună violentă care va sufoca Adunarea Legislativă 
şi va lupta cu Convenţia! — unul dintre membrii noii 
Comune înaintează şi, în numele tuturor, întreabă : 

— Din ordinul cui ai dublat garda castelului ? 

— Din ordinul primarului Parisului, răspunde 
Mandat. 

— Unde e acest ordin ? 

— La Tuileries, unde l-am lăsat, ca să poată fi 
executat în lipsa mea. 

— De ce ai adus tunurile ? 

— Fiindcă am pus în mişcare batalionul, şi cînd 
batalionul e în marş, tunurile i se alătură. 

— Unde e Pétion ? 

— Era la castel cînd am plecat. 

— Prizonier ? 

— Nu, liber, plimbîndu-se în grădină. 

In această clipă, interogatoriul se întrerupe! 

Un membru al noii Comune aduce o scrisoare fără 
sigiliu şi cere s-o citească cu glas tare. 

Mandat n-are nevoie decit să arunce o privire pe 
această scrisoare pentru a înţelege că e pierdut. Şi-a 
recunoscut scrisul. 

Această scrisoare este ordinul trimis la ora unu 
după miezul nopţii comandantului batalionului postat 
la arcada Saint-Jean, comandîndu-i să atace prin spate 
mulţimea care s-ar îndrepta spre castel, în timp ce 
batalionul de la Pont-Neuf o va ataca din flanc. Ordinul 
a căzut în mîna Comunei după retragerea batalionului. 

Interogatoriul ia sfîrşit. Ce mărturisire s-ar mai 
putea obţine de la acuzat, care să fie mai cumplită 
decît această scrisoare ? 


1 Adunarea Naţională care i-a succedat Adunării Legislative, 
guverniînd între 21 sept. 1792 şi 26 oct. 1795 ; a proclamat repu- 
blica şi l-a condamnat pe Ludovic al XVI-lea. (N.T.) 

Consiliul hotărăşte ca Mandat să fie dus la 
Abaţie?. Apoi i se citeşte sentinţa. 

Aici începe interpretarea. 

Citindu-i sentinţa, preşedintele — ni se afirmă — 
făcu din mînă unul din acele gesturi pe care poporul, 
din păcate, se pricepe să le interpreteze prea bine : un 
gest orizontal. 

„Preşedintele, spuse domnul Peltier, care a scris 
Revoluţia din 10 august 1792, făcu un gest orizontal 
foarte expresiv spunînd : Să fie luat !” 

Într-adevăr, gestul ar fi fost foarte expresiv peste 
un an ; dar un gest orizontal, care ar fi însemnat foarte 
mult în 1793, nu însemna mare lucru în 1792, cînd 
ghilotina nu funcţiona încă. Abia la 21 august a căzut, 
pe piaţa Carrousel, capul primului regalist. Cum a fost 
atunci posibil, cu unsprezece zile mai devreme — 
numai dacă n-a fost cumva un semn dinainte convenit 
— ca acest gest să spună : „Ucideţi-l pe domnul !” ? 

Din nenorocire, faptele par a confirma acuzaţia. 

Mandat abia apucă să coboare primele trei trepte 
ale peronului primăriei. Şi, în clipa cînd fiul său se 
avinta spre el, un foc de pistol sfărimă ţeasta 
prizonierului. 

Acelaşi lucru i se întîmplase cu trei ani în urmă lui 
Flesselles. 

Mandat era doar grav rănit, se ridică, recăzu însă 
în aceeaşi clipă, lovit de douăzeci de lovituri de sulițe. 

Apoi, deodată, din cercul unde nu se vedeau decit 
braţe ridicîndu-se printre săbii şi sulițe sclipitoare, se 
ridică un cap însîngerat desprins de trunchi. 

Era capul lui Mandat. 

Aghiotantul plecă în galop să anunţe la Tuileries 
cele văzute. Asasinii se împărţiră în două cete : una se 
duse să arunce trupul în rîu, cealaltă — să plimbe 


2 închisoare seniorială construită la Paris între 1631 şi 1735, 
pe lîngă mînăstirea Saint-Germain-des-Pres. (N.T.). 

capul lui Mandat pe străzile Parisului în vîrful unei 
sulițe. 

Era cam orele patru dimineaţa. 

Să i-o luăm înainte la Tuileries aghiotantului, care 
va aduce macabra veste, şi să vedem ce se petrecea 
acolo. 

După ce s-a spovedit — şi din moment ce 
conştiinţa îi era împăcată, se simţea aproape liniştit 
asupra tuturor celorlalte — regele, care nu se putea 
împotrivi nici uneia dintre nevoile sale fireşti, se culcă. 
E-adevărat că se culcă îmbrăcat. 

După ce clopotul de alarmă bătu a doua oară şi 
răsună şi alarma generală, regele fu trezit. 

Domnul de Chesnaye — locţiitorul lui Mandat, 
căruia acesta, la plecare, i-a predat comanda trupelor 
— îl trezi pe rege pentru ca suveranul să se arate 
soldaţilor gărzii naţionale şi, prin prezenţa sa, prin 
cîteva cuvinte potrivite, să le  reînsufleţească 
entuziasmul. 

Regele se ridică, îngreunat, nesigur, prost dispus, 
necoafat. 

In loc să-i atragă pe disidenţi, Ludovic al XVI-lea 
părea că vine dinadins să le arate cît de puţin prestigiu 
are monarhia care se prăvăleşte, cînd omul care o 
reprezintă este lipsit şi de geniu, şi de forţă. 

Totuşi, acolo, regaliştii scoaseră cîteva strigăte de 
„Trăiască regele !”, dar un imens strigăt de „Trăiască 
națiunea !” le răspunse. Apoi, cum regaliştii avură 
stîngăcia de a insista, patrioţii strigară : 

— Nu, nu, nu ! Nici un alt rege decit națiunea ! 

Aproape rugător, regele le replică : 

— Da, copiii mei, națiunea şi regele vostru nu fac 
şi nu vor face decit un tot. 

— Aduceţi-l pe moştenitor, îi spuse încet Maria- 
Antoaneta doamnei Elisabeth. Poate că vederea 
copiilor îi va înduioşa. 

În acest timp, regele îşi continua trista trecere în 
revistă. Avu ideea nefericită de a se apropria de 
artilerişti. Era o greşeală ; artileriştii erau aproape toţi 
republicani. 

Dacă regele ar fi ştiut să vorbească, dacă s-ar fi 
putut face ascultat de oamenii a căror convingere îi 
îndepărta de el, ar fi fost un lucru curajos, cu sorţi de 
izbîndă. Dar Ludovic al XV-lea n-avea nimic 
convingător, nici în vorbă, nici în gest. El se bilbii. 
Regaliştii vrură să-i acopere ezitarea, încercînd din nou 
acel strigăt nelalocul lui de „Trăiască regele !”, care 
eşuase de două ori. Acest strigăt fu gata să provoace o 
ciocnire. 

Cîţiva tunari părăsiră posturile lor şi se repeziră 
spre rege, ameninţindu-l cu pumnul : 

— Dar ce crezi tu, în definitiv, spuseră ei, că 
pentru a apăra un trădător ca tine vom trage asupra 
fraţilor noştri ? 

Regina îl trase înapoi pe rege. 

— Delfinul ! Delfinul ! strigară mai multe glasuri. 
Trăiască Delfinul ! 

Nimeni nu repetă acest strigăt. 

Regele făcu cale întoarsă spre palat. 

Ajuns în camera lui, se prăbuşi, aproape fără 
răsuflare, într-un fotoliu. Rămasă la uşă, regina căuta 
din priviri un sprijin. Il zări pe Charny, în picioare, 
rezemat de uşa apartamentului. Se îndreptă spre ei. 

— Ah ! Domnule, totul e pierdut ! 

— Mi-e teamă că da, răspunse Charny. 

— Mai putern oare fugi ? 

— E prea tîrziu, doamnă. 

— Atunci, ce ne mai rămîne să facem ? 

— Să murim ! răspunse Charny înclinîndu-se. 

Regina scoase un suspin şi se înapoie în camera 
ei. 

Capitolul 54 E 
DE LA ORA ŞASE PINA LA NOUA 
DIMINEAŢA 


De-abia fusese ucis Mandat, şi Comuna îl numi în 
locul său comandant general pe Santerre. Acesta 
dispuse să se bată toba pe toate străzile Parisului, dînd 
în acelaşi timp ordin să sune neîncetat, în toate 
bisericile, clopotul de alarmă. Apoi organiză patrule 
patriotice, cu ordinul să-şi croiască drum pînă la 
Tuileries şi, mai ales, să informeze Adunarea despre 
cele ce se întîmplă. 

De altfel, patrulele străbătuseră toată noaptea 
împrejurimile Adunării Naţionale. 

Către orele zece seara a fost arestat pe Champs- 
Elysées un grup de unsprezece oameni înarmaţi, zece 
cu pumnale şi pistoale, al unsprezecelea cu o puşcă 
groasă şi scurtă. Acest grup se lăsă arestat fără 
rezistenţă, fiind dus la corpul de gardă de la Feuillants. 

In restul nopţii, au fost făcuţi alţi unsprezece 
prizonieri. Au fost puşi în două încăperi separate. 

In zorii zilei, primii unsprezece găsiră mijlocul să 
evadeze, sărind pe fereastră şi sfărimînd apoi poarta 
grădinii. 

Mai rămăseseră totuşi unsprezece, bine închişi. 

La şapte dimineaţa a fost adus în curtea 
Feuillants un tînăr de aproape treizeci de ani, în 
uniforma şi cu boneta gărzii naţionale. Prospeţimea 
uniformei, strălucirea armelor şi eleganța ţinutei sale 
au făcut să fie bănuit că face parte din aristocrație şi 
au dus astfel la arestarea sa. In plus, mai era şi foarte 
calm. 

Un anume Bonjour, fost funcţionar superior la 
marină, prezida în acea zi una din secţiile de la 
Feuillants. El îl interogă pe tînărul îmbrăcat în uniforma 
gărzii naţionale. 

— Unde aţi fost arestat ? întrebă el. 

— Pe terasa Feuillants, răspunse prizonierul. 

— Ce făceaţi acolo ? 

— Mă duceam la palat. 

— In ce scop ? 

— Pentru a mă supune unui ordin dat de 
municipalitate. 

— Ce dispunea acest ordin ? 

— Să verific situaţia şi să raportez procurorului 
general al departamentului. 

— Aveţi acest ordin ? 

— lată-l. 

Şi tînărul scoase o hîrtie din buzunar. 

Preşedintele desfăcu hirtia şi citi : 


Purtătorul prezentului ordin se va duce la palat 
pentru a verifica situația şi apoi va raporta domnului 
procuror general împuternicit al departamentului. 

Boirie, Le Rouf 
funcţionari municipali 


Ordinul era concret. S-ar fi putut totuşi ca 
semnăturile să fie false şi-atunci a fost trimis un om la 
primărie, însărcinat să le verifice. 

Această ultimă arestare adunase multă lume în 
curtea Feuillants şi, în mijlocul acestei mulţimi, cîteva 
voci — se găsesc întotdeauna asemenea oameni în 
mijlocul adunărilor populare — începură să ceară 
moartea prizonierilor. 

Un funcţionar al municipalităţii, care se găsea 
acolo, înţelese că nu trebuiau lăsate aceste voci să 
capete mai multă tărie. Urcă pe o platformă pentru a 
linişti mulţimea şi a o îndemna să se retragă. 

In momentul cînd lumea era pe cale, poate, să 
cedeze influenţei acestei cuviîntări miloase, omul trimis 
la primărie pentru a verifica semnătura celor doi 
funcţionari municipali se înapoie spunînd că ordinul e 

în adevăr real şi, astfel, numitul Su/eau, purtătorul 
acestui ordin, poate fi pus în libertate. 

La rostirea acestui nume, o femeie pierdută în 
mulţime ridică privirea şi scoase un strigăt de furie : 

— Suleau ! strigă ea, Suleau, redactorul-şef al 
publicaţiei Actes des Apâtres ? Suleau, unul din 
asasinii independenţei Liege-ului ?... Suleau e al meu ! 
Cer moarte lui Suleau ! 

Mulțimea se dădu la o parte, să facă loc acestei 
femei, mică de statură, plăpîndă, îmbrăcată într-o 
rochie de amazoană în culorile gărzii naţionale, 
înarmată cu o sabie pe care o purta în bandulieră. Ea 
se apropie de funcţionarul municipal, îl forţă să 
coboare de pe platformă şi urcă în locul lui. 

De-abia îşi înălţă capul deasupra mulţimii, cînd 
aceasta scoase un singur strigăt: 

— Th&roigne ! 

Intr-adevăr, Theroigne era femeia populară prin 
excelenţă. Cooperarea dată în zilele de 5 şi 6 
octombrie, arestarea ei la Bruxelles, atacul împotriva 
ei de la 20 iunie îi aduseseră o popularitate atît de 
mare, încît în ziarul său satiric Suleau i-l dăduse drept 
amant pe cetăţeanul Populus, adică întregul popor. 

Această dublă aluzie — la popularitatea 
Theroignei şi la uşurătatea moravurilor ei — a fost 
socotită excesivă. 

Mai mult, Suleau publicase la Bruxelles Le Tocsin 
des Rois, contribuind astfel la înăbuşirea revoluţiei din 
Liege şi la punerea sub ciomagul austriac şi mitra unui 
preot a unui popor nobil care a vrut să fie liber şi 
francez. 

Theroigne îşi scria tocmai atunci povestea 
arestării sale şi citise cîteva capitole la iacobini. Ceru 
nu numai moartea lui Suleau, dar şi a celor unsprezece 
prizonieri ce se aflau împreună cu el. 

Suleau auzea răsunînd acest glas care, în mijlocul 
aplauzelor, cerea moartea sa şi a celor unsprezece 

tovarăşi închişi cu el. Chemă prin uşă pe şeful gărzii 
care-l păzea. Această gardă era formată din două sute 
de oameni. i 

— Lăsaţi-mă să ies, spuse el. Imi voi spune 
numele, voi fi ucis şi totul se va termina. Moartea mea 
va salva unsprezece vieţi. 

A fost refuzat. Incercă atunci să sară pe fereastră. 
Tovarăşii săi îl traseră însă înapoi şi-l reţinură. Nu pu- 
teau crede că vor fi daţi cu sînge rece pe mîna 
ucigaşilor. Se înşelau. 

Preşedintele Bonjour, intimidat de strigătele 
mulţimii, dădu urmare plîngerii făcute de Theroigne, 
interzicînd gărzii naţionale să se împotrivească voinţei 
poporului. 

Garda naţională se supuse, se îndepărtă şi, 
îndepărtindu-se, lăsă poarta nepăzită. Poporul se 
năpusti în închisoare şi puse mîna, la întîmplare, pe 
primul găsit. 

Primul găsit a fost un abate, pe nume Bouyon, 
autor dramatic, deopotrivă cunoscut prin epigramele 
din Cousin Jacques şi prin insuccesele suferite de trei 
sferturi din piesele sale la teatrul Montansier. Era un 
uriaş. Smuls din braţele delegatului municipalităţii, 
care încerca să-l salveze, fu tîrît în curte, unde începu 
o luptă îndirjită cu ucigaşii săi. O lovitură de baionetă îl 
ţintui la zid, şi îşi dădu sfîrşitul. 

În timpul acestei lupte, doi dintre prizonieri 
reuşiră să fugă. 

Următorul, un fost ostaş din garda regală, pe 
nume Solminiac, a fost ucis cu aceeaşi cruzime. A fost 
apoi măcelărit un al treilea, al cărui nume a rămas 
necunoscut. Al patrulea a fost Suleau. 

— lată omul tău, Theroigne, spuse o femeie, uite-l 
pe Suleau! j 

Théroigne nu-l cunoştea la față. Il credea preot și- 
| numea abatele Suleau. Se azvîrli ca o tigroaică şi-l 
apucă de beregată. 

Suleau era tînăr, viteaz şi viguros. Cu o lovitură 
de pumn o aruncă pe Theroigne la zece paşi de el. 
Printr-o scuturătură violentă se liberă de cei trei-patru 
oameni agăţaţi de el, smulse o sabie din mîinile 
asasinilor şi, din două lovituri, culcă la pămînt doi 
ucigaşi. 

Atunci începu o luptă îngrozitoare. Ciştigind 
mereu teren, înaintînd mereu spre poartă, Suleau se 
eliberă de trei ori. Ajunse la poartă, dar fiind nevoit să 
se întoarcă spre a o deschide, se află o clipă fără 
apărare în faţa asasinilor săi. Această clipă a fost de- 
ajuns ca douăzeci de săbii să-i străpungă trupul. 

Căzu la picioarele Theroignei, care avu crunta 
bucurie să-i provoace ultima rană. 

Săracul Suleau se însurase în urmă cu două luni 
cu o femeie fermecătoare, fiica unui pictor celebru, cu 
Adele Hal. 

Pe cînd Suleau lupta împotriva ucigaşilor, un al 
treilea prizonier izbuti să evadeze. 

Al cincilea, un fost ostaş din garda regelui, numit 
Du Vigier, avu soarta lui Suleau. 

Moartea altor patru a fost un simplu măcel. Nu se 
cunoaşte nici măcar numele lor. 

Cele două cadavre fură tîrîte în piaţa Vendôme, 
unde fură şi decapitate. Apoi, puse în virful suliţelor, 
capetele şi începură plimbarea prin Paris. 

Seara, servitorul lui Suleau răscumpără cu preţ 
mare capul stăpînului său şi reuşi, după căutări 
îndelungate, să găsească şi cadavrul. Pioasa soţie a lui 
Suleau, însărcinată de două luni, era aceea care cerea 
cu insistenţă rămăşiţele dragi, pentru a le da ultimul 
omagiu. 

Astfel, încă înainte ca lupta să fi început, sîngele 
cursese în două locuri : pe treptele primăriei şi în 
curtea Feuillants. 

Il vom vedea numaidecit curgînd la Tuileries. 
După picătură, rîu ; după rîu, fluviu ! 

Exact în momentul în care se săvirşeau aceste 
crime, adică între opt şi nouă dimineaţa, zece sau 
unsprezece mii de soldaţi ai gărzii naţionale, adunaţi 
de clopotul lui Barbaroux şi de alarma generală a lui 
Santerre, coborau strada Saint-Antoine, străbăteau 
faimoasa arcadă Saint-Jean, atît de bine păzită în 
noaptea precedentă, şi ieşeau în piaţa Grève. 

Aceşti zece mii de oameni veneau să ceară 
ordinul de a se îndrepta spre Tuileries. Fură lăsaţi să 
aştepte o oră. 

Două versiuni circulau prin mulţime. 

Prima, că se aşteptau concesiuni din partea 
Curţii. A doua, că mahalaua Saint-Marceau nu era încă 
pregătită şi nu trebuia să se înceapă asaltul fără ea. 

O mie de oameni, înarmaţi cu sulițe, îşi pierdură 
răbdarea. Ca întotdeauna, cei mai puţin înarmaţi erau 
şi cei mai aprinşi. Rupseră rîndurile soldaţilor gărzii 
naţionale, spunînd că se vor lipsi de sprijinul lor şi vor 
cuceri singuri palatul. 

Ciîţiva  federaţi marsiliezi şi vreo zece sau 
doisprezece soldaţi de gardă francezi — aceiaşi care 
luaseră Bastilia cu trei ani în urmă — s-au pus în 
fruntea lor şi au fost aleşi şefi prin aclamații. 

Erau avangarda insurecției. 

Intre timp, aghiotantul care văzuse cum a fost 
asasinat Mandat se înapoiase într-un suflet la Tuileries. 
Dar n-a putut comunica sinistra veste decît după ce 
regele şi regina se înapoiară în apartamentele lor după 
nefasta plimbare prin curţile castelului. 

Regina simţi ceea ce simţi de fiece dată cînd ţi se 
anunţă moartea unui om de care abia te-ai despărţit : 
nu putea crede. Ceru să i se povestească scena o dată, 
apoi a doua oară, cu toate amănuntele. 

In acest timp, zgomotul unei încăierări urca pînă 
la primul etaj şi intra prin ferestrele deschise. 

Atrasă la fereastră de zgomot, regina îl recunoscu 
pe Weber. Ordonă valetului regelui, Thierry, să-l 

cheme pe fratele ei de lapte. Weber urcă şi-i povesti 
reginei tot ce văzuse. Regina îi povesti în schimb 
moartea lui Mandat. Zarva continua sub ferestre. 

— Vezi, te rog, ce se întîmplă, Weber, spuse 
regina. 

— Ce să se întîmple, doamnă ?... lată-i pe tunari 
care-şi părăsesc gurile de foc, înfundă cu putere în ţevi 
cîte o ghiulea şi, cum tunurile nu sînt încărcate, iată-le 
scoase din uz. 

— Ce crezi despre toate astea, sărmane Weber ? 

— Cred, spuse bunul austriac, că Majestatea 
Voastră ar trebui să-l consulte pe domnul Roederer, 
care-mi pare unul dintre cei mai devotați oameni care 
au mai rămas la castel. 

— Da, dar unde să-i vorbesc fără să fiu auzită, 
spionată, întreruptă ? 

— În apartamentul meu, dacă regina binevoieşte, 
spuse valetul Thierry. 

— Fie, zise regina. 

Apoi, întorcîndu-se spre fratele ei de lapte, îi 
spuse: 

— Du-te şi-l caută pe domnul Roederer, şi adu-l la 
Thierry. 

Şi, pe cînd Weber ieşea singur pe o uşă, regina 
ieşea pe cealaltă, urmîndu-l pe Thierry. 

Orologiul castelului suna ora nouă. 

Capitolul 55 FONS 
DE LA NOUA DIMINEAȚA PINA LA 
ORA PRINZULUI 


Cînd ajungi la un punct atît de important al 
istoriei ca acela unde am ajuns, nu trebuie să omiţi nici 
un amănunt, avînd în vedere că unul se împleteşte cu 
celălalt şi că alăturarea exactă a tuturor acestor 
amănunte formează lungimea şi lăţimea acelei ţesături 
savante care se desfăşoară în faţa privirii posterităţii, 
între miinile trecutului. 

In momentul cînd Weber se ducea să-l anunţe pe 
împuternicitul Comunei că regina doreşte să-i 
vorbească, căpitanul elveţian Durler urca la rege să-i 
ceară lui sau generalului comandant ultimele ordine. 

Charny îl zări pe căpitan căutînd un uşier sau un 
valet care l-ar putea introduce la rege. 

— Ce doriţi, căpitane ? 

— Nu sînteţi dumneavoastră generalul 
comandant? spuse Durler. 

— Da, căpitane. 

— Vin să primesc ultimele ordine, domnule, 
întrucît capul coloanei insurgenților şi-a făcut apariţia 
în piaţa Carrousel. 

— Vi se recomandă să nu cedaţi forţei, domnule, 
regele fiind hotărit să moară în mijlocul trupelor 
dumneavoastră. 

— Fiţi liniştit, domnule comandant, răspunse cu 
simplitate căpitanul Durler. 

Şi plecă să ducă acest ordin tovarăşilor săi, ordin 
care echivala cu condamnarea lor la moarte. 

Cum spusese căpitanul  Durler, avangarda 
insurecției începea într-adevăr să apară. Erau cei o mie 
de oameni înarmaţi cu sulițe, în fruntea cărora 
mărşăluiau vreo douăzeci de marsiliezi şi vreo 
cincisprezece ostaşi ai gărzii franceze. In rîndul 

acestora din urmă străluceau epoleţii de aur ai unui 
tînăr căpitan. Era Pitou. Recomandat de Billot, avea o 
misiune specială, pe care o va face cunoscută fără 
întîrziere. 

La mai puţin de o optime de leghe în spatele 
acestei avangărzi urma un corp impresionant, alcătuit 
din gărzi naţionale şi federaţi, precedat de o baterie de 
douăsprezece tunuri. 

Cînd li se comunică ordinul comandantului 
general, elveţienii se plasară fiecare, liniştiţi şi hotăriţi, 
la postul lor, păstrînd liniştea rece şi sumbră a hotărtîrii. 
De o disciplină mai puţin severă, soldaţii gărzii 
naţionale făcură mai mult zgomot şi dezordine în 
plasarea trupelor pe poziţii. Erau însă animați de 
aceeaşi hotărîre. 

Prost organizaţi, neavînd decît arme cu bătaie 
scurtă — săbii şi pistoale — ştiind că de astă dată era 
vorba de o luptă pe viaţă şi pe moarte, gentilomii 
văzură apropiindu-se, cu un soi de beţie febrilă, 
momentul în care se vor afla în contact cu poporul, 
acest vechi adversar, acest etern atlet, acest luptător 
întotdeauna biruit şi care se întăreşte totuşi mereu de 
opt secole încoace ! 

In timp ce asediaţii, sau cei ce urmau să fie 
asediați , luau cuvenitele măsuri de apărare, se bătea 
la poarta regală şi mai multe glasuri strigară : „Un 
parlamentar! ” , făcînd în acelaşi timp să fluture 
deasupra zidului o batistă albă legată în virful unei 
sulițe. s 

Garda porţii se duse să-l caute pe Roederer. Il 
găsi la jumătatea drumului. 

— Se bate la poarta regală, domnule, îi spuse. 

— Am auzit bătăile şi vin. 

— Ce avem de făcut ? 

— Deschideţi. 

Ordinul îi fu transmis portarului, care deschise 
poarta şi fugi mîncînd pămîntul. 

Roederer se află în faţa avangărzii oamenilor cu 
sulițe. 

— Prieteni, spuse Roederer, ați cerut să se 
deschidă poarta unui parlamentar şi nu unei armate. 
Unde e parlamentarul ? 

— lată-mă, domnule, spuse Pitou cu glasu-i blînd 
şi surîsu-i binevoitor. 

— Cine sînteţi ? 

— Sînt căpitanul Ange Pitou, şeful federaţilor din 
Haramont. 

—Ce doriţi ? 

— Vreau dreptul de trecere pentru mine şi priete- 
nii mei. 

—Să treceţi ? Şi pentru ce ? 

— Pentru a ne duce să blocăm Adunarea... Avem 
douăsprezece tunuri. Nici unul nu va trage dacă se 
face ceea ce cerem. 

— Şi ce cereţi ? 

—Decăderea din drepturi a regelui. 

— Domnule, spuse Roederer, chestiunea e gravă ! 

—Foarte gravă, domnule, răspunse Pitou cu 
politeţea sa obişnuită. 

— Merită, prin urmare, să deliberăm asupra ei. 

—E foarte legitim ! răspunse Pitou. 

Şi, privind orologiul castelului, spuse : 

— E ora zece fără un sfert. Vă dăm timp pînă la 
zece. Dacă la zece fix n-avem răspuns, atacăm ! 

— Pînă atunci, permiteţi să închidem poarta, nu-i 
aşa ? 

— Fără îndoială. 

Apoi, adresîndu-se însoţitorilor săi, le spuse : 

— Prieteni, îngăduiţi să se închidă poarta. 

Şi făcu semn oamenilor cu sulițe, veniţi mai în 
faţă, să se dea înapoi. Aceştia se supuseră şi poarta fu 
închisă fără dificultăţi. 

Dar, graţie acestei porţi deschise pentru o clipă, 
asediatorii avură posibilitatea să aprecieze 
formidabilele pregătiri făcute pentru primirea lor. 

Odată poarta închisă, oamenilor lui Pitou le veniră 
chef să continue să parlamenteze. Ciţiva se cocoţară 
pe umerii tovarăşilor lor, se urcară pe zid, se aşezară 
acolo călare şi începură să stea de vorbă cu garda 
naţională. Aceasta se arăta dispusă de o tacla. 

Astfel trecu sfertul de oră. 

Atunci veni un om de la castel şi dădu ordin să se 
deschidă poarta. 

Asediatorii  crezură că cererea le-a fost 
satisfăcută, îndată după deschiderea porţii intrară ca 
nişte oameni care au aşteptat multă vreme şi pe care 
miîini puternice îi împing din spate, intrară adică în 
masă, strigîndu-i pe elveţieni cu strigăte puternice, 
punîndu-şi pălăriile în vîrful suliţelor şi săbiilor şi 
ţipînd : „Trăiască națiunea ! Trăiască garda naţională ! 
Trăiască elveţienii !” 

Soldaţii gărzii naţionale răspunseră la strigătele 
de „Trăiască națiunea”. Elveţienii păstrară în schimb o 
linişte sumbră şi profundă. 

Abia la gura tunurilor asediatorii se opriră şi 
priviră în jurul şi înaintea lor. Marele vestibul era plin 
de elveţieni plasați pe trei rînduri în înălţime. In afară 
de asta, cîte un şir se afla pe fiecare latură a scării, 
ceea ce permitea ca şase rînduri să tragă în acelaşi 
timp. 

Cîţiva dintre insurgenți începură să chibzuiască, şi 
printre ei se găsea şi Pitou. Numai că era cam tîrziu 
pentru a chibzui. Văzînd primejdia, nu-i trecu nici o 
clipă prin minte ideea să fugă, dar încercă să 
ocolească primejdia glumind cu soldații gărzii 
naţionale şi cu elveţienii. Soldaţii gărzii naţionale erau 
foarte dispuşi să glumească şi ei. Elveţienii însă îşi 
păstrau seriozitatea. 

Insurgenţii nu-şi dădeau seama că timpul trece, 
că şeful lor, Pitou, dăduse termen domnului Roederer 
doar pînă la ora zece şi că era zece şi un sfert. Se 
distrau cu toţii : de ce ar fi numărat minutele ? 

Unul dintre ei, care nu avea nici suliță, nici puşcă, 
nici pistol, ţinea în mînă o prăjină pentru coboritul 
crengilor copacilor, adică o prăjină cu cîrlig. 

li spuse vecinului său : 

— Dac-aş pescui un elveţian ? 

— Pescuieşte ! răspunse vecinul. 

Şi omul nostru agăţă un elveţian de centiron şi-l 
atrase la el. Acesta rezistă atît cît era necesar pentru a 
părea că opune rezistenţă. 

— S-a prins ! spuse pescarul. 

— Atunci, ia-o încetişor ! spuse celălalt. 

Omul cu prăjina o luă încetişor, şi elveţianul trecu 
din vestibul în curte, ca un peşte care trece din rîu pe 
mal. Au urmat mari aclamații şi explozii de ris. 

— Incă unul ! Incă unul ! se striga din toate 
părţile. 

Pescarul cuteză să prindă un alt elveţian, pe care- 
| agăţă ca şi pe primul. După al doilea urmă al treilea, 
apoi al patrulea şi al cincilea. 

Ar fi trecut în acelaşi fel întregul regiment dacă 
nu s-ar fi auzit ordinul : Pregătiți armele ! 

Văzînd cum coboară armele cu zgomotul regulat 
şi precizia mecanică ce însoţeşte aceste mişcări la 
trupele, regulate, unul din asediatori — se găseşte 
întotdeauna în asemenea împrejurări un smintit care 
să dea semnalul masacrului — trase un foc de pistol 
asupra uneia dintre ferestrele palatului. 

In scurtul răstimp care desparte ordinul Pregătiţ; 
armele ! de ordinul Foc !, Pitou înţelese tot ce se va în- 
timpla. 

— Culcaţi ! strigă el oamenilor săi. Culcaţi, sau 
sînteţi cu toţii morţi ! 

Şi îmbinînd comanda cu exemplul, se azvirli la pă- 
mînt. 

Dar, înainte ca recomandarea să fi avut timp să 
fie urmată, cuvîntul Foc ! răsună sub vestibul, care se 
umplu de zgomot şi de fum, împroşcînd ca o puşcă 
imensă o ploaie de gloanţe. 

Masa compactă — jumătate din coloană intrase 
poate în curte — masa compactă se undui ca un lan de 
cereale în bătaia vîntului, apoi se clătină ca spicele 
tăiate de seceră şi se prăbuşi. Abia o treime rămase în 
viaţă ! Aceasta o luă la fugă sub focul celor două linii şi 
al celui din barăci, focuri trase de la mică distanţă. 

Trăgătorii s-ar fi ucis unii pe alţii dacă n-ar fi avut 
între ei o perdea de oameni atît de densă. Perdeaua fu 
ruptă în fişii. Patru sute de oameni au rămas culcaţi pe 
pavaj, din care trei sute ucişi pe loc! 

Ceilalţi o sută, răniţi mai mult sau mai puţin 
mortal, se văitau încercînd să se ridice, cădeau iarăşi 
şi dădeau acestui cîmp de cadavre, înspăimîntător de 
privit, o instabilitate asemănătoare unui val în 
retragere. 

Apoi, încet, încet, totul se linişti şi, în afară de 
cîţiva care se încăpăţinau să trăiască, totul intră în 
nemişcare. 

Fugarii se răspîndiră în piaţa Carrousel, trecînd o 
parte pe chei, cealaltă pe strada Saint-Honore, şi stri- 
gînd : „Ajutor ! Ne asasinează !” 

Aproape de Pont-Neuf întîlniră grosul armatei, co- 
mandat de doi bărbaţi călare urmaţi de un altul pe jos 
care, cu toate că era pe jos, părea să facă parte din co- 
mandament. 

—Ah ! strigară fugarii recunoscînd într-unul 
dintre cei doi călăreţi pe berarul din mahalaua Saint- 
Antoine, remarcabil prin statura sa uriaşă, căruia îi 
servea drept piedestal un enorm cal flamand. Oh ! 
domnule Santerre! Ajutor ! Ne sînt ucişi fraţii ! 

— Cine face asta ? întrebă Santerre. 

— Elveţienii ! au tras asupra noastră. 

Santerre se întoarse spre celălalt călăreț : 

— Ce credeţi despre asta, domnule ? 

— Pe legea mea, spuse cu un pronunţat accent 
german al doilea călăreț, care era un bărbat blond, mic 
de statură, cu părul tăiat scurt — cred că există un 
proverb militar care spune : „Soldatul trebuie să se 
ducă acolo unde aude zgomotul salvelor de puşcă sau 
al tunurilor”. Să ne ducem acolo unde s-a stîrnit 
vacarmul ! 

— Dar, întrebă omul pedestru pe unul din fugari, 
era cu voi un tînăr ofiţer. Nu-l mai văd. 

—A căzut primul, cetăţene delegat. Şi e o 
nenorocire, căci era un tînăr viteaz ! 

— Da, era un viteaz ! răspunse pălind uşor cel 
căruia i se dăduse titlul de delegat. Da, era un tînăr 
viteaz, şi va fi vitejeşte răzbunat. Inainte, domnule 
Santerre ! 

— Fie. 

— În consecință, propun să i se dea 
comandamentul general cetăţeanului Westermann, 
care e un adevărat general şi un prieten al 
cetăţeanului Danton, oferindu-mă să mă supun primul, 
ca simplu soldat. 

— Tot ce doriţi, spuse Billot, cu condiţia să 
mergem fără să pierdem nici un moment. 

— Acceptaţi comandamentul, cetăţene 
Westermann? întrebă Santerre. 

— Accept, răspunse laconic Westermann. 

— In acest caz, daţi-vă ordinele. 

— Inainte ! strigă Westermann. 

Şi imensa coloană, oprită o clipă, se repuse în 
mişcare. 

In momentul cînd avangarda coloanei pătrundea 
în acelaşi timp în Carrousel prin porţile dinspre strada 
Echelle şi prin cele dinspre chei, orologiul de la 
Tuileries suna ora unsprezece. 

Capitolul 56 
DE LA NOUA DIMINEAŢA PINA LA 
ORA PRINZULUI 


Înapoindu-se la castel, Roederer îl întîlni pe valet, 
care îl căuta din partea reginei. Şi el o căuta pe regină, 
ştiind că în acest moment ea reprezenta adevărata 
forţă a palatului. A fost de aceea bucuros să afle că 
regina îl aştepta într-un loc ferit, unde i-ar putea vorbi 
între patru ochi şi fără să fie întrerupt. 

In consecinţă, îl urmă pe valet. 

Regina era aşezată aproape de cămin, cu spatele 
întors spre fereastră. La zgomotul făcut de uşă, se 
întoarse brusc. 

— Ei bine, domnule ?... întrebă ea, interogînd fără 
să dea un scop concret întrebării sale. 

— Regina mi-a făcut onoarea să mă cheme ? 
răspunse Roederer. 

— Da, domnule. Siînteţi unul dintre primii 
demnitari ai oraşului. Prezenţa dumneavoastră la palat 
este o pavăză pentru monarhie. Vreau totuşi să vă 
întreb, ce speranţe sau temeri putem avea ? 

— Puțin de sperat, doamnă, totul de temut ! 

— E sigur că poporul vine în marş asupra 
palatului? 

— Avangarda se află la Carrousel şi duce tratative 
cu elveţienii. 

— Duce tratative, domnule ? Dar am dat ordin 
elveţienilor să respingă forţa prin forţă. Sînt cumva 
ispitiţi să nu ni se supună ? 

— Nu, doamnă. Elveţienii vor muri la postul lor. 

— Şi noi la al nostru. Aşa cum elveţienii sînt 
soldaţi în serviciul regilor, regii sînt soldaţi în serviciul 
monarhiei. 

Roederer tăcu. 

— S-ar putea să am nefericirea de a avea o 
părere care nu se împacă cu a dumneavoastră ? 
întrebă regina. 

— Doamnă, spuse Roederer, nu voi avea o părere 
decît dacă Majestatea Voastră îmi face favoarea să mi- 
o ceară. 

— V-o cer, domnule. 

— Ei bine, doamnă, am să v-o spun cu 
sinceritatea unui om convins. Părerea mea este că 
regele este pierdut dacă rămîne în Tuileries. 

— Dar dacă nu rămiînem în palat, unde să ne 
ducem ? spuse regina, ridicîndu-se înspăimîntată. 

— La ora în care ne găsim, spuse Roederer, există 
un singur refugiu care ar putea apăra familia regală. 

— Care, domnule ? 

— Adunarea Naţională. 

— Cum aţi spus, domnule ? spuse regina clipind 
repede din ochi şi întrebînd ca o femeie convinsă că n- 
a auzit bine. 

— Adunarea Naţională, repetă Roederer. 

— Şi credeţi, domnule, că le-aş cere ceva acestor 
oameni ? 

Roederer tăcu. j 

— Duşmănie pentru duşmănie, domnule. li prefer 
pe cei ce ne atacă direct şi la lumina zilei, decît pe cei 
care vor să ne distrugă prin spate şi din umbră. 

— Ei bine, doamnă, atunci hotăriţi-vă : înaintați 
împotriva poporului, sau bateţi în retragere spre 
Adunare. 

— Să bat în retragere ? Sîntem oare atît de lipsiţi 
de apărare încît să batem în retragere înainte să fi în- 
cercat măcar focul armelor ? 

— N-aţi vrea, doamnă, înainte de a lua o hotărîre 
să ascultați raportul unui om competent şi să 
cunoaşteţi forţele de care puteţi dispune ? 

— Weber, du-te şi cheamă-l pe unul dintre ofiţerii 
din palat, fie pe domnul Maillardot, fie pe domnul de la 
Chesnaye, fie... 

Era gata să spună : „Fie pe contele de Charny”, 
dar se opri. Weber ieşi. 

— Dacă Majestatea Voastră ar vrea să se apropie 
de fereastră, ar putea judeca singură. 

Cu o vădită repulsie, regina făcu cîțiva paşi spre 
fereastră, dădu la o parte perdelele şi văzu piaţa 
Carrou- sel, şi chiar curtea palatului plină de oameni cu 
sulițe. 

— Doamne sfinte ! exclamă ea. Dar ce fac aici toți 
aceşti oameni ? 

— Am mai spus-o Majestății Voastre : negociază. 

— Dar au intrat pînă în curtea palatului ! 

— Am socotit că trebuie să cîştig timp, pentru a 
da răgaz Majestății Voastre să ia o hotărîre. 

In acest moment uşa se deschise. 

— Veniţi ! Veniţi ! exclamă regina fără să ştie cui 
se adresa. 

Intră Charny. 

— lată-mă, doamnă, spuse el. 

— Ah ! Dumnevoastră sînteţi ! Atunci n-am ce să 
vă întreb, căci adineauri ne-aţi spus ce ne rămîne de 
făcut. 

— Şi, după părerea domnului, întrebă Roederer, 
ce vă rămîne... ? 

— Să murim ! spuse regina. 

— Vedeţi că este preferabil ceea ce vă propun, 
doamnă. 

— Ah ! pe viaţa mea, nu ştiu ce să fac, spuse 
regina. 

— Ce propune domnul ? întrebă Charny. 

— Să-l conducă pe rege la Adunare. 

— Asta nu înseamnă moartea, dar înseamnă 
umilirea, spuse Charny. 

— Auziţi, domnule ! spuse regina. 

— Să vedem, reluă Roederer, nu s-ar găsi o cale 
de mijloc ? 

Weber se apropie. 

— Ştiu că reprezint prea puţin, spuse el, şi că e în- 
drăzneţ din partea mea să iau cuvîntul într-o 
asemenea companie. Dar poate că devotamentul meu 
îmi dă un izvor de inspiraţie... Dacă ne-am mulţumi să 
cerem Adunării să trimită o delegaţie spre a veghea 
asupra siguranţei regelui ? 

— Ei bine, fie, spuse regina, la asta consimt... 
Domnule de Charny, dacă aprobaţi această propunere, 
duceţi-vă, vă rog, să o spuneţi regelui. 

Charny se înclină şi ieşi. 

— Urmează-l pe conte, Weber, şi raportează-mi 
răspunsul regelui. 

Weber ieşi după conte. 

Prezenţa lui Charny, rece, grav, devotat, era dacă 
nu pentru regină cel puţin pentru femeie o atît de 
atroce dojană încît nu-l vedea decît tremurînd. Apoi, 
poate că avea un presentiment îngrozitor în privinţa 
celor ce aveau să se întîmple. 

Weber se înapoie. 

— Regele acceptă, doamnă, spuse el, şi domnii 
Champion şi Dejoly pleacă chiar acum spre Adunare 
să-i ducă cererea Majestății Sale. 

— la uitaţi-vă ! spuse regina. 

— La ce anume, doamnă ? întrebă Roederer. 

— Ce fac oamenii acolo ? 

Asediatorii se distrau pescuindu-i pe elveţieni. 

Roederer se uită, dar, înainte de a fi avut timp să- 
şi facă o idee despre cele ce se petreceau, se auzi un 
foc de pistol, urmat de formidabila salvă. 

Palatul se clătină, ca zguduit din temelii. 

Regina scoase un țipăt, se dădu înapoi cu un pas, 
apoi, mînată de curiozitate, se întoarse la fereastră. 

— Ah ! Vedeţi ! Vedeţi ! exclamă ea cu ochii în 
flăcări. Fug ! Sînt în derută ! Cum de spuneaţi, 

domnule Roederer, că nu mai avem altă ieşire decit să 
ne adresăm Adunării ? 

— Vrea Majestatea Voastră să-mi facă favoarea 
de a mă urma ? 

— Vedeţi ! Vedeţi ! continuă regina. lată-i pe 
elveţieni care îşi execută misiunea de luptă şi îi 
urmăresc... Ah ! Carrouselul e liber ? Victorie ! 
Victorie ! 

— Pentru dumneavoastră vă implor, doamnă, 
spuse Roederer, urmaţi-mă ! 

Regina îşi reveni şi-l urmă pe împuternicit. 

— Unde e regele ? întrebă Roederer pe primul 
valet pe care îl întîlni. 

— Regele e în galeria Luvrului. 

— Exact acolo doream să o conduc pe Majestatea 
Voastră, spuse Roederer. 

Regina îl urmă, fără să-i treacă prin minte ce 
intenţii avea ghidul ei. 

Galeria era pe jumătate baricadată în lungime şi 
tăiată la o treime. Două sau trei sute de oameni o 
apărau şi puteau să se retragă spre Tuileries printr-un 
fel de pod demontabil care, împins cu piciorul de 
ultimul fugar, cădea de la primul etaj la parter. 

Regele se afla la o fereastră împreună cu domnii 
de la Chesnaye, Maillardot şi cu alţi cinci-şase 
gentilomi. Ţinea o lunetă în mînă. 

Regina alergă la balcon şi n-avu nevoie de lunetă 
să vadă ce se petrece. 

Armata  insurecţională se apropia, lungă şi 
compactă, acoperind întreaga lăţime a cheiului şi 
întinzîindu-se cît vezi cu ochii. Mahalaua Saint-Marceau 
făcea joncțiune, prin Pont-Neuf, cu mahalaua Saint- 
Antoine. 

Toate clopotele Parisului sunau frenetic alarma, 
iar clopotul cel mare de la Notre-Dame acoperea cu 
dangătul său gros toate vibraţiile de bronz. Un soare 
arzător se răsfringea în mii de fulgere pe tunuri, pe 

puşti şi pe virful lănciilor. Apoi, ca zgomotul îndepărtat 
al furtunii, se auzea uruitul surd al tunurilor. 

— Ce spuneţi, doamnă ! întrebă Roederer. 

Vreo cincizeci de persoane erau adunate în 
spatele regelui. 

Regina aruncă o privire pătrunzătoare asupra 
celor care-l înconjurau. Această privire părea să 
meargă pînă în fundul inimilor, căutînd să vadă ce a 
mai rămas din devotamentul lor. 

In acest timp, regele stătea de vorbă, pe şoptite, 
cu împuternicitul Comunei sau, mai bine zis, Roederer 
îi repeta ceea ce îi spusese înainte reginei. 

Două grupe bine distincte se formară în jurul 
celor două auguste personaje : grupul regelui, rece, 
grav, compus din consilieri care păreau să aprobe 
propunerea lui Roederer ; grupul reginei, entuziast, 
înflăcărat, compus din tineri ofiţeri care jurau să moară 
pentru rege şi regină. 

Regina regăsi un dram de speranţă în 
entuziasmul lor. 

In acest moment, grupul regelui se uni cu cel al 
reginei, şi regele, cu obişnuita sa impasibilitate, se află 
în postura de centru al celor două grupe amestecate. 
Această impasibilitate se numea poate curaj. 

Regina luă două pistoale de la cingătoarea 
domnului  Maillardot, comandantul elveţienilor, şi 
spuse: 

— Hai, Sire ! lată momentul să vă arătaţi, sau să 
pieriţi în mijlocul prietenilor dumneavoastră. 

Acest gest al reginei ridică entuziasmul la culme. 
Fiecare aştepta răspunsul regelui cu gura larg 
deschisă, cu respiraţia tăiată. Aşteptau, sperau. 

Regele luă pistoalele din mîinile reginei şi i le 
înapoie domnului Maillardot. Apoi, întorcîndu-se spre 
împuternicitul Comunei, îl întrebă : 

— Spuneţi, prin urmare, domnule, că trebuie să 
mă duc la Adunare ? 

— Sire, răspunse Roederer înclinîndu-se, asta 
este părerea mea. 

— Hai, domnilor, spuse regele, nu mai e nimic de 
făcut aici. 

Regina scoase un suspin, îl luă pe delfin în braţe 
şi, adresîndu-se doamnei de Lamballe şi doamnei de 
Tourzel, spuse : 

— Veniti, doamnelor, de vreme ce aşa doreşte 
regele ! 

Insemna că le spuse tuturor celorlalţi : „Vă 
abandonez”. 

Doamna Campan o aştepta pe regină în coridorul 
pe unde trebuia să treacă. Regina o văzu. 

— Aşteaptă-mă în apartamentul meu, îi spuse ea. 
Voi veni să te întîlnesc acolo sau voi trimite să te chem 
pentru a merge... Dumnezeu ştie unde ! 

Apoi, aplecîndu-se spre doamna Campan, spuse 
încet de tot: 

— Ah ! murmură ea, o plimbare pe malul mării ! 

Gentilomii părăsiţi se priveau unii pe alţii şi 
păreau să spună : „Pentru acest rege am venit să ne 
aflăm moartea aici ?” 

Domnul de la Chesnaye înţelese această 
întrebare mută. 

— Nu, domnilor, spuse el, pentru monarhie ! 
Omul e muritor, principiul, nepieritor ! 

In cele din urmă, regele binevoi să se gîndească 
la cei pe care-i abandona. Se opri în josul scării, 
întrebînd : 

— Dar ce se va întîmpla cu toate persoanele pe 
care le-am lăsat acolo sus ? 

— Sire, răspunse Roederer, nimic nu le va fi mai 
uşor decît să vă urmeze. Sînt îmbrăcaţi în haine de 
oraş şi vor putea trece prin grădină. 

— E-adevărat, spuse regele. Să mergem ! 

— Ah ! Domnule de Charny, spuse regina zărindu- 
| pe conte, care o aştepta la poarta grădinii cu sabia 

scoasă, de ce nu v-am ascultat alaltăieri cînd m-aţi 
sfătuit să fug? 

Contele nu răspunse, dar, apropiindu-se de rege, 
spuse : 

— Sire, n-ar vrea regele să ia pălăria mea şi să 
mi-o dea pe a sa, după care ar putea fi recunoscut ? 

— Ah ! Aveţi dreptate, spuse regele, din cauza 
penei albe... Mulţumesc, domnule. 

Şi luă pălăria lui Charny dîndu-i-o pe a sa. 

— Regele se expune vreunei primejdii în această 
traversare, domnule ? întrebă regina. 

— Vedeţi, doamnă, dacă există vreo primejdie, 
fac tot ce-mi stă în putinţă s-o îndepărtez de cel 
ameninţat. 

— Sire, sînteţi gata ? spuse ofiţerul elveţian 
însărcinat cu ocrotirea regelui în timpul traversării 
grădinii. 

— Da, răspunse regele, înfundîndu-şi pălăria lui 
Charny pe cap. 

— Atunci, să ieşim ! spuse căpitanul. 

Regele înaintă în mijlocul a două rînduri de 
elveţieni, care mergeau în acelaşi pas cu el. 

Deodată se auziră strigăte puternice în dreapta. 

Poarta care dădea spre Tuileries, aproape de 
Cafeneaua „Flore”, era forţată. Ştiind că regele se 
îndreaptă spre Adunare, o mare masă de oameni se 
năpustea în grădină. Un om care părea să conducă 
toată această bandă purta ca stindard un cap în vîrful 
unei sulițe. 

Căpitanul se opri şi pregăti armele. 

— Domnule de Charny, spuse regina, dacă mă 
vedeţi pe punctul de a cădea în mîinile acestor 
mizerabili, mă veţi ucide, nu-i aşa ? 

— Nu v-o pot promite, doamnă, răspunse Charny. 

— Dar de ce oare ? exclamă regina. 

— Fiindcă înainte de a vă atinge o singură mînă 
voi fi mort ! 

— Uite, spuse regele, e capul acelui nefericit 
domn Mandat. Il recunosc. 

Această bandă de asasini nu îndrăni să se 
apropie, dar îi împroşcă cu injurii pe rege şi pe regină. 
Se traseră cinci sau şase împuşcături. Un soldat 
elveţian căzu mort, un altul rănit. 

Căpitanul ordonă să se pregătească armele 
pentru tragere. Soldaţii dădură ascultare ordinului. 

— Nu trageţi, domnule ! spuse Charny, sau nici 
unul dintre noi nu va ajunge viu la Adunare. 

— Aveţi dreptate, domnule, spuse căpitanul. 
Arma la umăr! 

Soldaţii executară ordinul şi tot grupul continuă 
să înainteze, tăind grădina în diagonală. 

Primele zile de arşiţă ale anului îngălbeniseră 
castanii. Deşi nu era decit începutul lui august, frunze 
uscate acopereau pămîntul. Micul delfin le rostogolea 
sub picioarele sale şi se distra împingîndu-le sub cele 
ale surorii sale. 

— Frunzele cad devreme anul acesta, spuse 
regele. 

— N-a scris oare unul dintre oamenii aceştia 
„Monarhia nu se va menţine pînă la căderea frunzelor” 
? întrebă regina. 

— Da, doamnă, răspunse Charny. 

— Şi cum se numeşte acest iscusit profet ? 

— Manuel. 

Intre timp, un nou obstacol se ivi în faţa familiei 
regale : era un grup impunător de bărbaţi şi femei 
agitind armele şi făcînd gesturi amenințătoare, grup 
care aştepta pe scara şi pe terasa care trebuia urcată 
şi traversată pentru a ajunge din grădina Tuileries la 
Manège. 

Primejdia era cu atît mai reală cu cît soldații 
elvețieni nu-şi mai puteau menţine rîndurile. Cu toate 
acestea, căpitanul încercă să-i facă să răzbată prin 

mulţime, dar se produse o asemenea furie, încît 
Roederer exclamă : 

— Luaţi seama, domnule ! Veţi provoca uciderea 
regelui ! 

Convoiul se opri din nou şi un mesager fu trimis 
să înştiinţeze Adunarea că regele vine să-i ceară 
adăpost. 

Adunarea trimise o delegaţie. La vederea ei însă 
mulţimea izbucni cu o furie şi mai mare. Nu se auzeau 
decît aceste strigăte violente : 

— Jos cu Veto ! Jos cu austriaca ! Decăderea din 
drepturi, sau moartea ! 

incetul cu încetul, escorta elveţienilor fu dată la o 
parte. Nu mai rămăseseră în jurul familiei regale decit 
şase gentilomi, contele de Charny şi delegaţia Adunării 
Naţionale venită în întîmpinarea lor. 

Mai erau de făcut vreo treizeci de paşi în mijlocul 
unei mulţimi compacte. Era evident că intenţia 
acesteia era să curme zilele regelui şi, mai ales, ale 
reginei. 

In josul scării lupta începu. 

— Domnule, spuse Roederer lui Charny, puneţi-vă 
sabia în teacă, sau nu răspund de nimic ! 

Charny cedă fără să scoată o vorbă. 

Grupul regal a fost ridicat de mulţime, cum este 
ridicată de valuri o barcă într-o furtună, şi dus înspre 
Adunare. Regele se văzu obligat să îmbrincească un 
om care-i pusese pumnalul în faţa obrazului. Aproape 
sufocat, delfinul ţipa şi întindea braţele, ca pentru a 
cere ajutor. 

Un bărbat se avintă şi îl smulse din mîinile mamei 
sale. N 

— Domnule de Charny ! Fiul meu ! exclamă ea. In 
numele Cerului, salvaţi-mi fiul ! 

De-abia se îndepărtase Charny de regină, făcînd 
cîţiva paşi spre omul care ducea copilul cu sine, cînd 

mai multe braţe se întinseră spre ea şi o mînă o apucă 
de baticul care-i acoperea pieptul. 

Regina scoase un țipăt. 

Charny uită recomandarea lui Roederer şi sabia 
sa dispăru întreagă în trupul omului care îndrăznise să 
ridice mîna asupra reginei. Văzînd cum cade unul de-ai 
ei, mulţimea urlă de furie şi se năpusti cu şi mai multă 
violenţă asupra grupului. Femeile urlau : 

— Ucideţi-o odată pe austriacă ! Daţi-ne-o s-o 
sugrumăm ! La moarte ! La moarte ! 

Şi douăzeci de braţe se întinseră s-o înhaţe. 

Dar, nebună de durere, ea nu mai ţinea seama de 
pericolul în care se afla şi nu înceta să strige : 

— Fiul meu ! Fiul meu ! 

Aproape că atinseră pragul Adunării. Mulțimea 
făcu un ultim efort : simţea că-i scapă prada. 

Charny era atît de înghesuit încît nu putea lovi 
decît cu mînerul săbiei sale. Zări printre toţi aceşti 
pumni strînşi o mînă înarmată cu un pistol, care o 
tintea pe regină. Dădu drumul săbiei, apucă cu 
amîndouă mîinile pistolul, îl smulse de la cel ce-l ţinea, 
şi-l descărcă în mijlocul pieptului celui mai apropiat 
agresor. 

Ucis fulgerător, omul se prăbuşi. 

Charny se aplecă să-şi ridice sabia. 

Sabia se găsea însă în mîinile unui om din 
mulţime, care încerca s-o lovească pe regină. Charny 
se azvîrli asupra asasinului. 

In acest moment, urmîndu-l pe rege, regina intra 
în vestibulul Adunării. Era salvată ! 

E-adevărat că poarta se închidea în spatele ei şi 
că, în pragul acestei porţi Charny cădea, lovit în 
acelaşi timp cu o bară de fier în cap şi de o suliță în 
piept. 

— Ca şi fraţii mei ! murmură el prăbuşindu-se. 
Sărmană Andrée ! 

Destinul lui Charny se împlinea la fel ca cel al lui 
Isidore, ca cel al lui Georges. — Cel al reginei urma să 
se împlinească. 

Dealtfel, o salvă îngrozitoare de artilerie anunţa 
în acelaşi moment că insurgenții şi castelul începuseră 
lupta. 

Capitolul 57 
DE LA PRINZ PINA LA ORA TREI 
DUPA-AMIAZA 


Un moment — ca şi regina, văzînd fuga 
avangărzii — elveţienii crezură că au avut de-a face cu 
armata însăşi a insurgenților şi că această armată a 
fost împrăştiată. 

Garda elveţiană omorise aproape patru sute de 
oameni în curtea regală, o sută cincizeci sau două sute 
în piaţa Carrousel, şi capturase şapte tunuri. Cît de 
departe se putea desfăşura privirea, nu se zărea vreun 
om care s-ar fi putut apăra. 

O singură mică baterie izolată, instalată pe terasa 
unei case, înfrunta corpul de gardă elveţian şi continua 
focul fără a putea fi redusă la tăcere. Crezînd că au în- 
frînt insurecția, elveţienii se pregătesc să ia măsuri 
pentru a lichida cu orice preţ această baterie, cînd 
auziră răsunînd dinspre partea cheiului duruitul tobelor 
şi mugetul mult mai puternic al artileriei. 

Era armata, a cărei apropiere fusese urmărită de 
rege cu luneta, din galeria Luvrului. 

In acelaşi timp începu să se răspîndească zvonul 
că regele a părăsit palatul şi s-a dus să ceară adăpost 
la Adunare. 

Este greu de redat ce efect a avut această veste, 
chiar asupra celor mai devotați regalişti. 

Regele, care promisese să moară la postul său, 
dezerta de la acest post şi trecea la duşman, sau, cel 
puţin, se constituia prizonier fără să lupte ! 

Din acel moment, soldaţii gărzii naţionale se 
considerară  dezlegaţi de jurămiîntul făcut şi se 
retraseră aproape cu toţii. 

Cîţiva gentilomi îi urmară, judecînd că e inutil să 
se lase ucişi pentru o cauză care se recunoaşte ea 
însăşi pierdută. 

Rămaseră doar elveţienii, sumbri, tăcuţi, dar 
sclavi ai disciplinei. 

Din înaltul terasei pavilionului Flore şi prin 
ferestrele galeriei Luvrului se vedeau venind aceşti 
eroi ai mahalalelor, cărora niciodată nu le-a rezistat 
vreo armată şi care au răsturnat într-o singură zi 
Bastilia, fortăreață ale cărei temelii erau înrădăcinate 
în pămînt de patru secole. 

Insurgenţii aveau planul lor. Ei îl credeau pe rege 
în palat. Voiau să încercuie castelul din toate părţile 
pentru a-l prinde pe rege. 

Coloana care venea pe cheiul stîng primi, în 
consecinţă, ordinul să forţeze grilajul dinspre malul 
apei. Cea care venea prin strada Saint-Honore, să 
spargă poarta de la Feuillants, în timp ce coloana de 
pe malul drept, comandată de Westermann, avîndu-i 
sub ordinele sale pe Santerre şi Billot, să atace din 
faţă. 

Această din urmă coloană se revărsă deodată 
prin toate portiţele Carrouselului, cîntînd Ca ira. 

Marsiliezii conduceau coloana, trăgînd în mijlocul 
rîndurilor lor două tunuri mici, cu cîte patru guri, 
încărcate cu mitralii. 

Vreo două sute de elveţieni luptau în piaţa 
Carrousel. Insurgenţii se îndreptară direct spre ei şi, în 
momentul cînd elveţienii îşi coborau armele în poziţie 
de tragere, ei îşi demascară tunurile şi traseră cei 
dintii. 

Soldaţii îşi descărcară puştile, dar se repliară 
imediat spre palat, lăsînd la rîndul lor pe pavajul pieţei 
Carrousel vreo treizeci de morţi şi răniţi. 

Năpustindu-se de îndată asupra castelului 
Tuileries, insurgenții puseră stăpinire pe două curţi 
interioare. Billot ar fi vrut să lupte acolo unde fusese 
ucis Pitou. Apoi, trebuie spus că mai păstra o speranţă, 
aceea că bietul băiat era doar rănit şi-l va putea salva, 
aşa cum făcuse acesta cu el pe Champ-de-Mars. Intră 

deci printre primii în curtea din centru. Mirosul sîngelui 
era atît de puternic, încît te-ai fi putut crede într-un 
abator. 

Această privelişte, acest miros îi scoaseră din 
sărite pe asediatori, care se năpustiră spre castel. 

Trebuia să-i reducă întîi la tăcere pe cei ce 
trăgeau din barăci. 

Billot ceru ghiulele de tun şi fitiluri. Westermann 
înţelese planul locotenentului său şi îi satisfăcu 
cererea. 

Cu riscul de a vedea luînd foc pulberea în mîinile 
lor, marsiliezii aprinseră fitilurile şi azvirliră ghiulelele 
în barăci. Acestea luară foc, cei care le apărau fură 
obligaţi să le evacueze şi să se refugieze sub vestibul. 

Billot se simţi deodată îmbrăţişat din spate. Se în- 
toarse, crezînd că are de-a face cu un duşman, dar la 
vederea celui care-l îmbrăţişa scoase un strigăt de 
bucurie : era Pitou ! De nerecunoscut, acoperit de 
sînge din cap pînă în picioare, dar teafăr şi nevătămat, 
fără nici o rană. 

Cum am spus, în momentul în care Pitou îi văzuse 
pe elveţieni coborînd armele, strigase : „Culcat !”, dînd 
primul exemplu. Dar tovarăşii săi n-avură timp să 
urmeze acest exemplu. 

Pitou se simţi literalmente îngropat sub cadavre şi 
hotărî să nu scoată o vorbă, ci să aştepte un prilej fa- 
vorabil pentru a da semn de viaţă. Acest prilej îl 
aştepta de mai bine de o oră. 

In sfîrşit, socoti că momentul e propice în clipa 
cînd auzi strigătul de victorie al tovarăşilor săi şi, în 
mijlocul acestor strigăte, glasul lui Billot care-l chema. 

O salvă a elveţienilor, care dobori vreo zece 
oameni, le reaminti lui Billot şi Pitou gravitatea 
situaţiei. Pitou, Billot, marsiliezii, care formau capul 
coloanei, înaintară prin fumul gros şi pătrunseră în 
vestibul. Se pomeniră în faţa unui zid de baionete : 
erau cele ale elveţienilor. Atunci batalionul elveţienilor 

îşi începu retragerea, lă- sînd un şir de-ai săi pe fiecare 
treaptă — optzeci de cadavre numărate pînă seara. 

Deodată se auzi un strigăt: 

— Regele ordonă elveţienilor să înceteze focul ! 

Era ora două după-amiază. 

lată ce se întîmplase la Adunare : 

In momentul cînd poarta Feuillants se închisese în 
spatele reginei, ea intrase în urma regelui în Adunare. 
Acolo îl zări, cu bucurie, pe fiul ei aşezat pe biroul pre- 
şedintelui. Văzîndu-l în siguranţă, inima îi reaminti de 
Charny. 

— Domnilor, spuse ea, unul dintre ofiţerii mei cei 
mai devotați şi viteji a rămas la uşă, în primejdie de 
moarte. Vă cer ajutor pentru el. 

Vreo şase deputaţi se repeziră afară. 

Regele, regina, familia regală şi personajele care-i 
însoțeau se  îndreptară spre scaunele destinate 
miniştrilor şi luară loc. 

Inainte de a se aşeza, regele făcu semn că vrea 
să vorbească. 

Se făcu linişte. 

—- Am venit aici, spuse el, pentru a evita o mare 
crimă. Am socotit că n-aş putea fi nicăieri în mai mare 
siguranţă decit în mijlocul dumneavoastră. 

— Sire, răspunse Vergniaud, care prezida, vă 
puteţi bizui pe fermitatea Adunării Naţionale. Membrii 
ei au jurat să moară apărînd drepturile poporului şi ale 
autorităţilor constituite. 

Regele se aşeză. 

In acel moment răsună zgomotul unui furios 
schimb de focuri chiar lîngă porţile sălii Manège 
garda naţională, amestecată cu insurgenții, trăgea de 
pe terasa Feuillants asupra căpitanului şi soldaţilor 
elveţieni care serviseră drept escortă familiei regale. 

Un ofiţer al gărzii naţionale, care-şi pierduse fără 
îndoială capul, intră cuprins de groază şi nu se opri 
decît la bară, strigînd : 

— Elveţienii ! Elveţienii! Sîntem atacați! 

Adunarea crezu o clipă că elveţienii, învingători, 
au respins insurecția şi atacă sala Manège pentru a-l 
lua înapoi pe regele lor: — căci trebuie să spunem că, 
la acea oră, Ludovic al XVI-lea era mai mult rege al 
elveţienilor decit al francezilor. 

Intreaga sală se ridică printr-o reacţie spontană, 
unanimă. Reprezentanţii poporului, spectatorii din 
tribune, gărzile naţionale, secretarii, fiecare strigă 
întinzînd braţele : 

— Orice s-ar întîmplă, jurăm să trăim şi să murim 
liberi ! 

Eroarea nu dură mult, dar acest minut de 
entuziasm avu ceva sublim. 

Peste un sfert de oră răsună alt strigăt : 

— Castelul este invadat ! Insurgenţii mărşăluiesc 
asupra Adunării pentru a-l ucide pe rege ! 

In aceeaşi clipă, căpitanul elveţian Durler era 
somat în numele Adunării să depună armele. 

— Îl servesc pe rege şi nu Adunarea, spuse el, 
unde e ordinul regelui ? 

Mandatarii Adunării n-aveau ordin scris. 

— Regele mi-a încredinţat comandamentul. Nu i-l 
pot înapoia decit lui, reluă Durler. 

Il aduseră aproape cu forţa în Adunare. 

Era negru din cap pînă în picioare de praf de 
puşcă, şi roşu de sînge. 

— Sire, spuse el, mi se cere să depun armele. E 
ordinul regelui ? 

— Da, răspunse Ludovic al XVI-lea. Predaţi armele 
gărzii naţionale. Nu vreau ca viteji de talia dumnea- 
voastră să piară. 

Durler plecă capul, scoase un suspin şi ieşi. Dar la 
uşă spuse că nu se va supune decit pe baza unui ordin 
scris. 

Atunci regele luă o hîrtie şi scrise : 

Regele ordonă elveţienilor să depună armele şi să 
se retragă în cazarme. 


Aceste cuvinte fură repetate în încăperi, pe 
coridoare şi pe scările castelului Tuileries. 

Deoarece acest ordin readusese un oarecare 
calm în Adunare, preşedintele agită clopoţelul. 

— Să deliberăm, spuse el. 

Dar un reprezentant se ridică şi atrase atenţia că 
un articol din Constituţie interzice deliberările în 
prezenţa regelui. 

— E adevărat, spuse Ludovic al XVI-lea, dar unde 
să ne ducem ? 

— Sire, spuse preşedintele, vă putem oferi loja 
ziarului Le Logographe, care e goală, deoarece ziarul 
şi-a încetat apariţia. 

— E bine, spuse regele, sîntem gata să ne ducem. 

— Uşieri, strigă Vergniaud, conduceţi-l pe rege în 
loja ziarului Logographe. 

Uşierii se grăbiră să se conformeze. 

Pentru a ieşi, regele, regina şi familia regală par- 
curseră în sens invers drumul pe care veniseră şi se 
regăsiră în coridor. 

— Dar ce e pe jos ? întrebă regina. S-ar spune că 
este sînge. 

Uşierii nu-i răspunseră. 

Foarte ciudat : petele erau tot mai multe şi mai 
mari pe măsură ce grupul se apropia de loja destinată 
familiei regale. 

Pentru a o scuti pe regină de acest spectacol, 
regele grăbi pasul şi, deschizînd el însuşi uşa, spuse : 

— Intraţi, doamnă. 

Regina se avintă, dar, punînd piciorul pe pragul 
uşii, scoase un țipăt de groază şi, cu mîinile la ochi, se 
dădu înapoi. 

Prezenţa petelor de sînge se explica : un cadavru 
era depus acolo. 

— Uite ! spuse regele cu acelaşi ton cu care 
spusese : „Uite, e capul bietului Mandat!” — Uite ! e 
cadavrul bietului conte de Charny ! 

Era într-adevăr trupul contelui, pe care deputaţii îl 
smulseseră din mîinile asasinilor şi dăduseră ordin să 
fie dus în loja ziarului Logographe, nebănuind că peste 
zece minute va fi instalată acolo familia regală. 

Cadavrul fu luat şi familia regală intră. Regina se 
opuse intenţiei de a se spăla şi şterge podeaua 
complet acoperită de sînge şi se aşeză prima. 

— Oh ! murmură ea, Charny ! Charny ! De ce 
sîngele meu nu curge aici, pînă la ultima picătură, 
pentru a se amesteca pe veci cu al tău !... 

Suna de ora trei după-amiază. 

Capitolul 58 
DE LA ORA TREI PINA LA ŞASE 
DUPA-AMIAZA 


Am părăsit palatul în momentul cînd, după ce 
vestibulul din mijloc fusese cucerit şi garda elveţiană 
respinsă din treaptă în treaptă pînă în apartamentele 
regelui, un glas răsună prin camere şi coridoare 
strigînd: 

— Ordin gărzii elveţiene să depună armele ! 

Probabil că prezenta carte este ultima pe care o 
vom scrie despre această epocă atit de agitată. Pe 
măsură ce povestirea noastră înaintează, părăsim deci 
terenul pe care l-am parcurs, pentru a nu ne mai 
întoarce acolo niciodată. Este ceea ce ne îndrituieşte 
să aşternem sub ochii cititorilor, în toate amănuntele 
sale, această zi excepţională. Sîntem cu atît mai 
îndreptăţiţi să procedăm aşa, cu cît o facem fără vreo 
părere preconcepută, fără ură şi fără părtinire. 

Cititorul a intrat în curtea palatului pe urmele 
marsiliezilor. L-a urmat pe Billot în mijlocul flăcărilor şi 
fumului, şi l-a văzut urcînd cu Pitou — spectru 
însîngerat sculat din mijlocul morţilor — fiecare treaptă 
a scării în susul căruia i-am părăsit. 

Începînd din acest moment, palatul Tuileries era 
cucerit. 

Cine este geniul întunecat care a stat în fruntea 
acestei victorii ? 

Mînia poporului, se va răspunde. 

Da, fără îndoială. Dar cine a condus această 
mînie? 

Omul pe care abia l-am pomenit, acel ofiţer 
prusac încălecat pe un cal mic, negru — alături de 
gigantul Santerre şi de uriaşul cal flamand al acestuia 
— alsacianul Westermann. 

Cine era acest om care, asemenea fulgerului, se 
făcea vizibil doar în mijlocul furtunii ? Numele lui este 
Westermann, omul apusului!. El apare, într-adevăr, 
cînd soarele monarhiei apune pentru a nu mai răsări 
niciodată. 

Cine l-a născocit ? Cine l-a ghicit ? Cine a fost 
intermediarul între el şi Dumnezeu ? Cine l-a completat 
pe Santerre cu Westermann ? Nimeni altul decit 
Danton. 

Unde s-a dus teribilul tribun să-l caute pe acest 
învingător ? Într-o cloacă, într-o mocirlă, într-o 
închisoare : la Saint-Lazare. 

Westermann era acuzat — să ne înţelegem bine : 
acuzat, nu dovedit — de a fi falsificat bonuri de tezaur 
şi se găsea în arest preventiv. 

Pentru acţiunea din 10 august Danton avea 
nevoie de un om care n-ar putea da înapoi, pentru că, 
dînd înapoi, s-ar aşeza singur la stîlpul infamiei. 

Danton îl urmărea cu mare atenţie pe misteriosul 
prizonier. În ziua şi în ceasul cînd a avut nevoie de el, a 
sfărimat cu mîna sa puternică lanţuri şi zăvoare, spu- 
nîndu-i prizonierului : „Vino!” 

Revoluţia, cum am mai spus, constă nu numai în 
a pune deasupra ceea ce se află dedesubt, ci mai mult 
în a pune în libertate pe captivi şi în închisoare pe 
oamenii liberi. Nu numai pe oamenii liberi, ci şi pe 
puternicii pă- mîntului, pe nobili, pe prinți, pe regi! 

Incă din ajun Danton semănase vînt. Nu mai avea 
de ce să se îngrijoreze, fiind sigur că va culege furtună. 

Vîntul a fost Westermann, iar furtuna Santerre, 
această gigantică personificare a poporului. 

Santerre abia s-a arătat în ziua aceea. 
Westermann a făcut totul, a fost peste tot. 

Westermann a fost cel care a condus mişcarea de 
joncțiune a mahalalelor Saint-Marceau şi Saint-Antoine 


1 Westermann : nume compus din cuvintele germane West = 
apus şi Mann — om. (N.T.). 

la Pont-Neuf ; Westermann, călare pe calul său mic şi 
negru, a fost cel care a apărut în fruntea armatei sub 
portiţa de la Carrousel; acelaşi Westermann a venit să 
izbească cu miînerul sabiei sale în poarta castelului 
Tuileries, ca şi cum ar fi vorba să ceară să i se 
deschidă poarta cazărmii unui regiment la capătul unui 
marş. 

Am văzut cum s-a deschis această poartă, cum 
garda elveţiană şi-a făcut datoria cu eroism, cum a 
bătut în retragere fără să fugă, cum a fost nimicită fără 
să fie învinsă. l-am urmărit pe elveţieni treaptă cu 
treaptă, pe scara acoperită de morţii lor. Să-i urmărim 
acum pas cu pas pe elveţieni în Tuileries, pe care-l vor 
acoperi curînd cu cadavrele lor. 

In momentul cînd s-a aflat că regele a părăsit 
palatul, cei două-trei sute de nobili care veniseră să 
moară alături de rege s-au adunat în sala gărzii 
personale a reginei, să se sfătuiască dacă, regele 
nemaifiind acolo să moară împreună cu ei, cum se 
angajase în mod solemn, ei mai sînt datori să moară 
fără el. 

Atunci hotărîră, deoarece regele se dusese la 
Adunarea Naţională, să se ducă şi ei acolo şi să i se 
alăture. 

l-au adunat pe toţi soldaţii elveţieni pe care i-au 
putut găsi, încă vreo douăzeci de soldaţi ai gărzii naţio- 
nale şi, în număr de aproape cinci sute, au coborit spre 
grădină. 

Trecerea era închisă de un grilaj. Au vrut să-i 
spargă lacătul, dar acesta rezistă. Cei mai puternici au 
început să-l zgilţiie cu o bară şi reuşiră să-l sfărime. 

Deschizătura lăsa loc de trecere trupei, dar numai 
unul cîte unul. Se aflau la treizeci de paşi de 
batalioanele rînduite lîngă grilajul podului Royal. 

Primii care au ieşit prin trecerea îngustă au fost 
doi soldaţi elveţieni. Amîndoi au fost ucişi înainte de a 

fi apucat să facă patru paşi. Toţi ceilalţi au trecut peste 
cadavrele lor. 

Trupa fu ciuruită de focul puştilor. Deoarece 
elveţienii, cu uniformele lor strălucitoare, ofereau o 
ţintă mai uşoară, gloanţele se îndreptau de predilecție 
spre ei. Pentru doi nobili ucişi şi unul rănit căzură 
şaizeci pînă la şaptezeci de elveţieni. Cei doi nobili 
ucişi erau domnii de Carteja şi de Clermont d'Amboise, 
cel rănit era domnul de Viomesnil. 

Mergind spre Adunarea Naţională, trecură prin 
faţa unui corp de gardă lipit de terasa de pe malul apei 
şi postat sub pomi. Văzîndu-i, garda ieşi, deschise focul 
asupra elveţienilor, dintre care căzură alţi opt sau 
zece. 

Restul coloanei, care în aproape optzeci de paşi 
pierduse optzeci de oameni, se îndreptă spre scara 
Feuillants. 

Domnul de Choiseul îi văzu de departe. Alergă 
spre ei cu sabia în mînă, sub focurile tunurilor de pe 
podul Royal şi de pe podul turnant, şi încercă să-i 
regrupeze. 

— La Adunarea Naţională ! strigă el. 

Şi, crezîndu-se urmat de cei patru sute de oameni 
care mai rămăseseră, se avîntă pe coridoare şi pe 
scara care ducea în sala de şedinţe. 

Pe ultima treaptă îl întîlni pe Merlin. 

— Ce faceţi aici cu sabia în mînă, pentru numele 
lui Dumnezeu ? îl întrebă deputatul. 

Domnul de Choiseul privi în jur : era singur. 

— Puneţi-vă sabia în teacă şi duceţi-vă la rege, 
spuse Merlin. V-am văzut numai eu, nu v-a văzut deci 
nimeni. 

Ce se întîmplase cu trupa de care se credea 
urmat domnul de Choiseul ? Loviturile de tun şi focurile 
de armă o făcuseră să se rotească în jurul ei ca un 
vîrtej de frunze uscate, şi o urmăriseră pe terasa 
Orangerie. De acolo, fugarii se aviîntară spre piaţa 

Ludovic al XV-lea, îndreptîndu-se spre Depozitul de 
Mobilă, ajungînd în cele din urmă pe bulevarde sau pe 
Champs-Elysées. 

Domnul de Viomesnil, împreună cu opt sau zece 
nobili şi cinci elvețieni se refugiară în clădirea 
ambasadei Veneției din strada Saint-Florentin, a cărei 
poartă o găsiră deschisă. Aceştia erau salvați ! 

Restul coloanei încercă să ajungă pe Champs- 
Elysées. Dar două lovituri de tun cu mitralii porniră de 
la piciorul statuii lui Ludovic al XV-lea şi rupseră 
coloana în trei tronsoane : unul fugi pe bulevard şi se 
ciocni cu jandarmeria, care sosea cu batalionul 
capucinilor. 

Fugarii se crezură salvați. Domnul de Villiers 
însuşi, fost aghiotant de jandarmerie, alergă cu brațele 
deschise spre unul din călăreţi, strigħnd : „Ajutor, 
prieteni !” 

Călărețul scoase un pistol din oblînc şi îi zbură 
creierii. 

Văzind aceasta, treizeci de elveţieni şi un 
gentilom, fost paj al regelui, se repeziră în palatul 
Marinei. Aici se întrebară, ce ar trebui să facă. 

Cei treizeci de elveţieni erau de părere să se 
predea şi, văzînd că apar opt „pantalonari”, îşi predară 
armele strigînd : „Trăiască națiunea !” 

— Ah ! trădătorii, ziseră pantalonarii, vă predaţi 
fiindcă vă vedeţi prinşi ? Strigaţi „Trăiască națiunea !” 
crezînd că acest strigăt vă va salva ? Nu, nici o în- 
durare! 

Şi doi elveţieni cad deodată, unul lovit de o suliță, 
celălalt de un glonte. Capetele le sînt tăiate imediat şi 
înfipte în vîrful unei sulițe. 

Furioşi din cauza morţii celor doi camarazi, 
elveţienii îşi reiau puştile şi trag toţi deodată. 

Şapte din opt răsculați cad morţi sau răniţi. 

Elveţienii se reped atunci, vrînd să fugă pe poarta 
mare, şi se pomenesc faţă-n faţă cu gura unui tun. Dau 

înapoi. Tunul înaintează. Toţi se grupează într-un colţ 
al curţii. Tunul se roteşte, îndreaptă gura spre ei şi 
trage ! 

Douăzeci şi trei sînt ucişi din douăzeci şi opt. 

Aproape în acelaşi timp şi în momentul cînd fumul 
îi orbeşte pe cei care trăseseră, se deschide poarta: 
din spatele celor cinci elveţieni şi al fostului paj al 
regelui care scăpaseră cu viaţă. Toţi şase se reped pe 
această poartă, care se închide în urma lor. Patrioţii nu 
observară acest soi de trapă englezească care îi răpise 
pe supraviețuitori. Ei cred că i-au ucis pe toţi şi se 
îndepărtează, tîrîndu-şi tunul în strigăte de triumf. 

Al doilea tronson era alcătuit din vreo sută de 
soldaţi şi de gentilomi şi era comandat de domnul 
Forestier de Saint-Venant. Impresurat din toate părţile 
la intrarea în Champs-Elysées, comandantul vru cel 
puţin să-şi vîndă scump pielea. Şarjă de trei ori, cu 
înverşunare, în fruntea celor treizeci de oameni ai săi 
avînd baionetele la armă, un întreg batalion masat la 
picioarele statuii. Pierdu în aceste şarje cincisprezece 
oameni. Cu ceilalţi cincisprezece încercă să treacă 
printr-un luminiş şi să ajungă pe Champs-Elysées. O 
salvă de muschete îi ucise trei oameni. Ceilalţi şapte 
se risipiră, dar fură urmăriţi şi trecuţi prin sabie de 
către jandarmi. 

Domnul de Saint-Venant era pe punctul de a-şi 
găsi un refugiu în „Cafe des Ambassadeurs”, cînd un 
jandarm îşi porni calul în galop, trecu şanţul care 
desparte locul de plimbare de partea carosabilă şi 
zdrobi dintr-un foc de pistol şalele nefericitului 
comandant. 

Cel de-al treilea tronson, format din şaizeci de 
oameni, ajunse pînă pe Champs-Elysées şi se îndreptă 
spre Courbevoie, datorită acelui instinct care îi face pe 
porumbei să se îndrepte spre porumbar, oile spre stînă 
: la Courbevoie se aflau cazărmile. 

Încercuiţi de jandarmeria călare şi de mulţime, 
fură duşi la primărie, unde se spera că vor fi la 
adăpost. Insă două sau trei mii de furioşi îngrămădiţi în 
piaţa Grève îi smulseră de sub escortă şi îi masacrară. 

Un tînăr gentilom, cavalerul Charles d'Antichamp, 
fugea din palat prin strada Echelle, cu cîte un pistol în 
fiecare mînă. Doi oameni încearcă să-l oprească. li 
ucide pe amîndoi. Mulțimea puse mîna pe el şi-l tîrî 
pînă în piaţa Grève, pentru a-l executa în mod solemn. 

Dar, spre norocul lui, mulţimea uită să-l 
percheziţioneze. În locul celor două pistoale inutile, pe 
care le-a aruncat, îi rămase un cuţit. Il deschide în 
buzunar, aşteptind prilejul de a se folosi de el. În 
momentul cînd ajunge în piaţa primăriei, tocmai sînt 
masacrați cei şaizeci de elveţieni aduşi acolo. Acest 
spectacol îi distruge pe cei care-l păzesc. li ucide din 
două lovituri de cuţit pe cei mai apropiaţi, se strecoară 
ca un şarpe în mulţime şi dispare. 

Cei o sută de oameni care l-au condus pe rege la 
Adunarea Naţională şi care, refugiaţi la Feuillants, au 
fost dezarmaţi acolo ; cei cinci sute a căror poveste am 
istorisit-o mai sus ; cîţiva fugari solitari, ca domnul 
Charles d'Antichamp, pe care l-am văzut salvîndu-se 
de la moarte cu atita noroc sînt singurii care au părăsit 
castelul. 

Toţi ceilalţi au fost ucişi sub vestibul, pe scări, pe 
palier, sau au fost masacrați fie în apartamente, fie în 
capelă. Interiorul palatului Tuileries este presărat cu 
mormanele celor nouă sute de cadavre de elveţieni 
sau de nobili. 

Capitolul 59 
DE LA ORA ŞASE DUPA-AMIAZA LA 
NOUA SEARA 


Poporul a intrat în castel aşa cum se intră în 
vizuina unei fiare sălbatice. Işi trăda sentimentele 
strigînd: „Moarte lupului ! Moarte lupoaicei ! Moarte 
puiului de lup !” 

Dacă i-ar fi întîlnit pe rege, pe regină sau pe 
delfin, este sigur că ar fi tăiat fără şovăire, convins că 
face dreptate, trei capete dintr-o singură lovitură. Să 
mărturisim : ar fi fost o fericire pentru ele ! 

În lipsa celor pe care-i urmăreau cu strigătele lor, 
a celor pe care-i căutau chiar şi în dulapuri, în dosul 
tapiseriilor, pînă şi în paturi, învingătorii au fost nevoiţi 
să se răzbune pe orice, pe lucruri ca şi pe oameni. 
Uciseră şi sfărimară, cu aceeaşi cruzime impasibilă, 
zidurile în interiorul cărora fuseseră hotărite „Noaptea 
Sfintului Bartolomeu” şi masacrul din Champ-de-Mars, 
care cereau înspăimîntătoare răzbunări. 

După cum se vede, nu vrem să scoatem poporul 
basma curată : dimpotrivă, îl prezentăm aşa cum e, 
murdar de noroi şi de sînge. Ne grăbim totuşi s-o 
spunem : învingătorii ieşiră din palat cu mîinile 
înroşite, dar goale!. 

Peltier, care nu poate fi acuzat de părtinire în 
favoarea patrioţilor, povesteşte că un negustor de 
vinuri, pe nume Maillet, a adus la Adunare o sută 
şaptezeci şi trei de ludovici de aur găsiţi asupra unui 
preot ucis în castel; că douăzeci şi cinci de răsculați au 
adus tot acolo un cufăr plin cu vesela regelui ; că un 
combatant a aruncat pe biroul preşedintelui o cruce a 
ordinului Saint-Louis, un altul a depus în acelaşi loc 


1 Vom vedea mai târziu, în Istoria Revoluției de la 10 august, 
că două sute de oameni au fost împuşcaţi de popor pentru furt. 
(N.A.) 

ceasul unui membru al gărzii elveţiene şi, pe rînd, alţi 
oameni din popor au depus un sul de asignate, un sac 
cu bani, bijuterii, diamante, în cele din urmă o casetă 
aparţinind reginei şi conținînd o mie cinci sute de 
ludovici. 

Noi nu linguşim poporul, îl ştim ca cel mai nere- 
cunoscător, capricios, nestatornic dintre toţi stăpinii : 
vom istorisi deci crimele, dar şi virtuțile sale. 

In acea zi a fost sîngeros, şi-a înroşit mîinile cu 
mare plăcere. In acea zi au fost aruncaţi de vii pe 
ferestre nenumărați nobilii. Soldaţi elveţieni, morţi sau 
muribunzi, au fost spintecaţi pe scările palatului. Au 
fost smulse inimi din piepturi şi stoarse între miîini ca 
nişte bureţi. Capete au fost tăiate şi purtate în vîrful 
suliţelor. In acea zi poporul — care se considera 
dezonorat să fure un ceas sau o decorație Saint-Louis 
— şi-a dăruit toate bucuriile întunecate ale răzbunării 
şi cruzimii. 

Şi totuşi, în mijlocul acestui masacru al oamenilor 
vii, în mijlocul acestei profanări a celor morţi, poporul, 
ca un leu sătul, a cruțat uneori. 

Doamnele de Tarente, de la Roche-Aymon, de 
Ginestous şi  domnişoara Pauline de  Tourzel 
rămăseseră la Tuileries, părăsite de regină. Se aflau 
chiar în camera Mariei-Antoaneta. După ce castelul 
fusese cucerit, auzeau  vaietele  muribunzilor, 
amenințările învingătorilor, paşi grăbiţi care se 
apropiau de ele ameninţători, neîndurători. 

Doamna de Tarente s-a dus să deschidă uşa. 

— Intraţi, le spune, nu sîntem decit femei. 

Invingătorii intrară cu puştile încă fumegînde, cu 
săbiile încă pline de sînge. 

Femeile căzură în genunchi. 

Numindu-le consiliere ale doamnei Veto, 
confidente ale austriecei, ucigaşii ridicară cuţitele, cînd 
un om cu barbă lungă, trimis de Pétion, strigă din 
pragul uşii : 

— Cruţaţi femeile. Nu dezonoraţi națiunea ! 

Şi au fost cruţate. 

Doamna Campan, căreia regina îi spusese 
„Aşteaptă-mă, mă voi înapoia sau voi trimite să te 
caute să vii la mine... Dumnezeu ştie unde !”, doamna 
Campan aştepta în camera ei, ca regina să se 
înapoieze sau să trimită după ea. 

Povesteşte ea însăşi că îşi pierduse cumpătul în 
mijlocul îngrozitorului vacarm şi, nevăzîndu-şi sora, 
ascunsă după o perdea sau ghemuită după o mobilă, a 
coborit repede, crezînd că o va găsi într-o cameră de la 
mezanin. Dar acolo a văzut doar două jupînese şi un 
fel de uriaş care era servitorul reginei. 

Oricît de tulburată era, doamna Campan înţelese, 
văzîndu-l, că pe el îl păştea primejdia, şi nu pe ea. 

— Fugi,  nefericitule, fugi dar ! Slugile sînt 
departe... Fugi, cît mai e încă timp ! strigă ea. 

El încerca să se ridice şi recădea, strigînd cu 
vocea plingăreaţă : 

— Vai, nu pot, sînt mort de frică ! 

Pe cînd rostea aceste cuvinte apăru în prag un 
grup de oameni beţi, furioşi, mînjiţi de sînge. Se 
aruncară asupră-i, sfirtecîndu-l. 

Doamna Campan şi cele două femei fugiră pe o 
mică scară de serviciu. Unii dintre asasini, văzînd că 
cele trei femei vor să le scape, se repeziră în urma lor 
şi le ajunseră curînd. 

In genunchi, cele două jupînese apucaseră tăişul 
săbiilor asasinilor în mîinile lor, implorîndu-i să le cruţe 
viaţa. 

Oprită din goana sa în capul scării, doamna 
Campan simţi o mînă furioasă înfigîndu-i-se în spate 
pentru a o prinde de îmbrăcăminte. Vedea, ca un 
fulger de moarte, tăişul unei săbii strălucind deasupra 
capului. În sfîrşit, cîntărea acea scurtă clipă care 
desparte viaţa de veşnicie şi care, oricît de scurtă ar fi, 

cuprinde totuşi o întreagă lume de amintiri, cînd, din 
josul scării, se auzi un glas poruncitor care întreba : 

— Ce faceţi acolo sus ? 

— Cum ? Ce-i ? răspunse ucigaşul. 

— Nu se ucid femei, înţelegi ? răsună glasul de 
jos. 

Doamna Campan era în genunchi. Sabia sta 
ridicată deasupra capului ei. 

— Ridică-te, ticăloaso ! îi spuse călăul. Națiunea 
te iartă ! 

Ce făcea în acest timp regele în loja ziarului 
Logographe ? 

Regelui îi era foame şi cerea să i se aducă cina. 

| s-a adus piine, vin, un pui, carne rece şi fructe. 

Ca toţi prinții Casei de Bourbon, ca şi Henric al IV- 
lea şi Ludovic al XIV-lea, regele era un mare mîncău. 
îndărătul emoţiilor sufletului, arareori trădate de 
obrazul său cu trăsături moi, vegheau fără încetare 
cele două mari nevoi ale trupului : somnul şi foamea. 
L-am văzut obligat să doarmă la palat, îl vedem obligat 
să mănînce la Adunare. 

Regele rupse piinea şi tăie puiul ca la o partidă de 
vînătoare, fără să se sinchisească cîtuşi de puţin de 
ochii care-l priveau. 

Printre aceşti ochi se aflau doi care ardeau, 
neputînd plînge : erau ai reginei. 

Ea refuzase totul. O hrănea disperarea. | se părea 
că ar fi putut sta şi trăi aici o veşnicie, asemenea 
florilor de pe morminte, cu picioarele în sîngele scump 
al lui Charny, fără altă hrană decit aceea pe care o 
primea de la moarte. 

Suferise mult de la întoarcerea din Varennes, 
suferise mult în captivitatea de la Tuileries. Suferise 
mult în această noapte şi în această zi care era pe 
sfirşite, dar poate suferise mai puţin decît acum, cînd îl 
privea pe rege mîncînd ! 

Şi totuşi, situaţia era destul de gravă pentru a-i 
tăia pofta de mîncare oricărui alt om în afară de 
Ludovic al XVI-lea. 

Adunarea, unde regele venise să caute protecţie, 
ar fi avut nevoie ea însăşi de apărare. Nu-şi ascundea 
deloc slăbiciunea. 

Dimineaţa voise să împiedice masacrarea lui 
Suleau, şi nu reuşise. La ora două voise să împiedice 
masacrarea gărzii elveţiene, şi nu reuşise. Acum era 
ea însăşi ameninţată de o mulţime scoasă din răbdări 
care striga : „Decăderea din drepturi ! Decăderea din 
drepturi!” 

O comisie se adună pe loc. Vergniaud, care făcea 
şi el parte din ea, îi transmise lui Guadet preşedinţia, 
pentru ca puterea să rămînă în mîinile Girondei. 

Deliberarea delegaților fu scurtă. Se deliberă 
oarecum în ecoul răsunător al împuşcăturilor şi al 
tunului. 

Vergniaud a fost acela care a luat pana şi a 
redactat actul de suspendare provizorie a regalității. S- 
a întors în Adunare, mohorit şi abătut, fără a încerca 
să-şi ascundă nici tristeţea, nici descurajarea. Pentru 
că dădea regelui ultima mărturie a respectului său faţă 
de regalitate şi  oaspetelui ultima mărturie a 
respectului pentru ospitalitate. 

— Domnilor, spuse, vin să vă prezint, în numele 
comisiei extraordinare, o măsură foarte aspră. Dar, ca 
să adoptați pe loc această măsură, mă adresez durerii 
de care sînteti pătrunşi pentru ca să apreciați cit este 
de important pentru binele patriei s-o adoptați imediat. 

Adunarea Naţională, considerind că primejdiile 
care amenință patria au atins punctul culminant; că 
relele de care suferă ţara derivă în principal din 
neîncrederea pe care o inspiră comportarea şefului 
puterii executive, într-un război întreprins în numele 
său împotriva Constituţiei şi a independenţei naționale; 
că această neîncredere a trezit în toate partidele din 

țară dorința de a revoca autoritatea încredințată lui 
Ludovic al XVI-lea ; 

Considerind că, totuşi, corpul legislativ nu vrea 
să-şi mărească propria-i autoritate prin nici o uzurpare 
şi că nu-şi poate împăca jurămintul depus pe 
Constituţie cu voința neclintită de a salva libertatea 
decit făcînd apel la suveranitatea poporului, 

Decretează următoarele : 

Poporul francez este chemat să formeze o 
Convenţie națională. 

Șeful puterii executive este suspendat provizoriu 
din funcțiile sale. Un decret va fi propus în cursul zilei 
pentru numirea unui preceptor al prinţului regal. 

Plata listei civile va fi suspendată. 

Regele şi familia regală vor locui în incinta 
corpului legislativ pînă cînd liniştea va fi restabilită în 
Paris. 

Departamentul va lua măsuri în vederea pregătirii 
palatului Luxembourg ca reşedinţă, sub paza 
cetățenilor. 


Regele ascultă acest decret cu impasibilitatea-i 
obişnuită. Apoi, aplecîndu-se în afara lojii şi adresîndu- 
se lui Vergniaud, cînd acesta reveni să-şi ia locul de 
preşedinte, îi spuse : 

— Ştiţi că ceea ce aţi făcut acum nu e tocmai 
constituţional. 

— Este adevărat, Sire, a răspuns Vergniaud. Este 
însă singurul mijloc de a vă salva viaţa. Dacă nu le 
dăm decăderea din drepturi, vă vor lua capul! 

Regele făcu o mişcare din buze şi din umeri care 
însemna : „E posibil !”, şi-şi reluă locul. 

Tocmai atunci pendula de deasupra capului său 
începu să sune. Regele numără fiecare bătaie. Apoi, 
cînd se stinse ultima, zise : 

— E ora nouă. 

Decretul Adunării hotăra ca regele şi familia 
regală să locuiască în incinta corpului legislativ pînă 
cînd liniştea va fi restabilită în Paris. 

La ora nouă se prezentară chestorii sălii, 
invitîndu-l pe rege şi pe regină în locuinţa provizorie 
pregătită pentru ei. 

Regele făcu semn cu mîna că cere o clipă de 
răgaz. Într-adevăr, Adunarea se ocupa în momentul 
acela de un lucru care nu era lipsit de interes pentru el 
: numirea unor noi miniştri : la Război, la Interne, la 
Finanţe. Erau miniştrii izgoniți de rege : Roland, 
Clavieres şi Servan. 

Rămîneau Justiţia, Marina şi Afacerile externe. 
Danton fu numit la Justiţie, Monge la Marină, Lebrun la 
Afacerile externe. 

După ce ultimul ministru a fost numit, regele 
zise : 

— Să mergem. 

Şi, ridicîndu-se, ieşi primul. 

Regina îl urmă. Nu miîncase şi nu băuse nici 
măcar un pahar cu apă de la ieşirea din Tuileries. 

Madame Elisabeth, delfinul, Madame Royale, 
doamna de Lamballe şi doamna de Tourzel formară 
cortegiul. 

Apartamentul pregătit pentru rege era situat la 
etajul superior al vechii mînăstiri a ordinului Feuillants. 
Era locuit de arhivarul Camus şi se compunea din 
patru încăperi. 

In prima, care nu era propriu-zis decit o 
anticameră, s-au oprit slujitorii rămaşi credincioşi 
regelui în nenorocire, prinţul de Poix, baronul d'Aubier, 
domnii de Saint-Pardon, de Goguelat, de Chamille şi 
Hue. 

Regele îşi rezervă cea de-a doua cameră. Cea de 
a treia îi fu oferită reginei. Era singura tapetată. 
Intrînd, Maria-Antoaneta se aruncă pe pat, muşcînd 

sulul de căpătii, pradă unei dureri alături de care 
durerea osînditului tras pe roată pare un fleac. 

Cei doi copii rămaseră cu ea. 

Ce-a de-a patra încăpere, oricît de strimtă era, 
rămase pentru Madame Elisabeth, doamnele de 
Lamballe şi de Tourzel, care se instalară cum putură. 

Reginei îi lipsea totul : bani, pentru că i se luase 
punga şi ceasul în tumultul care se produsese la uşa 
Adunării ; lenjerie, pentru că e de înţeles că nu îşi 
luase nimic de la Tuileries. Se împrumută cu douăzeci 
şi cinci de ludovici de la sora doamnei Campan şi 
trimise să i se aducă lenjerie de la ambasada Angliei. 

Seara, la lumina torţelor, Adunarea proclamă pe 
străzile Parisului decretele date în timpul zilei. 

Capitolul 60 
DE LA ORA NOUA SEARA PINA LA 
MIEZUL NOPŢII 


Aceste torţe, trecînd prin faţa pieţei Carrousel, pe 
strada Saint-Honore şi pe cheiuri, luminau o privelişte 
foarte tristă ! 

Numărul morţilor căzuţi din rîndurile poporului era 
considerabil mai mare decit cel al nobililor şi 
elveţienilor. 

Vedeţi ce spune autorul /storiei revoluției din 10 
august, acelaşi Peltier, oricît de regalist ar fi fost: 


Ziua de 10 august a costat omenirea în jur de 
şapte sute de soldați şi douăzeci şi doi de ofițeri, 
douăzeci de soldați ai gărzii naționale regaliste, cinci 
sute de federati, trei comandanți ai trupelor naţionale, 
patruzeci de jandarmi, peste o sută de persoane din 
serviciile regelui, două sute de oameni ucişi pentru 
furt!, cei nouă cetățeni masacrați la Feuillants, domnul 
de Clermont d'Amboise, şi aproximativ trei mii de 
oameni din popor, ucişi în piața Carrousel, în grădina 
Tuileries, sau în piaţa Ludovic al XV-lea : în total, în jur 
de patru mii şase sute de oameni! 


Şi e de înţeles : am văzut măsurile pregătitoare 
luate pentru fortificarea palatului Tuileries. Garda 
elveţiană trăsese îndeobşte adăpostită în spatele unor 
ziduri rezistente. Asediatorii în schimb nu avuseseră 
decît piepturile lor pentru a se apăra de lovituri. 

Au pierit deci trei mii cinci sute de răsculați, fără 
a-i mai socoti pe cei două sute de hoţi ! Ceea ce 
presupune aproape tot atiţia răniţi. Istoricul revoluţiei 
din 10 august nu vorbeşte decit de morţi. 


1 Această justiţie populară am văzut-o repetîndu-se, faţă de 
hoţi, cu prilejul evenimentelor din 1830 şi 1848. (N. A.) 

Mulţi dintre aceşti trei mii cinci sute de oameni — 
să zicem jumătate — erau oameni căsătoriţi, bieţi taţi 
de familie pe care mizeria de neîndurat îi împinsese la 
luptă cu prima armă care le căzuse în mînă, sau chiar 
fără armă, şi care, pentru a se duce la moarte, îşi 
părăsiseră în cocioabele lor copiii înfometați, soțiile 
deznădăjduite. 

Moartea şi-au găsit-o fie în piaţa Carrousel, acolo 
unde a început lupta, fie în apartamentele castelului, 
unde a continuat, fie în grădina Tuilleries, unde s-a 
încheiat. 

De la ora trei după-amiază pînă la nouă seara au 
fost ridicaţi în grabă şi zvirliţi în cimitirul Madeleine toţi 
soldaţii care purtau o uniformă. 

In ce priveşte cadavrele oamenilor din popor, 
lucrurile s-au petrecut altfel : erau adunate în 
cărucioare şi duse în suburbiile lor. Aproape toţi 
proveneau din suburbiile Saint-Antoine şi Saint- 
Marceau. Acolo — mai ales în piaţa Bastiliei, a 
Arsenalului, în piaţa Maubert şi a Panteonului — au 
fost expuşi, unul lîngă altul. 

De fiece dată cînd una din aceste căruţe sinistre, 
trecînd anevoie şi lăsînd în urmă o dîră de sînge, intra 
într-una din suburbii, mulţimea de mame, soţii, surori, 
copii o înconjurau cu groază de moarte!, apoi, pe 
măsură ce morţii erau recunoscuţi de către cei în 
viaţă, izbucneau ţipete, ameninţări, plinsete. Se 
proferau blesteme nemaiauzite şi necunoscute care, 
înălțindu-se ca un stol de păsări de noapte 
prevestitoare de rău, băteau din aripi în întuneric şi 
zburau, gemînd, către funestul palat Tuileries. Toate 
acestea planau, ca cetele de corbi, deasupra 
cîmpurilor de bătătlie, asupra regelui, reginei, asupra 
Curţii, asupra camarilei austriece care o înconjura, 

asupra nobililor care o sfătuiau. Unii îşi promiteau 


1 Vezi Michelet, adevăratul, singurul istoric al poporului (N. 
A.) 

răzbunare în viitor — şi şi-au dăruit-o la 2 septembrie 
şi la 21 ianuarie. Alţii luau în miini o suliță, o sabie, o 
puşcă şi, îmbătaţi de sîngele pe care abia îl băuseră 
din priviri, se inapoiau în Paris să ucidă... Să ucidă, pe 
cine ? Tot ce mai rămăsese din aceşti elveţieni, din 
aceşti nobili, din această Curte ! Să ucidă pe rege şi pe 
regină dacă i-ar găsi ! 

Degeaba li se spunea : „Dar ucigînd pe rege şi pe 
regină veţi lăsa copii orfani ! Ucigîndu-i pe nobili, veţi 
lăsa în urma lor văduve, surori îndoliate !” Soţiile, 
surorile, copiii răspundeau : „Dar şi noi sîntem orfani, 
şi noi sîntem surori îndoliate, şi noi sîntem văduve !” 
Şi, cu inima împovărată de durere, se duceau la 
Adunare, se duceau la Abaţie şi, izbindu-şi capul de 
porţi, strigau : „Răzbunare ! Răzbunare !” 

Palatul Tuileries oferea (0) privelişte 
înspăimîntătoare. Însîngerat, fumegînd, părăsit de toţi 
în afară de cadavre şi de trei sau patru posturi de 
sentinele care vegheau ca, sub pretextul recunoaşterii 
morților lor, musafiri nepoftiţi să nu vină să jefuiască 
această sărmană reşedinţă regală, cu uşile sfărimate, 
cu geamurile sparte. Se afla cîte un post sub fiecare 
vestibul, la piciorul fiecărei scări. 

Postul de sentinele de la pavilionul orologiului, 
adică de la scara cea mare, era comandat de un tînăr 
căpitan din garda naţională căruia întregul dezastru 
din jur îi inspira fără îndoială —- dacă am judeca după 
expresia fizionomiei sale la vederea cărucioarelor cu 
cadavre care, într-un fel, erau transportate sub 
preşedinţia sa — o nemărginită milă, dar care nu părea 
să fi avut asupra nevoilor sale trupeşti o influenţă mai 
mare decît avuse asupra celor ale regelui ; căci, către 
ora unsprezece din noapte, era preocupat să-şi 
satisfacă imensa poftă de mîncare pe seama unei piini 
pe care o strîingea sub braţul său stîng, iar cu cuțitul 
din mîna dreaptă tăia neîncetat felii mari pe care le 
vîra într-o gură a cărei mărime o puteai măsura după 

dimensiunea bucății de piine pe care era destinată să 
o primească. 

Rezemat de una dintre coloanele vestibulului, 
privea trecînd, aidoma unor fantome, această 
procesiune tăcută de mame, soţii şi fiice care veneau 
să caute, la lumina torţelor aşezate din loc în loc, şi să- 
i ceară craterului stins să le înapoieze cadavrele 
taţilor, bărbaţilor sau fiilor lor. 

Deodată, la vederea unui fel de umbră pe 
jumătate acoperită de un văl, tînărul căpitan tresări. 

— Doamna contesă de Charny ! murmură el. 

Umbra trecu fără să audă, fără să se oprească. 

Tînărul căpitan făcu un semn locotenentului său, 
care se apropie. 

— Desire, iată o biată femeie, o cunoştinţă a 
domnului Gilbert, care vine, fără îndoială, să-şi caute 
soţul printre morţi. Trebuie s-o urmez pentru cazul cînd 
ar avea nevoie de informaţii sau ajutor. lţi las comanda 
! Veghează ca pentru doi ! 

— Drace ! răspunse locotenentul pe care 
căpitanul îl strigase cu prenumele de Desire — căruia îi 
vom adăuga numele de Maniquet — cucoana ta are 
aerul unei aristocrate trufaşe. 

— Pentru că asta este, o aristocrată ! răspunse 
căpitanul. E o contesă. 

— Bine, du-te. Voi veghea pentru amîndoi. 

Contesa de Charny trecuse de primul colţ al scării 
cînd căpitanul, desprinzîndu-se de coloana de care se 
sprijinise, începu să o urmărească la o distanţă respec- 
tuoasă de vreo cincisprezece paşi. Nu se înşelase. Săr- 
mana Andree îşi căuta soţul, numai că nu îl căuta cu 
emoția neliniştită a îndoielii, ci cu convingerea sumbră 
a deznădejdii. 

Cînd, trezindu-se în plină bucurie şi fericire, la 
ecoul evenimentelor din Paris, Charny venise palid dar 
hotărît şi-i spusese soţiei sale ! 

— Draga mea Andree, regele Franţei e în pericol 
de moarte şi are nevoie de toţi sprijinitorii săi. Ce 
trebuie să fac ? 

Andree răspunsese : 

— Dragul meu Olivier, du-te unde te cheamă 
datoria şi, dacă e nevoie, mori pentru rege. 

— Dar tu ? întrebase Charny. 

— O ! continuase Andrée, nu fi îngrijorat pentru 
mine ! Cum n-am trăit decît prin tine, Dumnezeu îmi 
va îngădui fără îndoială să mor cu tine. 

Şi, din acel moment, totul fusese stabilit între 
aceste suflete mari. Nu schimbară nici un cuvînt în 
plus. Cerură să fie aduşi caii de poştă şi plecară. După 
cinci ore descinseră în casa din strada Coqg-Heron. 

Şi, cum am văzut — în clipa cînd Gilbert, bazîndu- 
se pe influenţa sa, se pregătea să-i scrie contelui să se 
înapoieze la Paris — Charny, în uniformă de ofiţer de 
marină, se prezentase la regină. De la această oră, o 
ştim, nu o mai părăsise. 

Andrée rămăsese singură, în rugăciuni, împreună 
cu cameristele ei. li venise la un moment dat ideea să 
imite devotamentul soţului şi să se ducă să-şi solicite 
din nou locul lîngă regină. Dar îi lipsi curajul. 

Ziua de 9 trecu pentru ea în mari nelinişti, fără 
să-i aducă însă nimic concret. În ziua de 10, către ora 
nouă dimineaţa, auzi răsunînd primele lovituri de tun. 
La două după-amiază, ecoul salvelor se stinse. 

Poporul era învingător sau învins ? S-a informat : 
poporul era învingător ! 

Ce se  întimplase cu Charny în această 
înspăimîntătoare luptă ? Cum îl cunoştea, era sigură că 
avusese o parte activă la bătălie. A continuat să se 
informeze şi a aflat că aproape întreaga gardă 
elveţiană fusese decimată, dar că aproape toţi nobilii 
reuşiseră să se salveze. 

Aşteptă. 

Charny putea să se înapoieze deghizat într-un fel 
oarecare. Poate era nevoit să fugă neîntirziat. Au fost 
înhămaţi caii la trăsură, şi acolo şi-au mîncat ovăzul. 

Caii şi trăsura îşi aşteptau stăpiînul, dar Andrée 
ştia prea bine că orice primejdie l-ar ameninţa, 
stăpînul n-ar pleca fără ea. 

Puse să se deschidă porţile, pentru ca nimic să nu 
întîrzie fuga lui Charny, dacă acesta ar fi vrut să fugă. 
lar ea continua să aştepte. 

Orele treceau. 

„Dacă e ascuns pe undeva, îşi spunea Andrée, nu 
va ieşi decît la noapte... Să aşteptăm noaptea !” 

Noaptea a venit, dar Charny n-a apărut. 

În august, noaptea vine tîrziu. Abia către ora zece 
Andrée pierdu orice speranţă. Işi aruncă un văl pe cap 
şi ieşi. 

Întîlni de-a lungul drumului grupuri de femei 
frîngîndu-şi mîinile, grupuri de bărbaţi strigînd : 

— Răzbunare ! 

Trecu prin mijlocul unora şi al celorlalţi. Durerea 
unora şi mînia celorlalţi o ocrotiră. Dealtfel, în această 
seară, pe bărbaţi îi urmărea dorul de răzbunare şi nu 
pe femei. 

In acea seară femeile plingeau de o parte şi de 
alta. 

Andrée ajunse la Carrousel. Auzi proclamarea 
decretelor Adunării Naţionale. Regele şi regina se 
găseau sub protecţia Adunării Naţionale, iată tot ce 
înţelese. 

Văzu îndepărtîndu-se două sau trei cărucioare şi 
întrebă ce transportau. | se păruse că erau cadavre 
adunate din piaţa Carrousel şi din curtea palatului. 
Abia acolo ajunseseră cei ce ridicau morţii. 

Andree îşi spuse că Charny nu luptase nici în 
piaţa Carrousel şi nici în curtea palatului. Mai mult ca 
sigur se bătuse în faţa uşii regelui sau a reginei. 

Străbătu de aceea curtea palatului, traversă vestibulul 
cel mare şi urcă scara. 

În momentul acela o zări, o recunoscu şi o urmă 
Pitou care, în calitatea sa de căpitan, comanda postul 
de pază din vestibulul cel mare. 

Capitolul 61 
VADUVA 


Este cu neputinţă să-şi închipuie cineva starea de 
devastare în care se afla castelul Tuileries. 

Sîngele curgea din camere şi se rostogolea ca o 
cascadă de-a lungul scărilor. In apartamente mai erau 
încă pe jos cîteva cadavre. 

Andrée făcu ce făceau şi ceilalţi. Luă o torţă şi 
trecu cu ea de la cadavru la cadavru. Şi, tot căutînd, se 
îndreptă spre apartamentele reginei şi ale regelui. 
Pitou o urma necontenit. Acolo, ca şi în celelalte 
încăperi, căută zadarnic. Păru nehotărită o clipă, 
nemaiştiind unde să se ducă. 

Pitou îi văzu descumpănirea şi, apropiindu-se de 
ea, îi zise : 

— Vai ! n-am îndoieli despre ceea ce caută 
doamna contesă. 

Andree se întoarse. 

— Poate doamna contesă are nevoie de mine ? 

— Domnul Pitou ! zise Andrée. 

— Pentru a vă fi de folos, doamnă ! 

— Ah, da, da, zice Andree, am mare nevoie de 
dumneavoastră! 

Apoi, apropiindu-se de el şi luîndu-i mîinile : 

— Ştiţi cumva ce s-a întîmplat cu contele de 
Charny ? 

— Nu, doamnă, răspunse Pitou, dar vă pot ajuta 
să-l căutaţi. 

— Există cineva, reluă Andrée, care ne-ar putea 
spune cu siguranţă dacă e viu sau mort, şi, mort sau 
viu, unde se află. 

— Cine e, doamnă contesă ? întrebă Pitou. 

— Regina, murmură Andree. 

— Ştiţi unde se află regina ? zise Pitou. 

— La Adunare, cred, şi mai am o speranţă : că 
domnul de Charny se află acolo împreună cu ea. 

— Oh ! da, da, zise Pitou prinzînd speranţă, nu 
pentru sine ci pentru văduvă. Vreţi să mergeţi acolo, la 
Adunare ? 

— Dar dacă nu mi se permite să intru ?... 

— Mă oblig eu să fac să vi se deschidă uşa. 

— Atunci, să mergem ! 

Andrée zviîrli torţa departe de ea, cu riscul de a da 
foc parchetului şi, în consecinţă, palatului. Dar ce mai 
conta Tuileries faţă de această profundă disperare ? 
Atît de profundă, încît nici nu mai avea lacrimi ! 

Andree cunoştea interiorul castelului, pentru că 
locuise în el. O luă pe o mică scară de serviciu, care 
cobora la mezanin şi de acolo în vestibulul cel mare, 
astfel încît Pitou se întoarse la postul de pază de la 
Orologiu fără a mai trece din nou prin toate acele 
apartamente însîngerate. 

Maniquet făcea bine de strajă. 

— Ei bine, ce-i cu contesa ta ? zise el. 

— Speră să-şi regăsească soţul la Adunare. Ne 
ducem într-acolo. 

Apoi, murmurînd : 

— intrucit ar fi posibil să-l găsim pe conte, dar 
lipsit de viaţă, trimite-mi la poarta Feuillants patru 
băieţi voinici pe care să mă pot bizui în apărarea unui 
cadavru de aristocrat, ca şi cînd ar fi un cadavru de 
patriot. 

— În regulă. Du-te cu contesa ta ! Vei avea 
oamenii. 

Andrée aştepta în picioare la poarta grădinii unde 
se afla o sentinelă. Fiindcă Pitou fusese cel care fixase 
acest post, în chip firesc sentinela îl lăsă să treacă. 

Grădina Tuileries era luminată de lampioane care 
fuseseră aprinse din loc în loc, în special pe soclurile 
statuilor. 

Cum noaptea era aproape la fel de caldă ca şi 
ziua şi o briză nocturnă abia dacă mişca frunzele 
copacilor, lumina lampioanelor se înălța aproape 
nemişcată, asemănătoare unei vilvătăi, şi lumina pînă 
departe — nu numai părţile deschise ale grădinii şi 
cultivate cu flori, dar chiar şi pe sub arbori — cadavrele 
risipite din loc în loc. 

Dar Andree era atit de convinsă că va avea veşti 
despre soţul ei numai la Adunare, încît mergea acum 
fără să privească nici la dreapta, nici la stînga. 

Aşa ajunseră la Feuillants. 

Familia regală părăsise Adunarea de o oră şi, aşa 
cum am văzut, se dusese acasă, adică în apartamentul 
provizoriu care-i fusese pregătit. 

Pentru a ajunge pînă la familia regală trebuiau 
depăşite două obstacole : întîi sentinelele care 
vegheau afară ; apoi nobilii care vegheau înăuntru. 

Pitou, căpitan al gărzii naţionale, comandînd 
postul de pază de la Tuileries, cunoştea parola şi avea, 
în consecinţă, posibilitatea de a o conduce pe Andree 
pînă în anticamera nobililor. 

De acolo, Andrée era aceea care trebuia să izbu- 
tească să fie introdusă la regină. 

Cunoaştem cum era împărţit apartamentul 
ocupat de familia regală. Am vorbit despre disperarea 
reginei. Am arătat cum, intrînd în această mică 
încăpere tapetată cu verde, ea se aruncase pe pat, 
muşcînd în hohote de plîns sulul de la căpătii. 

Desigur, aceea care pierdea un tron, libertatea, 
poate viaţa, pierdea destul pentru a nu mai fi întrebată 
de cauza deznădejdii ei şi pentru ca nimeni să nu mai 
caute, îndărătul acestei mari umilinţe, ce altă durere, 
mai puternică încă, îi umplea ochii de lacrimi şi inima 
de suspine ! 

Dintr-un sentiment de respect pe care-l inspira 
această durere nemărginită, regina fusese lăsată 
singură în primele clipe. 

Regina auzi cum se deschide şi se închide uşa de 
la camera ei care dădea înspre cea a regelui, dar nu se 
mişcă deloc. Auzi paşi apropiindu-se de patul ei şi 
rămase cu capul cufundat în pernă. Sări însă deodată 
ca şi cum un şarpe ar fi muşcat-o de inimă. 

Un glas foarte cunoscut pronunţase acest singur 
cuvînt : „Doamnă !” 

— Andrée ! exclamă Maria-Antoaneta ridicîndu-se 
într-un cot. Ce vreţi de la mine ? 

— Cer, doamnă, ceea ce Dumnezeu îi cerea lui 
Cain cînd îl întrebă : „Ce ai făcut, Cain, cu fratele 
tău ?” 

— Cu deosebirea că, zise regina, Cain îşi ucisese 
fratele, pe cînd eu... Ah ! eu mi-aş fi dat nu numai 
viaţa, dar zece vieţi, dacă le-aş fi avut, pentru a o 
salva pe a lui! 

Andrée se clătină, o sudoare rece îi acoperi 
fruntea. Dinţii îi clănţăneau. 

— A fost deci ucis ? întrebă ea făcînd un efort 
suprem. 

Regina o privi pe Andree. 

— Credeţi oare că îmi pling coroana ? zise ea. 

Apoi, arătîndu-i picioarele însîngerate : 

— Credeţi oare că dacă acest sînge ar fi al meu, 
nu mi-aş fi spălat picioarele ? 

Andrée se făcu albă la faţă. 

— Ştiţi, aşadar, unde îi e trupul ? întrebă contesa. 

— Să fiu lăsată să ies şi vă voi conduce acolo, 
răspunse regina. 

— Vă voi aştepta pe scară, doamnă, zise Andree. 

Şi ieşi. 

Pitou aştepta la uşă. 

— Domnule Pitou, zise Andrée, una dintre 
prietenele mele mă va conduce la locul unde se află 
trupul domnului de Charny. Este una din doamnele de 
onoare ale reginei. Mă poate însoţi ? 

— Ştiţi că dacă iese, răspunse Pitou, sînt obligat 
să o readuc de unde a ieşit ? 

— O veţi aduce înapoi, spuse Andrée. 

— Bine. 

Apoi, întorcîndu-se spre sentinelă : 

— Camarade, o doamnă a reginei va ieşi pentru a 
merge cu noi să caute trupul unui brav ofiţer a cărui 
văduvă este doamna. Răspund de ea cu trupul şi cu 
capul. 

— E în regulă, căpitane, răspunse sentinela. 

În acelaşi timp se deschise uşa anticamerei şi 
apăru regina, cu chipul acoperit de un văl. Coborîră 
scara, regina mergind înainte, Andrée şi Pitou urmînd- 
O. 

În cele din urmă, după o şedinţă de douăzeci şi 
şapte de ore, Adunarea evacuase sala. 

Această sală imensă era — după ce timp de 
douăzeci şi şapte de ore se acumulaseră în ea atitea 
evenimente şi atita agitaţie zgomotoasă — multă, 
goală şi întunecoasă ca un mormiînt. 

— Puţină lumină ! zise regina. 

Pitou ridică de jos o torţă stinsă, o reaprinse de la 
un felinar şi o dădu reginei, care-şi reluă mersul. 

Trecînd prin faţa uşii de la intrare, Maria- 
Antoaneta indică uşa cu torţa ce o avea în mînă. 

— lată uşa unde a fost ucis. 

Andrée nu răspunse. Părea o stafie care-şi 
urmează evocatoarea. Ajunsă în coridor, regina îşi 
aplecă torţa spre parchet. 

— lată-i sîngele. 

Andree nu scoase o vorbă. 

Regina se îndreptă direct spre un fel de cămăruţă 
aflată în faţa lojei ziarului Le Logographe, deschise uşa 
şi, luminînd cămăruţa cu torţa, zise : 

— lată-i trupul ! 

Tot fără să vorbească, Andrée intră în cămăruţă, 
se aşeză pe podea şi, cu un ultim efort, trase pe 
genunchi capul lui Olivier. 

— Mulţumesc, doamnă, zise ea, asta-i tot ce 
aveam să vă cer. 

— Dar eu, doamnă, spuse regina, am a vă cere 
altceva. 

— Ziceţi. 

— Mă veţi ierta ? 

Se făcu o clipă de tăcere, ca şi cum Andrée ar fi 
şovăit. 

— Da, zise ea în cele din urmă ; căci miine voi fi 
lîngă el ! 

Regina trase de la piept o foarfecă de aur pe care 
o ascunsese cum se ascunde un pumnal, în scopul de 
a te folosi de el împotriva ta însăţi într-un moment de 
mare primejdie. 

— Atunci... zise ea aproape implorînd cînd întinse 
foarfecele spre Andree. 

Andrée luă foarfeca, tăie o buclă din părul 
cadavrului şi-i înapoie reginei foarfeca şi bucla. 

Regina prinse mîna contesei şi o sărută. Andrée 
scoase un strigăt, trase mîna, ca şi cum buzele Mariei- 
Antoaneta ar fi fost un fier roşu. 

— Ah ! murmură regina aruncînd o ultimă privire 
asupra cadavrului, cine ar putea spune care dintre noi 
două îl iubea mai mult ?... 

— O, iubitul meu Olivier! murmură la rîndul ei 
Andrée. Sper că cel puţin acum ştii că eu sînt aceea 
care te iubea mai mult! 

Regina se întoarse pe drumul spre camera sa, 
lăsînd-o pe Andrée împreună cu trupul soţului ei, 
asupra căruia cobora prin gratiile unei ferestruici o 
rază palidă de lună, ca privirea unui prieten. 

Fără să ştie cine era, Pitou o însoţi pe Maria- 
Antoaneta pînă ce o văzu intrînd în camera ei. Apoi, 
eliberat de răspunderea faţă de sentinelă, ieşi pe 

terasă, să vadă dacă se aflau acolo cei patru oameni 
pe care-i ceruse lui Desire Maniqguet. 

Cei patru oameni aşteptau. 

— Veniti, le zise Pitou. 

Intrară. 

Făcînd lumină cu torța pe care o luase din mîinile 
reginei, Pitou îi conduse pînă în cămăruţa unde 
Andrée, la lumina razei prietene, aşezată în acelaşi loc, 
privea faţa palidă dar tot frumoasă a soţului său. 
Lumina torţei o făcu pe contesă să-şi ridice ochii. 

— Ce doriţi ? îi întrebă, ca şi cum s-ar fi temut ca 
aceşti necunoscuţi să nu vină să-i smulgă trupul mult 
iubit. 

— Doamnă, zise Pitou, venim să luăm trupul 
domnului de Charny pentru a-l duce în strada Coq- 
Heron. 

— Îmi juraţi că veţi face aşa ? întrebă Andrée. 

Pitou întinse mîna deasupra cadavrului, cu o 
demnitate de care nu l-ai fi crezut capabil. 

— Vă jur, doamnă ! 

— Atunci, reluă Andrée, vă mulţumesc şi mă voi 
ruga lui Dumnezeu în ultimele mele clipe, să vă 
ferească pe dumneavoastră şi pe cei ce vă sînt dragi 
de suferinţele de care mă copleşeşte... 

Cei patru oameni luară cadavrul, îl culcară pe 
puştile lor şi, cu sabia scoasă, Pitou se aşeză în fruntea 
cortegiului funebru. 

Andrée merse alaturi, strîngind mîna rece şi 
țeapănă a contelui. 

Ajunşi în strada Cog-Heron, depuseră trupul pe 
patul contesei. Atunci, adresîndu-se celor patru 
oameni, Andrée le spuse : 

— Primiţi binecuvîntarea unei femei care miine se 
va ruga lui Dumnezeu acolo sus pentru 
dumneavoastră. 

Apoi, către Pitou : 

— Domnule Pitou, vă datorez atît de mult încît nu 
v-aş putea răsplăti niciodată. M-aş mai putea bizui pe 
dumneavoastră pentru un ultim serviciu ? 

-— Porunciţi, doamnă, zise Pitou. 

— Căutaţi ca miine, la ora opt dimineaţa, domnul 
doctor Gilbert să fie aici. 

Pitou se înclină şi ieşi. 

Pe cînd ieşea, îşi întoarse capul şi o văzu pe 
Andrée îngenunchind în faţa patului ca în faţa unui 
altar. 

În clipa cînd deschidea poarta dinspre stradă, 
orologiul bisericii Saint-Eustache suna ora trei. 

Capitolul 62 
CE VOIA ANDREE DE LA GILBERT 


A doua zi, la ora opt fix, Gilbert bătea la poarta 
micii locuinţe din strada Coq-Héron. 

Mirat de cererea făcută de Pitou în numele 
contesei, Gilbert îi ceruse să-i povestească în toate 
amănuntele evenimentele din ajun. Apoi chizbuise 
îndelung. 

In cele din urmă, dimineaţa, în momentul plecării 
de acasă, îl chemase pe Pitou, rugîndu-l să se ducă să-l 
ia pe Sébastien de la abatele Berardier şi să-l aducă în 
strada Coqg-Heron. 

Bătrînul portar, fusese pesemne prevenit de 
sosirea doctorului căci, recunoscîndu-l, îl introduse în 
salonul din faţa dormitorului. 

Andrée aştepta, îmbrăcată toată în negru. 

Se vedea că nu dormise şi nici nu plinsese din 
ajun. Obrazul îi era palid, ochiul uscat. Niciodată 
trăsăturile obrazului său, trăsături care dovedeau o 
voinţă dusă pînă la încăpăţinare, nu fuseseră conturate 
cu atîta hotărîre. Ar fi fost greu de spus ce hotărîre 
luase această inimă de diamant : dar era uşor de văzut 
că luase una. 

Observator priceput, medic filozof, Gilbert 
înţelese situaţia dintr-o privire. Salută şi aşteptă. 

— Domnule Gilbert, zise Andrée, v-am rugat să 
veniţi. 

— Şi vedeţi, doamnă, am răspuns întocmai 
invitaţiei dumneavoastră. 

— V-am chemat pe dumneavoastră şi nu pe altul, 
fiindcă voiam ca acela căruia îmi voi adresa 
rugămintea să nu aibă dreptul să mă refuze. 

— Aveţi dreptate, doamnă, poate nu în ce îmi veţi 
cere, dar cu siguranţă în ceea ce spuneţi. Aveţi dreptul 
să pretindeţi totul de la mine, chiar şi viaţa. 

Andrée zimbi cu amărăciune. 

— Viaţa dumneavoastră, domnule, este una 
dintre acele existenţe atît de preţioase omenirii, încît 
voi fi prima care să-i cer lui Dumnezeu să v-o 
dăruiască fericită şi îndelungată. Căci e departe de 
mine gindul de a o vă scurta... Dar recunoaşteţi că, pe 
cît viaţa dumneavoastră se găseşte sub o influenţă 
fericită, pe atit există altele care par supuse unui astru 
nefast. 

Gilbert tăcu. 

— De pildă, a mea, reluă Andrée după o clipă de 
tăcere. Ce credeţi despre a mea, domnule ? 

Apoi, cum Gilbert îşi plecă ochii fără să răspundă : 

— Lăsaţi-mă să vi-o reamintesc în două vorbe... 
Fiţi liniştit, nu voi învinui pe nimeni ! 

Gilbert făcu un gest care voia să spună 
„Vorbiţi !” 

— M-am născut săracă. Tatăl meu se ruinase 
înainte de a mă naşte eu. Tinereţea mi-a fost tristă, 
retrasă, singuratică. Dumneavoastră l-aţi cunoscut pe 
tatăl meu şi cunoaşteţi mai bine ca oricine măsura 
afecțiunii sale pentru mine... Doi bărbaţi, dintre care 
unul ar fi trebuit să-mi rămînă necunoscut, şi celălalt... 
străin, au avut asupra vieţii mele o influenţă 
misterioasă şi fatală, în care voinţa mea n-a avut nici 
un rol: unul a dispus de sufletul meu, celălalt de trupul 
meu. M-am trezit mamă, fără să am habar că am 
încetat să fiu fecioară. In acest eveniment cumplit era 
să-mi pierd afecțiunea singurei fiinţe care m-a iubit 
vreodată, fratele meu. M-am refugiat în ideea de a 
deveni mamă şi de a fi iubită de copilul meu. Copilul 
mi-a fost răpit la o oră după naştere. M-am pomenit pe 
neaşteptate soţie fără soţ, mamă fără copil! . 

Mă consola prietenia unei regine. Intr-o zi, 
întîmplarea a aşezat în aceeaşi trăsură în care ne 
aflam amîndouă un bărbat frumos, tînăr, viteaz. 
Fatalitatea a vrut ca eu, care nu iubisem niciodată pe 

nimeni, să-l iubesc. El o iubea pe regină ! Am devenit 
confidenta acestei dragoste. Cred, domnule Gilbert, că 
dumneavoastră, care aţi iubit fără să fi fost iubit, veţi 
putea înţelege cît am suferit. 

Dar nu era de ajuns. A venit ziua în care regina 
îmi spuse : „Andrée, salvează-mi viaţa ! Salvează-mi 
mai mult decit viaţa : salvează-mi onoarea !” Trebuia, 
rămi- nînd mai departe o străină pentru el, să devin 
soţia bărbatului pe care-l iubeam de trei ani. 

Am devenit soţia lui. Am stat lîngă acest om cinci 
ani, văpaie în suflet, gheaţă în afară, statuie a cărei 
inimă ardea ! Spuneţi, căci sînteţi medic, înţelegeţi ce- 
a frebuit să îndure sufletul meu ?... In sfîrşit, într-o zi 
de fericire nespusă devotamentul, tăcerea, abnegaţia 
mea l-au mişcat pe acest om. Il iubeam de şapte ani 
fără să-l fi lăsat să bănuiască măcar dintr-o privire, 
cînd, deodată, a venit, fremătînd din tot trupul, să se 
arunce la picioarele mele, şi să-mi spună : „Ştiu tot şi 
te iubesc !” 

Dumnezeu, care a vrut să mă răsplătească, a 
făcut ca în acelaşi timp în care îmi regăseam soţul, să- 
mi fi regăsit şi copilul ! Un an s-a scurs ca o singură zi, 
ca un ceas, ca un minut. Acest an a fost toată viaţa 
mea. 

Acum patru zile a căzut trăsnetul la picioarele 
mele. Onoarea îi cerea să se înapoieze la Paris şi să 
moară aici. Nu m-am împotrivit, n-am vărsat nici o 
lacrimă. Am plecat împreună cu el. 

De-abia ajunşi, m-a părăsit. In noaptea asta, l-am 
regăsit, mort!... E-aici, în această cameră... 

Credeţi că, după o asemenea viaţă, ar fi o dorinţă 
prea îndrăzneață din partea mea să vreau să dorm în 
acelaşi mormînt cu el ? Credeţi că aţi putea refuza 
îndeplinirea rugăminţii pe care urmează să v-o fac ? 

Domnule Gilbert, sînteţi un medic iscusit, un 
chimist învăţat, mi-aţi făcut mult rău, aveţi multe de 
ispăşit... Ei bine, domnule Gilbert, daţi-mi o otravă cu 

acţiune rapidă, şi nu numai că vă voi ierta, dar voi şi 
muri cu inima plină de recunoştinţă ! 

— Cum aţi spus-o, doamnă, replică Gilbert, viaţa 
dumneavoastră a fost o încercare dureroasă, şi 
această încercare, spre lauda dumneavoastră, aţi 
îndurat-o ca un martir, cu nobleţe, cu sfinţenie ! 

Andree făcu un uşor semn din cap care însemna : 
„Aştept”. 

— Acum îi spuneţi călăului dumneavoastră : „Tu 
mi-ai făcut viaţa atroce ; dă-mi o moarte blindă”. Aveţi 
dreptul să-i spuneţi asta. Aveţi dreptate să adăugaţi : 
„Vei face ceea ce spun, fiindcă n-ai dreptul să-mi refuzi 
nimic din ceea ce-ţi cer...” 

— Aşadar, domnule ?... 

— Tot mai cereţi otravă, doamnă ? 

— Vă implor să mi-o daţi, prietene. 

— Vă este atit de grea viaţa încît vă este cu 
neputinţă să o mai suportaţi ? 

— Moartea este cea mai mare favoare pe care mi- 
o pot da oamenii, cea mai mare binefacere pe care mi- 
ar putea-o dărui Dumnezeu ! 

— Peste zece minute veţi avea ceea ce-mi cereti, 
zise Gilbert. 

Se înclină, făcînd un pas înapoi. 

Andree îi întinse mîna. 

— Ah ! zise ea, într-o singură clipă îmi faceţi mai 
mult bine decît răul ce mi l-aţi făcut toată viaţa... 
Gilbert, fiţi binecuvîntat ! 

Gilbert ieşi. 

La poartă îi găsi pe Sebastien şi pe Pitou, care-l 
aşteptau într-o trăsură. 

— Sébastien ! zise doctorul scoţind de la piept un 
flaconaş pe care îl purta atîrnat de un lanţ de aur şi 
care conţinea o licoare de culoarea opalului. Vei da 
acest flacon, din partea mea, contesei de Charny. 

— Cit timp pot sta la ea, tată ? 

— Cît timp vei vrea. 

— Şi unde vă voi întîlni ? 

— Te aştept aici. 

Tînărul luă flaconul şi intră. După un sfert de oră 
reapăru. Gilbert aruncă o privire iute asupra lui 
aducea înapoi, neatins, flaconul. 

— Ce-a spus ? a întrebat Gilbert. 

— A spus : „Ah ! copilul meu, nu din mîna ta.” 

— Ce-a făcut ? 

— A plins. 

— Atunci e salvată ! zise Gilbert. Vino, copilul 
meu. 

Şi îl îmbrăţişă pe Sébastien poate cu mai multă 
căldură decit o făcuse vreodată pînă atunci. 

In calculele sale Gilbert nu ţinuse seama de 
Marat. Opt zile mai tîrziu află că Andrée de Charny 
fusese arestată şi dusă la închisoarea de la Abaţie. 

: Capitolul 63 
INCHISOAREA TEMPLE 


Dar, înainte de a o urma pe Andrée în temniţa 
unde avea să fie închisă ca suspectă, s-o urmăm pe 
Maria-Antoaneta acolo unde tocmai fusese dusă ca 
vinovată. 

Am expus antagonismul dintre Adunare şi 
Comună. 

Adunarea, aşa cum se întîmplă cu toate corpurile 
constituite, nu putuse merge în acelaşi pas cu indivizii. 
Dăduse avînt poporului pe calea deschisă de 10 
august, apoi rămăsese în urmă. 

Secţiunile  improvizaseră faimosul Consiliu al 
Comunei, şi acest Consiliu realizase de fapt ziua de 10 
august, propovăduită de Adunare. 

Adunarea îi acordase regelui azil, pe cînd Comuna 
n-ar fi fost deloc supărată dacă l-ar fi putut surprinde 
la Tuileries, sufoca între două saltele, strivi între două 
uşi, împreună cu regina şi cu delfinul, cu lupoaica şi cu 
puiul de lup, cum li se zicea. 

Adunarea zădărnicise acest proiect, a cărui 
reuşită — oricît de infam era — ar fi fost, poate, un 
mare noroc. 

Aşadar, ocrotind regele, regina, delfinul, Curtea — 
Adunarea era regalistă. Decretînd că regele va locui la 
Luxembourg, adică într-un palat, Adunarea era 
regalistă. 

Or, Comuna revoluţionară, ca să ajungă la 
dictatură, trebuia să contracareze tot ce făcea 
Adunarea regalistă. 

Adunarea acordase drept locuinţă regelui palatul 
Luxembourg. Comuna declară că ea nu-şi poate asuma 
răspunderea pentru rege dacă acesta stă în palatul 
Luxembourg. Pivniţele Luxembourg-ului, afirma cu 
certitudine Comuna, comunicau cu catacombele. 

Adunarea nu voia s-o rupă cu Comuna pentru un lucru 
atit de neînsemnat, aşa că-i lăsă în grijă alegerea 
reşedinţei regale. 

Comuna alese Le Temple. 

judecaţi şi dumneavoastră dacă locul este bine 
ales ! 

Le Temple nu este, ca şi Luxembourg, un palat 
legat prin pivnițele sale cu catacombele, prin zidurile 
sale cu cîmpia, formînd un unghi ascuţit cu palatul 
Tuileries şi Primăria. Temple este o închisoare aşezată 
sub ochii şi la îndemîna Comunei. Ea n-are decit să 
întindă mîna ca să-i deschidă sau să-i închidă porţile. 
Este un vechi donjon izolat, căruia i s-a refăcut şanţul 
de apărare. Este un vechi turn scund, fortificat, 
întunecos şi lugubru. Filip cel Frumos, adică 
regalitatea, a zdrobit aici evul mediu, care se revolta 
împotriva lui. Regalitatea se va întoarce aici, zdrobită 
de evul nou! 

Cum o fi rămas turnul vechi, negru şi trist în acest 
cartier foarte populat, ca o cucuvea în plin soare ? Şi 
tocmai în acest loc hotărise Comuna să locuiască 
regele şi familia sa. 

In ziua de 13, seara, regele, regina, Madame 
Elisabeth, doamna de Lamballe, doamna de Tourzel, 
domnul Chemilly, valetul regelui şi domnul Hue, valetul 
delfinului, fură transferați la Temple. 

Comuna era atît de grăbită să-l mute pe rege în 
noua sa reşedinţă, încît turnul nici nu era încă pregătit. 
Ca urmare, familia regală a fost introdusă în acea 
parte a clădirii, numită „palatul”, în care locuia pe 
vremuri contele d'Artois cînd venea la Paris. 

Întregul Paris părea cuprins de bucurie. Ce-i 
drept, muriseră trei mii cinci sute de cetăţeni, dar 
regele, prietenul străinilor, marele duşman al 
revoluţiei, aliatul nobililor şi al preoţilor, regele era 
prizonier ! 

Toate casele dimprejur erau iluminate. Se 
instalaseră lampioane pînă şi pe crenelurile turnului. 

Cînd Ludovic al XVI-lea cobori din trăsură, îl găsi 
pe Santerre călare, stînd la zece paşi distanţă de 
portieră. Doi slujbaşi municipali îl aşteptau pe rege cu 
pălăria pe cap. 

— Intraţi, domnule ! îi ziseră ei. 

Regele intră şi ceru să viziteze apartamentele, 
înşe- lîndu-se, fireşte, în ce priveşte viitoarea sa 
reşedinţă. Funcţionarii municipali schimbară între ei un 
zîmbet şi, fără să-i spună că plimbarea pe care o va 
face n-are nici un rost, fiindcă urma să locuiască în 
donjon, îl lăsară să-l viziteze cameră cu cameră. 

Regele stabilea împărţirea apartamentului său, 
iar funcţionarii municipali se bucurau din plin de 
această eroare, care avea să se transforme curînd în 
amărăciune. g 

La ora zece se servi cina. In timpul mesei, Manuel 
stătu în picioare lîngă rege. Nu mai era un servitor 
gata să asculte : era un temnicer, un supraveghetor, 
un stăpîn ! 

Presupuneţi două ordine contradictorii : unul dat 
de rege, celălalt de Manuel. Ordinul lui Manuel era cel 
care ar fi fost executat. De aici începea cu adevărat 
captivitatea. 

La ora zece toţi se află în sufrageria palatului, la 
unsprezece în salonul palatului. Regele este încă sau 
crede că mai este rege. Nu ştie ce se întîmplă. 

La ora unsprezece, unul dintre comisarii Comunei 
vine să dea ordin celor doi valeţi, Hue şi Chemilly, să ia 
puţina lenjerie pe care o au şi să-l urmeze. 

— Unde să vă urmăm ? întrebară cei doi valeţi. 

— La reşedinţa de noapte a stăpiînilor voştri, 
răspunse delegatul. Palatul nu e decit reşedinţa de zi. 

Regele, regina şi delfinul nu mai erau stăpini decît 
ai valeţilor lor. 

La poarta palatului găsiră un funcţionar municipal 
care mergea înainte cu un felinar. Il urmară. La lumina 
slabă a felinarului şi mulţumită iluminaţiei care 
începea să se stingă, domnul Hue încerca să 
recunoască viitoarea locuinţă a regelui. Nu vedea 
înaintea lui decît donjonul întunecat, ridicîndu-se în aer 
ca un uriaş de granit pe fruntea căruia strălucea o 
comoară de foc. 

— Dumnezeule ! zise valetul oprindu-se. Nu 
cumva ne duceţi în acest turn ? 

— Intocmai ! răspunse delegatul municipal. Ehei ! 
Vremea palatelor a trecut! Vei vedea cum sînt găzduiţi 
asasinii poporului. 

Spunînd aceste cuvinte, omul cu felinarul se lovi 
de primele trepte ale unei scări în spirală. 

Valeţii voiau să se oprească la primul etaj, dar 
omul cu felinarul îşi continuă drumul. În cele din urmă, 
la al doilea etaj, se opri, o luă pe coridor situat la 
dreapta scării şi deschise uşa unei încăperi din dreapta 
coridorului. O singură fereastră lumina această 
cameră. Trei sau patru scaune, o masă şi un pat prost 
formau întregul mobilier. 

— Care dintre voi doi e servitorul regelui ? întrebă 
funcţionarul municipal. 

— Eu sînt valetul său, zise domnul Chemilly. 

— Valet sau servitor e tot un drac. 

Apoi, arătîndu-i patul, adăugă: 

— Aici va dormi stăpînul tău. 

Şi omul cu felinarul aruncă pe un scaun o pătură 
şi două cearşafuri, aprinse de la felinar două lumînări 
aflate pe cămin şi-i lăsă singuri pe cei doi valeţi. 

Se duceau să pregătească apartamentul reginei, 
situat la primul etaj. 

Domnii Hue şi Chemilly se priviră uluiţi. În ochii 
lor plini de lacrimi stăruiau încă  splendorile 
reşedinţelor regale. Nici măcar într-o închisoare nu-l 
azvîrleau pe rege — îl instalau într-o magherniţă ! 

Cercetară încăperea. 

Patul era într-un alcov fără perdele. O împletitură 
veche de răchită, rezemată de perete, indica o măsură 
luată chipurile împotriva ploşniţelor — măsură insu- 
ficientă, era lesne de văzut. Nu se lăsară totuşi 
năpădiţi de silă şi începură să curețe pe cît posibil 
camera şi patul. 

Pe cînd unul mătura şi celălalt ştergea praful, 
intră regele. 

— Vai ! Sire, ziseră într-un glas, ce infamie ! 

Regele rămase neclintit. Era tărie sufletească, era 
indiferenţă ? Aruncă o privire în jur, dar nu scoase o 
vorbă. 

Cum peretele era tapetat cu gravuri şi cum unele 
dintre ele erau obscene, le smulse. 

— Nu vreau să cadă sub ochii fiicei mele 
asemenea lucruri. 

Apoi, odată patul făcut, regele se culcă şi adormi 
tot atit de liniştit ca şi cînd s-ar fi aflat la Tuileries — 
poate mai liniştit! 

Cu siguranţă că, dacă la această oră i s-ar fi 
acordat o rentă de treizeci de mii de livre, o casă la 
ţară cu o forjă, o bibliotecă cu cărţi de călătorii, o 
capelă unde să asculte liturghia şi un capelan să i-o 
spună, un parc de zece pogoane, unde să poată trăi la 
adăpost de oricare intrigă, înconjurat de regină, de 
delfin, de Madame Royale, adică — în cuvinte mai dulci 
— de soţia şi de copiii săi, regele ar fi fost omul cel mai 
fericit din regatul său. 

Alta era situaţia cu regina. 

Dacă mîndra leoaică n-a urlat la vederea cuştii 
sale, aceasta s-a datorat faptului că în sufletul ei 
stăruia o durere atît de atroce, încît o făcea să devină 
oarbă şi insensibilă la tot ce o înconjura. 

Apartamentul ei se compunea din patru încăperi : 
o anticameră reţinută de prinţesa de Lamballe, o 
cameră unde se instală regina, o cămăruţă cedată 

doamnei de Tourzel şi o a doua în care se instalară 
Madame Elisabeth şi cei doi copii. Totul era aici mai 
curat decit la rege. 

Dealtfel, ca şi cînd i-ar fi fost ruşine de vicleşugul 
folosit faţă de rege, Manuel anunţă că arhitectul Co- 
munei, cetăţeanul Pallory — acelaşi care fusese 
însărcinat cu dărimarea Bastiliei — va veni să se 
înţeleagă cu regele spre a face cît mai confortabilă 
viitoarea locuinţă a familiei regale. 

Acum, pe cînd Andrée aşază în mormiînt trupul 
soţului iubit; pe cînd Manuel instalează la Temple pe 
rege şi familia regală ; pe cînd dulgherul înalţă 
ghilotina în piaţa Carrousel, cîmp de victorie care se va 
transforma în piaţa Grève, să aruncăm o privire 
înăuntrul primăriei, unde am mai intrat de două sau de 
trei ori, şi să ne facem o părere despre puterea care a 
înlocuit-o recent pe cea a unor Bailly sau La Fayette şi 
care, substituindu-se Adunării Legislative, tinde să 
pună mîna pe dictatură. 

Să cunoaştem oamenii, ei ne vor da explicaţia 
faptelor. 

In seara de 10 august cînd, bineînţeles, totul era 
terminat ; cînd zgomotul tunului se potolise ; cînd 
zgomotul împuşcăturilor se stinsese ; cînd nu se mai 
făcea altceva decit se asasina, o ceată de oameni beţi 
şi zdrenţăroşi l-au adus pe braţe în mijlocul consiliului 
Comunei pe omul tenebrelor, bufnița cu pleoapele 
clipind, profetul plebei, pe divinul Marat. El se lăsă 
dus : nu mai avea de ce să se teamă. Victoria era 
sigură şi terenul pregătit pentru lupi, vulturi şi corbi. 

Il numeau învingătorul de la 10 august pe el, pe 
care l-au prins în clipa în care-şi scotea capul prin 
răsuflătoarea pivniţei sale ! Il încununaseră cu lauri, iar 
el, ca şi Cezar, şi-a păstrat cu naivitate coroana pe 
frunte. Cum am spus, cetăţenii veniră şi-l aruncară pe 
zeul Marat în mijlocul Comunei. 

Şi totuşi, Marat nu făcea deloc parte din Comună, 
nu fusese numit membru. El fusese adus. Şi acolo 
rămase. 

I s-a pus la dispoziţie — special pentru el — o lojă 
de ziarist. Numai că, în loc ca ziaristul să fie la mîna 
Comunei, cum se afla ziarul Le Logographe la mîna 
Adunării, Comuna a fost aceea care intră sub gheara, 
sub laba lui Marat. 

Priviţi cum i se supune această semeaţă Comună, 
de care ascultă Adunarea ! lată una dintre primele 
hotărîri pe care le ia : 


De acum înainte, maşinile de tipărit aparținina 
corupătorilor regalişti vor fi confiscate şi atribuite 
tipografilor patrioți. 


În dimineaţa zilei cînd urma să fie emis decretul, 
Marat începe să-l aplice : se duce la imprimeria regală, 
tirăşte o maşină de tipărit la el acasă şi cară, în saci, 
toate caracterele de literă care-i convin. Nu e oare 
primul dintre tipografii patrioţi ? 

Adunarea se înspăimîntase de masacrele din ziua 
de 10 august. Fusese neputincioasă să le împiedice : 
au fost masacrați oameni în curtea Adunării, pe 
coridoare, în faţa porţii. 

Danton spusese : 

— Unde începe acţiunea justiţiei, acolo trebuie să 
înceteze răzbunarea populară. Imi iau angajamentul în 
faţa Adunării să apăr oamenii care se află în incinta sa. 
Voi merge în fruntea lor. Voi răspunde de ei. 

Danton spusese aceste vorbe înainte ca Marat să 
fi ajuns la Comună. Din clipa în care Marat ajunse la 
Comună, nu mai răspunse de nimic. 

In faţa şarpelui, leul începu să meargă pe căi 
piezişe ; încerca să se transforme în vulpe. 

Lacroix, acest fost ofiţer, acest deputat cu 
constituţie de atlet, unul din cele o sută de braţe ale lui 

Danton, se urcă la tribună şi ceru ca însuşi Santerre, 
comandantul gărzii naţionale — omul căruia chiar şi 
regaliştii îi recunosc, sub obrazul său aspru, o inimă 
miloasă — să numească o Curte marţială care să-i 
judece fără întrerupere pe elveţieni, ofiţeri şi soldaţi. 

lată care era ideea lui Lacroix, sau mai degrabă a 
lui Danton : 

Această Curte marţială să fie formată din oameni 
care luptaseră ; oamenii care luptaseră erau oameni 
de curaj; or, oamenii de curaj apreciază şi respectă 
curajul. Dealtfel, prin însuşi faptul că erau învingători, 
le-ar fi fost silă să-i condamne pe învinşi. 

Nu i-am văzut oare pe aceşti învingători beţi de 
sînge, doritori de masacru, cruţind femeile, ocrotindu- 
le, însoţindu-le ? 

O curte marţială aleasă dintre federaţii bretoni 
sau marsiliezi, pe scurt dintre învingători, ar fi 
însemnat salvarea prizonierilor. Şi dovada că era o 
măsură de clemenţă e faptul că a fost respinsă de 
Comună. 

Marat prefera masacrul ; s-ar fi terminat mai 
repede. El cerea capete, alte capete, şi iarăşi capete. 
Cifra cerută de el, în loc să scadă, sporea mereu. La 
început au fost cincizeci de mii de capete, apoi o sută 
de mii, apoi două sute de mii, în cele din urmă a cerut 
două sute şaptezeci şi trei de mii. 

De ce această socoteală stranie, această fracţie 
ciudată ? l-ar fi fost greu lui însuşi să dea un răspuns. 
Marat cerea masacrul, iată tot. Şi masacrul se 
organizează. 

lată de ce Danton nici nu mai pune piciorul la Co- 
mună, fiind absorbit de munca sa de ministru. Cel 
puţin aşa spune. 

Ce face Comuna ? Trimite delegaţii la Adunare. 

În ziua de 16 se succed la bară trei delegaţi. În 
17, o nouă delegaţie se prezintă şi declară : „Poporul e 
dezgustat văzînd că nu e răzbunat. Temeţi-vă să nu-şi 

facă singur dreptate ! În această seară, la miezul 
nopţii, va suna clopotul de alarmă. E necesar un 
tribunal criminal la Tuileries, un judecător de fiecare 
secţiune. Ludovic al XVI-lea şi Maria-Antoaneta voiau 
sînge. Să-l vadă curînd pe al celor care-i urmează 
orbeşte !” 

Această îndrăzneală, această presiune stîrneşte 
mînia a doi oameni : iacobinul Choudieu şi dantonistul 
Thuriot. 

— Cei care vin să ceară aici masacrul, spuse 
Choudieu, nu sînt deloc prietenii poporului, sînt doar 
nişte linguşitori. Ei doresc o nouă inchiziţie. Mă voi 
opune pînă la moarte ! 

— Vreţi să dezonoraţi revoluţia ! exclamă Thuriot. 
Revoluţia nu este numai a Franţei, ea aparţine omenirii 
întregi ! 

După petiţii urmează ameninţări. 

Intră, la rîndul lor, reprezentanţii secţiilor şi spun : 

— Dacă pînă în două-trei ore directorul juriului nu 
este numit şi juraţii nu sînt în situaţia de a acţiona, 
mari nenorociri se vor petrece în Paris. 

La această ultimă ameninţare Adunarea fu 
obligată să se supună. Ea votă crearea unui tribunal 
extraordinar. 

Cererea fusese făcută în ziua de 17. În 19, 
tribunalul era creat. In 20 se instala şi condamna la 
moarte un regalist. In seara de 21, condamnatul din 
ajun era executat în piaţa Carrousel, la lumina torţelor. 

Dealtfel, efectul acestei prime execuţii a fost 
înspăi- mintător. Atît de îngrozitor, încît însuşi gîdele n- 
a putut să-i reziste. In clipa cînd arăta poporului capul 
acestui prim condamnat, care urma să deschidă o cale 
atit de largă căruţelor funebre, călăul scoase un 
strigăt, lăsă capul să se rostogolească pe caldarim şi 
căzu pe spate. 

Ajutoarele sale îl ridicară de jos : murise ! 

Capitolul 64 `: 
REVOLUȚIA SINGEROASA 


Revoluția din 1789, adică cea a unor oameni ca 
Necker, Sieyès şi Bailly, se terminase în 1790. Cea a 
unor oameni ca Barnave, Mirabeau şi La Fayette se 
încheie în 1792. Marea revoluție, revoluția sîngeroasă, 
revoluția celor ca Danton, Marat, Robespierre 
începuse. 

Alipind numele acestor din urmă trei persoane, nu 
vrem să le contopim într-o singură şi aceeaşi 
apreciere. Dimpotrivă, ei reprezintă în ochii noştri, prin 
individualitatea lor net distinctă, cele trei fețe ale celor 
trei ani care se vor scurge. 

Danton se va întrupa în 1792, Marat în 1792 ; 
Robespierre în 1794. 

Dealtfel, evenimentele se precipită. Să vedem 
mai întîi evenimentele, ca apoi să examinăm 
mijloacele prin care Adunarea Naţională şi Comuna 
căută să le prevină sau să le accelereze. Mai mult încă, 
iată-ne aproape intraţi în istorie : cu cîteva excepţii, 
toţi eroii cărţii noastre s-au prăbuşit în furtuna 
revoluţionară. 

Ce-au devenit cei trei fraţi Charny : Georges, 
Isidore şi Olivier ? Au murit. Ce-au devenit regina şi 
Andrée ? Sînt prizoniere. Ce devine La Fayette ? E 
fugar. 

Printr-un ordin de zi dat la 17 august, La Fayette 
chemase armata să mărşăluiască asupra Parisului, să 
restabilească acolo Constituţia, să anuleze urmările 
zilei de 10 august şi să-l restaureze pe rege. 

Omul loial, La Fayette, îşi pierduse capul ca şi 
ceilalţi. Ceea ce voia să facă însemna să-i aducă pe 
prusaci şi pe austrieci de-a dreptul la Paris. Armata l-a 
respins din instinct, aşa cum peste opt luni avea să-l 
respingă pe Dumouriez. 

Istoria ar fi alăturat numele celor doi oameni — 
vrem sa spunem înlănţuit — dacă La Fayette, detestat 
de regină, n-ar fi avut fericirea să fie arestat de 
austrieci şi trimis la Olmutz : captivitatea face să-i fie 
uitată dezertarea. 

În ziua de 18, La Fayette a trecut frontiera. 

In 21, aceşti duşmani ai Franţei, aceşti aliaţi ai 
regalității împotriva cărora a fost făcut 10 august şi 
împotriva cărora urma să se facă 2 septembrie ; aceşti 
austrieci pe care Maria-Antoaneta îi chema în ajutor în 
acea noapte senină, cînd luna trecînd prin ferestrele 
dormitorului reginei îşi revărsa lumina pe patul ei, 
aceşti austrieci asediază Longwy. 

După douăzeci şi patru de ore de bombardament, 
Longwy se predă. 

In ajunul acestei capitulări, în celălalt capăt al 
Franţei Vandeea se răscula. Pretextul acestei răscoale 
era obligativitatea prestării jurămîntului ecleziastic. 

Pentru a face faţă acestor evenimente, Adunarea 
îl numi pe Dumouriez comandant al armatei din răsărit 
şi decretă arestarea lui La Fayette. Ea hotări ca de 
îndată ce oraşul Longwy va intra din nou sub 
autoritatea naţiunii franceze, toate casele, cu excepţia 
caselor naţionale, să fie distruse, să fie rase de pe 
suprafaţa pămîntului. Adunarea emise o lege prin care 
izgonea din teritoriu pe orice preot care n-a depus 
jurămînt; autoriza percheziţii domiciliare ; confisca şi 
scotea în vinzare toate bunurile emigranților. 

Ce făcea în acest timp Comuna ? 

Am spus cine-i era oracolul : Marat. 

Comuna ghilotina în piaţa Carrousel. | se dădea 
zilnic cîte un cap. Era cam puţin. Dar, într-o broşură 
apărută la sfîrşitul lui august, membrii tribunalului 
explică munca uriaşă ce şi-au asumat-o pentru a 
obţine acest rezultat, oricît de puţin satisfăcător ar fi 

fost. E-adevărat că broşura este semnată : Fouquier- 
Tinville!. 

Priviţi apoi la ce visează Comuna. Vom asista 
curînd la realizarea acestui vis. Proiectul şi-l expune în 
seara zilei de 23. Către miezul nopţii se prezintă la 
Adunarea Naţională o delegaţie a Comunei, urmată de 
o mulţime strînsă din pleava suburbiilor şi a halelor. 

Ce cerea ? Ca prizonierii din Orléans să fie aduşi 
la Paris, pentru a fi supuşi acolo supliciului. Or, 
prizonierii din Orléans nu sînt încă judecaţi. Fiţi liniştiţi, 
e o formalitate de care Comuna se va lipsi uşor. 

Sergent, artistul ei, este cel care regizează. A mai 
pus în scenă procesiunea cînd se declarase că patria 
este în primejdie, şi ştiţi dacă a reuşit au ba. 

De data asta, Sergent se va întrece pe sine. 

Era vorba să umple de doliu, de dorinţă de 
răzbunare, de pornire ucigaşă sufletele tuturor celor 
care pierduseră la 10 august o fiinţă care le era dragă. 

In faţa ghilotinei care funcţiona în piaţa Carrousel, 
el ridică, în mijlocul marelui bazin de la Tuileries, o 
piramidă gigantică, acoperită toată cu serj negru. Pe 
fiecare latură sînt amintite masacrele imputate 
ilegaliştilor : masacrul de la Nancy, masacrul de la 
Nimes, masacrul de la Montauban, masacrul de la 
Champ-de- Mars. 

Ghilotina spunea: „Ucid!”, piramida răspundea: 
„Ucide !” 

In seara zilei de duminică 27 august, la cinci zile 
după izbucnirea insurecției din Vandeea, organizată de 
preoţime, la patru zile după capitularea oraşului 
Longwy, pe care generalul Clerfayt îl luase în stăpînire 
în numele regelui Ludovic al XVI-lea — se puse în 
mişcare procesiunea de ispăşire, pentru a profita de 


1 Antoine-Quentin Fouquier-Tinville (1746—1795), acuzator public al 
tribunalului revoluționar în perioada dictaturii iacobine. A fost ghilotinat la 
rîndul său după lovitura contrarevoluţionară din 9 thermidor 1795. (N. T.) 

măreţia misterioasă pe care întunericul o aruncă 
asupra tuturor lucrurilor. 

In faţă înaintau, în mijlocul norilor de mirodenii 
arse de-a lungul întregului drum de parcurs, văduvele 
şi orfanele de la 10 august, drapate în rochii albe, cu 
talia strînsă în centuri negre, ducînd într-o arcă 
construită după modelul arcei antice, petiția care 
fusese dictată de doamna Roland şi scrisă de 
domnişoara de Keralio pe altarul patriei, ale cărei 
pagini însîngerate fuseseră găsite risipite pe Champ- 
de-Mars, şi care cerea încă din 17 iulie 1791 
proclamarea republicii. 

Urmau apoi gigantice sarcofage negre, făcîndu-se 
aluzie la acele căruţe cu două roţi care erau încărcate 
în seara de 10 august la Tuileries şi îndreptate spre 
suburbii gemînd sub greutatea cadavrelor, apoi flamuri 
de doliu şi de răzbunare, cerînd moarte pentru moarte, 
venea apoi Legea, statuie uriaşă încinsă cu paloşul 
justiţiei. Ea era urmată de judecătorii tribunalelor, în 
fruntea cărora păşea tribunalul revoluţionar de la 10 
august, acela care se scuza că nu face să cadă decit 
un singur cap pe zi. 

Sosea apoi Comuna, mama sîngeroasă a acestui 
tribunal sîngeros, ducînd în rîndurile sale statuia 
Libertăţii, de aceeaşi înălţime cu cea a Legii. In cele 
din urmă Adunarea, purtînd coroanele civice! care-i 
consolează, poate, pe morţi, dar care sînt atit de 
nefolositoare celor vii ! 

Toate înaintau majestuos în mijlocul sumbrelor 
melodii ale lui Chénier, al muzicii austere a lui Gossec, 
mergînd, ca şi aceasta, cu pas sigur. 

O parte din noaptea de 27 spre 28 august trecu 
în oficierea acestei ceremonii de ispăşire, festivitate 
funerară a mulţimii, în timpul căreia aceasta, arătînd 
cu pumnul spre palatul Tuileries, pustiu, ameninţa 


l Coroană acordată în Roma antică soldatului care salvase 
un cetăţean într-o luptă. (N. T.) 

închisorile, aceste fortărețe sigure care fuseseră date 
regelui şi regaliştilor în schimbul palatelor şi castelelor 
lor. Apoi, după ce ultimele lampioane se stinseseră şi 
ultimele torţe se transformaseră în fum, poporul se 
retrase. 

Statuile Legii şi ale Libertăţii rămaseră singure să 
păzească uriaşul sarcofag. Dar cum nimeni nu le apăra 
în timpul nopţii — fie din imprudenţă, fie din sacrilegiu 
— cele două statui au fost despuiate de partea de jos a 
îmbrăcăminţii. Astfel, a doua zi cele două biete zeițe 
erau mai puţin decit două femei. 

La această privelişte, poporul scoase un urlet de 
furie. li acuză pe regalişti, alergă la Adunare, ceru 
răzbunare, puse stăpînire pe statui, le îmbrăcă din nou 
şi le tîrî, drept compensație, în piaţa Ludovic al XV-lea. 
Mai tîrziu le urmă şi eşafodul, dîndu-le la 21 ianuarie o 
satisfacţie nemaipomenită pentru ultrajul ce li se 
făcuse la 28 august! 

In aceeaşi zi de 28 august Adunarea adoptă legea 
cu privire la vizitarea domiciliilor. 

In popor începu să se răspîndească zvonul despre 
joncţiunea armatelor prusace şi austriece şi despre 
cucerirea oraşului Longwy de către generalul Clerfayt. 
Astfel, duşmanul — chemat de rege, de nobili, de 
preoţi — venea spre Paris şi, presupunînd că nimic nu 
l-ar opri, va putea ajunge în şase etape. 

Ce se va alege atunci din acest Paris, clocotind ca 
un crater şi ale cărui zguduiri cutremurau lumea de 
trei ani ? Ceea ce spusese acea scrisoare a lui Bouillé, 
glumă arogantă de care s-a ris atita şi care urma să 
devină realitate : nu va rămîne piatră pe piatră ! 

Şi mai era ceva : se vorbea, ca despre un lucru 
sigur, de o judecată generală, îngrozitoare, 
inexorabilă, care, după ce va fi distrus Parisul, îi va 
extermina pe parizieni, în ce fel şi de către cine urma 
să fie dată această sentinţă ? Scrierile timpului v-o 
spun. Mîna sîngeroasă a Comunei se ascunde întreagă 

în această legendă care, în loc să istorisească trecutul, 
povesteşte viitorul. 

De altfel, de ce n-am da crezare acestei legende ? 
lată ce se putea citi într-o scrisoare găsită la 10 august 
în Tuileries, şi pe care am citit-o personal la Arhivele 
Naţionale, unde se mai găseşte încă: 


Tribunalele sosesc în urma armatelor. Pe drum, 
parlamentarii emigranți, chiar în tabăra regelui Prusiei, 
fac instrucţia în procesul iacobinilor şi le pregătesc 
spînzurătoarea. 


Astfel, în momentul cînd armatele prusace şi 
austriece vor sosi la Paris, instrucţia va fi terminată, 
sentinţa pronunţată, nerămînînd decit să fie pusă în 
aplicare. 

Apoi, pentru a confirma cele spuse de scrisoare, 
iată ce se imprimă în buletinul oficial al războiului : 


În jurul oraşului Sarrelouis, cavaleria austriacă i-a 
ridicat pe primarii patrioţi şi pe republicanii cunoscuți. 

Punînd mina pe funcţionarii municipali, ulanii le- 
au tăiat urechile şi le-au țintuit pe frunte. 


Dacă se comiteau asemenea acte în provincia 
inofensivă, ce i se va face Parisului revoluţionar ? 

Ce i se va face, nu mai era un secret. 

lată vestea care se răspîndea, se repeta la toate 
răspîntiile, împrăştiindu-se din fiecare centru spre a 
ajunge la cele mai mărginaşe cartiere : va fi ridicat un 
mare tron pentru regii aliaţi pe mormanul de ruine 
care va fi Parisul ; prizonieră, toată populaţia va fi 
împinsă, tîrită, fugărită la picioarele acestui tron ; 
acolo, ca în ziua Judecăţii de apoi, se va face o triere a 
celor buni şi a celor răi ; cei buni, adică regaliştii, 
nobilii, preoţii, vor trece la dreapta şi le va fi redată 
Franţa pentru a face din ea ce vor; cei răi, adică 

revoluționarii, vor trece la stînga şi vor găsi acolo 
ghilotina, acest instrument inventat de revoluţie şi prin 
care va pieri revoluţia. Revoluţia, adică Franţa. Nu 
numai Franţa, dar şi gindirea ei, a acelei ţări care a 
rostit pentru prima oară cuvintul /ibertate ! 

Dar acest sărman popor va găsi oare în el însuşi 
puterea necesară pentru a face faţă străinătăţii ? II vor 
apăra poate cei pe care i-a adoptat, cei pe care i-a 
îmbogăţit, cei pe care i-a plătit ? 

Nu. 

Regele său conspiră cu duşmanul şi, din Temple 
unde e închis, continuă să comunice cu prusacii şi cu 
austriecii. Nobilimea merge împotriva lui, organizată 
sub comanda prinților. Preoţii îi fac pe ţărani să se 
revolte. 

Din fundul temniţelor, deţinuţii regalişti aplaudă 
înfrîngerile Franţei. Au scos un strigăt de bucurie şi la 
Temple şi la Abaţie aflînd că prusacii se află în Longwy. 

Omul hotărtîrilor extreme, Danton, a şi intrat în 
Adunare răcnind. Ministrul Justiţiei consideră justiţia 
neputincioasă şi vine să ceară să i se dea putere. Şi 
atunci, justiţia va înainta sprijinită pe forţă. 

Urcă la tribună, îşi scutură coama de leu, îşi 
întinde mîna puternică, cea care la 10 august a 
sfărîimat porţile castelului Tuileries, şi spune : 

„E necesară o convulsie naţională pentru a-i face 
pe despoţi să dea înapoi. Pînă acum n-am avut decit 
un război simulat. Nu despre un asemenea joc vrednic 
de milă trebuie să fie vorba acum. E necesar ca 
poporul să pornească, să se năpustească în masă 
asupra duşmanului pentru a-l nimici dintr-o singură 
lovitură. Trebuie viriţi în lanțuri concomitent toti 
conspiratorii şi împiedicaţi simultan să ne facă rău !” 

Şi Danton cere ridicări în masă, vizite domiciliare, 
percheziţii nocturne, pedeapsa cu moartea pentru 
orice persoană care va pune piedici acţiunilor 
guvernului provizoriu. 

Danton obţinu tot ce cerea. 
Dacă ar fi cerut mai mult, ar fi obţinut mai mult. 


Niciodată, spune Michelet, niciodată un popor n-a 
mers atit de departe înspre moarte. Cind Olanda, 
văzin- du-l la porțile sale pe Ludovic al XIV-lea, n-a 
avut altă posibilitate decit să se inunde, să se înece ea 
însăşi, era într-o primejdie mai mică; şi avea toată 
Europa de partea ei. Cînd Atena văzu tronul lui Xerxes 
pe stinca Salaminei şi era în situaţia de a-şi pierde 
pămintul, de a se arunca în valuri, de a nu mai avea 
drept patrie decit apa, se afla într-un pericol mai mic : 
se sprijinea pe flota sa puternică, bine organizată în 
mîna marelui Temistocle, şi, mai norocoasă decit 
Franţa, nu avea trădarea în sînul ei! 


Franţa era dezorganizată, descompusă, trădată, 
vîndută şi părăsită ! Franţa era ca Ifigenia sub cuțitul 
lui Calchas. Inconjurînd-o, regii nu aşteptau decit 
moartea ei pentru ca vintul despotismului să le umfle 
pînzele. Ea întindea braţele spre zei, şi zeii rămîneau 
surzi ! 

Dar cînd, pînă la urmă, simţi mîna rece a morţii 
atingînd-o, îşi reveni printr-o încordare violentă şi 
înspăimîntătoare. Apoi, adevărat vulcan de viaţă, făcu 
să izbucnească din propriile-i viscere acea flacără care, 
timp de o jumătate de secol, a luminat omenirea. 

Este adevărat că a rămas o pată de sînge care 
întunecă acest soare. Este pata de sînge din 2 
septembrie ! 

Vom ajunge acolo şi vom vedea cine a vărsat 
acest sînge şi dacă el trebuie imputat Franţei. Dar, 
pentru a încheia acest capitol, să mai cităm o pagină 
din Michelet. Ne simţim neputincioşi pe lîngă acest 
gigant şi, întocmai ca şi Danton, chemăm forţa în 
ajutor. Vedeţi şi dumneavoastră ! 

Parisul părea o fortăreață. Te-ai fi putut crede la 
Lille sau la Strasbourg. Peste tot consemne, sentinele, 
măsuri militare, la drept vorbind premature : duşmanul 
se afla încă la cincizeci, şaizeci de leghe depărtare. 
Ceea ce era mai serios, cu adevărat înduioşător, era 
sentimentul de profundă, admirabilă solidaritate care 
se vădea peste tot. Fiecare se adresa tuturor, vorbea, 
se ruga pentru patrie. Fiecare se făcea recrutor, 
mergea din casă în casă, îi oferea celui care putea să 
plece o uniformă, arme, orice avea. Fiecare era orator, 
predica, făcea recomandări, cînta cîntece patriotice. 
Cine nu era autor în această clipă unică ? Cine nu 
tipărea ? Cine nu lipea afişe ? Cine nu era actor în 
acest mare spectacol ? Cele mai naive scenete, în care 
toți făceau figuratie, se jucau peste tot, în pieţe, pe 
locurile de înrolare, pe tribunele unde se înscriau 
voluntarii. De  jur-imprejur erau cîntece, strigăte, 
lacrimi de entuziasm sau de bun rămas. Şi, pe 
deasupra tuturor acestor glasuri, un glas puternic 
răsuna în inimi, un glas mut, cu atît mai adînc... Glasul 
însuşi al Franței, elocventă în toate simbolurile sale, 
patetică în cel mai tragic din toate : drapelul sfint şi 
cumplit al patriei în pericol atirnat la ferestrele 
primăriei. Drapel imens care flutura în vint şi părea să 
facă semn legiunilor populare să pornească în grabă 
de la Pirinei la Escaut, de la Sena la Rin ! 

Pentru a putea înțelege ce a însemnat acest 
moment de sacrificiu, ar fi trebuit să se vadă în fiecare 
colibă, în fiecare locuință, disperarea femeilor, 
sfişierea mamelor la această a doua naştere, de o sută 
de ori mai dureroasă decit aceea cind copilul plecase 
pentru prima oară din viscerele lor însingerate. Ar fi 
trebuit să se vadă femeia bătrină cu ochii secati de 
lacrimi, cu inima zdrobită, adunînd în grabă cele citeva 
boarfe pe care copilul le va lua cu el, măruntele ei 
economii, bănuţții strinşi prin post şi de care se 

deposeda singură pentru fiul ei, pentru această zi a 
ultimelor dureri. 

Să-ţi dai copiii acestui război care începea cu atit 
de puțini sorti de izbindă, să-i sacrifici acestei situatii 
extreme şi disperate, era mai mult decit putea să facă 
fiecare. Ele piereau de jale, sau, printr-o reacție 
firească, făceau accese de furie. Nu cruțau nimic, nu 
se temeau de nimic. Nici o teroare nu avea putere 
asupra cuiva într-o asemenea stare de spirit. Ce 
înseamnă teroarea pentru cel care vrea să moară ? 

E Capitolul 65 
IN AJUNUL ZILEI DE 2 SEPTEMBRIE 


La 28 august, Danton spusese în Adunarea 
Naţională : „Cînd patria e în pericol, totul aparține 
patriei”. 

In după-amiaza zilei de 29, la ora patru, sună 
alarma generală. Se ştia despre ce este vorba : urmau 
să aibă loc vizitele domiciliare. 

Ca la lovitura unei baghete magice, la primele 
bătăi de tobă Parisul îşi schimbă înfăţişarea : dintr-un 
oraş foarte populat, cum era, deveni pustiu. 

Prăvăliile deschise se închiseră. Fiecare stradă fu 
împresurată şi ocupată de plutoane formate din cîte 
şaizeci de oameni. Se instalară posturi de pază la 
bariere şi pe malurile rîului. 

La ora unu dimineaţa, vizitele începură în toate 
casele, în numele legii, delegaţii secţiunilor băteau la 
uşile dinspre stradă, şi uşile li se deschideau. Băteau la 
fiecare apartament, mereu în numele legii, şi fiecare 
apartament li se deschidea. Forţau uşile locuinţelor 
neocupate. 

Confiscară două mii de puşti. Arestară trei mii de 
persoane. 

Era nevoie de teroare şi se obţinu teroarea. 

Din această măsură se născu apoi un lucru la 
care iniţiatorii nu se gîndiseră, sau la care se gîndiseră 
poate prea mult : vizitele domiciliare le-au deschis 
săracilor locuinţele bogaţilor ; oamenii înarmaţi din 
secţii, care-i urmau pe magistrați, au putut arunca o 
privire uimită în interioarele numai mătase şi aur ale 
palatelor măreţe pe care le mai locuiau încă 
proprietarii lor, sau ai căror proprietari erau absenţi. 
De aici a rezultat nu dorinţa de jaf, ci o sporire aurii. 

S-a jefuit atît de puţin, încît Beaumarchais, care 
se afla pe atunci în închisoare, povesteşte că din 


553 


magnificele sale grădini de pe bulevardul Saint-Antoine 
o femeie culese un trandafir şi au vrut s-o arunce în 
apă pentru această faptă. 

Şi, remarcaţi, toate acestea se întîmplau în 
momentul cînd Comuna decretase că zarafii vor fi 
sanctionati cu pedeapsa capitală. 

lată deci cum Comuna se substituia Adunării. Ea 
decretă pedeapsa cu moartea. Ea îi acordă lui 
Chaumette! dreptul de a deschide porţile închisorilor şi 
de a-i elibera pe deţinuţi. Ea îşi arogă dreptul de 
grațiere. Ea dădu, în sfîrşit, ordin ca la poarta fiecărei 
închisori să fie afişată lista deţinuţilor. Aceasta era o 
chemare la ură şi la răzbunare : fiecare păzea poarta 
celulei în care era închis duşmanul său. 

Adunarea îşi dădea seama spre ce prăpastie era 
împinsă. Miinile îi vor fi pătate, fără voia ei, de sînge. 

Şi de către cine ? De către Comună, duşmanul ei ! 

Nu era nevoie decit de un prilej pentru ca lupta 
între aceste două forte să izbucnească, îngrozitoare. 
Prilejul se ivi din pricina unei noi depăşiri de către 
Comună a atribuţiilor sale. 

In 29 august, zi de vizite domiciliare, Comuna îl 
cită să compară în faţa sa pentru un articol de ziar pe 
Girey Dupré, unul dintre cei mai îndrăzneţi girondini, 
fiindcă era unul dintre cei mai tineri. 

Girey Dupré se refugie la ministerul de Război, 
ne- avind vreme să se refugieze la Adunare. 
Preşedintele Comunei, Huguenin, dispuse încercuirea 
ministerului de Război, pentru a-l smulge cu forţa pe 
ziaristul girondin. 

Or, Gironda continua să aibă majoritatea în 
Adunare. Insultată printr-unul din membrii săi, Gironda 
se revoltă : îl cită, la rîndul ei, pe preşedintele 


^ 
l 


1 Pierre Gaspard Chaumette (1763—1794), revoluționar fran- 
cez, procuror-împuternicit al Comunei din Paris, în 1792. Decapitat 
în 1794. (N. T.) 

Huguenin să se prezinte la bară. Dar preşedintele nu 
dădu nici un răspuns la citaţia Adunării. 

In ziua de 30, Adunarea emise un decret prin care 
destituia municipalitatea dîn Paris. 

Această tiranie a Comunei era tare apăsătoare şi 
părea greu de suportat pentru mulţi oameni. Louvet, 
omul iniţiativelor curajoase, era preşedintele secţiei 
din strada Lombarzilor. Işi puse secţia să declare 
vinovat consiliul general al Comunei de uzurpare. 
Simţindu-se sprijinită, Adunarea decretă atunci că 
preşedintele Comunei, acel Huguenin, care nu voia să 
vină de bunăvoie la bară, va fi adus cu forţa şi, în 
douăzeci şi patru de ore, va fi numită o nouă Comună 
de către secţiile reunite. 

Decretul a fost emis în ziua de 30 august, la ora 
cinci după-amiază. 

Să numărăm orele, căci din această clipă ne 
îndreptăm spre masacrul din 2 septembrie, şi fiecare 
minut o va vedea făcînd un pas înainte pe zeiţa 
sîngeroasă cu braţele frînte, cu părul răvăşit, cu ochii 
rătăciţi, numită Teroarea ! 

Ba, mai mult. Adunarea, dintr-un dram de frică 
faţă de duşmanul ei de temut, declara, destituind 
Comuna, că aceasta a binemeritat de la patrie, ceea 
ce, să recunoaştem, nu era tocmai logic. 

Ornandum,  tellundum, spunea Cicero despre 
Octavian. 

Comuna a făcut ca Octavian. S-a lăsat încoronată, 
dar nu s-a lăsat izgonită. 

Două ore după ce decretul fusese emis, Tallien, 
neînsemnat scrib care se lăuda sus şi tare că este 
omul lui Danton, Tallien, secretarul Comunei, propuse 
secţiei Thermes să pornească împotriva secţiei 
Lombards. Ah ! de astă dată se pornise războiul civil, 
nu mai luptau poporul împotriva regelui, burghezii 
împotriva aristocraților, colibele împotriva castelelor, 
casele împotriva palatelor, ci secţii împotriva secţiilor, 

sulițe împotriva suliţelor, cetăţeni împotriva cetăţenilor 
l 


În acelaşi timp, Marat şi Robespierre, ultimul în 
calitate de membru al Comunei, primul ca amator, 
ridicară glasul. 

Marat ceru masacrarea Adunării Naţionale. Asta 
nu însemna nimic. Lumea era obişnuită să-l audă 
propunîind asemenea  moţiuni. Dar Robespierre, 
prudentul şi suspiciosul Robespierre, denunţătorul 
confuz şi încîlcit, ceru să se pună mîna pe arme — şi 
nu numai pentru apărare, ci şi pentru atac. 

Robespierre  simţise probabil Comuna foarte 
puternică pentru a îndrăzni să se pronunţe în felul 
acesta ! 

Era într-adevăr puternică, căci, în aceeaşi noapte, 
secretarul Comunei, Tallien, se duse la Adunare cu trei 
mii de oameni înarmaţi cu sulițe. 

„Comuna şi numai Comuna, declara el, i-a ridicat 
pe membrii Adunării la rangul de reprezentanţi ai unui 
popor liber. Comuna a impus votarea decretului împo- 
triva preoţilor turbulenţi şi i-a arestat pe aceşti oameni 
asupra cărora nimeni nu îndrăznea să ridice mîna. Co- 
muna, încheie el, va cruța în puține zile pămintul liber- 
tății de prezența lor. “ 

Astfel, în noaptea de 30 spre 31 august, Comuna 
rosti primul cuvînt despre masacru în faţa Adunării 
însăşi, care o dizolvase. 

Cine spune acest prim cuvint ? Cine lansează, 
încă în alb ca să zicem aşa, programul roşu ? S-a 
văzut, e Tallien, omul zilei de 9 thermidor!. 

Adunarea se opuse — trebuie să-i recunoaştem 
acest merit. 


1 9 thermidor (27 iulie 1794) : ziua în care Robespierre a fost 
răsturnat, în pofida sprijinului secţiei şi al Comunei, de către 
Convenţie, la instigarea lui Tallien, Billaud-Varenne şi Legendre. 
Această zi a marcat sfîrşitul Teroarei. (N.T.). 

Manuel, procurorul Comunei, înţelese că se 
merge prea departe. Dădu ordin ca Tallien să fie 
arestat şi-l obligă pe Huguenin să ceară scuze 
Adunării. Şi totuşi Manuel, care-l aresta pe Tallien, 
care-l obliga pe Huguénin să-şi recunoască greşeala, 
Manuel ştia prea bine ce se va întîmpla, căci iată ce a 
făcut acest biet pedant, spirit îngust dar om cinstit. 

El avea la Abaţie un duşman personal : pe 
Beaumarchais. 

Beaumarchais, mare zeflemist, îşi bătuse joc 
cumplit de Manuel. Or, prin mintea lui Manuel trecu 
ideea că dacă Beaumarchais ar fi ucis împreună cu 
ceilalţi, această crimă ar putea fi atribuită răzbunării 
josnice a amorului său propriu. Dădu fuga la Abaţie şi-l 
chemă pe Beaumarchais. Văzîndu-l, acesta vru să-şi 
ceară scuze, să-i dea explicaţii victimei sale literare. 

— Nu e vorba acum de literatură, de gazetărie, 
nici de critică. lată poarta deschisă. Fugiţi astăzi dacă 
nu vreţi să fiţi ucis miine ! 

Autorul lui Figaro nu aşteptă să i se repete 
propunerea : se strecură pe poarta întredeschisă, şi 
dus a fost. 

Presupuneţi că l-ar fi fluierat pe actorul Collot 
d'Herbois în loc să-l fi criticat pe autorul Manuel — 
Beaumarchais era fără îndoială mort ! 

Sosi şi ziua de 31 august, această mare zi care 
trebuia să hotărască între Adunare şi Comună, adică 
între moderație şi teroare. Comuna hotărî să reziste cu 
orice preţ. Adunarea demisionă în favoarea unei noi 
Adunări. 

Era în firea lucrurilor să învingă Comuna, cu atît 
mai mult cu cît şi acţiunea revoluţionară o favoriza. 
Fără să ştie prea bine unde, poporul voia să ajungă 
undeva. Asmuţit la 20 iunie, asmuţit cu şi mai mare 
avînt la 10 august, el resimțea o nedesluşită nevoie de 
sînge şi de distrugere. 

Trebuie spus că Marat, pe de o parte, şi Hébert, 
pe de altă parte, exaltau la culme spiritele. Pînă la 
Robespierre n-a mai existat nimeni care, dorind să-şi 
recucerească popularitatea simţitor zdruncinată — 
Franţa întreagă voia războiul şi Robespierre 
recomandase pacea — să nu se fi făcut ziarist şi să nu 
fi depăşit, prin absurditatea ştirilor sale, pe cele mai 
absurde. 

Un partid puternic, spuse el, îi oferă tronul ducelui 
de Brunswick. 

Care erau în acel moment cele trei partide 
puternice angajate în luptă ? Adunarea, Comuna, 
iacobinii ; şi, la rigoare, Comuna şi iacobinii puteau 
forma un singur partid. Dar nu era vorba nici de 
Comună, nici de iacobini. Robespierre era în acelaşi 
timp membru al clubului şi al municipalităţii. Nu s-ar fi 
incriminat el însuşi ! 

Acest partid puternic era deci Gironda. 

Am spus că Robespierre îi întrecea în absurditate 
pe cei mai absurzi ziarişti. Intr-adevăr, ce putea fi mai 
absurd decît să acuzi Gironda, care declarase război 
Prusiei şi Austriei, de a fi oferit tronul generalului 
vrăjmaş ? 

Şi cine erau oamenii acuzaţi de asemenea 
mîrşăvie?  Vergniaud, Roland, Clavieres, Servan, 
Gensonne, Barbaroux, Guadet, adică cei mai înflăcăraţi 
patrioţi şi, în acelaşi timp, cei mai cinstiţi oameni din 
Franţa ! 

Dar există clipe în care un om ca Robespierre 
spune orice şi, ceea ce e mai rău, sînt clipe în care 
poporul crede orice ! 

Ne aflam, aşadar în 31 august. 

După cum am arătat, în ziua de 30 august, cam 
pe la ora cinci după-amiază, Adunarea dizolvase 
Comuna. Decretul prevedea ca în următoarele 
douăzeci şi patru de ore secţiile să numească un nou 
Consiliu general. 

Prin urmare, în ziua de 31, la ora cinci după- 
amiază, decretul trebuia să fie executat. 

Însă vociferările lui Marat, amenințările lui Hébert, 
calomniile lui Robespierre făceau Comuna să exercite 
o presiune atît de puternică asupra Parisului, încît 
secţiile nu îndrăzniră să voteze. Ca pretext al abţinerii 
invocară faptul că decretul nu le fusese notificat 
oficial. 

La 31 august, către prînz, Adunarea luă 
cunoştinţă de faptul că decretul ei din ajun nu va fi 
executat şi că nu va fi pus deloc în aplicare. Ar trebui 
să recurgă la forţă, şi cine ştie dacă forţa ar fi de 
partea Adunării ? 

Comuna îl avea pe Santerre prin cumnatul său 
Panis. Ne aducem aminte că Panis era acel fanatic 
adept al lui Robespierre care le propusese lui Rebecqui 
şi Barbaroux să se numescă un dictator, lăsînd să se 
înţeleagă că acest dictator nu putea fi altul decit 
Incoruptibilul. Santerre reprezenta suburbiile, iar 
suburbiile erau forța irezistibilă a Oceanului. 

Suburbiile sfărîmaseră porțile palatului Tuileries : 
cu siguranță că le vor zdrobi şi pe cele ale Adunării. 

Apoi, Adunarea se temea că, înarmîndu-se 
împotriva Comunei, nu numai că va fi părăsită de 
patrioţii extremişti, de cei care voiau revoluția cu orice 
preţ, dar mai ales — ceea ce era pe departe mai rău — 
va fi susţinută fără voia ei de regaliştii moderați. 

In acest caz ar fi cu totul pierdută ! 

Către ora şase se răspîndi pe băncile Adunării 
zvonul că o mare agitaţie are loc în jurul închisorii 
Abației. 

Fusese achitat un anume domn de Montmorin. 
Poporul crezu că este vorba de ministrul care semnase 
paşapoartele cu care încercaseră să fugă Ludovic al 
XVI-lea. Se duse în masă la închisoare, cerînd cu 
insistență moartea trădătorului. Au fost necesare 
eforturi uriaşe pentru a-l face să-şi înțeleagă eroarea. 

Toată noaptea o fierbere uriaşă domni pe străzile 
Parisului. Se simţea că cel mai neînsemnat eveniment 
care ar fi venit, a doua zi, să alimenteze această 
fierbere, ar fi luat proporţii colosale. 

Acest eveniment — pe care vom încerca să-l 
povestim cu cîteva amănunte, deoarece are legătură 
cu unul dintre eroii povestirii noastre, pe care l-am 
pierdut din vedere de mai multă vreme — se clocea în 
închisorile de la Châtelet. 

E _ Capitolul 66 | 5 
IN CARE IL INTILNIM INCA O DATA 
PE DOMNUL DE BEAUSIRE 


După evenimentele din ziua de 10 august fusese 
instituit un tribunal special, pentru a ancheta furturile 
comise la Tuileries. Aşa cum povesteşte Peltier, 
poporul împuşcase pe loc vreo două sau trei sute de 
hoţi prinşi în flagrant delict. Dar pe lîngă aceştia mai 
erau, se-nţelege, aproape tot atiţia care, pentru 
moment cel puţin, reuşiseră să-şi ascundă prada. 

Printre aceşti „meseriaşi cinstiţi” se găsea vechea 
noastră cunoştinţă, domnul de Beausire, fost ofiţer în 
poliţia Majestății Sale. Domnul de Beausire intrase într- 
adevăr în castel după toată lumea. Era un om prea 
prudent pentru a săvirşi prostia de a intra primul, sau 
printre primii, acolo unde era periculos să pătrunzi 
înaintea altora. 

Pe domnul de Beausire nu l-au călăuzit opiniile 
politice spre palatul regilor, fie pentru a plînge acolo 
pe ruinele regalității prăbuşite, fie pentru a aplauda 
triumful poporului. Nu : domnul de Beausire venea 
acolo ca amator, plutind deasupra acestor slăbiciuni 
omeneşti numite opinii, şi neavînd decît un scop, acela 
de a vedea dacă cei care pierduseră un tron n-au 
pierdut cumva în acelaşi timp vreo bijuterie mai uşor 
de dus şi mai lesne de pus la adăpost. 

Dar, pentru a salva aparențele, domnul de 
Beausire îşi pusese o bonetă roşie, se înarmase cu o 
sabie uriaşă, îşi pătase apoi puţin cămaşa şi îşi muiase 
mîinile în sîngele primului mort întîlnit în cale. Astfel, 
acest lup care urma armata învingătoare, acest corb 
care zbura după luptă deasupra cîmpului de bătălie 
putea fi luat, la o privire superficială, drept un 
învingător. Aşa a şi fost privit de către cei mai mulţi 
care-l auziră strigînd : „Moarte aristocraților !” şi care-l 


561 


văzură scotocind pe sub paturi, deschizîind dulapuri, 
pînă şi sertarele scrinurilor, să se încredinţeze că nu 
sînt ascunși acolo ceva aristocrați. 

Numai că, din nenorocire pentru domnul de 
Beausire, se afla acolo, în acelaşi timp cu el, un om 
care nu striga, care nu privea pe sub paturi, care nu 
deschidea dulapuri, dar care, intrat în mijlocul focului, 
deşi fără arme, odată cu învingătorii, deşi nu învinsese 
pe nimeni, se plimba cu mîinile la spate, parcă s-ar fi 
aflat într-o grădină publică într-o seară de sărbătoare, 
nepăsător şi calm, în haina sa neagră, uzată şi curată, 
mulţumindu-se să ridice din timp în timp glasul pentru 
a spune: 

— Nu uitaţi, cetăţeni, nu se ucid femeile şi nu se 
pune mîna pe bijuterii ! 

Celor pe care-i vedea omorînd bărbaţi şi aruncînd 
mobile pe ferestre, personajul nostru nu se socotea 
îndreptăţit să le spună ceva. 

Remarcase din prima privire că domnul de 
Beausire nu făcea parte dintre aceştia din urmă. Astfel, 
în jurul orei nouă şi jumătate, Pitou, care după cum 
ştim obținuse ca post de onoare paza din vestibulul 
Orologiului, văzu venind spre el din interiorul palatului 
un fel de uriaş, gigantic şi lugubru, care, cu politeţe 
dar şi cu fermitate, ca şi cum ar fi primit misiunea de a 
face ordine în dezordine şi dreptate în răzbunare, îi 
zise : 

— Căpitane, veţi vedea coborind un om cu o 
bonetă roşie pe cap, ţinînd o sabie în mînă şi făcînd 
gesturi mari. Il veţi opri şi percheziţiona prin oamenii 
dumneavoastră : a furat o cutie cu diamante. 

— Da, domnule Maillard, răspunse Pitou ducînd 
mîna la capelă. 

—Ah ! ah ! prietene, zise fostul aprod, mă 
cunoaşteţi ? 

— Cred şi eu că vă cunosc ! spuse Pitou. Nu vă 
mai amintiţi, domnule Maillard ? Am cucerit Bastilia îm- 
preună ! 

— E posibil! zise Maillard. 

— Apoi, la 5 şi 6 octombrie am fost din nou 
împreună la Versailles. 

— Intr-adevăr, am fost acolo. 

— Zău ! Ca dovadă, aţi condus femeile şi aţi avut 
un duel la porţile palatului Tuileries cu un paznic care 
nu voia să vă lase să treceţi. 

— Atunci, zise Maillard, nu-i aşa că veţi face ce vă 
spun ? 

— Asta şi chiar altele, domnule Maillard. Desigur, 
tot ce-mi veţi ordona ! Ah ! Sînteţi un adevărat patriot! 

— Mă miîndresc cu asta, zise Maillard. Şi tocmai 
de aceea nu trebuie să îngăduim a se dezonora 
numele la care avem dreptul. Atenţie ! lată-l pe omul 
nostru. 

Intr-adevăr, în acel moment domnul de Beausire 
cobora scara vestibulului, agitîndu-şi sabia uriaşă şi 
strigînd „Trăiască națiunea !”. 

Pitou le făcu semn lui Tellier şi Maniquet, care se 
plasară discret în faţa uşii, iar el se duse să-l aştepte 
pe domnul de Beausire pe ultima treaptă a scării. 

Acesta văzuse dintr-o privire măsurile luate şi, 
fără îndoială, aceste măsuri l-au îngrijorat, căci se opri 
şi, ca şi cînd ar fi uitat ceva, făcu o mişcare pentru a 
urca din nou. 

— Pardon, cetăţene, zise Pitou, trecerea e pe aici. 

— Ah ! trecerea e pe aici ? 

— Şi fiindcă am primit ordin să evacuăm palatul 
Tuileries, treceţi, vă rog. 

Beausire îşi ridică mîndru capul şi continuă să 
coboare scara. 

Ajuns pe ultima treaptă, îşi duse mîna la bonetă 
şi, imitînd un ton militar, zise : 

— Să vedem, camarade, vom trece sau nu vom 
trece ? 

— Treceţi, dar mai înainte trebuie să vă supuneţi 
la o mică formalitate. 

— Hm ! Şi la care, frumosul meu căpitan ? 

— Trebuie să vă lăsaţi percheziţionat! 

— Percheziţionat ? 

— Da. 

— Percheziţionat ? Eu, un patriot, un învingător, 
un om care i-a ucis pe aristocrați ? 

— Acesta este consemnul. De aceea, camarade, 
pentru că-i vorba de un camarad, zise Pitou, puneţi-vă 
sabia aceea mare în teacă — e inutilă acum, cînd 
aristocrații au fost ucişi — şi supuneţi-vă de bunăvoie, 
sau, dacă nu, voi fi obligat să folosesc forţa. 

— Forţa ? zise Beausire. Ah ! Vorbeşti aşa, fru- 
mosule căpitan, fiindcă ai douăzeci de oameni sub 
ordinele tale. Dar dacă am fi între patru ochi !... 

— Dacă am fi între patru ochi, cetăţene, zise 
Pitou, iată ce aş face : te-aş lua, uite-aşa, de 
încheietură cu mîna dreaptă. Ţi-aş smulge sabia cu 
mîna stingă şi aş sfărima-o de genunchi, ca nefiind 
demnă să fie atinsă de mîna unui om cinstit după ce a 
fost atinsă de aceea a unui hoţ! 

Şi, punînd în practică teoria expusă, Pitou 
întoarse cu mîna dreaptă încheietura miinii falsului 
patriot, îi smulse sabia cu mîna stîngă, îi rupse tăişul 
de genunchi şi aruncă departe mînerul. 

— Un hoţ ! exclamă omul cu bonetă roşie. Hot, 
eu, domnule de Beausire ? 

— Prieteni, zise Pitou împingîndu-l în mijlocul 
oamenilor săi pe fostul ofiţer de poliție, 
percheziţionaţi-l pe domnul de Beausire ! 

— Ei bine ! percheziţionaţi, spuse omul, întinzînd 
braţele ca o victimă. Percheziţionaţi! 

Nu era necesară permisiunea domnului de 
Beausire pentru a proceda la percheziţie. Dar, spre 

marea mirare a lui Pitou şi mai ales a lui Maillard, 
puteau să-l percheziţioneze mult şi bine, să-i întoarcă 
buzunarele pe dos, să-i cerceteze hainele pînă în cele 
mai ascunse cute, nu găsiră asupra fostului ofiţer de 
poliţie decît un pachet de cărţi de joc cu figurile de- 
abia vizibile de vechi ce erau. In plus, o sumă de 
unsprezece centime. 

Pitou se uită la Maillard. Acesta făcu un gest din 
umeri care însemna : „Ce să facem ?” 

— Luaţi-o de la capăt ! zise Pitou, a cărui 
principală calitate, după cum vă amintiţi, era răbdarea. 

O luară de la capăt, dar a doua cercetare fu la fel 
de infructuoasă ca şi prima. Nu găsiră decit aceleaşi 
cărţi de joc şi aceleaşi unsprezece centime. 

Domnul de Beausire triumfa. 

— Ei bine, zise el, tot mai este dezonorată o sabie 
atinsă de mîna mea ? 

— Nu, domnule, spuse Pitou, şi ca dovadă, dacă 
nu sînteţi mulţumit de scuzele ce vi le cer, unul dintre 
oamenii mei vă va împrumuta sabia sa, şi eu vă voi 
acorda oricare altă satisfacţie pe care o veţi dori. 

— Mulţumesc, tinere, zise domnul de Beausire 
îndreptîndu-se. Aţi acţionat în virtutea unui consemn, 
şi un fost militar ca mine ştie că un consemn e un lucru 
sfint. Acum vă previn că doamna de Beausire trebuie 
să fie îngrijorată de lipsa mea prelungită şi, dacă mi-e 
permis să mă retrag... 

— Duceţi-vă, domnule, zice Pitou. Sînteţi liber ! 

Beausire salută cu un aer degajat şi ieşi. 

Pitou îl căută din priviri pe Maillard. Maillard nu 
mai era acolo. 

— L-aţi văzut pe domnul Maillard ? întrebă Pitou. 

— Mi se pare că l-am văzut urcînd din nou scara, 
îi răspunse unul dintre consătenii lui. 

— Aveţi dreptate, zise Pitou, căci iată-l, coboară. 

Într-adevăr, graţie picioarelor sale lungi, care-i 
permiteau să sară peste o treaptă, Maillard fu curînd în 
vestibul. 

— Ei bine, aţi găsit ceva ? întrebă el. 

— Nu, răspunse Pitou. 

— Atunci, eu am fost mai norocos decit voi. Am 
găsit cutia cu bijuterii. 

— Atunci am greşit ? 

— Nu, am avut dreptate. 

Şi, deschizind cutia de bijuterii, Maillard scoase o 
montură de aur care era văduvită de toate pietrele 
preţioase care fuseseră fixate în ea. 

— Ei, ia te uită ! Ce vrea să însemne asta ? zise 
Pitou. 

— İnseamnă că straniul individ n-a fost sigur de 
lovitură, a scos diamantele şi, socotind montura 
stînjenitoare, a aruncat-o împreună cu cutia în 
cămăruţa în care am găsit-o acum. 

— Bine, zise Pitou, dar diamantele ? 

— Ei bine, a găsit mijlocul să ni le ascundă. 

— Ah ! Tilharul ! 

— A plecat de multă vreme ? întrebă Maillard. 

— În timp ce coboriţi, traversa curtea din mijlocul 
palatului. 

— Şi în ce parte se ducea ? 

— Se îndrepta spre chei. 

— Pe curînd, căpitane. 

— Plecaţi, domnule Maillard ? 

— Vreau să am conştiinţa împăcată, zise fostul 
aprod. 

Şi, deschizindu-şi ca un compas picioarele lungi, o 
porni în urmărirea domnului de Beausire. 

Pitou rămase foarte preocupat de cele întîmplate 
şi era încă sub povara acestei preocupări, cînd i se 
păru că o recunoaşte pe contesa de Charny şi cînd se 
produseră pe neaşteptate evenimentele pe care le-am 
povestit şi le-am inserat la locul lor. 

Capitolul 67 
PURGAŢIA 


Oricît de iute i-ar fi fost pasul, Maillard nu l-a 
putut ajunge din urmă pe domnul de Beausire, care 
avea de partea lui trei împrejurări favorabile : întîi, 
zece minute avans ; apoi, întunericul; în cele din urmă, 
nenumăraţii trecători care traversau curtea pieţii 
Carrousel şi în mijlocul cărora reuşi să dispară. 

Dar, odată ajuns pe cheiul Tuileries, fostul aprod 
de la Châtelet nu se opri din mers : locuia, cum am 
mai spus, în cartierul Saint-Antoine, şi era aproape în 
drumul său obişnuit să meargă de-a lungul cheiului 
pînă în piaţa Grève. 

O mare mulţime se înghesuia pe Pont-Neuf şi pe 
Pont-au-Change : fuseseră expuse cadavre în piaţa 
Palatului de Justiţie şi fiecare se ducea cu speranţa, 
sau mai curînd cu teama, de a găsi un frate, o rudă 
sau un prieten. 

Maillard se luă după mulţime. 

La colţul străzii Barillerie cu piaţa Palatului avea 
un prieten apoticar, cum se numea încă pe vremea 
aceea un farmacist. Maillard intră la prietenul său, se 
aşeză şi discută despre evenimentele zilei, pe cînd 
felcerii intrau şi ieşeau, cerîndu-i farmacistului feşe, 
unguente, scamă, în sfîrşit toate cele necesare pentru 
oblojirea răniților ; căci printre morţi se descoperea din 
cînd în cînd, după un strigăt, după un geamăt, după 
respiraţia horcăită, cîte un nenorocit încă în viaţă, care 
era scos îndată din mijlocul cadavrelor, pansat şi dus 
la spital. 

Era, aşadar, un mare du-te-vino în prăvălia onora- 
bilului farmacist. Dar Maillard nu era stînjenitor, şi- 
apoi, oricine primea cu plăcere în zile ca acelea un 
patriot călit ca Maillard, care aducea alinare, ca un 
balsam, în centru şi în mahalale. 


568 


Se afla acolo de vreun sfert de oră, cu picioarele 
lui lungi strînse sub el şi făcîndu-se cît mai mic cu 
putinţă, cînd intră o femeie de treizeci şi şapte, treizeci 
şi opt de ani care, sub zdrenţele celei mai crunte 
sărăcii, păstra un anumit aspect de veche bogăţie, o 
anumită ţinută care trăda aristocrația dacă nu născută, 
cel puţin studiată. 

Dar ceea ce-l impresionă peste măsură pe 
Maillard fu ciudata asemănare a acestei femei cu 
regina. Ar fi scos un țipăt de mirare dacă n-ar fi avut 
stăpînirea de sine ce i-o cunoaştem. 

Ţinea de mînă un băieţel de opt-nouă ani. Se 
apropie de tejghea cu un fel de sfială, acoperindu-şi 
cum putea mai bine sărăcia hainelor ce le purta, ceea 
ce făcea încă mai bine vizibilă grija pe care, în 
cumplita ei strimtoare, această femeie o purta pentru 
faţa şi mîinile sale. 

O bucată de vreme îi fu imposibil să se facă 
auzită, atît de numeroasă era mulţimea. |n cele din 
urmă, adresîndu-se stăpînului, zise : 

— Domnule, aş avea nevoie de un purgativ 
pentru soţul meu, care este bolnav. 

— Ce  purgativ doriți, cetăteană ? întrebă 
farmacistul. 

— Oricare, domnule, numai să nu coste mai mult 
de unsprezece centime. 

Cifra de unsprezece îl frapă pe Maillard 
unsprezece centime era tocmai suma care se găsise, 
cum ne amintim, în buzunarul domnului de Beausire. 

—De ce nu trebuie să coste mai mult de 
unsprezece centime ? remarcă farmacistul. 

— Pentru că aceştia sînt toţi banii pe care mi i-a 
putut da soţul meu. 

— Faceţi un amestec de tamarin şi siminichie şi 
daţi-l cetăţenei, zise farmacistul primului său asistent. 

Acesta se ocupă de amestec, iar farmacistul 
satisfăcea alte cereri. 

Dar Maillard, care nu era distras de alte lucruri, îşi 
concentrase întreaga atenţie asupra femeii cu 
purgativul şi cu cele unsprezece centime. 

— lată doctoria dumneavoastră, spuse primul 
asistent. 

— Hai, Toussaint, zice femeia, cu o intonaţie 
tărăgănată, care părea să-i fie obişnuită, dă cele 
unsprezece centime, copilul meu. 

— lată-i, spuse puştiul. 

Şi punîndu-şi pumnul cu mărunţiş pe tejghea zise: 

— Haide, mămică Oliva, haide repede : tata ne 
aşteaptă. 

Şi încercă să-şi tragă mama, repetînd : 

— Dar haide, mamă Oliva ! Haide odată ! 

— lertaţi-mă, cetăţeană, nu sînt decît nouă 
centime, zise asistentul. 

— Cum? Sînt numai nouă centime ? întrebă 
femeia. 

— Păi, zise asistentul, număraţi-le chiar dumnea- 
voastră. 

Femeia numără : într-adevăr, nu erau decit nouă 
centime. 

— Ce-ai făcut cu celelalte două centime, copil rău 
ce eşti ? întrebă ea. 

— Nu ştiu nimic, răspunse copilul. Haide, mama 
Oliva! 

— Trebuie să ştii, fiindcă tu ai vrut să duci banii şi 
pentru că eu ţi i-am dat. 

— l-oi fi pierdut, zise copilul. Hai, vino odată ! 

— Aveţi un copil fermecător, pare plin de 
inteligenţă, dar trebuie să fiţi atentă să nu devină hoţ, 
zise Maillard. 

— Hot ! Şi de ce vă rog, domnule ? 

— Pentru că n-a pierdut cele două centime. Le-a 
ascuns în pantof. 

— Eu ? zise copilul. Nu-i adevărat! 

-— În pantoful stîng. În pantoful stîng i-a ascuns, 
spuse Maillard. 

Cu toate ţipetele tînărului Toussaint, mămica 
Oliva îi descălţă piciorul stîng şi găsi cele două centime 
în pantof. 

Dădu banii asistentului şi trase copilul după ea, 
ameninţindu-l cu o pedeapsă care ar fi putut părea 
îngrozitoare celor de faţă dacă nu şi-ar fi închipuit că 
afecțiunea maternă va acţiona asupra supărării de 
moment. 

Evenimentul, lipsit de importanţă în sine, ar fi 
trecut neobservat în mijlocul gravelor împrejurări care 
se petreceau, dacă asemănarea acestei femei cu 
regina nu l-ar fi preocupat în mod deosebit pe Maillard. 

Urmarea acestei preocupări a fost că Maillard se 
apropie de prietenul său farmacistul şi, profitînd de un 
moment de răgaz acordat de clientelă, îi spuse : 

— Aţi remarcat ? 

— Ce anume ? 

— Asemănarea cetăţenei care iese de aici... 

— Cu regina ? zise rizînd farmacistul. 

— Da... Aţi remarcat-o ca şi mine. 

— Ei, de multă vreme ! 

— Cum aşa, de multă vreme ? 

— Chiar aşa : e o asemănare istorică. 

— Nu înţeleg. 

— Nu vă amintiţi de faimoasa afacere a 
colierului ? 

— Oh ! Un aprod de la Châtelet nu poate să uite o 
asemenea poveste. 

— Atunci trebuie să vă amintiţi de o anume Nicole 
Leguay, zise domnişoara Oliva. 

— Ah ! Aşa-i ! E-adevărat ! Cea care a jucat pe 
lîngă cardinalul de Rohan rolul reginei, nu-i aşa ? 

— Şi care trăia cu un soi de individ ciudat, 
amestecat în afaceri necurate, un fost ofiţer de poliţie, 
un escroc, un turnător, numit Beausire. 

— Cum ? făcu Maillard, de parcă l-ar fi înţepat un 
şarpe. 

— Numit Beausire, repetă farmacistul. 

— Şi pe acest Beausire îl numeşte soţul ei ? 
întrebă Maillard. 

— Da. 

— Şi pentru el a venit să ia doctoria 

— Caraghiosul o fi făcut vreo indigestie. 

— Doctoria era un purgativ ? continuă Maillard, ca 
un om aflat pe urma unui important secret şi care nu 
vrea să se lase îndepărtat de gîndul său. 

— Da, era un purgativ. 

— Ah ! exclamă Maillard lovindu-se peste frunte. 
Am pus mîna pe omul meu. 

— Care om ? 

— Omul cu unsprezece centime. 

— Cine-i omul cu unsprezece centime ? 

— La dracu ! Domnul de Beausire. 

— L-aţi prins ? 

— Da... Dacă aş şti totuşi unde locuieşte. 

— Dacă dumneavoastră nu ştiţi, în schimb ştiu 
eu! 

— Bravo ! Unde locuieşte ? 

— Pe strada de la Juiverie, numărul 6. 

— Aici, aproape de tot ? 

— La doi paşi. 

— Ei bine, atunci nu mă mai miră. 

— Ce anume ? 

— Că tînărul Toussaint a furat două centime de la 
maică-sa. 

— Cum de nu vă mai miră ? 

— Nu. E fiul domnului de Beausire, nu-i aşa ? 

— Este portretul său viu. 

— Aşchia nu sare departe de trunchi. la să 
vedem, dragă prietene, continuă Maillard, cu mîna pe 
conştiinţă, în cît timp îşi va face efectul doctoria ? 

— Mă întrebaţi în mod serios ? 

— Foarte serios ! 

— Nu mai devreme de două ore. 

— Exact cît îmi trebuie. Am vreme berechet. 

— Vă interesează deci domnul de Beausire ? 

— Mă interesează atît de mult, încît, temîndu-mă 
că nu va fi bine îngrijit, mă duc să-i caut... 

— Ce? 

— Doi infirmieri. Adio, prietene drag. 

Şi, ieşind din prăvălia farmacistului cu un rîs calm, 
singurul care părea să fi descreţit vreodată acest obraz 
sumbru, Maillard se întoarse la Tuileries. 

Pitou lipsea. Ne amintim că o luase de-a 
curmezişul grădinii, pe urmele paşilor contesei Andree, 
care căuta un indiciu despre contele de Charny. In 
absenţa lui Pitou, Maillard îi găsi pe Maniquet şi Tellier 
păzind postul. Îl recunoscură amindoi. 

— Ah ! dumneavoastră sînteţi, domnule Maillard ? 
întrebă Maniquet. Ei bine, aţi dat de omul nostru ? 

— Nu, spuse Maillard, dar sînt pe urmele lui. 

— Pe legea mea, e-o mare bucurie, zise Tellier. 
Deşi n-am găsit nimic asupra lui, fac prinsoare că avea 
diamantele la el. 

— Faceţi prinsoare, cetăţene, faceţi prinsoare, 
zise Maillard, şi veţi cîştiga. 

— Bine ! spuse Maniquet. Şi i le vom putea lua ? 

— Dacă mă ajutaţi, sper să putem. 

— In ce fel, cetăţene Maillard ? Sîntem la ordinele 
dumneavoastră. 

Maillard făcu semn locotenentului Şi 
sublocotenentului să se apropie de el. 

— Alegeţi-mi din trupa dumneavoastră doi 
oameni siguri. 

— Ca vitejie ? 

— Ca cinste. 

— Oh ! atunci puteţi lua la întîmplare. 

Apoi, întorcîndu-se către sentinele, Desire strigă : 

— Doi voluntari ! 


573 


Se ridicară doisprezece oameni. 

— Haide, Boulanger, spuse Maniquet, vino aici ! 

Unul dintre oameni se apropie. 

— Şi-apoi tu, Molicar. 

Un al doilea veni să ia loc lîngă primul. 

— Doriţi mai mulţi, domnule Maillard ? întrebă 
Tellier. 

— Nu, îmi sînt de ajuns. Veniţi, voinicii mei ! 

Cei doi haramontezi îl urmară pe Maillard. 

Maillard îi conduse în strada de la Juiverie şi se 
opri în faţa porţii cu numărul 6. 

— Aici este, zise el. Să urcăm. 

Cei doi oameni porniră cu el pe alee, apoi pe 
scară, ajungînd în cele din urmă la etajul al patrulea. 

Aici fură călăuziţi de ţipetele tînărului Toussaint, 
neconsolat încă de corecţia, nu maternă, ci cea a 
domnului de Beausire care, avînd în vedere gravitatea 
faptei, considerase că trebuie să intervină şi să adauge 
şi el cîteva scatoalce, cu mîna lui aspră şi uscată, la 
palmele mai delicate pe care, cu inima strînsă, 
domnişoara Oliva le dăruise fiului său drag. 

Maillard încercă să deschidă uşa. Zăvorul era pus 
pe dinăuntru. Ciocăni. 

— Cine-i acolo ? întrebă cu vocea-i tărăgănată 
domnişoara Oliva. 

— In numele legii, deschideţi ! răspunse Maillard. 

Urmă un început de conversaţie pe şoptite, al 
cărei rezultat a fost că tînărul Toussaint tăcu, crezînd 
că legea s-a pus în mişcare pentru cei doi bănuţi pe 
care încercase să-i fure mamei sale, pe cînd domnul 
Beausire,  punind totul pe socoteala vizitelor 
domiciliare, se străduia s-o calmeze pe Oliva oricît de 
neliniştit era el însuşi. 

In cele din urmă doamna de Beausire se hotărî şi, 
în momentul în care Maillard se pregătea să bată 
pentru a doua oară, uşa se deschise. 

Cei trei bărbaţi intrară, spre marea spaimă a 
domnişoarei Oliva şi a tînărului Toussaint, care fugi să 
se ascundă în dosul unui scaun de paie. 

Domnul de Beausire era culcat. Domnul Maillard 
zări, spre marea sa satisfacţie, pe noptieră, sticla cu 
doctoria goală, luminată de o lumînare proastă 
fumegiînd într-un sfeşnic de fier. 

Doctoria fusese înghițită. Nu mai răminea decit să 
se aştepte efectul. 

Maillard le povesti pe drum lui Boulanger şi 
Molicar cele petrecute la farmacist, astfel încît, ajunşi 
în camera domnului de Beausire, amîndoi erau perfect 
la curent cu situaţia. De aceea, după ce-i instală de 
fiecare parte a patului bolnavului, se mulţumi să le 
spună : 

— Cetăţeni, domnul de Beausire este întocmai ca 
acea prinţesă din O mie şi una de nopți care nu vorbea 
decît atunci cînd era obligată, dar care, de fiece dată 
cînd deschidea gura, lăsa să-i cadă un diamant ! Prin 
urmare, nu lăsaţi să-i iasă vreun cuvînt domnului de 
Beausire fără să vă convingeţi de ceea ce conţine... Vă 
voi aştepta la municipalitate : cînd domnul nu va mai 
avea nimic a vă spune, îl veţi conduce la Châtelet, 
unde îl veţi recomanda din partea cetăţeanului 
Maillard, şi veţi veni să-mi aduceţi la Primărie ceea ce 
vă va fi spus. 

Cei doi soldaţi din garda naţională se înclinară în 
semn de supunere îi se aşezară cu arma în mînă de 
fiecare parte a patului domnului de Beausire. 

Farmacistul nu se înşelase : la capătul a două ore, 
doctoria îşi făcu efectul. Efectul dură aproape o oră, şi 
fu cum nu se poate mai mulţumitor. 

Către orele trei dimineaţa, Maillard îi văzu pe cei 
doi oameni venind spre el. li aduceau vreo sută de mii 
de franci în diamante cu cele mai strălucitoare ape, 
înfăşurate în extrasul actului de întemniţare a 
domnului de Beausire. 

În numele său şi al celor doi haramontezi, 
Maillard depuse diamantele pe biroul procurorului 
Comunei. Acesta le eliberă un certificat care atesta că 
cetăţenii Maillard, Molicar şi Boulanger au binemeritat 
de la patrie. 

Capitolul 68 
1 SEPTEMBRIE 


Or, iată ce se întîmplă ca urmare a evenimentului 
tragicomic relatat mai sus. 

Domnul de Beausire, întemnițat la Châtelet, a fost 
deferit juriului însărcinat în mod special cu cercetarea 
delictelor de furt comise la 10 august şi în zilele urmă- 
toare. Nu exista nici un mijloc de a nega : faptul era 
prea limpede stabilit. De aceea, acuzatul se mărgini 
să-şi mărturisească umil greşeala şi să implore 
clemenţa tribunalului. 

Tribunalul ordonase să se cerceteze 
antecedentele domnului de Beausire. Şi, prea puţin 
edificat de informaţiile pe care le furnizase ancheta, îl 
condamnă pe fostul ofiţer de poliţie la cinci ani de 
galere şi la expunere!. 

Degeaba pretextă domnul de Beausire că ar fi 
fost împins la acest furt numai de sentimente 
onorabile, adică de speranţa de a asigura soţiei şi fiului 
său un viitor liniştit, nimic nu putu înlătura 
condamnarea — şi, cum hotărtîrile tribunalului special 
erau definitive, fără apel, sentinţa devenea executorie 
după trei zile. 

Soarta vru ca, în ajunul zilei în care domnul de 
Beausire urma a fi expus, să fie introdus în închisoare 
unul din foştii săi camarazi. Se recunoscură şi, fireşte, 
urmară confidenţele. 

Noul întemnițat ajunsese acolo, spunea el, 
datorită unui complot perfect organizat, care urma să 
izbucnească în piaţa Grève sau în piaţa Palatului. 

Din nenorocire, tocmai acest prieten al domnului 
Beausire, acest arestat, trebuia să dea semnalul. Or, 


1 Veche pedeapsă infamantă, prin care condamnatul era expus 
într-o piaţă publică, legat de stîlpul infamiei şi marcat cu fierul 
roşu. (N. T.) 

ceilalţi conjuraţi ignorînd arestarea sa, se vor duce în 
piaţă în ziua expunerii primului condamnat, şi, cum 
nimeni nu va fi acolo să strige : „Trăiască regele”, 
„Trăiască prusacii ! Moarte naţiunii !”, revolta nu va 
avea loc. 

Era cu atit mai regretabil, spunea amicul, cu cît 
niciodată o mişcare nu fusese mai bine pregătită şi n- 
avusese asigurat un succes atît de sigur. 

Fără să fi avut o opinie bine stabilită, domnul de 
Beausire simpatizase în fond totdeauna monarhia. 
începu deci să regrete amarnic pentru rege şi, în 
subsidiar, pentru el, că revolta nu va putea avea loc. 
Deodată se lovi peste frunte : o idee îi lumină subit 
mintea. 

— Dar, îi spuse camaradului său, această primă 
expunere la stilpul infamiei ar trebui să fie a mea ! 

— Fără îndoială. Ceea ce, îţi repet, ar fi trebuit să 
fie o mare fericire pentru tine. 

— Şi spui că arestarea ta nu e ştiută de nimeni ? 

— Absolut. 

— Astfel că, dacă cineva dă semnalul cuvenit, 
complotul va izbucni ? 

— Da... Dar cine vrei să dea semnalul dacă eu 
sînt arestat şi nu pot comunica cu nimeni din afară ? 

— Eu ! spuse Beausire. 

— Tu? 

— Fără îndoială, eu ! Eu, căci pe mine mă expun, 
nu-i aşa ? Voi striga : „Trăiască regele ! Trăiască 
prusacii ! Moarte naţiunii !” Mi se pare că nu e prea 
greu. 

— Ei bine, reluă prietenul, miine vom dejuna 
împreună — directorul închisorii nu va refuza această 
ultimă favoare cerută de doi prieteni — şi vom bea cite 
o sticlă de vin bun pentru reuşita complotului ! 

Beausire avea unele îndoieli asupra serviabilităţii 
directorului închisorii în ce priveşte dejunul de a doua 

zi, dar, spre marea sa satisfacţie, autorizaţia le-a fost 
acordată. 

Cei doi prieteni dejunară împreună. Băură nu 
numai o sticlă, ci două, trei, chiar patru, dar, înainte de 
a o destupa pe a cincea, gardienii din închisoare veniră 
să-l conducă pe Beausire în piaţa Grève. 

Urcă în căruţa cu două roţi ca într-un car de 
triumf, privind cu dispreţ această mulţime căreia îi 
pregătea o atît de nemaipomenită surpriză. 

Piaţa primăriei gemea de oameni. 

Se ştie că Beausire ispăşea pedeapsa pentru un 
furt la Tuileries şi nimeni nu simţea milă pentru el. De 
aceea, cînd căruţa se opri la piciorul stilpului, garda 
trebui să-şi dea foarte mare osteneală pentru a opri 
lumea să nu se năpustească asupra condamnatului. 

Cînd apăru la stilpul infamiei, izbucniră urale 
generale. Totuşi, cînd se apropie momentul şi gidele 
descheie nasturii mînecii condamnatului, îi lăsă umărul 
dezgolit şi se aplecă să ia fierul roşu din cuptor, se 
întîmplă ceea ce se întîmplă totdeauna : toată lumea 
tăcu în faţa supremei maiestăţi a justiţiei. 

Beausire profită de moment şi, adunîndu-şi toate 
forţele, strigă cu glas puternic ? 

— Trăiască regele ! Trăiască prusacii ! Moarte na- 
ţiunii ! 

Oricît s-ar fi aşteptat domnul Beausire la o reacţie 
tumultuoasă, evenimentul îi depăşi cu mult speranţele. 
Nu se mai auzeau strigăte, ci urlete. Toată această 
mulţime scoase un răcnet imens şi se năpusti asupra 
stilpului infamiei. 

De astă dată nimeni nu mai fu în stare să-l apere 
pe domnul de Beausire. Rîndurile fură rupte, eşafodul 
invadat, călăul aruncat jos de pe estradă, condamnatul 
zvirlit în acest furnicar devorant care se numeşte 
mulţimea. 

Ar fi fost cu siguranţă ucis, zdrobit, sfişiat în 
bucăţi dacă, din fericire, un om încins cu eşarfă nu s-ar 

fi repezit din înaltul peronului primăriei, de unde asista 
la pedepsire. 

Acest om era procurorul Comunei, Manuel !. 

— In numele legii, spuse el, îl cer pe acest om. 

Beausire fu scos din mîinile mulţimii : era pe 
jumătate mort. Manuel dispuse să fie dus la primărie, 
dar pe dată primăria fu serios ameninţată, atît de mare 
era furia oamenilor. 

Manuel apăru la balcon. 

— Acest om este vinovat, spuse el, dar de o crimă 
pentru care n-a fost judecat. Numiţi dintre voi un juriu. 
Acest juriu se va aduna într-una din sălile primăriei şi 
va hotărî în privinţa soartei vinovatului. Oricare va fi 
sentinţa, ea va fi executată, numai să existe o sentinţă 
| 

Acest angajament linişti mulţimea. Peste un sfert 
de oră i se comunică lui Manuel componenţa juriului 
popular. Acesta avea douăzeci şi unu de membri, care 
apărură în balcon. 

— Sînt aceşti oameni delegaţii dumneavoastră ? 
întrebă Manuel mulţimea. 

In loc de orice alt răspuns, mulţimea bătu din 
palme. 


1 N-avem deloc intenţia de a-l glorifica pe Manuel, unul din 
cei mai atacați oameni ai revoluţiei ; avem doar intenţia să spunem 
adevărul. 

lată cum istoriseşte Michelet faptul : 

La 1 septembrie a avut loc o scenă înspăimîntătoare în piaţa 
Grève. Un hoţ care era expus, şi care era, fără îndoială, beat, a 
găsit de cuviinţă să strige : „Trăiască regele ! Trăiască prusacii ! 
Moarte naţiunii !” A fost imediat smuls de la stilpul infamiei ; era pe 
cale să fie sfişiat în bucăţi, dar procurorul Comunei, Manuel, se 
repezi în tumult, îl smulse din mîinile poporului, îl duse la primărie ; 
dar el însuşi era în mare primejdie ; a trebuit să promită că un juriu 
popular îl va judeca pe vinovat. Acest juriu a pronunţat 
condamnarea la moarte ; autoritatea a considerat această sentinţă 
ca bună şi valabilă ; a fost executată, cel în cauză pierind a doua 
zi.” (NA.) 

Mai mult mort decit viu, domnul de Beausire 
apăru în faţa acestui tribunal improvizat. Incercă să se 
apere, dar a doua crimă era la fel de incontestabilă ca 
şi prima. Numai că, în ochii poporului, era mult mai 
gravă. 

Juriul hotărî de aceea ca vinovatul nu numai să 
sufere pedeapsa capitală dar, prin derogare de la lege, 
să fie spînzurat, şi spînzurat chiar în piaţa unde 
comisese crima. 

In concecinţă, călăul primi ordinul să ridice o spîn- 
zurătoare pe eşafodul pe care se afla stilpul infamiei. 

lată deci evenimentul care, cum spuneam la 
sfîrşitul unuia din capitolele trecute, preocupa 
Adunarea. 

A doua zi era duminică, ceea ce constituia o 
circumstanță agravantă. Adunarea înţelese că totul se 
îndreaptă spre masacru. Comuna voia să se mențină 
cu orice preț : masacrul, adică teroarea, era unul din 
mijloacele cele mai sigure pentru atingerea acestui 
scop. 

Adunarea dădu înapoi în faţa hotărîrii luate cu 
două zile în urmă : abrogă decretul. 

Atunci, unul dintre membrii ei se ridică. 

— Nu e de ajuns să abrogaţi decretul dat, zise el. 
Cînd l-aţi dat, cu două zile în urmă, aţi declarat că 
Comuna a binemeritat de la patrie. Elogiul e prea vag 
căci, într-o bună zi, veţi putea spune că a binemeritat 
Comuna de la patrie, dar că cutare sau cutare din 
membrii săi nu e cuprins în acest elogiu. Atunci va fi 
urmărit cutare sau cutare membru. Aşadar, trebuie 
spus nu Comuna, ci reprezentanții Comunei. 

Adunarea votă că reprezentanții Comunei au 
binemeritat de la Patrie. 

In momentul în care Adunarea dădea acest vot, 
Robespierre rostea în faţa Comunei un lung discurs în 
care spunea că Adunarea, acţionind prin manevre 
infame, a văduvit Consiliul general de încrederea 

publică. Consiliul general trebuie deci să se retragă şi 
să folosească singurul mijloc încă eficient pentru a 
salva poporul, adică să  încredințeze puterea 
poporului ! 

Ca întotdeauna, Robespierre rămînea ambiguu şi 
vag, dar înspăimîntător. 

Să încredințeze puterea poporului ! Ce însemna 
această frază ? 

Insemna să se subscrie la decretul Adunării şi să 
se accepte realegerea ? Nu este probabil. 

insemna să depună puterea legală şi, depunînd-o, 
să declare prin însuşi acest fapt că, după ce a realizat 
ziua de 10 august, Comuna se considera incapabilă de 
a continua marea operă revoluţionară şi însărcina 
poporul s-o desăvirşească ? 

Or, poporul, fără frîne, cu inima plină de setea de 
răzbunare, însărcinat să continue opera de la 10 
august, va trece la masacrarea oamenilor care 
luptaseră împotriva sa în acea zi de 10 august şi care 
se aflau închişi de-atunci în diferite temnițe din Paris. 

lată care era situaţia în seara de 1 septembrie, 
iată unde se ajunge cînd o furtună acoperă, 
apăsătoare, cerul şi se simt fulgerele şi trăsnetele 
deasupra capetelor tuturor. 

_ Capitolul 69 
IN TIMPUL NOPŢII DE 1 SPRE 2 
SEPTEMBRIE 


lată, aşadar, cum stăteau lucrurile cînd, spre 
nouă seara, la 1 septembrie, oficiosul lui Gilbert — 
cuvîntul de servitor fusese abolit ca antirepublican — 
intră în camera doctorului spunînd : 

— Cetăţene Gilbert, trăsura aşteaptă la poartă. 

Gilbert îşi înfundă pălăria pe ochi, îşi încheie 
redingota pînă în git şi se pregăti să iasă. Dar pe 
pragul apartamentului se afla un om înfăşurat într-o 
mantie şi cu fruntea umbrită de o pălărie cu boruri 
largi. 

Gilbert se dădu înapoi un pas : în întuneric şi într- 
un asemenea moment totul pare ostil. 

— Eu sînt, Gilbert, spuse un glas binevoitor. 

— Cagliostro ! exclamă doctorul. 

— Aşa, va să zică ! Uiţi că nu mă mai numesc 
Cagliostro şi sînt baronul Zannone ! E-adevărat că 
pentru dumneata, dragă Gilbert, nu sînt altul nici ca 
nume nici ca suflet, şi rămîn totdeauna, cel puţin sper, 
Joseph Balsamo, nu-i aşa ? 

— Oh ! da, zise Gilbert, şi dovada e că mergeam 
la dumneavoastră. 

— Mi-am închipuit-o, spuse Cagliostro, şi din 
această cauză vin aici. Căci bănuieşti probabil că în 
asemenea zile nu fac cîtuşi de puţin ceea ce tocmai a 
făcut domnul de Robespierre : nu plec în nici un caz la 
ţară. 

— Şi mie mi-a fost teamă că n-am să vă întîlnesc 
şi de aceea sînt extrem de bucuros să vă văd... Intraţi, 
vă rog, intraţi! 

— Ei bine, iată-mă. Spune-mi ce doreşti de la 
mine? întrebă Cagliostro, urmîndu-l pe Gilbert pînă în 
camera cea mai retrasă a apartamentului. 

— Aşezaţi-vă, maestre. 

Cagliostro se aşeză. 

— Ştiţi ce se întîmplă, reluă Gilbert. 

— Vrei să spui, ce urmează să se întîmple, 
răspunse Cagliostro, căci, pentru moment, nu se 
întîmplă nimic. 

— Nu, aveţi dreptate. Se pregăteşte ceva 
groaznic, nu-i aşa ? 

— îngrozitor, într-adevăr... Uneori însă groaznicul 
devine necesar. 

— Maestre, spuse Gilbert, cînd  pronunţaţi 
asemenea cuvinte cu neclintitul dumneavoastră sînge 
rece, mă faceţi să tremur ! 

— Ce vrei ? Nu sînt decit un ecou : ecoul 
fatalităţii! 

Gilbert lăsă capul în jos. 

— Ţi-aduci aminte, Gilbert, ce-ţi spuneam în ziua 
cînd ne-am văzut la Bellevue — la 6 octombrie — cînd 
ţi-am prezis moartea marchizului de Favras ? 

Gilbert tresări. 

— lţi spuneam, continuă Cagliostro, că dacă 
regele ar avea în bietul său creier un grăunte din acel 
spirit de conservare pe care-l nădăjduiam, dar pe care 
nu-l avea, ar fugi! 

— Ei bine, răspunse Gilbert, doar a fugit ! 

— Da, însă eu vorbeam despre o fugă la timp. 
Cînd a fugit el... păi ! ştii bine, era prea tîrziu ! 
Adăugam, n-ai uitat, că dacă regele va rezista, dacă 
regina va rezista, dacă nobilii vor rezista, vom face 
revoluţie. 

— Da, şi de astă dată aveţi dreptate : acum 
revoluţia e făcută, spuse Gilbert cu un suspin. 

— Nu complet, reluă Cagliostro, dar după cum 
vezi, e în desfăşurare, dragă Gilbert. lţi mai aminteşti 
că ţi-am vorbit despre un instrument pe care îl 
inventase unul dintre prietenii mei, doctorul 
Guillotin ?... Ei bine, acest instrument funcționează. 

— Da, zise Gilbert, şi s-ar părea că prea încet, 
încît vor să-i adauge săbii, sulițe şi pumnale. 

— Ascultă, spuse Cagliostro, trebuie să fii de 
acord cu un lucru : că avem de-a face cu nişte 
încăpăţinaţi fără pereche ! Se dau aristocraților, Curţii, 
regelui şi reginei tot soiul de avertismente, şi asta nu 
slujeşte la nimic. Trebuie s-o sfirşim odată. 

— Să sfirşim cu ce ? exclamă Gilbert. 

— Cu regele, cu regina, cu aristocrații. 

— II veţi asasina pe rege ? Pe regină ? 

— Oh ! Nu, nu pe ei! Ar fi o mare gafă. Ei trebuie 
judecaţi, condamnaţi, executaţi, executaţi în public, 
cum s-a făcut cu Carol I. Dar trebuie să ne 
descotorosim de tot restul, doctore, şi cu cît o facem 
mai repede cu atît e mai bine. 

— Dar, în sfîrşit, exclamă Gilbert, la ce va duce 
masacrul ? 

—Oh ! la un lucru foarte simplu : la 
compromiterea Adunării, a Comunei, a poporului, a 
întregului Paris. Parisul trebuie mînjit, înţelegi, pentru 
ca Parisul, acest creier al Franţei, această gîndire a 
Europei, acest suflet al omenirii, simțind că nu mai 
găseşte iertare şi cale de întoarcere, să se ridice ca un 
singur om, să împingă din spate Franţa şi să azvirle 
duşmanul în afara pămîntului sacru al patriei... Acum, 
nu-i aşa ? veneai să-mi ceri salvarea cuiva. Această 
favoare îţi este dinainte acordată. Spune-mi numele 
aceluia sau al aceleia pe care vrei să salvezi. 

— Vreau să salvez o femeţe pe care nici dumnea- 
voastră, maestre, nici eu n-o putem lăsa să moară. 

— Vrei s-o salvezi pe contesa de Charny ? 

— Vreau s-o salvez pe mama lui Sebastien. 

— Ştii că Danton este acela care, în calitate de 
ministru al Justiţiei, ţine cheile închisorii ? 

— Da, însă ştiu tot atît de bine că dumneavoastră 
îi puteţi spune lui Danton : „Deschide sau închide 
cutare poartă.” 

Cagliostro se ridică, se apropie de scrin, mizgăli 
pe o bucăţică de hirtie un fel de semn cabalistic şi, 
prezentînd hîrtia lui Gilbert, îi zise : 

— Ţine, fiule, du-te şi găseşte-l pe Danton şi cere- 
i ce vei voi. 

Gilbert se ridică : 

— Dar după aceea, îl întrebă Cagliostro, ce 
intenţionezi să faci ? 

— După ce ? 

— După zilele ce se vor scurge. Cînd îi va veni 
rîndul regelui. 

— Intenţionez, spuse Gilbert, să mă fac numit, 
dacă pot, membru al Convenţiei şi să mă opun din 
toate puterile la moartea regelui. 

— Da, reluă Cagliostro, înţeleg acest lucru. Fă ce- 
ţi dictează conştiinţa, Gilbert, dar promite-mi un lucru. 

— Ce anume ? 

— A fost o vreme cînd ai fi făgăduit fără nici o 
condiţie, Gilbert. 

— In acea vreme nu veneaţi să-mi spuneţi că se 
tămăduieşte un popor prin asasinat şi o naţiune prin 
omor. 

— Fie... Ei bine, promite-mi, Gilbert, că după ce 
regele va fi judecat şi executat, vei urma sfatul ce ţi-l 
voi da. 

Gilbert îi întinse mîna. 

— Orice sfat va veni din partea dumneavoastră, 
maestre, îmi va fi preţios, spuse el. 

— Şi îl vei urma ? întrebă Cagliostro. 

— V-o jur, dacă nu mă va obliga să-mi calc 
conştiinţa. 

— Gilbert, eşti nedrept, spuse Cagliostro. Ţi-am 
oferit mult; ţi-am cerut vreodată ceva ? 

— Nu, maestre, zise Gilbert. Şi chiar acum mi-aţi 
dat o viaţă care-mi este mai scumpă decit a mea. 

— Du-te, zise Cagliostro, şi fie ca geniul Franţei, 
care în tine are pe unul dintre cei mai nobili fii ai săi, 
să te conducă ! 

Cagliostro ieşi. Gilbert îl urmă. Trăsura continua 
să aştepte. Doctorul se urcă şi porunci vizitiului să se 
îndrepte spre ministerul Justiţiei, unde se găsea 
Danton. 

Ca ministru al Justiţiei, Danton avea un pretext 
amăgitor să nu apară la Comună. De altfel, de ce ar fi 
avut nevoie să se arate acolo ? Marat şi Robespierre 
nu erau deajuns ? Robespierre nu se va lăsa depăşit de 
Marat. Asociaţi la crimă, vor merge în acelaşi pas. In 
plus, îi supraveghea Tallien. 

Două lucruri îl aşteptau pe Danton : un triumvirat 
cu Marat şi Robespierre, presupunînd că s-ar hotărî 
pentru Comună ; o dictatură ca ministru al justiţiei, 
presupunînd că Adunarea s-ar hotărî pentru el. 

Nu-l acceptă nici pe Robespierre nici pe Marat; 
dar nici Adunarea nu-l acceptă pe el. 

Cînd Gilbert fu anunţat, Danton era împreună cu 
soţia lui, mai bine zis soţia se găsea la picioarele sale : 
masacrul era atît de bine ştiut dinainte, încît ea îl 
implora să nu îngăduie acest masacru. 

Danton n-o putea face să înţeleagă un lucru totuşi 
extrem de limpede : că el n-avea posibilitatea să se 
împotrivească hotărîrilor Comunei fără o autoritate 
dictatorială conferită de Adunare; împreună cu 
Adunarea avea şanse de victorie ; fără ea, înfrîngerea 
era sigură. 

— Mori ! Mori ! Mori dacă trebuie ! striga sărmana 
femeie, dar masacrul să nu aibă loc! 

— Un om ca mine nu moare inutil, răspunse 
Danton. Sînt de acord să mor, dar moartea mea să fie 
folositoare patriei ! 

Fu anunţat doctorul Gilbert. 

— Veniţi, domnule Gilbert. Aveţi să-mi cereţi ceva 

Şi, deschizînd uşa unui mic cabinet de lucru, îl 
invită pe Gilbert să intre şi-l urmă. 

— la să vedem, cu ce vă pot fi util ? 

Gilbert scoase din buzunar hirtia care i-o dăduse 
Caglibstro şi o prezentă lui Danton. 

— Ah ! spuse acesta, veniţi din partea lui... Ei 
bine, ce doriţi ? 

— Libertate pentru o femeie  întemniţată la 
Abaţie. 

— Numele ei ? 

— Contesa de Charny. 

Danton luă o hirtie şi scrise ordinul de eliberare. 

— Poftim, zise el. Mai aveţi de salvat şi pe alţii ? 
Vorbiţi ! Aş vrea să-i pot salva, unul cîte unul, pe toţi 
aceşti nenorociţi ! 

Gilbert se înclină. 

— Am obţinut ce doream, zise el. 

— Duceţi-vă atunci, domnule Gilbert. Şi dacă 
aveţi vreodată nevoie de mine, veniţi de-a dreptul, de 
la om la om, fără intermediar. Voi fi foarte fericit să pot 
face ceva pentru dumneavoastră. 

Apoi îl însoţi spre ieşire. 

Purtător al preţioasei hirtii care-i înapoia viaţa 
contesei Andrée, Gilbert se îndreptă spre Abaţie. 

Deşi era aproape de miezul nopţii, grupuri 
amenințătoare de oameni staţionau încă în jurul 
închisorii. Gilbert trecu prin mijlocul lor şi se duse să 
bată la poartă. 

Poarta întunecată, cu boltă joasă, se deschise. 
Gilbert trecu pe sub ea cu un tremur. Această boltă 
joasă era nu a unei închisori, ci a unui mormînt. 

Prezentă directorului ordinul. 

Directorul ordonă unui temnicer să-l conducă pe 
cetăţeanul Gilbert, şi doctorul intră în celula 
prizonierei, luminată de o lampă. 

O femeie îmbrăcată în negru din cap pînă în 
picioare, palidă ca marmura în îmbrăcămintea ei de 

doliu, stătea pe un scaun lîngă masa pe care se afla o 
lampă şi citea dintr-o carte legată în piele şi 
împodobită cu o cruce de argint. Ciţiva tăciuni 
mocneau într-o sobă din apropierea ei. 

Cu tot zgomotul făcut de deschiderea uşii şi de 
paşii lui Gilbert, ea nu-şi ridică ochii. Părea absorbită în 
lectură sau, poate, în gîndurile sale, căci Gilbert 
rămase două sau trei minute în faţa ei fără s-o vadă 
întorcînd pagina. 

— Doamnă contesă... spuse în cele din urmă 
doctorul. 

Andree ridică ochii. Privi o clipă fără să vadă 
nimic. Vălul gîndurilor sale se găsea încă între privire şi 
bărbatul care i se afla în faţă. Apoi se limpezi puţin. 

— Ah ! dumneavoastră sînteţi, domnule Gilbert ? 
întrebă Andrée. Ce vreţi de la mine ? 

— Doamnă, răspunse Gilbert, zvonuri sinistre 
circulă în privinţa celor ce se vor întîmpla miine în 
închisori. 

— Da, zise Andrée, se pare că urmează să fim 
ucişi, dar dumneavoastră ştiţi, domnule Gilbert, că sînt 
pregătită să mor. 

Gilbert se înclină. 

— Am venit să vă iau, doamnă, zise el. 

— Să mă luaţi ? întrebă Andree surprinsă. Şi unde 
să mă duceţi ? 

— Unde veţi dori, doamnă : sînteţi liberă. 

Şi-i prezentă ordinul de eliberare semnat de 
Danton. 

Ea citi ordinul, dar în loc să i-l înapoieze, îl reţinu 
în mîna ei. 

— Ar fi trebuit să bănuiesc, doctore, zise ea 


încercînd să suridă, lucru de care obrazul i se 
dezobişnuise. 
— Anume ce ? 


— Că aţi venit să mă împiedicaţi să mor. 

— Doamnă, există o viaţă în această lume care 
îmi este mult mai prețioasă decît mi-ar fi fost vreodată 
cea a tatălui sau a mamei mele, dacă Dumnezeu mi-ar 
fi dat un tată sau o mamă : e a dumneavoastră ! 

— Da, şi iată de ce v-aţi mai călcat odată cuvîntul. 

— Mi-am ţinut cuvîntul, doamnă : v-am trimis 
otrava. 

— Prin fiul meu ! 

— Nu v-am comunicat prin cine o voi trimite. 

— Prin urmare, v-aţi gîndit la mine, domnule Gil- 
bert ? Prin urmare aţi intrat pentru mine în cuşca leu- 
lui? Prin urmare aţi uzat de talismanul care deschide 
porţile ? 

— V-am mai spus, doamnă, că atit timp cît voi trăi 
eu, nu veţi putea muri. 

— Oh ! de astă dată, domnule Gilbert, zise Andree 
cu un suris mai bine schiţat decît primul, cred că ţin 
totuşi bine în miîini moartea, credeţi-mă ! 

— Doamnă, trebuie să vă declar : chiar de-ar 
trebui să folosesc forţa ca să vă smulg de aici, nu veţi 
muri. 

Fără să răspundă, Andree rupse în patru ordinul 
de eliberare şi azvirli bucăţile în foc. 

— Incercaţi ! zise ea. 

Gilbert scoase un strigăt. 

— Domnule Gilbert, spuse Andrée, am renunţat la 
ideea sinuciderii, dar n-am renunţat cîtuşi de puţin la 
ideea morţii. 

Gilbert lăsă să-i scape un geamăt. 

— Tot ce vă cer este să încercaţi să-mi regăsiţi 
trupul, să-l salvaţi de ofensele de care n-a scăpat în 
timpul vieţii... Domnul de Charny este înmormîntat în 
cavoul castelului său de la Bourssonnes. Acolo mi-am 
petrecut singurele zile fericite din viaţa mea. Doresc să 
mă odihnesc lîngă el. 

— Oh ! doamnă, în numele Cerului, vă implor... 


590 


— lar eu, domnule, în numele nefericirii mele, vă 
rog ! 

— Bine, doamnă : aţi spus-o, trebuie să vă dau 
ascultare din toate punctele de vedere. Mă retrag, dar 
nu sînt învins. 

— Nu uitaţi ultima mea dorinţă, domnule, zise 
Andree. 

— Dacă nu vă salvez împotriva voinței 
dumneavoastră, spuse Gilbert, dorinţa vă va fi 
îndeplinită. 

Şi salutînd-o încă o dată pe Andrée, Gilbert se 
retrase. 

Poarta se închise în urma lui cu acel zgomot 
lugubru specific porţilor închisorilor. 

Capitolul 70 
ZIUA DE 2 SEPTEMBRIE 


Ceea ce prevăzuse Danton se întîmplă : la 
deschiderea şedinţei, Thuriot, prietenul său, ceru 
Adunării să ridice la trei sute numărul membrilor 
Consiliului general al Comunei. 

Ideea lui Danton era că, menţinîndu-i pe membrii 
vechi, numiţi la 10 august, aceştia să fie anihilaţi de 
noii numiţi şi, astfel, el să poată acapara puterea 
executivă, adică să-şi impună dictatura. Adunarea nu 
înţelese propunerea. În loc să voteze la nouă 
dimineaţa, ea discută, tărăgănă şi votă la unu după 
amiază. 

Era prea tîrziu ! 

Aceste patru ore întîrziară cu un secol libertăţile 
Europei. 

Tallien fu mult mai abil. 

Insărcinat de Comună să dea ordin ministrului 
Justiţiei să se prezinte la municipalitate, el scrise : 


Domnule ministru, 
La primirea prezentei, vă veţi prezenta la 
primărie. 


Numai că greşi adresa ! În loc să scrie 
Ministrului Justiţiei scrise : Ministrului de Război. 

Era aşteptat Danton, dar se prezentă, foarte 
tulburat, Servan, întrebînd ce vor de la el. Nu-i cereau 
absolut nimic ! 

Incurcătura se limpezi, dar festa era jucată. 

Am spus că Adunarea, votind la ora unu după 
amiază, votase prea tirziu. Într-adevăr Comuna, care 
nu tărăgăna lucrurile, a folosit bine acest răgaz. 

Ce voia Comuna ? Voia masacrul şi dictatura. 

lată cum procedă. 

Aşa cum socotea Danton, ucigaşii nu erau atît de 
numeroşi cît se credea. 

In noaptea de 1 spre 2 septembrie, pe cînd 
Gilbert încerca zadarnic s-o scoată pe Andree din 
închisoare, Marat îşi slobozi lătrătorii în cluburi şi în 
secţii. Oricît de turbaţi erau, au făcut prea puţin efect 
în cluburi şi, din patruzeci şi opt de secţii, numai două 
— secţia Pois- soniere şi cea din Luxembourg — votară 
pentru masacru. 

In ce priveşte dictatura, Comuna simţea destul de 
bine că nu o putea acapara decit cu ajutorul a trei per- 
soane : Marat, Robespierre, Danton. lată de ce dăduse 
ordin ca Danton să vină la municipalitate. 

Am văzut că Danton prevăzuse lovitura. El nu 
primi scrisoarea şi, în consecinţă, nu veni. 

Dacă ar fi primit-o, dacă Tallien n-ar fi trimis din 
eroare scrisoarea la ministerul de Război cînd ea 
trebuia dusă la ministerul Justiţiei, poate că Danton n- 
ar fi îndrăznit să nu se supună. 

Comuna fu nevoită să ia o hotărîre în lipsa lui. Aşa 
încît decise să numească un comitet de supraveghere. 
Numai că în acest comitet de supraveghere nu puteau 
fi numite alte persoane decît membrii Comunei. 

Se punea totuşi problema ca Marat să fie introdus 
în acest comitet de masacru — era adevăratul nume 
ce i se cuvenea ! Dar cum să fie numit ? Căci Marat nu 
era membru al Comunei. 

Panis fu acela care se însărcină să rezolve 
problema împreună cu trei colegi de-ai săi : Sergent, 
Duplain şi Jourdeuil. La rîndul lor, aceştia îşi alăturară 
cinci personaje : Deforgues, Lenfant, Guermeur, 
Leclerc şi Durfort. 

Actul original poartă semnăturile lui Panis, 
Sergent, Duplain şi Jourdeuil ; dar pe margine se 
găseşte un alt nume, parafat de unul singur din cei 
patru semnatari şi foarte neclar ; parcă s-ar putea 
recunoaşte totuşi parafa lui Panis. 

Acet nume era numele lui Marat. Al lui Marat, 
care n-avea dreptul să facă parte din acest comitet, 
nefiind membru al Comuneil. 

Cu acest nume, asasinatul era înscăunat ! Să-l 
urmărim întinzîndu-se în îngrozitoarea desfăşurare a 
atotputerniciei sale. 

Am spus că, spre deosebire de Adunare, Comuna 
nu tărăgănase lucrurile. La ora zece comitetul de 
supraveghere era înfiinţat şi dădea primul ordin. Acest 
prim ordin dispunea transferarea de la primărie a 
douăzeci şi patru de prizonieri. Din aceşti prizonieri, 
opt sau nouă erau preoţi. 

Fură scoşi din închisoarea lor de către federaţii 
din Marsilia şi din Avignon, încărcaţi în patru trăsuri şi 
expediaţi. Semnalul de plecare fu dat de a treia 
lovitură a tunului de alarmă. 

Intenţia Comunei era lesne de înţeles : această 
procesiune lentă va exalta furia poporului. Probabil că, 
fie pe drum, fie la porţile închisorii, trăsurile vor fi 
oprite şi prizonierii ucişi. Apoi nu va fi necesar decit să 
se lase frîu liber masacrului început pe drum sau la 
poarta închisorii — el va trece cu uşurinţă pragul. 

Danton îşi luă răspunderea să intre la Adunare în 
momentul în care trăsurile ieşeau de la primărie. 

Propunerea făcută de Thuriot devenise inutilă. 
Era prea tîrziu pentru a fi pusă în practică. 

Rămiînea dictatura, 

Danton urcă la tribună. Din nenorocire, era 
singur: Roland se considera prea onest să-şi 
însoţească colegul ! 

II căutară din priviri pe Roland, dar el nu se afla 
acolo. 


1 Vezi Michelet, singurul istoric care a adus lumină în 


sîngeroasa beznă a lui septembrie. Vezi, de asemenea, la 
prefectura de poliţie, actul pe care-l cităm şi pe care învățatul 
nostru prieten, arhivarul Lebat, îl va arăta cu plăcere curioşilor, aşa 
cum ni l-a arătat şi nouă. (N.A.) 

Manuel tocmai anunţase la Comună primejdia de 
la Verdun. Propuse ca în aceeaşi seară cetăţenii 
înrolați să-şi facă tabăra pe Champ-de-Mars, astfel încît 
să poată porni a doua zi în zori împotriva duşmanului. 

Propunerea făcută de Manuel fusese acceptată. 

Un alt membru propusese — avînd în vedere 
iminenta primejdiei — să se tragă tunul de alarmă, să 
se sune clopotul de alarmă, să se dea alarma 


generală. 
Această a doua propunere, pusă la vot, fusese 
aprobată ca şi prima. — Era o măsură nefastă, 


ucigaşă, îngrozitoare în împrejurările din acel 
moment : toba, clopotul, tunul au răsunete sumbre, 
vibrații funeste în cele mai liniştite suflete. 

De altfel, toate astea fuseseră prevăzute dinainte. 

La prima lovitură de tun urma să fie spînzurat 
domnul de Beausire, ceea ce se şi întîmplă. 

La a treia lovitură de tun trebuiau să plece de la 
prefectura poliţiei trăsurile despre care am vorbit. Or, 
tunul trăgea din zece în zece minute, astfel încît cei 
care asistaseră la spînzurarea domnului de Beausire 
aveau posibilitatea să ajungă la timp pentru a vedea 
trecînd prizonierii şi a lua parte la măcelărirea lor. 

Danton era ţinut la curent de Tallien cu tot ce se 
petrecea la Comună. Ştia deci de primejdia de la Ver- 
dun. Ştia deci de hotărîrea de a se instala tabăra pe 
Champ-de-Mars. Ştia deci că tunul de alarmă va începe 
să tragă, că va suna clopotul de alarmă, că se va da 
alarma generală. 

Pentru a da replica lui Lacroix — ne amintim că 
acesta trebuia să ceară dictatura — el se folosi de pre- 
textul primejdiei în care se găsea patria şi propuse să 
se voteze „că oricine va refuza să-şi facă datoria, sau 
va depune armele, va fi condamnat la moarte”. 

Apoi, pentru ca nimeni să nu interpreteze greşit 
intenţiile sale, pentru ca nimeni să nu confunde 
proiectele sale cu cele ale Comunei, continuă : 

— Clopotul de alarmă care urmează să sune nu e 
un semnal de alarmă : e atacul împotriva duşmanilor 
patriei ! Domnilor, pentru a învinge ne trebuie curaj, 
numai curaj, şi iarăşi curaj, şi Franţa este salvată ! 

Un tunet de aplauze răspunse acestor cuvinte. 

Atunci Lacroix se ridică la rîndul său. Ceru „să fie 
pedepsiţi cu moartea cei care, în mod direct sau 
indirect, vor refuza să execute sau vor împiedica prin 
indiferent ce mijloc ordinele date şi măsurile luate de 
puterea executivă”. 

De astă dată Adunarea înţelese perfect că ceea 
ce i se cerea era să voteze dictatura. Ea aprobă în 
aparenţă, dar numi o comisie formată din girondini 
pentru a redacta decretul. Din nenorocire, girondinii, 
ca şi Roland, erau oameni prea cinstiţi pentru a avea 
încredere în Danton. 

Discuţiile tărăgănară pînă la şase seara. 

Danton se nelinişti : el dorea binele, şi era 
constrîns să lase să se facă răul ! 

li şopti ceva la ureche lui Thuriot şi ieşi. 

Ce spusese în şoaptă ? Locul unde ar putea fi 
găsit în cazul în care Adunarea i-ar încredința puterea. 

Unde ar putea fi găsit ? Pe Champ-de-Mars, în 
mijlocul voluntarilor. 

Care-i era intenţia în cazul cînd i s-ar fi încredinţat 
puterea ? Să se facă recunoscut dictator de această 
masă de oameni înarmaţi, nu pentru masacru, ci 
pentru război. Să se întoarcă cu ei la Paris şi să-i 
poarte, ca într-un imens laţ, pe ucigaşi la frontieră. 

Aşteptă pînă la cinci după amiază. Nu veni 
nimeni. 

Ce se întimplase în acest timp cu prizonierii care 
erau duşi la Abaţie ? 

Să-i urmăm : merg încet şi-i vom ajunge uşor din 
urmă. 

Mai întîi, trăsurile în care erau închişi îi puneau la 
adăpost. Instinctul primejdiei care-i ameninţa îl făcu pe 

fiecare să se ghemuiască în fundul trăsurii, arătîndu-se 
cît mai puţin posibil la portieră. Dar cei însărcinaţi să-i 
conducă îi denunţau ei înşişi. Furia poporului nu se 
atîta îndeajuns de repede, de aceea o biciuiau cu 
vorbele. 

— lată, spuneau ei trecătorilor care se opreau, 
iată-i pe trădători ! lată-i pe complicii prusacilor! lată-i 
pe cei care predau duşmanului oraşele noastre, cei 
care vă vor ucide soțiile şi copiii dacă-i lăsaţi în urma 
voastră cînd veţi mărşălui spre frontieră ! 

Şi totuşi, vorbele lor erau neputincioase, atit de 
puţini la număr erau ucigaşii. Obţineau ieşiri de miînie, 
urlete, ameninţări, dar toate se opreau aici. 

Cortegiul merse de-a lungul cheiurilor, pe Pont- 
Neuf şi pe strada Dauphine. N-au putut istovi răbdarea 
prizonierilor, n-au putut împinge mîna poporului pînă la 
asasinat. Se apropiau de Abaţie, se găseau la răspîntia 
Bussy : era momentul să se ia o hotărîre. 

Dacă-i lăsau pe deţinuţi să intre în închisoare, să 
fie ucişi odată intraţi acolo, ar fi fost evident că au fost 
ucişi în urma unui ordin dinainte gîndit de Comună şi 
nu datorită indignării spontane a poporului. Dar întîm- 
plarea veni în ajutorul intenţiilor negre, a proiectelor 
sîngeroase. 

La răspiîntia Bussy se ridica una din acele estrade 
unde se făceau înrolările voluntare. Era îngrămădeală 
şi trăsurile trebuiră să se oprească. Prilejul era unic, 
dacă ar fi pierdut, cu siguranţă că nu se va mai 
prezenta altul. 

Un om împinge escorta la o parte, care se lăsă 
împinsă. Urcă pe treapta primei trăsuri cu o sabie în 
mînă şi înfige de mai multe ori, la întîmplare, sabia în 
trăsură, scoţîind-o apoi roşie de sînge. 

Unul din prizonieri avea un baston : încercă să 
pareze cu el loviturile şi-l atinse astfel în obraz pe unul 
din oamenii de escortă. 

— Ah ! tilharilor ! exclamă acesta, noi vă ocrotim 
şi voi ne loviți ! Ajutor, camarazi! 

Vreo douăzeci de oameni din mulţime, care nu 
aşteptau decit acest apel, se repeziră atunci, înarmaţi 
cu sulițe şi cuțite înfipte în virful unor bastoane lungi. 
Străpunseră cu ele portiera şi imediat începură să se 
audă strigăte de durere şi să se vadă sîngele 
victimelor curgînd prin podeaua trăsurilor şi lăsînd o 
dîră pe stradă. 

Sîngele cheamă sîngele : masacrul începuse şi 
avea să dureze patru zile. 

Incă dis-de-dimineaţă, după feţele gardienilor şi 
după frînturile de vorbe scăpate de aceştia, prizonierii 
înghesuiți în Abaţie presimţiseră că se pregăteşte ceva 
cumplit. Un ordin dat de Comună tuturor închisorilor 
dispuse ca în acea zi masa să fie dată mai devreme. 
Ce putea însemna această schimbare în obişnuinţele 
închisorii ? Cu siguranţă numai ceva rău. Din această 
cauză deţinuţii aşteptau cu mare îngrijorare. 

Spre ora patru, murmurul îndepărtat al mulţimii 
începu să bată, ca primele valuri ale unui flux, la 
picioarele zidului închisorii. Cîţiva zăriră trăsurile de la 
ferestrele zăbrelite ale turnului care dădea spre strada 
Sainte-Marguerite. Atunci, urlete de durere şi de furie 
intrară în închisoare prin toate deschizăturile şi 
strigătul:  „lată-i pe ucigaşi !” se răspîndi prin 
coridoare, pătrunse în încăperi şi pînă în întunecimea 
celulelor. 

Apoi se auzi un alt strigăt: 

— Elveţieni ! Elveţienii ! 

Erau închişi aici o sută cincizeci de elveţieni. Cu 
mare caznă au putut fi salvaţi de furia poporului la 10 
august. Comuna cunoştea ura poporului pentru 
uniformele roşii. Era deci un excelent mod de a pune în 
mişcare poporul, făcîndu-l să înceapă masacrul cu 
soldaţii elveţieni întemnițați. Au avut nevoie de 
aproape două ore să-i ucidă pe toţi. 

Apoi, după ce şi ultimul elveţian zăcea fără viaţă 
— şi cel din urmă a fost maiorul Reading, al cărui 
nume l-am mai pomenit — lumea i-a cerut pe preoți. 

Preoţii răspunseră că erau gata să moară, dar că 
doreau să se spovedească. Această dorinţă le fu 
satisfăcută, acordîndu-li-se două ore de răgaz. 

Cum au fost folosite cele două ore ? Să se 
alcătuiască un tribunal. 

Cine alcătui acest tribunal ? Cine-l prezida ? 
Maillard. 

Capitolul 71 
MAILLARD 


Omul zilei de 14 iulie, omul zilelor de 5 şi 6 
octombrie, omul zilei de 10 august trebuia să fie şi 
omul zilei de 2 septembrie. 

Numai că fostul aprod de la Châtelet dorea să 
confere masacrului o formă, un aspect solemn, o 
aparenţă legală ; voia ca aristocrații să fie ucişi, dar 
ucişi legal, pe baza unei sentinţe pronunţate de popor, 
pe care-l considera singurul judecător infailibil şi care 
avea el singur dreptul de a achita. 

Inainte ca Maillard să-şi fi instalat tribunalul, apu- 
caseră să fie omorite aproximativ două sute de 
persoane. Una singură fusese salvată : abatele Sicard. 

Am mai spus că una dintre piesele ciudate care 
merită a fi cercetată la arhivele poliţiei era numirea lui 
Marat în comitetul de supraveghere. O altă piesă, nu 
mai puţin ciudată, este registrul închisorii Abației, azi 
încă în întregime pătat de sîngele care ţişnea pînă la 
membrii tribunalului. 

Cereţi să vi se arate acest registru, 
dumneavoastră care  sînteţi în căutarea unor 
tulburătoare amintiri, şi veţi întîlni mereu pe margini, 
în josul uneia sau celeilalte dintre cele două note, 
scrise cu un scris mare, frumos, perfect citeţ, admirabil 
de calm, lipsit de orice urmă de emoție, de teamă sau 
remuşcare — „Ucis prin judecata poporului” sau 
„lertat de popor” semnătura lui Maillard. Ultima notă 
se repetă de patruzeci şi trei de ori. 

Aşadar, Maillard a salvat la Abaţie viaţa a 
patruzeci şi trei de persoane. 

Dar, hai să-i urmăm, în timp ce Maillard îşi ia 
către ora zece seara funcţia în primire, pe cei doi 
oameni care ies de la iacobini şi se îndreaptă spre 
strada Sainte- Anne. 

Sînt marele preot şi adeptul său, maestrul şi 
discipolul : Saint-Just şi Robespierre. 

Saint-Just, cu obrazul palid şi incert, prea alb 
pentru un ten de bărbat, prea palid pentru un ten de 
femeie, cu cravata scrobită şi ţeapănă, elev al unui 
maestru rece, sec şi aspru, mai aspru, mai sec, mai 
rece decît maestrul său ! 

Maestrul mai află cîte un pic de emoție în luptele 
politice în care omul îl înfruntă pe om : pasiunea. 

Pentru elev, ceea ce se petrece nu e decit o 
partidă de şah pe scară mare şi în care miza este 
viaţa. Fiţi atenţi să nu se cîştige, dumneavoastră care 
jucaţi împotriva lui, căci va fi neînduplecat şi nu va 
cunoaşte milă pentru cei care pierd ! 

Fără îndoială că Robespierre avea motivele sale 
să nu se înapoieze în această seară la familia Duplay. 
El spusese de dimineaţă că se va duce, probabil, la 
ţară. 

Pentru această noapte îngrozitoare de 2 spre 3 
septembrie, îngusta cameră mobilată a lui Saint-Just, 
tînăr, am putea chiar spune copil încă necunoscut, i se 
părea mai sigură decit a sa. 

Amîndoi intrară acolo în jurul orei unsprezece din 
noapte. 

Este inutil să ne întrebăm despre ce vorbeau 
aceşti doi oameni : vorbeau despre masacru. Numai că 
unul vorbea cu sensibilitatea afectată a unui filozof din 
şcoala lui Rousseau şi celălalt, cu uscăciunea unui 
matematician din şcoala lui Condillac. 

Ca şi crocodilul din fabulă, Robespierre îi plîngea 
uneori pe cei pe care-i condamna. 

Intrînd în camera sa, Saint-Just îşi puse pălăria pe 
un scaun, îşi scoase cravata şi haina. 

— Ce faci ? îl întrebă Robespierre. 

Saint-Just îl privi cu un ochi atît de mirat, încît 
Robespierre repetă. 

— Te întrebam ce faci. 

— Mă culc, bineînţeles ! răspunse tînărul. 

— Şi de ce te culci ? 

— Ca să fac ceea ce se face într-un pat, să dorm. 

— Cum ? exclamă Robespierre. Ai de gînd să 
dormi într-o noapte ca asta ? 

— Decenu? 

— Cînd mii de victime cad sau vor cădea, cînd 
această noapte va fi ultima pentru atiţia oameni care 
mai respiră încă în această seară şi care vor înceta să 
trăiască miine, tu ai de gind să dormi ? 

Saint-Just rămase o clipă gînditor. Apoi, ca şi cum 
în timpul acestui moment de tăcere ar fi scos din 
fundul inimii sale o nouă certitudine, zise : 

— Da, e adevărat, ştiu asta. Dar mai ştiu că este 
un rău necesar, de vreme ce tu însuţi l-ai autorizat. 
Imaginează-ţi o epidemie de friguri galbene, de ciumă, 
sau un cutremur de pămînt. Ar muri tot atiţia oameni, 
chiar mai mulţi decît acum, şi n-ar rezulta nimic bun 
pentru societate. Pe cînd moartea duşmanilor noştri ne 
va aduce linişte. Te sfătuiesc deci să te duci la timp 
acasă, să te culci cum mă culc eu şi să încerci să dormi 
cum voi dormi eu. 

Şi, spunînd aceste cuvinte, omul politic, impasibil 
şi rece, se culcă. 

— La revedere, pe miine ! zise — şi adormi. 

Somnul său fu tot aşa de îndelungat, de calm, de 
netulburat, ca şi cum nimic extraordinar nu s-ar fi 
petrecut în Paris. Adormise pe la unsprezece şi 
jumătate seara şi se trezi către ora şase dimineaţa. 

Saint-Just văzu un fel de umbră între lumina zilei 
şi el. Se întoarse înspre fereastră şi-l recunoscu pe 
Robespierre. Crezu că, plecat în ajun, Robespierre se şi 
întorsese. 

— Ce te aduce atît de dimineaţă ? îl întrebă. 

— Nimic, zise Robespierre. N-am plecat. 

— Cum ! N-ai plecat ? 

— Nu. 

— Nu te-ai culcat ? 

— Nu. 

— N-ai dormit ? 

— Nu. 

— Şi unde ai petrecut noaptea ? 

— In picioare, aici, cu fruntea lipită de geam şi 
ascultînd zgomotele străzii. 

Robespierre nu minţea : fie nesiguranța, fie 
teama fie remuşcările îl făcuseră să nu doarmă nici o 
secundă: 

In ce-l priveşte pe Saint-Just, somnul nu făcuse 
nici o deosebire pentru el între această noapte şi 
altele. 

De altfel, de cealaltă parte a Senei, chiar în 
cartea închisorii Abației, se afla un om care nu dormise 
mai mult decît Robespierre. 

Acest bărbat stătea sprijinit de colţul ultimei porţi 
care dădea spre curte, aproape pierdută în penumbră. 

lată spectacolul ce-l oferea curtea de după 
această ultimă poartă, curte transformată în tribunal. 

In jurul unei mese mari încărcată cu săbii şi 
pistoale, luminată de două lămpi de aramă a căror 
lumină era necesară chiar în plină zi, erau aşezaţi 
doisprezece bărbaţi. După figurile lor şterse, după 
constituţia lor robustă, după bonetele roşii de pe cap şi 
hainele scurte ce le acoperea umerii puteau fi 
recunoscuţi drept oameni din popor. 

Aşezat în mijlocul lor, un al treisprezecelea, cu o 
haină neagră jerpelită, vestă albă, pantaloni scurţi, 
obrazul solemn şi lugubru şi capul descoperit, îi 
prezida. Acesta, poate singurul care ştia să citească şi 
scrie, avea dinaintea lui un registru cu numele 
întemniţaţilor, hîrtie, pene şi cerneală. 

Aceşti oameni erau judecătorii închisorii, 
judecători neîndurători, care dădeau sentințe fără 
apel, executate pe loc de vreo cincizeci de călăi 

înarmaţi cu săbii, cuțite, sulițe, şi care aşteptau în 
curte mînjiţi de sînge din cap pînă în picioare. 

Preşedintele lor era aprodul Maillard. 

Venise din proprie iniţiativă ? Fusese trimis de 
Danton, care ar fi vrut să se facă şi în alte închisori, 
adică la mînăstirea Carmes, la Châtelet, la Force, ce se 
făcea la Abaţie : să salveze cîţiva oameni ? 

Nimeni nu o ştie. 

La 4 septembrie, Maillard dispare. Nu mai e 
văzut, nu se mai aude vorbindu-se de el; e ca şi înecat, 
ca şi înghiţit în sînge. 

Între timp, prezidează tribunalul din ajun, de la 
ora zece. 

Sosise, instalase această masă, ceruse să i se 
aducă registrul cu numele întemniţaţilor, numise la 
întîmplare, dintre primii veniţi, doisprezece judecători. 
Apoi se aşezase la mijlocul mesei : şase din asesorii săi 
se aşezară la dreapta sa, şase la stînga, şi masacrul 
continuase, dar de astă dată cu un soi de acte în 
regulă. 

Se citea numele scris în registru. Temnicierii se 
duceau să-l caute pe prizonier. Maillard făcea istoricul 
motivelor  întemniţării sale. Prizonierul apărea. 
Preşedintele îşi consulta din privire colegii. Dacă 
prizonierul era condamnat, Maillard se mulțumea să 
spună : 

— La Force !! 

Atunci, uşa exterioară se deschidea şi 
condamnatul cădea sub loviturile călăilor. 

Dacă, dimpotrivă, prizonierul era achitat, fantoma 
neagră se ridica, îi punea mîna pe cap şi spunea: 

— Să fie eliberat! 

Şi prizonierul era salvat. 


1 Veche închisoare din Paris, a servit în timpul Revoluţiei şi a 
fost desfiinţată în 1850. (N.T.) 

În momentul cînd Maillard se prezentase la poarta 
închisorii, un bărbat se desprinse de zid şi veni înain- 
tea lui. 

După primele cuvinte schimbate, Maillard îl 
recunoscuse şi îşi înclinase în faţa lui statura înaltă, în 
semn poate nu de supunere, dar cel puţin de 
condescendenţă. Apoi îl introduse în închisoare şi, 
după ce aranjă masa şi numi tribunalul, îi spuse : 

— Staţi acolo şi cînd va intra persoana care vă 
interesează, făceţi-mi un semn. 

Bărbatul îşi sprijini un cot de colţul la care stătea 
din ajun, nemişcat, mut, aşteptînd. 

Acest om era Gilbert. 

li jurase contesei Andrée să n-o lase să moară şi 
încerca să-şi ţină jurămiîntul. 

De la ora patru la şase dimineaţa, ucigaşii şi 
judecătorii se odihniră puţin. La ora şase terminaseră 
de mîncat. 

Cît a durat somnul şi odihna sosiseră cărucioarele 
trimise de Comună şi ridicaseră morţii. 

Apoi, cum în curte sîngele închegat era de trei 
degete, cum picioarele alunecau în sînge, cum ar fi 
durat prea mult să-l spele, au fost aduse şi împrăştiate 
pe pavaj o sută de legături de paie, acoperite apoi cu 
hainele victimelor, în special cu cele ale elveţienilor. 
Hainele şi paiele absorbeau sîngele. 

Dar în timp ce judecătorii şi ucigaşii dormeau, 
prizonierii vegheau, cutremuraţi de spaimă. 

Totuşi, cînd strigătele încetară, cînd apelul încetă, 
recăpătară oarecare speranţă : poate că era vorba 
doar de un număr de condamnaţi destinaţi ucigaşilor; 
poate că masacrul se va limita numai la elveţieni şi la 
cei din garda regelui. Această speranţă fu de scurtă 
durată. 

Către ora şase şi jumătate dimineaţa, strigătele şi 
apelul reîncepură. Atunci un temnicer cobori şi îi spuse 

lui Maillard că prizonierii erau gata să moară, dar 
cereau să asculte slujba religioasă. 

Maillard ridică din umeri. Aprobă totuşi cererea. 

Era de altfel ocupat să asculte felicitările ce i le 
adresa, în numele Comunei, un trimis al acesteia, un 
om mic de statură, cu înfăţişare blindă, în haine 
cafeniu-deschis, cu perucă obişnuită. Era Billaud- 
Varenne. 

— Bravi cetăţeni ! zise el ucigaşilor. Aţi curăţat 
societatea de nişte mari vinovaţi ! Municipalitatea nu 
ştie cum să vă răsplătească. Fără îndoială, hainele 
rămase de la morţi ar trebui să vă aparţină, dar asta ar 
semăna cu un furt. Ca despăgubire pentru această 
pierdere sînt însărcinat să ofer fiecăruia dintre voi 
douăzeci şi patru de livre, care vor fi plătite de îndată. 

Şi, într-adevăr, Billaud-Varenne distribui pe loc 
ucigaşilor salariul pentru sîngeroasa lor treabă. 

lată ce se întîmplase şi cum se explica această 
gratificaţie dată de Comună. 

In seara de 2 septembrie, cîţiva dintre cei care 
ucideau — era minoritatea, majoritatea făcînd parte 
din mica negustorime din împrejurimi: — erau fără 
ciorapi şi fără pantofi, aşa că priveau cu invidie 
încălţămintea aristocraților. Pînă la urmă trimiseră să 
ceară secţiei permisiunea de a-şi pune în picioare 
încălţămintea morţilor. Secţia consimţi. 

Maillard îşi dădu seama că din acel moment se 
considerară scutiţi să mai ceară vreo aprobare şi, în 
consecinţă, luau nu numai pantofi şi ciorapi, dar tot ce 
era bun de luat. 

Maillard socoti că i se umbreşte masacrul şi 
raportă Comunei. De aici solia lui Billaud-Varenne şi 
tăcerea religioasă cu care era ascultat. 

In acest timp prizonierii ascultau liturghia. Cel ce 
o spunea era abatele Lenfant, predicatorul regelui, cel 


1 Vezi la arhivele poliţiei ancheta asupra zilei de 2 septem- 
brie. (N.A.) 

ce o slujea era abatele de Rastignac, scriitor religios. 
Erau doi bătrîni cu părul alb, cu înfăţişare venerabilă şi 
al căror cuvînt rostit de pe un soi de tribună avu 
asupra acestor nefericiţi cel mai binefăcător efect. 

În momentul cînd toţi erau în genunchi primind 
binecuvîntarea  abatelui Lenfant, apelul reîncepu. 
Primul nume pronunţat fu cel al consolatorului. Acesta 
făcu un semn, îşi termină rugăciunea şi îi urmă pe cei 
care veniseră să-l ia. 

Al doilea preot rămase şi continuă exortaţia 
funebră. Fu chemat la rîndul său şi îi urmă pe 
temniceri. 

Prizonierii rămaseră între ei. Atunci, conversaţia 
lor deveni sumbră, îngrozitoare, ciudată. Discutau 
despre felul de a primi moartea şi despre şansele unui 
supliciu mai mult sau mai puţin lung. 

Unii voiau să întindă capul, spre a cădea dintr-o 
singură lovitură. Alţii, să ridice braţele, pentru ca 
moartea să poată pătrunde din toate părţile în piept. In 
sfîrşit, ceilalţi, să-şi ţină mîinile la spate, pentru a nu 
opune nici o rezistenţă. 

Un tînăr se desprinse spunînd : 

— Vreau să ştiu ce e mai bine. 

Se urcă într-un turnuleţ a cărui fereastră zăbrelită 
dădea în curtea masacrului, şi studie moartea de 
acolo... Apoi reveni spunînd : 

— Cel mai repede mor cei care au fericirea să fie 
loviți în piept. 

În acest moment se auziră cuvintele : „Doamne, 
vin spre tine !”, urmate de un suspin. 

Un om tocmai căzuse la pămînt şi se zbătea pe 
lespezi. Era domnul de Chantereine, colonel în garda 
constituţională a regelui, care îşi înfipsese de trei ori 
cuțitul în piept. 

Prizonierii moşteniră cuțitul, dar se loveau cu 
şovăială, şi doar unul izbuti să se omoare. 

Se aflau acolo trei femei : două tinere 
înspăimiîntate, lipindu-se de doi moşnegi, şi o femeie în 
doliu, calmă, rugîndu-se în genunchi şi zimbind în 
rugăciunea ei. 

Cele două tinere erau domnişoarele Cazotte şi de 
Sombreuil. Cei doi bătrîni, taţii lor. Tînăra femeie în 
doliu era Andrée. 

Fu chemat domnul de Montmorin. 

Ne amintim cu toţii că domnul de Montmorin era 
acel fost ministru care eliberase paşapoartele cu 
ajutorul cărora încercase să fugă regele. Era un 
personaj atît de nepopular, încît din cauza lui era gata 
să fie ucis în ajun un tînăr, fiindcă purta acelaşi nume. 

Domnul de Montmorin nu se apropiase să asculte 
îndemnurile celor doi preoţi. Rămăsese în camera sa, 
furios, disperat, chemîndu-şi duşmanii, cerînd arme, 
zguduind zăbrelele de fier ale închisorii sale şi 
sfărimînd o masă de stejar ale cărei scînduri erau 
groase de două degete. 

Trebui să fie dus cu forţa în faţa tribunalului. Intră 
palid, cu ochii aprinşi, cu pumnii ridicaţi. 

— La Force ! zise Maillard. 

Fostul ministru luă cuvintul în înţelesul său, 
crezîind că era vorba de un simplu transfer dintr-o 
închisoare în alta. 

— Preşedinte, fiindcă îţi place să te numeşti aşa, 
îi zise lui Maillard, sper că vei dispune să fiu condus în 
trăsură, pentru a fi scutit de insultele asasinilor tăi. 

— Să tragă o trăsură pentru domnul conte de 
Montmorin, zise Maillard cu o subtilă politeţe. 

Apoi, adresîndu-se domnului de Montmorin : 

— Daţi-vă osteneala să luaţi loc pînă vine trăsura, 
domnule conte. 

Contele se aşeză, bombănind. 

Peste cinci minute se anunţă că trăsura aşteaptă. 
Un oarecare fără importanţă înţelese rolul ce-l avea de 
jucat în această dramă şi dădea replica. 

Se deschise uşa fatală, cea care dădea spre 
moarte, şi domnul Montmorin ieşi. Nu făcu nici trei paşi 
şi căzu, lovit de douăzeci de sulițe. 

Urmară apoi alţi prizonieri ale căror nume 
necunoscute au rămas acoperite de vălul uitării. 

In mijlocul tuturor acestor nume obscure, rostirea 
unuia străluceşte ca o flacără : cel al lui Jacques Ca- 
zotte ; al lui Cazotte, vizionarul, care prezisese 
fiecăruia, cu zece ani înainte de revoluţie, soarta ce-l 
aştepta. Imaginaţie nebună, suflet extatic, inimă 
înflăcărată, autorul cărților Diavolul îndrăgostit. 
Oliviei', O mie şi una de fleacuri, îmbrăţişase cu patimă 
cauza revoluției şi, în scrisorile adresate prietenului 
său Pouteau, slujbaş la intendența listei civile, 
exprimase unele păreri care la ora în care am ajuns 
erau pedepsite cu moartea. 

Fiica sa îi servise drept secretară, şi odată tatăl ei 
arestat, Elisabeth Cazotte venise să ceară partea de 
închisoare ce i se cuvenea alături de tatăl ei. 

Dacă opinia regalistă îi era permisă cuiva, cu 
siguranţă că acela era acest bătrîn de şaptezeci şi cinci 
de ani, cu picioarele înfipte în monarhia lui Ludovic al 
XIV-lea, şi care, pentru a legăna somnul ducelui de 
Bourgogne compusese cele două cîntece devenite 
populare : /n inima frumoşilor Ardeni şi Cumătră, 
încălzeşte patul ! 

Dar acestea ar fi fost raţiuni de invocat în faţa 
unor filozofi şi nu a executorilor de la Abaţie. De aceea, 
Cazotte era ca şi dinainte condamnat. 

Zărindu-l pe frumosul bătrîn cu părul alb, cu ochii 
în flăcări, cu privirea inspirată, Gilbert se desprinse de 
zid şi făcu o mişcare pentru a-i ieşi în întîmpinare. 
Maillard văzu această mişcare. Cazotte înaintă, sprijinit 
de fiica sa. Dar, intrînd prin uşiţă, ea înţelese că se 
găseşte în faţa unor judecători. 

Atunci îşi părăsi tatăl şi, cu mîinile încrucişate, 
începu să se roage de acest tribunal sîngeros cu 

cuvinte atît de blinde, încît asesorii lui Maillard 
începură să şovăie. Maillard întinse braţele şi, punînd 
mîna pe capul lui Cazotte, zise : 

— Să fie eliberat ! 

Tinăra fată nu ştia ce să mai creadă. 

—Nu vă fie teamă, zise Gilbert, tatăl 
dumneavoastră e salvat, domnişoară ! 

Doi dintre judecători se ridicară şi-l însoţiră pe Ca- 
zotte pînă în stradă, de teamă ca nu cumva, din cauza 
unei erori neprevăzute, victima ce-i scăpase să fie 
ucisă. 

Cel puţin de astă dată Cazotte era salvat. 

Orele treceau. Masacrul continua. 

Au fost aduse în curte bănci pentru spectatori. 
Soţiile şi copiii ucigaşilor aveau dreptul să asiste la 
spectacol. De altfel, actori scrupuloşi, oamenii 
considerau că nu era suficient să fie plătiţi, mai voiau 
să fie şi aplaudaţi. 

Către ora cinci după-amiază fu strigat domnul de 
Sombreuil. 

Acesta, binecunoscut regalist, ca şi Cazotte, era 
cu atît mai imposibil de salvat cu cît se ştia că, fiind 
guvernator la Palatul Invalizilor la 14 iulie, a tras 
asupra poporului. Fiii săi erau în străinătate, în armata 
duşmană : unul dintre ei luptase cu atita zel la asediul 
de la Longwy, încît a fost decorat de regele Prusiei. 

Domnul de Sombreuil apăru, tot nobil şi 
resemnat, ţinîndu-şi sus capul cu păr alb care-i cădea 
pînă pe uniformă ; şi el era sprijinit de fiica sa. 

De astă dată Maillard nu îndrăzni să ordone elibe- 
rarea prizonierului, dar, făcînd o mare sforţare, zise : 

— Nevinovat sau vinovat, cred că ar fi nedemn 
pentru popor să-şi mînjească miinile cu sîngele acestui 
moşneag. 

Domnişoara de Sombreuil auzi aceste cuvinte 
nobile care, gîndi ea, îşi vor avea greutatea în balanţa 
divină, îsi luă tatăl şi-l duse spre poarta vieţii strigînd : 

— Salvat! Salvat ! 

Nu fusese pronunţată nici o sentinţă, nici de 
condamnare, nici de achitare. 

Doi sau trei dintre asasini îşi trecură capetele prin 
uşă pentru a întreba ce trebuiau să facă. 

Tribunalul rămase mut. 

— Faceţi ce vreţi, zise un membru al tribunalului. 

— Ei bine, strigară ucigaşii, fata să bea în 
sănătatea naţiunii. 

Atunci, un om plin de sînge, cu miînecile 
suflecate, cu obrazul feroce, îi dădu domnişoarei de 
Sombreuil un pahar — unii spun, cu sînge, alţii spun, 
cu vin. 

Domnişoara de Sombreuil strigă : „Trăiască 
naţiunea!”, îşi înmuie buzele în licoare, ori care ar fi 
fost, şi domnul de Sombreuil fu salvat. 

Mai trecură două ore. 

Apoi glasul lui Maillard rosti impasibil aceste 
cuvinte : 

— Cetăţeana Andrée de Taverney, contesă de 
Charny. 

La auzul acestui nume Gilbert simţi că-i fuge 
pămîntul de sub picioare şi inima-i încetează să mai 
bată. 

O viaţă mai importantă în ochii săi decît propria-i 
viaţă urma să fie pusă în discuţie şi judecată, condam- 
nată sau salvată. 

— Cetăţeni, zise Maillard membrilor tribunalului 
groazei, cea care se va înfăţişa în faţa dumneavoastră 
este o biată femeie care a fost pe vremuri devotată 
austriacei, dar căreia austriaca, ingrată ca o regină, i-a 
plătit devotamentul prin ingratitudine. Ea a pierdut 
totul din această prietenie : averea, şi pe soţul ei. O 
veţi vedea intrînd, îmbrăcată în negru, şi acest doliu 
cui i-l datorează ? Prizonierei de la Temple ! Cetăţeni, 
vă cer viaţa acestei femei. 

Membrii tribunalului făcură un semn de 
asentiment. Unul singur zise : 

— Ar trebui s-o vedem. 

— Atunci, reluă Maillard, priviţi-o. 

Într-adevăr, uşa se deschise şi în adîncimea 
coridorului putu fi zărită o femeie îmbrăcată în negru, 
cu fruntea acoperită de un văl negru, care înainta 
singură, fără sprijin, cu pas sigur. 

S-ar fi zis că este o apariţie din acea lume funebră 
de unde, cum zice Hamlet, nici un călător, nu s-a 
înapoiat vreodată. La vederea ei, judecătorii fură aceia 
care se înfiorară. 

Ajunse pînă la masă şi îşi ridică vălul. 

Niciodată nu se înfăţişă privirilor unor oameni o 
frumuseţe mai incontestabilă, dar nici mai palidă : era 
o divinitate de marmură. 

Toate privirile se fixară asupra ei. Gilbert rămase 
locului, gîfiind. 

Ea i se adresă lui Maillard şi, cu un glas în acelaşi 
timp suav şi ferm, zise : 

— Cetăţene, dumneavoastră sînteţi preşedintele ? 

— Da, cetăţeană, răspunse Maillard, mirat că el, 
care interoga, este interogat la rîndul său. 

— Sînt contesa de Charny, soţia contelui de 
Charny, ucis în infama zi de 10 august. O aristocrată, o 
prietenă a reginei. Merit moartea şi am venit s-o caut. 

Judecătorii scoaseră un strigăt de surpriză. 

Gilbert păli şi se cufundă cît putu mai mult în 
adîncitura uşiţei, încercînd să se ascundă de privirea 
contesei Andrée. 

— Cetăţeni, zise Maillard care observă spaima lui 
Gilbert, această femeie este nebună : moartea soţului 
ei a făcut-o să-şi piardă minţile. S-o plîngem şi să 
veghem asupra vieţii ei. Justiţia poporului nu-i 
condamnă pe demenţi. 

Şi se ridică, vrînd să-i pună mîna pe cap, cum 
făcea pentru cei pe care-i proclama nevinovaţi. Dar 
Andrée îi îndepărtă mîna lui Maillard. 

— Am mintea întreagă, spuse ea. Şi dacă vreţi să 
ajutaţi pe cineva, faceţi această favoare cuiva care o 
cere şi o merită, dar nu mie, care n-o merit şi care o 
refuz. 

Maillard se întoarse înspre Gilbert şi-l văzu pe 
acesta cu mîinile împreunate, rugător. 

— Această femeie e nebună, repetă el. Să fie 
eliberată. 

Şi făcu semn unui membru al tribunalului s-o 
scoată afară pe poarta vieţii. 

— Nevinovată ! strigă omul. Lăsaţi-o să treacă ! 

Se dădură la o parte în faţa ei. Săbiile, suliţele, 
pistoalele coborîră în faţa acestei statui a Doliului. 

Dar, după ce făcu zece paşi, şi în timp ce Gilbert 
stătea aplecat la fereastră privind-o printre gratii cum 
se îndepărtează, ea se opri şi strigă : 

— Trăiască regele ! Trăiască regina ! Ruşine 
pentru 10 august! 

Gilbert scoase un strigăt şi se repezi în curte. 
Văzuse strălucind tăişul unei săbii. Dar, rapid ca un 
fulger, tăişul dispăruse pe pieptul contesei Andrée ! 

Ajunse la timp pentru a o prinde pe sărmana 
femeie în braţe. 

Andree îşi întoarse spre el privirea stinsă şi-l 
recunoscu : 

— V-am spus că voi muri în pofida dorinţei 
dumneavoastră, murmură ea. 

Apoi, cu un glas abia auzit, zise : 

— lubiţi-l pe Sebastien pentru amîndoi ! 

Apoi, şi mai încet: 

— Aproape de el, nu-i aşa? Aproape de Olivier al 
meu, aproape de soţul meu... pe veşnicie. 

Şi îşi dădu ultima suflare. 

— Gilbert o luă în braţe şi o ridică de la pămînt. 

Cincizeci de braţe goale şi înroşite de sînge îl 
ameninţară în acelaşi timp. Dar Maillard apăru în 
spatele său, întinse mîna deasupra capului doctorului 
şi spuse : 

— Lăsaţi-l să treacă pe cetăţeanul Gilbert, care 
duce cu el cadavrul unei biete nebune ucise din 
greşeală. 

Se îndepărtară toţi, şi Gilbert, ducînd cadavrul 
Andree-ei, trecu prin mijlocul ucigaşilor fără ca unul 
singur să încerce să-i bareze calea, atît de suveran era 
cuvîntul lui Maillard asupra mulţimii. 

Capitolul 72 R 
CE SE PETRECEA LA TEMPLE IN 
TIMPUL MASACRULUI 


Organizînd masacrul din care am încercat să vă 
prezentăm o mostră, voind să subjuge Adunarea şi 
presa prin teroare, Comunei îi era totuşi tare teamă să 
nu li se întîmple vreo nenorocire prizonierilor de la 
Temple. 

Şi, într-adevăr, în situaţia generală din acel 
moment, cu oraşul Longwy ocupat, cu Verdun 
încercuit, cu duşmanul la cincizeci de leghe de Paris, 
regele şi familia regală erau nişte ostatici preţioşi care 
garantau viaţa celor mai compromişi. 

Mai mulţi comisari au fost de aceea trimişi la 
Temple. 

Cinci sute de oameni înarmaţi nu ar fi fost 
deajuns să apere această închisoare pe care, poate, ar 
fi deschis-o ei înşişi poporului. Un comisar găsi un 
mijloc mai sigur decit toate suliţele şi toate baionetele 
din Paris. Inconjură închisoarea Temple cu o panglică 
tricoloră care purta inscripţia : 


„Cetăţeni, voi, care ştiţi să îmbinaţi răzbunarea 
cu dragostea de ordine, respectaţi această barieră ! Ea 
este necesară supravegherii şi răspunderii noastre !” 


Stranie epocă, în care erau sfărimate porţi de 
stejar, forţate grilaje de fier, dar în care se 
îngenunchea în faţa unei panglici ! 

Poporul îngenunche în faţa panglicii tricolore de la 
Temple şi o sărută. Nimeni nu trecu peste ea. 

La 2 septembrie, regele şi regina ignorau ce se 
petrecea în Paris. Ce-i drept, în jurul închisorii era o 
fierbere mai mare ca de obicei, dar începeau să se 
obişnuiască cu aceste repetate agitaţii. 

Regele luă masa de regulă la ora două. El dejună, 
ca de obicei, la ora două, apoi, după dejun, cobori în 
grădină, tot ca de obicei, cu regina, Madame Elisabeth, 
Madame Royale şi cu micul delfin. 

În timpul plimbării, urletele din afară se înteţiră. 

Unul dintre funcţionarii municipali care-l urmau 
pe rege se aplecă la urechea unui coleg şi îi spuse, dar 
nu chiar atît de încet ca să nu fie auzit de Cléry : 

— Am greşit consimţind să-i plimbăm în după- 
masa asta. 

Era aproape trei şi era exact momentul cînd 
începuse masacrarea prizonierilor transferați de la 
Comună la Abaţie. 

Regele nu mai avea pe lîngă el ca valeţi decit pe 
Cléry şi pe domnul Hue. Nefericitul Thierry, pe care l- 
am văzut la 10 august împrumutînd camera sa reginei 
pentru a se întreţine acolo cu domnul Roederer, se afla 
la Abaţie şi urma să fie ucis acolo în ziua de 3. 

Se pare că şi cel de-al doilea slujbaş municipal 
era de părere că au greşit lăsînd familia regală să iasă, 
căci amîndoi îi ordonară să intre fără nici o întîrziere în 
clădire. Se supuseră cu toţii. 

Dar abia se adunară în camera reginei, cînd 
intrară alţi doi slujbaşi municipali, care nu erau de 
servici la turn, şi unul dintre ei, Mathieu, fost călugăr 
capucin, se apropie de rege spunîndu-i : 

— Nu ştiţi ce se petrece, domnule ? Patria e în cel 
mai mare pericol. 

— Cum vreţi să ştiu ceva aici, domnule ? zise 
regele. Sînt în închisoare şi la secret. 

— Ei bine, atunci vă voi informa eu asupra a ceea 
ce nu ştiţi : duşmanul a intrat în Champagne şi regele 
Prusiei mărşăluieşte asupra localităţii Châlons. 

Regina nu-şi putu reţine un gest de bucurie. Şi 
oricît de rapid ar fi fost gestul, municipalul surprinse 
această reacţie. 

— Oh ! da, zise el adresîndu-se reginei, da, ştim 
că noi, femeile noastre, copiii noştri, vor pieri. Dar veţi 
răspunde de toate acestea. Veţi muri împreună cu noi, 
şi poporul va fi răzbunat ! 

— Intîmplă-se ce vrea Dumnezeu, răspunse 
regele. Am făcut tot ce am putut pentru popor şi n-am 
nimic a-mi reproşa. 

Atunci acelaşi municipal, întorcîndu-se spre 
domnul Hue, care stătea aproape de uşă, îi spuse : 

— In ce te priveşte, Comuna m-a însărcinat să te 
pun sub stare de arest. 

— Pe cine, sub stare de arest ? întrebă regele. 

— Pe valetul dumneavoastră. 

— Valetul meu ? Care ? 

Şi funcţionarul municipal îl desemnă pe domnul 
Hue. 

— Pe domnul Hue ? De ce e acuzat? 

— Asta nu mă priveşte, dar va fi ridicat în seara 
asta, şi hirtiile sale vor fi sigilate. 

Apoi, ieşind şi adresîndu-se lui Clery : 

— Luaţi aminte de felul în care vă comportati, 
zise fostul călugăr capucin, fiindcă veţi păţi la fel dacă 
nu veţi avea o purtare cinstită ! 

A doua zi, 3 septembrie, la ora unsprezece 
dimineaţa, regele şedea împreună cu întreaga familie 
în camera reginei. Un municipal îi dădu ordin lui Clery 
să urce în apartamentul regelui, unde se aflau Manuel 
şi alţi cîţiva membri ai Comunei. 

Toate chipurile exprimau în mod vădit o mare 
îngrijorare. Cum am spus, Manuel nu era un om crud şi 
chiar în sînul Comunei exista o fracțiune moderată. 

— Ce crede regele despre arestarea valetului 
său ? întrebă Manuel’. 

— Majestatea Sa e foarte îngrijorată, răspunse 
Cléry. 


1 Cléry era valetul delfinului. (N.A.) 

— Nu i se va întîmpla nimic, reluă Manuel. În ace- 
laşi timp, sînt însărcinat să-i comunic regelui că el nu 
va reveni niciodată şi va fi înlocuit de Consiliu. Il puteţi 
preveni pe rege de această măsură. 

— N-am misiunea să fac acest lucru, domnule, 
răspunse Cléry. Fiţi deci atît de bun să mă scutiţi de 
sarcina de a-i comunica stăpînului meu o veste atît de 
dureroasă. 

Manuel reflectă o clipă şi apoi zise : 

— Fie, cobor la regină. 

Cobori într-adevăr şi-l găsi pe rege, care primi cu 
calm ştirea ce i-o comunica procurorul Comunei. Apoi, 
cu acelaşi chip impasibil pe care îl avusese la 20 iunie 
şi la 10 august, şi pe care urma să îl aibă pînă în faţa 
eşafodului, răspunse : 

— Bine, domnule. Vă mulţumesc. Mă voi servi de 
valetul fiului meu şi, dacă consiliul se opune, mă voi 
servi singur. 

Şi cu o uşoară mişcare a capului zise : 

— Sînt hotărît! 

— Aveţi de făcut vreo plîngere ? întrebă Manuel. 

— Ne lipseşte lenjeria, zise regele, şi asta e 
pentru noi o mare privaţiune. Credeţi că aţi putea 
obţine de la Comună să fim aprovizionaţi după nevoile 
noastre ? 

— Voi referi consiliului, răspunse Manuel. 

Apoi, văzînd că regele nu-i cere nici un fel de 
informaţii asupra celor ce se petreceau afară, Manuel 
se retrase. 

La ora unu regele îşi manifestă dorinţa de a se 
plimba. Delegații municipiului refuzară să lase familia 
regală să coboare. j 

La ora două se aşezară la masă. In timpul mesei 
se auzi zgomotul tobelor şi din nou strigătele. Aceste 
strigăte se apropiau de închisoarea Temple. 

Familia regală se ridică de la masă şi se adună în 
camera reginei. Zgomotul continua să se apropie. Care 

era cauza acestui zgomot ? Masacrele de la 
închisoarea La Force şi de la Abaţie. Numai că se 
proceda sub preşedinţia lui Hébert şi nu a lui Maillard, 
de aceea masacrul era mai îngrozitor. 

Şi totuşi, acolo prizonierii erau mai uşor de 
salvat : se aflau mai puţini deţinuţi politici la 
închisoarea Force decit la Abaţie. Asasinii erau mai 
puţin numeroşi, spectatorii mai puţin pătimaşi. Dar, în 
loc ca lucrurile să se petreacă aşa cum se întîmplase la 
Abaţie, unde Maillard dominare masacrul, la Force 
masacrul îl domina pe Hébert. 

Au fost salvate patruzeci şi două de persoane la 
Abaţie ; doar şase au fost salvate la Force. 

Printre deţinuţii din această închisoare se afla 
biata prinţesă de Lamballe. | se purta o mare 
duşmănie : era numită consiliera Austriacei. li era 
confidentă, prietenă intimă, poate chiar ceva mai mult 
— cel puţin aşa se spunea — dar în nici un caz 
sfetnică. Graţioasa nepoată a casei de Savoia, cu gura 
ei fină dar crispată, cu zimbetul ei imobil, era capabilă 
să iubească, şi a dovedit-o. Dar să sfătuiască, să 
sfătuiască o femeie bărbătoasă şi încăpăţinată, 
dominatoare, aşa cum era regina, niciodată ! 

Regina o iubise cum o iubise pe doamna de 
Guéméné, pe doamna de Marsan, pe doamna de 
Polignac. Dar, uşuratică, inegală, inconstantă în toate 
sentimentele sale, o făcuse să sufere la fel de mult ca 
prietenă, cum îl făcuse pe Charny să sufere ca amant. 
Numai că, după cum am văzut, amantul s-a plictisit : 
prietena, dimpotrivă, îi rămase credincioasă. 

Amîndoi muriră pentru aceea pe care au iubit-o ! 

Ne amintim de serata din pavilionul Flore, unde 
ne-am condus cititorul. Doamna Lamballe primea în 
apartamentele ei, şi regina îi întîlnea la doamna 
Lamballe pe cei pe care nu-i putea primi la ea: pe 
Suleau şi Barnave la Tuileries ; pe Mirabeau la Saint- 
Cloud. 

Ciîtva timp mai tîrziu, doamna de Lamballe se 
retrăsese în Anglia. Putea să rămînă şi să trăiască 
acolo o viaţă lungă. Buna şi blinda fiinţă, ştiind castelul 
Tuileries ameninţat, reveni să-şi reia locul lîngă regină. 

La 10 august fusese despărțită de regină. Dusă 
întîi la Temple cu regina, fusese aproape imediat 
transferată la închisoarea Force. Acolo se simţi strivită 
sub povara devotamentului ei. Vru să moară aproape 
de regină, împreună cu regina. Sub ochii ei, moartea i 
s-ar fi părut blîndă ; departe de regină, nu mai avea 
curajul să moară. Nu era o femeie oţelită, ca Andrée. 
Era bolnavă de spaimă. 

Prinţesa cunoştea bine  duşmăniile  stîrnite 
împotriva ei. Închisă într-una din camerele de sus ale 
închisorii cu doamna de Navarre, o văzuse plecînd în 
noaptea de 2 spre 3 pe doamna de Tourzel. Era ca şi 
cum i s-ar fi spus : „Rămîneţi aici să muriţi”. 

De aceea, culcată în patul ei, înfundîndu-şi capul 
în cearşafuri la fiecare val de strigăte care urca spre 
ea, cum face un copil căruia îi e frică, leşina în fiece 
clipă şi, cînd îşi revenea, spunea : 

— Oh ! Dumnezeule ! Speram să fi murit ! 

Şi adăuga: 

— Dacă s-ar putea muri aşa cum leşini ! Nu e nici 
dureros, nici măcar greu. 

De altfel, moartea era peste tot : în curte, la 
poartă, în încăperile de jos ; mirosul sîngelui urca 
asemenea unui abur funebru. 

La ora opt dimineaţa uşa încăperii ei se deschise. 
Spaima îi fu atît de mare, încît de astă dată nu leşină şi 
nici măcar nu se ascunse sub cearşafuri. Intoarse 
capul şi văzu doi soldaţi din garda naţională. 

— Haide ! Ridică-te, doamnă, îi zise brutal 
prinţesei unul din cei doi. Trebuie să mergem la 
Abaţie. 

— Oh ! domnilor, zise ea, mi-e imposibil să 
părăsesc patul. Sînt atît de slăbită încît n-aş putea 
merge. 

Apoi adăugă cu o voce, abia inteligibilă : 

—Dacă mă luaţi pentru a mă ucide, mă puteţi 
omori aici la fel de bine ca şi în altă parte. 

Unul din cei doi se aplecară la urechea ei, pe cînd 
celălalt supraveghea uşa, şi îi spuse : 

— Supuneţi-vă, doamnă. Vrem să vă salvăm. 

— Atunci,  retrăgeţi-vă să mă îmbrac, zise 
prizoniera. 

Cei doi oameni se retraseră, şi doamna de 
Navarre o ajută să se îmbrace, mai bine zis o îmbrăcă. 

Peste zece minute cei doi oameni se înapoiară. 
Prinţesa era gata, numai că, aşa cum spusese, nu 
putea merge. Biata femeie tremura din tot corpul. Il 
luă de braţ pe soldatul din garda naţională care-i 
vorbise şi, sprijinită de el, cobori scara. 

Ajungînd la gheretă, se pomeni deodată în faţa 
sîngerosului tribunal prezidat de Hébert. La vederea 
acestor oameni cu miînecile suflecate, care se 
constituiseră judecători, la vederea acestor oameni cu 
miîini însîngerate care deveniseră călăi, leşină. 

Intrebată de trei ori, leşină de trei ori fără să 
poată răspunde. 

— Faceţi un efort de vreme ce vor să vă salveze, 
îi repetă omul care îi vorbise înainte. 

Această promisiune îi dădu nefericitei femei 
puţină putere. 

— Ce vreţi de la mine, domnilor ? murmură ea. 

— Cine sînteţi ? întrebă Hébert. 

— Marie Louise de Savoia-Carignan, prinţesă de 
Lamballe. 

— Ce calitate aveţi ? 

— Administratoare a veniturilor reginei. 

— Aveţi cunoştinţă de comploturile Curţii de la 10 
august ? 

— Nu ştiu dacă au fost comploturi la 10 august. 
Dacă au existat totuşi, eu am fost total străină de ele. 

— Juraţi pe libertate, egalitate, ură împotriva 
regelui, a reginei şi a regalității. 

— Voi jura cu uşurinţă pe primele două, dar nu 
pot jura pe restul care nu se află în inima mea. 

— Juraţi totuşi ! îi zise încet soldatul din garda na- 
ţională, sau veţi muri ! 

Prinţesa întinse mîinile şi, clătinîndu-se, făcu un 
pas instinctiv spre gheretă. 

— Dar juraţi odată ! îi zise protectorul ei. 

Atunci, ca şi cum în groaza de moarte de care era 
cuprinsă i-ar fi fost teamă să pronunţe un jurămînt ru- 
şinos, îşi puse mîna pe gură pentru a ţine în frîu 
cuvintele ce i-ar fi putut ieşi din gură. Citeva gemete 
trecură printre degetele ei. 

— A jurat ! strigă soldatul gărzii naţionale care o 
însoțea. 

Apoi, încet de tot: 

— leşiţi repede prin uşa din faţa dumneavoastră, 
adăugă el. Cînd ieşiţi, strigaţi : „Trăiască națiunea !”, şi 
sînteţi salvată. 

leşind, se pomeni în braţele unui ucigaş care o 
aştepta. Era marele Nicolas, acelaşi care tăiase 
capetele celor doi ostaşi din garda regelui la Versailles. 
De astă dată promisese s-o salveze pe prinţesă. O tîrî 
către ceva inform, fremătător, însîngerat, spunîndu-i 
încet: 

— Strigaţi „Trăiască naţiunea!”... Dar strigaţi 
odată „Trăiască națiunea !” 

Fără îndoială că ar fi strigat. Din nenorocire 
deschise ochii. Se afla în faţa unui morman de cadavre 
peste care călca un om încălţat cu bocanci cu ţinte, 
făcînd să ţişnească sîngele sub picioarele sale, ca un 
mustar care face să ţişnească mustul din struguri. 

Văzu acest spectacol îngrozitor, se întoarse şi nu 
putu decit să exclame : 

— Vai ! Ce oroare !... 

Mai înăbugşiră şi acest strigăt. 

Se spune că socrul ei, domnul de Penthièvre, ar fi 
dat o sută de mii de franci pentru a o salva. 

O împinseră în pasajul strimt care ducea din 
strada Saint-Antoine la închisoare, denumită fundătura 
Pretres, cînd un mizerabil, un peruchier numit Charlot, 
care tocmai se angajase ca toboşar în grupurile 
voluntare, străpunse cordonul format în jurul ei şi-i 
azvirli jos boneta cu o suliță. 

Voia numai să-i dea jos boneta ? Voia s-o 
lovească în obraz ? 

Sîngele începu să curgă ! lar sîngele cheamă 
sîngele : un om aruncă spre prinţesă o buturugă, care 
o atinse în ceafă. Ea se poticni şi căzu pe un genunchi. 

Nu mai era cu putinţă să fie salvată : din toate 
părţile o  străpunseră săbiile, o atinseră suliţele 
alungite. Nu scoase nici măcar un geamăt. De fapt, 
murise după ultimele cuvinte pronunţate. 

Abia îşi dăduse sfîrşitul — poate chiar încă mai 
trăia — cînd se aruncară asupra ei. Imbrăcămintea îi fu 
smulsă într-o clipă pînă la cămaşă şi, palpitind încă de 
ultimele înfiorări ale agoniei, rămase goală. 

Un sentiment obscen îi veghease moartea şi 
grăbea această despuiere : voiau să vadă trupul 
frumos, căruia — se zicea — lesbienele îi dedicaseră 
un veritabil cult. 

Goală cum o făcuse Dumnezeu, au expus-o 
tuturor privirilor, pe o bornă. Rămase astfel de la opt 
pînă la ora prînzului. In cele din urmă se plictisiră şi un 
om veni să-i taie capul. 

Mizerabilul care a comis această crimă, încă şi 
mai hidoasă poate, fiind comisă asupra unui cadavru şi 
nu asupra unei fiinţe vii, se numeşte Grison. Acesta a 
fost ghilotinat mai tîrziu ca şef al unei bande de hoţi. 

Un al doilea, numit Rodi, spintecă pieptul 
prinţesei şi-i smulse inima. Un al treilea, numit Mamin, 

se ocupă de o altă parte a trupului. O mutilau din 
cauza dragostei sale pentru regină. Mult trebuie s-o fi 
urit pe regină ! 

Infipseră în sulițe cele trei bucăţi din trupul 
prinţesei de Lamballe şi se îndreptară spre închisoarea 
Temple. O imensă mulţime îi urma pe cei trei asasini. 
Dar, în afară de cîţiva beţivi care injuriau, întregul 
cortegiu păstra o linişte îngrozită. 

intîlniră în cale o dugheană de peruchier şi 
intrară. Omul care purta capul îl puse pe masă. 

— Ondulaţi-mi acest cap, zise el. Trebuie să-şi 
vadă stăpina la Temple. 

Peruchierul coafă splendidul păr al prinţesei. Apoi 
grupul îşi reluă drumul spre Temple, de astă dată în 
mare larmă. 

Acestea erau strigătele pe care le auzise familia 
regală. 

Asasinii soseau, căci avuseseră abominabila idee 
să-i arate reginei capul, inima şi acea altă parte din 
trupul prinţesei. 

Se prezentară la Temple. Panglica tricoloră le 
stăvilea trecerea. 

Aceşti oameni, aceşti ucigaşi, aceşti asasini n- 
avură îndrăzneala să păşească peste panglică ! 

Cerură ca o delegaţie formată din şase asasini — 
din care trei purtau părţile de trup de care am pomenit 
— să poată intra în Temple şi să facă turul donjonuluit 
pentru a arăta reginei aceste resturi însîngerate. 
Cererea era atit de justă, încît fu aprobată fără 
discuţie. 

Regele şedea şi se prefăcea că joacă table cu 
regina. Apropiindu-se astfel sub pretextul jocului, 
prizonierii puteau cel puţin să-şi spună cîteva cuvinte 
fără ca municipalii care-i păzeau să-i poată auzi. 

Deodată, regele îl văzu pe unul dintre aceştia 
închi- zînd uşa, repezindu-se apoi la fereastră şi 
trăgînd repede perdelele. Era un anume Danjou, fost 

seminarist, un soi de uriaş, care era numit din cauza 
înălţimii sale abatele de şase picioare. 

— Dar ce se întîmplă ? întrebă regele. 

Profitind de faptul că regina îi întorcea spatele, 
acest om îi făcu un semn regelui să nu-l mai întrebe. 

Strigătele, injuriile, amenințările ajungeau pînă în 
încăpere, deşi uşa şi ferestrele erau închise. Regele în- 
telese că se petrece ceva îngrozitor : îşi puse mîna pe 
umărul reginei, pentru a o ţine pe loc. 

In acest moment se auzi o bătaie în uşă şi, 
împotriva dorinţei sale, Donjou fu obligat să deschidă. 
Erau ofiţerii de gardă şi funcţionarii municipali. 

— Domnilor, întrebă regele, familia mea se află în 
siguranţă ? 

— Da, răspunse un om în uniforma gărzii 
naţionale, purtînd însemnele de ofiţer. Dar umblă 
zvonul că nu se mai află nimeni în turn şi că aţi evadat 
cu toţii. Duceţi-vă la fereastră pentru a linişti poporul. 

Neştiind ce se petrece, nevăzînd nici un neajuns 
să se supună, regele făcu o mişcare pentru a se 
apropia de fereastră, dar Donjou îl opri şi spuse : 

— Nu faceţi asta, domnule ! 

Apoi, întorcîndu-se spre ofiţerii gărzii naţionale, 
adăugă : 

— Poporul trebuie să manifeste mai multă 
încredere în reprezentanţii săi. 

— Ei bine, spuse ofiţerul, nu-i vorba numai de 
asta. Poporul doreşte să veniţi la fereastră să vedeţi 
capul şi inima prinţesei de Lamballe, pe care vi le 
aduce să vă arate cum se poartă poporul cu tiranii. Vă 
sfătuiesc deci să apăreţi, dacă nu vreţi să vi se aducă 
toate astea aici. 

Regina scoase un țipăt şi căzu leşinată în braţele 
fiicei sale şi a doamnei Elisabeth. 

— Ah ! domnule, zise regele, puteaţi să vă lipsiţi 
să aduceţi la cunoştinţa reginei această nenorocire. 

Apoi arătînd cu degetul grupul celor trei femei, 
adăugă : 

— Vedeţi ce aţi făcut ? 

Ofiţerul ridică din umeri şi ieşi  cîntînd 
Caramagnola. 

La ora şase se prezentă secretarul lui Pétion, care 
venea să-i aducă regelui două mii cinci sute de franci. 

Văzînd-o pe regină în picioare şi nemişcată, crezu 
că stă aşa din respect pentru el, şi avu amabilitatea s- 
o invite să se aşeze. 


Mama stătea astfel, spune Madame Royele în 
Memoriile sale, fiindcă, după acea îngrozitoare 
întîmplare, rămăsese în picioare şi  nemișcată, 
nevăzind nimic din cele ce se petreceau în cameră. 


Teroarea o prefăcuse în statuie. 

Capitolul 73 
VALMY 


Şi-acum să ne întoarcem pentru o clipă privirea 
de la aceste îngrozitoare scene de masacru şi să 
urmăm în defileurile din Argonne unul dintre 
personajele povestirii în mîinile căruia se aflau în acel 
moment destinele Franţei. 

Se înţelege că este vorba despre Dumouriez. 

Am văzut că, părăsind guvernul, Dumouriez îşi re- 
luase funcţia de general activ şi, după fuga lui La 
Fayette, primise titlul de comandant-şef al armatei de 
est. 

Această numire a fost un fel de miracol de intuiţie 
din partea oamenilor care deţineau puterea. 
Dumouriez era, într-adevăr, detestat de unii, disprețuit 
de alţii, dar, mai norocos decît Danton la 2 septembrie, 
fusese unanim recunoscut drept singurul om care 
putea salva Franţa. 

Girondinii, care îl numiseră, îl urau pe Dumouriez. 
ÎI făcuseră să intre în cabinet. Şi ne amintim că el îi 
făcu să iasă de acolo. Cu toate acestea, se duseră să-l 
caute, retras în armata de nord, şi îl făcură general- 
şef, j 

lacobinii îl urau şi îl disprețuiau pe Dumouriez. In- 
teleseră totuşi că prima ambiţie a acestui om era 
gloria, şi că va învinge sau se va lăsa ucis. 
Neîndrăznind să-l susţină pe faţă din cauza proastei 
sale reputaţii, Robespierre îl susţinu prin mijlocirea lui 
Couthon. 

Danton nu-l ura şi nici nu-l dispreţuia pe 
Dumouriez. Era unul dintre acei oameni cu 
temperament robust care judecă lucrurile de sus şi 
puţin le pasă de reputaţii, fiind dispuşi să se folosească 
chiar şi de vicii dacă pot obţine prin ele rezultatele pe 
care contează. Numai că Danton, ştiind bine ce foloase 


627 


putea trage de pe urma lui Dumouriez, era 
neîncrezător în statornicia lui. Trimise la el doi 
oameni : unul era Fabre d'Eglantine, adică gîndirea sa ; 
celălalt, Westermann, adică braţul său. 

Toate forţele Franţei i-au fost încredințate aceluia 
care era numit un intrigant. Bătrînul Luckner, soldăţei 
german care-şi dovedise incapacitatea la începutul 
campaniei, fusese trimis la Châlons pentru a înrola 
recruți. Dillon, soldat viteaz, general distins, mai înalt 
în grad în ierarhia militară decît Dumouriez, primi ordin 
să i se supună. Kellerman fu de asemenea trimis sub 
ordinele acestui om, căruia Franţa, disperată, îi punea 
în mînă sabia pe neaşteptate, spunîndu-i : „Nu cunosc 
pe altcineva decit pe tine care să mă poată apăra. 
Apără-mă !” 

Kellermann bombăni, blestemă, plinse, dar şi 
cedă. Numai că se supuse fără convingere şi avu 
nevoie să audă bubuitul tunului spre a deveni ceea ce 
era în realitate, un fiu devotat al patriei. 

Cum de se opriră pe neaşteptate suveranii aliaţi, 
al căror marş asupra Parisului era marcat pe etape, 
după ce ocupaseră Longwy-ul şi după capitularea 
oraşului Verdun ? 

O stafie se ridica între ei şi Paris : stafia lui 
Beaurepaire. 

Fost ofiţer de carabinieri, Beaurepaire formase şi 
comandase batalionul Maine-et-Loire. În clipa cînd se 
aflase că duşmanul pusese piciorul pe pămîntul 
Franţei, el şi oamenii săi străbătură în pas alergător 
Franţa de la apus la răsărit. Intîlniră pe drum un 
deputat patriot care se întorcea acasă. 

— Ce să le spun familiilor din partea voastră ? în- 
trebă deputatul. 

— Că am murit! răspunse un glas. 

Nici un spartan mergind spre Termopile n-a dat 
un răspuns mai sublim. 

Cum am spus, duşmanul ajunsese pînă la Verdun. 
Era în 30 august 1692. in ziua de 31 oraşul era somat 
să se predea. 

Beaurepaire şi oamenii săi, sprijiniți de Marceau, 
voiau să lupte pînă la moarte. Consiliul apărării, com- 
pus din membrii municipalităţii şi din cei mai de seamă 
locuitori ai oraşului pe care şi i-au alăturat, îi ordonă să 
se predea. 

Beaurepaire zîmbi dispreţuitor. 

— Am depus jurămînt să mor decît să mă predau, 
zise el. Supravieţuiţi ruşinei şi dezonoarei voastre, 
dacă vreţi ! Eu rămîn credincios jurămîntului făcut. lată 
ultimul meu cuvînt : voi muri. 

Şi îşi zbură creierii. 

Această stafie era mai mare şi mai înfricoşătoare 
decît gigantul Adamastor ! 

Apoi, suveranii aliaţi care credeau, după spusele 
emigranților, că Franţa va alerga bucuroasă în întîmpi- 
narea lor, vedeau cu totul altceva. Vedeau acest 
pămînt al Franţei, atit de roditor şi de populat, 
schimbat ca printr-o lovitură de baghetă : grînele 
dispăruseră ca înghiţite de o trombă. Se duseseră spre 
apus. 

Țăranul înarmat rămăsese singur, în picioare, pe 
brazdă. Cei ce aveau puşti îşi luaseră puştile, iar cei ce 
n-aveau decit o seceră îşi luaseră secera, cei ce n- 
aveau decît o furcă îşi luaseră furca. 

In sfîrşit, vremea ne-a venit în ajutor : o ploaie ce 
nu se mai termina uda oamenii, muia pămîntul, 
desfunda drumurile. Fără îndoială, această ploaie 
cădea pentru unii, ca şi pentru ceilalţi, pentru francezi, 
ca şi pentru prusaci. Numai că totul venea în ajutorul 
francezilor, totul le era ostil prusacilor. Țăranul, care 
nu avea pentru duşman decît puşca, furca şi secerea, 
mai rău decit toate astea, decît aguridă — ţăranul 
avea, pentru compatrioţii săi, o sticlă de vin ascunsă 
sub mormanul de boarfe, o sticlă de bere îngropată 

într-un colţ necunoscut al pivniţei, paie uscate 
împrăştiate pe jos, adevăratul pat al soldatului. j 

S-a comis totuşi greşeală peste greşeală. In 
primul rînd, chiar de către Dumouriez. În memoriile 
sale, el le relatează atît pe ale sale, cît şi pe cele ale 
locotenenţilor săi. 

El scrisese Adunării Naţionale : Defilee/e din 
Argonne sînt Termopilele Franței. Dar, fiţi liniştiți, mai 
norocos decit Leonida, nu voi muri ! 

Şi a greşit apărînd defileele din Argonne. Unul din 
ele a fost ocupat şi el a fost nevoit să bată în 
retragere. Doi din locotenenţii săi s-au rătăcit, s-au 
pierdut. El însuşi era gata să se rătăcească, pierdut cu 
cei numai cincisprezece mii de oameni ai săi, aceşti 
cincisprezece mii de oameni atît de demoralizaţi, încît 
o luară la fugă de două ori în faţa a o mie cinci sute de 
husari prusaci ! Dar nu disperă, îşi păstră încrederea şi 
chiar veselia, scriindu-le miniştrilor : Răspunda de totul. 
Şi, într-adevăr, deşi era urmărit, încercuit, cu 
retragerea tăiată, făcu joncţiunea cu cei zece mii de 
oameni ai lui Beurnonville şi cu cei cincisprezece mii ai 
lui Kellermann. li strînse pe generalii rătăciţi şi, la 19 
septembrie, îşi aşeză tabăra la Sainte-Menehould, 
întinzîindu-şi în dreapta şi la stînga mîinile asupra a 
şaptezeci şi şase de mii de oameni, cînd prusacii nu 
aveau decit şaptezeci de mii. 

E-adevărat că această armată murmura deseori. 
Se întîmplă uneori să rămînă două sau trei zile fără 
piine. Atunci Dumouriez se ducea printre soldaţii săi şi 
le spunea : 

— Prieteni, faimosul mareşal de Saxa a scris o 
carte despre război, în care afirmă că cel puţin o dată 
pe săptămînă trupele trebuie lipsite de piine, pentru a 
le face, în caz de nevoie, mai puţin sensibile la această 
privaţiune. lată-ne într-o asemenea situaţie. Şi încă 
sînteţi mai norocoşi decît prusacii din faţa voastră, 
care uneori sînt lipsiţi patru zile în şir de piine şi 

mănîncă atunci caii morţi. Voi aveţi slănină, orez, 
făină, faceţi turte : libertatea le va da gust! 

Apoi exista ceva încă şi mai rău : era această 
drojdie a Parisului, această pleavă din 2 septembrie, 
care, după masacru, fusese împinsă în armată. Toţi 
aceşti prăpădiţi veniseră cîntînd Ca ira, strigînd că nu 
vor mai îndura nimic, nici epoleţi, nici crucea Saint- 
Louis, nici hainele brodate, că vor smulge decoraţii şi 
panaşe şi îi vor face pe toţi să-ţi bage minţile în cap. 

Sosiră astfel în tabără şi rămaseră uimiţi de vidul 
ce se produse în jurul lor. Nimeni nu găsi de cuviinţă să 
răspundă nici la ameninţări, nici la ademeniri. Aflară 
doar că generalul anunţase o trecere în revistă pentru 
a doua zi. 

A doua zi, printr-o manevră neaşteptată, noii 
veniţi se găsiră prinşi între cavaleria numeroasă şi 
ostilă, gata să-i treacă prin sabie, şi o artilerie 
amenințătoare, gata să-i fulgere. 

Atunci Dumouriez înaintă spre aceşti oameni care 
formau opt batalioane. 

— Voi ăştia, exclamă el — căci nu vreau să vă 
numesc nici cetăţeni, nici soldaţi, nici copiii mei — 
vedeţi în faţa voastră artileria, în spatele vostru 
cavaleria? Asta înseamnă că vă ţin între fier şi foc ! V- 
aţi dezonorat prin crime. Eu nu tolerez aici nici asasini, 
nici călăi. Vă voi sfirteca în bucăţi la cea mai mică 
răzvrătire! Dacă vă îndreptaţi, dacă vă veţi purta la fel 
ca această armată vitează, în care aveţi onoarea de a 
fi admişi, veţi găsi în mine un tată bun. Ştiu că se află 
printre voi ticăloşi însărcinaţi să vă împingă la crimă. 
Izgoniţi-i voi  înşivă, sau  denunţaţi-i. Vă fac 
răspunzători pe unii pentru ceilalţi! 

Şi nu numai că aceşti oameni plecară capul şi 
deveniră soldaţi excelenți, nu numai că-i izgoniră pe 
nedemni, dar în plus îl făcură mici fărime pe acel 
mizerabil Charlot, care o lovise cu o buturugă pe 

prinţesa de Lamballe şi care-i purtase capul în vîrful 
suliţei. 

In această situaţie era aşteptat Kellermann, fără 
de care nu puteau risca să treacă la acţiune. 

În ziua de 19, Dumouriez primi înştiinţarea că lo- 
cotenentul se afla la două leghe la stinga sa. 
Dumouriez îi trimise îndată instrucţiuni, ordonîndu-i să 
ocupe a doua zi cîmpul dintre Dampierre şi Elize, în 
spatele rîu- lui Auve. 

Poziţia era admirabil aleasă. 

În clipa cînd îi trimitea lui Kellermann 
instrucţiunile, Dumouriez vedea desfăşurindu-se în faţa 
sa armata prusacă pe munţii Lune. Astfel prusacii se 
aflau între Paris şi el şi, în consecinţă, mai aproape de 
Paris decit de el. 

Era foarte probabil ca prusacii să caute să 
pornească o bătălie. Dumouriez trimise de aceea un 
mesaj lui Kellermann, indicîndu-i să-şi pregătească 
cîmpul de luptă pe înălțimile de la Valmy şi Gizaucourt. 
Kellermann confundă tabăra cu cîmpul de luptă şi se 
opri pe înălțimile de la Valmy. 

Era o mare greşeală sau o dovadă de mare 
pricepere. 

Plasat cum era, Kellermann nu se putea înapoia 
decît punînd să treacă întreaga sa armată pe un pod 
îngust. Nu se putea replia la dreapta lui Dumouriez, 
decît traversînd o mlaştină de care ar fi fost înghiţit. 
Nu se putea replia la stînga sa decit trecînd printr-o 
vale adîncă, unde ar fi fost zdrobit. 

Deci, nici o posibilitate de retragere. 

Aici voise să ajungă bătrînul soldat alsacian ? 
Atunci reuşise din plin. Frumos loc pentru a învinge 
sau a muri! 

Brunswick îi privea pe soldaţii noştri cu uimire. 

— Cei ce s-au plasat acolo, îi spuse el regelui 
Prusiei, sînt hotăriţi să nu dea înapoi! 

Dar armata prusacă fu lăsată să creadă că 
Dumouriez era izolat de restul trupelor, de asemenea 
că această armată de croitori, de vagabonzi şi de 
cizmari, cum o numeau emigranții, se va risipi la 
primele lovituri de tun. 

Se neglijă ocuparea înălțimilor de la Gizaucourt 
de către trupele generalului Chazot — care era plasat 
de-a lungul şoselei de la Châlons — înălţimi de unde ar 
fi atacat în flanc coloanele duşmane. Prusacii profitară 
de neglijenţă şi puseră stăpinire pe această poziţie. 
Astfel, ei izbiră în flanc corpul de armată a lui 
Kellermann. 

Lumina zilei se ridică, întunecată de o ceaţă 
deasă. Dar n-avea importanţă : prusacii ştiau unde se 
află armata franceză. Ea era pe înălțimile de la Valmy 
şi nu putea fi în altă parte. 

Şaizeci de guri de foc se aprinseră în acelaşi timp. 
Artileriştii prusaci trăgeau la întîmplare. Dar trăgeau în 
grămadă şi puţin le păsa dacă trag sau nu cu precizie. 

Primele salve au fost îngrozitoare pentru această 
armată plină de entuziasm, care ar fi ştiut să atace 
admirabil, dar care nu prea ştia să aştepte. 

Apoi, întîmplarea a fost la început împotriva 
noastră.  Obuzele  prusacilor au incendiat două 
chesoane care explodară. Conducătorii căruţelor au 
sărit jos de pe cai, pentru a se pune la adăpost de 
explozii : au fost luaţi drept dezertori. 

Kellermann şi-a mînat calul spre acel loc tulbure, 
unde se amesteca ceața cu fumul. Deodată calul şi 
călăreţul au fost văzuţi rostogolindu-se, fulgeraţi. 

Calul fusese străpuns de o ghiulea. Din fericire, 
omul nu păţise nimic. Sări pe un alt cal şi regrupa 
cîteva batalioane care se împrăştiau în dezordine. 

In acest moment era ora unsprezece dimineaţa. 
Ceaţa începea să se risipească. 

Kellermann îi văzu pe prusaci grupîndu-se în trei 
coloane pentru a ataca platoul Valmy. La rîndul său, îşi 

rîndui soldaţii tot în trei coloane şi, parcurgînd întreaga 
linie, zise : 

— Soldaţi ! Nici o împuşcătură ! Aşteptaţi-l pe 
duşman pentru o luptă corp la corp şi întimpinaţi-l cu 
baioneta ! 

Apoi, punîndu-şi pălăria în vîrful săbiei, strigă : 

— Trăiască națiunea ! şi să mergem să învingem 
pentru ea. 

Pe dată, întreaga armată îi imită exemplul. 
Fiecare soldat îşi puse pălăria în virful baionetei 
strigînd : „Trăiască națiunea !” Ceaţa se ridică, fumul 
se împrăştie şi Brunswick văzu cu lornieta un spectacol 
straniu, extraordinar, uimitor : treizeci de mii de 
francezi nemişcaţi, cu capul descoperit, agitind armele 
şi nerăspunziînd focului duşman decit prin strigătul 
„Trăiască națiunea !“ 

Brunswick clătină din cap. Dacă ar fi fost singur, 
armata prusacă n-ar fi făcut un pas în plus. Dar regele 
era acolo şi dorea bătălia, erau nevoiţi să i se supună. 

Prusacii urcară, fermi şi sumbri, sub privirile 
regelui şi ale lui Brunswick. Străbătură spaţiul ce-i 
despărţea de duşmanii lor, cu soliditatea unei vechi 
armate a lui Frederic : fiecare ostaş părea să fie legat 
printr-un inel de fier de omul ce-l preceda. 

Deodată, imensul şarpe păru că se frînge la 
mijloc, dar bucăţile rupte se uniră pe dată. 

Peste cinci minute era din nou rupt, dar se lipi din 
nou. 

Douăzeci de tunuri ale lui Dumouriez loveau 
coloana în flanc şi o zdrobeau sub o ploaie de fier : 
capul coloanei nu putea urca, tras înapoi în fiecare 
clipă de zvîrcolirea corpului sfîrtecat de mitralii. 

Brunswick văzu că este o zi pierdută şi sună 
adunarea. 

Regele ordonă să se dea semnalul de atac, se 
puse în fruntea soldaţilor şi împinse, sub dublul foc al 

lui Kellermann şi al lui Dumouriez, ascultătoarea şi 
viteaza sa infanterie. Ea se zdrobi de liniile franceze. 

Ceva luminos şi măreț plutea deasupra tinerei 
armate : era credinţa într-un ideal ! 

— N-am mai văzut asemenea fanatici, de la 
războaiele religioase încoace ! zise Brunswick. 

Aceştia erau nişte fanatici sublimi, fanaticii 
libertăţii. 

Eroii din '92 începeau această mare cucerire a 
războiului care avea să se termine prin cucerirea 
spiritelor. 

In ziua de 20 septembrie Dumouriez salvă Franţa. 

A doua zi, Convenţia naţională emancipa Europa 
proclamînd Republica ! 

Capitolul 74 
21 SEPTEMBRIE 


În 21 septembrie, la prînz, înainte de a se fi aflat 
la Paris victoria din ajun a lui Dumouriez, care salva 
Franţa, porţile sălii Manège se deschiseră şi fură văzuţi 
intrînd încet, solemn, aruncînd unul spre celălalt priviri 
întrebătoare, cei şapte sute patruzeci şi nouă de 
membri ce compuneau noua Adunare. 

Din cei şapte sute patruzeci şi nouă de membri, 
două sute aparţineau vechii Adunări. 

Convenţia naţională fusese aleasă sub influenţa 
evenimentelor din septembrie. In primul moment 
părea o Adunare reacționară. Mai mult încă, fuseseră 
aleşi cîţiva nobili. 

Aceşti noi deputaţi erau de altfel burghezi, 
medici, avocaţi, profesori, preoţi care depuseseră 
jurămîntul, oameni de litere, ziarişti, negustori. 
Gîndirea acestei mase era şovăielnică şi neliniştită. Cel 
puţin cinci sute de reprezentanţi nu erau nici girondini, 
nici montagnarzi!. Evenimentele urmau să determine 
locul pe care aveau să-l ocupe în Adunare. 

Dar toţi aceştia erau unanimi în dubla lor ură : ură 
împotriva zilelor de septembrie ; ură împotriva 
deputăţiei Parisului, aleasă aproape în întregime dintre 
membrii Comunei, care  înfăptuise acele zile 
îngrozitoare. 

S-ar fi spus că sîngele vărsat curgea de-a 
curmezişul sălii Manège şi-i izola de restul Adunării pe 
cei o sută de montagnarzi. 


l Denumirea grupului de deputaţi revoluționari democrați în 
timpul revoluţiei burgheze din 1789—1794. Se numeau aşa fiindcă 
ocupau în Adunare băncile cele mai de sus (montagne = munte). 
Majoritatea erau membri ai clubului iacobin. După ruptura defi- 
nitivă dintre iacobini şi girondini (1792) montagnard a devenit 
sinonim cu jacobin. (N.T.) 

Ca şi cum ar fi dorit să arate că se îndepărtează 
de şuvoiul roşu, centrul însuşi se sprijinea pe dreapta. 

Dar şi Muntele — să ne amintim oamenii şi să ne 
referim la evenimentele care s-au petrecut — şi 
Muntele avea un aspect extraordinar. 

Cum am spus, în rîndurile inferioare se afla 
întreaga Comună. In băncile de deasupra Comunei 
şedea acel faimos Comitet de supraveghere care 
făcuse masacrul. Apoi, ca o hidră cu trei capete, în cel 
mai înalt vîrf al triunghiului, se aflau trei chipuri 
îngrozitoare, trei măşti profund caracteristice. 

Mai întîi figura rece şi impasibilă a lui 
Robespierre, cu pielea ca pergamentul lipită de fruntea 
îngustă, cu ochii clipind ascunşi sub ochelari, cu mîinile 
întinse şi crispate pe genunchi, ca un sfinx care părea 
să aibă singur cheia revoluţiei, dar căruia nimeni nu 
îndrăznea să i-o ceară. 

Lîngă el, chipul tulburat al lui Danton, cu gura 
strimbă şi cu fizionomia mobilă marcată de o uriţenie 
sublimă. Trupul său părea fantastic : jumătate om, 
jumătate taur. Cu toate astea, era aproape simpatic, 
căci simţeai că ceea ce făcea să tremure acest trup, să 
ţişnească această lavă, erau bătăile unei inimi profund 
patriotice. Şi că această mînă mare, care asculta 
totdeauna de primul său impuls, se întindea cu aceeaşi 
uşurinţă să lovească un duşman în picioare, cît şi să 
ridice un duşman căzut la pămînt. 

Apoi, alături de aceste două chipuri, atît de 
deosebite ca înfăţişare, în spatele lor, deasupra lor, 
apărea nu un om — nu îi este permis făpturii umane să 
atingă un asemenea grad de uriţenie — ci un monstru, 
o himeră, o viziune sinistră şi caraghioasă — Marat. 
Era Marat, cu obrazul său arămiu, injectat de fiere şi 
de sînge ; cu ochii obraznici şi uluiţi; cu gura sa anostă, 
foarte despicată, pregătită să împroaşte sau mai 
curînd să vomită înjuria; cu nasul răsucit, vanitos, 
aspirind prin nările sale desfăcute acel suflu de 

popularitate care, pentru el, atingea în treacăt cloaca 
şi urca din scursoare. Ilmbrăcat ca cel mai murdar 
dintre admiratorii săi, Marat avea capul legat cu o 
cîrpă murdară, ghete cu ţinte, fără catarame, lipsindu-i 
deseori şi şireturile, pantaloni din pînză ordinară, 
pătaţi, mai bine spus îmbibaţi cu noroi, cămaşa 
deschisă peste pieptul costeliv, care părea totuşi 
relativ lat în raport cu statura sa ; o cravată neagră, 
pătată de grăsime, de ulei, îngustă, lăsînd să se vadă 
hidoasele încheieturi ale gitului care, în dezacord între 
ele, îi înclinau capul spre stînga; mîinile murdare şi 
butucănoase, totdeauna amenințătoare, totdeauna cu 
pumnul ridicat, mîini pe care, între gesturile de ame- 
ninţare, şi le tot trecea prin părul gras. Tot acest an- 
samblu, trunchi de gigant pe picioare de pitic, era 
hidos de privit. De aceea, primul impuls al oricui îl 
zărea era să-şi întoarcă privirile de la el. Dar ochiul nu 
reuşea să se îndepărteze atît de repede încît să nu 
citească pe obrazul său : 2 septembrie ! Şi atunci, 
ochiul rămînea pironit şi înmărmurit, ca în faţa unui 
cap de meduză. 

lată-i pe cea trei oameni pe care girondinii îi 
acuzau că aspiră la dictatură. 

La rîndul lor, ei îi acuzau pe girondini că doreau 
federalizarea. 

Alţi doi oameni care se leagă prin interese şi 
opinii diferite de povestirea pe care am început-o erau 
aşezaţi pe cele două laturi opuse ale acestei Adunări : 
Billot şi Gilbert. Gilbert în extrema dreaptă, între 
Languinais şi Kersaint; Billot în extrema stingă, între 
Thuriot şi Couthon. 

Membrii fostei Adunări Legislative  escortau 
Convenţia, veneau să abdice solemn, să-şi depună 
mandatul în mîinile urmaşilor lor. 

Francois de Neufchâteau ultimul preşedinte al 
Adunării dizolvate, urcă la tribună, luă cuvîntul şi 
spuse: 

— Reprezentanţi ai naţiunii, Adunarea Legislativă 
şi-a încetat activitatea. Ea depune cîrmuirea în mîinile 
voastre. Ţelul eforturilor voastre va fi să dea 
francezilor libertatea, legile şi pacea ; libertatea, fără 
de care francezii nu mai pot trăi ; legile, cea mai de 
nădejde temelie a libertăţii ; pacea, singurul şi unicul 
scop al războiului. Libertatea, legile, pacea, aceste trei 
cuvinte au fost gravate de greci pe porţile templului 


din Delfi. Voi le veţi dăltui pe întregul pămînt al Franţei 
| 


Adunarea Legislativă durase un an. 

Ea văzuse petrecîndu-se evenimente de o 
importanţă imensă şi îngrozitoare totodată : 20 iunie, 
10 august, 2 şi 3 septembrie ! Ea îi lăsa moştenire 
Franţei războiul cu cele două puteri din nord, războiul 
civil în Vandeea, o datorie de două miliarde două sute 
de milioane de mijloace de asignate — şi victoria de la 
Valmy, obţinută în ajun, dar neştiută încă de toată 
lumea. 

Pétion fu ales preşedinte prin aclamații. 

Condorcet, Brissot, Rabaut-Saint-Etienne, 
Vergniaud, Camus şi Lasource fură aleşi secretari 
cinci girondini din totalul de şase. 

Intreaga Convenţie, în afară poate de treizeci sau 
patruzeci de membri, dorea republica. Numai că 
girondinii  hotăriseră, într-o reuniune la doamna 
Roland, că nu vor admite discuţia asupra schimbării de 
guvernămînt decît la momentul oportun pentru ei, 
adică atunci cînd vor fi pus mîna pe comisiile executive 
şi pe comisia de organizare. 

Dar, în 20 septembrie, chiar în ziua bătăliei de la 
Valmy, alţi combatanți dădeau o bătălie care era în alt 
fel hotăritoare ! 

Saint-Just,  Lequinio, Panis,  Billiaud-Varenne, 
Collot d'Herbois şi cîţiva alţi membri ai viitoarei 
Adunări cinau la Palais-Royal. Ei hotărîră ca de a doua 

zi chiar să lanseze în obrazul duşmanilor lor cuvîntul 
republică. 

— Dacă îl acceptă, spuse Saint-Just, sînt pierduţi, 
căci noi am fost primii care l-am rostit. Dacă îl resping, 
sînt iar pierduţi, căci împotrivindu-se acestei dorinţe 
pătimaşe a poporului, vor fi zdrobiţi de impopularitatea 
pe care noi o vom ajuta să se acumuleze în jurul lor. 

Collot d'Herbois se  însărcină să redacteze 
moţiunea. 

Astfel, îndată după ce François de Neufchâteau 
predase noii Adunări mandatul depus de cea veche, 
Collot d'Herbois ceru cuvîntul. li fu acordat. Urcă la 
tribună. Cuvîntul de ordine era dat nerăbdătorilor. 

— Cetăţeni reprezentanți, spuse el, propun 
următoarele : primul decret al Adunării care s-a 
întrunit acum să fie abolirea regalității. 

La aceste cuvinte sala şi tribunele izbucniră în 
aclamații puternice. Se ridicară numai doi oponenti, 
doi republicani bine cunoscuţi, Barrière şi Quinette. Ei 
cereau să se aştepte voinţa poporului. 

— Voința poporului ? La ce bun ? întrebă un preot 
sărac de la ţară. De ce să deliberăm cînd toată lumea 
este de acord ? 

Girondinii simţiră lovitura ce le era dată : treceau 
la remorca montagnarzilor. 

— Să redactăm decretul pe loc ! strigă de la locul 
său Ducos, prieten şi elev al lui Vergniaud. Decretul n- 
are nevoie de expunere de motive. După cilarificările 
aduse de ziua de 10 august, expunerea de motive a 
decretului vostru de abolire a regalității va fi istoria 
crimelor lui Ludovic al XVI-lea ! 

In felul acesta echilibrul era restabilit: 
montagnarzii  ceruseră abolirea regalității, dar 
girondinii ceruseră instaurarea Republicii. 

Instaurarea republicii n-a fost decretată : a fost 
votată prin aclamații. 

Proclamarea republicii răspundea unei imense 
necesităţi populare. Era încununarea îndelungatei 
lupte pe care poporul o purtase neabătut de la 
începuturile Comunei. Era încoronarea mulţimii în 
dauna monarhiei. 

Orele iluziei au fost scurte dar splendide. 
Crezuseră că proclamă o republică, dar ei consacrară o 
revoluţie. Dar ce importanţă are ! Se săvirşise un lucru 
mare, care avea să zguduie lumea timp de peste un 
secol. 

Girondinii erau în culmea fericirii, republica fiind 
realizarea aspirațiilor lor cele mai fierbinţi. 

Astfel, seara se reuniră la un banchet la ministrul 
Roland. Se aflau acolo Vergniaud, Guadet, Louvet, 
Pétion, Boyer-Fonfrede, Barbaroux,  Gensonnă, 
Grangeneuve, Condorcet — comeseni care, în mai 
puţin de un an, urmau să se reunească la un alt 
banchet, de o altă solemnitate decit acesta ! 

Dar cine era în ochii tuturor viitorul şef ? Cine era 
principalul autor, cine va fi viitorul conducător al 
tinerei republici ? Vergniaud. 

La sfîrşitul mesei, acesta îşi umplu paharul şi se 
ridică: 

— Prieteni, spuse el, un toast. 

Toţi se ridicară. 

— Pentru veşnicia republicii ! 

Toţi repetară : 

— Pentru veşnicia republicii ! 

Era gata să-şi ducă paharul la gură. 

— Aşteptaţi ! spuse doamna Roland. 

Purta la piept un boboc de trandafir, care se 
deschidea ca noul ev în care se intra : luă trandafirul 
şi, aşa cum ar fi făcut o ateniană în paharul lui Pericle, 
îi presără petalele în paharul lui Vergniaud. 

Vergniaud zîmbi trist, goli paharul şi, aplecîndu-se 
la urechea lui Barbaroux, care se afla la stînga lui, 
zise : 

— Vai, Teamă mi-e că acest suflet mare se 
înşală ! Nu petale de trandafiri, ci ramuri de chiparos 
ar trebui să fie astă seară în vinul nostru. Inchinînd 
pentru o republică, ale cărei picioare sînt scăldate în 
sîngele din septembrie, Dumnezeu ştie dacă nu bem 
pentru moartea noastră ! Dar, ce contează ! adăugă el 
aruncînd o privire înălţătoare spre cer. Să fi fost acest 
vin sîngele meu, şi tot l-aş fi băut pentru libertate şi 
egalitate ! 

— Trăiască republica ! repetară în cor toţi 
comesenii. 

Aproape în clipa cînd Vergniaud făcea acest toast 
şi comesenii îi răspunseră strigînd în cor „Trăiască 
republica !”, trompetele sunară în faţa miînăstirii 
Temple şi apoi se lăsă o tăcere adîncă. 

Atunci, din camerele lor, cu ferestre deschise, 
regele şi regina auziră un slujbaş municipal care, cu 
glas puternic, sonor, proclama abolirea regalității şi 
instaurarea republicii. 

Capitolul 75 
LEGENDA REGELUI MARTIR 


Aţi putut vedea cu cîtă nepărtinire am adus pînă 
acum sub ochii cititorilor — deşi în formă de roman — 
ceea ce a fost îngrozitor, crud, bun, frumos, mare, 
sîngeros, josnic, în oamenii şi în evenimentele care s- 
au succedat. 

Astăzi, oamenii despre care vorbim sînt morţi. 
Doar evenimentele, imortalizate de istorie, 
evenimentele, care nu mor, rămîn în picioare. 

Ei bine, putem evoca din mormiînt toate aceste 
cadavre, toate aceste personaje, dintre care atit de 
puţine şi-au dus viaţa pînă la capătul firesc al zilelor 
lor. Îi putem spune lui Mirabeau : „Tribune, ridică-te !”. 
Lui Ludovic al XVI-lea : „Martire, ridică-te !” Putem 
spune : „Ridicaţi-vă voi toţi care vă numeaţi Favras, La 
Fayette, Bailly, Fournier-americanul, Jourdan, Coupe- 
Téte, Maillard, Theroigne de Mericourt, Barnave, 
Bouillé, Gamain, Pétion, Manuel, Danton, Robespierre, 
Marat, Vergniaud, Dumouriez,  Maria-Antoaneta, 
doamna Campan, Barbaroux, Roland, doamna Roland, 
rege, regină, muncitori, tribuni, generali, călăi, 
publicişti — ridicaţi-vă ! Şi spuneţi dacă nu v-am 
prezentat generaţiei mele, poporului, celor mari, 
femeilor mai ales — adică mamele fiilor noştri, pe care 
doresc să-i învăţ istoria — dacă nu aşa cum sînteţi, 
căci cine se poate mîndri a fi surprins toate misterele 
noastre ? — cel puţin aşa cum v-am văzut eu.” 

Ei bine, ceea ce am făcut, nu ca un judecător 
ales, ci ca un povestitor imparţial, vom continua să 
facem pînă la sfîrșit. Şi fiecare pas ne apropie cu 
repeziciune de acest sfîrşit. Ne rostogolim pe panta 
evenimentelor, şi sînt puţine puncte de oprire de la 21 
septembrie, ziua morţii regalității, pînă la 21 ianuarie, 
ziua morţii regelui. 

Am auzit proclamarea republicii, făcută sub 
ferestrele temniţei regale de către slujbaşul municipal 
Lubin, şi această proclamaţie ne-a dus la Temple. 

Să intrăm deci în sumbrul edificiu, care închide un 
rege redevenit om, o regină rămasă regină, o fecioară 
care va fi martiră şi doi bieţi copii, nevinovaţi prin 
vîrstă dacă nu prin naştere. 

Regele era la Temple. Cum ajunsese acolo ? 
Voiseră să-i pregătească dinainte ruşinoasa închisoare 
ce o ocupa ? Nu. 

Pétion avu la început ideea să-l transporte în 
centrul Franţei, să-i dea castelul Chambord şi să-l 
trateze acolo ca pe un rege trîndav. 

Dar provincia Vandeea tocmai se răsculase. 
Existau temeri cu privire la o lovitură îndrăzneață în 
provincia Loire. Motivul păru suficient : se renunţă la 
Chambord. 

Adunarea Naţională indică palatul Luxembourg. 
Izolat, înconjurat de grădini care rivalizau cu cele ale 
castelului Tuileries, palatul florentin al Mariei de 
Medicis era o reşedinţă nu mai puţin acceptabilă decit 
Chambord pentru un rege decăzut din drepturi. 

Se obiectă că pivnițele palatului dădeau în 
catacombe. Poate că nu era decit un pretext al 
Comunei, care voia să-l aibă pe rege la îndemină. Dar 
era un pretext plauzibil. 

Comuna votă deci pentru Temple. Prin aceasta ea 
înţelegea nu turnul Temple, ci palatul Temple, fost 
domeniu al şefilor ordinului templierilor, una dintre lo- 
cuinţele de plăcere ale contelui de Artois. 

În momentul mutării, chiar ceva mai tîrziu, cînd 
Pâtion adusese cu sine la palat familia regală, cînd 
aceasta se şi instalase, cînd Ludovic al XVI-lea dădea 
dispoziţii de amenajare, soseşte un denunţ la Comună 
şi Manuel este trimis să schimbe pentru ultima dată 
hotărîrea municipalităţii, înlocuind castelul cu turnul. 

Manuel soseşte, examinează localul destinat ca 
locuinţă lui Ludovic al XVI-lea şi Mariei-Antoanete şi 
coboară copleşit de ruşine. Turnul era de nelocuit. 

La rîndul ei, Adunarea Naţională nu se tocmi 
deloc în privinţa cheltuielilor pentru alimentaţia 
regelui. Regele mînca mult. Nu-i facem cîtuşi de puţin 
vreun reproş din asta. Este în firea Bourbonilor să fie 
mari mîncăi. Dar regele mînca în mod cu totul 
deplasat. El mînca, şi încă cu mare poftă, în timp ce la 
Tuileries se ucideau oamenii între ei. Nu numai 
judecătorii i-au reproşat la proces această masă 
îmbelşugată dar, ceea ce e mult mai grav, Istoria, 
implacabila Istorie, a înregistrat-o în arhivele sale. 

Adunarea Naţionala acordase aşadar cinci sute de 
mii de livre pentru cheltuielile necesitate de hrana 
regelui, în timpul celor patru luni cît regele a rămas la 
Temple, cheltuiala s-a ridicat la patruzeci de mii de 
livre. 

Regele avea la Temple trei servitori şi 
treisprezece ofiţeri care asistau la masă. Dejunul lui se 
compunea zilnic din patru feluri servite întîi, două 
fripturi, fiecare din trei bucăţi, patru feluri de dulciuri, 
trei compoturi, trei farfurii cu fructe, o carafă de vin de 
Bordeaux, una de vin grecesc dulce şi una de madera. 

Numai el şi fiul său beau vin ; regina şi prinţesele 
nu beau la masă decit apă. 

Din acest punct de vedere, material, regele nu 
era de plins. 

Dar ceea ce îi lipsea îndeosebi era aerul, 
exerciţiul fizic, soarele şi umbra. 

Obişnuit cu  vînătorile de la Compiègne şi 
Rambouillet, cu parcurile de la Versailles şi marele 
Trianon, Ludovic al XVI-lea era dintr-o dată redus nu la 
o curte, nu la o grădină, nu la o plimbare, ci la un 
pămînt uscat şi gol, cu patru compartimente de gazon 
veştejit, cîţiva copaci piperniciţi, jigăriţi, defrunziţi de 
vîntul de toamnă. 

Aici se plimbau în fiecare zi la ora două regele şi 
familia sa. Ba ne înşelăm. De fapt, în fiecare zi la ora 
două, aici erau plimbaţi regele şi familia sa. 

Era nemaipomenit, crunt, feroce. Insă mai puţin 
feroce, mai puţin crunt decit pivnițele inchiziţiei de la 
Madrid, decît celulele de la Spielberg. 

Vă rog să reţineţi cu atenţie că nu acuzăm 
Comuna, după cum nu-i scuzăm pe regi. Spunem doar 
că turnul Temple nu reprezenta decît o măsură de 
represalii, represalii îngrozitoare, dăunătoare, 
stingace, deoarece dintr-o judecată se făcea o 
prigoană, iar dintr-un vinovat, un martir. 

Acest mod de viaţă, fără nici un fel de schimbare, 
dură atita timp cît regele rămase în turnul cel mic, 
adică pînă la 30 septembrie. 

In 29, la zece dimineaţa, şase slujbaşi municipali 
intrară în camera reginei în momentul cînd întreaga 
familie era adunată acolo. Erau purtătorii unei hotărîri 
a Comunei, prin care trebuiau să ridice de la prizonieri 
hîrtia, cerneala, penele şi  creioanele. Fură 
percheziţionate nu numai încăperile, dar şi persoanele 
prizonierilor. 

— Cit veţi avea nevoie de ceva, spuse purtătorul 
de cuvint, care se numea Charbonnier, valetul 
dumneavoastră va cobori şi va scrie cererile într-un 
registru care va rămîne în camera de Consiliu. 

Nici regele, nici regina nu făcură vreo obiecţie. Se 
scotociră şi dădură tot ce aveau asupra lor. Prinţesele 
şi servitorii le urmară exemplul. 

Abia atunci află Clery, care surprinse cîteva 
cuvinte ale unui slujbaş municipal, că regele va fi 
transferat chiar în acea seară în turnul mare. O 
informă pe Madame Elisabeth, care, la rîndul ei, 
comunică vestea regelui. i 

Nimic nou nu se întîmplă pînă seara. In sfîrşit, uşa 
se deschise şi cei şase slujbaşi, care fuseseră şi de 
dimineaţă, se înapoiară cu un nou ordin dat de 

Comună, pe care îl citiră regelui : era ordinul orifial de 
transferare a regelui în turnul cel mare. 

Scena de rămas bun a fost lungă şi dureroasă. 
Pînă la urmă, regele fu nevoit să-i urmeze pe slujbaşii 
Comunei. Niciodată o uşă, închizîndu-se în urma lui, nu 
scosese un sunet atît de macabru. 

Aşa de mare fusese graba celor care voiau să le 
pricinuiască prizonierilor această nouă durere, încît 
apartamentul în care îl conduseră pe rege nu era încă 
pregătit. Nu se găsea acolo decît un pat şi două 
scaune. Zugrăveala şi lipiturile proaspete dădeau 
apartamentului un miros de neîndurat. 

Regele se culcă fără să se plingă. Cléry petrecu 
noaptea lîngă el, pe un scaun. 

Cléry îl trezi şi îl îmbrăcă pe rege ca de obicei. 
Vru apoi să se ducă în turnul cel mic, să-l îmbrace pe 
delfin. Fu oprit, şi unul dintre slujbaşii municipali, 
numit Veron, îi spuse : 

— Nu veţi mai comunica cu ceilalţi prizonieri. 
Regele nu-şi va mai vedea copiii. 

De astă dată Cléry nu mai avu curajul să-i 
transmită stăpînului său această veste tristă. 

La ora nouă, regele, care ignora asprimea 
hotărîrii, ceru să fie condus la familia sa. 

— N-avem nici un ordin în acest sens, spuseră 
delegaţii. 

Regele stărui, dar ei nu-i mai răspunseră şi 
plecară. 

Regele rămase singur cu Cléry. Amîndoi erau 
zdrobiţi. 

Peste o jumătate de oră intrară doi delegaţi, 
urmaţi de un ospătar, care îi aducea regelui o bucată 
de piine şi o limonadă. 

— Domnilor, întrebă regele, n-aş putea totuşi să 
iau masa împreună cu familia mea ? 

— Vom căpăta ordine de la Comună, răspunse 
unul din ei. 

— Dar dacă eu nu pot cobori, valetul meu poate 
s-o facă ? El are grijă de fiul meu, şi sper că nimic nu-l 
împiedică să continue să-l servească, nu-i aşa ? 

Ei se mulţumiră să răspundă că aceasta nu 
depindea de ei, şi ieşiră. 

La ora zece, un slujbaş municipal îi aduse pe 
muncitorii care lucrau la amenajarea apartamentului. 
Apropiindu-se de rege, cu oarecare milă, funcţionarul îi 
zise : 

— Domnule, am asistat la dejunul familiei 
dumneavoastră şi sînt însărcinat să vă comunic că 
toată lumea e bine, sănătoasă. 

— Vă mulţumesc, îi răspunse regele, şi vă rog să 
daţi în schimb veşti despre mine familiei mele şi să le 
spuneţi că şi eu mă simt bine. Şi-acum, domnule, n-aş 
putea primi cele cîteva cărţi pe care le-am lăsat în 
camera reginei ? Imi veţi face plăcerea să mi le 
trimiteţi? 

Slujbaşul nici nu dorea altceva, dar era foarte 
stingherit, neştiind să citească. In cele din urmă îi 
mărturisi lui Cléry adevărul, rugindu-l să-l însoţească 
pentru a recunoaşte el însuşi cărţile pe care le dorea 
regele. 

Cléry se simţi foarte fericit. Era pentru el un 
mijloc de a transmite reginei veşti despre soţul ei. 

Cléry o găsi pe regină în camera ei, împreună cu 
copiii şi cu Madame Elisabeth. Văzîndu-l, se ridicară cu 
toţii şi-l întrebară din priviri. Din nefericire, Cléry nu 
putea spune decit cîteva cuvinte prudente, deoarece în 
cameră se aflau doi slujbaşi municipali care îl 
însoţiseră. Dar regina nu se mai putu abţine şi, 
adresîndu-li-se direct, spuse : 

— Oh ! domnilor, vă implor, lăsaţi-ne să stăm 
cîteva clipe împreună cu regele în timpul zilei şi la ora 
prînzului ! 

Slujbaşii municipali se priviră fără să răspundă. 

— Ei bine, fie ce-o fi ! spuse pînă la urmă cel care- 
i vorbise regelui. Azi vor mai mînca încă împreună ! 

— Dar miine ? întrebă regina. 

— Doamnă, răspunse  delegatul, comportarea 
noastră este subordonată hotărtîrilor Comunei. Miine 
vom face ce va ordona Comuna. E şi părerea dumitale, 
cetăţene ? îl întrebă delegatul pe colegul său. 

Acesta făcu din cap un semn de aprobare. 

Regina şi prinţesele, care aşteptau acest semn cu 
teamă, scoaseră un strigăt de bucurie. 

Unul dintre delegaţi nu-şi putu reţine lacrimile, şi 
Simon, care era de faţă, exclamă: 

— Cred că femeile astea mă vor face să plîng ! 

Apoi, adresîndu-se reginei, spuse : 

— N-aţi plins aşa cînd aţi asasinat poporul la 10 
august! 

— Ah ! domnule, spuse regina, poporul este 
înşelat asupra sentimentelor noastre ! Dacă ne-ar 
cunoaşte bine, ar face ca şi domnul, ne-ar deplînge ! 

Cléry luă cărţile cerute de rege şi se înapoie. Se 
grăbea să-i anunţe stăpînului marea veste. 

Prînzul fu servit în apartamentul regelui, unde fu 
dusă toată familia. S-ar fi spus că era un dejun de săr- 
bătoare. Credeau că au cîştigat totul cîştigînd o zi ! 

Cîştigaseră într-adevăr totul, căci nu se mai auzi 
vorbindu-se de hotărîrea Comunei şi regele continuă, 
ca şi în trecut, să îşi vadă familia în timpul zilei şi să ia 
mesele împreună cu ea. 

z Capitolul 76 
IN CARE MEŞTERUL GAMAIN 
APARE DIN NOU 


În dimineaţa aceleiaşi zile în care cele povestite 
mai sus aveau loc la Temple, un om îmbrăcat cu o 
scurtă şi cu o bonetă roşie, sprijinit într-o cîrje care îl 
ajuta la mers, se prezentă la ministerul de Interne. 

Roland era foarte accesibil, dar oricît de accesibil 
ar fi fost, era totuşi nevoit să aibă — ca şi cum ar fi fost 
ministrul unei monarhii în loc să fie ministrul unei 
republici — uşieri în anticamera sa. 

Omul cu cîrje, cu scurtă şi cu bonetă roşie fu 
aşezat obligat să se oprească în anticameră, în faţa 
uşierului care-i oprea trecerea, întrebîndu-i : 

— Ce doriţi dumneavoastră, cetăţene ? 

— Doresc să vorbesc cu cetăţeanul ministru, 
răspunse omul cu scurta. 

Se împliniseră cincisprezece zile de cînd titlul de 
cetățean şi cetățeană înlocuia apelativele domnule şi 
doamnă. 

Uşierii sînt întotdeauna uşieri, adică personaje 


foarte importante — vorbim desigur despre ugşierii 
ministerelor. Acesta de la Roland răspunse cu un ton 
protector : 


— Prietene, învaţă un lucru : nu se vorbeşte aşa 
cu un cetăţean ministru. 

— Şi cum anume se vorbeşte cu un cetăţean 
ministru, cetăţene uşier ? întrebă cetăţeanul cu boneta 
roşie. 

— Se vorbeşte cu el cînd ai o scrisoare de 
audienţă. 

— Credeam că asta se petrecea, cum spuneţi, 
sub domnia tiranului, dar că sub republică, într-o 
vreme în care toţi oamenii sînt egali, am fi mai puţin 
aristocrați. 

Această observaţie îl puse pe gînduri pe uşier. 

— Vedeţi dumneavoastră, continuă omul cu 
boneta roşie, cred că nu e prea plăcut să vii de la 
Versailles pentru a face un serviciu unui ministru şi să 
nu fii primit de el. 

— Veniţi să-i faceţi un serviciu cetăţeanului 
Roland? 

— Cam aşa ceva l 

— Şi ce fel de serviciu vreţi să-i faceţi ? 

— Am venit să-i denunţ o conspirație. 


— Bun ! Sîntem pînă peste cap plini de 
conspirații... 

— Ah! 

— Veniţi din Versailles pentru asta ? 

— Da. 


— Ei bine, vă puteţi întoarce la Versailles. 

— E-n regulă, mă voi întoarce, dar ministrul 
vostru se va căi că nu m-a primit. 

— Păi, aşa e dispoziţia... Scrieţi-i şi reveniți cu o 
scrisoare de audienţă. Atunci nu va mai fi nici o 
problemă. 

— E ultimul dumneavoastră cuvînt ? 

— Ultimul. 

— Se pare că e mai greu de intrat la cetăţeanul 
Roland decit era să intri la Majestatea Sa Ludovic al 
XVI-lea ! 

— Cum aşa ? 

— Spun ce spun. 

— la să vedem, ce spui ? 

— Spun că era o vreme cînd intram la Tuileries 
cum voiam. 

— Dumneavoastră ? 

— Da, şi pentru asta n-aveam nevoie decit să-mi 
spun numele. 

— Cum vă numiţi ? Regele Frederic-Wilhelm, sau 
împăratul Francisc ? 

— Nu. Eu nu sînt un tiran, un negustor de sclavi, 
un aristocrat. Sînt pur şi simplu Nicolas-Claude 
Gamain, meşter între meşteri, meşter printre toţi. 

— Meşter în ce ? 

— În lăcătuşerie, fireşte ! Nu-l cunoaşteţi pe 
Nicolas-Claude  Gamain, fostul meşter lăcătuş al 
domnului Capet ? 

— Ah ! cum, dumneavoastră sînteţi, cetăţene... ? 

— Nicolas-Claude Gamain. 

— Lăcătuş al fostului rege ? 

— Adică, maestrul lui în lăcătuşerie, înţelegeţi, 
cetăţene ? 

— Chiar asta voiam să spun. 

— Eu sînt, în carne şi în oase ! 

Uşierul îi privi pe camarazii săi ca pentru a-i 
consulta. Aceştia răspunseră printr-un semn afirmativ. 

— Atunci, spuse uşierul, e cu totul altceva. 

— Ce înţelegeţi prin e cu totul altceva ? 

— Inţeleg că vă veţi scrie numele pe o bucată de 
hîrtie şi voi face să ajungă acest nume la cetăţeanul 
ministru. 

— Să scriu ? Ah ! da, să scriu ! nu eram prea tare 
la scris nici înainte ca aceşti tîlhari să mă fi otrăvit; dar 
acum e chiar mai rău ! Priviţi cum m-a aranjat 
arsenicul. 

Şi Gamain îşi arătă picioarele strîimbate, coloana 
vertebrală curbată, mîna crispată. 

— Cum e cu putinţă ? Ei v-au maltratat astfel ? 
Bietul om ! 

— Ei înşişi ! Şi asta vreau să denunţ cetăţeanului 
ministru, şi multe altele... intrucit se spune că i se va 
face proces acestui tîlhar de Capet, ceea ce am de 
spus nu va fi poate de prisos pentru naţiune în 
împrejurările în care ne găsim. 

— Ei bine, aşezaţi-vă acolo şi aşteptaţi. Voi 
transmite numele dumneavoastră cetățeanului 
ministru. 

Şi uşierul scrise pe o bucată de hirtie : 

Claude-Nicolas Gamain, fost meşter lăcătuş al 
regelui, solicită cetățeanului ministru audiență urgentă 
pentru o destăinuire importantă. 


Apoi dădu hirtia unuia dintre camarazii săi, a 
cărui sarcină specială era să anunţe audienţele. Cinci 
minute mai tîrziu, acesta se înapoie spunînd : 

— Urmaţi-mă, cetăţene. 

Gamain făcu un efort care-i smulse un strigăt de 
durere, se ridică şi-l urmă pe uşier. Acesta îl conduse 
nu în cabinetul ministrului oficial, cetăţeanul Roland, ci 
în cabinetul adevăratului ministru, cetăţeana Roland. 

Era o cameră mică, foarte simplă, tapetată cu 
hîrtie verde, luminată de o singură fereastră în 
ambrazura căreia, aşezată la o masă mică, lucra 
doamna Roland. 

Roland stătea în picioare în faţa căminului. 

Uşierul îl anunţă pe cetăţeanul Gamain — şi 
Claude-Nicolas Gamain apăru în uşă. 

Meşterul lăcătuş nu avusese niciodată, nici chiar 
pe vremea cînd era perfect sănătos, o înfăţişare prea 
plăcută. Dar boala a cărei victimă era, şi care nu era 
altceva decît un reumatism articular care îi strimbase 
picioarele şi îi desfigurase obrazul, nu adăugă nimic 
plăcut aspectului său fizic. 

Primul sentiment firesc care îl încercă ministrul a 
fost o profundă aversiune. Un sentiment de milă făcu 
totuşi ca primul cuvînt ce i-l adresă să fie: 

— Aşezaţi-vă, cetăţene ! Păreţi suferind. 

— Cred şi eu că sînt suferind, spuse Gamain 
aşezîndu-se. De cînd m-a otrăvit austriaca. 

La aceste cuvinte, pe obrazul ministrului trecu o 
expresie de profund dezgust. Schimbă o privire cu 
soţia sa, aproape ascunsă în ambrazura ferestrei. 

— Pentru a-mi denunța această otrăvire aţi 
venit ? întrebă Roland. 

— Pentru a vă denunța asta şi altceva. 

— Aduceţi dovada denunţurilor ? 

— Ah ! În ce priveşte asta, n-aveţi decît să veniţi 
cu mine la Tuileries, să vă arăt dulapul! 

— Ce dulap ? 

— Dulapul în care acest tilhar îşi ascundea 
comoara... Oh ! Ar fi trebuit să bănuiesc atunci cînd, 
odată treaba făcută, austriaca mi-a spus cu glas 
mieros: „Hai, Gamain, ţi-o fi sete, bea acest pahar de 
vin, îţi va face bine !” Ar fi trebuit să bănuiesc că vinul 
era otrăvit! 

— Otrăvit ? 

— Da... Şi ştiam doar, spuse Gamain cu o 
expresie de profundă ură, că oamenii care-i ajută pe 
regi să ascundă comori nu trăiesc multă vreme. 

Roland se apropie de soţia sa şi o întrebă din 
priviri. j 

— E ceva în toate astea, prietene, spuse ea. Imi 
amintesc acum numele acestui om : e meşterul lăcătuş 
al regelui. 

— Şi dulapul... ? 

— Ei bine, întreabă-l ce-i cu acest dulap. 

— Ce e cu dulapul ? reluă Gamain, care auzise 
discuţia. Ah ! zău că am să vă spun ! E un dulap de fier 
cu o încuietoare specială, în care cetăţeanul Capet îşi 
ascundea aurul şi documentele. 

— Şi cum de ştiţi de existenţa acestui dulap ? 

— Fiindcă a trimis la Versailles după mine şi 
ajutorul meu, ca să pun în mişcare o broască pe care o 
confecţionase singur şi nu mergea. 

— Dar e posibil ca acest dulap să fi fost deschis, 
spart şi jefuit la 10 august. 

— Oh ! spuse Gamain. Nu-i nici o primejdie. 

— Cum nu e nici o primejdie ? 

— Nu. Sfidez pe oricine din lume, în afară de el şi 
de mine, s-o găsească şi mai ales s-o deschidă. 

— Sînteţi sigur ? 

— Absolut sigur. Aşa cum era cînd a plecat el din 
Tuileries, aşa este şi azi. 

— Şi cînd l-aţi ajutat pe Ludovic al XVI-lea să 
încuie acest dulap ? 

— Ah ! N-aş putea spune exact, dar era cu vreo 
trei-patru luni înainte de plecarea la Varennes. 

— Şi cum s-a întîmplat ?... 

— Capet a trimis să mă caute la Versailles. Soţia 
mea nu voia să mă lase să mă duc... 

— S-o mai scurtăm, prietene... şi să revenim la 
dulap. 

— lată ce s-a întîmplat. „Ajută-mă să număr banii 
pe care vreau să-i ascund în acest dulap” mi-a spus el. 
Şi am numărat împreună două milioane de monede de 
aur, pe care le-am împărţit în patru saci de piele. Dar 
în timp ce-i număram aurul, am văzut cu coada 
ochiului cum valetul îi aducea documente, hirtii, iarăşi 
alte şi alte hirtii... şi mi-am spus : „Bine ! dulapul e 
făcut pentru a ascunde documente : banii nu-s decit 
aparenţa!” 

— Ce zici de asta, Madeleine ? întrebă Roland 
aple- cîndu-se în aşa fel spre soţia sa, încît de astă 
dată să nu poată fi auzit de Gamain. 

— Zic că această dezvăluire e de cea mai mare 
importanţă şi că nu trebuie pierdut nici un moment. 

Roland sună. Uşierul apăru. 

— Există vreo trăsură gata de plecare în curtea 
ministerului ? întrebă el. 

— Da, cetăţene. 

— Spuneţi-i să se apropie. 

Gamain se ridică. 

— Ah ! spuse el foarte jignit, după cît se pare v-aţi 
săturat de prezenţa mea. 

— Cum adică ? întrebă Roland. 

— Pentru că aţi chemat trăsura... miniştrii mai au 
trăsuri sub republică ? 

— Prietene, răspunse Roland, o trăsură nu e un 
lux pentru un ministru, e o economie. 

— Economie de ce ? 

— De timp. 

— Înseamnă atunci că va fi necesar să revin ? 

— Dece? 

— Păi ! pentru a vă conduce la dulapul unde se 
găseşte comoara. 

— Inutil. 

— Cum adică inutil ? 

— Fără îndoială, fiindcă am cerut trăsura tocmai 
să mă duc acolo. 

— Să vă duceţi unde ? 

— La Tuileries. 

— Mergem deci împreună ? 

— Chiar acum. 

— Asta da ! 

— Dar, apropo, spuse Roland. 

— Ce ? întrebă Gamain. 

— Cheia ? 

— Ce cheie ? 

— Cheia dulapului... Probabil că Ludovic al XVI-lea 
n-a lăsat-o în uşă. 

— Oh ! cu siguranţă, dat fiind că umflatul de 
Capet nu e atit de prost cum arată. 

— Atunci trebuie să vă luaţi uneltele. 

— Ce să fac cu ele ? 

— Să deschideţi dulapul. 

Gamain scoase din buzunar o cheie absolut nouă. 

— lată cheia dulapului, pe care am făcut-o din 
memorie. Am studiat-o bine atunci, bănuind că într-o 
zi... 

— Acest om e un mare mizerabil ! îi spuse 
doamna Roland soțului ei. 

— Crezi aşadar... ? o întrebă el cu oarecare 
ezitare. 

— Cred că n-avem dreptul să refuzăm nici o infor- 
maţie pe care norocul ne-o trimite pentru a ajunge la 
aflarea adevărului. 

— Şi credeţi, întrebă Roland cu o silă pe care nu o 
putea ascunde, credeţi că această cheie va deschide 
dulapul ? 

— Trag nădejdea că încă din prima mişcare. 

— Trăsura cetăţeanului ministru aşteaptă, spuse 
uşierul. 

— Merg cu voi ? întrebă doamna Roland. 

— Bineînţeles ! Dacă există documente acolo, ţie 
ţi le voi încredința. 

Apoi, întorcîndu-se spre Gamain, îi spuse : 

— Să mergem, prietene. 

Capitolul 77 
RETRAGEREA PRUSACILOR 


În timpul cît trăsura cetăţeanului Roland aleargă 
spre Tuileries, în timpul cît Gamain găseşte panoul 
ascuns în perete, în timpul cît cheia forjată din 
memorie deschide cu o minunată uşurinţă dulapul de 
fier; în timpul cît dulapul de fier predă nefastul depozit 
care-i fusese încredinţat şi care — cu toată lipsa 
documentelor predate doamnei Campan de regele 
însuşi — va avea o influenţă atît de cumplită asupra 
destinului prizonierilor de la Temple ; în timpul cît 
Roland duce la el aceste documente, le citeşte unul 
cîte unul, le clasează, le etichetează, căutînd inutil 
printre toate aceste piese o urmă a venalităţii atît de 
mult denunţate a lui Danton — să vedem ce face în 
acest timp fostul ministru de Justiţie. 

Spunem fostul ministru de Justiţie fiindcă, odată 
Convenţiunea instalată, Danton n-avea nimic mai 
grabnic de făcut decit să-şi dea demisia. Urcase la 
tribună şi spusese : 

— Inainte de a-mi exprima părerea asupra 
primului decret pe care trebuie să-l dea Convenţia, îmi 
dau în sînul ei demisia din funcțiunile ce mi-au fost 
încredințate de Adunarea Legislativă. Le-am primit în 
bubuitul tunurilor. Acum joncţiunea armatelor s-a 
făcut, joncţiunea reprezentanţilor este realizată. Nu 
mai sînt decît mandatarul poporului şi voi vorbi în 
această calitate. 

La cuvintele : „joncţiunea armatelor s-a făcut”, 
Danton ar fi putut adăuga : „Şi prusacii sînt bătuţi”, 
deoarece el rostise aceste cuvinte la 21 septembrie, 
iar în 20, adică în ajun, avusese loc bătălia de la 
Valmy. Dar Danton nu ştia. Se mulţumi să spună: 

— Să risipim părelnicele fantome ale dictaturii cu 
care unii au vrut să sperie poporul. Să declarăm că nu 

există decit o Constituţie, aceea acceptată de el. Pînă 
azi l-am agitat : poporul trebuia stimulat împotriva tira- 
nului. Acum, însă, legile să fie la fel de neîndurătoare 
faţă de cei care le încalcă, pe cît de neîndurător a fost 
poporul izbind tirania ! Legea să-i pedepsească pe toţi 
vinovaţii ! Să ne lepădăm de orice exagerare. Să pro- 
clamăm că orice proprietate teritorială şi industrială va 
fi menţinută pe veci ! 

Astfel, spiritul întregii revoluţii se rezuma în 
aceste cîteva cuvinte ale lui Danton : 

„Abolirea oricărei dictaturi ; consfinţirea oricărei 
proprietăţi cu alte cuvinte — punctul de plecare: omul 
are dreptul să se conducă el însuşi; scopul : omul are 
dreptul să păstreze roadele activităţii sale libere !” 

Gironda nu înţelese. Onesta Girondă avea o 
repulsie de neînvins pentru... cum să-i spunem ?... 
pentru uşuraticul Danton. S-a văzut că îi refuzase 
dictatura în momentul cînd o ceruse pentru a 
împiedica masacrul. 

Un girondin se ridică şi, în loc să-l aplaude pe 
omul de geniu care tocmai formulase cele două mari 
temeri ale Franţei şi o liniştise enunţindu-le, îi strigă lui 
Danton: 

— Oricine încearcă să consacre proprietatea o 
compromite. A o atinge chiar şi pentru a o întări 
înseamnă a o zdruncina. Proprietatea este anterioară 
oricărei legi! 

Convenţia votă două decrete : 


O constituţie nu poate exista decit dacă este 
adoptată de către popor. 

Securitatea persoanelor şi a proprietăților stă sub 
ocrotirea națiunii. 


Era, şi nu era asta : nimic nu e mai îngrozitor în 


politică decît aproximațiile ! 
De altfel, demisia lui Danton a fost acceptată. 

Dar omul care se considerase destul de puternic 
pentru a lua asupra lui ziua de 2 septembrie, adică 
groaza Parisului, ura provinciei, oroarea întregii lumi, 
acest om era cu siguranţă plin de forţă ! 

Şi, într-adevăr, ţinea în acelaşi timp în mînă firele 
diplomaţiei, ale războiului şi ale poliţiei. Dumouriez şi, 
în consecinţă, armata erau în mîna lui. 

Ştirea victoriei de la Valmy sosi la Paris şi produse 
o mare bucurie. Sosise cu aripi de vultur şi fusese 
socotită mult mai hotăritoare decit era în realitate. 
Drept rezultat, Franţa trecuse de la o teamă extremă 
la o extremă îndrăzneală. 

„De vreme ce regele Prusiei a fost învins, de ce n- 
ar fi prizonier, legat fedeleş, sau cel puţin azvirlit de 
cealaltă parte a Rinului ?” 

lată ce se spunea sus şi tare. Apoi, foarte încet: 

„E foarte simplu : Dumouriez trădează ! E vîndut 
prusacilor !” 

Dumouriez începea să primească răsplata pentru 
marele serviciu făcut : ingratitudinea. 

Regele Prusiei nu se considera cîtuşi de puţin 
bătut: atacase înălțimile de la Valmy şi nu le putuse 
cuceri, atita tot. Fiecare armată îşi păstrase poziţiile. 
Francezii, care de la începutul campaniei se 
retrăseseră mereu, urmăriţi de panică, de înfrîngeri, în 
derută, se ţinuseră bine de astă dată, nici mai mult nici 
mai puţin. In ce priveşte pierderile în oameni, ele 
fuseseră aproape egale de ambele părţi. 

lată ce nu i se putea spune Parisului, Franţei, 
Europei, din pricină că aveau mare nevoie de o mare 
victorie. Dar iată ce-i transmitea Dumouriez, prin 
Westermann, lui Danton. 

Prusacii erau atît de puţin învinşi, atît de puţin în 
retragere, încît la douăsprezece zile după Valmy se 
mai aflau încă neclintiţi pe poziţiile lor. 

Dumouriez scrisese să afle dacă, în cazul cînd 
regele Prusiei ar face propuneri, trebuie sau nu să 

trateze cu el. Această întrebare primi două răspunsuri : 
unul de la guvern, mîndru, oficial, dictat de 
entuziasmul victoriei ; celălalt, înţelept şi calm, dar 
provenind numai de la Danton. 

Scrisoarea guvernului vorbea de sus şi spunea : 


Republica nu duce tratative atita timp cit 
duşmanul n-a evacuat teritoriul țării. 


Cea a lui Danton spunea: 


Cu condiția ca prusacii să evacueze teritoriul țării, 
trataţi cu orice preț. 


În starea de spirit în care se găsea regele Prusiei, 
nu era uşor să tratezi cu el. Aproape în acelaşi timp 
cînd sosea la Paris ştirea victoriei, sosea la Valmy 
vestea abolirii regalității şi a proclamării republicii. 
Regele Prusiei era furios. 

Această invazie, întreprinsă pentru a-l salva pe 
regele Franţei, nu avusese pînă una-alta drept rezultat 
decit zilele de 10 august, 2 şi 21 septembrie, adică 
ducerea regelui în captivitate, masacrul nobililor şi 
abolirea monarhiei, consecinţe care îl făcură pe regele 
Prusiei să intre într-un acces de furie neagră. El voia să 
lupte, fie ce-o fi, şi la 29 septembrie, dădu ordin să se 
pornească o bătălie crîncenă. 

După cum se vede, nu era vorba nici pe departe 
ca prusacii să părăsească teritoriul republicii. g 

In 29, în locul unei bătălii, avu loc un consiliu. În 
rest, Dumouriez era pregătit pentru orice. 

Deosebit de arogant în vorbe, Brunswick era 
foarte prudent cînd trebuia să treacă de la vorbe la 
fapte. Intr-un cuvint, Brunswick era mai mult englez 
decît german. Luase în căsătorie o soră a reginei 
Angliei. Primea deci sugestii cel puţin în aceeaşi 
măsură de la Londra, ca şi de la Berlin. Dacă Anglia 

hotăra să se lupte, el se lupta cu ambele braţe : cu un 
braţ pentru Prusia, cu celălalt pentru Anglia. Dar dacă 
stăpînii lui, englezii, nu scoteau sabia din teacă, era 
gata să o pună la locpe a sa. 

Or, în 29, Brunswick prezentă în Consiliu două 
scrisori, una a Angliei şi una a Olandei, care refuzau să 
se alăture coaliţiei. In plus, Custine mărşăluia spre Rin, 
ameninţind Koblenz-ul. Şi, odată acest oraş ocupat, în 
faţa regelui Frederic-Wilhelm se închidea poarta de 
înapoiere spre Prusia. 

Apoi, mai era ceva deosebit de grav, mai serios 
decit toate astea : din întîmplare, acest rege al Prusiei 
avea o amantă, contesa de Lichtenau. Ea urmase 
armata la fel ca toată lumea — ca şi marele Goethe, 
care schiţa într-un furgon al Majestății Sale prusace 
primele scene din Faust —, ea conta pe faimoasa 
paradă militară: voia să vadă Parisul. 

Aşteptind acest eveniment, contesa se oprise la 
Spa. Acolo aflase cele petrecute la Valmy, primejdiile 
prin care trecuse regalul său amant. Frumoasa contesă 
se temea cumplit de două lucruri : de ghiulelele 
francezilor şi de zimbetele franţuzoaicelor. 

Scria scrisoare după scrisoare şi ca post-scriptum 
la aceste scrisori, adică rezumatul gîndurilor celeia ce 
le scrisese, era cuvîntul intoarce-te ! 

La drept vorbind, regele Prusiei nu mai era reţinut 
decît de ruşinea de a-l părăsi pe Ludovic al XVI-lea. Il 
influenţară toate aceste considerente, numai că mai 
puternice au fost lacrimile amantei sale şi primejdia 
care ameninţa Koblenz-ul. 

E-adevărat că stăruia mai departe să i se redea 
libertatea lui Ludovic al XVI-lea. Danton se grăbi să-i 
trimită prin Westermann toate hotărtrile Comunei, care 
arătau că prizonierul este foarte bine tratat. Acest 
lucru îi fu de ajuns regelui Prusiei : se vede că nu era 
prea greu de mulţumit! Prietenii săi afirmă că, înainte 
de a se retrage, le ceru lui Dumouriez şi lui Danton să- 

şi dea cuvîntul de onoare că vor salva viaţa regelui. Nu 
există însă nici o dovadă în sprijinul acestei afirmaţii. 

in 29 septembrie, armata prusacă începe 
retragerea şi face o leghe ; în 30 încă una. Armata 
franceză o escorta ca şi cum, însoţind-o, i-ar fi făcut 
onorurile ţării ! 

De fiece dată cînd soldaţii noştri voiau s-o atace, 
să-i taie retragerea, să se expună, să încolţească în 
cele din urmă mistrețul şi să-l facă să ţină piept 
cîinilor, oamenii lui Danton îi trăgeau înapoi. 

Tot ce dorea Danton era să-i vadă pe prusaci 
părăsind Franţa. 

Această dorinţă patriotică se văzu împlinită la 22 
octombrie. 

La 7 noiembrie Gironda porni procesul regelui. 

„Un popor are nevoie să fie salvat, dar n-are 
nevoie să fie răzbunat!” — spuse Danton la cordelieri. 

„Desigur, regele trebuie judecat, spuse Gregoire 
Convenţiei, dar a făcut atitea spre a fi disprețuit încît 
nu mai e loc pentru ură !” 

Paine scrise : 


„Vreau să se facă un proces nu împotriva lui 
Ludovic al XVI-lea, ci împotriva bandei de regi. Dintre 
aceşti indivizi avem unul în mîinile noastre. El ne va 
pune pe urmele conspirației generale... Ludovic al XVI- 
lea este deosebit de folositor pentru a demonstra 
tuturor necesitatea revoluțiilor.” 


Aşadar, minţi luminate ca Thomas Paine şi suflete 
alese ca Danton şi Gregoire erau de acord asupra 
acestui punct : trebuia făcut nu procesul regelui, ci 
procesul regilor şi, la nevoie, în acest proces Ludovic al 
XVI-lea trebuia chemat ca martor. Franţa, devenită 
republică, va trebui să acţioneze în numele ei şi în 
numele popoarelor supuse monarhiei. 

Imaginaţi-vă acest proces publicat, sprijinit pe 
probe, începînd cu împărăteasa Carterina II-a, ucigaşa 
soţului ei şi călăul Poloniei. Imaginaţi-vă amănuntele 
acestei vieţi monstruoase scoase la lumina zilei şi 
învăţătura ce ar fi rezultat pentru popoare dintr-un 
asemenea proces. 

Capitolul 78 
PROCESUL 


Documentele din dulapul de fier predate de 
Gamain — căruia Convenţia îi acordă o pensie viageră 
de o mie două sute de franci şi care muri cu trupul 
deformat de reumatism, după ce regretase de o mie 
de ori ghilotina la care contribuise să fie dus augustul 
său elev — documentele din dulapul de fier nu 
conţineau nimic împotriva lui Dumouirez şi Danton : îl 
compromiteau mai ales pe rege şi pe preoţi. Ele 
dezvăluiau spiritul şi sufletul mărunt, acru, ingrat al lui 
Ludovic al XVI-lea, care nu-i ura decit pe cei care 
încercaseră să-l salveze : Necker, La Fayette şi 
Mirabeau! Hiîrtiile nu conţineau nimic nici împotriva 
Girondei. 

Dezbaterea asupra procesului începu la 13 
noiembrie. 

Cine deschisese această îngrozitoare dezbatere ? 
Cine era centironul de care era prinsă sabia Muntelui ? 
Cine plutea deasupra întunecatei Adunări ca un înger 
al exterminării ? 

Era un tînăr, mai bine zis un copil de douăzeci şi 
patru de ani, trimis în Convenţie înainte de a fi împlinit 
vîrsta legală, şi pe care l-am văzut de mai multe ori 
înainte apărînd în această povestire. 

Era originar dintr-una din regiunile cele mai aspre 
ale Franţei, din Nièvre. Avea în el ceva din acea sevă 
aprigă şi amară care face, dacă nu oameni iluştri, cel 
puţin oameni primejdioşi. Era fiul unui bătrîn soldat pe 
care treizeci de ani de serviciu îl ridicaseră la rangul de 
purtător al crucii Saint-Louis, fiind înnobilat în 
consecinţă cu titlul de cavaler. 

Trimis la Reims pentru a studia dreptul, tînărul 
făcu aici studii mediocre şi versuri proaste. 

Se grăbea să iasă din provincie şi veni să-l caute 
pe Camille Desmoulins, ziarist strălucit, care ţinea în 
mîinile sale crispate viitoarea reputaţie a poeţilor 
necunoscuţi. Acesta văzu într-o zi apărind la el un 
student mîndru, plin de pretenţii şi de patos, cu vorba 
înceată şi măsurată, lăsînd cuvintele să cadă unul cîte 
unul, ca picăturile de apă îngheţată care străpung 
stîncile, şi încă dintr-o gură ca de femeie. În ce 
priveşte restul chipului său, avea ochi albaştri, imobili, 
aspri, puternic apăraţi de spriîncene negre, un ten alb, 
mai mult bolnăvicios decît curat. 

Prin urmare, Camille Desmoulins văzu într-o zi 
intrînd la el strania figură. li fu antipatic în cel mai înalt 
grad. 

Tînărul îi citi din versurile sale şi îi spuse, între 
alte ginduri cu caracter social, că, de la romani 
încoace, lumea i se pare goală. 

Tînărul era Saint-Just. 

Saint-Just cobori încet de pe băncile 
montagnarzilor şi urcă încet la tribună, cerînd, cu glas 
domol, moartea... 

Discursul pe care îl rosti acest frumos tînăr palid, 
cu buze de femeie a fost atroce. Să-l releve cine-o 
vrea, să-l imprime cine-o putea. Noi n-avem curajul s-o 
facem. 

„Regele nu trebuie judecat timp îndelungat, 
spuse el : trebuie ucis. 

Trebuie ucis, căci nu există legi după care să fie 
judecat ; el însuşi le-a distrus. 

Trebuie ucis ca un duşman ; numai cetăţenii sînt 
judecaţi. Pentru a-l judeca pe tiran, ar trebui întîi să-l 
facem din nou cetăţean. 

Trebuie ucis ca un vinovat prins în flagrant delict, 
cu mîna în sînge ; monarhia este, de altfel, o crimă 
eternă. Un rege este în afara naturii. Între popor şi 
rege nu există nici un raport firesc.” 

Vorbi astfel timp de o oră, fără să se 
însufleţească, fără să se înfierbînte, cu un glas de 
rector, cu gesturi de pedant şi, la sfîrşitul fiecărei 
fraze, reveneau cuvintele „Trebuie ucis!”, care cădeau 
ca o greutate stranie, producînd în auditori o zguduire 
asemănătoare celei provocate de căderea cuţitului 
ghilotinei. 

Acest discurs produse o senzaţie extraordinară. 
Nu rămase un singur judecător care, ascultîndu-l, să 
nu fi simţit cum răceala oţelului îi pătrunde pînă în 
fundul sufletului ! Robespierre însuşi se înspăimîntă 
văzîndu-şi discipolul, elevul, înfingînd atît de puternic, 
dincolo de cele mai înaintate avanposturi republicane, 
sîngerosul drapel al revoluţiei. 

Din acel moment nu numai că procesul era 
hotărît, dar şi condamnarea lui Ludovic al XVI-lea era 
un fapt împlinit. 

A încerca să-l salvezi pe rege însemna să te dai 
pradă morţii. 

Lui Danton îi veni ideea să încerce, dar nu avu cu- 
rajul să o facă. Avusese suficient patriotism să ceară 
pentru sine numele de asasin, nu avu însă destul 
stoicism pentru a-l accepta pe cel de trădător. 

La 11 decembrie începu procesul. 

Cu trei zile înainte, un slujbaş municipal se 
prezentase la Temple, în fruntea unei delegaţii a 
Comunei, şi intrase la rege. Le citise apoi prizonierilor 
o hotărîre prin care se dispunea să le fie luate cuţitele, 
bricele,  foarfecele, bricegele — în sfîrşit toate 
instrumentele ascuțite care li se iau de obicei 
condamnaților. 

Tocmai atunci sosise doamna Cléry, însoţită de o 
prietenă, să-şi vadă soţul. Ca de obicei, paznicii l-au 
coborit pe valet în sala de consiliu. Acolo el începu să 
discute cu soţia sa, care simula a-i relata cu glas tare 
treburi casnice. Dar, în timp ce ea vorbea tare, 
prietena îi spunea încet: 

—  Marţea viitoare regele va fi dus în faţa 
Convenţiei... Va începe procesul... Regele va putea lua 
un sfetnic... E lucru sigur... 

Regele îi interzisese lui Clery să-i ascundă ceva. 
Astfel, oricît de neplăcută era vestea, credinciosul 
slujitor luă hotărîrea să i-o comunice stăpînului său. 

Lui Ludovic al XVI-lea îi rămîneau, aşadar, patru 
zile să se pună de acord cu regina. 

li mulţumi lui Cléry pentru credinţa cu care îşi 
ţinuse cuvîntul. 

La 11 decembrie, încă de la cinci dimineaţa, sună 
alarma generală în tot Parisul. Porţile vechii mînăstiri 
Temple, se deschiseră şi în curţi intrară trupe de cava- 
lerie şi tunuri. 

La ora 9 dimineaţa regele şi moştenitorul urcară 
să ia micul dejun la regină şi prințese. Petrecură un 
ultim ceas împreună, însă sub privirile delegaților 
municipali. După un ceas au fost nevoiţi să se despartă 
şi, de parcă n-ar fi ştiut nimic despre cele ce vor urma, 
să-şi închidă durerea în inimă despărţindu-se. 

Delfinul chiar nu ştia nimic. 

La ora unsprezece, pe cînd regele făcea cu fiul 
său o lecţie de citire, intrară doi slujbaşi municipali, 
spunînd că au venit să-l caute pe tînărul Ludovic, spre 
a-l duce la mama sa. Regele vru să cunoască motivele 
acestui soi de răpire. Delegații se mulţumiră să 
răspundă că executau ordinele consiliului Comunei. 

Regele îşi îmbrăţişă fiul şi îl însărcină pe Cléry să-l 
conducă la mama sa. Cléry se supuse şi apoi se 
înapoie. 

— Unde l-aţi lăsat pe fiul meu ? întrebă regele. 

— In braţele reginei, Sire, răspunse Cléry. 

Unul dintre delegaţi reapăru. 

— Domnule, îi spuse el lui Ludovic al XVI-lea, 
cetăţeanul Chambon, primarul Parisului (urmaşul lui 
Pétion), se află la Consiliu şi va urca curînd. 

— Ce doreşte ? întrebă regele. 

— Nu ştiu, răspunse funcţionarul municipal. 

Şi, ieşi, lăsîndu-l pe rege singur. 

Primarul apăru abia după o oră. Era însoţit de 
noul procuror al Comunei, Chaumette, de secretarul 
grefier, Coulombeau, şi de Santerre, însoţit el însuşi de 
aghiotanţii săi. 

Regele se ridică. 

— Ce doriţi, domnule ? întrebă el adresîndu-se 
primarului. 

— Am venit la dumneavoastră, domnule, 
răspunse acesta, ca urmare a decretului dat de 
Convenţie pe care secretarul-grefier vi-l va citi. 

Intr-adevăr, secretarul-grefier desfăşură o hirtie şi 
citi : 


Decret dat de Convenţia națională, care ordonă 
ca Ludovic Capet... 


La acest cuvînt, regele îl întrerupse pe grefier. 

— Nu mă numesc Capet, spuse el. E numele 
unuia dintre strămoşii mei. 

Apoi, cum secretarul voia să continue citirea, 
regele spuse : 

— Inutil, domnule, am citit decretul într-un ziar. 

Apoi, întorcîndu-se către delegaţi : 

— Vă voi urma nu pentru a mă supune 
Convenţiei, ci pentru că duşmanii mei au puterea în 
mînă. 

— Atunci veniţi, domnule, spuse Chambon. 

— Nu cer decît timpul necesar să-mi pun o 
redingotă peste haină. — Cléry, redingota mea ! 

Cléry îi dădu redingota pe care o cerea şi care era 
de culoarea alunei. 

Chambon porni primul. Regele îl urmă. 

După ce cobori scara, prizonierul privi cu 
îngrijorare puştile, suliţele şi mai ales călăreţii în 

uniformă azurie, a căror formaţie nu o cunoştea. Apoi 
aruncă o ultimă privire asupra turnului, şi grupul plecă. 

Ploua. 

Regele era într-o trăsură şi făcu drumul cu un 
chip liniştit. 

Trecînd prin faţa porţilor Saint-Martin şi Saint- 
Denis întrebă care din cele două este propusă a fi 
dărîmată. 

In pragul Manejului, Santerre îi puse mîna pe 
umăr şi îl conduse la bară, în acelaşi loc şi pe acelaşi 
fotoliu unde jurase pe Constituţie. 

Toţi deputaţii rămăseseră aşezaţi în momentul 
intrării regelui. Unul singur se ridică şi îl salută cînd 
trecu pe dinaintea lui. 

Regele, mirat, se întoarse şi îl recunoscu pe 
Gilbert. 

— Bună ziua, domnule Gilbert, spuse el. 

Apoi, către Santerre : 

— II cunoaşteţi pe domnul Gilbert, spuse. Pe 
vremuri era medicul meu. Nu-i veţi face vreun rău 
fiindcă m-a salutat, nu-i aşa ? 

Incepu interogatoriul. 

Acolo, prestigiul pe care îl conferă nenorocirea 
începu să dispară în faţa caracterului public al 
dezbaterilor. Regele nu numai că răspunse întrebărilor 
care îi erau adresate, dar, în plus, răspunse prost, 
ezitînd, ocolind, negînd, cum ar fi putut face doar un 
avocat de provincie care pledează o cauză privind un 
zid despărțitor între două proprietăţi. 

Lucrurile scoase la lumina zilei nu-i veneau bine 
bietului rege. 

Interogatoriul dură pînă la cinci după-amiază, 
după care Ludovic al XVI-lea fu condus în sala de 
conferinţe, unde îşi aşteptă trăsura. 

Primarul se apropie de el. 

— Vă e foame, domnule ? îl întrebă. Vreţi să 
mîncaţi ceva ? 

— Vă mulţumesc, spuse regele cu un gest de 
refuz. 

Dar aproape imediat, văzind cum un grenadier 
scoate o piine din sacul său şi îi întinde o jumătate 
procurorului Comunei, Chaumette, el se apropie de 
acesta şi îl întrebă : 

— Sînteţi bun să-mi daţi o bucăţică din pîinea 
dumneavoastră, domnule ? 

Deoarece vorbise încet, Chaumette se dădu 
înapoi. 

— Vorbiţi cu glas tare, domnule ! spuse el. 

— Oh ! Pot vorbi cu glas tare, reluă regele cu un 
zîmbet trist. Cer o bucată de piine. 

— Cu plăcere, răspunse Chaumette. 

Şi, întinzîndu-i pîinea, spuse : 

— Poftim, tăiaţi ! E o masă de spartan. Dacă aş 
avea o ceapă, v-aş da jumătate. 

Coborîră în curte. 

La vederea regelui, mulţimea începu refrenul 
Marsiliezei, apăsînd energic asupra versului : 


Porniţi ! ş-un sînge spurcat în cale vi-l vărsați ! 


Ludovic al XVI-lea păli uşor şi se urcă în trăsură. 

Acolo începu să mănînce, dar numai coaja pîinii. 
Miezul îi rămase în mînă şi nu ştia ce să facă cu el. 
Substitutul procurorului Comunei i-l luă din mînă şi îl 
aruncă peste portieră. 

— Ah ! Nu e bine să azvirli astfel pîinea, mai ales 
într-un moment în care e atît de rară ! spuse el. 

— Şi de unde ştiţi că e rară ? întrebă Chaumette. 
În orice caz, dumneavoastră nu-i duceti lipsa ! 

— Ştiu că piinea e rară, deoarece aceea care mi 
se dă miroase puţin a pămînt. 

Se lăsă tăcere. Chaumette, în fundul trăsurii, nu 
scotea o vorbă. 

— Ce aveţi, domnule ? întrebă regele. Sînteţi 
palid la faţă ! 

— Intr-adevăr, răspunse Chaumette, nu mă simt 
bine. 

— Poate din cauza legănatului trăsurii care merge 
la pas ? întrebă regele. 

— In adevăr, e posibil. 

— Aţi fost pe mare ? 

— Am făcut războiul cu La Motte-Picquet. 

— Oh ! spuse regele. Era un viteaz. 

Şi, la rîndul său, păstră tăcere. 

La ce visa ? La minunata sa marină, victorioasă în 
India ; la portul său Cherbourg, cucerit din ghearele 
Oceanului ; la splendida sa uniformă roşie cu fir de aur, 
atit de diferită de haina cu care era îmbrăcat în acest 
moment ; la tunurile care bubuiau de bucurie cînd 
trecea el, în zilele măreției sale ? 

Era departe de toate astea, sărmanul Ludovic al 
XVI-lea, zgilţiit în această trăsură mizeră care mergea 
la pas, croindu-şi drum prin mulţimea care se 
înghesuia să-l vadă. Mare dezgustătoare şi agitată, al 
cărei flux urca din canalele de scurgere ale Parisului. 
Clipind din ochi în plină zi, cu barba sa lungă şi rară, de 
un blond spălăcit, şi cu obrajii supţi atîrnînd pe gitul 
încreţit, îmbrăcat cu o haină cenuşie şi o redingotă de 
culoarea  alunei, şi spunînd, cu acea memorie 
automată a copiilor şi a Bourbonilor : „Ah ! iată strada 
cutare — şi apoi strada cutare — şi strada cutare.” 

Ajuns la poarta Orleans, spuse : 

— Ah ! lată strada Orleans. 

— Spuneţi strada Egalite, i se răspunse. 

— Ah ! da, spuse el, din cauza domnului... 

Nu-şi termină fraza şi recăzu în tăcere, şi, de la 
strada Egalite pînă la Temple, nu mai rosti nici un 
cuvînt. 

Capitolul 79 
LEGENDA REGELUI MARTIR 


Ajuns înapoi, prima grijă a regelui fu să ceară să 
fie condus la familia sa. | se răspunse că nu existau 
dispoziţii în această direcţie. 

Ludovic înţelese că, la fel ca orice condamnat 
căruia i se face un proces de moarte, era ţinut în 
izolare. 

— Preveniţi cel puţin familia mea că m-am 
înapoiat, spuse el. 

Apoi, fără să dea atenţie celor patru delegaţi 
municipali care îl înconjurau, îşi începu obişnuita 
lectură. 

Regele mai avea o speranţă : că la ora cinei 
familia va urca la el. Dar aşteptă în zadar : nu veni 
nimeni. 

— Bănuiesc totuşi, zise, că fiul meu va petrece 
noaptea cu mine, de vreme ce lucrurile sale sînt aici. 

Nu i se răspunse la această întrebare, aşa cum nu 
i se răspunsese nici la celelalte. 

— Hai atunci să ne culcăm, spuse regele. 

Cléry îl dezbrăcă ca de obicei. 

Intre timp, după o deliberare furtunoasă care 
urmă plecării regelui, Convenţia aprobă ca acesta să 
fie asistat de un consilier. 

A doua zi, patru membri ai Convenţiei, numiţi 
împuterniciţi în acest scop, se duseră să-l întrebe pe 
acuzat cine este consilierul ales de el. 

— Domnul Target, răspunse el. 

Delegații se retraseră şi îl informară pe domnul 
Target de onoarea ce i-o făcea regele. 

Lucru nemaiauzit ! Acestui om — om de mare 
valoare, fost membru al Constituantei, unul dintre cei 
care participaseră activ la redactarea Constituţiei — 
acestui om îi fu frică. 

Refuză în chip laş, pălind de teamă în faţa 
secolului său, pentru a roşi de ruşine în faţa 
posterităţii. 

Dar, chiar a doua zi după ce regele compăruse, 
preşedintele Convenţiei primi această scrisoare : 


Cetăţene preşedinte, 


Nu ştiu dacă Convenţia îi va da lui Ludovic al XVI- 
lea un consilier pentru a-l apăra, şi dacă ea îl va lăsa 
să şi-l aleagă. In caz afirmativ, doresc ca Ludovic al 
XVI-lea să ştie că, dacă mă va alege pentru această 
funcţie, sînt gata s-o împlinesc. Nu vă cer să 
comunicaţi oferta mea Convenţiei, căci e departe de 
mine să mă cred un personaj atit de important încît 
această înaltă instituţie să se ocupe de mine. Am fost 
însă chemat de două ori în calitate de consilier de cel 
care a fost stăpinul meu, în vremea cînd această 
funcţie era rivnită de toată lumea. li datorez acelaşi 
serviciu cînd e vorba de o funcţie pe care nenumărați 
oameni o socot primejdioasă. 

Dacă aş fi cunoscut vreun mijloc să-i comunic 
hotărirea mea, nu mi-aş fi luat libertatea să mă 
adresez dumneavoastră. 

M-am gîndit că, prin locul pe care îl ocupați, aveți 
mai mult ca oricine posibilitatea să faceți să-i ajungă 
această propunere. 

Sint cu respect, etc. etc. 

MALESHERBES 


Alte două cereri sosite în acelaşi timp, una de la 
un avocat din Troyes, domnul Sourdat, cealaltă din 
partea doamnei Olympe de Gouges, ciudată 
improvizatoare din sud care îşi dicta comediile fiindcă, 
se spunea, nu ştia să scrie. 

Olympe de Gouges se făcuse avocatul femeilor. 
Voia să li se dea aceleaşi drepturi ca şi bărbaţilor. „De 

ce să nu se urce şi femeile la tribună ? spunea ea. 
Doar se urcă la fel ca şi bărbaţii pe eşafod !” 

Intr-adevăr, biata făptură se urcă pe eşafod. 

In ce-l priveşte pe domnul Malesherbes, era 
acelaşi  Lamoignon de Malesherbes, care fusese 
ministru împreună cu Targot şi căzuse odată cu el. Era 
un om mic de statură, de vreo şaptezeci de ani, născut 
de felul său ne- îndemiînatic şi distrat, rotofei, vulgar 
„adevărată figură de farmacist”, zice Michelet, şi în 
care erai departe să bănui un eroism de tipul antic. 

În faţa Convenţiei nu îl numi pe rege altfel decît 
Sire. 

— Cine te face atît de îndrăzneţ să vorbeşti astfel 
în faţa noastră ? îl întrebă un deputat. 

— Dispreţul față de moarte, răspunse cu 
simplitate Malesherbes. 

In lipsa lui Target, regele îi luă pe Malesherbes şi 
Tronchet. Aceştia, sub presiunea timpului scurt, şi-l 
alăturară pe avocatul Deseze. 

La 14 decembrie, Ludovic fu anunţat că are 
permisiunea să comunice cu apărătorii săi şi că va 
primi chiar în acea zi vizita domnului de Malesherbes. 

Văzîndu-l venind spre el, cu o simplitate sublimă, 
pe acest bătrîn de şaptezeci de ani, inima regelui se 
umplu de bucurie, braţele i se deschiseră şi regele 
zise, podidit de lacrimi : 

— Veniţi, scumpe domn de Malesherbes, veniţi şi 
mă îmbrăţişaţi ! 

Apoi, după ce îl strînse cu afecţiune la piept, 
continuă : 

— Ştiu cu cine am de-a face. Mă aştept la moarte 
şi sînt pregătit să o primesc. Aşa cum mă vedeţi în 
acest moment, ei bine, la fel de liniştit voi merge la 
eşafod ! 

In ziua de 16, o delegaţie se prezentă la Temple. 
Ea era alcătuită din patru membri ai Convenţiei 
Valaze, Cochon, Grandpre şi Duprat. 

Fuseseră numiţi douăzeci şi unu de deputaţi 
pentru a examina procesul regelui ; cei patru făceau 
parte din această comisie. Ei îi aduceau regelui actul 
de acuzare şi diferite alte piese legate de procesul său. 

Ziua întreagă trecu cu verificarea acestor 
documente. Fiecare act era citit de secretar. După 
lectură, Valaze întreba : „Aveţi cunoştinţă ?”... Regele 
răspundea da sau nu, şi totul era zis. 

Cîteva zile mai tîrziu, aceiaşi delegaţi reveniră şi îi 
citiră regelui alte cincizeci şi unu de acte, pe care le 
semnă şi le parafă ca şi pe cele precedente. 

In total o sută cincizeci şi opt de acte, de pe care 
îi lăsaseră copii. 

In ziua de 25, la ora unsprezece seara, regele se 
aşeză să îşi scrie testamentul. Acest document este 
atit de cunoscut încît, oricît de emotionant ar fi, nu-l 
vom consemna aici. 

Ziua de 26 sosi şi îl găsi pe rege pregătit de orice, 
chiar şi pentru moarte. N 

Işi făcuse testamentul în ajun. li era teamă, nu se 
ştie de ce, că va fi asasinat cînd se va duce, a doua zi, 
la Convenție. 

Regina era informată că regele se va duce pentru 
a doua oară la Adunare. Mişcarea trupelor, zgomotul 
tobelor ar fi speriat-o peste măsură dacă Cléry n-ar fi 
găsit mijlocul să-i aducă la cunoştinţă cauza. 

La ora zece dimineaţa, Ludovic al XVI-lea plecă 
sub supravegherea lui Chambon şi Santerre. 

Ajunşi la Convenţie, regele fu nevoit să aştepte o 
oră ; poporul se răzbuna pentru faptul că cinci sute de 
ani fusese nevoit să facă anticameră la Luvru, la 
Tuileries şi la Versailles. 

Avea loc o discuţie la care regele nu putea 
asista : era vorba despre o cheie predată de el, în ziua 
de 12, lui Cléry, şi care fusese luată din mîinile 
valetului. Cineva avusese ideea s-o încerce la dulapul 
de fier din Tuileries, şi cheia se potrivise. 

Această cheie îi fusese arătată regelui. 

— N-o recunosc, răspunse el. 

După toate probabilitățile, o forjase el însuşi. 

In asemenea amănunte, regele era cu totul lipsit 
de măreție. 

Odată discuţia încheiată, preşedintele anunţă 
Adunarea că acuzatul şi apărătorii săi erau gata să 
apară la bară. 

Regele intră, însoţit de Malesherbes, de Tronchet 
şi de Dese&ze. 

— Ludovic, spuse preşedintele, Convenţia a 
hotărit să fiţi audiat astăzi. 

— Consilierul meu vă va citi apărarea mea, 
răspunse regele. 5 

Se lăsă o tăcere profundă. Intreaga Adunare 
înțelegea că i se puteau lăsa cîteva ore acestui rege 
căruia i se sfărima sceptrul, acestui om căruia i se 
reteza viaţa. 

Apoi, poate că această Adunare, care număra 
cîţiva membri care dăduseră dovadă de un spirit 
superior, se aştepta să vadă ţişnind o mare discuţie ; 
gata să se culce în mormîntul său însîngerat, drapată 
în giulgiu, poate că regalitatea se va înălța deodată, va 
apărea cu măreţia celor aflaţi pe moarte şi va spune 
unul dintre acele cuvinte pe care istoria le 
înregistrează şi secolele le repetă. 

Dar n-a fost aşa : discursul avocatului Desèze a 
fost un veritabil discurs de avocat. 

Desèze a fost chiţibuşar cînd ar fi trebuit să fie 
captivant. Nu era necesar să fie concis, ci poetic. 
Trebuia să se adreseze inimii şi nu raţiunii. 

Dar poate că, după încheierea acestui discurs 
searbăd, va lua cuvintul Ludovic al XVI-lea, şi, fiindcă a 
consimţit să se apere, se va apăra ca un rege, demn, 
cu măreție, cu nobleţe. 

„Domnilor, spuse el, vi s-au expus mijloacele 
mele de apărare. Nu vi le voi repeta vorbindu-vă, 

poate, pentru ultima oară. Vă declar că conştiinţa mea 
nu-mi impută nimic şi că apărătorii mei nu v-au spus 
decît adevărul. 

Nu m-am temut niciodată de examinarea publică 
a comportării mele. Dar mi s-a sfişiat inima cînd am 
găsit în actul de acuzare învinuirea că aş fi vrut să vărs 
sîn- gele poporului şi, mai ales, că îmi sînt atribuite 
nenorocirile din ziua de 10 august. 

Mărturisesc că nenumăratele dovezi de dragoste 
pe care le-am dat întotdeauna poporului şi felul în care 
m-am purtat mi se pare că ar trebui să dovedească că 
nu mă temeam să mă expun pentru a-i cruța sîngele şi 
că, astfel, ar trebui pentru totdeauna îndepărtată de 
mine o asemenea învinuire.” 

Inţelegeţi cum urmaşul a şaizeci de regi, nepotul 
sfîntului Ludovic, al lui Henric al IV-lea şi al lui Ludovic 
al XV-lea, nu găsi decît acest răspuns de dat acuzato- 
rilor săi ? 

Dar cu cît acuzaţia era mai nedreaptă, din punctul 
dumneavoastră de vedere, Sire, cu atît indignarea 
trebuie să vă facă mai elocvent. Ar fi trebuit să lăsaţi 
ceva posterităţii, chiar dacă n-ar fi fost decit un 
cumplit blestem adresat călăilor dumneavoastră. 

Mirată, Convenţia întrebă : 

— N-aveţi nimic de adăugat în apărarea dumnea- 
voastră ? 

— Nu, răspunse regele. 

— Puteţi să vă retrageţi. 

Ludovic se retrase. 

Fu condus într-una din sălile alăturate Adunării. 
Acolo, îl luă în braţe pe domnul Desăze şi-l strînse la 
piept. 

La cinci după-amiază se înapoie la Temple. 

Peste o oră, cei trei apărători intrară la el, în 
momentul cînd se ridica de la masă. Le oferi nişte 
răcoritoare. Numai domnul Dese&ze acceptă. 

Sosi şi ziua de 1 ianuarie 1793. 

Ţinut în cea mai strictă izolare, Ludovic nu mai 
avea decit un servitor pe lîngă el. 

Se gîndea cu tristeţe la singurătatea sa într-o 
asemenea zi, cînd Clery se apropie de patul său. 

— Sire, spuse valetul încet, vă cer permisiunea să 
vă prezint urările mele cele mai fierbinţi pentru sfîrşitul 
nenorocirilor dumneavoastră. 

—Vă accept urările, Cléry, spuse regele 
întinzîndu-i mîna. 

Cléry luă mîna care-i era întinsă, o sărută şi o 
acoperi de lacrimi, apoi îi ajută pe stăpînul său să se 
îmbrace. 

În acel moment, intrară delegaţii municipali. 

Ludovic îi privi unul după altul şi, văzînd obrazul 
unuia care vădea un pic de milă, se apropie de el : 

— Oh ! domnule, spuse el, făceţi-mi un mare 
serviciu ! 

— Care ? întrebă acesta. 

— Vă rog, duceţi-vă din partea mea să aflaţi veşti 
de la familia mea şi prezentaţi-i în numele meu urări 
pentru anul care începe. 

— Mă duc, spuse acesta vizibil înduioşat. 

— Mulţumesc, spuse Ludovic al XV-iea. 

— Dar, îi spuse lui Cléry un alt delegat al 
municipalităţii, de ce nu cere prizonierul să-şi vadă 
familia ? Acum, cînd interogatoriile sînt terminate, sînt 
sigur că n-ar întîmpina nici o piedică. 

— Cui ar trebui să i se adreseze pentru asta ? 
întrebă Clery. 

— Convenţiei. 

Puțin mai tîrziu se întoarse delegatul care fusese 
la regină. 

— Domnule, zise el, familia vă mulţumeşte pentru 
urări şi vi le transmite pe ale sale. 

Regele zimbi cu tristeţe. 

— Ce zi de an nou ! spuse el. 

Seara, Clery îi comunică regelui ceea ce îi spuse 
delegatul municipal. 

Regele chibzui o clipă şi păru să şovăie. 

— Nu, spuse el, peste cîteva zile nu-mi vor mai 
refuza această consolare : trebuie să aştept. 

In ziua de 16 trebuia să aibă loc pronunţarea 
sentinţei. 

Domnul Malesherbes rămase destul de multă 
vreme cu regele în timpul dimineţii. Spre ora prînzului 
ieşi, spunînd că va reveni să-l informeze despre apelul 
nominal, de îndată ce acest apel nominal va fi 
terminat. 

Votul trebuia să răspundă la trei întrebări 
îngrozitor de simple : 

1. Este vinovat Ludovic ? 

2. Se va recurge la judecata poporului după 
judecata Convenţiei ? 

3. Care va fi pedeapsa ? 

In plus, pentru ca posteritatea să ştie că dacă nu 
se vota fără ură se vota cel puţin fără teamă, trebuia 
ca votul să fie deschis. 

Un girondin, numit Birotteau, ceru ca fiecare să 
urce la tribună şi să spună sus şi tare hotărîrea sa. 

Un montagnard, Léonard Bourdon, merse mai 
departe : făcu să se decreteze că voturile vor fi 
semnate. 

In cele din urmă, un om de dreapta, Rouyer, ceru 
ca listele să-i menţioneze pe cei care absentau 
motivat, iar numele celor ce absentau nemotivat să fie 
trimise departamentelor. 

Atunci începu această importantă şi îngrozitoare 
şedinţă, care avea să dureze şaptezeci şi două de ore. 

Sala avea un aspect foarte ciudat în raport cu 
ceea ce urma să se întîmple. Ceea ce urma să se 
întîmple era trist, sumbru, lugubru : aspectul sălii nu 
dădea nici o idee despre dramă. 

Fundul sălii fusese transformat în loji, unde cele 
mai frumoase femei din Paris, în toaletele lor de iarnă, 
acoperite de catifele şi blănuri, mîncau portocale şi 
serveau îngheţate. Bărbaţii se duceau să le salute, 
stăteau de vorbă cu ele, se înapoiau la locurile lor, 
schimbau semne. S-ar fi spus că se găseau la un 
spectacol în Italia. 

Indeosebi grupul Muntelui se remarca prin 
eleganța sa.  Milionarii ocupau locuri printre 
montagnarzi : ducele de Orléans, Lepeletier de Saint- 
Fargeau, Hérault de Sechelles, Anarchasis Cloot, 
marchizul de Chateauneuf. Toţi aceşti domni aveau 
tribune rezervate pentru amantele lor. Ele soseau 
împopoţonate cu panglici tricolore, cu invitaţii 
personale sau cu scrisori de recomandare pentru 
aprozi, care aveau sarcina de a deschide lojile. 

Tribunele din partea de sus erau deschise 
poporului, care nu le goli timp de trei zile. Se bea acolo 
ca în locurile de fumat, se mînca acolo ca în 
restaurante, se perora ca în cluburi. 

La prima întrebare : Este vinovat Ludovic ? şase 
sute optzeci şi trei de voci răspunseră : Da. 

La cea de-a doua întrebare : Se va recurge la 
judecata poporului după judecata Convenţiei ? două 
sute optzeci şi unu de delegaţi votară pentru a se face 
apel la popor ; patru sute douăzeci şi trei votară 
contra. 

Apoi urmă a treia întrebare, întrebare gravă, 
întrebarea supremă : Care va fi pedeapsa ? 

Cînd se ajunse aici era ora opt seara din cea de-a 
treia zi de ianuarie, tristă, ploioasă şi rece. Lumea era 
plictisită, nerăbdătoare, obosită : puterea umană, la 
actori ca şi la spectatori, cedă după patruzeci şi cinci 
de ore de şedinţă fără întrerupere. 

Fiecare deputat se urca la tribună şi pronunţa una 
din cele patru sentinţe : întemniţare — deportare — 
moarte cu suspendare, sau apel la popor — moartea. 

Toate mărturiile de aprobare sau dezaprobare 
fuseseră interzise, şi totuşi, cînd tribunele populare 
auzeau altceva decît cuvintul Moarte ! murmurau. 

Cu toate acestea, odată acest cuvint fu urmat de 
murmure, de huiduieli şi fluierături : se întîmplă atunci 
cînd Philippe-Egalite se urcă la tribună şi spuse : 

„Preocupat doar de datoria mea, convins că toţi 
cei care au atentat sau vor atenta în continuare la 
suveranitatea poporului merită moartea, votez pentru 
moarte.” 

In mijlocul acestei acţiuni îngrozitoare, Duchâtel, 
un deputat bolnav, fu adus la cererea sa la Convenţie 
îmbrăcat în halat şi avînd pe cap boneta de noapte. 
Venea să voteze pentru exilare, vot ce a fost admis 
fiindcă cerea indulgenţa. 

Vergniaud era cel care prezidase Adunarea în 
ziua de 10 august şi mai era preşedinte şi la 19 
ianuarie. După ce proclamase decăderea din drepturi a 
regelui, urma să-i proclame moartea. 

„Cetăţeni, spuse el, aţi împlinit un mare act de 
dreptate. Sper că omenia vă va obliga să păstraţi cea 
mai evlavioasă tăcere. Cînd justiţia a vorbit, omenia 
trebuie să se facă auzită la rîndul ei.” 

Şi citi rezultatul scrutinului. 

Din şapte sute unu votanţi, trei sute treizeci şi 
patru votaseră pentru exilare sau închisoare, şi trei 
sute optzeci şi şapte pentru moarte — unii fără 
suspendare, ceilalţi cu suspendare. 

Existau aşadar cincizeci şi trei de voturi în plus 
pentru moarte decît pentru exilare. 

Numai că, scăzînd din aceste cincizeci şi trei de 
voturi cele patruzeci şi şase de voturi care votaseră 
pentru moarte cu suspendare, rămîneau pentru 
moartea imediată doar o majoritate de şapte voturi. 


„Cetăţeni, spuse  Vergniaud cu tonul unei 
profunde dureri, declar în numele Convenţiei că 

pedeapsa pe care o pronunţă împotriva lui Ludovic 
Capet este moartea.” 


Moartea a fost votată în seara de sîmbătă 19, dar 
abia duminică 20, la trei dimineaţa, Vergniaud 
pronunţă sentinţa. 

In acest timp Ludovic al XVI-lea, lipsit de orice 
comunicare cu exteriorul, ştia că i se hotăra soarta şi, 
singur, departe de soţia şi copiii săi, punea viaţa şi 
moartea sa în mîinile lui Dumnezeu cu o desăvirşită 
nepăsare, cel puţin în aparenţă. 

Duminică 20 ianuarie, la şase dimineaţa, domnul 
de Malesherbes intră la rege. Ludovic era sculat de 
mult. 

Zgomotul pe care-l făcu apărătorul său întrînd îl 
trezi din visare. 

— Ei bine ? îl întrebă el zărindu-l. 

Domnul de Malesherbes nu îndrăzni să răspundă, 
dar după expresia de deznădejde a feţei apărătorului 
său prizonierul putu să vadă că totul se sfirşise. 

— Moarte ! spuse Ludovic. Eram sigur. 

Atunci deschise braţele şi-l trase la piept pe 
domnul de Malesherbes care plîngea. 

Spre ora două, Consiliul executiv se prezentă 
pentru a face cunoscută prizonierului sentinţa. 

În frunte erau Garat, ministrul Justiţiei, Lebrun, 
ministrul Afacerilor străine, Grouvelle, secretarul 
Consiliului, preşedintele şi procurorul delegat al 
departamentului, primarul şi procurorul Comunei, 
preşedintele şi  acuzatorul public al Tribunalului 
criminal. 

Santerre o luă înaintea tuturor. 

— Anunţaţi Consiliul executiv, spuse el lui Clery. 

Cléry se pregătea să se supună, dar regele, care 
auzise un mare zgomot, îl cruţă de această osteneală : 
uşa se deschise şi el apăru în coridor. 

Atunci Garat, cu pălăria pe cap, luă cuvintul şi 
spuse : 

— Ludovic, Convenția naţională a însărcinat 
Consiliul executiv provizoriu să vă aducă la cunoştinţă 
decretele din 15, 16, 18, 19 şi 20 ianuarie. Secretarul 
Consiliului le va da citire. 

După care Grouvelle desfăşură documentul şi citi 
cu tremur în glas : 

Articolul I 

Convenţia naţională declară că Ludovic Capet, 
ultimul rege al francezilor, este vinovat de conspirație 
împotriva libertății naţiunii şi de atentat împotriva 
siguranței generale a statului. 


Articolul II 
Convenţia națională declară nul actul lui Ludovic 
Capet condamnat la moarte. 


Articolul III 
Convenţia națională declară nul actul lui Ludovic 
Capet adus la bară de apărătorii săi, prin care face 
apel la națiune împotriva sentinței dată de Conventia 
națională. 


Articolul IV 
Consiliul executiv provizoriu va notifica în aceeaşi 
zi prezentul decret lui Ludovic Capet şi va lua măsurile 
de poliție şi de siguranță necesare pentru a asigura 
executarea lui în douăzeci şi patru de ore de la 
notificare, şi va raporta Convenţiei naționale de îndată 
ce va fi executat. 


În timpul citirii decretului obrazul regelui rămase 
cu desăvirşire calm. Doar chipul său arăta două 
sentimente cu totul deosebite : la cuvintele vinovat de 
conspirație, un zîmbet de dispreţ trecu peste buzele 
sale; iar la cuvintele va fi condamnat la moarte, o 

privire care părea că-l pune pe condamnat în legătură 
cu Dumnezeu se ridică spre cer. Odată lectura 
terminată, regele făcu un pas spre Grouvelle, luă 
decretul din mîinile lui, îl împături în portofelul său şi 
scoase o altă hirtie, pe care o prezentă ministrului 
Garat, spunînd : 

— Domnule ministru al Justiţiei, vă rog să remiteţi 
pe dată această scrisoare Convenţiei naţionale. 

Şi cum ministrul părea că ezită, regele adăugă: 

— Am să v-o citesc eu. 

Şi citi scrisoarea de mai jos, cu un glas care 
contrasta cu cel al lui Grouvelle. 

Cer un răgaz de trei zile pentru a mă pregăti să 
apar în fața lui Dumnezeu. Cer pentru aceasta 
încuviințarea de a mă vedea nestinjenit cu persoana 
pe care o voi indica delegaților Comunei, şi ca această 
persoană să fie la adăpost de orice temere şi de orice 
îngrijorare pentru actul de caritate pe care îl va împlini 
pe lingă mine. 

Cer să fiu eliberat de supravegherea permanentă 
pe care Consiliul general a stabilit-o de citeva zile. 

In acest răstimp, cer dreptul de a-mi vedea 
familia cînd o voi cere şi fără martori. Aş dori mult ca 
Convenţia naţională să se ocupe neiîntirziat de soarta 
familiei mele, îngăduindu-i să se retragă liber unde va 
crede de cuviinţă. 

Recomand generozității naţiunii toate persoanele 
care mi-au fost apropiate : mulți dintre aceştia şi-au 
cheltuit toată averea în funcţia lor şi, nemaiavind 
indemnizaţii, se află probabil la mare strimtoare. 
Printre cei ce primeau subsidii se aflau mulți bătrini, 
femei şi copii, care nu aveau alt mijloc de trai. 

Intocmit în turnul Temple, la 20 ianuarie 1793 

LUDOVIC 


Garat luă scrisoarea. 

— Domnule, spuse el, această scrisoare va fi 
predată de îndată Convenţiei. 

Atunci regele deschise din nou portofelul şi 
scoase un mic pătrat de hirtie. 

— Dacă Convenţia îmi aprobă cererea în privinţa 
persoanei pe care doresc s-o văd, iată adresa sa. 

intr-adevăr, hirtia cu scrisul doamnei Elisabeth 
purta următoarea adresă : 


Domnul Edgeworth de Firmont, strada Bac nr. 
483 


Apoi, nemaiavind nimic să spună sau să asculte, 
regele făcu un pas înapoi, ca pe timpul în care, dînd o 
audienţă, indica prin această mişcare că audiența s-a 
terminat. 

Miniştrii şi cei care îi însoțeau ieşiră. 

— Cléry, spuse regele adresîndu-se valetului, 
care, simțind că i se taie picioarele, se sprijinea de zid, 
Cléry, cereţi-mi prînzul. 

Supunîndu-se ordinului dat de rege, Cléry trecu în 
sufragerie. Acolo găsi doi slujbaşi municipali care îi 
citiră o hotărtîre prin care regelui îi era interzis să se 
folosească de cuţit sau de furculiţă. Un singur cuţit 
trebuia să-i fie încredinţat lui Cléry pentru a tăia pîinea 
şi carnea stăpînului său, în prezenta a doi delegaţi. 

Hotărîrea fu repetată regelui, Cléry nevrînd să 
preia sarcina unei asemenea comunicări. 

Regele rupse piinea cu degetele şi îşi tăie carnea 
cu lingura. Impotriva obişnuinţei, mîncă puţin. Dejunul 
nu dură decit cîteva minute. 

La ora şase fu anunţat ministrul Justiţiei. 

Regele se ridică să-l primească. 

— Domnule, spuse Garat, am dus scrisoarea 
dumneavoastră la Convenţie şi am fost însărcinat să 
vă notific următorul răspuns : 

Ludovic este liber să cheme preotul pe care îl 
doreşte şi să îşi vadă familia în chip liber şi fără 
martori. 

Națiunea, totdeauna dreaptă şi mărinimoasă, se 
va ocupa de soarta familiei sale. 

Creditorilor casei regale li se vor acorda 
despăgubirile cuvenite. 

Convenţia a trecut la ordinea de zi problema 
suspendării. 


Regele făcu o mişcare din cap şi ministrul se 
retrase. 

— Cetăţene ministru, îl întrebară pe Garat 
delegaţii municipali de serviciu, cum va putea Ludovic 
să-şi vadă familia ? 

— Desigur, în particular, răspunse Garat. 

— Imposibil ! Prin hotărîrea Comunei nu trebuie 
să-l pierdem din ochi nici ziua nici noaptea. 

Intr-adevăr lucrul era stînjenitor. Totuşi, căzură de 
acord în totul, hotărînd că regele îşi va primi familia în 
sufragerie, astfel încît să poată fi văzut prin geamlicul 
despărțitor — dar că se va închide uşa, ca să nu fie 
auzit. 

In acest timp regele îi spuse lui Cléry : 

— Vedeţi dacă ministrul Justiţiei mai e aici şi 
rechemaţi-l. 

După o clipă ministrul reveni. 

— Domnule, îi spuse regele, am uitat să vă întreb 
dacă a fost găsit domnul Edgeworth de Firmont şi cînd 
l-aş putea vedea. 

— L-am adus cu mine în trăsură, spuse Garat. Se 
află în sala de Consiliu şi va urca îndată. 

Intr-adevăr, în momentul cînd ministrul Justiţiei 
pronunţa aceste cuvinte, domnul de Firmont apărea în 
cadrul uşii. 

Capitolul 80 
ZIUA DE 21 IANUARIE 


Domnul Edgeworth de Firmont era confesorul 
doamnei Elisabeth. Trecuseră aproape şase săptămîni 
de cînd, prevăzind condamnarea, regele ceruse sorei 
sale să-l povăţuiască în privinţa alegerii preotului care 
urma să-i însoţească ultimele clipe. Plîngînd, Madame 
Elisabeth îşi sfătui fratele să se oprească asupra 
abatelui de Firmont. 

Acest demn eclesiast, englez de origine, scăpase 
masacrelor din septembrie şi se retrăsese la Choisy-le- 
Roi sub numele de Essex. Doamna Elisabeth îi 
cunoştea al doilea domiciliu şi, prevenindu-l la Choisy, 
spera că în momentul condamnării regelui abatele se 
va afla la Paris. 

Nu se înşelase. 

Cum am spus, abatele Edgeworth acceptase 
misiunea cu o bucurie resemnată. 

Regele îl pofti în cabinetul său şi se închise cu el. 

La ora nouă, uşile se deschiseră cu mare zgomot 
şi intră Santerre, însoţit de şapte sau opt delegaţi 
municipali şi de zece jandarmi, pe care îi alinie pe 
două rînduri. 

Auzind zarva, regele ieşi fără să mai aştepte să se 
bată la uşă. 

— Aţi venit să mă luaţi ? întrebă el. 

— Da, domnule. 

— Vă solicit un minut. 

Şi se întoarse în cameră, închizînd uşa. 

— De astă dată totul s-a terminat, părinte, spuse 
el aruncîndu-se la genunchii abatelui de Firmont. Dați- 
mi ultima binecuvîntare şi rugaţi-vă lui Dumnezeu să 
mă susţină pînă la capăt! 

După ce i se dădu binecuvîntarea regele se ridică 
şi, deschizind uşa cabinetului, se îndreptă spre 
jandarmii care se aflau în mijlocul dormitorului. 

Toţi aveau pălăriile pe cap. 

— Pălăria mea, Clery, spuse regele. 

Plîngînd, Cléry se grăbi să se conformeze. 

— E vreun membru al Comunei printre dumnea- 
voastră ? întrebă Ludovic al XVI-lea... Cred că dumnea- 
voastră ? 

Şi se adresă unui delegat numit Jacques Roux, 
preot, care depusese jurămîntul pe Constituţie. 

— Ce doriţi de la mine ? spuse acesta. 

Regele îşi scoase testamentul din buzunar. 

— Vă rog să remiteţi acest document reginei... SO- 
tiei mele. 

— N-am venit aici să-ţi facem comisioane, ci doar 
să te ducem la eşafod, răspunse Jacques Roux. 

Regele primi ofensa fără replică şi se întoarse 
spre un alt delegat, pe nume Gobeau: 

— Şi dumneavoastră, domnule, mă veţi refuza ? 

Şi cum Gobeau părea să şovăie, regele spuse: 

— Oh! e testamentul meu. Puteţi să-l citiţi. Sînt şi 
unele dispoziţii pe care doresc să le cunoască şi 
Comuna. 

Delegatul municipal luă hirtia. 

— Să mergem, domnilor ! spuse el. 

Au fost ultimele cuvinte pe care le rosti regele în 
apartamentul său. 

Ludovic traversă pe jos prima curte. La intrare se 
găsea o trăsură de piaţă vopsită în verde. Doi jandarmi 
îi ţineau portiera deschisă. La apropierea condamnatu- 
lui urcă mai întîi unul dintre ei şi se aşeză pe bancheta 
din faţă. Apoi urcă regele şi îi făcu semn domnului Ed- 
geworth să se aşeze lîngă el în fundul trăsurii. Celălalt 
jandarm luă loc ultimul şi închise portiera. 

La ora nouă şi un sfert cortegiul se puse în 
mişcare. 

Trăsura ajunse pe bulevard. Străzile erau aproape 
pustii, prăvăliile pe jumătate închise, nimeni pe la porţi 
sau ferestre. 

O decizie a Comunei interzicea oricărui cetăţean 
care nu făcea parte din miliția înarmată să traverseze 
străzile care dădeau spre bulevard, sau să se arate la 
ferestre la trecerea cortegiului. 

Un cer noros şi apăsător nu lăsa de altfel să se 
vadă decit o pădure de sulițe în mijlocul cărora 
străluceau doar citeva baionete. in faţa trăsurii 
mergeau călăreţii, şi în faţa călăreţilor nenumărate 
tobe. 

Regele ar fi vrut să vorbească cu confesorul său, 
dar nu putea din cauza zgomotului. Abatele de Firmont 
îi întinse breviarul, şi el începu să citească. 

La capătul a două ore şi zece minute trăsura se 
opri. Ajunsese la destinaţie. 

Indată ce simţi că trăsura s-a oprit, regele se 
aplecă spre urechea preotului şi zise : 

— lată-ne ajunşi la capăt, domnule, dacă nu mă 
înşel. 

Domnul de Firmont păstră tăcere. 

Unul din cei trei fraţi Samson, cunoscuţii călăi ai 
Parisului, deschise portiera în aceeaşi clipă. 

Atunci regele, punind mîna pe genunchiul 
abatelui de Firmont, spuse cu un ton de stăpîn : 

— Domnilor, vi-l recomand pe domnul de lîngă 
mine... Aveţi grije ca după moartea mea să nu i se 
aducă nici o jignire. Pe dumneavoastră vă însărcinez 
să vegheaţi la asta. 

In acest timp se apropiaseră şi ceilalţi doi călăi. 

— Da, da, răspunse unul dintre ei, vom avea grijă. 
Lăsaţi-ne să ne facem treaba. 

Ludovic cobori. 

Ajutoarele călăului îl înconjurară şi voiră să-i 
scoată haina, dar regele îi respinse cu dispreţ şi începu 
să se dezbrace singur. 

Ludovic rămase o clipă izolat în cercul ce-l făcuse 
în jurul său, aruncîndu-şi pălăria pe jos, scoţîndu-şi 
haina, desfăcîndu-şi cravata. Atunci însă călăii se 
apropiară de el. Unul ţinea o frînghie în mînă. 

— Ce vreţi ? întrebă regele. 

— Să vă legăm, răspunse gidele care ţinea 
frînghia. 

— Oh ! aşa ceva nu voi accepta niciodată, 
exclamă regele. Vă rog să renunţaţi... Executaţi ce vi 
s-a ordonat, dar nu mă veţi lega ! Nu, nu, niciodată ! 

Executorii ridicară glasul. O luptă corp la corp era 
pe cale să înceapă, cînd unul din cei trei fraţi Samson, 
mişcat de compătimire, dar obligat totuşi să execute 
îngrozitoarea sarcină, se apropie şi zise cu un ton 
respectuos : 

— Sire, cu această batistă... 

Regele îşi privi confesorul. 

Acesta făcu un efort să vorbească. 

— Sire, va fi o asemănare în plus între Majestatea 
Voastră şi Dumnezeu — care vă va răsplăti ! 

— Faceţi ce vreţi, spuse regele, voi bea potirul 
pînă la fund. 

Treptele eşafodului erau înalte şi alunecoase. Le 
urcă sprijinit de un preot. Ajuns pe ultima treaptă, 
regele se eliberă, pentru a spune aşa, din mîinile 
confesorului său şi alergă la celălalt capăt al 
platformei. 

Era foarte roşu şi nu păruse niciodată atît de vioi 
şi de însufleţit. 

Tobele băteau. Regele le impuse linişte din 
privire. 

Apoi, cu glas ferm, rosti următoarele cuvinte : 

— Mor nevinovat de toate crimele ce mi se 
impută, îi iert pe cei răspunzători de moartea mea şi îl 
rog pe Dumnezeu ca sîngele pe care îl veţi vărsa să nu 
cadă niciodată asupra Franţei !... 

— Bateţi tobele ! spuse o voce, despre care s-a 
crezut multă vreme că a fost a lui Santerre şi care, de 
fapt, era a domnului de Beaufrancet, conte d'Oyat, fiu 
nelegitim al lui Ludovic al XV-lea şi al curtezanei 
Morphise. — Era unchiul natural al condamnatului. 

Tobele răpăiră. 

Regele bătu din picior. 

— Incetaţi! strigă el cu O inflexiune 
înspăimîntătoare a glasului. Mai am de vorbit. 

Dar tobele duruiau mai departe. 

— Făceţi-vă datoria, urlau suliţaşii care înconjurau 
eşafodul, adresîndu-se executorilor. 

Aceştia se aruncară asupra regelui, dar el se 
întoarse cu pasul domol spre cuțitul ghilotinei, 
aruncînd o privire asupra acestui fier tăiat oblic pe 
care el însuşi îl desenase cu un an în urmă. 

Apoi privirea i se îndreptă asupra preotului, care 
se ruga în genunchi la marginea eşafodului. 

Se produse o mişcare confuză în spatele celor doi 
stîlpi ai ghilotinei : bascula se dădu peste cap, capul 
condamnatului apăru în sinistra lucarnă, un fulger 
străluci, o lovitură înăbușită răsună, şi nu se mai văzu 
altceva decît un mare şuvoi de sînge. 

Atunci, ridicînd capul regelui, unul dintre 
executori îl arătă poporului, stropind marginile 
eşafodului cu sînge regal. 

La această privelişte, oamenii cu sulițe scoaseră 
un strigăt de bucurie şi, năvălind spre eşafod, îşi 
înmuiară în sînge unii suliţele, alţii săbiile — batistele 
cei ce aveau. Apoi strigară cu toţii : „Trăiască 
Republica!” 

In întreg Parisul se iscă un imens sentiment de 
stupoare. La unii, stupoarea merse pînă la disperare : 
o femeie se aruncă în Sena ; un peruchier îşi tăie gitul ; 
un librar înnebuni ; un fost ofiţer muri de emoție. 

In sfîrşit, la deschiderea şedinţei Convenţiei, 
preşedintele deschise o scrisoare. Scrisoarea aparţinea 

unui cetăţean care cerea să-i fie predat trupul lui 
Ludovic al XVI-lea, ca să-l îngroape alături de cel al 
tatălui său. 

Au rămas trupul şi capul despărțite unul de 
celălalt. Să vedem ce s-a întîmplat cu ele. 

Nu cunoaştem nici o relatare mai înfiorătoare 
decît însuşi textul procesului verbal de înhumare. lată- 
l, aşa cum a fost întocmit în aceeaşi zi: 


Proces-verbal despre înhumarea lui Ludovic Capet 


La 21 ianuarie 1793, anul II al Republicii 
Franceze, noi, subsemnatii administratori ai 
departamentului Parisului, împuterniciti de Consiliul 
general al departamentului în virtutea hotărírilor 
Consiliului executiv provizoriu al Republicii Franceze, 
ne-am deplasat la ora nouă dimineața la locuința 
cetățeanului  Ricave, parohul bisericii Sainte- 
Madeleine. Găsindu-l acasă, l-am întrebat dacă a avut 
grije să ia măsurile ce i-au fost comandate în ajun de 
Consiliul executiv şi de către departament în ce 
priveşte înhumarea lui Ludovic Capet. Ne-a răspuns că 
a executat, punct cu punct, ceea ce-i fusese ordonat 
de Consiliul executiv şi de departament, şi că totul a 
fost pregătit îndată. 

De acolo, însoțiți de cetățenii Renard şi 
Damoreau, amindoi vicari ai parohiei Sainte- 
Madeleine, însărcinaţi de cetățeanul preot să 
procedeze la înhumarea lui Ludovic Capet, ne-am 
îndreptat la locul din cimitirul sus-numitei parohii, 
situat pe strada Anjou Saint-Honoré, unde găsindu-ne, 
am constatat executarea ordinelor transmise în ajun 
de noi cetățeanului preot, în virtutea însărcinării pe 
care o primisem în ajun din partea Consiliului general 
al departamentului. 

Puțin mai tirziu a fost depus în cimitir, în prezenţa 
noastră, de către un detaşament de jandarmerie 

pedestră, cadavrul lui Ludovic Capet, pe care l-am 
recunoscut în totalitatea membrelor sale, cu capul 
despărțit de trup. Am observat că părul din partea din 
spate a capului era tăiat şi cadavrul era fără cravată, 
fără haină şi fără ghete. In rest, era îmbrăcat cu o 
cămaşă, o vestă tighelită, în formă de jiletcă, cu un 
pantalon de pinză cenuşie şi o pereche de ciorapi de 
mătase cenuşii. 

Astfel îmbrăcat a fost aşezat într-un coşciug şi 
coborit în groapă, care a fost astupată apoi în prezenţa 
noastră. Şi toate au fost pregătite şi executate în 
conformitate cu ordinele date de Consiliul executiv 
provizoriu al Republicii Franceze. Şi am semnat 
împreună cu cetăţenii Ricava, Renard şi Damoreau, 
preoţi şi vicari ai bisericii Sainte-Madeleine. 

LEBLANC, administrator al 
departamentului 

DUBOIS, administrator al departamentului 

DAMOREAU, RICAVE, RENARD 


Astfel a murit şi a fost înhumat, la 21 ianuarie 
1793 regele Ludovic al XVI-lea. 

Era în vîrstă de treizeci şi nouă de ani, cinci luni şi 
trei zile; a domnit optsprezece ani ; a fost prizonier 
cinci luni şi opt zile. 

Ultima sa dorinţă nu i-a fost împlinită, şi sîngele 
său a căzut nu numai asupra Franţei, ci şi asupra 
întregii Europe . 

Capitolul 81 
UN SFAT DAT DE CAGLIOSTRO 


În seara acelei zile îngrozitoare — pe cînd 
oamenii cu sulițe parcurgeau străzile pustii şi iluminate 
ale Parisului purtînd în vîrful armelor fişii de batiste şi 
cămăşi pătate de roşu şi strigînd : „Tiranul e mort ! 
iată sîngele tiranului !” — doi bărbaţi se aflau la primul 
etaj al unei case din strada Saint-Honore, cufundaţi în 
aceeaşi tăcere, dar într-o atitudine cu totul diferită. 

Unul, îmbrăcat în negru, era aşezat în faţa unei 
mese, cu capul sprijinit în miini, fie cufundat într-o 
adîncă visare, fie într-o profundă durere. Celălalt, 
îmbrăcat într-o haină ţărănească, se plimba cu paşi 
mari, cu privirea întunecată, cu fruntea încruntată, cu 
braţele încrucişate pe piept. Numai că în mersul său, 
care tăia camera în diagonală, îşi arunca pe furiş şi 
întrebător privirea asupra celuilalt de cîte ori trecea 
prin dreptul mesei. 

De cîtă vreme stăteau astfel amîndoi ? N-am 
putea s-o spunem. Dar, în cele din urmă, bărbatul cu 
braţele încrucişate, cu fruntea încruntată, cu privirea 
întunecată, păru să se plictisească de această tăcere 
şi, oprindu-se în faţa omului în haine negre şi cu 
fruntea sprijinită în miini : 

— Vai ! cetăţene Gilbert, spuse fixîndu-şi privirea 
asupra celuia căruia i se adresa, vrei să zici că sînt un 
tilhar fiindcă am votat pentru moartea regelui ? 

Bărbatul în haină neagră ridică fruntea, clătină 
din cap melancolic şi, întinzînd mîna tovarăşului său, 
răspunse : 

— Nu, Billot, nu eşti un tîlhar, aşa cum nici eu nu 
sînt un aristocrat. Ai votat după conştiinţa dumitale, iar 
eu am votat după a mea. Numai că eu am votat pentru 
viaţă şi dumneata ai votat pentru moarte. Or, e un 

lucru îngrozitor să iei unui om ceea ce nici o putere din 
lume nu-i poate înapoia. 

— Astfel, după părerea dumneavoastră, exclamă 
Billot, despotismul este inviolabil, libertate înseamnă 
revoltă şi, aici pe pămînt, nu există dreptate decit 
pentru regi, adică pentru tirani? Atunci ce le va rămîne 
popoarelor? Dreptul de a slugări şi de a se supune ? Şi 
dumneavoastră, elevul lui Jean-Jacques, cetăţean al 
Statelor-Unite, dumneavoastră, domnule Gilbert, 
spuneţi asta ? ! 

— Nu spun deloc asta, Billot, căci ar însemna să 
rostesc o nelegiuire împotriva popoarelor. 

— la să vedem, reluă Billot, eu am să vă vorbesc, 
domnule Gilbert, cu brutalitatea şi cu bunul meu simţ 
grosolan şi vă rog să-mi răspundeţi cu toată 
subtilitatea spiritului dumneavoastră. Admiteţi că o 
naţiune care se credea asuprită are dreptul să-şi 
deposedeze biserica de averi, să încătuşeze sau chiar 
să-şi suprime tronul, să lupte şi să se elibereze ? 

— Fără îndoială. 

— Atunci, are ea dreptul să întărească rezultatele 
victoriei sale ? 

— Da, Billot, incontestabil are acest drept. Dar 
nimic nu se consolidează prin violenţă, prin crimă. 
Adu-ţi aminte : „Omul n-are voie să-şi ucidă 
aproapele!” 

— Oh ! Atunci vă întreb pur şi simplu : aveam noi 
dreptul să cucerim Bastilia ? 

— Da. 

— Aveam noi dreptul, atunci cînd regele a 
încercat să răpească poporului libertatea de a delibera, 
să realizăm acea zi de la Jeu de Paume ? 

— Da. 

— Aveam noi dreptul, atunci cînd regele a vrut să 
intimideze Adunarea Constituantă, prin serbarea gărzi- 
lor regale şi adunarea trupelor la Versailles, spun, 

aveam noi dreptul să mergem să-l căutăm pe rege la 
Versailles şi să-l aducem la Paris ? 

— Da. 

— Aveam noi dreptul, atunci cînd regele a 
încercat să fugă şi să treacă la inamic, aveam noi 
dreptul să-l arestăm la Varennes ? 

— Da. 

— După Constituţia din 1791 pe care a jurat, cînd 
l-am văzut pe rege parlamentind cu emigrația şi 
conspi- rînd cu străinătatea, aveam noi dreptul să 
facem ziua de 20 iunie ? 

— Da. 

— Cînd a refuzat să sancţioneze legile emanate 
din voinţa poporului, aveam noi dreptul să facem ziua 
de 10 august, adică să cucerim castelul Tuileries şi să 
proclamăm decăderea sa din drepturi ? 

— Da. 

— Cînd, închis la Temple, regele continua să unel- 
tească împotriva libertăţii, aveam sau nu aveam 
dreptul să-l cităm în faţa judecății Convenţiei naţionale 
numită să-l judece ? 

— Il aveaţi. 

— Dacă aveam dreptul să-l judecăm, aveam şi 
dreptul să-l condamnăm. 

— De, la exil, la surghiun, la închisoare pe viaţă, 
la orice în afară de moarte. 

— Şi de ce nu la moarte ? 

— Fiindcă, vinovat în rezultat, nu era deloc 
vinovat în intenţie. Îl judecaţi din punctul de vedere al 
poporului, dragul meu Billot. El a acţionat din punctul 
de vedere al regalității. Era într-adevăr un tiran, cum îl 
numiţi ? Nu. Era cu adevărat un asupritor al poporului? 
Nu. Un complice al aristocrației ? Nu. Un duşman al 
libertăţii ? Nu. 

— Atunci, dumneavoastră l-aţi judecat din punctul 
de vedere al regalității ? 

— Nu, deoarece din punctul de vedere al 
regalității l-aş fi achitat. 

— Nu l-aţi achitat, votînd pentru viaţă ? 

— Da, dar cu închisoare pe viaţă. Crede-mă, 
Billot, l-am judecat cu mai multă părtinire decit aş fi 
vrut. Om din popor, sau mai bine zis fiu al poporului, 
balanţa pe care o ţineam în mînă s-a înclinat de partea 
poporului. Dumneata ai spus-o, Billot, că regele nu era 
seamănul dumitale : era duşmanul dumitale. Or, 
duşmanul dumi- tale era învins, şi nu ucizi un duşman 
învins. O crimă executată cu sînge rece nu înseamnă 
judecată ; e o jertfă de prisos. Aţi dat regalității o 
aureolă de martir, justiţiei un aer de răzbunare. Fiţi 
atenţi ! Fiţi atenţi ! Făcînd prea mult, n-aţi făcut destul. 
Carol | a fost executat, şi Carol al Il-lea a fost rege. 
lacob al II-lea a fost expulzat, şi fiii săi au murit în exil. 
Natura umană e patetică, Billot, şi am înstrăinat de noi 
pentru cincizeci de ani, pentru o sută de ani poate 
acea imensă parte a populaţiei care judecă revoluțiile 
cu inima. Ah! crede-mă, prietene, republicanii sînt cei 
care trebuie să deplingă cel mai mult sîngele lui 
Ludovic al XVI-lea, fiindcă acest sînge va cădea asupra 
lor şi îi va costa Republica. 

— E ceva adevărat în cele ce spui acum, Gilbert ! 
răspunse un glas care venea dinspre uşa de intrare. 

Cei doi bărbaţi tresăriră, întorcîndu-se cu o 
mişcare asemănătoare, apoi spuseră într-un glas : 

— Cagliostro ! 

— Eh ! Dumnezeule, da, răspunse acesta. Dare şi 
ceva adevărat în ceea ce spune Billot. 

— Vai |! zise Gilbert, iată nenorocirea. Pledăm o 
cauză cu un dublu aspect şi fiecare, privind-o din 
punctul său de vedere, poate spune : am dreptate. 

— Da, însă şi el trebuie să admită să i se spună că 
n-are dreptate, reluă Cagliostro. 

— Care e părerea dumneavoastră, maestre ? 
întrebă Gilbert. 

— Da, care-i părerea dumneavoastră ? zise Billot. 

— Adineauri l-ați judecat pe acuzat, zise 
Cagliostro. Eu voi judeca judecata. Dacă l-aţi fi 
condamnat pe rege, aţi fi avut dreptate. Aţi condamnat 
însă omul, şi n-aveţi dreptate. 

— Nu înţeleg, spuse Billot. 

— Ascultă, zise Gilbert, căci eu ghicesc ce vrea să 
spună. 

— Regele trebuia ucis, continuă Cagliostro, cînd 
se afla la Versailles sau la Tuileries, necunoscut de 
popor, în spatele reţelei sale de curteni şi al zidului de 
soldaţi elveţieni. Trebuia ucis la 7 octombrie sau la 11 
august. La 7 octombrie sau la 11 august era un tiran ! 
Dar, după ce a fost lăsat cinci luni la Temple în 
comunicaţie cu toată lumea, mîncînd laolaltă cu toţi, 
dormind sub ochii tuturor, tovarăş al proletarului, al 
muncitorului, al negustorului ; după ce a fost ridicat, în 
sfîrşit, prin această falsă înjosire, la demnitatea de om, 
ar fi trebuit să fie tratat ca un om, adică să fie expulzat 
sau întemnițat. 

— Pe dumneavoastră nu vă înţelegeam deloc, îi 
zise Billot lui Gilbert, şi iată că-l înţeleg pe cetăţeanul 
Cagliostro. 

— Eh ! Fără îndoială, în timpul celor cinci luni de 
captivitate, regele vă este înfăţişat cu tot ce are mai 
emoţionant, mai inocent, mai respectabil. Vă e arătat 
ca soţ afectuos, ca tată bun, ca un om cumsecade. 
Neghiobii ! li credeam mai tari decit sînt, Gilbert! 
Regele e chiar transformat, refăcut : ca şi sculptorul 
care îşi scoate statuia din blocul de marmură — tot 
lovind această fiinţă prozaică, vulgară, cîtuşi de puţin 
rea, cîtuşi de puţin bună, subjugat în întregime de 
deprinderile sale senzuale, evlavios nu ca un spirit 
elevat, ci ca un epitrop de parohie, iată că ni se 
sculptează din această fiinţă greoaie o statuie a 
curajului, a răbdării şi a resemnării. lată că se aşază 
această statuie pe piedestalul durerii. lată că acest 

sărman rege e înălţat, înnobilat, sfinţit. lată cum se 
ajunge ca soţia sa să-l iubească !... Ah ! dragul meu 
Gilbert, continuă Cagliostro izbucnind în rîs, cine ne-ar 
fi spus la 14 iulie, la 5 şi 6 octombrie, la 10 august, că 
regina îl va iubi vreodată pe soţul ei ? 

— Oh ! murmură Billot, dacă aş fi putut bănui 
acest lucru ! 

— Ei bine, ce-ai fi făcut, Billot ? întrebă Gilbert. 

— Ce-aş fi făcut ? L-aş fi ucis fie la 13 iulie, fie la 5 
sau 6 octombrie, fie la 10 august. Mi-ar fi fost foarte 
uşor. 

Aceste cuvinte au fost pronunțate cu un atît de 
întunecat accent de patriotism, încît Gilbert i le iertă, 
iar Cagliostro i le admiră. 

— Da, zise acesta din urmă după o clipă de 
tăcere, dar n-ai făcut-o. Dumneata, Billot, ai votat 
pentru moarte. Dumneata, Gilbert, ai votat pentru 
viață. Ei bine, vreți acum să ascultați un ultim sfat ? 
Dumneata, Gilbert, nu te-ai lăsat numit membru al 
Convenţiei decît pentru a împlini o datorie. Dumneata, 
Billot, doar pentru a împlini o răzbunare. Datorie şi 
răzbunare, totul s-a îndeplinit. Nu mai aveți de ce să 
mai rămîneți aici, plecaţi ! 

Cei doi bărbați îl priviră pe Cagliostro. 

— Da, reluă el, nici unul nici celălalt nu sînteţi oa- 
meni de partid : sînteţi oameni de instinct. Or, odată 
ce regele a murit, partidele se vor afla faţă în faţă, 
partidele se vor distruge între ele. Care va fi doborit 
primul ? Habar n-am. Dar ştiu că, unul după altul vor 
pieri. Aşadar miine, Gilbert, indulgenţa dumitale va fi 
socotită crimă, iar poimiine, poate chiar şi mai înainte, 
ţi se va cere socoteală, Billot, de severitatea dumitale. 
Credeţi-mă, în bătălia ucigătoare ce se pregăteşte 
între ură, teamă, răzbunare, fanatism, puţini vor 
rămîne nepătaţi. Unii vor fi mînjiti de noroi, ceilalţi de 
sînge. Plecaţi, prieteni ! Plecaţi ! 

— Dar Franţa ? zise Gilbert, 

— Da, Franţa ? repetă Billot. 

— Efectiv, Franţa e salvată, zise Cagliostro. 
Duşmanul din afară e învins, duşmanul dinăuntru e 
mort. Oricît de primejdios ar fi pentru viitor eşafodul 
din 21 ianuarie, el este incontestabil o mare forţă 
pentru prezent : forţa hotăririlor ireversibile. Supliciul 
lui Ludovic al XVI-lea făgăduieşte Franţei, răzbunarea 
tronurilor şi dăruieşte republicii forţa convulsivă şi 
disperată a naţiunilor condamnate la moarte. Vedeţi 
Atena din vremurile antice, vedeţi Olanda din timpurile 
moderne. Tranzacţiile, negocierile, nehotăririle au 
încetat începînd din această dimineaţă. Revoluţia ţine 
securea într-o mînă, drapelul tricolor în cealaltă. 
Plecaţi liniştiţi : înainte de a lăsa jos securea, 
aristocrația va fi învinsă. Plecaţi, prieteni! Plecaţi ! 

— Oh ! spuse Gilbert, Dumnezeu mi-e martor că 
dacă viitorul pe care mi-l preziceţi este adevărat, nu 
regret Franţa. Dar unde să ne ducem ? A 

— Nerecunoscătorule ! zise Cagliostro. lţi uiţi a 
doua patrie, America ? Uiţi acele lacuri imense, acele 
păduri virgine, preriile întinse ca oceanele ? N-ai 
nevoie tu, care te poţi odihni, de liniştea naturii după 
aceste îngrozitoare agitaţii ale societăţii ? 

— Mă vei urma, Billot ? întrebă Gilbert ridicîndu- 
se. 

— Mă veţi ierta ? întrebă Billot făcînd un pas spre 
Gilbert. 

Cei doi bărbaţi se aruncară unul în braţele 
celuilalt. 

— Bine, spuse Gilbert, vom pleca. 

— Cînd ? întrebă Cagliostro. 

— Păi, peste... opt zile. 

Cagliostro clătină din cap. 

— Veţi pleca în astă-seară, zise el. 

— De ce în astă-seară ? 

— Fiindcă eu plec miine. 

— Şi unde vă duceţi ? 

— Veţi afla într-o zi, prieteni. 

— Dar cum să plecăm ? 

— Peste treizeci şi şase de ore, corabia „Franklin” 
îşi ridică ancora spre America. 

— Dar paşapoartele ? 

— lată-le. 

-— Şi fiul meu ? 

Cagliostro se duse să deschidă uşa. 

— Intră, Sebastien, zise el, te cheamă tatăl tău. 

Tînărul intră şi se aruncă în braţele părintelui său. 
Billot suspină adînc. 

— Nu ne mai lipseşte decît un poştalion, zise 
Gilbert. 

— Trăsura mea e gata înhămată, la poartă, 
răspunse Cagliostro. 

Gilbert se îndreptă spre un scrin unde se afla 
punga comună — o mie de ludovici — şi îi făcu semn 
lui Billot să-şi ia partea. 

— Avem destui ? zise Billot. 

— Avem mai mult decît ne-ar trebui să cumpărăm 
o provincie. 

Billot privi în jur stînjenit. 

— Ce cauţi, prietene ? întrebă Gilbert. 

— Caut un lucru care mi-ar fi inutil dacă l-aş găsi 
fiindcă nu ştiu să scriu, răspunse Billot. 

Gilbert suriîse, luă o pană, cerneală şi hîrtie. 

— Dictează, spuse el. 

— Aş vrea să-i trimit un cuvint de bun rămas lui 
Pitou, zise Billot. 

— O voi face eu în locul dumitale. 

Şi Gilbert scrise. 

Cînd termină, Billot îl întrebă : 

— Ce aţi scris ? 

Gilbert citi : 


Dragul meu Pitou, 

Părăsim Franţa, Billot, Sebastien şi cu mine, şi te 
îmbrățişăm cu căldură toţi trei. 
Credem că, fiind în fruntea fermei lui Billot, nu-ţi 
lipseşte nimic. 
Probabil că într-o zi îţi vom scrie să vii după noi. 
Prietenul dumitale, 
GILBERT 


Asta-i tot ? întrebă Billot. 

— Mai e un post-scriptum, spuse Gilbert. 

— Care ? 

Gilbert îl privi pe fermier în faţă şi spuse : 

— Billot ţi-o lasă în grije pe Catherine. 

Billot scoase un strigăt de recunoştinţă şi se 
aruncă în braţele lui Gilbert. 

Peste zece minute trăsura îi ducea departe de 
Paris pe Gilbert, Sebastien şi Billot, pe drumul spre 
Havre. 

EPILOG 


Peste mai bine de un an după executarea regelui 
şi plecarea lui Gilbert, Sebastien şi Billot, într-o 
frumoasă şi rece dimineaţă a teribilei ierni din 1794, 
vreo patru sute de persoane adică aproape a şasea 
parte din populația  orăşelului  Villers-Cotterets, 
aşteptau în piaţa castelului şi în curtea primăriei 
ieşirea a doi logodnici, din care vechea noastră 
cunoştinţă, domnul de Longpré, era pe cale să facă soţ 
şi soţie. 

Cei doi logodnici erau Ange Pitou şi Catherine 
Billot. 

